JF 
<r 
(= — 
(= 
<r 
= 
> 
<£ 
(r) 


JEFF ABBOTT 


Seria: Sam Capra 
Volumul 1 


ADRENALINA 


Original: Adrenaline (2010) 


Traducere din limba engleză de: 


ADINA IHORA 


virtual-project.eu 


EDITURA ACUMA 
2017 


VP - 


2 


PARTEA ÎNTÂI 


14 NOIEMBRIE-10 APRILIE 


„În sfera criminalităţii 
începuturile sunt adesea 
sfârșituri și viceversa... 
Trilioane de dolari circulă prin 
lume în afara canalelor legale... 
Aceștia distrug vieţile unora și 
dau naștere unor uriașe surse 
de profit pentru alţii”. 


Carolyn Nordstrom, Global Outlaws 
1 L 


Odată, soția mea m-a întrebat: „Dacă ai ști că aceasta este 
ultima noastră zi împreună, ce mi-ai spune?” 

Eram căsătoriți de vreun an de zile. Stăteam întinși în pat, 
privind cum soarele începea să pătrundă prin draperiile groase 
și i-am spus adevărul: orice altceva în afară de adio. Nu pot să-ţi 
spun niciodată adio. 

Doi ani mai târziu, acea ultimă zi a început așa cum începeau 
cele mai multe dintre zilele mele. M-am trezit la cinci dimineaţa, 
am condus și am parcat mașina în apropierea staţiei de metrou 
Vauxhall. Imi place să folosesc, pentru micile mele aventuri, 
modestele locuinţe sociale situate la câteva clădiri distanţă. 

In curtea deschisă, betonată, a vechii clădiri cu locuinţe 
sociale, mi-am început traseul cu o lungă încălzire preliminară, 
cu o alergare lentă pe loc, găsindu-mi ritmul, crescându-mi 
temperatura corpului cu câteva grade foarte importante, după 
care am pornit. Este bine să ai mușchii și ligamentele încălzite. 
Chiar în faţa mea, era un zid de cărămidă, cu vreun metru mai 
înalt decât mine. Am împins în el cu piciorul, ceea ce m-a 
propulsat în sus, și m-am prins cu degetele de marginea 

superioară a zidului. L-am escaladat dintr-o mișcare fluidă, pe 
care o mai exersasem de mii de ori până atunci. Fără respiraţie 
accelerată, fără scârţăit de încheieturi. Am încercat să mă mișc 
în liniște. Liniştea arată că deții controlul. Peste coama zidului, 
alergare pe sol, după care un salt în voltă peste un zid mult mai 
scund, sprijinit într-o mână, picioarele mele trecând peste 
cărămizi. Eram în interiorul clădirii. În faţa mea se afla casa 
scării, duhnind a urină și împodobită cu un deget desenat în 
graffiti alb și negru. Am împins în peretele pictat cu piciorul 
stâng, sărind cu atenţie, folosind energia astfel rezultată pentru 
a mă propulsa în dreapta balustradei de la curba scărilor. O 
mișcare dificilă, la care înainte mai căzusem, însă astăzi - 
parfum! - am aterizat cu grijă pe balustradă, menţinându-mi 
echilibrul, cu inima bubuind și mintea calmă. O descărcare de 
adrenalină. De pe balustradă, am sărit pe o bară de otel lungă 
care se întindea până pe șantier, folosindu-mi elanul pentru a 
sări la parterul gol. Clădirea fusese distrusă, urmând a fi 
renovată. Nu-i voi aduce nicio stricăciune, nu voi lăsa niciun 
semn al trecerii mele. Poate că sunt un intrus, însă nu sunt un 
nemernic. Am continuat să alerg până la capătul opus al 
parterului, am făcut un salt, m-am prins de o altă bară de oțel, 
m-am balansat, am dat drumul barei și am căzut pe sol cu o 
rostogolire atentă. Șocul căderii s-a răspândit de-a lungul 
spatelui și feselor în loc să se blocheze în genunchi, iar în 
secunda următoare eram din nou în picioare, alergând înapoi în 
clădire, în căutarea unei noi modalităţi, mai eficiente, de a 
pătrunde în spaţiile sale interioare. Parkour!, arta deplasării, îmi 
pune adrenalina în mișcare în timp ce, totodată, mă cuprinde o 
mare liniște. Un pas greșit - și ai căzut de pe zidul de cărămidă. 
Este exaltant și liniștitor totodată. 

Am mai făcut încă trei trasee prin interesantul labirint de 
spaţii al clădirii - etaje distruse, o casă a scării căscată, diverse 
echipamente - folosindu-mă de o combinaţie de alergare, volte, 
sărituri și căderi pentru găsirea liniei - calea cea mai simplă și 


1 Parkour (prescurtat PK.) - disciplină fizică inspirată de mișcarea corpului omenesc, 
care te ajută să treci peste orice obstacol prin găsirea celui mai eficient și mai rapid 
mod de a ajunge din punctul A în punctul B, folosind doar mijloacele propriului corp. 
Se concentrează pe mișcarea eficientă, neîntreruptă, înainte, peste, pe sub, în jurul și 
prin obstacole (atât naturale cât și artificiale), într-un anume mediu înconjurător. 
Scopul parkour-ului este ca practicantul să-și adapteze mișcarea la orice obstacol 
întâlnit în cale. (n.tr.). 

mai directă printre ziduri pe jumătate căzute, mormane joase de 
cărămizi și casa scării goală. Energia îmi ardea mușchii, inima 
îmi bătea cu putere, dar în tot acest timp încercam să-mi 
păstrez un calm limpede și detașat. Găsește linia, întotdeauna 
caută linia. În jurul meu, la distanţă, auzeam cum traficul începe 
să se dezmorțească, cerul luminându-se pentru a face loc unei 
zile noi. 

Oamenii cred că ceea ce englezii numesc locuinţe sociale sunt 
de o cumplită urâţenie. Totul depinde, însă, de cum le privești. 
Unui alergător de parkour, vechile clădiri pătrăţoase i se par 
frumoase. O mulţime de spaţii plane și de pereţi pe care să 
alerge și de pe care să-și ia avânt, balustrade și pervazuri pe 
care să meargă sau de pe care să sară, vecini care nu cheamă 
poliţia la cel mai mic zgomot. 

La ultima rundă, mi-am dat drumul de la etajul al doilea până 
la primul, apucându-mă de o bară, balansându-mă și 
desprinzându-mă de ea într-o mișcare de cădere controlată. 

— Hei! Mă strigă o voce când zburam prin aer. Am împins cu 
piciorul, m-am rostogolit și am lăsat ca energia impactului să se 
disipeze ușor prin umeri și fese. Am aterizat în picioare, am mai 
făcut trei pași și m-am oprit. 

Nu mă urmărea un paznic, ci un adolescent. Țigara de 
dimineaţa îi stătea lipită de buze. 

— Cum faci asta, fratele meu? 

— Antrenament, am spus eu. Ore lungi și plictisitoare de 
antrenament. 

— Parc-ai fi un păianjen, spuse el zâmbind. Mama și cu mine 
te urmărim. Ea a vrut să-i sune pe sticleţi. l-am zis să n-o facă. 

— Mulţumesc. Chiar că nu aveam nevoie de poliţie în viața 
mea. Era timpul să găsesc un nou loc de antrenament. l-am 
făcut cu mâna binefăcătorului meu și m-am decis să mă 
răcoresc cu o alergare lungă și în linie dreaptă. Douăzeci de 
minute într-o buclă lungă, ca un alergător obișnuit care a ieșit 
să-și facă norma zilnică, după care am sărit în mașină și am 
condus spre casă. Cei mai mulți dintre americanii care trăiesc la 
Londra, nu au mașini. Nu au nevoie de ele. 

Eu am una pentru securitatea personală. 

M-am îndreptat spre apartamentul nostru de pe Charlotte 
Street, nu departe de British Museum. M-am strecurat înăuntru, 
încercând să nu fac zgomot, în speranţa că Lucy încă dormea. 

Se trezise și își bea sucul la măsuţa din bucătărie, 
încruntându-se la laptop-ul deschis. Imi aruncă o privire. 

— Bună dimineaţa, maimuţoiule, spuse ea, îndreptându-și din 
nou privirea spre laptop. Ai fost pe-afară să te ţii de năzbâtii? 

Uitasem să-mi dau jos apărătoarele pentru mâini, pe care le 
purtam ca să-mi protejeze palmele în timpul traseelor de 
parkour. Puteam sesiza dezamăgirea din vocea ei. 

— Salut! 

— N-ai căzut de pe nicio clădire, spuse ea. De parcă ar fi fost 
un lucru bun. 

— Nu, Lucy. 

Mi-am turnat suc într-un pahar. 

— Ce ușurare! Când nu vei reuși să te prinzi de marginea unui 
zid și vei cădea în gol, sfârșindu-ţi zilele înainte de vreme, voi 
putea să-i spun lui Bocceluță că ai murit luându-ţi doza matinală 
de nebunie. 

— Zidurile nu sunt înalte. Nu-mi asum riscuri prostești. Intram 
în defensivă. 

— Acum, când sunt însărcinată, Sam, orice risc este un risc 
prostesc. 

— Scuze. În linii mari, a fost o alergare obișnuită. 

Mi-am scos apărătoarele pentru mâini și le-am înghesuit în 
buzunar. M-am dus la frigider și am luat o sticlă de apă rece. M- 
am refugiat în această activitate, bând apa încet și cu înghiţituri 
constante. Duș, cafea, apoi o zi lungă la serviciu. Revărsarea de 
adrenalină luase sfârșit pe ziua aceea. 

— Sam? 

— Da? 

— Te iubesc. Vreau să știi asta. 

— Știu. Și eu te iubesc. 

M-am întors de la frigider și am privit-o. Continua să se uite la 
laptop, odihnindu-și mâna pe proeminenţa moale a stomacului 
ei. Era deja în șapte luni și probabil că, dată fiind iminenta 
intrării noastre în rolul de părinţi, Lucy și cu mine eram ceva mai 
serioşi în perioada aceea. In orice caz, ea așa era. Eu nu 
reușisem încă să renunţ la alergările de parkour, intercalate 
printre alergările mele obișnuite. 

— Mă întreb dacă nu ai putea găsi un hobby mai puţin 
periculos. 

— Munca mea este mai periculoasă decât hobby-ul. 

— Nu glumi cu asta, spuse ea. 

Acum se uită la mine. Mi se părea frumoasă, așa cum arăta 
dimineața, cu părul șaten cu reflexe arămii, ochi căprui cu 
privire serioasă, cu faţa în formă de inimă, cu buzele pline și 
roșii. Cel mai mult îmi plăceau ochii ei. 

— Știu că îţi poţi face munca mai bine decât oricine altcineva. 
Mă tem, însă, de o cădere nefericită în timpul alergărilor tale. Nu 
am nevoie de tine cu gâtul rupt acum, când copilul este gata să 
se nască. 

— Bine. O să învăţ să joc golf. 

Pe chip i se întipări o expresie care-mi arăta că nu-mi lua 
promisiunea în serios. Spuse, însă: 

— Îți mulţumesc. Nu uita că în seara asta luăm masa cu 
familiile Carstair și Johnson. 

Am zâmbit. Erau prietenii ei, nu ai mei, însă toți erau de 
treabă și știam că obișnuitele noastre cine de la restaurantele 
din Londra vor deveni mult mai rare odată cu nașterea copilului. 
Și poate că ei cunoșteau vreun instructor de golf. 

— Bine. Atunci mă voi întoarce acasă pe la cinci. 

— Ne întâlnim la șase, la barul din Shoreditch la care se 
servesc tapas?. Ai o dimineaţă încărcată? 

— Una încărcată de o prezentare Power-Point, am spus eu. 
Briefinguri” întreaga zi, cu Brian și costumaţii“ sosiți de acasă. 
Am privit-o când se ridica să se întindă, cu mâinile așezate pe 
burta. Dar aș putea să le contramandez. Și să vin cu tine la 
doctor. 

— Nu vreau. 

— Salvează-mă de Power-Point! Lasă-mă să vin cu tine și cu 
Bocceluţă. 

Evitam în continuare discuţia despre alegerea numelui, așa că 


2? Tapas - mici gustări vândute (sau oferite gratuit) alături de băutură în restaurantele 
din Spania. Pot fi servite simple, ca gustare, sau combinate pentru a forma un meniu 
complet. În spaniolă „tapa” înseamnă „capac”, „acoperiș”. O explicaţie des întâlnită 
este aceea că, în trecut, o bucată de carton sau o felie de pâine erau așezate peste 
pahar ca să împiedice accesul muștelor; de la un timp a devenit un obicei ca paharele 
să fie acoperite cu o gustare. (n.tr.). 

3 Briefing - scurtă întrunire în care se dau informații sau instrucţiuni, se prezintă un 
raport etc. (n.tr.). 

4 „The suits” (în engl., în orig.) - termen ușor peiorativ pe care ofiţerii operativi îl 
folosesc pentru a-i desemna pe angajaţii CIA cu muncă de birou. Termenul face 
trimitere la ţinuta sobră (în engleză „suit” însemnând costum) purtată cu predilecție 
de aceștia. (n.tr.). 

îi dădusem o poreclă copilului. 

— Bocceluţă! Bătu ușor cu palma peste vârful burții. 

— S-ar putea, de fapt, să trebuiască să ne întâlnim la 
restaurant. Este posibil ca, după ședință, să fiu nevoit să merg 
să beau una mică împreună cu costumații. 

Ea râse, apoi zâmbi și spuse: 

— O, chiar că ai o muncă grea. 

M-am gândit, și i-am mulțumit lui Dumnezeu pentru asta, ce 
bine era că nu aveam o căsnicie ca a părinţilor mei. Lucy și cu 
mine nu ne certam, nu ne uitam urât unul la celălalt, nu ne 
impuneam tăceri lungi și chinuitoare. 

— Du-te la cârciumă fără soția ta însărcinată. Lucy zâmbi și își 
închise laptop-ul. Însă nu chiar imediat. 

Veni la mine și își lăsă mâinile să alunece pe spatele meu. 
Femeile însărcinate sunt pline de surprize: este ca și când ai trăi 
cu o briză care nu se poate decide încotro s-o apuce. Imi plăcea 
la nebunie. Mă sărută cu o înfocare neașteptată, aproape cu 
sălbăticie, iar burta ei mare se afla între noi. 

— Mi-e cald, sunt transpirat și sunt dezgustător, am spus eu. 
Sunt un soţ infect. 

— Așa este, spuse ea. Da, așa ești, maimuţoiule. lar eu sunt 
enormă. 

— Așa este, am spus eu. Da, așa ești. Și am sărutat-o. 

Când am terminat - cel mai plăcut început pentru acea din 
urmă zi - am pregătit pentru amândoi un mic dejun cu pâine 
prăjită, cafea și suc, am făcut un duș, m-am îmbrăcat și am 
plecat la birou. Înainte de a ieși din casă, am aruncat o privire 
spre ea, cum stătea la masa pe care era micul dejun, și i-am 
spus: 

— Te iubesc. 

lar ea a răspuns: 

— Te iubesc. 

Celebrele ultime cuvinte. 


2. 


În ziua aceea, cerul Londrei era senin ca un ochi albastru; una 
din rarele zile cu soare din luna noiembrie, după două 

săptămâni de nori cenușii persistenţi. Eram la Londra de 
aproape un an de zile. În acea ultimă dimineaţă, îmbrăcat în 
costumul meu închis la culoare, luând metroul spre Holborn, 
trebuie să fi arătat ca unul dintre tinerii avocaţi care se 
îndreptau spre vreo firmă sau spre tribunal. Cu excepţia faptului 
că în servietă aveam un pistol Glock de 9 mm, un laptop plin cu 
informaţii financiare despre presupuse rețele infracţionale și un 
sandviș cu șuncă și brânză. Lucy era o sentimentală: îi plăcea 
să-mi pregătească gustarea de prânz, pentru că eu îi pregăteam 
micul dejun. Va veni la birou mai târziu, după ce-și va fi încheiat 
vizita la medic. Lucram împreună de vreo trei ani, mai întâi în 
statul Virginia, unde ne cunoscuserăm și ne căsătoriserăm, apoi 
aici. Îmi plăcea Londra, îmi plăcea slujba, îmi surâdea ideea ca 
Bocceluţță să se nască aici și să-și petreacă primii ani stabilit 
într-unul din cele mai grozave orașe ale lumii, în loc să ţopăie 
peste latitudini, așa cum făcusem eu. Unii copii încep fiecare an 
într-o nouă școală; eu o începeam adesea într-o altă emisferă. 

Holborn este un amestec de nou și vechi. Clădirea noastră de 
birouri era situată aproape de punctul din care strada devine, 
din High Holborn, Holborn pur și simplu. Era o construcţie 
modernă din oțel și sticlă care nu mă îndoiesc că îi enerva pe 
puriștii arhitecturii; lângă ea se afla o clădire care era în cursul 
unei renovări de mari proporții: avea faţada înțesată de schele. 
În față, un pasaj împărțea pietonii în două șiruri, iar eu îl evitam 
de câte ori puteam. Spaţiul se deschidea chiar în fața clădirii 
noastre și mi-am croit drum prin mulțimea care se revărsa din 
pasaj. 

Clădirea de birouri era ocupată în cea mai mare parte de 
firme mici - firme de avocatură, consultanţi de marketing și o 
agenţie de muncă temporară - cu excepţia ultimului etaj. Pe 
indicatorul corespunzător al butonului de la lift era scris CVX 
Consulting. Inițialele fuseseră alese într-o noapte, prin 
aruncarea la ţintă cu o săgeată pe foaia unui ziar întins pe placa 
de darts. Am glumit cu Lucy și cu șeful meu, Brandon, că CVX 
venea de la Can't Vanish exXactly (Nu prea poţi să te faci 
nevăzut). 

Am intrat într-o încăpere goală în care un paznic pe nume 
John, un expat cu ceafa groasă din Brooklyn, stătea la un birou 
în al cărui sertar era suficientă muniţie încât să facă o serie de 
găuri în mine. John citea o carte despre crichet și se încrunta. Eu 

renunțasem demult să descifrez jocul acela. Am mers până la 
ușa din faţa mea și mi-am scanat cardul de identificare; ușa s-a 
deblocat și am pătruns înăuntru. Birourile de la CVX erau 
derutant de pustii. Aveau pereţi din beton armat și ferestre 
blindate; reţelele de calculatoare erau protejate de cele mai 
puternice firewall-uri existente. Birouri și câteva cubicule, un 
personal alcătuit din opt oameni în total. înăuntru mirosea la fel 
ca în toate birourile: puţin a cerneală, a cafea arsă și a tablă 
magnetică”. 

lar întâlnirea despre care credeam că începea la ora zece, 
părea să fie deja în desfășurare. Brandon era în sala de 
conferinţe cu alţi trei costumați din Langley și cu toţii se 
încruntau la o prezentare Power-Point veche de trei zile. 

O, la naiba! 

Am intrat înăuntru. 

— Nu era la zece? 

— La opt. Ai întârziat douăzeci de minute. 

Brandon îmi aruncă un zâmbet forţat. 

— Îmi cer scuze. 

Doi dintre costumați erau mai în vârstă decât mine și deja 
păreau a avea îndoieli. Celălalt era mai tânăr ca mine și 
umpluse o pagină cu notițele pe care le mâzgălise. Genul de 
individ zelos. 

— Dacă Lucy a intrat în chinurile facerii, atunci ești scuzat, 
spuse Brandon. 

Era din Carolina de Sud și își păstrase ritmul tărăgănat al 
vorbirii în ciuda anilor în care lucrase în străinătate. 

— Nu am nici bebeluș și nici cafea, am răspuns eu. Insă amo 
prezentare mai recentă. Îmi acordaţi cinci minute? 

Costumatii încuviinţară din cap și se ridicară în picioare, se 
prezentară, îmi strânseră mâna și se duseră să-și împrospăteze 
conţinutul cănilor cu cafeaua proastă, aprobată de guvernul 
american, în timp ce eu pregăteam laptop-ul. 

— Nu-mi plac întârzierile Sam, îmi spuse Brandon, însă fără 
supărare în voce. 

— Nici mie, domnule; îmi cer scuze. 

— Sper că ai să ne dai niște vești bune. Tipii ăștia sunt de la 
divizia bugetară. Sunt de părere că noi cam pierdem vremea. 
Convinge-i că nu este așa. 


> Tablă magnetică - tablă de scris cu ștergere uscată. (n.tr.). 

Nimic nu ajută mai mult la concentrarea minţii, decât 
posibilitatea desființării postului pe care-l ocupi. 

Când costumaţii se întoarseră cu cafeaua lor execrabilă, eu 
sărisem peste succesiunea de slide-uri cu buline care îţi provoca 
insomnie și mă oprisem la o fotografie neclară care umplea 
ecranul de prezentare. Bărbatul din fotografie avea fața rumenă, 
era ușor corpolent și avea urechi mici. Avea părul închis la 
culoare și ondulat, ca și când cineva tocmai i-l ciufulise. 

— Domnilor! Noi suntem vânători. Prada noastră o constituie 
sfera criminalităţii internaţionale, care operează fără teamă în 
afara graniţelor, pentru că a reușit să-și bage adânc degetele în 
guvernele din întreaga lume. 

Am arătat spre fotografie. 

— Gândiţi-vă la noi ca la niște lei care vânează antilope. 
Bărbatul acesta este cel mai slab din întreaga turmă. Ne 
apropiem de el. Ar putea fi ţinta cea mai importantă a CIA-ului. 

— Cine este omul? vru să afle unul din costumați. 

— Este ceea ce noi numim un nepătat - un om fără nume, 
fără o naţionalitate confirmată, cu toate că eu cred, prin prisma 
altor informaţii pe care le-am primit, că este rus. Credem că 
circulă și că înmânează sume mari de bani spălaţi acestor reţele 
globale infracționale. Eu îl numesc Țarul Banilor. 

Brandon interveni: 

— Spune-ne ceva despre aceste rețele, Sam. 

— Sigur că da. Mafia este o rețea infracţională de școală 
veche - un lider distinct, o birocraţie a mușchilor și a spălării de 
bani care îl susţin. Rețelele moderne sunt înalt specializate. 
Fiecare segment - fie că este vorba despre forța brută pentru 
întărirea securităţii, pentru a intimida sau a ucide, despre partea 
financiară pentru spălarea de bani sau despre logistica necesară 
pentru contrabandă - este autonom. Fiecare dintre acestea este 
pus în acţiune pentru operaţiuni specifice și de fiecare dată 
treaba poate fi făcută de alte echipe de oameni. De aceea este 
mult mai dificil de distrus reţeaua și de obţinut informații 
detaliate despre modul în care aceasta operează ca un tot 
unitar. 

— Știu că acordăm o atenţie deosebită anumitor rețele, care 
ar putea avea legături cu guvernul, spuse costumatul mai tânăr. 

— Există o rețea croată de traficanţi de arme pe care am 
putea să o infiltrăm, apoi mai sunt familia Ling de traficanţi din 

Olanda, rețeaua Barnhill din Edinburgh... 

Tânărul costumat era de partea mea. Am luat acest lucru ca 
pe un semn bun. 

— Agenţii federali au reușit să învingă Mafia pentru că 
aceasta avea o structură ierarhică - tâlharii mai mărunți au 
putut să depună mărturie împotriva marilor mahări. În situaţia 
de față, însă, singurele verigi slabe sunt elementele comune 
care tranzitează de la o rețea la alta. 

Am lovit ușor moaca urâtă a Țarului Banilor afișată pe ecran. 

— Tipul ăsta este elementul de legătură dintre niște oameni 
foarte răi. Este ceva ce depășește simpla criminalitate. Ajunge 
să reprezinte o ameninţare nu numai pentru aliaţii noștri, ci și 
pentru Statele Unite. Bărbatul acesta ar putea fi șansa cea mai 
bună de care dispunem pentru a descoperi unele dintre cele mai 
mari ameninţări la adresa securităţii occidentale. 

— Nu arată chiar atât de înfricoșător, spuse Brandon și toată 
lumea râse. Mai puţin eu. Eram pregătit să-i bag de tot în 
sperieţi când le voi spune ce mai știam. 

— Așa că întrebarea care se pune este cum să dăm de acest 
Țar al Banilor și... 

Îmi sună telefonul. Când ai o soţie însărcinată în șapte luni, 
capeți permisiunea să răspunzi la telefon în timpul întâlnirilor de 
lucru. 

— Scuze, am murmurat eu către Brandon. Soţie însărcinată 
le-am spus apoi costumaților. 

Am ieșit în hol. Nu recunoșteam numărul care mă apelase. 

— Alo? 

— Maimuţoiule? spuse Lucy. Te rog să ieși să ne întâlnim 
afară. 

— Păi... sunt într-o ședință. 

— Te rog să ieși afară. Acum, Sam! 

Atunci am auzit: exista un subiînțeles cumplit în vorbele ei, ca 
umbra unei vâltori într-o apă curată de vară. 

Am început să mă îndrept spre ușă. 

— Ai un telefon nou? 

— L-am pierdut pe cel vechi azi dimineaţă. Mi-am cumpărat 
chiar acum unul nou. A fost o dimineaţă îngrozitoare. 

Am sesizat tensiunea și tremurul din vocea ei. 

— Nu te simţi bine? 

— Te rog, ieși afară! 

Însemna că erau vești proaste și trebuiau transmise faţă în 
față. Nu în birou, unde emoția putea fi văzută. Simţii o strângere 
de inimă, rece ca gheaţa. Bocceluţă! Lucy tocmai fusese la 
doctor. Era ceva în neregulă cu copilul. 

M-am grăbit să ies din birourile noastre; am trecut de paznicul 
John, care abandonase între timp cartea de crichet în favoarea 
unui tabloid britanic. Acum traversam holul. 

— Unde ești? 

— În Holborn. 

— Ești bine? 

— Nu... vino mai repede să ne întâlnim afară. Te rog! 

M-am repezit în jos pe scări, șase etaje, fără să mai aștept 
liftul. Am ajuns în holul de la parter. 

Nici urmă de Lucy. 

— leşi în stradă, spuse. Te rog, Sam. Te rog! 

— Ce s-a întâmplat? 

Am ieșit în strada aglomerată. Pe aici circula un șir constant 
de pietoni: funcţionari, curieri, oameni ieșiți la cumpărături, 
inevitabilii turiști din Londra. Două femei tinere, purtând sacouri 
la modă, se sprijineau de clădire în timp ce fumau și-și sorbeau 
ceaiurile din pahare de carton supradimensionate, printre râsete 
și bârfe. Am scanat strada. Nici urmă de Lucy. 

— Unde ești? 

— Sam, acum! Te rog! Fugi! 

Am început să fug chiar înainte de a mi-o cere ea, pentru că 
totul era atât de ciudat încât puteam simţi asta cu fiecare celulă 
a corpului meu. M-am îndreptat spre eșafodajul acoperit al 
clădirii vecine, grăbind pasul faţă de mersul constant al 
celorlalţi. Într-un final, am împins în trecere un bărbat în costum 
și am depășit o femeie care purta o bluză cu mâneci lungi și 
glugă. 

M-am oprit când am ieșit de sub tunelul provizoriu; nu se 
vedea nici urmă de Lucy nici pe trotuare, nici în traficul haotic al 
Londrei. Nici urmă. M-am întors, m-am uitat în toate părțile. 

Mi-am auzit soţia gravidă plângând la telefon. 

— Lucy? Lucy? 

Am strâns telefonul atât de tare, încât marginile lui mi s-au 
întipărit în degete. 

Am auzit-o hohotind: 

— Dă-mi drumul! 

Privirea îmi alerga în toate direcţiile și am auzit claxonul unei 
mașini. M-am întors și am observat un camion care încerca să 
ocolească un Audi ce mergea în ralanti la vreo nouă metri 
distanță, mașina fiind cu faţa spre mine pe sensul opus al 
străzii, cu Lucy pe locul pasagerului. Intre mine și Audi se afla 
clădirea de birouri în care lucram. Primul meu gând fu: „Nimeni 
nu se oprește pe Holborn”. Mașina era de culoare gri argintiu, 
cum este cerul chiar înainte de-a începe să plouă. Pe locul 
șoferului era un bărbat care stătea aplecat spre Lucy. Apoi s-a 
îndreptat și l-am putut vedea mai bine. Spre treizeci de ani. 
Brunet. Ochelari închiși la culoare. Maxilar pătrat. Când a întors 
capul, am văzut o străfulgerare albă, urma palidă și arcuită a 
unei cicatrici care îi brăzda tâmpla, ca un semn de întrebare 
lateral. 

Lucy privi drept spre mine. 

Apoi se declanșă explozia. 


3. 


Un vuiet, o eclipsă de soare, ca și când Dumnezeu își 
strecurase mâna între mine și cer. M-am întors și ultimul etaj al 
clădirii în care lucram se făcea țăndări, flăcări ţâșneau spre 
exterior, fragmente de geam securizat, cenușă și bucăţi de oțel 
zburau prin aer. Pământul se cutremură. O jumătate de om, în 
flăcări, căzu pe trotuar, chiar în apropiere de frumușelele care 
băuseră ceai, iar acum se ghemuiau și mergeau împleticit, 
căutând să se adăpostească la intrarea în clădire de resturile 
care cădeau de sus. 

Biroul meu cu falși consultanţi dispăruse. Brandon, costumaţii 
care ne vizitaseră, pifanul mâăzgălitor - prietenii și colegii mei. 
Nu mai erau. Molozul acoperea strada, oamenii, cădea peste 
mașini, taximetre și autobuze, iar Londra însăși părea să scoată 
un strigăt, alcătuit din ecoul bubuitor al exploziei reflectat de 
tumul din sticlă și pavajele de piatră, sunetul ascuţit al 
claxoanelor de mașină, precum și ţipetele din ce în ce mai 
puternice și panica martorilor la eveniment. 

Nu mai vedeam Audi-ul, iar Holborn devenise o harababură 
nebună de autobuze și autoturisme oprite, de fragmente de 

beton, piatră și oțel. 

Nu puteam să văd. Nici nu gândeam. M-am avântat pe 
acoperișul tunelului din faţa clădirii în construcție, am escaladat 
baruri. Trebuia să ajung deasupra pâclei. Mă cățăram cu 
repeziciune; atunci am văzut străfulgerarea gri argintie. Audi-ul, 
cu soția mea în el, zvâcnea înainte. Am zărit din spate capul lui 
Lucy, ușor înclinat, ca și când aceasta ar fi încercat să respire 
puţin aer prin geamul mașinii. Conducea cu geamul coborât ca 
să facă faţă greţurilor matinale, mi-am adus eu aminte. Ce gând 
smintit. 

— Lucy! am strigat eu. Lucy! 

M-am cățărat din nou pe schelă. Trebuia să n-o pierd din 
vedere, să o găsesc de deasupra norului de praf. Sub mine se 
instalase haosul. Trebuia să nu pierd mașina din ochi. Am urcat 
încă și mai iute pe schelă și am regăsit Audi-ul. Traficul se 
congestionase asemenea fumului ce iese din foc, toată lumea 
încercând să scape de urmările exploziei. 

Am văzut cum Audi-ul o lua la dreapta pe o stradă laterală, 
accelerând pe trotuar pentru a scăpa de ambuteiajul imposibil 
de străpuns de pe stradă, aproape accidentând două femei. 

Schela scârțâi, căldura ţâșnind pe la îmbinările sale. Am auzit 
un vuiet puternic, m-am întors și am văzut că partea din schelă 
cea mai apropiată de clădirea mea de birouri fusese distrusă de 
molozul căzut de sus. Acum se prăbușea, cu zgomot de tunet, 
pe trotuar. 

Am sărit peste balustradă, ţâșnind prin foliile de protecţie din 
plastic de la un etaj în renovare. M-am lovit de beton și, tușind, 
am încercat să mă rostogolesc în cădere. Nu aveam încălțările 
potrivite pentru așa ceva și rostogolirea mea a fost prea brutală. 
Am străbătut în fugă betonul gol și am aruncat o privire înapoi, 
văzând cum schela se contorsiona, se rupea în bucăţi și se 
prăbușea în stradă. Clădirea se cutremură și m-am gândit: acum 
este rândul ei. 

Am fugit peste pardoseala fără pereţi spre partea din spate a 
clădirii - aceasta se întindea până pe strada paralelă - și m-am 
uitat în jos, peste un păienjeniș de schele de pe partea nordică a 
clădirii, care rămăsese intact. Am văzut cum Audi-ul își croia 
drum cu forţa pe trotuarul îngust și cum un bărbat în costum i-a 
lovit portiera cu piciorul, înfuriat că aproape îl dărâmase pe el și 
încă o femeie. Mașina era la nouă metri sub mine. 

Soția mea privi în sus. Prin trapa mașinii. Mă văzu, ochii i se 
măriră de uimire iar gura ei desenă un mic și perfect „O” șocat. 
începu să facă un gest prin care încerca să ajungă mai sus, 
maxilarul i se mișcă, iar în acel moment omul cu cicatrice o lovi. 
Cu un pumn zdravăn peste gură. Ea se izbi de ușă. 

M-am lăsat să cad prin păienjenișul schelei, simțind cum mi se 
revărsa adrenalina în sânge. Mi-am încetinit coborârea 
apucându-mă de bare, însă am lăsat forța de gravitație să mă 
tragă în jos; nu fusesem niciodată în viață mai speriat decât 
eram în acel moment. Nu pentru mine însumi, ci pentru Lucy și 
Bocceluță. Nu puteam să pierd mașina aceea. Imi răpea soția, 
ucisese oameni nevinovaţi. Apoi m-am trezit că am ajuns pe sol 
și m-am năpustit în trafic. 

Un Mini Cooper năvăli pe stradă, chiar în calea mea, iar eu 
nici măcar nu gândeam, nu făceam decât să alerg din toate 
puterile. L-am cronometrat și m-am rostogolit peste capota 
mașinii chiar atunci când ar fi trebuit să mă calce, am alunecat 
controlat, după care am căzut pe pavaj, m-am rostogolit pe 
umeri și am fost din nou în picioare, fără să fiu afectat de impact 
sau de violența căderii. Durerea s-a făcut simțită mai târziu. Pe 
moment, nici nu mi-am dat seama că eram rănit. 

Audi-ul a ţâșnit înainte, prin mulţime, iar eu am alergat cu 
toată viteza și l-am văzut dând colţul pe o stradă. Nu am reușit 
să-mi croiesc drum prin mulţimea din ce în ce mai densă, scoasă 
afară din birouri și magazine, prin ambuteiajul de mașini și cele 
două autobuze care paralizau traficul între locul în care mă 
aflam și Audi. L-am văzut cum vira din nou la dreapta. 

Am fugit după el, iar piciorul meu era fierbinte și radia de 
durere. Am reușit să ajung până la colţul străzii. In depărtare, 
am văzut cum Audi-ul a depășit la mustață un camion de marfă, 
cauciucurile scoțând fum pentru o clipă din cauza manevrei 
bruște, după care a ţâșnit înainte. Am alergat de-a lungul 
clădirii, însă când am ajuns la intersecţie mașina se făcuse 
nevăzută. Șoferul speriat al camionului găsise o stradă laterală 
mai goală, una neaglomerată de panica din trafic. 

Cu mâinile tremurânde, am încercat să formez din nou 
numărul de pe care mă sunase Lucy. Nu răspunse nimeni. 

Lucy dispăruse. Biroul în care lucrasem dispăruse. Nimic nu 
mai era. Antrenamentul ieși la suprafață și luă locul gândirii. 
Degetele mele formară un număr de urgență de la Langley. 

Rostii niște vorbe, însă nu-mi pot aminti ce am spus. 

„Vă cer ajutorul”. Gura mea se mișca. 

Lucy dispăruse, toată lumea dispăruse. În inima Londrei, 
fumul se înălța precum norul de fum din rugul funerar al unei 
vieți încheiate, sirenele își începeau urletul nebun, o mie de 
oameni treceau în goană pe lângă mine, iar eu eram cu 
desăvârșire singur. 


4. 


Mă aflam în închisoarea rece și umedă de mai bine deo 
săptămână, când un ins nou se așeză în fața mea, în celulă. Un 
nou talent care avea să încerce să mă facă să cedez. Minunat. 
Tipul dinainte ajunsese să mă plictisească. 

— Numele meu este Howell. Doresc să-ți pun o întrebare, 
domnule Capra. Ești un trădător sau ești tâmpit? 

— Tu ai întrebat, tu ţi-ai răspuns, am murmurat eu prin golul 
din gura mea. 

— Am nevoie de o explicaţie, domnule Capra. A 

Noul anchetator se lăsă pe spate în scaunul lui. Işi încrucișă 
picioarele, dar înainte de asta își scutură ușor pantalonii perfect 
călcați la dungă. Ca să nu se șifoneze. Uram acest gest: era ca o 
lamă de bărbierit lipită de pielea mea. Imi arăta cine deţinea 
puterea în încăpere. 

Nu dormisem ca lumea de trei zile. Duhneam a transpiraţie. 
Dacă suferinţa are vreun miros, atunci așa miroase. Noul 
anchetator era un afroamerican de vreo patruzeci de ani, avea 
câteva fire cărunte în barbișon și ochelari eleganti cu ramă de 
oțel. l-am spus și lui ceea ce îi spusesem anchetatorului numărul 
unu și anchetatorului numărul doi. l-am spus adevărul. 

— Nu sunt un trădător. Și cred că nici soţia mea nu este. 

Howell își scoase ochelarii. Îmi amintea de unul din foștii mei 
profesori de istorie de la Universitatea Harvard. O răceală calmă 
plutea în jurul lui. 

— Înclin să te cred. 

Era o șmecherie? 

— Nimeni altcineva nu mă crede. 

Howell își sprijini de buză un capăt al braţului ochelarilor. Mă 

studie într-o tăcere lungă și inconfortabilă. Tăcerile îmi plăceau. 
Nimeni nu-mi adresa invective și nu mă acuza de trădare. 

Deschise apoi un dosar și reîncepu vechea litanie, ca și când 
vreunul din răspunsurile mele s-ar fi putut schimba. Continua 
să-mi pună aceleași întrebări pentru a mă obosi, așteptând să 
fac o greșeală. 

— Numele tău este Samuel Clemens Capra. 

— Da. 

Ridică o sprânceană. 

— Samuel Clemens a fost Mark Twain. 

— Era autorul preferat al tatălui meu, iar mama și-a exercitat 
dreptul de veto când el a dorit să aleagă numele Huckleberry 
sau Tom Sawyer. În mod normal, povestea asta avea darul de a 
mă face să râd, însă acum nimic nu mai era normal. 

— Doresc să-l sun pe tatăl meu înainte de a răspunde altor 
întrebări, am spus eu. 

Nu solicitasem acest lucru pe parcursul ultimelor trei zile de 
interogare. Ce să-i fi spus tatălui meu? Însă acum doream să-i 
aud vocea caldă și guturală de la fumat. Voiam să-mi găsesc 
soția. Voiam să ies din încăperea aceasta îngrozitoare, 
întunecoasă, din piatră, fără ferestre. Era o prostie să cer așa 
ceva. Dar îmi dădea impresia că ripostez după întrebările lor 
interminabile, că iau, în felul meu modest, atitudine. 

— Aveam impresia că nu te înţelegi deloc bine cu părinţii tăi. 

Nu am spus nimic. Firmas știa totul despre mine, așa cum de 
altfel și trebuia. 

— Părinții tăi nici nu sunt la curent că tu și Lucy așteptați un 
copil, nu-i așa? 

— Așa este. Părea să fie o mărturisire rușinoasă. Tensiunile 
dintr-o familie ar trebui să rămână confidenţiale. 

— Nu ai mai vorbit cu părinții tăi de trei ani de zile, cu 
excepţia unor convorbiri scurte de Crăciun. Niciunul din apeluri 
nu a depășit două minute. 

— Corect. 

— Trei ani. Unii au sugerat că acesta este și intervalul de timp 
în care ai lucrat împotriva noastră. Te-ai înstrăinat de părinţi 
pentru ca ei să nu aibă suspiciuni în privinţa faptelor tale, să nu 
fie implicați în trădarea ta. 


6 Firma - denumire internă pentru CIA, care va fi utilizată pe tot parcursul cărții. 
(n.tr.). 

— Dar tocmai ai spus că înclinai să crezi că nu sunt un 
trădător. 

— Îţi comunic numai ceea ce alte persoane din Firmă spun 
despre tine. Se aplecă în faţă. Un semn clasic de trădare îl 
constituie distanțarea emoţională față de familia extinsă și față 
de prieteni. 

— Nu m-am înstrăinat de familie. Părinţii mei sunt cei care au 
încetat să mai vorbească cu mine. Nu a fost alegerea mea. Și nu 
aveam de gând să mă folosesc de propriul copil ca să le intru 
din nou în grații. Pot să-mi sun tatăl? Mă lăsați să fac asta? 

— Nu, Sam. 

Howell își bătu ușor buza inferioară cu capătul braţului de la 
ochelari și îmi consultă dosarul, ca și când ar fi scotocit în el ca 
să găsească încă ceva dureros. M-am întrebat ce mai conţineau 
acele câteva foi de hârtie. 

— Soţia ta te-a sunat și te-a avertizat să părăsești biroul 
înainte de explodarea bombei. 

— Cineva o răpise. Am văzut cum un bărbat a lovit-o. 

— De ce ar fi lăsat-o să te sune cel care o răpise? 

— Nu știu. Poate că în momentul acela el nu era în mașină, 
poate că ea a avut telefonul la dispoziţie. 

— Dar nu ţi-a spus că cineva o răpise. 

— Încerca să mă salveze. Să mă scoată de acolo. 

— Dar nu și pe ceilalţi din birou. Nu a spus: „Scoate-i pe toți 
afară, Sam”, nu-i așa? 

Am închis ochii; pavajul din piatră al celulei îmi îngheţa 
picioarele goale. 

— Nu. 

Eram convins că nu mai eram în Marea Britanie. La Londra, 
Firma - termen folosit de mine și de colegii mei pentru a denumi 
CIA-ul - și serviciile de informaţii britanice îmi ascultaseră 
povestea și mă interogaseră timp de trei zile. Nu mi se dăduse 
niciun avocat sau apărător. 

După aceea, patru gealaţi cu gâtul gros intraseră cu o 
seringă, mă imobilizaseră și m-am trezit într-un avion. 

Mă aflam într-o închisoare a Firmei din Europa de Est, cel mai 
probabil în Polonia, am bănuit eu. Închisorile acestea secrete se 
presupunea că fuseseră închise cu câteva luni în urmă. 

— Soţia ta te-a salvat pe tine și numai pe tine. Vezi tu, asta 
este problema noastră. Ai ieșit numai tu, după care biroul a fost 

distrus. 

— Poate că în momentul acela Lucy nu știa nimic despre 
bombă. Omul cu cicatrice trebuie să-i fi spus să mă sune ca să 
mă scoată de acolo. Il descrisesem pe omul cu cicatrice în mod 
amănunţit, însă nimeni nu-mi adusese fotografii pe care să le 
examinez, nu-mi ceruse să identific vreun suspect. Asta mă 
speria mai tare decât întrebările și seringile lor. 

— De ce să te cruţe pe tine? mă întrebă Howell. 

— Nu știu de ce. 

Apoi m-a luat prin surprindere. Următoarea întrebare ar fi 
trebuit să se refere la briefingul despre bărbatul fără nume pe 
care îl ţinusem pentru Brandon și costumaţi. Acesta fusese 
tiparul primelor două interogatorii. 

— Vorbește-mi despre bani. 


5. 


— Care bani? 

Răsuci o foaie de hârtie spre mine. Numărul de cont al unei 
bănci din Anglia, la care Lucy și cu mine nu deschiseserăm 
niciun cont. Am studiat istoricul tranzacţiilor. Conținea și 
transferuri către o bancă din Grand Cayman’. Un sfert de milion 
de dolari. 

— Aștia nu sunt banii noștri. 

— Acest cont din Cayman a fost folosit anul trecut într-o 
operaţiune a Firmei; Lucy a fost responsabilă cu logistica și era 
însărcinată să închidă contul bancar la încheierea operaţiunii. Nu 
a făcut-o. Banii au fost depozitati în acest cont, presupus inactiv, 
al Firmei, și apoi mutaţi în acest cont din Anglia, deschis pe 
ambele voastre nume, după care au fost mutaţi într-un cont 
cifrat* din Elveţia unde au fost transformați în obligaţiuni 
private. In momentul acesta, nu avem idee unde sunt. De aceea 
oamenilor le vine greu să te creadă, Sam. 

— Habar nu am de acești bani! Era de rău. Era chiar foarte 


7 Grand Cayman - insula cea mai mare din grupul celor trei insule Cayman, teritoriu al 
Regatului Unit, și al cincilea centru financiar ca mărime de pe glob. Insulele Cayman 
sunt un cunoscut paradis fiscal. (n.tr.). 

8 Un cont cifrat are un număr atribuit de bancă și o parolă stabilită de client. (n.tr.). 

rău. Nu am avut nici acces la aceste conturi, nici cunoștință 
despre ele. 

— Înţelepciunea populară zice că un soţ știe întotdeauna când 
partenerul de viaţă îl înșală, Sam. Intotdeauna, spuse calm 
Howell. 

Semăâna cu un profesor, unul care avea multă răbdare și 
simţea că nu este necesar să ridice tonul. Ultimii doi anchetatori 
țipaseră la mine. Calmul lui Howell era chiar mai înspăimântător, 
ca o lamă de cuţit ţinută nemișcată la doi centimetri deasupra 
gâtului. Nu știi când ţi-l va tăia. 

— Întotdeauna! De regulă, soţul este cel care trădează, iar 
soția află despre acest lucru și își ţine gura. Fie pentru că 
apreciază banii, fie pentru că nu vrea să-și vadă soțul intrând la 
închisoare. Lucy a fost recrutată prima? Sau tu? Sau v-au agăţat 
împreună? 

— Niciunul. Niciunul dintre noi nu este trădător. 

Nu puteam să cred așa ceva despre Lucy. Nu puteam. Nu 
soția mea. Nu-mi păsa ce dovezi îmi tot arătau, așa ceva nu 
putea, pur și simplu, să fie adevărat. Să cred asta, însemna să 
comit un act de trădare faţă de femeia pe care o iubeam. 
Creierul îmi pulsa de epuizare; simţeam o greutate în piept. 
Aerul din plămânii mei părea aspru ca nisipul. 

— Lipsit de orice speranță. Cunoști expresia, Sam? 

— Nu. 

— Este folosită pentru descrierea stării sufletești a 
partenerului de viaţă al unui trădător. Vrem să credem că este 
nevinovat, că nu știe că persoana iubită și-a trădat ţara. Însă noi 
știm, de fapt, că este probabil la curent cu trădarea. De aceea 
spunem că este lipsit de orice speranţă. Acum, Sam, tu ești în 
această situaţie. Și numai eu te pot ajuta. Spune-mi adevărul. 

— Nu am făcut nimic greșit. Nu știam de banii aceștia. 

— Ți-am ușurat lucrurile, Sam. Ridică în sus o bucată de 
hârtie. O mărturisire - scurtă și la obiect. Nu trebuie decât să 
completezi pentru cine ai lucrat. Semnează și cu asta am 
terminat. 

— Nu semnez. Niciodată. 

El puse hârtia jos. 

— Unul dintre voi este trădător, Sam. Fie ea, fie tu. Spune-mi 
ce este cu banii aceștia, Sam. Banii! 

— Nu știu! Răceala mi se răspândea prin corp. 

— Tu și Lucy sunteţi amândoi în viaţă, toţi ceilalți din birou 
sunt morţi, iar ea te-a avertizat să ieși afară. 

— Omul cu cicatrice a lovit-o. Nu s-a dus de bunăvoie. Știu 
asta. 

— De la cine sunt banii? De la chinezi sau de la ruși? De lao 
rețea infracțională, cum sunt cele pe care investighezi? Ai 
devenit agent dublu când lucrai sub acoperire? Pentru cine 
lucrezi? 

— Pentru nimeni. Pentru nimeni! 

— Făceai o prezentare pentru o echipă de la Langley pe tema 
activităţii pe care o desfășurai. 

— Așa este. 

— Vorbește-mi despre asta. 

M-am abținut să nu râd. Notiţele pe care le pregătisem pentru 
discuţia aceea îmi erau încă proaspete în minte din cauza 
gândului cumplit că, poate, munca mea făcuse ca biroul nostru 
să devină o ţintă. 

— Căutam un criminal rus pe care eu îl numisem Țarul 
Banilor. Spală bani pentru diverse rețele infracţionale. Anul 
trecut am lucrat sub acoperire câteva luni, mi-am făcut relaţii în 
aceste rețele, pozând cel mai adesea în fost soldat canadian 
stabilit la Praga, care putea furniza rute de trafic pentru orice, 
de la țigări contrafăcute la arme promise dictatorilor militari din 
Africa. Un informator de la biroul nostru din Budapesta a fost 
însărcinat să ducă banii cash și aurul de la Țarul Banilor, unui 
om de știință rus. Echivalentul a cinci milioane de dolari. 

— Pentru ce era plătit omul de știință? 

— Nu știm. A fost dat afară din programele de cercetare 
militară rusești din cauza dependenţei de heroină; a intrat apoi 
în afaceri ca inteligență de vânzare”, lucrând pe bază de 
contract. Informatorul este cel care ne-a spus că Țarul Banilor 
vorbea cu accent rusesc. Am făcut o pauză. Atât informatorul, 
cât și omul de știință au fost găsiţi morţi o săptămână mai 
târziu. 

— Ce fel de om de știință era această persoană? 

— Lucra cu nanotehnologie. 

— Am auzit de nanotech, dar nu prea știu la ce se referă, 
spuse Howell. Scuze. Am absolvit Facultatea de Istorie. 

— Și eu am absolvit Facultatea de Istorie, am spus. 


9 Brain for hire (în engl., în orig.) (n.tr.). 

— Atunci luminează-mă. 

— In câteva cuvinte, nanotehnologia înseamnă studiul 
controlului materiei la nivel atomic sau molecular. Cea mai mare 
parte a cercetării din prezent are aplicaţii comerciale pozitive - 
cum ar fi mijloace mai eficiente de administrare a 
medicamentelor în organism sau în anumite organe ale sale. Ar 
putea avea implicaţii uriașe, de exemplu, în lupta împotriva 
cancerului de sân sau a tumorilor cerebrale. Sau am putea crea 
medicamente adaptate la un ADN uman particular, markeri mult 
mai sofisticaţi pentru detectarea bolilor grave din organismele 
noastre, sau să mărim foarte mult numărul orelor de autonomie 
a unei baterii de calculator. 

— Se pot dezvolta și aplicaţii militare și în domeniul 
armamentului cu nanotehnologia? 

— Absolut, am răspuns eu. Cu ajutorul nanotehnologiei se 
construiesc aparate sau materiale de dimensiuni incredibil de 
mici și de puternice. In teorie. Se pot crea noi tipuri de blindaje 
împotriva gloanţelor, tancuri mult mai rezistente, sau arme mult 
mai eficiente. Se pot crea gloanţe care își corectează singure 
traiectoria după ce au fost trase. Se pot crea arme nucleare de 
dimensiuni mai reduse, care au sisteme de ghidare incredibile și 
nu produc practic deloc precipitaţii radioactive. Sau imaginează- 
ți o bombă care eliberează un roi de roboţi miniaturali ce 
vizează pielea umană sau temperatura corpului și injectează o 
toxină letală în fiecare persoană întâlnită pe o rază de trei 
kilometri. 

Howell înghiţi în sec. 

— Deci Țarul Banilor ar fi putut finanța cercetări în domeniul 
armamentului? 

— Da. 

— Și poate că cei care i-au omorât pe informator și pe omul 
de știință pentru a-l proteja pe Țarul Banilor, au venit acum 
după tine. 

— Da. 

— Sau, mai degrabă, ai devenit agent dublu pentru oamenii 
pe care îi urmăreai. Eşti bun în ceea ce faci, Sam. Poate că tu l- 
ai găsit pe acest Țar al Banilor. Și poate că el v-a oferit, ţie și lui 
Lucy, toţi banii aceia din contul din insulele Cayman. 

— Nu este adevărat. 

— Nu voiau ca tu și Lucy să dezvăluiţi acest lucru și atunci au 

răpit-o pe ea, iar tu ai luat decizia să nu spui nimic, poate ca s-o 
protejezi. Pot să văd ce gândești pe faţa ta obosită și chinuită, 
Sam. 

— Nu. Îmi venea să-l dau pe Howell și teoriile lui demente de 
toţi pereții. 

— Singura ta speranță este să te înţelegi cu mine, Sam. 
Spune-mi tot. 

Howell se aplecă până ajunse aproape de mine și îmi puse o 
mână masivă pe umăr. 

— Gândește-te cât de ușor ar fi. Toată apăsarea pe care o 
simţi va dispărea, Sam. După aceea, ne putem ocupa de găsirea 
soţiei tale. A copilului tău. Vrei să fii de faţă când ţi se naște 
copilul, nu-i așa? Lucy urmează să nască peste șase săptămâni. 
Spune-mi unde îi putem găsi pe oamenii pentru care lucrezi, iar 
noi o vom găsi pe Lucy. Îți vei putea vedea soţia, îţi vei ţine 
copilul în braţe. 

Se lăsă pe spate în scaun. 

— Am luat legătura cu medicul ei. Tu și Lucy nu ați vrut să 
știți ce veţi avea, dar eu știu. Este băiat, Sam. Nu vrei să-ţi vezi 
fiul? 

Fiul meu. Urma să am un fiu, dacă Lucy mai era în viață. 
Howell juca cu atuuri grele pe masă și mi le servea unul după 
altul: acești bani de care habar nu aveam, copilul meu. Poate că 
Lucy... Nu. Nu puteam să cred că ar fi fost capabilă de așa ceva. 

Fiecare cuvânt era ca o pietricică în gura mea și le scuipam 
rând pe rând: 

— Nu îţi pot spune nimic pentru că nu sunt un trădător. 

Howell mă examină în tăcerea lungă care urmă. 

— Atunci înseamnă că ești un prost, pentru că soţia ta este 
trădătorul, iar ea te-a lăsat pe tine să fii găsit vinovat. 

— Nu. Nu. Nu ar face asta. Mă iubește. 

Cuvintele pe care le-am rostit nu au sunat convingător, dar eu 
mi-am amintit acea ultimă dimineaţă cu Lucy a mea, de fiorul 
care o cuprinsese când se afla deasupra mea, de mâinile mele 
pe linia curbă a feselor ei, de respiraţia ei caldă pe gâtul meu. 
Cum îmi cerea să nu-mi asum riscuri pe traseul de parkour, cum 
îmi spunea că mă iubește și îmi reamintea de cina împreună cu 
acele cupluri de oameni cumsecade. Cum mă alinta 
„maimuţțoiule”, ca să mai îndulcească mustrarea în privința 
alergării mele. Aceea nu era o femeie care se pregătea să 

dispară din propria ei viață. 

El mă privi ca un profesor dezamăgit de performanţa elevului 
său. 

— Nu te iubește. Te-a lăsat cu traista goală. Felicitări! 

Howell se ridică și plecă, luminile se stinseră și eu am rămas 
într-o beznă totală. 


6. 


Timpul, nemăsurat, se scurse. Îmi simțeam gâtul topit, uscat, 
de parcă pătrunsesem în el și îi scormonisem țesuturile cu 
unghiile. Simțeam un nod în stomac de foame și parcă aveam 
febră. Am alunecat de pe scaun și m-am întins pe pardoseala 
rece. Am mâncat pâinea și am băut apa care mi-au fost aduse. 
Am dormit și m-am trezit, făra să știu sigur dacă trecuseră 
câteva minute sau câteva ore, tremurând de frig pe piatra de 
sub mine. Am visat că făceam parkour, sărind peste ziduri, 
zburând de la o clădire la alta, cu fiecare mușchi arzând de 
exaltare, cu mintea limpede, curată și precisă. Apoi zidul pe 
care urma să aterizez dispăru, iar eu m-am prăbușit pe un 
caldarâm acoperit de resturi în flăcări, neajutorat, fără niciun 
control. 

Luminile se aprinseră din nou, iar Howell ședea pe scaunul 
său; ca și când ar fi stat acolo, pe întuneric, în tot acest timp. 
Costumul lui, însă, era diferit. M-am uitat să văd dacă nu cumva 
îmi adusese niște apă de băut. Nici gând. 

— Ajută-mă, Sam. 

L-am privit. 

— Cum să te ajut? 

— Ajută-mă să înțeleg această informaţie deosebit de 
interesantă peste care am nimerit din întâmplare, spuse el. 

— Aţi găsit-o pe Lucy? Confuzia îmi paraliza gândirea; capul 
îmi era greu de somn. Copilul... Lucy urmează să nască în 
curând. Trebuie să o găsiţi. Vocea îmi scrâșnea ca piatra pe 
nisip. 

— Bomba, continuă Howell de parcă nu aș fi spus nimic. Am la 
mine analiza tehnică a modelului exploziei, Sam. 

Scoase o fotografie a biroului din Londra după explozie. 

Aranjamentul biroului avea numele noastre pe el. S. Capra. 
Brandon. Gomez. McGill. Sala de ședințe cu numele celor trei 
costumaţi. În sala calculatorului, un birou pe care era scris L. 
Capra. Biroul lui Lucy. Prietenii mei decedați. Fotografia arăta că 
acolo se petrecuse o tragedie: pete de sânge, viscere arse 
proiectate pe pereţi, iar în centru - găurile înnegrite care se 
căscau în pardoseală. 

Un cerculet mic, colorat în roșu, din mijlocul încăperii, marca 
biroul meu. 

— Bomba a fost plasată chiar sub biroul tău. A fost camuflată 
ca să arate ca un mic hard disc extern conectat la calculatorul 
tău. 

Am privit fix imaginea distrugerii. 

— Lucy se ocupa de toate instalările hard discurilor din birou. 

— Nu! 

— Cât de ușor trebuie să-i fi fost. Oare a instalat bomba chiar 
sub nasul lui Brandon, sub nasul lui James, sub nasul Victoriei? 
Sub nasul tău? 

Simţeam fiecare cuvânt ca o împunsătură de cuţit în came. 

— Bomba este plasată acolo unde Lucy ar fi putut cel mai 
ușor s-o ascundă fără ca cineva să o observe. Să fi avut vreo 
remușcare când și-a condamnat soţul, tatăl copilului ei, la 
moarte? Așa că te-a avertizat. lar tu ai ieșit de acolo chiar 
înainte de declanșarea exploziei. 

Asta, în cazul în care nu înţelesesem eu aluzia. 

— Taci, am spus. 

Nu-mi vărsasem nervii și nu repezisem pe nimeni până atunci. 
Mă concentrasem şi-mi păstrasem calmul, în timp ce îmi 
susțineam nevinovăția. Dar asta! Acum! Nu am mai suportat. 

— Taci, taci, taci dracului din gură! 

— Ajută-mă să dovedesc că femeia aceasta a trădat. 
Gândește. Gândește-te la ceea ce tu trebuie să fi știut. Încearcă 
să-ţi aduci aminte. 

Femeia aceasta. Nu-i spunea nici Lucy, nici soţia mea. Încerca 
să-i creeze o identitate diferită, să determine o distanţare între 
noi. Nu! 

— Lucy este nevinovată. 

Vocea mea nu era calmă. Bomba plasată sub biroul meu mă 
călca pe nervi. 

— Atunci poate că vinovatul ești tu, spuse el. Poate că tu i-ai 

înscenat ei ceva. Poate că tu ai plasat bomba. Ai pus pe cineva 
s-o răpească? Și s-o omoare, pe ea și pe copilul tău? 

Furia stăvilită în mine izbucni ca o frenezie de a ucide. Voiam 
să înăbuș, strângându-l de gât, minciunile care-i ieșeau pe gură. 
Sunt pe punctul să clachez. Am văzut cum mâinile începeau să- 
mi tremure. Simţeam cum fierbinţeala mi se ridica în ochi. Dar 
nu puteam să mă prăbușesc. El voia să renunţ la control. Eu nu 
aveam de gând să fac asta. 

— Trebuie să mai existe o explicaţie, am spus. 

— Explicaţia aceea este Lucy. Banii. Bomba. Toate o indică pe 
Lucy. Ea avea acces la cont. Ea ar fi putut strecura bomba în 
interior. 

Howell avea o voce alunecoasă, joasă și blândă. Vorbea cu un 
foarte slab accent sudic. 

— Sunt singurul prieten care ţi-a mai rămas, Sam. Ceilalţi din 
Firmă și prietenii noștri britanici vor să te mănânce fript. Te voi 
ajuta, însă numai dacă mă ajuţi și tu pe mine. 

Mi-am dat seama că, din perspectiva lor îngustă, eram 
condamnat. Dovada contului bancar. Bomba, ascunsă așa cum 
eu sau Lucy am fi putut să o facem. Asta era tot de ceea ce 
aveau nevoie. Eram terminat, chiar nevinovat fiind. 

— Nu vei mai ieși niciodată dintre zidurile acestei închisori, 
dacă nu-mi spui tot ce știi. Încetează s-o mai protejezi pe Lucy 
sau încetează să mai protejezi ceea ce credeai tu că este ea. 

Voia să o numesc trădătoare pe Lucy. Să fiu de acord cu el, să 
accept această posibilitate imposibilă. 

— Nu! Este nevinovată. Omul acela a răpit-o. 

— Te-a scos de acolo și pe urmă te-a lăsat de izbeliște. Și-a 
trădat ţara, iar apoi te-a trădat și pe tine. 

— Nu. 

Howell îmi trase o palmă peste față. Cu toată forța. Nu mă 
așteptam la asta pentru că arăta ca un profesor, iar profesorii 
nu trag palme. 

— Asta este realitatea care vine peste tine și te trezește, Sam. 
Spune-mi ce știi. 

— Nu fii tâmpit. Dacă aș fi vrut să pun o bombă ca să 
explodeze clădirea, nu aș fi stat acolo. Aș fi plecat de mult. Ştii 
că sunt nevinovat și te comporți așa numai de faţadă, pentru că 
este mai ușor să te bazezi pe mine decât să te duci să-i găsești 
pe băieții cei răi. Nu pot încheia nicio înţelegere cu tine pentru 

că nu am nimic de oferit. 

— Atunci ești un idiot patentat. 

leși și se întoarse după cinci minute cu o sticlă cu apă rece. 
Picături de apă învăluiau exteriorul sticlei de plastic. lar eu 
aveam atât de multă nevoie de ea! O puse pe masă, în faţa 
mea, însă nu mă întinsei să o iau. 

— Vreau, spuse el, să iei în considerare posibilitatea ca nimic 
din ceea ce știai despre Lucy Capra să nu fi fost adevărat. 

Ochii începeau să mi se umple de lacrimi. Nu-l voi lăsa să-și 
dea seama, gândii eu. Camerele de supraveghere erau, însă, 
ațintite asupra mea în permanenţă. Va vedea pe înregistrare că- 
mi şterg ochii. Mi-am păstrat faţa imobilă; asta făcea ca 
lacrimile să nu se reverse. Pentru moment. Voi aștepta 
întunericul, siguranţa oferită de îndoitura cotului meu. Nu-i voi 
lăsa să vadă cât sufeream. 

El mă urmărea ca și când ar fi avut la cărţi mâna câștigătoare. 

— Știu că ţi-e sete. Nu ai mai băut apă de trei zile. Ştii că a 
trecut atât de mult? Bea, Sam. Vreau să poți vorbi. Ai ceva să-mi 
spui. 

Am luat apa. Am băut-o. Când am terminat, îmi scoase căștile 
de pe urechi și legăturile de pe ochi. Două femei aduseră 
înăuntru un cărucior cu medicamente. 

Tiopental de sodiu, scopolamină, medicamente 
experimentale. Bine ați venit în sângele meu. Poate că mi le-au 
dat pe toate - am simţit mai multe ace pătrunzându-mi în piele. 
Howell a pus din nou întrebări cu vocea lui moale. De data 
aceasta, am auzit și alte voci care mă întrebau același lucru și 
le-am spus adevărul gol-goluț: că nu știu. Nu sunt un trădător. 
Nu am făcut niciodată ceva greșit. Am bâlbâit răspunsuri la 
fiecare întrebare despre viaţa mea împreună cu Lucy. Le-am 
spus cum făceam dragoste, le-am spus despre prietenii pe care-i 
aveam la Londra, de călătoriile acasă, de câte ori s-a dus ea pe 
continent să-l exploreze de una singură. Nu știam ce făcuse în 
săptămânile în care lucrasem sub acoperire, jucând un rol la 
Praga, prefăcându-mă că sunt un traficant în căutare de mărfuri 
ilicite cărora să le asigur transportul. Le-am spus tot ce era 
stocat în creierul meu. Am devenit o fântână arteziană de 
cuvinte. 

Dar mai era și bomba, mai era și contul din insulele Cayman și 
acestea au fost suficiente. După părerea lor, trebuia ca eu să fi 

știut mai multe. Trebuia să fi avut niște bănuieli. Howell 
continua să spună că el voia să mă creadă, ca și când 
convingerea aceea s-ar fi situat în capul listei lui cu dorințe de 
Crăciun. l-am spus că nu știam nimic. 

Așa că au renunţat și la substanțele chimice. 

Cu legăturile pe ochi - care îmi blocau complet vederea - mă 
simțeam de parcă aș fi fost aruncat într-o gaură fără fund. 
Căștile de pe urechi făceau ca muzica să-mi bubuie în cap: un 
tonomat diabolic în care se amestecau balade siropoase, un 
rock psihedelic pe care nu-l recunoșteam, dar care îţi turtea 
creierii, un rap care-ţi făcea dinţii să clănţănească. In restul 
timpului, se auzea un sunet ascuţit care mă făcea să simt că 
fiecare nerv de-al meu scotea scântei, ca un cablu de curent 
rupt. Am pierdut orice noţiune de timp, spaţiu, orice simţ care 
mă lega de lume. 

Soluţia vindecătoare pentru toate acestea a fost durerea. 
Howell nu era prezent când și-au făcut apariţia gardienii și m-au 
bătut vreo zece minute bune. Cu pumnii și cu picioarele. Era o 
mardeală ca la carte. Nu mi-au pocit faţa, însă restul corpului 
meu era o uriașă vânătaie. M-am încovrigat pe jos. Ei mi-au dat 
apă și m-au lăsat să scuip o grămadă de sânge. Au privit ca și 
când încercau să aprecieze cât de mult mai puteam încasa fără 
să depășesc o anumită limită. După care m-au bătut din nou, 
lovindu-mă cu și mai multă forță. Coloana mea vertebrală și 
picioarele păreau a fi pe punctul să se fractureze. Băieţii erau 
minunat de preciși, atenţi să nu-mi rupă coastele, bărbia sau 
coloana. 

Îmi puneau aceleași întrebări. Le dădeam aceleași răspunsuri. 

Nu știu cât am rezistat tehnicilor de deprivare senzorială. 
Câteva minute de zgomot infernal și de pierdere a cunoștinței 
pot părea ore nesfârșite. 

Lucy. Bocceluţă era băiat. Acesta era firul pe care l-am prins, 
nutrind speranţa firavă că mă vor crede. Trebuia să o caute pe 
ea în disperare. O vor găsi, iar când o vor găsi, vor avea și 
răspunsurile. Se vor lămuri de ce ni se înscenaseră toate 
acestea, mie și lui Lucy, de ce Lucy fusese răpită, de ce 
distruseseră biroul din Holborn. Găsește linia de la A la B, exact 
ca la traseul de parkour. Adevărul avea și el o linie. Nu trebuia 
decât să o găsesc. 

Câteva ore m-au lăsat singur cu durerea pe care o simţeam, 

după care s-au întors și m-au târât în altă cameră. M-au legat de 
o bancă netedă de lemn. Aceasta s-a mișcat. Am simţit că 
picioarele mi se ridicau. Capul, în schimb, cobori spre 
pardoseala de piatră. 

Nu, nu, nu! Am încercat să mă eliberez din chingile care mă 
țineau legat. Deprivarea senzorială era admisă. Era încă legală. 
Asta, nu. 

Nu era Howell cel care stătea deasupra mea, cu o pânză într-o 
mână și o găleată în cealaltă. Bărbatul acesta purta o glugă. Nu- 
i recunoșteam vocea. Am ţipat după Howell. 

— Domnul Howell nu este aici, a spus omul cu glugă. 

— Te rog, nu face asta! Te rog. 

Trecusem prin așa ceva înainte, în timpul pregătirii. Ştiam ce 
oroare mă așteaptă și m-am împotrivit chingilor care mă 
imobilizau, panicii care îmi exploda în piept precum o mină. 
Pentru că dacă ai fața în apă, spui ceea ce trebuie. lar dacă nu 
știi nimic, dacă chiar nu știi nimic, vei bolborosi un potop de 
cuvinte numai pentru a face ca chestia asta să înceteze. Vei 
spune orice minciună. 

Adevărul din viaţa mea urma să moară în această cameră. 

— Am ajuns într-un moment într-adevăr neplăcut, Sam. 

Așteptă răspunsul meu. Tot ce puteam spune, cu o voce 
întretăiată pe care nu mi-o recunoșteam, era: 

— Te rog, nu face asta! Te rog. De dragul tău, nu o face. 

Nu știam de unde se iviseră ultimele cuvinte. De parcă mi-ar fi 
păsat de nenorocitul ăsta cretin și lipsit de inimă care nu era 
altceva decât o unealtă. Puțin îmi păsa. Dacă aș fi putut să mă 
dau jos de pe banca aia, l-aș fi sugrumat cu mâinile mele. 

— Spune-ne. Pentru cine aţi lucrat, tu și Lucy? 

— Pentru Firmă. Am folosit denumirea internă pentru CIA. 
Pentru nimeni altcineva. 

El schimbă vorba: 

— Cine ţi-a dat banii pe care Lucy i-a mutat dintr-un cont în 
altul? 

— Eu nu am știut de acești bani. 

— De ce ai pus o bombă în birou? Cine era amenințat de 
activitatea pe care o desfășură biroul? 

M-am gândit la toate reţelele infracţionale pe care 
încercaserăm să le analizăm, la Țarul Banilor care nu avea 
niciun nume, la faţa sa afișată pe ecranul de prezentare în 

ultimele minute dinaintea distrugerii biroului. 

— Nu am făcut eu asta! Nu am fost eu! 

— Unde este acum soţia ta? Începe prin a răspunde la oricare 
din aceste întrebări și nu va trebui să dansăm dansul acesta. 

— Nu știu. Te rog. M-am urât pentru acel te rog. 

— De ce reprezenta biroul din Holborn o ameninţare pentru 
angajatorii tăi? 

— Nu am angajatori! Pentru Dumnezeu, te rog, crede-mă! Te 
rog! 

Din vocea mea deduse că era cât pe ce să mă facă să 
clachez. Cât pe ce. Imi puse pânza peste faţă. 

— Nu mai scapi viu de aici ca să-ți vezi puştiul, Capra. 

— Nu! Am strigat eu. Nu! 

incepu să-mi verse apă peste faţă. Am simţit cum îmi 
pătrundea în plămâni. M-am crispat în chingi, în încercarea de a 
mă da la o parte din calea șuvoiului de apă, cumplit și constant. 
Revărsarea de apă părea acum să curgă ca un râu. 

Mă înecam. 

Am început să bolborosesc. Absurdităţi. Cuvinte fără legătură. 
Lucy. Bocceluță. Dumnezeule, nu! Bărbatul cu cicatrice. 
Nevinovat. Nevinovat! Eram pe punctul de a-mi pierde 
cunoștința și m-am lovit cu capul de banca înclinată. Nu mă 
legase așa cum trebuie. Trase încet pânza udă de pe fața mea. 
Eram disperat după aer. Apoi mi-a așezat din nou pânza udă 
peste nas și gură. 

Și a luat-o de la capăt. Am început iar să ţip și să bolborosesc. 

Când m-au aruncat în îmbrăţișarea rece a podelei din celulă, 
m-am bucurat că nu putusem să aud și nu-mi mai aminteam ce 
spusesem. Este mai bine ca peste unele lucruri să se aștearnă 
uitarea. 


7. 


Sosi și decembrie. Unul din gardieni îmi spuse că în ziua 
aceea era Crăciunul. Nu a folosit și cuvântul „fericit”. Apoi a 
venit ianuarie. 10 ianuarie, ziua în care trebuia să mi se nască 
copilul, sosi și se duse. Poate că fiul meu se născuse, trăgând 
puternic aer în plămâni, având nevoie de mine. lar eu eram 

înțepenit într-o gaură împuţită și căptușită cu piatră. 

În ziua aceea, Howell veni la mine în celulă. 

— Astăzi urma să vină pe lume copilul tău. 

L-am privit peste pâinea neagră și ciorba de cartofi care mi se 
dăduseră la prânz. 

— Colaborează cu noi și poate o vom găsi pe Lucy. Am pus în 
alertă fiecare spital din Europa în privinţa ei. Ai putea să-ţi vezi 
fiul, Sam. Nu vrei să-ţi vezi băiatul? 

Chipul meu avea o expresie împietrită, indiferent cât de 
sfâșiată mi-era inima. 

— Ba da. Dar ți-am spus totul. Dă-mi drumul, Howell. Lasă-mă 
să plec. Lasă-mă să vă ajut să o găsiţi. 

— Ce nume i-ai fi pus? 

Nu voiam să vorbesc cu Howell despre fiul meu pierdut. Nu 
voiam să vorbesc cu Howell, punct. 

— Du-te dracului, i-am spus. Ce dracu’ îţi pasă ţie ce nume 
voiam să-i punem puștiului? 

— Eşti foarte supărat astăzi, Sam. 

— Mi s-a acrit de tine. De voi toţi. De prostia voastră colosală. 

Howell mă studie, apoi se ridică în picioare. 

— Uite cum stă treaba. Eu m-am luptat pentru tine. Te-am 
crezut când mi-ai spus că nu știi nimic. Eu cred că ești 
nevinovat. Dacă asta contează cât de cât. 

Lăsă să-i cadă pe pardoseala din piatră o bucată de hârtie. 
Fotografia unei ecografii, Bocceluță în toată splendoarea lui. 
Howell ieși din celulă. Am studiat fotografia. Acolo era copilul 
meu. 

Sunt tată? S-o fi născut? Trebuie să ies de aici. Puștiul meu 
are nevoie de mine. 

Dar am rămas așezat pe podeaua rece de piatră, reflectând. 


8. 


O iarnă petrecută cu fața lipită de piatra rece. În februarie, 
continuam să insist că eram nevinovat. In fiecare zi, fiecare 
aspect al vieții mele era pus sub semnul întrebării, disecat, 
desfiinţat. În fiecare zi eram privit cu neîncredere. 

Știți cum este asta? Să nu fii crezut? Să nu fii crezut de 

oamenii care sunt colegii tăi, prietenii tăi, singurul tău sprijin, și 
când familia ţi-a dispărut? Cum este atunci când colegii tăi sunt 
convinși că ești capabil de trădare și de omor? 

Nu poţi inventa o închisoare mai nemiloasă. 

Sosi luna martie. Howell se făcuse nevăzut; nu au mai fost și 
alte simulări de înec!0. Patru anchetatori diferiţi mi-au pus 
aceleași întrebări și mi-au ascultat pledoaria de nevinovăție. 
Într-o dimineaţă, doi foști pușcași marini au intrat în celulă, m-au 
imobilizat, mi-au înfipt un ac în piele și o parte din mine a 
sperat: mi-a sunat ceasul, urmează întunericul permanent, 
sfârșitul. Acum au terminat-o cu mine. 

M-am trezit înapoi în America. 

Televizorul instalat într-un colț difuza o emisiune de pe 
canalul Comedy Central. M-am răsucit ca să privesc peretii. 
Nicio fereastră. Numai pereţii albi, patul de spital, un scaun și 
televizorul la care un actor de comedie stand-up se vântura pe 
scenă, ţipând într-un microfon, glumind pe seama tinerilor 
bărbați însuraţi care erau lamentabili și anoști. Mâinile îmi erau 
legate cu chingi de pat. În cameră mirosea a dezinfectant și a 
odorizant de lavandă. Pentru prima oară în cine știe câte 
săptămâni, eram spălat și curat. Simțeam o ploscă rece sub 
fese, iar în carne mă împungea un cateter; în braţ aveam o 
perfuzie intravenoasă. 

Am rămas nemișcat, însă nu auzeam decât băzâitul încet și 
adormit al aparaturii de spital și al aerului condiţionat. Nu am 
chemat asistenta. Eram curat și stăteam într-un pat, în loc de o 
celulă de închisoare rece și umedă; în plus, nimeni nu mă lovea. 

Actorul de comedie de la televizor se plângea de nevastă-sa. 
Ridiculiza cererile nerezonabile ale copiilor săi. Imi venea să-l 
strâng de gât pentru lipsa lui crasă de recunoștință. Nu știa cât 
era de norocos. Apoi am închis ochii și am adormit din nou, 
simţindu-mă curat și confortabil în așternuturile de pat, în loc de 
pardoseala de piatră. 

Când m-am trezit, simţeam un gust amar în gură după atâta 
somn. Eram tot legat. Ploscă și cateter. O asistentă intră în 
cameră și mă verifică. Evită să mă privească. 

— Bună ziua, am spus eu. 

Ea nu răspunse. 


10 Waterboarding (în eng. în orig.) - înecare simulată, simulare de înec. Tehnică de 
tortură folosită de CIA, în special în închisorile secrete. (n.tr.). 

— Unde mă aflu? întrebai cu voce răgușită. 

Nici de data aceasta nu răspunse. Îmi verifică semnele vitale, 
notă rezultatele și plecă. Am încercat să-mi dau seama cât de 
strâns erau legate chingile. Nicio șansă să le desfac... Pe masa 
care fusese mutată într-o parte se afla acum o sticlă verzuie de 
Boylan Bottleworks Ginger Ale, băutura mea preferată. Este 
produsă în New Jersey și nu se poate procura de oriunde. Mai 
era și o sticlă de Heineken, deși după ce începusem să practic 
parkour-ul, o cam rărisem cu băutura. Ambele sticle erau 
perlate cu apă de reci ce erau. Lângă acestea, era un vraf de 
cărţi scrise de autorii mei preferaţi. Praline cu nuci pecan, 
bomboanele mele preferate. O plăcintă Hubig's din New Orleans 
- o bunătate din perioada copilăriei, pe care o știam dintr-una 
din puţinele perioade în care părinţii mei locuiseră în State când 
eram mic. Spatele începu să-mi transpire și să mă furnice. 
Trebuie să fi fost vreo nouă metodă de tortură. 

Apoi în cameră intră un bărbat. Cu umeri lați, îmbrăcat într-un 
costum gri, tem dar îngrijit, cravată gri, cămașă albastră, cu o 
tunsoare militară și fire cărunte în barbișon. Howell. 

— Salut, Sam. Cum te simţi astăzi? Ai dormit o bună bucată 
de vreme, iar asta este exact ce-ţi trebuie ca să te pui pe 
picioare. 

Vocea lui era amabilă, ca și când chiar i-ar fi păsat cum mă 
simţeam. Moale, calmă și imediat am început să-l urăsc din nou. 
In ultimele luni învățasem că nu aveam prieteni și nu mai aveam 
răbdare nici cu cei care doar se pretindeau a-mi fi prieteni. 

El îmi văzu focul din priviri și, pentru o clipă, se uită în altă 
parte. 

— Unde mă aflu? întrebai eu. 

— Ești în New York. Eu voi fi agentul tău de legătură. 

— Cum adică agentul meu de legătură? 

— Ești pus în libertate. Îmi aruncă un zâmbet. 

Nu puteam să cred. Trebuie să fi fost vreo șmecherie. M-am 
silit să continui să respir. 

— Aţi găsit-o pe soţia mea? 

— Nu. 

— Atunci de ce... 

— S-a dovedit că ești nevinovat. Vocea lui Howell deveni 
acum mai aspră, iar cuvintele păreau parcă exersate dinainte. 
Ne cerem scuze pentru inconvenientele create. 

Nu am putut nici să râd, nici să urlu la auzul acestor șase 
cuvinţele, la impresia lamentabilă pe care o lăsau, la completa 
lor inadecvare față de iadul pe care-l îndurasem. Când mi-am 
regăsit vocea, aceasta suna spart. 

— Cum s-a dovedit asta? 

— Nu are importanţă, Sam. Știm că ești nevinovat. 

Am închis ochii. 

— Înseamnă că mă minţi. Trebuie să o fi găsit pe Lucy. 

— Nu, spuse el, îţi jur că nu știm unde este. 

Între noi se lăsă tăcerea, întreruptă numai de prostelile 
actorului de comedie care se auzea în fundal. M-am întins după 
telecomandă și degetele mele bâjbâiră, încercând să o prindă. 
Howell o luă și închise televizorul. 

— Acum nu te cred eu pe tine. 

— Nu este nicio păcăleală, Sam, spuse Howell. Știm că ești 
nevinovat. Fii recunoscător pentru faptul că ești liber. 

Recunoscător. Liber. Cuvintele acestea se amestecau în 
mintea mea. 

— M-aţi torturat. M-aţi ţinut prizonier, fără avocat, fără niciun 
motiv. 

— Toate acestea nu s-au întâmplat, Sam. 

Încet, Howell desfăcu chingile care îmi ţineau picioarele 
legate de pat. Proceda cu atenţie, ca și când ar fi îndepărtat 
capacul unui coș în care se afla o cobră. Se uită în sus ca să-mi 
prindă privirea și înghiţi, ca și când și-ar fi dat seama că nu 
trebuia să arate că se temea. 

— Vei fi reintegrat în viaţa civilă, Sam. Gândește-te la mine ca 
la un ofiţer de eliberare condiţionată. 

— Oamenii nevinovaţi nu sunt „eliberaţi condiţionat”. 

— Firma mi-a cerut să-mi asum acest rol. Sunt singurul care 
te-a crezut, îţi amintești? Ti-am spus că eu te consideram 
nevinovat. Am fost singurul tău apărător, Sam. 

— Ai fost unul de tot rahatul. 

Howell scoase un suspin lung și lent, apoi se așeză pe 
marginea patului. 

— Le-am spus directorilor că eu credeam că spui adevărul. M- 
au crezut, până la urmă, atunci când... 

— Atunci când ce? l-am întrebat și m-am aplecat în față. 

— Nu pot să vorbesc despre asta. 

— Îmi datoraţi asta. 

— Nu, nu-ţi datorăm nimic, spuse Howell. Ai fost prea orb ca 
să vezi ceea ce se petrecea chiar sub ochii tăi. 

— Ştii și că Lucy este vinovată? Spune-mi! 

O, Doamne, confirmarea imposibilității, și anume că soţia mea 
trădase. 

— Vrei să fii din nou liber, Sam? 

— Da. 

— Atunci taci din gură. Înghite-ţi fiecare întrebare pe care vrei 
să mi-o pui și nu mă întreba nimic despre Lucy. Își drese glasul. 
Trebuie, însă, să vorbim despre viitorul tău apropiat. 

M-am ridicat încet în capul oaselor. 

— Viitorul meu este acela că îmi voi găsi soţia. Și copilul. 

— Nicidecum. Ea rămâne o problemă de securitate naţională. 
Ca și tine, de altfel. Vei face numai ceea ce ţi se spune. 

Așa și aveam de gând, până ce aș fi făcut ce voiam. Aș putea 
să le fac jocul. Mi-am înghiţit întrebările. 

— Părinţii mei... 

— Părinţii tăi cred că nu vrei să ai de-a face cu ei, Sam. Să 
lăsăm lucrurile așa cum sunt. 

Am rămas tăcut. Aceasta era crucea pe care o purtam. 
Oamenii normali aveau relaţii normale cu proprii părinţi. Ai mei 
nu erau chiar normali, cel puţin în privinţa mea. 

— Firește că părinţii tăi au fost investigaţi în detaliu. Sunt 
puţin... ieșiţi din comun. 

— Staţi departe de ei! 7 

— O, dar asta ar fi o adevărată pierdere pentru mine. li 
găsesc fermecători; ne face plăcere să stăm în grădină și să 
bem ceai. l-am vizitat de câteva ori. Divizia Firmei la care lucrez 
a cumpărat casa de lângă ei, în New Orleans; sunt vecinul lor, 
agentul de vânzări care călătorește o mare parte din timp. Le- 
am instalat microfoane în casă de acum câteva luni, le-am 
urmărit convorbirile telefonice, i-am supravegheat. Pentru 
eventualitatea în care i-ar fi contactat nora lor însărcinată sau ar 
fi încercat să se intereseze de tine. Dar nu a fost decât tăcere. 
Din moment ce nu te-ai auzit cu ei de Crăciun, sunt puţin 
îngrijoraţi că ruptura dintre voi nu poate fi remediată. Ridică din 
umeri. Nu-ţi face sânge rău. Uneori nu ne place de oamenii pe 
care-i iubim. Îmi spuse aceste lucruri de parcă mi-ar fi dăruit un 
cadou. 

— Părinţii mei... lăsaţi-i în pace. 

— Atunci fa ce-ţi spun, iar supravegherea, investigarea lor, 
vor înceta. Își ridică mâinile cu palmele îndreptate spre mine. Nu 
vreau să-ţi implic părinţii. Sunt oameni de treabă, Sam. 

încercau să mă mituiască. Bine. Îmi voi proteja părinţii. 

— De acord. Mi-am dres glasul. 

— Este ziua ta norocoasă. Tehnic vorbind, nu ai fost 
concediat. Încă te afli în subordinea Firmei. Ai fost repartizat în 
grupul meu de oameni. Eu sunt șeful tău. 

Am vrut să spun „îmi dau demisia”, dar în loc de asta am zis: 

— Atunci dă-mi voie să te ajut s-o cauţi. 

Howell ridică o sprânceană. 

— Chiar vrei să lucrezi cu noi, Sam? 

— Da. 

Era prima minciună în cunoștință de cauză pe care o spuneam 
după luni de zile. Nu puneam la socoteală minciunile pe care le 
strigasem în timpul simulării de înec. Se părea că niciuna din 
falsele informaţii pe care le furnizasem nu fusese de vreun folos 
Firmei. 

— Atunci iată care-ţi sunt ordinele. Nu te mişti din New York. 
Există un cont într-o bancă, deschis pe numele tău, având în elo 
sumă considerabilă de bani. Suficientă ca să trăieşti din ea, deși 
eu îţi sugerez să-ţi găsești ceva de lucru. Măcar ca să-ți ţii 
ocupate mintea și mâinile. 

— Ceva de lucru. Dar ai spus... 

— Rămâi pe statele noastre de plată, dar autorizaţiile tale nu 
mai sunt valabile, Sam. Așa că găsește-ți un serviciu care să te 
țină ocupat. Unul în care nu va trebui să călătorești și care nu 
este solicitant. 

— Nu pot să stau locului. Nu atunci când familia mea este în 
primejdie. 

Howell trecu în viteză peste acest obstacol. 

— Vreţi să ajuţi la găsirea lui Lucy? Fă atunci ce ţi se spune. 
Stai potolit. la-ţi un serviciu. Unul lejer. 

— Până acum nu am lucrat decât pentru Firmă. Am început 
activitatea imediat după absolvirea facultăţii. 

— Ai lucrat la un bar în timpul facultăţii. Toarnă beri, 
amestecă martini-uri. Este ușor să-ţi găsești un loc de muncă. 

Ridică din umeri. Ca și când întreaga mea pregătire, toată 
experiența mea de teren de când lucram în cadrul Firmei, nu 
mai aveau nicio valoare. 

Mi-am silit vocea să rămână calmă. Oscilam între furie și 
cunoașterea faptului că dacă îl presam pe Howell, aveam să mă 
întorc în celulă. Încet, acum că nu mai eram legat, m-am dat jos 
din pat. Howell m-a sprijinit. Mă simțeam ameţit de la 
medicamente, de inactivitate. 

— Nu pot să mă exprim mai clar decât atât. Îmi voi găsi soţia. 
Și copilul. 

— Vei urma ordinele sau îţi va părea rău că nu ai făcut-o, 
domnule Capra. 

— Nu mă puteți împiedica... 

— Dacă încalci condiţiile eliberării condiţionate, te vei întoarce 
în închisoare și vei fi acuzat începând de la spălare de bani și 
până la trădare. Orice dovadă a nevinovăţiei tale va fi eliminată, 
iar tu vei fi judecat. Era o manifestare în forță a autorităţii. In 
voce i se simțea mânia și am tăcut din gură ca să aflu care era 
oferta. 

Tot restul vieţii mele depindea de ceea ce avea să-mi 
propună. 

— Te dai la fund, faci ceva ca să nu te plictisești și nu iei 
legătura cu presa, nici cu prietenii tăi din Firmă - nu că ţi-ar mai 
fi rămas vreunii. Nu toţi știu că ai fost reabilitat. Ne lași pe noi să 
o căutăm pe Lucy, iartu nu ne stai în cale. 

— Atunci eu ce mai sunt? Bun de nimic? 

Pentru prima dată am văzut, în tresărirea ochilor lui, ceva ce 
nu observasem nici măcar o dată în lunile care trecuseră: milă. 

— Cum ai putea să valorezi ceva pentru noi, Sam? Fie ai știut 
că Lucy era o trădătoare și nu ai făcut nimic, ceea ce te face să 
fii întruchiparea răului în ochii Firmei, fie nu ai avut habar că era 
o trădătoare. lar asta înseamnă că ești prost de-a binelea. 

L-am privit, după care m-am uitat la pardoseala de gresie 
care strălucea de curăţenie. Ajunsesem la întrebarea pe care 
mi-o pusese chiar la început. După tot chinul pe care-l 
îndurasem. 

— În acest loc te vei recupera, îţi vei reface forţele înainte de- 
a te trimite din nou în lumea mare. Ai slăbit cam mult, spuse 
Howell. Hai să mergem să vedem ce haine ţi se potrivesc, din 
cele pe care le avem noi. Pe urmă te voi duce jos. 

Se ridică și îmi deschise berea rece. Imi dădu sticla rece ca 
gheaţa. 

— Am pregătit toate felurile tale de mâncare preferate. Supă 

de porumb condimentată, salată cu brânză cu mucegai, friptură 
de vită cu hrean, piure de cartofi, sparanghel, tartă de lămâie, 
cafea. Nu-i așa că masa asta sună bine? 

Spre rușinea mea, îmi lăsa gura apă. Speram ca mâncarea să 
nu aibă niciun gust. 

— Seamănă cu ultima masă a unui condamnat la moarte. 

Howell se încumetă să mai schițeze o dată un zâmbet foarte 
slab. 

— Nu trebuie decât să faci ceea ce-ţi cerem. 

— Și să vă iert pentru toate lunile acelea în care m-aţi făcut să 
sufăr? 

— Hai să ne prefacem cu toţii că nu s-a întâmplat nimic. 

— Că nu s-a întâmplat nimic? Dumnezeule! 

Aveau nevoie ca eu să ies la vedere. De ce? 

— Ai niște haine în dulap. Dacă vrei, îi voi cere asistentei să te 
deconecteze de la toate aparatele și te las să te îmbraci. 

Am început să trag de un electrod fixat pe piept. 

— Am totuși o întrebare pentru tine, Sam, spuse el. 

Am lăsat electrozii în pace. 

— Care? 

— Novem Soles. 

Rosti cuvintele atât de încet, încât nu am fost sigur că 
auzisem bine. 

— Poftim? 

— Ai mai auzit cuvintele acestea undeva? 

— Novem Soles? Aduce a latină. Novem înseamnă nouă, dar 
Soles ce este? 

— Sori. Nouă sori. Lucy a folosit vreodată aceste cuvinte în 
conversaţia cu tine, le-a menţionat vreodată? 

Asta nu era o întrebare oarecare. M-am oprit și am căzut pe 
gânduri. El mă urmărea. 

— Nu. Ce înseamnă? 

Sunau aiurea. Însă Firma aloca niște coduri generate de 
calculator pentru fiecare sarcină, operaţiune sau proiect, iar 
asta semăna cu unul din acele nume de cod. Nouă sori? Mie nu- 
mi spunea nimic. 

El mă studia și m-am întrebat dacă electrozii de pe pieptul 
meu nu erau cumva monitorizaţi ca să-și dea seama dacă 
minţeam. Howell zâmbi. 

— Înseamnă că mergem să mâncăm masa aceea delicioasă. 

Se duse la ușă și intră asistenta. Îmi scoase cateterul, 
electrozii și puse perfuzia intravenoasă pe un cărucior. Mă ajută 
să îmbrac un halat. Eram slăbit, iar acum muream de foame, dar 
m-am înfiorat la gândul acceptării gesturilor amabile ale acestor 
nemernici. Mâncare servită pe farfurie. Mâncare bună de 
mâncat, nu ca lăturile pe care mi le dăduseră. O voi mânca. 
Trebuia sa-mi refac forţele. 

M-am ridicat din pat. Howell îmi oferi un braţ de sprijin, însă îl 
refuzai. Fie, voi accepta hrana lor, hainele lor, bunăvoința lor 
prefăcută și mă voi pune din nou pe picioare. Nu-mi făceam, 
însă, nicio iluzie. Nu eram prietenul lui Howell, nicio persoană pe 
care dorea să o ajute și care ar putea să-și reia viaţa de dinainte 
sau să-și recapete serviciul. Cuvintele lui, să ne prefacem că nu 
s-a întâmplat nimic, îmi răsunau în urechi. 

În aceste luni interminabile nu dăduseră nici de Lucy, nici de 
omul cu cicatricea în formă de semn de întrebare. Așa că mai 
aveau încă nevoie de mine. Howell și șefii lui găsiseră ceva care 
se numea Novem Soles, orice o mai fi și asta, și s-au gândit că 
dacă mă aduceau înapoi în lumea reală, s-ar putea să-i duc și pe 
ei până acolo. 

Cunoșteam adevărul: eu eram momeala. Momeala pentru cei 
care ne înscenaseră totul, mie și lui Lucy. 


9. 


August Holdwine sorbi și restul de whisky din paharul pe care- 
| avea în faţă, îl așeză cu atenție fix în centrul șervețelului de pe 
tejgheaua din stejar a barului și mă privi cercetător. 

— Nu sunt aici ca să te spionez, spuse el. În cazul în care 
trebuie să subliniez un lucru evident. 

— Știu, am răspuns eu. Howell a pus oameni să mă 
urmărească și poţi fi sigur că mă uit în ambele părți înainte de a 
traversa strada. Au o dubiţă și cred că își sună mamele de trei 
ori pe zi. Vrei încă unul? 

— Nu. Mâine trebuie să merg la lucru. 

Dar nu se ridică în picioare să se pregătească de plecare. 
August era un tip masiv, de vreo 1,80 m pe 1,80 m, cu mușchi 
zdraveni în timpul facultăţii, care nu se transformaseră de tot în 

grăsime, dar analizau serios această posibilitate. Părul îi bătea 
spre blond, avea pometți rotunzi și mușchi puternici care i se 
conturau prin cămașă. Spuse: 

— Aăă, poate că nu ar trebui să vorbesc despre muncă. 

— Nu mă deranjează că tu încă ai un serviciu, iar eu servesc 
băuturi, am spus. Să lucrezi la bar este o activitate onorabilă. 

— Cred că și eu aș prefera să servesc băuturi. Mai puţin stres. 

— Vrei să facem schimb? 

August și cu mine urmaserăm împreună procesul de pregătire 
din cadrul Firmei, eu direct de la Harvard, el imediat după ce 
absolvise Universitatea din Minnesota. Era opusul meu: un 
flăcău de la ţară care își petrecuse cea mai mare parte a vieţii 
într-un singur loc, pe pământul pe care familia lui îl deținea de 
șapte generaţii. Nici nu-mi puteam imagina o astfel de 
stabilitate. Avea o faţă lată și deschisă, genul de față care 
inspiră încredere oamenilor cinstiţi, și o voce groasă baritonală. 
Lucra în Statele Unite, la un birou satelit din Manhattan. Îmi 
împrumutase locul lui de barman la Ollie's. Îi eram recunoscător. 
Niciunul din ceilalţi prieteni ai mei de la Firmă nu catadicsise să 
mă sune sau să-și exprime părerea de rău. Eram stigmatizat. 
Așa cum spusese și Howell, înțelepciunea populară zice că 
partenerul de viaţă știe întotdeauna atunci când trădarea s-a 
strecurat sub acoperișul său. Așa că eram lipsit de orice 
speranţă, cum afirmase Howell, eram suspect, eram o marfă 
iremediabil deteriorată. Dar nu și pentru August. Totuși, era în 
regulă; August era amicul perfect cu care să stai într-un bar. 
Puteai să-i mărturisești secretul cel mai obscur, știind că nu te 
va judeca, sau puteai rămâne tăcut alături de el, urmărind un 
meci la televizor, fără să schimbi nicio vorbă. Oricare dintre 
acestea i se păreau în regulă lui August. 

Voiam să am încredere în el. Numai că nu puteam. Fie avea 
ordin să acţioneze sub comanda lui Howell, fie nu, iar dacă ar 
afla ceva de la mine, ar avea probleme în momentul în care mi- 
aș pune planul în aplicare. 

— Deci asta e. Mâine încep să lucrez dimineaţă devreme. Ar 
trebui să plec. 

— Ai vaci de muls? m-am amuzat eu să-l tachinez în privinţa 
trecutului lui de fermier. 

El nu se ridică de la bar. 

— Mai vrei un pahar de băutură? Am așteptat să-mi răspundă. 

Mă privi cu ochii lui de un albastru apos. 

— Ce-ai de gând să faci, Sam? 

— Să torn beri, în principal. 

Am aruncat o privire prin bar; nu mai erau alți clienţi. Era luni 
seara, iar lunea era întotdeauna seara cea mai inactivă la 
Ollie's. Mi se părea ciudat, pentru că zilele de luni erau atât de 
nasoale, încât ai fi crezut că cei mai mulți oameni și-ar fi dorit o 
băutură, ca să spele gustul neplăcut pe care i-l lăsase în gură 
începutul de săptămână. 

— Eşti foarte tăcut. 

— Nu am prea multe de zis, August. 

— Nu știu ce ţi s-a spus, dar nu toţi cei de la Firmă cred că 
ești agent dublu. Cei mai mulţi dintre prietenii tăi continuă să-ţi 
fie prieteni. 

— Cei mai mulți? Asta îmi încălzește sufletul. 

El dădu din umeri. Era bine intenţionat, însă probabil că nu 
știa ce să spună. Mii și mii de oameni lucrează pentru Firmă; 
există foarte, foarte puţini trădători în istoria ei, și, pe bună 
dreptate, aceștia nu sunt iertaţi. 

— Și, totuși, nu este deloc aglomerat aici în seara asta, cu toți 
numeroșii mei prieteni. 

Am șters cu o cârpă tejgheaua deja curată. 

August ridică paharul, dar îl lăsă din nou jos când își aminti că 
era gol. 

— Ești un om curajos pentru că rămâi prietenul meu, August, 
sau doar îţi faci meseria? 

Nu avusesem de gând să întind coarda pe această temă, însă 
începeam să-mi cam pierd răbdarea. 

— Nu mă aflu aici pentru că mi-ar fi cerut cineva asta. Howell 
a spus că ești disculpat, însă că nu te poţi întoarce la lucru. Nu 
încă. 

— Sunt momeala care îi va atrage pe cei - oricine ar fi fostei 
- care au răpit-o pe Lucy. Ideea fiind că se așteptau că eu să nu 
supraviețuiesc exploziei, iar ea le-a dat planul peste cap. 

August spuse: 

— Știu toate astea. Atunci fii momeală. Dar să nu crezi că ești 
singur. Pentru că nu ești. 

— Am stârnit un cuib de viespi, August, la biroul din Londra. 
Cu tipul ăsta - Țarul Banilor, cu o grămadă de rețele 
infracționale. Dacă m-ai putea ajuta... să afli dacă au apărut noi 

indicii despre cine a fost în spatele acelei explozii... 

— Nu pot, Sam. Nu am autorizaţia necesară. 

— Ai putea, însă, să accesezi fișierele... 

Ridică o mână în sus. 

— Nu pot! Finalul discuţiei. Lasă-i pe ei să investigheze. Fii 
bucuros că ţi-au reabilitat numele. 

— Dacă chiar au făcut-o. 

El își drese glasul. 

— Trebuie să iei în calcul posibilitatea ca Lucy să te fi păcălit. 

— Timp de trei ani de zile? Imposibil. 

— Poate că în urmă cu trei ani de zile nu era pătată. Poate că 
a turnat mult mai recent. 

Este o scenă desprinsă parcă din Twilight Zone!!, să porți, cu 
cel mai vechi prieten de la serviciu, o discuţie care se învârte în 
jurul subiectului: soția mea nu este o trădătoare. 

— Fiindcă femeile însărcinate sunt recunoscute pentru dorința 
lor de a risca să fie arestate și închise. 

August răsuci paharul pe care-l ţinea în mână. 

— Ziceam și eu așa. 

— Atunci de ce m-ar fi salvat pe mine? Pur și simplu nu 
puteam să renunţ la acest argument. 

— Nu fii prost, Sam. Trăiești, ești singurul supravieţuitor, 
Firma se concentrează asupra ta. Nu asupra ei. Tu ești în 
mâinile lor. Asta i-a oferit ei șansa să fugă. 

— Nu pot să cred așa ceva. 

— Pentru că ești un soţ bun? 

L-am privit fix în ochii albaștri apoși. 

— Pentru că dacă ar fi fost compromisă, a trăit totuși cu mine 
timp de trei ani și știe că dacă m-ar fi trădat, dacă i-ar fi omorât 
pe prietenii noștri, iar eu aș fi rămas în viaţă ca să mă pot 
răzbuna pe ea, atunci aș fi făcut-o. Așa că dacă ar fi fost 
compromisă, și-ar fi dorit ca eu să fi murit. 

Am vorbit pe un ton egal și calm. 

— Ai toată energia asta în tine și ești încă aici, în Brooklyn? 

— Dacă fug, vor pune mâna pe mine și mă voi întoarce într-o 
celulă de pușcărie. 

— Dacă nu cumva fugi într-un mod mai deștept. 

— August, abia am ieșit dintr-o închisoare a Firmei. Nu risc, ca 
să am și bilet de întors. Conversaţia asta dintre tine și mine nu 

s-a purtat niciodată. 

August puse banii pe tejghea și spuse: 

— Păstrează restul. 

— În regulă. 

L-am privit plecând. Este aiurea să lași bacșiș unui prieten și 
nu aș fi vrut s-o facă, dar am strecurat restul în borcanul cu 
bacșiș. M-am întors la lucru, ceea ce însemna să prepar într-o 
cafetieră niște cafea fără cafeină pentru cei din Ollie's și să 
servesc un grup de artiști aspiranţi care au intrat în bar cinci 
minute mai târziu, ca să bea un rând de beri Pabst Blue Ribbon. 

Cei mai mulţi dintre clienţii care frecventau barul Ollie's erau 
băutori de bere și vin; dar de cel puţin șase ori pe zi preparam 
Votca Martini; de cinci ori pe zi turnam whisky și din când în 
când mai pregăteam câte o Margarita cu gheaţă. Nu exista 
aparat de făcut Margarita cu gheață; nu era genul acela de bar. 
Vreo doi clienţi soseau de obicei pe la începutul pauzei de prânz 
și comandau Bloody Mary, pe care le-o pregăteam extra picantă, 
iar ei îmi lăsau bacșișuri mai consistente. Preparam băuturi, 
eram tăcut, câștigam kilogramele pe care le pierdusem și 
dormeam cât cuprinde. August își făcea apariţia și bea când 
lucram în schimbul de seară. Le-am pus câteva întrebări 
colegilor mei barmani și am aflat că nu venea și în zilele în care 
aveam liber. Simţeam că îmi refac forțele, dar încă nu practicam 
decât trasee de parkour foarte simple - salturi pe balustrade și 
pe ziduri joase - pentru că îmi ieșisem din mână și nu voiam să 
risc să mă accidentez. Mă prefăceam că nu observ echipa de 
supraveghere pe care Howell o pusese pe urmele mele. Trei 
gealaţi, doi pe jos, unul într-o dubiţă, mă urmăreau aproape 
constant atunci când plecam de la bar sau ieșeam din 
apartament. Mă testau, voiau să vadă ce făceam, cât de fidel le 
ascultam ordinele. 

Sau, dimpotrivă, așteptau ca cineva să mă omoare. 


10. 


Îmi plac barurile. Nu beau foarte mult, însă îmi place 
atmosfera dintr-un bar bun - înţelepciunea matură care răzbate 
dintr-o conversaţie însufleţită, mirosul tare al băuturii de 

calitate, sunetul râsului între prieteni. Ollie's era un bar bun, 
fără pretenţii. Liniștit în cele mai multe nopţi, cu o tejghea de 
bar lată din stejar, scaune tapiţate cu piele care purtau 
amprenta clienţilor fideli și constanţi, nu prea multe kitsch-uri pe 
pereţi - doar niște oglinzi oferite de companiile producătoare de 
bere și fotografii înrămate cu tatăl lui Ollie - proprietarul iniţial - 
și numeroși clienţi pe care acesta îi știa de-o viaţă. 

Clienţii fideli erau oarecum amestecați: oameni mai în vârstă 
care locuiau în cartier de multă vreme, persoane mai tinere, cu 
apucături boeme, care poate împrumutaseră bani de la părinţi 
ca să-și cultive înclinațiile artistice sau ca să-și facă stagiatura. 

Din când în când, pe la Ollie's se abăteau liber-profesioniști 
care făceau naveta până în Manhattan, lăsau bacșișuri grase și 
beau băuturi de import și cocktailuri mai fandosite. Oamenii, 
însă, în marea lor majoritate, erau de treabă. Nimeni nu mi-a 
pus întrebări. Eu doar serveam băuturile, discutam baliverne 
atunci când era neapărat necesar și nimeni nu știa iadul pe 
care-l trăiam. 

Firma mi-a găsit un apartament la trei străzi distanţă de 
Ollie's, la periferia cartierului Williamsburg din Brooklyn. Nu era 
ieftin, dar nu plăteam eu chiria; în clădirea în care locuiam se 
renovau câteva apartamente, așa că nu aveam prea mulţi 
vecini. Lui Howell, nu mă îndoiam, îi plăcea această izolare. Am 
presupus că la Ollie's și în casa în care locuiam erau instalate 
microfoane, poate având și camere de înregistrare ascunse în 
ele. Instalate, probabil, de August. Am găsit microfoanele din 
apartament, patru la număr, iar în dimineaţa următoare m-am 
dus direct la dubiță, și, pe când cei dinăuntru se holbau surprinși 
la mine, le-am pus pe capota mașinii într-un șir indian de toată 
frumuseţea. După care am plecat. A doua zi schimbaseră 
mașina cu care mă urmăreau, însă nu am găsit alte microfoane 
în locul celor pe care le scosesem. Ceea ce nu însemna că nu 
existau totuși unele, pe undeva pe acolo. 

Era ca o viaţă în cușcă. Doar că nu era celula de închisoare cu 
pereţi din piatră. Mă întrebam cât timp aveau să mai stea 
Howell și oamenii lui cu ochii pe mine, și, dacă nu-i voi atrage pe 
răpitorii lui Lucy, dacă mă vor arunca iarăși între gratii. M-am 
gândit cum aș putea evada. Nu mi-aș face niciun bine dacă m-aș 
grăbi. Încă eram în cușcă, însă într-o cușcă în care mă puteam 
mișca. Nu voiam să mă întorc în închisoarea din Polonia. 

Când nu serveam băuturi, mă gândeam la Lucy și la 
Bocceluţă. 

Într-o zi de sfârșit de martie am ajuns la bar ușor accidentat. 
Un curier pe bicicletă mă lovise când traversam o stradă și 
căzusem, julindu-mi antebraţul. Cei care mă urmăreau din 
umbră nu făcuseră nimic ca să mă ajute. Mi-am suflecat mâneca 
pentru a nu-mi murdări cămașa și m-am dus în partea din faţă a 
barului; era pe la începutul după-amiezii, într-o zi de sâmbătă și 
la bar era o singură clientă. Avea doar câţiva ani mai mult decât 
mine, să fi avut vreo treizeci. Drăguţă, dar cu privirea tăioasă ca 
otelul și o gură subţire ca o fantă. Pomeţii ei ar fi făcut un 
fotograf să creadă că a descoperit următoarea lui poză de efect. 
Purta pantaloni largi negri și un pulover închis la culoare. Era 
blondă, cu părul de culoarea paielor cosite, lung doar până la 
umeri. Ridică paharul cu whisky sec și bău din el cu atenţie. 
Avea gesturi precise. Nu mă privea, însă mi-am dat seama că 
era foarte conștientă de prezenţa mea. Primul meu gând a fost: 
„e belea mare”. 

— Ai o trusă de prim ajutor? l-am întrebat pe Ollie. 

— Da, vezi la mine în birou. Ollie părea iritat. li întrerupsesem 
discuţia cu femeia de la bar. Mă arătă cu degetul. Îl vezi pe tipul 
ăsta? Aleargă ca un maniac, sare de pe scări, de pe clădiri ș-așa 
mai departe. O să cadă, o să-și rupă gâtul, iar eu voi rămâne 
fără un barman cât de cât bun. 

Ollie credea că stima de sine era supraapreciată. 

Femeia mă urmărea. 

— L'art de displacement? 

Vocea ei era joasă și rece, ca o briză de vară ce răzbate de 
sub umbra unui copac, și avea un accent ciudat pe care nu 
reușeam să-l identific. Era atrăgătoare ca înfățișare - deși nu 
aveam ochi pentru o altă femeie în afară de Lucy - însă nu îmi 
plăcea. Folosise, însă, denumirea franceză pentru cursa de 
parkour. Am încuviinţat din cap. 

— Ești și tu un traceur? am întrebat-o. 

Era un termen specific care desemna alergătorii de parkour, 
preluat dintr-un cuvânt în franceză care însemna un anumit tip 
de proiectil ce lăsa o dâră luminoasă în urmă”. 

— O, nu. Am locuit la Paris. Urmăream copiii care încercau să 


12 Autorul se referă la trasor - glonț, proiectil învelit într-un material fosforic, care se 
aprinde în clipa descărcării, descriind în aer o traiectorie luminoasă. (n.tr.). 

facă parkour, alergând pe marginile clădirilor, sărind de pe un 
acoperiș pe altul, uimită că nu-și rupeau picioarele. Imi aruncă 
un surâs. Mi-aș fi dorit să am curajul și agilitatea lor. 

— Eu zic că dacă vrei o cursă cu obstacole, mai bine te duci 
pe o pistă. Ollie mai turnă niște whisky în paharul femeii, deși 
aceasta nu i-o ceruse. 

— Dar viaţa însăși este o cursă cu obstacole, spuse ea. 
Alergătorii aleargă în lumea în care trăim, nu într-o lume 
artificială. Se întoarse din nou spre mine. Am fost întotdeauna 
de părere că arătau ca niște animale. 

Am ridicat o sprânceană. 

— În toată splendoarea lor. Lupi de stradă. Vânători. Eu 
asemăn alergătorii cu o haită care înconjoară prada. Femeia 
sorbi din whisky. Am o slăbiciune pentru lupi. 

Era exact genul de comentariu bizar pe care-l auzi într-un bar, 
care nu ar avea niciun înţeles în altă parte, dar care pare potrivit 
în lumina difuză și cu furnicătura alcoolului pe buze. Ollie se 
holbă la femeie, încercă un zâmbet nesigur și decise să pună 
capăt discuţiei despre lupi făcând prezentările. 

— Sam, ţi-o prezint pe Mila. 

Mila întinse o mână. Pe care eu am strâns-o. 

— Ești o clientă veche, Mila? Încă învăţ cine și ce este în 
imperiul lui Ollie. 

— Este o clientă veche, dar rătăcitoare. Trece pe aici când 
vine în oraș, adică de vreo trei ori pe an. lar atunci nu pot să 
scap de ea câte-o săptămână întreagă, surâse Ollie sarcastic. 
Tot încearcă să cumpere barul ăsta de la mine, dar tu știi că nu-l 
voi vinde niciodată. 

— Pot să-l prelucrez dacă dorești, i-am spus eu femeii cu un 
zâmbet politicos de barman. Sunt sigur că dorește să se retragă 
în Florida. 

— O, Doamne, nu, răspunse Ollie. New York până la moarte. 

— Nu vrea să-l vândă, dar ascultă propunerile pe care i le fac 
pentru că îmi vinde echivalentul unei sticle de whisky 
Glenfiddich în timpul acelei săptămâni. 

Mila stătea cu mâinile încrucișate în faţa ei, pe bar, într-un 
gest studiat. 

— Este plăcut să poţi să călătorești, am spus eu. 

— Lumea a devenit un loc mai mic în zilele noastre. Mult mai 
mic. Mila ridică din umeri - un gest mic și elegant. Fii atent în 

timpul traseelor tale de parkour, Sam. Ollie nu va ezita să pună 
biciul pe tine dacă ajungi în cârje. 

— Pentru Sam n-am nevoie de bici. Ceilalţi, însă, o, Doamne, 
Mila, nu ţi-ar veni să crezi! Cât de greu poate fi să torni repede, 
cu atenţie și cu precizie, o băutură într-un pahar? Să torni! 
Gravitaţia face tot ce trebuie. Doar nu este vorba de chirurgie 
aici. Îţi spun, tipul ăla din schimbul de zi îmi varsă marja de 
profit pe jos, iar eu o curăţ cu mopul... 

Am ridicat braţul. 

— Cred că ar fi mai bine să bandajez chestia asta. 

Am găsit trusa de prim ajutor în biroul înghesuit al lui Ollie. 
Acolo mai erau un birou de scris cu hârtii împrăștiate, un PC 
antic și de demult care scrâșnea, pe care Ollie nu reușise 
niciodată să-l stăpânească prea bine (îl ajutasem eu cu niște 
căutări pe net și să refacă un tabel pe care-l pierduse) și un seif. 
Seiful nu ar fi fost greu de spart; avea tastatură, și, ţinând cont 
de aversiunea lui Ollie față de tehnologie, bănuiam că parola era 
ușor de ghicit. 

Cu braţul bandajat strâns și în ţinută de lucru, m-am întors la 
bar. Mila plecase, iar sub paharul ei era vârât un mănunchi de 
bancnote. Lăsa niște bacșișuri excelente. ă 

— Simt că mă completează, spuse Ollie. La naiba. Imi place 
de ea, dar n-am nicio șansă. 

— De unde este? 

— De pretutindeni. 

Dacă Howell ar fi vrut să fiu urmărit de altcineva în afară de 
oamenii din echipa lui obișnuită sau ar fi încercat să strecoare 
pe cineva în viaţa mea, ar fi putut alege pe cineva ca Mila. Sau 
dacă Țarul Banilor ar fi venit după mine, și el ar fi putut trimite 
pe cineva ca ea. 

Dar... Dar îl cunoștea pe Ollie de mult timp. Dacă nu cumva 
Ollie minţea în privinţa asta, fiind și el în solda lui Howell. Bună 
ziua, nebunie! Începi să vezi cum mintea ţi-o ia razna: bănuiești 
pe toată lumea. Am revenit la ștergerea tejghelei de bar, 
încercând să nu mă mai gândesc la nimic. 

— Hei, uite ce am pentru tine! 

Ollie împinse o carte groasă în direcția mea. M-am uitat la 
copertă. Era Ghidul barmanului. L-am deschis la sfârșit, ca să 
văd câte pagini avea: 508. Foarte detaliat. 

— Pregătirea este importantă ca să nu amesteci băuturile 

greșit și să nu faci risipă de spirtoase, spuse Ollie. la-o acasă. 

— Pe cele mai multe dintre băuturile astea nu le voi prepara 
niciodată. 

— Îmi lași impresia unui ins căruia îi place să fie pregătit. 

Aici, Ollie avea dreptate. 

Trecu și săptămâna aceea, târându-se ca melcul. Dave cu 
Budweiser-ul, Meg cu Pinot Gris, fraţii Alton cu halbele lor de 
Guinness din fiecare vineri seara; te urmăreau cum torni în 
pahar cu atenţia cu care ar fi supravegheat tăierea unui 
diamant. Am muncit, am alergat, iar cele două umbre ale lui 
Howell mă urmăreau pretutindeni. Seara stăteam în pat și 
frunzăream cele cinci sute de pagini ale Ghidului barmanului. 
Îmi liniștea mintea, să aflu despre miile de cocktailuri inventate 
de oameni, fiecare din ele fiind un mic amestec perfect din ceea 
ce se afla la îndemână, pentru a se obţine rezultatul dorit. Era 
modelul de gândire de care aveam nevoie pentru rezolvarea 
propriei mele probleme. Care erau elementele și în ce ordine 
trebuiau combinate pentru obţinerea rezultatului ideal. 

Cum să fac rost de o armă, cum să fac rost de documentele 
necesare pentru a ajunge în străinătate, cum să fac să scap de 
sub supravegherea constantă a lui Howell? 


11. 


Ollie concedie un barman de care nu-i plăcea și angajă un 
altul, numai ca să aibă o mutră nouă de care să se plângă. 
August își făcu apariţia de vreo două ori, urmări o parte din 
meciul de baschet; nu avea prea multe să-mi spună. Aveam 
impresia că încerca să-și adune curajul să abordeze un anumit 
subiect, dar nu știa cum să înceapă. 

Mai era și minunata Mila. A mai venit în încă patru seri, a 
dezbătut cu Ollie politica mondială, s-a interesat de traseele 
mele de parkour și cam atât. Simţeam, însă, că mă urmărea 
lucrând la bar, ca și când m-ar fi cântărit. Mama lui Ollie, care 
locuia în New Jersey, se îmbolnăvi, iar acesta mă lăsă să am 
grijă de bar două zile; într-o noapte, am prelevat amprentele de 
pe tastatura seifului și am găsit amprente numai pe patru dintre 
taste. Aceleași patru cifre care alcătuiau numărul la care era 

situat barul pe strada respectivă. Am tastat codul; seiful s-a 
deschis. În interiorul lui era o pungă cu bani, un pistol Glock cu 
trei încărcătoare și pașaportul lui Ollie, pe care acesta îl folosise 
o singură dată, cu trei ani în urmă, când vizitase Irlanda. Am 
lăsat totul așa cum era, am șters tastatura și m-am simţit ușurat 
că puteam face rost de o armă atunci când aș fi avut nevoie de 
una. Pentru că mă gândeam că sosise timpul s-o iau la picior. 
Urmăritorii puși de Howell fuseseră cam delăsători, pentru că nu 
veniseră la mine când mă lovise biciclistul. Fie erau indolenţi, fie 
Howell slăbise lesa în privinţa mea. Se convinseseră că eram 
dispus să stau liniștit. Aceasta era cheia evadării mele. 

Acum știam de unde puteam fura o armă. Nu aveam, însă, un 
pașaport. Și trebuia să mă întorc în Europa. Ca să dau de urma 
lui Lucy, de acolo trebuia să încep. 

Nu știam de unde să fac rost, în New York, de acte false. 
Pașapoartele au acum amprente digitale, cipuri subtile și nu mai 
pot fi falsificate atât de ușor ca altă dată. Aveai nevoie de 
cineva care putea face rost de hârtia specială care se folosea 
pentru pașapoarte - de regulă prin mituirea cuiva care putea 
trimite o valiză diplomatică sau documente emise de structuri 
guvernamentale. Nu era musai să fie un pașaport american; de 
fapt, mi-ar fi fost mai ușor dacă aș fi avut unul din Belgia, Marea 
Britanie sau Canada. Documentele belgiene sunt recunoscute ca 
fiind ușor de falsificat. 

Prin urmare trebuia să găsesc o modalitate de a dibui un 
intermediar care să-mi facă rost de un pașaport valid. Știam că 
la bursa neagră un pașaport contrafăcut costa vreo opt mii de 
dolari. Trebuia fie să economisesc, fie să fur acești bani, iar 
urmăritorii să-mi piardă urma ca să pot găsi un vânzător. Am 
cumpărat un telefon mobil cu cartelă din apropiere de piaţa de 
vechituri din Brooklyn, folosind mulțimea ca să scap de umbrele 
lui Howell câteva minute, atât cât să închei tranzacţia. Am făcut 
unele tatonări discrete, sunând contactele din afara CIA pe care 
le aveam la Praga, Paris și Londra, căutând pe cineva care m-ar 
fi putut ajuta să mă întorc în Europa. 

Niciunul din cei pe care i-am sunat nu știa că lucram pentru 
Firmă. Am folosit o identitate mai veche din operaţiunea din 
Praga, un fost soldat canadian pe nume Samson - destul de 
apropiat de Sam încât să nu mă bâlbâi niciodată când îl 
foloseam - care acţiona ca traficant și mercenar. 

Am rămas în așteptare timp de trei zile, până ce un prieten 
din Londra a menţionat un broker din New Jersey pe nume 
Kitter, care putea să-mi aranjeze niște documente belgiene. L- 
am sunat pe Kitter ca să stabilim o întâlnire în Bryant Park, din 
centrul Manhattan-ului, pentru a doua zi. 

Mi-am păcălit următorii ducându-mă la Ollie - ei nu stăteau în 
bar, ci îl supravegheau din exterior - după care am ieșit, prin 
spatele clădirii, pe o alee laterală în care se ajungea dintr-un 
magazin de delicatese. Dacă m-ar fi observat vreunul din 
următori - iar eu trebuia să presupun că așa se întâmplase - era 
logic să mă retrag într-un magazin și să ies pe ușa din spate, 
grăbindu-mă să intru în hotelul de peste stradă. Acolo m-am 
uitat după vreun chip familiar - este ușor să te schimbi din 
costum într-o ţinută lejeră; nu te poţi baza pe îmbrăcăminte ca 
să identifici o persoană, ci trebuie să te bazezi numai pe 
fizionomie. Am simţit că nu mă urmărea nimeni și m-am suit în 
grabă într-un taxi spre Manhattan, cu o oră mai devreme. Am 
coborât la gara Grand Central și mi-am dat seama că tot nu mă 
urmărea nimeni. Străbăteam holuri de clădiri, holuri de hoteluri, 
intram și ieșeam, mergând drept, întorcându-mă, și continuam 
să analizez tiparele de mișcare ale trecătorilor pentru a 
descoperi eventuali urmăritori, fără să-l văd nici pe Howell, nici 
pe vreunul dintre oamenii lui care mă urmăreau de obicei. 

Bărbatul care corespundea descrierii lui Kitter stătea pe 
marginea unei bănci, cu căștile unui iPod în urechi, iar firele 
acestora intrau în interiorul jachetei pe care o purta. Citea Wall 
Street Journal. Blugi subţiri, cămașă din flanel. M-am așezat la 
capătul opus al băncii. 

El și-a scos căștile din urechi, dar nu m-a privit. 

— M-a trimis prietenul nostru comun, am spus eu. Am nevoie 
de acte. 

Am simţit o furnicătură în fundul gâtului și aveam sentimentul 
că trebuie să mă grăbesc. Stupid. Însă așteptasem zile, 
săptămâni, luni, o șansă să iau urma lui Lucy. Eram ca un câine 
care trage de lesă, pregătit s-o ia la goană. Cum să mai fi 
așteptat? Îmi visam familia în fiecare noapte. 

— Ai fotografiile și banii? 

— Patru mii și fotografiile. jumătate acum, jumătate când este 
gata pașaportul. 

Luă plicul pe care i-l întinsesem și îmi spuse să aștept. 

— Ne întâlnim la Starbucks, pe latura nordică a gării Grand 
Central, peste trei ore. 

Kitter se ridică în picioare și se îndepărtă. Am stat un moment 
și m-am gândit. Bun. După care m-am ridicat și am început să 
merg, iar stomacul mi s-a strâns. La vreo doisprezece metri mai 
încolo mă aștepta Howell, cu mâinile în buzunarele pardesiului. 
M-am întors: Kitter și banii mei se făcuseră nevăzuți. 

M-am așezat din nou pe bancă, iar Howell veni la mine. El nu 
se așeză. 

— Nu te condamn, spuse el. Soţia mea, copilul meu - aș face 
și eu tot ce-mi stă în putință ca să dau de ei. 

— Pot să-mi recapăt banii? 

— Nu. Să-ţi fie învăţătură de minte. 

— Tu ești cel care are nevoie de o lecţie, am spus. Dacă m-aș 
fi întors la Londra, aș fi putut să-i scot la lumină pe cei care au 
răpit-o pe Lucy. Sunt sigur de asta. 

— Nu putem avea încredere în tine. Uite cum ţi-ai încălcat 
instrucţiunile! 

— Dar ai spus că nu mă condamni. 

— Nu ai fost concediat, Sam, iar clasificarea ta profesională a 
fost modificată, astfel încât nu poţi să-ţi dai demisia fără acordul 
Directorului. Nu ai această permisiune. Eşti al nostru. Fă ce ţi se 
spune și bucură-te că nu ești închis într-o celulă pentru tot restul 
vieţii. Am fost generoși cu tine. Întoarce-te la barul din cartierul 
acela drăguţ, zâmbește-le clienţilor și fii bucuros că nu sorbi o 
supă sleită dintr-un bol de lemn și că nu ești bătut în fiecare 
noapte. 

Am clătinat din cap. 

— ÎI visez pe fiul meu, am spus. Scrie și asta în dosarul tău, 
Howell? Visez la soţia și la copilul meu pentru că știu că ea este 
nevinovată, știu că ea și copilul meu sunt undeva în lumea asta, 
iar... tu îmi stai în cale. 

Am sesizat tonul metalic din vocea mea pentru prima oară 
după multă vreme. El nu a fost impresionat. 

— Tu singur îţi stai în cale. Du-te acasă, Sam. Joacă-te frumos. 
Data viitoare nu voi mai fi la fel de îngăduitor. În birou s-a 
discutat dacă să fii sau nu împușcat pe loc pentru încercarea de- 
a face rost de documente falsificate. Faptele tale ar putea fi cele 
ale unui om disperat sau ale unuia vinovat. Eu am pledat pentru 
disperat, și, din fericire pentru tine, am avut câștig de cauză. 

Numai că disperarea scade în importanţă. Fă asta încă o dată și 
vei fi considerat vinovat. 

— Nu ai curajul să mă arestezi pentru că ai nevoie de mine 
afară, ca momeală, am spus. Nu mă las intimidat. Azvârle-mă 
înapoi în celulă. Nu voi sta locului, Howell. 

— Du-te acasă și ne vom preface că nu s-a întâmplat nimic. 

— Asta trebuie să fie expresia ta preferată, nu-i așa? Nu s-a 
întâmplat nimic. Dar să-mi îngrop capul în nisip nu este genul 
meu. 

Howell se întoarse și se îndepărtă de mine, aprinzându-și din 
mers o ţigară, scoțând iritat un nor de fum. 

Se înșela. Disperarea nu scade în importanţă. Nu face decât 
să crească. L-am privit îndepărtându-se, după care m-am ridicat 
de pe bancă și m-am îndreptat în direcția opusă. 

Am luat autobuzul ca să mă întorc în Brooklyn. N-am mai 
catadicsit să încerc să scap de eventualii urmăritori. Asta făcea 
ca drumul să fie mult mai rapid. M-am dus la lucru, l-am ascultat 
pe Ollie înșirându-mi aceleași povești pe care mi le spusese și cu 
o zi înainte, turnând la ora prânzului jumătăţi de halbă de Harp 
și Budweiser, jeturi de sifon în pahare, ascultând obișnuita 
sporovăială a clienţilor fideli despre problemele lor cu clienții 
năzuroși, cu șefii dificili sau cu soțiile care pur și simplu nu îi 
înțelegeau, iar când Ollie se plânse că nu primea comenzile de 
whisky Glenfiddich integral - îi lipsea o ladă - m-am gândit la o 
cale de scăpare din această a doua închisoare. 


12. 


Când m-am întors acasă, l-am găsit pe August așteptând pe 
treptele de la intrarea în clădirea în care locuiam. 

— Eu am probleme, i-am spus. Și tu la fel? 

Păream un copil de clasa a cincea care a fost prins chiulind de 
la școală. 

August privi strada de parcă ar fi fost la el acasă și se uita la 
câmpiile bătute de vânt. 

— Din câte am auzit eu, nu s-a întâmplat nimic. 

— Howell este consecvent, nimic de zis. 

— Ai noroc că nu te-au ucis. Îi ești dator lui Howell până peste 

cap. 

— Nu-i voi datora niciodată nimic acestui om. 

— În plus, eu nu am avut habar ce puneai la cale, spuse el 
ridicând din umeri. Dai o bere? 

— Puteai să primești o bere la bar. 

— M-am plictisit să tot aud părerile lui Ollie, spuse August. 

— Te înțeleg. 

Am urcat la mine în apartament. Era gol, mobilat numai cu 
lucrurile la mâna a doua cumpărate de Firmă înainte de mutarea 
mea. Am deschis frigiderul și i-am dat o bere Heineken rece. 

— Nu poţi fugi, Sam, spuse el, deschizând cu un pocnet mica 
doză în formă de butoiaș. 

— Trebuia să-mi fi spus asta azi-dimineaţă, i-am răspuns. 

— Cascadoria ta a stârnit o adevărată vâlvătaie pe la noi. Unii 
au cerut să fii din nou închis. Alţii au luat-o ca pe un semn sigur 
că erai pătat. Howell s-a luptat pentru tine. Am considerat că 
este bine să știi asta. Mai ai un prieten în afară de mine, iar 
acesta este Howell. 

— Ce înseamnă Novem Soles? M-a întrebat Howell. Are 
legătură cu Lucy și cu explozia bombei de la Londra. 

— N-am auzit niciodată de așa ceva. lartu nu artrebui să puli 
întrebări. În orice caz, nu astăzi, când ai noroc că ai scăpat de la 
spânzurătoare. 

— Poate că este numele grupării care a răpit-o. Aș vrea să 
vezi ce poţi să afli despre asta. Te rog. 

— Ştii că nu pot să-ţi fac cunoscute niciun fel de informaţii 
clasificate. 

— Atunci de ce ai venit aici, August? Pentru o bere gratis? 

Obrajii i se făcură stacojii. 

— Sunt aici ca să te avertizez, spuse el. Eşti o mare pacoste, 
Sam. Mușamalizarea care s-a pus la cale la Londra pentru a ţine 
departe de presă faptul că a fost bombardat un front informativ 
al CIA, a fost de mari proporții. Au murit aproape două duzini de 
oameni și avem noroc că nu a fost mai rău. Englezii sunt furioși 
și te-ar omori în clipa în care ai pune din nou piciorul pe 
pământul lor. Cât despre cei puţini care cred că este posibil să 
spui adevărul, niciunul nu este dispus să încaseze un glonţ 
pentru tine. Păzește-ți spatele, îţi spun. Șefii cei mari, care în 
mod normal își impun punctul de vedere, au fost de părere că 
trebuie să fii eliminat. Un singur suflet avid să speculeze acest 

sentiment, care își va închipui că ar putea obţine o promovare 
dacă tu dispari sau dai colțul, și s-a dus naibii faptul că Howell te 
folosește ca momeală și că îţi ia apărarea. 

— A fost emis ordinul? 

— Nu va exista niciun ordin. Nimic scris. Doar o dorinţă 
exprimată și o dorință îndeplinită. Cum spunea regele Henric 
despre Thomas Becket: „Cine mă scapă de acest preot 
turbulent?” Își termină berea. Păzește-ţi spatele, turbulentule! 

— Voi fi în regulă. 

Scoase două telefoane din buzunar și pe unul mi-l dădu mie. 

— Uite. Numai tu știi numărul ăsta. Dacă cineva încearcă să-ți 
facă de petrecanie, sună-mă. Te voi ajuta. 

Singurul meu prieten. Nu am vrut să observe că înghiţeam cu 
noduri. 

— Mulţumesc, August. 

L-am privit plecând, după care m-am întins pe pat. Gândesc 
mai bine în pat. Mi-am calmat mintea, răsfoind cartea groasă 
despre baruri pe care mi-o împrumutase Ollie. Fiecare succes pe 
care-l obţii în viaţă, seamănă cu un cocktail: o mixtură atentă a 
elementelor, în proporții precise, efectuată în ordinea corectă. 

Am lăsat cartea despre baruri deoparte și am fixat tavanul cu 
privirea, urzind un plan. 


13. 


M-am trezit la auzul unui zgomot ușor. Nu m-am clintit. Am 
auzit zgomot de pași și apoi declicul ușor al unei uși care se 
închidea. 

Eu eram momeala și cineva se prinsese în cârlig. 

Aș fi putut să stau în pat nemișcat. Aș fi putut să mă ridic, să 
văd cine era. Aș fi putut să-l aştept pe unul din gealaţii lui 
Howell să năvălească pe ușă și să-mi salveze șoriciul. Howell, 
însă, cu toate cuvintele pline de căldură pe care mi le adresase, 
nu avea nevoie de mine viu după ce momeala era înghițită. 
Dacă intrusul era trimis de omul cu cicatrice, se putea lipsi de 
mine, iar supraveghetorii puși de el puteau să-l prindă după 
aceea. Nu eram sigur nici că umbrele mele mă mai înregistrau, 
după ce le aruncasem microfoanele în nas. 

Sau poate că era altcineva care, cum spusese August, scutea 
Firma de o mare pacoste. 

Mi-am ascuţit auzul ca să prind pasul următor. Nu l-am auzit. 
M-am dat jos din pat cu mii de precauţii, am îngrămădit perna în 
locul în care ar fi trebuit să mă aflu și am mers cu pași de pisică 
până în colţul camerei din spatele ușii. 

Nu am mai auzit absolut nimic. Poate că visasem acel zgomot 
de pași. Am stat în întuneric și un gând nebunesc și-a croit drum 
în mintea mea: era Lucy, care venise acasă după ce reușise să 
scape și îmi dăduse de urmă. Era demenţă curată să gândesc 
așa, dar asta am gândit. 

Porni și aerul condiţionat. Băzâitul lin și adormitor acoperea 
mișcările intrusului. Nu aveam nicio armă la mine. Nimic. Am 
așteptat. 

Mă așteptam ca intrusul să izbească ușa de perete și să tragă 
o rafală de gloanţe spre pat. 

Nu s-a întâmplat așa ceva. 

Incet - atât de încet cum se deschide o ușă într-un coșmar 
care te umple de groază - ușa se deschise. Balamalele alunecau 
în tăcere. Am așteptat. 

Nicio rază oportună de lună nu lumina scena pentru ucigaș 
sau pentru victimă; întunericul din dormitorul meu era aproape 
desăvârșit. 

Apoi ţâșni o mică rază de lumină care căuta patul. Se auzi 
pocnetul unei arme cu amortizor lovind salteaua. 

Am trântit ușa peste intrus. Cu putere. L-am auzit căzând pe 
podea, iar în lumina firavă a ferestrei salonului l-am văzut 
întorcând pistolul spre mine. l-am imobilizat încheietura mâinii 
cu piciorul, iar glonţul a deviat spre mobila din lemn scump de 
esenţă tare. Cu o lovitură de picior l-am făcut să slăbească 
strânsoarea, iar cu încă una am îndepărtat pistolul de el. 

Intrusul rămase tot atât de tăcut ca și arma. Niciun țipăt, 
niciun strigăt. Era mai înalt decât mine și am simţit forța 
mușchilor lui asupra pieptului meu atunci când m-a târât înapoi 
în dormitor. Ne-am prăbușit amândoi pe pat, iar el, cu o 
manevră precisă și eficientă, smulse o bucată de cearșaf și mi-o 
înfășură în jurul gâtului. Respirația abia dacă i se accelerase 
puţin în urma efortului. 

Începu să mă sugrume, iar eu apucai perna și i-o apăsai cu 
putere peste față. Era o remiză tăcută când lipsa de oxigen a 

început să se facă simțită pentru fiecare din noi. Întunericul se 
adânci. Am dat drumul pernei, iar el strânse și mai puternic, cu 
înnoită vigoare, fâșia de cearșaf în jurul gâtului meu. Mi-am 
strâns pumnii și l-am lovit tare și sfredelitor în cutia toracică. 
Mai tare. La a șasea lovitură am simţit că osul cedează, iar 
intrusul icni și slăbi strânsoarea. Mă simţeam rău și eram ametit, 
zbătându-mă să respir, însă m-am eliberat de cearșaf și i-am 
tras o lovitură distrugătoare de picior în față. 

Intrusul căzu din pat și am încercat să apuc veioza. Nu am 
reușit, însă mâna mi s-a încleștat pe cartea despre baruri de la 
Ollie. Am trântit muchia groasă, cartonată, de cinci sute de 
pagini, peste gâtul intrusului și am apăsat în jos, în timp ce el se 
zbătea pe podea. Încercă să mă lovească pentrua mă da lao 
parte, însă acum puteam să respir și eram furios; apare un 
instinct primitiv care te îndeamnă să-l ucizi pe cel care-ţi 
pătrunde în casă cu intenţia de a-ţi face rău. Cumplitele 
impulsuri atavice: simțeam valuri de energie care emanau din 
ganglionii de la baza coloanei vertebrale, acel sediu preistoric al 
instinctului. Am scrâșnit din dinţi. 

Mai tare. Zbaterea lui deveni mai frenetică. Am apăsat cu 
toată greutatea pe cartea despre bar. Am apăsat și cu 
genunchii. Voiam să-l aduc pe intrus în stare de inconștienţă, ca 
să se trezească legat și să-mi răspundă la întrebări. Insă i-am 
auzit traheea rupându-se, iar pocnetul ei făcu să-mi tremure 
brațele de dezgust. 

Zbaterea încetă și am tras cartea de pe el. Intrusul bâigui 
primele sale cuvinte, mai mult un gâlgâit al respirației. Poate își 
chema mama; poate mă insulta pe mine; poate își înjura șeful, 
oricare ar fi fost acela, care îl trimisese la moarte sigură. 

Mă aşteptam ca gealaţii lui Howell, dacă ar fi auzit lupta, să 
năvălească în apartament; dar nu, nu veni nimeni. Nu 
instalaseră noi dispozitive de ascultare. M-am dus să mă așez în 
colțul dormitorului și am privit corpul dezarticulat al celuilalt, 
analizând problema. După câteva clipe, am știut ce aveam de 
făcut. 

Mă pricopsisem cu un cadavru în apartament. L-am târât la 
baie, am închis ușa și am aprins lumina. L-am deșertat în cadă; 
era mai ușor de curăţat în felul acesta. Cadavrele degajă tot 
felul de chestii. 

Nu omorâsem niciodată pe nimeni până atunci. Niciodată. 

Numărul morţilor din cadrul misiunilor mele fusese, ei bine, zero. 
Păcăleam oamenii să-mi spună diverse lucruri și apoi îi 
abandonam. Nu-i omoram. Nu fusese niciodată nevoie. 

Acum sunt un ucigaș, am gândit, și o altă voce, liniștitoare, 
răsună în capul meu: încetează! Ai făcut ceea ce trebuia să faci. 
Continuă să faci ceea ce trebuie. 

Un omor îţi împarte viaţa în două: înainte și după. Acum era 
cu siguranţă „după”, pentru că alternativa fusese să fiu eu 
însumi cadavrul care zăcea în cada rece de porțelan. 

M-am sprijinit de perete și mi-am lăsat privirea să examineze 
chipul intrusului. Era cam de vârsta mea, avea în jur de douăzeci 
și cinci de ani. Ten măsliniu, păr scurt, brunet. Urechi mari, gură 
largă, un nas drept, roman, pe care îl spărsesem cu o lovitură de 
picior. Purta blugi negri, un tricou negru cu mânecă scurtă, 
jachetă neagră din denim. Ghete grele de culoare închisă. L-am 
percheziționat. Intr-una din ghete, un cuţit greu, de producţie 
elveţiană, pe care nu apucase să-l folosească. Un încărcător 
suplimentar pentru pistol în buzunarul jachetei. Un telefon mobil 
mic, ușor, fără prea multe funcţii, un model simplu și ieftin care 
putea fi practic aruncat după utilizare. Niciun pașaport, niciun 
card de identitate, deci era de presupus că le lăsase în vreo 
ascunzătoare. In partea superioară a braţului avea un mic tatuaj 
delicat. Un nouă albastru, stilizat, cu niște ondulaţii de toată 
frumuseţea. Cercul de sus al cifrei nouă era reprezentat de un 
soare portocaliu cu raze scurte și ascuţite. Un nouă și un soare. 
Nouă sori. Novem Soles. Mă simțeam puţin ametit. 

l-am controlat portofelul. Un teanc de dolari, un alt teanc de 
euro. Pitit în colţul îndoit al uneia dintre bancnotele de euro, am 
găsit un bilet de tren folosit, valabil pentru o călătorie de la Paris 
la Amsterdam. 

Biletul era vechi de trei zile. Era de presupus că tipul venise la 
Amsterdam din Paris, iar apoi aici. 

Un om trimis din Europa ca să mă omoare. 

Aveam o problemă. Cineva mușcase momeala. Howell va vrea 
să știe asta. Dată fiind avertizarea lui August, însă, poate că 
tipul ăsta nu fusese trimis de omul cu cicatrice. Putea fi un om 
de-al Firmei, staționat în Europa, trimis de vreunul dintre 
detractorii mei care mă credea în continuare trădător. 

l-am deschis telefonul. Singura activitate înregistrată era un 
mesaj scris, trimis de la acel telefon, cu șase ore în urmă. 

Mesajul era următorul: Am ajuns la JFK. Am recunoscut prefixul 
de ţară pentru Olanda. Am format numărul ca să trimit încă un 
mesaj scris. La naiba. 

„Hai să ne jucăm”, am gândit. 

Capra rezolvat, am tastat eu. Dar problemă. Urmărit de 
contraspionaj. Curat acum, dar este posibil să-mi fi văzut fața. 

Peste niciun minut, telefonul îmi vibra în mână. 


14. 


Mesajul afișat pe ecran era: Nu te întoarce acum. Dă-te la 
fund. Distruge telefonul tău & eu îl voi distruge pe-al meu. Sună 
la numărul de rezervă peste trei zile. Succes. 

Ei bine, asta nu mă prea ajuta. Un mesaj în engleză transmis 
de pe un telefon cu număr de Olanda, nu însemna cine știe ce. 
Practic toată lumea vorbea engleza în Olanda, inclusiv agenţii 
operativi ai Firmei de acolo care m-ar fi putut considera un 
trădător ce merita ucis. lar dacă interlocutorul meu se decidea 
să sune la acest număr și observa că telefonul continua să 
primească apeluri sau mesaje scrise... hm, și-ar da seama că 
amicul lui nu respectase ordinele și ar putea deduce că 
respectivul amic era mort. 

Am înțeles, am răspuns eu în scris, sperând să obţin ceva mai 
mult. 

Sper că a suferit, sosi răspunsul. 

Uau. 

Așa a fost, am răspuns eu. Ştiam că îmi asum un risc uriaș; le 
puteam trezi suspiciunea că nu le urmam ordinele. 

Legătura se întrerupsese. Cel de la capătul celălalt pusese 
capăt convorbirii sau dezasamblase telefonul; trimiteam mesaje 
în eter. 

Am aprins lumina în apartament. Glonţul era îngropat în 
bibliotecă; perforase cartea „Marile speranţe”::. Am pus glonțul 
în buzunar și am aruncat cartea distrusă în coșul de gunoi de 
sub chiuveta din bucătărie. 

M-am dus în baie și m-am uitat din nou la cadavru. Cum 


15 Marile speranțe (în engl. Great Expectations) - roman scris de Charles Dickens 
(1812-1870). (n.tr.). 

aveam să-l scot din casă? Nu era numai problema cu vecinii, dar 
supraveghetorii puși de Howell ar fi putut intra în apartament 
când eram la serviciu și nu-mi prea venea să-l sun ca să-i spun 
că cineva mușcase momeala, până ce nu aș fi aflat cine era acel 
cineva. 

Legătura mea cu Novem Soles, orice ar fi fost asta, era că 
cineva din Amsterdam mă voia mort și credea că i se îndeplinise 
dorința. 

Aș fi putut să-l sun pe August. Dar el ce-ar fi putut să facă? 

În ora care a urmat, am recuperat glontul din saltea, am făcut 
patul, am curățat apartamentul, după care m-am așezat, apoi 
am mers prin cameră și m-am tot gândit ce să fac cu cadavrul. 

Se auzi un ciocănit ușor în ușă. Era patru dimineaţa. Am luat 
arma intrusului și m-am postat de o parte a ușii. 

Vocea moale a lui Howell se auzi prin ușa din lemn. 

— Sam? 

— Da. Nu eram sigur că voiam să-i deschid. 

— Ești bine? Am primit un raport în care se spunea că stai cu 
lumina aprinsă de ceva timp. 

— Nu pot să dorm. 

— Deschide ușa. 

Am ascuns arma cu amortizor în spatele pantalonilor de 
pijama și m-am asigurat că tricoul meu o acoperea. Am deschis 
ușa. În pragul ei stătea Howell, în blugi și o bluză neagră. 

— Totul este în regulă? 

L-am lăsat să intre și am închis ușa. Speram că nu va avea 
nevoie să folosească baia. 

— Primești un telefon și dacă las lumina aprinsă? 

— Da. Mai ales într-o zi ca asta. In care ai încercat să fugi. 

— Nu puteam să dorm. 

— Sper că nu stai treaz gândindu-te la o nouă modalitate de a 
evada. 

— Nu. Este doar insomnia obișnuită care îi bântuie pe cei ce 
sunt consideraţi trădători. Săptămâna viitoare sper să obţin o 
rețetă pentru niște Ambien:*. Am păstrat un ton de un calm 
incredibil, ca un calm de statuie. 

— Eşti încordat. 

— Faptul că te-ai înființat aici în mijlocul nopţii îmi amintește 
că, practic, sunt încă prizonierul tău. Încordarea este un efect 


14 Ambien - denumirea unui somnifer. (n.tr.). 

secundar. Am clătinat din cap. Sincer, acum. Nu-mi vine să cred 
că te-ai dat jos din pat noaptea, ca să mă verifici. 

— Eşti important pentru mine, Sam. Știu că tu vrei să crezi că 
întreaga lume este împotriva ta, însă eu nu sunt. 

Îmi doream să-l cred. Aș fi putut să-i dau telefonul intrusului 
și, știți voi, să-i demonstrez lui Howell că am încredere în el. Să-i 
arăt tatuajul cu Novem Soles și să-i spun: „Ei bine, m-ai întrebat 
dacă auzisem de chestia asta și uite că am auzit”. Să-l fac 
fericit. Numai că Howell și colegii lui fuseseră dispuși să creadă 
tot ce era mai rău despre mine un timp atât de îndelungat. Nu 
aveam niciun motiv să-i cred. lar oricine mă vâna, credea că 
murisem. Trebuia să profit de această iluzie de moment. 

Trebuia să intru în acţiune. Repede. 

Howell spuse: 

— Dacă ești bine, atunci... 

— Îți apreciez interesul. Nu l-am privit. Tocmai îmi venise 
ideea că s-ar putea să am urme pe gât în urma atacului 
intrusului sau julituri pe faţă. Nu mă privisem în oglindă. Cred că 
acum pot să adorm. Adică acum când știu că echipa ta mă 
păzește. Sunteţi mai buni decât o lumină de veghe. 

Clătină din cap la auzul sarcasmului. 

Dacă urmăritorii mei i-ar fi supravegheat pe toţi cei care 
intrau în clădire, atunci ar fi notat în registrele lor că un ins în 
haine închise la culoare care intrase la un moment dat, nu mai 
ieșise. S-ar fi pus întrebări, probabil spre dimineaţă. Nu aveam 
prea mult timp la dispoziţie. Am prins privirea lui Howell. 

Howell se uită la mine și încercă, Dumnezeu să-l ajute, să 
schițeze un zâmbet. 

— Știu că stai ca într-o oală sub presiune. Dar ai răbdare, 
Sam. Adevărul va ieși la iveală. 

— Sunt convins, Howell. Nu mă interesează decât rezultatele. 
Rezultatele erau în cadă. Și i-am zâmbit, tentativa de zâmbet pe 
care o faci atunci când îţi dorești un loc de muncă și nu ești 
sigur dacă interviul a decurs bine. 

Howell plecă. M-am întors în baie și l-am privit un moment pe 
tipul mort. M-am uitat la numărul de telefon inutil din aparatul 
lui, după care am făcut telefonul bucăţi. Nu voiam ca cel care 
mă dorea mort să aibă nici cea mai mică suspiciune. M-am dus 
în apartamentul vecin, care era în renovare, am deschis lacătul, 
după care am cărat cadavrul până acolo și l-am pus în cadă. Am 

pornit aerul condiţionat la treapta cea mai mare. Cadavrul va 
începe să miroasă urât a doua zi, care era o sâmbătă, însă 
muncitorii nu lucrau în weekend ca să nu deranjeze locatarii 
existenți, așa că, dacă aveam un noroc chior, aș fi putut dispune 
de două zile înainte ca trupul să fie găsit. Era bine. Până atunci 
voi fi plecat. 

Am pus fragmentele telefonului mobil într-o pungă de plastic 
pe care aveam s-o arunc când părăseam apartamentul. Să nu-l 
găsească Firma după plecarea mea; nu îi voiam pe urmele mele. 

M-am întors în pat și m-am gândit că, după ce săvârșisem un 
omor, nu voi mai dormi niciodată. Însă am dormit somnul adânc 
și odihnitor al celui care tocmai a luat o decizie dificilă. 


15. 


Scânteia mea de inspiraţie veni din nemulţumirea lui Ollie în 
legătură cu lipsa unei cantităţi de whisky de import. Mii de 
containere conţinând lăzi cu whisky de calitate superioară sunt 
expediate din Irlanda și Scoţia, și aproape nouă miliarde de tone 
metrice de mărfuri de tot felul se expediază pe mare în fiecare 
an. Mărfurile acestea sunt transportate, de regulă, în două sute 
de milioane de containere maritime - cutii de oțel de șase sau 
doisprezece metri lungime pe care le poţi umple cu whisky, 
pantofi, calculatoare, carne congelată sau orice altceva. Chiar și 
cu persoana mea. 

Sunt nave care transportă câte șase mii de containere odată 
sau chiar mai multe. Aproape niciunul dintre acestea nu este 
inspectat, ca să se verifice dacă nu cumva conţine marfă de 
contrabandă. Într-un port mare pot intra treizeci de mii de 
containere pe zi, care vor fi apoi încărcate în vagoane de cale 
ferată sau camioane. Când navele ajung în port ca să-și 
descarce marfa - în New York, Boston, Los Angeles sau Houston 
- sunt întâmpinate de o adevărată flotă de camioane. Oprește 
containerele pentru inspecții amănunțite - care înseamnă 
descărcarea conținutului containerului într-un camion, 
transportarea containerului până la scanner, mai înseamnă să 
dispui de funcţionari care să completeze documentele și să 
urmărească inspecția, să despachetezi marfa și apoi să o 

împachetezi la loc dacă sunt găsite neregularități, după care să 
reîncarci marfa și să o urci din nou în camion - și te-ai ales cu un 
coșmar logistic și financiar. Fiecare container inspectat duce la o 
întârziere, forțează o verigă în lanţul economic, surprinzător de 
fragil. Camioanele aduc marfa sau golesc containere în port și 
preiau marfa din port. Oprește-le pentru a fi inspectate, iar 
camioanele și trenurile care transportă materie primă și produse 
finite vor staţiona. Magazinele nu vor avea marfă pe rafturi. 
Vânzătorii se vor plânge, magazinele nu vor înregistra profit, 
acționarii vor striga „ne omoară!”, iar politicienii vor asculta cu 
atenție. 

Aceasta este marea noastră slăbiciune. 

Cei de la vamă se laudă că sunt inspectate șase la sută din 
containere. Un calcul matematic ne arată că nouăzeci și patru la 
sută din ele nu sunt inspectate. Însă acest număr ne induce în 
eroare. Şase la sută într-un port mare ar însemna aproape două 
mii de containere inspectate pe zi. Asta, pur și simplu, nu se 
întâmplă. 

Dacă aș reuși să pătrund într-un container, aș putea ajunge în 
Europa. Șansele să fiu prins în urma unei inspecții ar fi foarte 
mici. Să mă ascund într-un container de oţel între șapte și zece 
zile și să fiu azvârlit după aceea la Londra sau, cel mai probabil, 
la Rotterdam - cel mai mare port european. De acolo, să prind 
un vapor până la Londra. Să încep să-i caut pe Lucy și pe fiul 
meu. 

Tot ce aveam de făcut era să mă strecor pe furiș într-un 
container. 


16. 


Amsterdam. 

Edward iubea frica. Mirosul ei pe piele, gustul pe care îl lăsa în 
salivă, felul în care o simţeai din bătaia nebunească a inimii. 
Frica era cea mai puternică forță din lume. Edward știa că frica 
era motorul religiei, scânteia care declanșează războiul, chiar și 
văpaia care aprinde iubirea - pentru că toţi oamenii se tem să 
fie singuri. 

Frica fusese soluția pentru supunerea sufletului tinerei femei. 

Edward își sorbea cafeaua la masa din bucătărie și trecea în 
revistă ultimele două săptămâni. Experimentul lui le 
demonstrase răzvrătiților şi criminalilor mărunți pe care-i 
adunase într-o bandă dezlânată, că administrarea atentă a 
abuzului, drogurilor, izolării, la care se adăugau doze 
consistente de viol și frecvente amenințări cu execuția, puteau 
produce efectele dorite. În fiecare dimineaţă își dădea seama că 
nervozitatea grupului în privința răpirii scăzuse și mai mult: 
banii pentru răscumpărare fuseseră plătiţi, iar tânăra femeie 
începuse să fie atrasă în cercul lor. Nu diferea prea mult de 
perioada lui de studenţie ca actor: creai un personaj și intrai în 
pielea acestuia. Acum reușise acest lucru cu tânăra femeie. O 
remodelase într-un nou personaj. 

Edward le dăduse celorlalți clar de înţeles că nimeni altcineva 
nu avea voie să o atingă; nimeni nu putea să i se adreseze fără 
încuviințarea lui. Ea era bucata lui de lut. Edward știa, însă, că 
ascultau de după ușa închisă când îi vorbea femeii despre 
fărădelegile ei și despre fărădelegile pe care le făcuse împreună 
cu tatăl ei, în timp ce îi ţinea cuțitul la gât și se împingea, 
pătrunzând înăuntrul ei. Edward știa că trăgeau cu urechea la 
dezintegrarea a încă unei ființe umane. lar el îi spusese că 
ascultau, ceea ce făcuse ca femeii să-i fie și mai frică. 

Era ora prânzului și majoritatea celor din grup plecase la o 
plimbare prin Amsterdam, ca să se bucure de soarele și de 
răcoarea zilei. Cei rămași mâncau în sufragerie. 

Acum putea să-i vorbească numai ei. Când erau singuri, era 
cel mai bine. Deschise rucsacul fetei și examină echipamentele 
cele mai interesante pe care ea i le asamblase. li luase mult 
timp ca să facă rost de toate materialele, însă acum totul era 
pregătit și nu mai rămăsese de făcut decât un ultim pas. 
Singura lui problemă rămăsese Simon, care trebuia să se dea la 
fund în Brooklyn, acum, când Sam Capra era mort, însă vor lua 
din nou legătura peste câteva zile, fără îndoială. 

Puse jos cana de cafea și urcă scările. Pe tânără o ţineau într- 
un dulap mic așezat într-un colț. Le spusese celor din bandă că 
se temea de spaţiile închise, iar claustrofobia jucase un rol 
important în distrugerea ei. Documentarea era atât de 
importantă! Edward descuie ușa dulapului și o întredeschise. 

Tânăra stătea încovrigată în întuneric, ţinându-se de stomac 
și tremurând. În cameră nu era frig, însă ea tot tremura. ÎI privi 

fix, fără să se retragă, zăcând doar acolo, așteptând să vadă ce 
avea să facă el. 

— Este o zi importantă, spuse el. 

Nu se sui pe ea, desfăcându-i picioarele și dându-i jos 
pantalonii de trening pe care îi purta pentru plăcerea lui. Nu ţipă 
la ea, întrebând-o de ce totul era rău în Vechea Ei Viaţă, și 
dezgustător, și condamnabil, și un afront adus demnităţii 
umane, spunându-i cum luptaseră ei împotriva nedreptăţii. Nu o 
silise să se uite la înregistrări video cu oameni arşi și familii 
împușcate, efecte ale comerțului pe care-l făcea tatăl ei. Celor 
din bandă le plăceau la nebunie discursurile lui; stăteau sprijiniți 
de ușă și ascultau cum îi ţinea predici tinerei. Edward citise o 
carte despre modul în care Armata de Eliberare Simbioneză îi 
spălase creierul lui Patty Hearst, găsind acolo multe sugestii 
utile și fascinante pentru transformarea unei femei într-un pion. 
Până acum, abordarea lui fusese încununată de succes: după 
câteva sute de ore de tortură atentă, tânăra femeie devenise 
liniștită și maleabilă, o victimă tipică a intimidării și a fricii. 
Suferinţa era o condiţie care te făcea mai puternic, iar Edward 
avea nevoie ca ea să fie puternică. 

— Ce vrei să-mi spui? 

Ea aruncă o privire spre ușă. 

— Ei nu sunt acolo, spuse Edward. Suntem doar noi doi. El 
zâmbi; asta îi va arăta că era în regulă să zâmbească. Așa că 
astăzi poţi să foloseşti periuța de dinţi și toaleta. lar după aceea 
vom face o plimbare. 

— O plimbare? 

— Da. Am o misiune pentru tine, una foarte importantă. 

Edward o ajută să se ridice în picioare și o conduse la o mică 
baie. Fata puţea a transpiraţie. Avea nevoie de un duș înainte 
de a se putea aventura în mulțime. Era important să nu fie 
observată sau ţinută minte. El deschise ușa băii și îi spuse să se 
spele bine. Ea încuviinţă din cap fără să-l privească. 

Edward cobori scările și se duse în dormitorul său, unde avea 
niște haine cumpărate pentru ea: pantaloni largi ieftini, o eșarfă 
albastră simplă pe care și-o putea trage peste gură când avea 
nevoie să-și acopere faţa, un pulover gri. Va fi practic invizibilă. 
leși din dormitor și aruncă o privire spre bucătărie. Demi era în 
picioare, lângă chiuvetă, și se încrunta. 

— Ce s-a întâmplat? întrebă Edward. 

Demi răspunse: 

— Piet s-a dus sus. Zice că manipulezi greșit femeia. Că nu știi 
cum s-o faci să clacheze definitiv. Că va face el asta. 

Edward se întoarse și urcă scările în fugă. Incercă ușa de la 
baie. Încuiată. O lovi cu piciorul și îl văzu pe Piet că începea să-și 
dea jos pantalonii, după ce o pusese pe tânără să se aplece 
peste toaletă. Tinea în mână o sabie japoneză veche, scurtă, o 
wakizashi, atingând cu lama ei ascuțită, în joacă, spatele femeii, 
ca și când coloana ei vertebrală ar fi fost o piatră de ascuţit. Ea 
tremura fără să spună nimic. Nu mai era demult în stare să 
strige după ajutor. 

Edward își scoase pistolul din spatele pantalonilor și îl puse la 
baza gâtului lui Piet. 

— Îmi pare rău, îi spuse. Este experimentul meu științific. 

— Trebuie distrusă psihic așa cum se cuvine, spuse Piet. Și nu 
e corect să ai numai tu parte de toată distracţia. 

Mâna lui Edward tremură. 

— Trage-ţi pantalonii și du-te jos. Azi are de îndeplinit o 
misiune. Poarte importantă. lar tu vrei s-o traumatizezi tocmai 
acum? 

— Dacă o distrugi așa cum trebuie, nu o va mai traumatiza 
nimic; asta e ideea. Atunci nu va mai simţi nimic. Apoi întrebă, 
privindu-l pe Edward prin oglindă: Ce misiune are de îndeplinit? 

— Una pentru care are calificarea ideală. Edward se abţinu să 
nu împrăștie creierii buni de nimic ai lui Piet pe zugrăveala 
ștearsă a peretelui băii. Își flutură degetele în faţa lui Piet. 
Atinge-o încă o dată și pielea ei va fi ultimul lucru pe care îl vei 
mai simți. 

— De ce nu vrei s-o împărțim pe Domnișoara Suculentă pe 
care o avem aici? 

Lui Edward nu-i plăcu sclipirea din ochii lui Piet. Piet era util, 
însă numai până la un punct. Putea, însă, să tulbure apele și era 
important ca acestea să nu fie tulburate; nu acum. Nu când era 
atât de aproape. Așa că răspunse: 

— Pentru că nu este nevoie s-o fac. 

Piet îndepărtă mica sabie de coloana vertebrală a femeii și 
ieși din baie, Edward ţinând pistolul în coastele lui. Piet se 
întoarse și-i zâmbi tinerei femei, care-și feri privirea și își acoperi 
goliciunea. Edward închise ușa după Piet. 

Femeia începu să tremure, iar Edward închise ușa de la baie. 

Așeză un braț protector peste umerii ei. 

— Ţi-a făcut... Ti-a făcut... Nu termină întrebarea. 

Ea clătină negativ din cap. El îi examină spatele: o zgărietură, 
însă sabia wakizashi care era mândria lui Piet, nu lăsase nicio 
urmă gravă. 

— Eşti foarte importantă pentru mine, de aceea te vrea, spuse 
Edward. 

— Nu ești tot timpul aici, spuse ea foarte încet. 

— Sunt peste tot. Tot timpul, spuse el eu răceală în voce. Sunt 
chiar și aici. Îi bătu ușor fruntea cu degetele. Spală-te acum. 

Edward cobori scările. Piet era singur în bucătărie. Toţi păreau 
să spele putina când își făcea el apariţia. Era timpul să-și 
impună autoritatea asupra lui, pentru ca Piet să nu-i mai creeze 
probleme în viitor. 

— Iniţiativa ta mi-a dat o idee, spuse Edward. Vino și tu în 
misiune. Dacă tot ești curios. 

— Unde mergeţi? 

Piet păru puţin neliniștit; Edward zâmbi. 

— La Centraal Station”. 

Era gara principală din partea de nord a Amsterdamului. 

— O lași să plece? întrebă Piet. 

Demi, olandeza blondă și subţire, intră din nou în bucătărie, 
ținând braţele încrucișate. 

— Nu fi absurd; nu vrea să plece de lângă mine. Vei merge cu 
noi. Și tu, Demi. Du-te să aduci camera de filmat portabilă. 
Avem ceva de filmat. 

Piet părea stânjenit. 

— Vreau să fii acolo. Pentru că am încredere în tine. lar dacă 
ești și tu, cred că va face tot ce-i spun. Piet va fi un imbold 
pentru ca ea să facă ce trebuia făcut. lar Piet va fi atunci în 
puterea lui. 

Femeia cobori încet scările. Aruncă, nesigură, o privire în jur, 
cu mâinile tremurând. De când fusese adusă în această casă, cu 
trei săptămâni în urmă, nu fusese lăsată în pace decât când era 
închisă în dulap. Dar acum nu le mai dădea nicio bătaie de cap, 
gândi Edward și îi aruncă un zâmbet lui Piet. Modelul Hearst se 
dovedise eficient: distruge, desființează și lasă-i o fărâmă de 
speranţă ca să își revină. 

Ea îi aruncă o privire lui Piet și gura începu să-i tremure. 


15 Amsterdam Centraal Station - gara centrală din Amsterdam. (n.tr.). 

— Vrei să mă alungi? îl întrebă pe Edward. 

— Sigur că nu, Yasmin. Acum ești de-a noastră, iar noi suntem 
de-ai tăi. 

— Da, spuse ea încet. 

Ripostase în forță în primele două zile. Amintirea acelei 
nesupuneri i se părea, acum, foarte îndepărtată. 

— Ce vom face astăzi are legătură cu tatăl tău. Un zgomot de 
înghiţit în sec s-a auzit din gâtul lui Edward. Pentru tine, el este 
mort. Îţi aduci aminte, Yasmin? 

— Da, răspunse ea după o lungă tăcere. Este mort pentru 
mine. 

— Este un om rău, Yasmin. Vechea ta lume era foarte rea, nu- 
i așa? Noi te-am salvat de acest lucru malefic. El zăbovi asupra 
ultimului cuvânt. „Malefic” nu era un cuvânt pe care să-l 
folosești în orice conversaţie. Însă noi suntem cei care facem 
binele. a 

— Este un om rău. Trebuie să plătească pentru faptele sale. In 
vocea ei se simţea mai multă forță. Este rău. Așa cum ai spus. 
Foarte rău. 

Edward le aruncă lui Piet și lui Demi o privire încruntată și 
triumfătoare. Apoi îi adresă un zâmbet Yasminei. 

— Tu nu însemni nimic pentru el, însă ești totul pentru noi. 
Da? Este adevărat. Acum aceasta este casa ta. Noi suntem 
familia ta. Pentru totdeauna. 

Ea nu spuse nimic. 

— Vom ieși la plimbare, Yasmin, vom ieși din casă. Vei fi 
cuminte, Yasmin, nu-i așa? Dacă nu, va trebui să te închid din 
nou în dulap pentru o săptămână, o lună, sau poate un an. Te 
voi vizita acolo o perioadă îndelungată, ca să mă joc cu tine și 
cu micul meu cuţit. Poate că te va vizita și Piet. Edward plimbă 
un deget peste linia maxilarului ei. Peste umărul lui, ea îl fixa cu 
privirea pe Piet. 

Apoi încuviinţă din cap. Își frecă braţul și Edward văzu urmele 
înţepăturilor de ac de la drogurile pe care i le dăduse. 

— Nu trebuie să-ţi fie teamă, spuse el. Voi fi lângă tine la 
fiecare pas. Ne vom folosi de cunoștințele tale. Ar trebui să te 
mândrești cu asta, cu faptul că luăm răul pe care l-ai făcut și îl 
folosim pentru a face bine. 

Ea încuviinţă din nou din cap. 

— Vom merge undeva unde sunt o mulțime de oameni, 

Yasmin, spuse Edward. Toţi sunt foarte răi. 

— Oameni foarte răi, repetă ea. 

— Vom merge la gară, spuse Edward și îi întinse mâna cu un 
zâmbet. 

Îi puse mâna într-a lui, în timp ce Piet și Demi îl urmăreau. Le 
simţea privirea fixată asupra lui, ca niște spectatori într-o sală 
de teatru întunecată. Și atunci începu să-i strivească degetele. 

Un geamăt încet scăpă de pe buzele ei. 

— Nu am spus că ai voie să scoţi vreun sunet, spuse Edward, 
strângând și mai tare. 

Ea tăcu. El continuă să crească presiunea. 

— Acum poţi vorbi. 

— Când plecăm? întrebă ea cu voce întretăiată. Partea cea 
mai bună, însă, era că nu încercase să-și retragă degetele. Era 
distrusă. 

În spatele lui, Piet râse. 

Edward slăbi presiunea și își împleti degetele cu ale ei. 

— Peste câteva clipe. Dacă faci ce-ţi spun, nu va trebui să te 
întorci în dulap. Poţi rămâne afară. Întreaga zi. lar în noaptea 
asta ai putea dormi într-un pat, Yasmin. Cu mine. Ca soț și soţie. 

Gura ei se mișca de parcă vorbele urmau să i se reverse 
șuvoi, însă nu se auzi nimic. 

Edward își apropie buzele de urechea ei. 

— Vrei să faci ce-ţi voi spune, Yasmin? Știa deja răspunsul. 

— Da, spuse ea pe un ton liniștit. Voi face ce-mi vei cere. 

Pentru o clipă, el o zări pe femeia puternică de dinainte, 
înainte de calvarul suferit în dulapul blestemat, însă senzaţia 
aceea de tărie de oţel dispăru când se uită la Piet și la Demi. 
Acum ea le arăta și celorlalţi că era o cochilie goală distrusă, 
disperată, care încerca să supravieţuiască o oră în plus. Exact 
așa cum preconizase Edward. Frica. O văzuse pe chipurile 
bărbaţilor pe care îi ucisese în Ungaria, în panica oarbă a lui 
Sam Capra când încerca să-și găsească soţia în fumul și larma 
de la Holborn. 

Frica funcţiona. 

El îi eliberă mâna. 

Totul se va schimba pentru tine astăzi, Yasmin. Astăzi ești 
persoana cea mai importantă din această casă. 

Edward zâmbi. Avea să fie mult mai bine decât la Londra. 

17. 


Sâmbătă Ollie îmi dăduse o zi liberă. Avusesem grijă să-mi 
petrec zilele libere acasă, stând liniștit, privind la televizor sau 
citind cărţi care îmi ascuţeau mintea. Singurele mele ieșiri erau 
câte o rundă de alergare, din când în când, sau un drum până la 
bibliotecă. 

O vizită obișnuită la bibliotecă însemna să răsfoiesc diverse 
publicaţii timp de vreo oră, să-mi omor timpul printre rafturile 
de cărţi, alegându-le pe cele care să nu tragă vreun semnal de 
alarmă (fără non-ficțiune, fără cărţi despre Firmă; alegeam, de 
obicei, romane istorice voluminoase). Mă logam la internet și 
căutam numele lui Lucy; eram sigur că Howell monitoriza 
conexiunea la internet a bibliotecii, din moment ce era singura 
mea posibilitate de accesare a web-ului. Numele lui Lucy nu 
apărea în nicio știre. Vizitam pagina ei de Facebook, acum 
abandonată, și zăboveam asupra celor câteva poze cu ea: 
primul nostru Crăciun la Londra, Lucy plimbându-se pe plajă în 
timpul unui weekend prelungit în insula Mallorca, noi bându-ne 
cafeaua în Kensington Park, într-o frumoasă dimineaţă de vară. 
Nu aveam fotografii cu Lucy; nimic din apartamentul nostru din 
Londra. Firma luase și reținuse totul, ca probe materiale. 

In unele fotografii zâmbea, în altele avea încruntarea aceea 
foarte ambițioasă pe care o mai văzusem la ea. M-am uitat cu 
atenţie la vechile fotografii în căutarea vreunei dovezi, vreunui 
semn că ar fi putut fi o trădătoare. De parcă acest lucru i s-ar fi 
putut citi pe chip. De când rămăsese însărcinată, nu mai 
adăugase nicio fotografie; pe cei mai mulţi dintre prietenii ei de 
pe Facebook îi cunoștea din perioada în care urmase facultatea 
din Arizona, iar cele mai multe postări de pe wall-ul ei 
rămăseseră fără răspuns. 

Deci nu era nicio surpriză pentru urmăritorii mei, când, 
sâmbăta aceea la prânz, m-am oprit pentru un minut la Ollie's, 
după care m-am dus la bibliotecă. Am introdus romanele mele 
necitite, cu ștampilă de ieșire, în sortator!$. l-am zâmbit 
bibliotecarei din spatele biroului, care m-a ignorat fiindcă vorbea 
la telefon. M-am mai plimbat vreo cinci minute printre rafturi, 


16 Sortator - sistem automat de sortare a cărţilor returnate, spre a fi transmise în 
zonele corespunzătoare ale bibliotecii. (n.tr.). 

stabilind poziţiile relative ale personalului și ale vizitatorilor. Am 
scos capacul senzorului de alarmă - situat în apropierea ușii - și 
am tăiat cu o foarfecă firul care lega ieșirea din spate la 
sistemul de alarmă. Am pus capacul la loc. Nu m-a văzut nimeni; 
în secţia de cărţi pentru copii era timpul poveștilor - o lectură 
entuziastă din Tărâmul monștrilor””. 

Apoi am inspirat mai profund decât o făcusem vreodată și am 
întredeschis ușa. Alarma nu a sunat. Am ieșit direct afară, în 
răcoarea senină a zilei. Am așteptat ca un glonţ să găurească 
pavajul în fața mea sau să-mi perforeze rotula genunchiului. Am 
așteptat să fiu rănit și să cad, iar un bărbat să mă împingă într-o 
mașină sub ameninţarea armei și să-l sune pe Howell ca să-i 
spună că fusesem un băiat rău, cerându-mi totodată să-i dau 
explicaţii cu privire la cadavrul din apartamentul vecin. 

Tăcere. Barele închisorii se lărgeau... puţin. 

M-am dus la o mașină din apropiere, pe care o văzusem 
parcată pe o străduţă laterală în același loc, în fiecare 
săptămână, în faţa unui strip mall. Era un model ușor de pornit 
și nu era prevăzută cu sistem GPS de urmărire de la distanţă. 
Am pornit mașina din fire și dus am fost în mai puţin decât 
proverbialele șaizeci de secunde!*. Nu vedeam în oglindă niciun 
semn că aș fi urmărit; orice supraveghetor care îmi cunoștea 
obiceiurile stătea acum, probabil, cu ochii pe ușa din față a 
bibliotecii sau se considera isteț pentru că urmărea căutările pe 
internet. M-am îndreptat spre nord, oprindu-mă la Wal-Mart ca 
să-mi cumpăr ce-mi mai trebuia pentru deghizare, apoi am 
condus mai departe și am găsit un popas pentru camioane la 
vreo cincizeci de kilometri la sud de Albany. Am parcat mașina 
în colţul cel mai îndepărtat și am intrat să beau o cafea. Mulţi 
mâncau aici pentru că era mai ieftin să mănânci la vreo două 
ore distanță de New York decât în oraș. Am băut trei cești de 
cafea bună, una după alta, fără să mă grăbească nimeni, 
urmărind cum șoferii de camioane veneau și plecau. În general, 
se așezau și urmăreau știrile: o bombă amplasată într-o gară din 
Amsterdam omorâse cinci oameni, ieri fusese înregistrată o 


17 Tărâmul monștrilor (titlul în engleză: Where the Wild Things Are) - roman grafic, 
semnat de Maurice Sendak, care spune povestea neastâmpăratului Max, un puști 
care-și înnebunește părinţii cu năzbâtiile sale. (n.tr.). 

18 Referire la filmul „Gone in Sixty Seconds” despre un hoţ de mașini foarte scumpe, 
care e nevoit să reintre în branșă și să fure cincizeci de mașini într-o singură noapte 
pentru a salva viața fratelui său. (n.tr.). 

scădere a cotaţiei acțiunilor la bursa de valori, un membru al 
congresului era acuzat de luare de mită. 

În pauzele de publicitate, îi ascultam sporovăind în funcţie de 
nivelul fiecăruia de sociabilitate; eu căutam un individ vorbăreț. 
Indivizii vorbăreţi nu pun atât de multe întrebări. Le place să 
vorbească despre ei, nu despre tine. Tu te afli acolo numai ca 
să-ți însușești înțelepciunea lor. De multe ori vorbeau despre 
marfa pe care o transportau, un început de conversaţie la fel de 
bun ca o întrebare despre vreme. După patruzeci și cinci de 
minute de la sosirea mea, un camionagiu cu păr cărunt și ușor 
accent sudic se așeză lângă mine și înfulecă un hamburger cu 
cartofi prăjiţi, înecaţi pe jumătate în ketchup. După ce-și goli 
farfuria, îi spuse camionagiului indiferent de lângă el că 
transporta flanelă și nasturi care urmau să fie expediate pe 
mare pentru confecționarea de cămăși. 

— Nu pricep de ce nu sunt în stare să coasă niște cămăși aici, 
spuse vorbăreţul. Că doar avem mașini de cusut. 

— Mda, răspunse camionagiul celălalt, mașini de cusut 
japoneze. 

Ridică din umeri la ideea unei lumi care se restrângea din ce 
în ce mai mult. Se ridică și plecă. 

Vorbăreţul comandă o ceașcă de cafea. 

După ce fu servit, când aburul se ridica din cafea, iar el luă o 
înghiţitură mare din licoare, l-am întrebat: 

— Vă îndreptaţi spre port, domnule? 

Mă măsură din priviri. 

— Mda. 

— Și eu încerc să ajung acolo. Mi s-a stricat mașina chiar aici. 
Fratele meu lucrează pe o navă care ridică ancora din portul 
New York și mi-a găsit și mie ceva de lucru. 

— De obicei nu lucrează americani pe vasele astea. 

— Știu. Este supraveghetor. Mi-a făcut rost de o slujbă. 

Mi-am apucat cu dinţii buza inferioară, mimând timiditatea 
cuiva dintr-un oraș de provincie. 

— Sunt cam disperat. Mâine nava intră și apoi iese din port, 
iar eu sunt pironit aici și beau cafea. Am întrebat și mai 
devreme dacă era cineva dispus să mă ia cu camionul, dar 
probabil că nu am pus întrebarea așa cum trebuia. Toţi m-au 
refuzat. Am lăsat să mi se vadă pe chip o urmă de dezamăgire. 

— Ce ghinion! Se uită la farfuria goală, mâzgălită de ketchup, 

de parcă ar fi fost vreo pictură. 

— Știu, domnule. N-aș ruga niciodată pe nimeni să-mi facă 
această favoare, dar am mare nevoie de slujba asta. 

— Eu nu am voie să iau autostopiști. Cred că înţelegi. 

— Sigur că da, bineînţeles. Dar asta nu v-ar face să vă abateți 
din drum. Apoi am devenit mai tranșant. Așa cum aţi spus, și eu 
aș prefera să fie croite aici cămășile acelea. Aș prefera o slujbă 
în care să pot rămâne pe uscat. Dar trebuie să accept ce mi se 
oferă. 

Avusesem grijă să număr mărunţișul pentru cafea în faţa 
chelneriţei. Voiam să par ceea ce sustineam că sunt chiar din 
momentul în care pășisem în popasul acela de camioane. 
Trebuie să-ţi joci rolul până în pânzele albe. Chelneriţa, care 
trăgea cu urechea la ce vorbeam noi de când clienţii se mai 
răriseră, îmi mai puse puţină cafea în ceașcă fără să-i fi cerut 
acest lucru. 

Camionagiul își puse ceașca jos. Se gândea la tot ce-i 
spusesem. Cei mai mulţi oameni sunt cumsecade și înclinați să-i 
ajute pe ceilalţi. 

— Păi... 

— AȘ putea să contribui și eu cu niște bani de benzină. 

— Cum te numești? 

— Sam. Sam Capra. Nu aveam acte de identitate false; nu 
avea niciun rost să-l mint. Aveam permisul de conducere la 
mine, iar el ceru să-l vadă. | l-am arătat. 

— Capra, ca pe regizorul de film? 

Am râs ca și când nu mai auzisem niciodată această 
întrebare. 

— Din păcate, nu există niciun grad de rudenie. Câţi bani n-aș 
putea obţine din drepturile de autor ale filmului /t's a Wonderful 
Life!%? 

— E un film bun, spuse el, ca și când astfel aș fi confirmat că 
eram înrudit cu cel mai celebru purtător al numelui Capra. Scrie 
că locuiești în New York: ce cauţi pe-aici? 

— Incercam să obţin o slujbă în Albany. N-a mers. Aș putea să 
am un ghinion mai mare ca ăsta? 

Mai studie un timp permisul de conducere, de parcă ar fi fost 
o carte cu multe pagini. Mi-l înapoie, după care înghiţi și restul 
de cafea. 


190 viață minunată - un film de Crăciun din 1946 în regia lui Frank Capra. (n.tr.). 

— Atunci este o viaţă minunată, Sam Capra: te-ai făcut de-o 
călătorie, spuse camionagiul și râse de gluma pe care o făcuse. 
Și eu la fel. 


18. 


Acum făceam și eu parte din flux, din șuvoiul de mărfuri care 
intrau în lumea largă. Nu voiam decât să fiu dus de curent și 
speram să nu mă împotmolesc într-o vâltoare sau în vreo 
bifurcație. 

Camionul cu denim își croi drum prin hârţogăria necesară, 
trecând de punctele de control ale portului New York, de 
terminale și de hangarele pentru inspecţie - totul într-o viteză 
constantă. l-am mulţumit camionagiului, i-am strecurat banii de 
mită (pe care am numit-o bani de benzină) și am coborât din 
camion. 

Porturile sunt aglomerate. Oamenii lucrează cu determinare. 
În urma opririi mele la Wal-Mart eram îmbrăcat în blugi, cămașă 
din denim, bocanci și o șapcă de baseball inscripționată cu 
Yankees. Nu aveam rucsac, ci două ranite de-a curmezișul 
cărora scrisesem, cu un marker, EFECTIVE. Poate coborâsem de 
pe un vapor; poate veneam de la un birou situat în incinta 
complexului portuar. Speram că sunt invizibil. 

Am urmărit cum containerele erau ridicate de pe docuri și 
transportate cu macaraua până în măruntaiele navelor, iar când 
se atingea capacitatea maximă de încărcare, erau depozitate 
de-a lungul punților netede. Operațiunile de încărcare aveau 
graţia unui dans. Camioanele înaintau puţin câte puţin, erau 
golite de încărcăturile pe care le duceau, apoi întorceau și se 
așezau în altă coloană pentru a fi încărcate din nou cu mărfuri 
din Europa, Africa sau din porturile americane situate în sud; 
Charleston, Miami, New Orleans, Houston. 

Am trecut pe lângă un șir de nave tip cargo. Acolo era o 
poartă de intrare păzită. Linia îngrădită șerpuia mai departe, 
după ce am trecut pe lângă o zonă de încărcare, iar după câţiva 
zeci de metri ghereta paznicului nici nu se mai vedea. 

Am escaladat iute gardul și am sărit pe partea cealaltă. Nu a 
strigat nimeni după mine. 

Am mers, fără să mă grăbesc, pe lângă stive de containere. 
Aveam de făcut o alegere. Să aleg o navă sau să aleg un 
container. Dacă aș fi încercat să mă urc pe o navă și apoi să mă 
ascund, aș fi avut de-a face cu oameni. Nu era bine. Era riscant 
și să pătrund într-un container; acesta putea nimeri la baza 
încărcăturii, iar atunci nu aș fi putut să forțez ușa ca să îl 
deschid, în raniță aveam uneltele necesare pentru a decupa în 
container un orificiu pentru aer, dar aș fi preferat să-mi aleg 
propriul sicriu în care urma să-mi petrec următoarele zece zile. 

Nimeni nu-mi dădea niciun fel de atenţie. Simțeam, însă, o 
strângere de inimă. Oricine m-ar fi putut opri; oricine m-ar fi 
putut lua la întrebări. Dacă înfățișarea mea ar fi dat oricât de 
puţin de bănuit, aș fi atras atenţia. Howell și oamenii lui de pază 
aflaseră, de acum, că fugisem; nu puteam să apreciez în niciun 
fel cât de aproape erau să-mi dea de urmă. 

— Hei! strigă o voce. 

La vreo șase metri în faţa mea, un ins se îndrepta grăbit spre 
mine. Am înghețat. Purta cămașă, ceea ce însemna că lucra 
pentru un antreprenor de transport maritim. In mână ţinea un 
cititor electronic de coduri de bare și mă întrebă: 

— Unde e buda cea mai apropiată, frate? E prima mea zi și 
locul ăsta e-al naibii de mare. 

Am azvârlit capul în direcţia clădirii celei mai apropiate și am 
sperat că aveam dreptate. 

— Mersi. 

Și plecă. 

Dacă acolo nu găsea niciun grup sanitar, mă va ţine minte? L- 
am urmărit îndreptându-se spre clădirea respectivă. S-ar putea 
să am mult mai puţin timp la dispoziţie decât credeam, ca să 
găsesc ce-mi trebuia. Da, l-am întrebat pe tipul ăla, dar m-a- 
ndrumat greșit. Nu, nu am observat dacă avea un ecuson de 
identificare... 

Știam ce fel de container căutam. Pe laterale era imprimată 
sigla companiei navale în proprietatea căreia se afla, alături de 
un număr de identificare. Se obișnuia ca aceste containere să fie 
cumpărate, vândute sau schimbate între expeditori; observam 
pe unele din ele că fuseseră reimprimate, pentru că noile 
numere erau înconjurate de urmele vechii vopseli. 

Cele mai multe din containerele pe care le-am văzut aveau la 
vedere un așa-numit sigiliu de siguranţă. Erau însă și câteva 

sigilii care, din cauza numeroaselor operaţiuni de deschidere, 
atârnau, rupte. Sigiliile acestea nu corespund chiar perfect 
imaginii de invulnerabilitate pe care politicienii o înfățișează 
marelui public. Sigiliul este adesea doar o fâșie de plastic de 
dimensiunea brăţării de identificare pe care o poartă un pacient 
în spital. Numărul este același cu numărul de identificare de pe 
laterala containerului, iar sigiliul este pur și simplu introdus prin 
mânerele ușii. Am văzut și câteva care nu aveau deloc sigiliu: 
mutarea, poziționarea, golirea, încărcarea și mutarea din nou a 
unui container de câteva tone însemnau că aceste fâșii de 
plastic se pot rupe cu ușurință sau pot chiar cădea de tot în 
timpul operaţiunilor. 

Și nimeni nu verifică; nimănui nu-i pasă. Fluxul comercial nu 
poate fi oprit. 

În față aștepta un șir de nave mari. Sigla proprietarului arăta 
că este vorba despre o companie navală cu sediul la Rotterdam, 
în Olanda. Va trebui să mă mulțumesc cu asta. Din păcate, 
containerele care mergeau în Marea Britanie nu aveau deasupra 
lor un indicator mare de neon pe care să scrie Londra. Insă mă 
puteam ascunde și mă puteam strecura neobservat în haosul și 
labirintul celui mai mare și mai activ port din Europa. Am ales un 
container de la baza unei stive mai mari - acesta va fi încărcat 
printre ultimele. Avea ușa de partea opusă a macaralei și nu-mi 
păsa ce urma să fie transportat - câtă vreme nu era vorba 
despre șerpi sau scorpioni. Aceasta era șansa mea. 

Sigiliul era la locul lui; îl tăiasem cu un cuţit pe care-l aveam 
în raniță, lăsându-i marginile zdrenţuite ca să pară că fusese 
deteriorat în tranzit. Am deschis ușa, am intrat înăuntru, am 
închis ușa după mine. 

Totul nu a durat decât vreo cinci secunde. M-am așezat în 
genunchi în apropierea ușii. Am ascultat. Am așteptat să aud 
pași alergând în direcţia mea, dar nu se auzea decât zgomotul 
continuei mişcări a mărfurilor, scârţăâitul și  scrâșnetul 
containerelor de deasupra care erau ridicate încet cu macaraua 
în aer. Am scotocit în raniță și am găsit lanterna. Am aprins-o și 
am examinat containerul. Stive de cutii. Pe undeva, mă 
așteptasem să fi fost gol - în definitiv, ce mai produce America 
de care restul lumii să aibă nevoie? Poate aveam să găsesc 
produse financiare structurate sau credite ipotecare cu grad 
ridicat de risc. 


VP - 76 


Am inspectat o parte din cutii. Pe unele scria: CLEAN-PAK 
ȘERVEȚELE UMEDE PENTRU MÂINI. Pe altele era scris: SĂPUN 
NATURAL DIN PLANTE PRODUS ÎN VERMONT HANDMADE ÎN USA 
și pe ele era desenat un peisaj stilizat reprezentând o scenă 
dintr-o fermă din New England. Opt sau zece zile înțepenit 
înăuntrul containerului: cel puţin nu voi mirosi la fel de urât ca 
după zece zile fără să fac duș. M-am ghemuit pe vine, departe 
de ușă. După un timp am simţit containerul ridicându-se, 
părăsind solul, legănându-se în direcţia oceanului și apoi 
așezându-se încet. 

M-am sprijinit de o cutie de săpun din Vermont, m-am 
înfășurat într-o pătură și am adormit. 


19. 


Zece zile într-un sicriu de oţel. Nicio altă modalitate de a-ți 
petrece timpul în afară de a gândi și de a face planuri. 
Imaginaţi-vă cum ar fi ca zece zile să fiţi izolaţi de lume: fără 
telefon, fără internet, fără televizor. Tăierea cablului electronic 
mă izola de agitația trepidantă și neîncetată a lumii moderne. 
Liniştea ar putea să-i înnebunească pe mulţi, însă pentru mine 
era binevenită. Singurele lucruri bune în închisoarea din Polonia 
fuseseră, după primele câteva săptămâni de interogare, tăcerile 
prelungite în care eram numai eu și pereţii din piatră. Puterea 
pe care ţi-o dă timpul pe care-l petreci gândind este o plăcere 
uitată în lumea modernă. Ceea ce trăiam nu diferea cu mult de 
intervalele inutile de liniște din închisoarea CIA, cu excepţia 
faptului că nu mă tortura nimeni. Pragul pe care îl depășisem, 
însă, mă apăsa într-un fel la care nu mă gândisem atunci când 
concepusem planul. Howell putea foarte bine să emită un ordin 
de ucidere pe loc cu numele meu. Evadasem din cușca 
invizibilă. De acum, nu voi mai primi o a doua șansă. 

Când m-am trezit, am făcut uz de lanternă și am încropit o 
mică tabără în sicriul de oţel. In ranite aveam Glock-ul și două 
încărcătoare pe care le furasem din seiful din biroul lui Ollie. Mai 
aveam o colecție, speram eu, delicioasă, de batoane proteice și 
cu fructe. Sticle cu apă. Baterii de rezervă pentru lanternă. 
Periuţă de dinţi, pastă de dinţi și hârtie igienică. Un mic 

container pentru gunoi. O trusă de prim ajutor și pastile de 
dormit. Un iPod încărcat pe care înregistrasem Mahler și Rolling 
Stones și o baterie de rezervă pentru el. Două schimburi de 
haine: cămăși gri, blugi. Toţi banii pe care-i strânsesem după 
eșecul cu pașaportul - câteva sute de dolari. 

Nu era cine știe ce, în vederea unei lungi și periculoase 
călătorii pentru găsirea soţiei pierdute și a copilului meu. M-am 
uitat la ceas. Cargoul trebuie să fi plecat de acum. Se auzea 
huruitul constant al motorului. Nu voiam, totuși, să risc să 
deschid ușa containerului și să fiu văzut - deși cu toate acele mii 
de containere șansele să fiu observat erau, credeam eu, minime 
- până ce ne vom fi aflat măcar la o zi depărtare de America. 
Atunci nava nu va face cale-ntoarsă pentru un pasager 
clandestin; mă vor aresta doar și mă vor arunca în vreo cabină 
cât mai mică, în care vor reuși să improvizeze o celulă de 
închisoare. Vor alerta autorităţile portuare numai atunci când 
vor ajunge la Rotterdam. Cel mai bine era, totuși, să nu fiu 
observat. Puteam să-mi păstrez mintea întreagă și fără să văd 
cerul. 

Containerul era ca un pântec, mi-am spus eu. Poate că atunci 
când voi ieși din el, voi fi un om renăscut, pregătit să tai și să 
spânzur. 

Am închis din nou ochii. 

Nu simțeam decât o singurătate desăvârșită, care nu se 
întâlnește prea ușor în lumea de astăzi. Nu aveam nimic de 
făcut, ci numai să dorm și să visez la ceea ce pierdusem. Dar nu 
putea fi sănătos să visezi atât de mult. 

e 

Am ațipit și nu era un vis, ci o amintire, care se ridica în 
mintea mea ca un balon. 

— Lui ce nume vrei să-i punem? mă întreba Lucy. 

Stătea la fereastră, în apartamentul nostru din Bloomsbury, și 
se uita cum plouă afară. Nori cenușii, joși, lunecau deasupra 
orașului, iar viaţa mea obișnuită era la cinci zile înaintea 
punctului zero. 

— Lui. Eşti convinsă că va fi un „el”. 

— Dă din picioare la fel ca tine. 

Își așeză mâna peste burtă. 

— Eu nu te-am lovit niciodată. 

Îmi puse o mână pe obraz. 

— În somn. Când visezi urât. Despre Danny. 

Fratele meu. 

Când era amintit Danny, se lăsa întotdeauna tăcerea. Poate 
că nu dura decât o clipă, însă marca o pauză plină de răceală în 
viaţa de fiecare zi. Și inevitabila durere ascuţită. In spatele 
ochilor mei, în străfundul gâtului. 

Am coborât mai jos cartea pe care o citeam. 

— Păi ce-ai zice de Edwin, ca pe tatăl tău? 

Părinţii lui Lucy muriseră într-un accident de mașină când ea 
avea zece ani și mă gândisem că ar fi vrut să onoreze amintirea 
tatălui sau a mamei ei, acum dispăruți. După moartea părinţilor 
fusese crescută de o mătușă, urmașe facultatea cu bursă 
întreagă, studiase despre bazele de date și se angajase la Firmă 
imediat după absolvirea facultăţii, ca și mine. Vorbea cu 
afecțiune despre mătușa ei și foarte puţin despre părinţi, ca și 
când ar fi fost simple personaje despre care citise într-un roman. 

— Apreciez delicateţea ta, maimuţoiule, dar Edwin mi se pare 
prea de modă veche. 

— Hm, bine. 

Am privit-o cu mintea goală. 

— Ce-ai spune de Samuel junior? întrebă ea. 

— Nu vreau să poarte numele meu. Lasă-l să fie propria 
persoană. 

Lucy își strânse picioarele sub ea. 

— Mie mi-ar plăcea să omagiez astfel o persoană iubită. 

— Așa, deci. Îmi iubeam părinţii foarte mult, însă pentru 
moment relaţiile mele cu ei erau foarte reci. Lucy, ce-ar fi să-l 
numim după tine? Să-i spunem Lucian. Va trebui să fie puștiul 
cu personalitatea cea mai puternică de pe terenul de joacă. 

— Nu. Eu m-am decis. Îl vom numi Daniel, după fratele tău. 

— Nu trebuie să faci asta. Nici măcar nu l-ai cunoscut pe 
Danny. 

— Știu ce-a însemnat pentru tine. Este un nume minunat. Hai 
să-i aducem un omagiu în felul acesta. 

(Dacă aș putea pune un bileţel autocolant pe mintea mea, aș 
scrie: „Aceasta era femeia pe care lumea îmi cere acum să o 
cred trădătoare.”) 

— Atunci hai să-l adăugăm și pe Danny pe listă. 

Am luat din nou cartea. 

— Daniel. Bine. Dar dacă mă înșel și este o fată? 

— Capri, ca insula. Capri Capra. Ne va iubi pentru totdeauna. 

Ea râse. 

— Sam? 

— Da? 

Nu mi-a răspuns și atunci am aruncat o privire spre Lucy, care 
continua să privească alunecarea lentă a ploii de-a lungul 
geamului. Apoi a spus ceva ce nu spusese niciodată în viaţa 
reală: Crezi că te-aș putea lăsa să mori? 

M-am trezit tresărind. Întunericul era aproape desăvârșit și, 
pentru o clipă, am uitat că eram cuibărit în coconul oferit de 
container. 

Am stat întins, ascultând, întrebându-mă cât dormisem. 
Astăzi, pentru prima oară după mult timp, dormisem ca un om 
liber - fără ca nimeni să asculte ce vorbeam, fără să zac într-o 
celulă, fără ca cineva să-mi urmărească somnul sau visele în 
căutarea unor dovezi de trădare. Am adormit din nou, m-am 
trezit din nou, apoi am adormit iarăși. Cât timp a trecut în felul 
acesta, nu știu. 

Creierul meu, însă, mă trezi brusc din somn la auzul unui 
zgomot. Un zumzet care se apropia, părând puternic prin 
contrast cu zăngănitul blând și constant al motoarelor navei. Un 
vâjâit întrerupt. 

Cunoșteam zgomotul acela. Un elicopter! 

Care cobora pe punte. 


20. 


Mi-am asumat riscul să întredeschid ușa. Lumina mă izbi în 
ochi - erau zorii zilei, trandafirii și proaspeţi. Simţeam în nări un 
aer neîntinat de prezența orașului - apă sărată, izul ruginii. 
Lumina îmi rănea ochii; am clipit până ce durerea dispăru. 
Containerul meu era așezat aproape în vârful unei stive și chiar 
lângă aceasta se afla o altă stivă. Abia puteam deschide ușa ca 
să mă strecor afară și pentru asta a trebuit să mă ţin de 
marginea containerului învecinat. Am privit în jos. Estimam că 
mă aflam la o înălțime de vreo patru etaje - dacă aș fi alunecat, 
aș fi căzut într-un canion îngust format din containere. Am 
împins și am deschis ușa cât de larg am putut, apoi m-am 

căţărat, așezându-mă pe acoperișul containerului. 

Nori străvezii brăzdau cerul. Vâjâitul elicopterului începu să 
scadă pe măsură ce rotoarele încetineau. Am înaintat 
centimetru cu centimetru peste acoperișurile containerelor și m- 
am uitat în jos. La pupa navei aterizase un elicopter. Am văzut 
patru bărbaţi înarmaţi care ieșeau din el în timp ce rotoarele 
încetineau. O siluetă - o femeie în costum - stătea ceva mai 
departe și vorbea cu un grup de bărbaţi care păreau să fie 
căpitanul și câțiva membri ai echipajului. 

Nou-veniţii trebuie să fi fost oamenii lui Howell. 

Doamne, cum era cu putinţă? Cum era cu putinţă? Era greu 
să găsești indivizi care nu voiau să fie găsiţi; mă lovisem și eu 
de câteva ori de această problemă. Totuși, indiferent cu câtă 
atenție mă ascunsesem eu, ţop și Firma. Inima îmi bătea în 
piept ca un ciocan și m-am gândit: erau șase mii de containere 
acolo, nu puteau să le deschidă și să le perchiziţioneze pe toate. 
Le-ar fi luat câteva săptămâni bune. 

Dacă, însă, Firma ar fi confiscat nava, atunci ar fi avut la 
dispoziție aceste săptămâni. Puteau să rechiziționeze vasul, să-l 
aducă la New York sau Boston, să-i despăgubească pe 
expeditorii nemulțumiți. Dispuneau de tot timpul din lume ca să 
mă dibuie. Dacă găsiseră cadavrul intrusului în apartament, nu 
vor renunţa niciodată. Howell va ști că-l omorâsem pe individ și 
că fugisem, fiind probabil în posesia unor informaţii deosebit de 
utile. 

Elicopterul se ridică din nou. Plană deasupra pupei navei, 
după care începu să înainteze încet de-a lungul punţii. Vedeam 
doi bărbaţi stând în ușa deschisă a elicopterului și uitându-se la 
un laptop. De fiecare parte a elicopterului atârna câte un șir de 
lentile care formau un dreptunghi. 

Elicopterul survolă la joasă înălţime prima stivă de containere, 
menţinând aproape aceeași viteză de zbor. Nu se grăbea. Era în 
căutare. 

Mi se strânse inima. Scannere cu infraroșii conectate la 
camere termografice. Temperatura corpului meu va străluci ca o 
flacără pe fondul temperaturii mai scăzute a mărfurilor 
transportate, precum săpunul din Vermont și șerveţelele umede 
din New Jersey. 

Trebuia să găsesc o altă ascunzătoare pe această navă. 
Neîntârziat. 

Nu puteam să cobor de pe containere. Căldura corpului meu 
ar fi ieșit în evidenţă ca o bășică pe picior. Trebuia să urc, iar 
apoi să găsesc o modalitate rapidă de a pătrunde în interiorul 
navei. Mă vor vedea, însă peste câteva minute aveau să mă 
găsească oricum. M-am ghemuit și am coborât din nou în 
container, mi-am înșfăcat arma, muniţia și banii. Am pus banii și 
muniţia într-o pungă legată de curea, am vârât pistolul în partea 
din spate a pantalonilor și am ieșit din nou pe ușă. Suprafața 
containerelor era umedă de la briza mării și verificam cu atenţie 
de fiecare dată când mă agăţam de ceva; o alunecare s-ar fi 
dovedit fatală. M-am căţărat sus. Elicopterul era la vreo sută de 
metri de mine. Nava se oprise din mers și aruncase ancora; 
zgomotul alb al motoarelor se stinsese. 

Elicopterul era cu spatele la mine, cu nasul îndreptat spre 
locul în care stăteau costumata din elicopter și căpitanul navei 
(am presupus eu). M-am târât pe acoperișul containerelor. Acum 
eram la înălțimea unui bloc cu cinci etaje, în aer liber, întins pe 
oţelul rece al unui container albastru. Am observat că această 
stivă cobora în trepte, după care se înălța din nou. Incărcătorul 
nu-și făcuse bine treaba și îmi pusese la dispoziție margini și 
pereţi, ca ceva mai demult, în Vauxhall. 

Elicopterul începu să se rotească. M-am ghemuit și am luat-o 
la fugă. Mi-am dat drumul peste marginea primei stive și am 
căzut pe următoarea. 

S-a auzit un zdrăngănit când am lovit-o. Cei din elicopter nu 
ar fi avut cum să-l audă. Însă un membru al echipajului, care 
stătea lângă balustrada de la prova, se întoarse, fie din cauza 
zgomotului, fie din cauza străfulgerării colorate care se vedea 
atunci când fugeam. 

L-am văzut întorcându-se și arătând cu degetul. Drept spre 
mine. 

M-am  rostogolit și am alergat din nou spre marginea 
containerelor, după care am auzit vâjâitul din ce în ce mai 
puternic al elicopterului. M-am sprijinit în cădere de marginea 
unui container, mi-am încetinit coborârea, am lovit partea 
superioară a unui alt container și m-am rostogolit pe el, 
ridicându-mă în picioare. Am aruncat o privire în urmă când 
parcurgeam în fugă cei șase metri până la marginea lui și am 
văzut cum elicopterul se apropia de mine. Unul din bărbaţii din 
el sări pe stiva de containere, cu arma în mână. 

Am fugit. Metalul lovi metalul - un glonţ lovise șuierat 
containerul. Trebuia să cobor de pe stiva aceea - elicopterul 
huruia deasupra mea, zburând în cerc, fără să mă piardă din 
raza vizuală, în timp ce bărbatul înarmat micșora distanţa dintre 
noi. 

Eram prins între om și mașină, înconjurat, la trei etaje 
deasupra punţii și am observat altă crevasă îngustă între stivele 
de containere multicolore înghesuite unele într-altele. 

M-am răsucit ca să pătrund în deschizătură. Aveam, poate, 
treizeci de secunde ca să cobor nouă metri, până la punte, 
înainte ca bărbatul înarmat să ajungă și el la „canion”. Aș fi fost 
un om mort dacă nu reușeam să scap de acolo până ajungea el. 
Era simplu să-mi tragă un glonţ în creștetul capului. 

Mi-am dat drumul să cad, prinzându-mă cu picioarele de 
marginea containerelor exact atât cât să-mi reduc viteza de 
coborâre, reluându-mi apoi căderea. Găsește linia, mi-am spus. 
Era ca un traseu de parkour în interiorul unei conducte; umerii 
mi se loveau cu putere de containerele de oțel. 

Șase metri. Am lovit un cadru de container, mi-am pierdut 
echilibrul. M-am lovit de peretele lateral din metal, m-am prins 
cu mâinile de marginea unui container. Auzeam elicopterul 
vâjâind deasupra mea ca un ciocan. 

M-am concentrat, m-am desprins de margine și am reușit să 
aterizez pe punte cu o rostogolire controlată. Am scăpat din 
stiva de containere și am ieșit, din umbră, în firava lumină a 
soarelui care străpungea pâcla oceanului. La cincisprezece metri 
în faţa mea era o balustradă, iar dincolo de ea, cenușiul 
nepăsător al oceanului. 

Am fugit, rămânând în apropierea marginilor containerelor. 
Trebuia să ajung sub punte. Pe o navă plină de trupuri calde, 
pompe de încălzire și motoare puternice, vor trebui să facă 
scanările termice manual. lar jos vor mai fi încă alte câteva sute 
de containere. Pentru un timp, aș putea fi acul din carul cu fân. 
Aveam de gând să-i fac să trudească zdravăn ca să mă 
găsească, pentru că mă săturasem să fiu împiedicat, să fiu 
îndepărtat de la tentativa de a-mi găsi soţia și fiul. 

M-am izbit de un membru al echipajului, un tânăr filipinez 
care a strigat în tagalog* după ajutor. l-am arătat arma și a 


20 Limba tagalog (versiunea sa standard este limba filipineză) este o limbă 
austroneziană vorbită ca limbă primară de un sfert din populaţia din Filipine și ca 

îngheţat. L-am împins cu putere, am fugit pe o ușă deschisă și 
am început să cobor scările cu zgomot. 

In spatele meu am văzut cum bărbatul înarmat, care mă 
urmărea cu toată viteza, alunecă de pe un container, lovi 
puntea și se rostogoli cu destulă îndemânare ca să-și păstreze 
echilibrul când ajunse în faţa stivei de containere. 

Am dispărut în interiorul navei. Echipajul probabil că nu era 
înarmat; nava aceasta nu trecea prin dreptul Somaliei. Nu voiam 
să împușc o persoană nevinovată; în plus, zgomotul ar fi trădat 
locul în care mă aflam, avertizând urmăritorii. Cel mai bine era 
să acționez în tăcere și să mă fac nevăzut. 

Am parcurs în fugă un coridor lung și îngust, privind în spate 
și încetinind ca să văd dacă eram urmărit, dar m-am izbit de o 
namilă de om care sărise de după o ușă. M-am dat înapoi, iar 
bărbatul - un asiatic solid - a rânjit și mi-a lansat o rafală de 
lovituri în faţă. Recursese la Muay Thai?!: lovituri puternice, iuți 
și brutale, o tehnică de luptă thailandeză menită să trântească 
un adversar la pământ și să-l neutralizeze cu cel mai mic efort 
posibil. Doare. Tare de tot. 

Inainte să reușesc să le parez, îmi administră două lovituri 
precise în maxilar și gât; m-am prăbușit la pământ. 

Apoi deschise un cuțit de buzunar. Un cuţit de buzunar?! Anii 
optzeci își revendică arma, moșule. 

— Se oferă o răscumpărare pentru tine, șuieră el. Tăie aerul 
dintre noi cu cuțitul și zâmbi cu zâmbetul lui dur și respingător. 
Te ridici încet și... 

— lar asta înseamnă să trișezi, am spus eu. 

Mi-am scos arma și i-am zburat, cu un glonț, cuțitul din mână. 
El ţipă; cuțitul rupt căzu cu un zăngănit pe punte. Am aruncat o 
privire în urmă și l-am văzut pe bărbatul înarmat repezindu-se 
pe holul din spatele nostru, așa că am mai trișat o dată și mi-am 
pus braţele în jurul marinarului care ţipa și sângera, folosindu-l 
ca scut. Bărbatul înarmat se abţinu să tragă. Ura pentru 
comportamentul moral! L-am tras după mine pe hol pe 
marinarul care icnea. Intr-un final, am ajuns la o ușă; dădea spre 
depozitul principal pentru containere. 


limbă secundară de către majoritate. Sursa: Wikipedia. (n.tr.). 

21 Muay Thai sau boxul thailandez, sport naţional, este un stil de luptă derivat din 
artele marțiale thailandeze care implică doar pumnii, picioarele, coatele și genunchii. 
Sursa: Wikipedia. (n.tr.). 

— Lasă-l să plece, domnule Capra, nu vrem decât să stăm de 
vorbă, strigă bărbatul înarmat. 

„Domnule”? Câtă politeţe! M-am prefăcut că nu-l aud. L-am 
grăbit pe marinar să coboare la nivelul la care se afla depozitul. 
Acesta nu se opuse, gemând în timp ce-și ţinea mâna rănită 
încleștată cu mâna validă. Însă două persoane nu se pot mișca 
tot atât de repede ca una singură, iar când am ajuns la nivelul 
respectiv, am tras în luminile de deasupra noastră. Aveam 
nevoie de protecţia întunericului. Bărbatul înarmat își făcu 
apariţia în susul scărilor și ţinti. Trase când încercam să-l târăsc 
pe marinar în spatele unghiului făcut de un container și simultan 
apăsam pe trăgaci, iar glonțul meu rată becul. 

Mă mișcasem prea încet. Glontele bărbatului înarmat îl nimeri 
pe marinar în partea superioară a spatelui, iar acesta ţipă și se 
lăsă pe podea. 

Am aruncat o privire spre marinar și, în locul unei pete de 
sânge pe cămașă, am văzut o mică săgeată metalică ce ieșea în 
afară dintre omoplaţii lui masivi. Nu era un glonţ. Era o doză de 
anestezic, de parcă am fi fost la o partidă de vânătoare în aer 
liber și le puneam tag-uri tigrilor ca să le urmărim deplasarea. 
Săgeata cu anestezic era folosită pentru ca eu să pot fi adus 
înapoi și pus în orice fel de cușcă ar fi ales Howell pentru mine. 
Voiau o momeală funcţională. 

Am tras asupra bărbatului înarmat, care se adăposti după 
marginea unui container, după care m-am întors și am luat-o la 
goană prin labirintul de containere. Prima la dreapta, prima la 
dreapta. Trebuia să-l elimin pe bărbatul înarmat. Încercam să 
ajung în spatele lui când va cobori scările. Am sperat că 
adrenalina îl va face să se grăbească, să ia o decizie neinspirată 
care să fie în favoarea mea. O lumină chioară se revărsa peste 
stivele de containere. 

M-am oprit și am riscat să arunc o privire după colț. 
Containerele erau depozitate mai strâns în acest loc; mai puţin 
loc de manevră, o rază vizuală mai mare, ceea ce însemna că 
erau șanse mai multe să fii surprins în câmp deschis. Auzeam 
voci ridicate și picioare tropăind pe treptele de oțel. Venea 
ditamai mulţimea. Dacă aș fi tras cu arma, mi-aș fi trădat 
poziţia. 

Am rupt sigiliul unui container și m-am strecurat înăuntru, 
lăsând ușa deschisă ceva mai puţin de doi centimetri. Am 

început să număr încet în minte. Când am ajuns la 
nouăsprezece, bărbatul înarmat trecu pe lângă mine, 
deplasându-se cu viteză dar în tăcere. L-am văzut trecând de 
ușă. Am ieșit din container și i-am tras o lovitură cu piciorul în 
spatele capului, ca și când ar fi fost un perete pe care încercam 
să-l urc în fugă. S-a prăbușit și l-am prins de partea din spate a 
cămășii, ca să nu cadă cu zgomot. Cu mâna cealaltă i-am smuls 
pistolul cu anestezic și i-am tras o săgeată în spate. Omul căzu 
moale ca o păpușă și i-am dat încet drumul pe podea. M-am 
grăbit să ajung la o intersecţie și am privit de-a lungul culoarului 
lung și neîntrerupt dintre containere, unde am văzut încă un om 
îmbrăcat în negru, însoţit de un membru al echipajului. Am fugit 
de-a lungul acestui culoar, auzind ecoul vocilor lor ricoșând în 
containerele de oţel. 

Se vor aștepta să mă ascund prin stive. Trebuia să găsesc un 
alt loc pe nava aceasta pe care să mi-l însușesc. Era necesar să 
fiu în continuă mișcare și să folosesc în avantajul meu 
înregistrările termice ale echipei de căutare. Să mă ascund 
acolo unde căldura motoarelor ar fi camuflat valorile înregistrate 
de corpul meu. Trebuia să rezist până ajungeam la Rotterdam. 
Acolo mă voi putea face nevăzut. 

Doar pentru o clipă m-am oprit la o nouă intersecţie, ca să mă 
orientez, și am simţit o împunsătură în gât, intensă, ca o 
lovitură. 

O săgeată. Mai dispuneam, poate, de numai câteva secunde 
înainte ca anestezicul să-și facă efectul. Mi-am ridicat pistolul la 
apropierea bărbatului înarmat. Acum stătea și femeia în costum 
lângă el, privindu-mă, fără urmă de teamă. 

Mila. Femeia din barul lui Ollie. Băutoarea de whisky căreia îi 
plăceau lupii. Păr blond dat foarte pe spate, privire de oţel, 
zâmbet dur. li plăcea whisky-ul Glenfiddich, iar în sângele meu 
parcă fusese injectată o sticlă întreagă care mi se dusese drept 
în inimă. 

Oţelul pistolului îmi scăpă din strânsoarea mâinii. Am râs în 
timp ce mă prăbușeam. 

Am deschis ochii pe cerul înstelat. Auzeam clipocitul apei, 
șuieratul blând al brizei. Eram întins pe spate, cu oţelul drept 
pernă. Pe un container, pe puntea navei. Deasupra mea atârna 
luna, care părea coaptă de atâta lumină. Șuiera, de fapt, vântul, 
care se strecura printre spaţiile libere dintre stivele de 
containere. Stelele erau diamante presărate pe cerul nopții. In 
oraș, stelele nu se vedeau niciodată atât de clar. 

Mila stătea lângă mine. Picior peste picior, îmbrăcată în 
pardesiu, cu o ţigară în mână, urmărind cum fumul se destrăma 
în lumina lunii. 

M-am ridicat. Braţele și umărul mă dureau, însă nu eram 
rănit. 

În jurul nostru nu mai era decât întunericul oceanului. Starea 
mea de inconștiență durase aproape întreaga zi. 

— Bună seara, Sam, spuse Mila. 

— Te-a trimis Howell. 

Doamne, câtă silinţă își dăduseră. 

— Howell. Numele nu-mi spune nimic. 

Mila luă un fum din ţigară și strivi chiștocul de puntea de oțel. 
Privi în depărtare, peste întinsul Atlanticului. Elicopterul plecase. 

Deschise o geantă și scoase o sticlă de Glenfiddich și două 
pahare mici. 

— Ei bine, iată și ceva adevărat despre tine. Chiar îţi place 
Glenfiddich, am spus eu. 

— lar numele meu adevărat este Mila, zise ea. Un doctor ar fi 
de părere că nu este bine să bei imediat după o doză de 
anestezic, așa că îţi dau numai un strop. Am întins paharul, iar 
ea l-a ciocnit cu al ei. Bea-l ca medicament. 

— Pentru ce toastăm? mm întrebat-o eu. 

— Pentru libertate. A ta. A mea. A lumii. 

Mila sorbi o gură de whisky. Eu nu voiam să beau deloc, însă 
am luat o înghiţitură foarte mică. 

— Ollie îţi va simţi lipsa, ești barmanul lui cel mai bun. Dacă 
vântul se schimbă, îi vom putea auzi văicăreala. 

— Cine ești tu? 

— Mila, ţi-am spus. 

— lar Mila cine este? 

— Sunt prietena ta, Sam. 

— Îmi pot găsi și singur prieteni. 

Mila arătă cu un gest întinderea navei. Nu se vedea nimeni 
din echipaj, nimeni nu părea să ne urmărească. 

— Scuză-mă! Ai atât de mulți prieteni. Arată-mi unde este 
capătul rândului și mă voi așeza să aștept la coadă. 

Sarcasmul i se potrivea. 

Numai că eu nu eram în dispoziţia potrivită pentru lumina 
lunii, whisky și schimburi de replici spirituale. 

— Pentru cine lucrezi? Și cine dispune de resurse bănești 
pentru toate astea? m-am abținut eu să adaug. Echipe de 
oameni, scanare termică, elicopter cu motor cu reacţie. Trebuia 
să fi fost Howell. 

Sau poate că Mila făcea parte dintre oamenii care o răpiseră 
pe Lucy, care ne înscenaseră totul. Poate nu voiau să ajung în 
Europa. Înscenarea împotriva mea și a lui Lucy fusese foarte 
elaborată. Numai că... eu nu eram decât un singur om. Ceea ce 
făcuseră ei, era o mare bătaie de cap pentru oricine. lar dacă 
Mila ar fi avut vreo legătură cu intrusul care pătrunsese în 
apartamentul meu, ei bine, atunci aș fi fost deja mort - urcat în 
elicopter, împușcat și aruncat în cenușiul rece al Oceanului 
Atlantic. 

Mila mai luă o înghiţitură de Glenfiddich. 

— Cei care m-au angajat preferă anonimatul. 

— Sunt aceiași oameni care mi-au răpit soția? 

— Nu. 

— Lucrezi pentru Firmă? 

— Ti-am spus că nu. Se strâmbă puţin. Vreau să-ţi fac o 
ofertă. 

Asta nu era greu de crezut. Cineva care spera că sunt 
suficient de ofticat pe CIA pentru că mă tratase ca pe un 
trădător, încât să devin eu însumi unul. 

— Nu sunt interesat. 

— Am cerut să ni se pregătească niște cabine. Să coborâm să 
stăm de vorbă. 

Era rece, aerul nopţii în largul Atlanticului. Am încuviinţat din 
cap. Am urmat-o jos, până la o cabină. Cei doi membri ai 
echipajului pe lângă care am trecut m-au privit fix, cu o ostilitate 
abia ascunsă. 

— Pentru că tot vorbeam de prieteni, am spus eu când Mila 


VP - 88 


închidea ușa în urma noastră. 

— Faptul că te-ai luptat cu ei m-a costat câteva mii de biștari 
ca mită. 

— Imi pare rău. Erau două paturi. M-am așezat pe unul din 
ele. Bine, te ascult. 

— Pentru început, îţi voi spune că voiam doar să stau de 
vorbă cu tine, nu să te rănesc. Și nu aveam de gând să petrec 
săptămâni în șir căutându-te prin containere. 

— Ești din Firmă. 

Mila pipăi o ţigară din pachet, apoi păru să se răzgândească. 

— Ești greu de cap? Am spus că nu, nu sunt din CIA. Am fost 
multe la viaţa mea, dar niciodată asta. 

— Atunci cine ești? 

— Intrebarea, Sam, este cine urmează să fii tu. Guvernul a 
cheltuit o mulţime de bani de-ai contribuabililor ca să te 
pregătească și nu a făcut asta pentru ca tu să umpli boluri cu 
covrigei, să picuri gin în martini și să chemi taxiuri pentru beţivi. 

— lar tu vrei să profiți la maxim de această investiţie. Tu și 
oricine ar fi cei pentru care lucrezi. 

— Haide să vorbim despre soţia ta. 

— Ce-i cu ea? 

— Trebuie să te fi gândit la câteva ipoteze în legătură cu ceea 
ce i s-a întâmplat, spuse Mila. Nu crezi că te-a trădat. Sau că ţi-a 
înscenat ceva. 

— Dacă ar fi fost o înscenare, atunci nu trebuia să 
supraviețuiesc exploziei. Nu ar mai fi fost nevoie să mă scoată 
din clădire. 

— Dar dacă era ţinută captivă, de ce i s-a permis să te 
salveze? De ce să te fi ajutat cei care o răpiseră? 

— Nu știu. 

— Poate că Lucy a negociat cu ei. Să te salveze pe tine, în 
schimbul cooperării sale. 

Nu am spus nimic. Gândul ca Lucy să se sacrifice pentru mine 
mă apăsa ca sacul cu pietre legat de un înecat. 

— Mai este și chestiunea banilor pe care îi avea, toţi banii 
aceia pe care i-a transferat înainte de a dispărea. 

— Tu de unde știi? 

— Știu despre banii pe care i-a transferat. Nu are importanţă 
de unde. 

Am studiat chipul Milei. Aș fi putut s-o prind, s-o ţintuiesc de 

zid, să o forțez să-mi spună cine era de fapt. Dar îmi dădeam 
seama că, în cazul ei, recurgerea la forță nu era modul potrivit 
de abordare. Dispunea de o mulţime de resurse și totuși alesese 
să-mi vorbească între patru ochi. Ca unui egal, nu ca unui 
prizonier. Era pentru prima oară după mult timp când cineva se 
purta ca și când putea avea încredere în mine. 

— Nu am nicio explicaţie pentru asta. Dar cred că este în 
viaţă. 

— Eu cred că Lucy Capra a fost o trădătoare și a fost plătită 
pentru ce a făcut, spuse Mila pe un ton egal, iar în momentul în 
care a rămas însărcinată cu tine, a luat hotărârea să iasă naibii 
din situaţia aceea cât mai putea s-o facă. Peste câteva zile urma 
să intre în concediu de maternitate. Jurnalele de lucru, 
operaţiunile efectuate la calculator, totul urma să intre sub 
analiza atentă și directă a unui alt agent de la biroul tău. Puteau 
să-i ia urma. 

Am lăsat cuvintele să se așeze. 

— Te înșeli. 

— Alternativa o reprezintă monstrul de sub pat, spuse Mila cu 
blândețe. Alternativa este că ea nu te-a iubit niciodată, că te-a 
folosit, după care a înscenat totul astfel încât să pari un 
trădător. Ţi-a ucis prietenii. A făcut din tine un pion. Mila făcu o 
grimasă. Vreau să știu ce crezi cu adevărat, Sam. Ai avut unele 
dintre cele mai dificile misiuni în Europa. Nu poţi fi un om ușor 
de păcălit și ai supravieţuit. Spune-mi ce crezi cu adevărat. 

Nimeni nu-mi ceruse acest lucru de foarte mult timp. 

— Lucy nu a trădat. Ni s-a înscenat ceva amândurora. Au luat- 
o pe ea ca să afle ce știa. Firma încerca să vină de hac noii 
ordini a cercurilor transnaţionale infracţionale, mai ales celor cu 
legături în diverse guverne, fie acestea prietene sau nu. 

Mila aștepta. 

— Lucy ar fi fost utilă pentru acel tip de reţele infracționale. 
Știa multe despre infrastructura noastră, despre rețelele de 
calculatoare, despre modalitățile prin care urmărim informaţiile 
financiare. Le-ar fi fost mai utilă decât mine. Din ea ar fi făcut o 
țintă. Cred că m-a avertizat ca să-mi salveze viaţa. 

— Da, le este utilă, spuse Mila. lar de tine nu mai are acum 
nimeni nevoie, cu excepţia mea. 

— Ai nevoie de mine? Pentru ce? 

— Ți-aș putea lăsa libertatea să afli adevărul. 

— Libertatea? 

— Timp. Resurse. Este greu să dirijezi o căutare internaţională 
ca să-ți găsești soția și copilul atunci când comanzi apă tonică la 
ladă, ștergi dozatoarele de bere de la bar și te afli constant sub 
supraveghere. Și dacă te-ar prinde acum? Ridică din umeri. Ai 
sta în închisoarea lor pentru tot restul vieţii. Simularea înecului a 
fost nasoală. Am văzut înregistrările. 

— Nu voi fi liber cât timp ei mă vânează. Și câtă vreme nu știu 
ce s-a întâmplat cu familia mea. 

— Te-au transformat într-un luptător al umbrelor; te-au făcut 
să joci un rol în care ai fi fost torturat până la moarte dacă ai fi 
fost descoperit. Traficant, mercenar. Te-au transformat în arma 
lor, iar acum nu mai au nevoie de tine, Sam. Cât ai rezistat la 
simularea de înec? Un minut? Cei mai mulţi nu depășesc 
douăzeci de secunde. Ești puternic. 

— Cum se face că nu ești din Firmă, dar urmărești 
înregistrările lor? Le-ai găsit pe YouTube? 

Mila schiță un zâmbet. 

— Conform informaţiilor din dosarul tău, asupra ta nu s-a 
aplicat niciodată simularea înecului. Conform informaţiilor din 
dosar, soţia ta este considerată dispărută în misiune, iar tu ai 
demisionat din CIA. În dosar nu apare că ai fi desfășurat muncă 
de teren, ci că ai fost un funcţionar mărunt cu responsabilități 
limitate. Ti-au rescris trecutul ca să te facă să pari lipsit de 
importanţă. 

— Toate bune și frumoase. Așa ceva nu s-a întâmplat 
niciodată, cum îi place lui Howell să spună. 

— Dacă Lucy ar fi trădat, ar fi putut compromite o sută de 
agenţi din Europa și nu numai. Le-ar fi putut oferi informații 
confidenţiale în schimbul vieţii tale. Poate că de asta i-au permis 
să te salveze. 

Gândul acesta era ucigător. 

— Te rog, nu spune asta. 

— Sam. Ai rămas fără niciun rost. E păcat. Ar trebui să ţi se 
ofere o ţintă, ca unui glonţ care a fost făurit manual. 

— Și atunci spre ce m-ai aţinti? 

— ASupra unor oameni foarte periculoși. 

Recrutare. Mila nu făcea parte din Firmă însă era... mare. Mila 
era capabilă să-mi acceseze dosarul, care era considerat fără 
îndoială strict secret, putea să comande unui elicopter să 

intercepteze și să perchiziționeze o navă împreună cu o echipă 
înarmată. 

— Îţi ofer șansa să prestezi activitatea pentru care ai fost 
pregătit, oferindu-ţi tot sprijinul necesar și îţi ofer șansa să-ți 
redobândești credibilitatea și demnitatea. 

— Astea nu mă preocupă. 

— Bineînţeles că te preocupă. Luni de zile, Firma a fost 
convinsă că erai un ucigaș și un trădător. Acum crede doar că 
ești un tâmpit care a fost jucat pe degete de soția lui trădătoare. 

— Au spus că am fost găsit nevinovat, că au dovezi. 

— Singura dovadă din dosarul tău este aceea că nu ai 
mărturisit niciodată. Că nu ţi-ai schimbat niciodată relatarea. 
Howell a insistat să fii scos la vedere, ca momeală. Pentru că 
Lucy, dacă trădase, va ieși din ascunzătoare ca să te omoare, să 
rezolve această treabă neterminată sau ca să te împiedice să te 
răzbuni pe ea. Ori, dacă Lucy ar fi fost răpită, scoaterea ta iveală 
nu ar fi prezentat niciun pericol. Dacă fugeai, fugeai, iar ei 
aveau să te găsească. 

— Dacă Lucy ar fi vrut să mă omoare, era suficient să nu mă 
scoată afară din birou. 

— Doar dacă faptul că erai în viață nu ar fi constituit cumva 
un avantaj pentru ea, în momentul acela sau ulterior, spuse 
Mila. Trădătorii nu au o gândire raţională. Trăiesc într-o stare de 
ciudată nedeterminare. Nu-și expun copiii pentru a se adapta 
mai ușor. Engleza ei era aproape perfectă, dar nu chiar 
desăvârșită. 

— Lucy nu este o trădătoare. 

— Ar trebui să-ţi cumpăr un tricou cu chestia asta 
inscripționată pe el, spuse Mila. Atunci îmi voi încheia 
cumpărăturile de Crăciun. 

— Eşti crudă. 

— Sunt singura care îţi spune adevărul după atâtea luni de 
zile, Sam. lubește-mă pentru asta, bine? 

— Orice ai vinde, nu sunt interesat. _ 

Mi-am așezat paharul gol de whisky pe masă. Il băusem pe tot 
aproape fără să-mi dau seama. Soţia mea a dispărut. Puțin îmi 
pasă ce credeau ei. Mie chiar... nu-mi... pasă. 

— Ai urmărit ieri știrile de la televizor? 

— Da. 

— A fost bombardată o gară din Amsterdam. 

Se vorbise despre asta la televizor, în popasul pentru 
camioane din apropiere de Albany. 

— Am auzit. 

Mila îmi mai întinse o fotografie. Un teanc, de fapt. Le-am 
răsfoit. Câteva surprinseseră chipul, mărit, al unei tinere femei. 
Atrăgătoare, cu ochi de culoare închisă, cu o mare parte din faţă 
acoperită de o eșarfă prinsă în jurul gâtului, ridicată mult spre 
nas, ca și când ar fi încercat să se protejeze de frig. Purta blugi 
și o cămașă cu mânecă lungă. 

— Cine este? 

— Este fiica unui bărbat pe care îl cunosc. O femeie drăguță. 
Yasmin Zaid este numele ei. Este din Londra. Nu a intrat 
niciodată în vreo belea; și-a luat doctoratul la Oxford. Are o viață 
imaculată. A dispărut acum trei săptămâni, iar ieri și-a făcut 
apariţia în Amsterdam Centraal, mergând cu un rucsac pe umăr. 
Avea o bombă înăuntru, presupun. Mila scoase la vedere încă o 
fotografie. Bărbatul care merge la un metru în spatele ei... 
Vocea i se stinse. 

Am simţit o tresărire în piept. Era același bărbat care o luase 
pe soţia mea cu acel Audi. Avea o tunsoare militară și machiajul 
îi ascundea cicatricea pe care o avea până aproape de unul din 
ochi. Dar îi cunoșteam forma feţei, iar cicatricea ca un semn de 
întrebare mi se întipărise în minte. 


22. 


— Observ o ușoară asemănare, spuse Mila. 

Am privit-o pe deasupra fotografiei. 

— Crezi că tânăra aceasta a pus o bombă... 

Mila îmi mai dădu o fotografie. Aceeași femeie, ieșind grăbită 
din gară, fără rucsac, cu bărbatul care îmi răpise soţia pe urmele 
ei. M-am uitat la ora afișată pe fotografie. 

Mila îmi urmări privirea. 

— Bomba a explodat la zece minute după plecarea Yasminei 
Zaid, într-un stand din incinta gării. 

Am studiat chipul fetei. O pânză albă în așteptarea atingerii 
delicate a pensulei. Nu părea nici înfricoșată, nici entuziasmată 
de misiunea cu bomba pe care o avea de îndeplinit. Era... 

inexpresivă. În spatele ei, omul cu cicatrice avea un rânjet abia 
vizibil. 

— Se potrivește, ce-i drept, cu descrierea ta. Bărbatul acesta 
a... afectat-o sau a influenţat-o pe Yasmin Zaid într-un fel. Poate 
că și pe soţia ta. A înrobit niște oameni cumsecade. Ca să 
comită acte violente. 

— Nu înţeleg. Este un terorist? 

— Nu este. Nu cred. Nu a revendicat nimeni explozia aceea, 
iar bomba nu a fost pusă într-un tren, unde ar fi putut face mult 
mai multe victime. Ar fi putut s-o arunce în aer și pe Yasmin, 
dacă ar fi folosit-o doar ca pe-o unealtă. In schimb, au aruncat în 
aer un mic stand de ziare în care se vindeau bomboane, cărți 
cartonate și reviste. Din perspectiva unui extremist, este lipsit 
de sens. La fel ca explozia din biroul de la Londra. 

Gândul m-a dus la Țarul Banilor - fusesem întotdeauna sigur 
că investigația noastră în ceea ce-l privea dusese la explozia din 
Londra. După accent, Mila era rusoaică - putea să aibă vreo 
legătură cu el? In acest caz, nu m-ar angaja; m-ar ucide pur și 
simplu. Am pus fotografia jos. 

— Imi închipui că sunt căutaţi de poliţia olandeză. 

Olandezii nu au identificat-o încă, dar vor folosi programul de 
recunoaștere facială. Chiar dacă obţin numai o potrivire parţială 
a feţei tinerei, este doar o chestiune de timp până va fi 
identificată. Zile, poate. 

— Cum ai obținut fotografiile? Le-au făcut publice autorităţile 
olandeze? 

— Nu. 

Și s-a oprit aici. 

— De ce îmi spui problemele tale? 

— Pentru că vreau să o găsești pe Yasmin și să mi-o aduci 
înapoi. 

— Nu voi lucra pentru tine. Nu pot. Vocea îmi suna cavernos, 
ca cea a unei fantome. Firma... 

___— Prostii..., aruncă Mila, ca și când ar fi bătut un cui. 
Incetează să te mai prefaci că ești o persoană atât de 
cumsecade. Incetează să joci după regulile lor, Sam. Regulile lor 
te-au aruncat în închisoare atunci când, de fapt, erai nevinovat. 
Regulile lor au plecat de la prezumpţia că erai vinovat, deși nu 
ar fi trebuit s-o facă. Dacă ţi-ar sta în putinţă, ai vrea să găsești 
omul care a răpit-o pe Lucy, să afli de ce ţi-a ucis prietenii, ce a 

făcut cu soţia și copilul tău. Nu mă minţi. Îţi fierbe sângele să îi 
găsești. 

Un foc înăbușit, cumplit, mocnea în vocea Milei. 

— Lucy și copilul tău sunt tot ce ai mai de preț, Sam. Te 
Cunosc. 

— Nu mă cunoști. 

— Sigur că te cunosc. Unicul tău ţel este să lupţi împotriva 
răului, Sam. Ai intrat în Firmă ca să te răzbuni. O răzbunare pe 
care nu o vei putea obţine niciodată. 

Am înghețat. Mila ridică o sprânceană, uitându-se la mine. 

— Setea de răzbunare te-a adus la Firmă, iar acum 
răzbunarea te poate împinge să găsești bărbatul care ţi-a 
distrus familia. O, ce caz interesant ai reprezenta pentru un 
psihiatru! 

— Îi vreau doar înapoi pe Lucy și copilul, am spus. Nu vreau 
să mă răzbun. 

— Să nu subestimezi răzbunarea, spuse Mila, până ce nu ţi-ai 
luat efectiv revanșa. Ridică din umeri. Eu găsesc că razbunarea 
este absolut palpitantă și plină de satisfacţii. 

M-am întins după Glenfiddich și am umplut din nou paharele. 

Mila sorbi din whisky. Era o  înghiţitură mare și 
camaraderească. 

— Dacă vii să lucrezi pentru mine, vei avea mână liberă să o 
cauţi. Sunt cel mai bun șef din câți există. 

Un timp nu am spus nimic. 

— Ce părere ai? întrebă ea. 

— Ar putea fi o capcană de-a Firmei. Un test, ca să vadă dacă 
sunt dispus să-mi vând serviciile. Nu știu cine ești și nici nu-mi 
pasă. Nu te pot ajuta. Eu sunt un ins pragmatic. 

Se strâmbă la auzul acestui cuvânt. 

— Pragmatică era arhitectura sovietică. Pragmatismul nu este 
întotdeauna cel mai bun răspuns. Oferta mea expiră peste un 
minut. 

— Și dacă spun nu? 

— Te duc până în Olanda. Dar acolo ne despărțim, tu nu m-ai 
văzut și nu m-ai întâlnit niciodată și poţi fi sigur că în câteva zile 
vei fi din nou în închisoare. Fără speranța de a-ţi mai regăsi 
familia vreodată. 

— lar dacă spun da? 

Mila sorbi din whisky. 

— Găsește-o pe Yasmin. Adu-mi-o înapoi și vei putea să te 
razbuni cum vei dori pe bărbatul cu cicatrice. Dacă acesta știe 
unde se află soţia și copilul tău, te privește. Dar pe Yasmin o 
salvezi prima. 

— Fata asta a ucis oameni. 

— Ba nu. Se vede pe faţa ei - a fost drogată sau distrusă 
psihic. Nimicește banda asta de răpitori pentru mine și-ţi voi 
pune la dispoziţie orice resursă necesară pentru a-ţi găsi soţia. 

— Și după aceea? Firma tot va fi în căutarea mea. 

— Nu și dacă le vei dovedi că ești nevinovat. Bărbatul cu 
cicatrice ar putea deține informaţii care să-ţi reabiliteze numele. 

— Cine ești tu? Am întrebat eu atât de încet, încât nu eram 
sigur că mă auzise. 

Mila își puse paharul jos. 

— Lucrez pentru un grup de persoane care preferă să rămână 
anonime. Nu ai niciun motiv să ai încredere în mine, însă prin 
intermediul acestui grup îţi ofer cea mai bună șansă de a-ţi găsi 
soţia. Îţi ofer libertatea și resursele necesare. Contează atât de 
mult micile întrebări care au mici răspunsuri? 

Avea un fel ciudat de a vorbi, însă am înţeles unde bătea. Nu 
avea importanţă cine erau acești oameni; nu contau decât Lucy 
și copilul meu. Daniel. Mă întrebam dacă reușise să-i dea acest 
nume; dacă mai erau în viaţă. 

M-am decis. 

— Și dacă voi fi prins? 

— Eşti pe cont propriu. Nu putem recunoaște că lucrezi pentru 
noi; nu te putem ajuta. 

Am așteptat în tăcere să-i dispară zâmbetul slab de pe chip. 
Voia un răspuns. 

— De ce faci asta? am întrebat-o. 

— Pentru că nu-mi place să văd cum ţi se irosește talentul. Ar 
trebui să fii mai bine întrebuințat. Mila aprinse o ţigară; nu era 
genul de persoană care să întrebe dacă mă deranja acest lucru 
în spaţiul închis al cabinei. Nu numai bine întrebuințat. Ci 
extraordinar de bine întrebuințat. 

Am luat fotografia făcută în gară. Am fixat intens cicatricea 
bărbatului. 

— Câte secunde au mai rămas din minutul acela? am întrebat. 

— Zece. 

— Da, am spus. 

23. 


Nu știu ce mită le-a dat Mila celor de pe navă, însă a 
funcționat: echipajul ne-a lăsat în pace. Eram surprins, din 
moment ce aproape îl împușcasem pe unul dintre membrii săi. 

Ajunsesem la concluzia că Mila făcea parte din vreun grup din 
cadrul guvernului care primise mână liberă să rezolve treburile 
murdare, fără să respecte neapărat cadrul legal, și, din moment 
ce eu eram un produs defect, reprezentam recrutul ideal. Aveau 
acces limitat la informaţiile Firmei, de exemplu la dosarul meu, 
însă Firma nu știa nimic despre ei. 

Nu-mi păsa cine erau, câtă vreme mă ajutau să o iau pe Lucy 
înapoi. 

Deci, așa. M-am antrenat în cabina mea făcând ridicări la 
bară, alergări pe loc, gândind, limpezindu-mi mintea. Am 
suportat o captivitate autoimpusă timp de trei zile, după care nu 
am mai rezistat; nu după acele lungi săptămâni petrecute în 
închisoarea din Polonia. Așa că am urcat pe punte și am făcut 
alergări printre containere în lumina strălucitoare a soarelui. 
Membrii echipajului mă urmăreau din priviri. Le-am făcut cu 
mâna. Ei, nu. 

M-am gândit la modalităţile cele mai bune de a încerca să-l 
găsesc pe bărbatul cu cicatrice. Trebuia să plec de la ideea că 
știa cum arăt. Avea să fie misiunea cea mai periculoasă pe care 
mi-o asumasem vreodată și aveam să fac asta împreună cu un 
aliat neverificat, Mila. 

Când am dat colţul pe după o stivă de containere, am nimerit 
peste Căpitanul Cuţit-de-buzunar care ajuta la curățirea punţii. 

— Salut, am spus eu. 

El m-a privit surprins. 

— Ești bine? am încercat eu să-l întreb în spaniolă. 

După o clipă, a încuviinţat din cap. 

— Bine. 

Nu aveam de gând să mă scuz, pentru că el scosese cuțitul la 
mine, dar nu voiam să am și alte incidente cu individul ăsta. 
Eram la câteva zile distanţă de Olanda. 

L-am depășit și mi-am continuat alergarea. Nu am privit în 
urmă, însă nu m-am trezit cu niciun cuţit în spate. Mă întrebam 
cât o costase pe Mila obţinerea iertării lui și de ce se obosise să 

mai plătească. 

Stăteam întins în patul din cabină când ea ciocăni la ușă și 
intră. 

— Firma a trimis poza ta la fiecare punct de frontieră din 
Europa și Asia. Le spun oamenilor că pașaportul tău este posibil 
să fi fost furat și să fie folosit de un fugar. 

— Dacă sunt în căutarea mea, s-ar putea gândi că folosesc o 
legendă mai veche. 

Legendele sunt identități fictive utilizate de agenţii operativi. 
Am jucat rolul unui traficant canadian, al unui neamt care spăla 
bani, al unui mercenar american care voia să facă rost repede 
de niște bani asigurând paza diamantelor obţinute prin crime. 
Cei care puteau spune: „Nu a fost, în realitate, niciunul dintre 
oamenii aceștia”, erau fie morţi, fie în închisoare. Legendele 
puteau fi considerate în continuare valide. Nu aveam niciun 
document - pașapoarte sau carduri de credit - pe vreunul din 
acele nume, dar le puteam obţine prin Mila. Numele acelea erau 
cunoscute în lumea interlopă. Numai că riscul de a mă folosi de 
unul dintre ele pentru a mă infiltra în cercul bărbatului cu 
cicatrice, însemna apariția unor consecințe grave. Firma ar fi 
putut să-mi „scurtcircuiteze” toate vechile identități; să fi spus 
oricăruia dintre contactele sau informatorii mei că nu eram un 
om de încredere. Mai rău decât atât, putea sta la pândă, 
așteptând să încerc din nou să intru în vechea mea piele. 

Singura cale sigură de a afla dacă legendele erau încă valide, 
era să încerc să le folosesc. 

l-am făcut Milei cunoscut contextul fostelor mele nume și ne- 
am dus în cabina ei, unde a scos la iveală o trusă plină cu 
documente diplomatice, aparate de fotografiat, o imprimantă 
mică dar puternică și un laptop. Un adevărat paradis pentru un 
falsificator de acte. 

— Deci care este primul pas pe care-l avem de făcut când 
ajungem? 

— Ne întâlnim cu tatăl Yasminei la Amsterdam. 

— Cu tatăl ei? 

— Domnul Zaid îţi poate spune mai multe despre Yasmin și 
despre răpirea ei. 

Domnul Zaid? El era șeful Milei? 

— Mai bine spune-mi tu. 

— Prefer să afli detaliile de la el. 

— Ce știe despre mine? 

— Numai faptul că îl poţi ajuta să-și recapete fata. Asta este 
tot ce are nevoie să știe. 

— Unde ne vom întâlni? 

— La un bar. 

— Îți plac barurile, nu glumă, am spus eu. 

— Da, răspunse Mila. Chiar îmi plac. lar acum vreau să mă 
asigur că nu ţi-ai pierdut îndemânarea. În restul zilei vom vorbi 
numai în rusă. Cu olandeza cum stai? 

— Prost. _ 

— Mă aştept să ţi-o îmbunătăţești cât mai repede. Işi dădu 
ochii peste cap. Sper să nu mă faci să mă jenez cu o proastă 
conjugare a verbelor??. 


24. 


Am urmărit cum Mila crea noi versiuni ale propriei mele 
persoane. Eram asemenea monstrului lui Frankenstein, însă 
alcătuit din hârtie filigranată, un istoric al creditelor și povești de 
viaţă. M-a făcut canadian, american, german și neozeelandez. 
Sub nume diferite. Am văzut-o folosind intrări secundare în ceea 
ce ar fi trebuit să fie bazele de date inexpugnabile ale 
guvernelor din Washington, Berlin, Ottawa și Christchurch, 
pentru a introduce codurile pașapoartelor în bazele de date 
guvernamentale corespunzătoare, făcând din mine un călător 
legitim. Se strecura cu ușurință în sistemele bancare, emițând 
cărţi de credit în favoarea și pe numele vechilor mele identități. 

— Firma ar putea să investigheze și vechile mele nume, am 
spus. 

— Posibil. Este un risc pe care trebuie să ni-l asumăm. 

M-am întrebat din nou cine era femeia aceasta. In timp ce 
lucra, Mila fluiera o melodie a formaţiei Bananarama. 

e 

Rotterdam. Portul găzduia aproximativ patru sute de nave pe 
zi, atât maritime cât și fluviale, și un labirint de căi ferate și 
drumuri. Portul în sine era ca un oraș, macaralele pentru 


22 Odată ce știi regulile de conjugare, poţi conjuga orice verb olandez. Verbele 
neregulate însă, trebuie învățate pe de rost. Sursa: Wikipedia. (n.tr.). 

încărcare fiind zgărie-norii așezați în zigzag, întinderile lungi de 
apă ţinând loc de străzi. Portul era un nod critic de legătură între 
sute de milioane de oameni din America de Nord și sute de 
milioane de oameni din Europa și de aiurea. 

Ca să ies, m-am strecurat în același container în care 
pătrunsesem pe navă. Mila nu voia să riște în cazul în care 
serviciul de control al pașapoartelor din port ar fi primit 
atenţionarea cu privire la pașaportul meu. Și era îngrijorată ca 
membrii echipajului să nu scoată vreo vorbă. Și-a petrecut 
dimineaţa în care am sosit ungând diverse persoane. Tăcerea 
costă bani. 

Am așteptat containerul să se așeze și pe Mila să vină să-mi 
deschidă ușa. 

Când veni, alături de ea era un bărbat în uniformă, un 
inspector portuar. 

— Totul este bine, îmi spuse ea în rusă. 

Inspectorul pătrunse în container și manifestă un viu interes 
față de săpunul din Vermont. Mila îi spuse ceva în olandeză; el 
încuviinţă din cap fără să ne privească. 

Mila și cu mine pășirăm în lumina unei zile mohorâte și 
înnorate. 

— Eşti foarte pricepută la împărţit mită, i-am spus eu în timp 
ce străbăteam grăbiţi zona aglomerată de acostare. 

— Sunt iubită și populară, spuse Mila. Am prieteni în orice colt 
al lumii. Apoi ne făcurăm nevăzuţi în fluxul de mărfuri și 
persoane care intrau în Europa. 


25. 


Am luat trenul spre Amsterdam, iar cincizeci și șase de 
kilometri mai departe urmăream cum câmpia netedă a Olandei 
se întindea sub privirile mele. Mă întorsesem în Europa, unde 
fusesem cel mai fericit împreună cu Lucy și aruncat în 
închisoare de către Firmă. M-am gândit la intrusul mort și la 
biletul lui spre Amsterdam. 

M-am sprijinit de spătarul scaunului. Schimbasem un lanţ, al 
lui Howell, cu altul, cel al Milei. Treceam peste îngusta fâșie din 
Olanda în tăcere. Avusesem la dispoziţie luni de zile în care să 

stau să mă gândesc la ce-aș fi făcut dacă mi s-ar fi ivit șansa de- 
a o căuta pe Lucy, și iat-o că sosise, iar eu mă simțeam ca pe 
ace. Posibilele adevăruri - acela ca Lucy și copilul nostru să fie 
morţi sau ca Lucy să mă fi trădat - se deslușeau ameninţător, 
monștri pe care nu voiam să-i văd, dar de care, totuși, trebuia 
să ţin seama. 

Bine. Aveam de gând să îl găsesc pe bărbatul cu cicatrice și 
să-l silesc să-mi spună unde se aflau soţia și copilul meu. Apoi 
aveam să fiu ultimul lucru pe care îl va mai vedea vreodată pe 
acest pământ. 

PARTEA A DOUA 


10-14 APRILIE 


„Arma cea mai puternică de 
pe pământ este un suflet 
omenesc aprins de vâlvătaie”. 


Marshal Ferdinand Foch 


26. 


Barul din Amsterdam se numea De Rode Prins, „Prinţul Roșu” 
și era situat de-a lungul unui canal frumos care se chema 
Prinsengracht, „Canalul Prințului”, unde se înșiruiau o mulţime 
de mici cafenele, hoteluri, reședințe impunătoare și birouri, de 
ambele părţi ale cotului său lung. Anne Frank Huis? era la 
câteva clădiri distanță (de obicei în faţa ei se afla o mulţime 
tăcută și respectuoasă care făcea fotografii), iar singura 
ambarcaţiune care străbătea canalul era una din acele șalupe 
„intri-ieși” numerotate, care merge încet în timp ce turiștii 
fotografiază clădirile de pe ambele maluri și le savurează 
farmecul. 

Aerul matinal mirosea a ploaie, dar soarele risipise norii. Al 
doilea lucru pe care îl observi în Amsterdam - după canale, 
desigur - sunt bicicletele. Acestea sunt pretutindeni, iar într-o zi 
de început de primăvară roiesc ca albinele care ies din stup. 
Bicicletele nu sunt deloc aspectuoase, din moment ce adesea 
sunt furate, însă poţi vedea mergând pe ele avocaţi în costum, 
mame cu copii care-și ţin echilibrul în spate sau sunt așezați pe 
ghidon, studenţi și funcţionari care pedalează grăbiţi. Nimeni nu 
poartă cască. Un flux continuu de biciclete - deși ora de vârf 
trecuse, iar ora prânzului nu sosise încă - își croia drum pe lângă 

micul Rode Prins. Câteva mese erau scoase afară și doi domni 
se așezaseră acolo, bând bere de la dozator și urmărind cum, 
dincolo de bărcile parcate în faţa caselor, lumina dansa în apă. 

Mila și cu mine am intrat în bar și mi-am dat seama, din cele 
două călătorii anterioare pe care le făcusem la Amsterdam, că 
Rode Prins era exemplul perfect al unei arte pe cale de 
dispariţie. Era un „bar maroniu”, numit astfel din cauză că, în 
zilele de demult, un efluviu necontenit de fum de ţigară pătase 
pereţii. În prezent nu se mai fuma în bar, iar pereții erau maronii 
pentru că fuseseră zugrăviți în această culoare. Incăperea era 
îngustă, cu o banchetă strâmtă și lungă, tapiţată cu piele, pe 
una din părţi, cu o masă mare lângă fereastră și un bar foarte 
frumos de-a lungul peretelui opus. Lămpi roșiatice atârnau din 
tavan. Un tablou cu cine știe ce membru al familiei regale, 
demult uitat, atârna pe perete, iar pânza pe care era pictat era 
pătată cu roșu - chipul, îmbrăcămintea și mâinile - ca și când un 
jet de sânge sau de vopsea fusese azvârlit peste ea cu ani în 
urmă. Prințul pictat părea să se simtă foarte singur. Pentru 
mine, Rode Prins aducea a Road Prince”, un fel de rege al 
nomazilor. 

În timp ce Mila îl aștepta pe barman, am aruncat o privire prin 
meniu. Ofereau beri produse special pentru fiecare sezon în 
parte. Era genul meu de bar. Mă surprindea că Mila alesese 
pentru întâlnire un loc ca acesta. 

De undeva din spate își făcu apariţia un barman înalt, chel, 
solid, cu o mică strungăreaţă. Mila și bărbatul vorbiră ceva în 
olandeză; el îmi aruncă o privire cât se poate de circumspectă. 
Apoi Mila spuse: 

— Sam, el este Henrik. Henrik, el este Sam. Sam va locui în 
camera de deasupra. Să-i dai orice va avea nevoie. _ 

Henrik îmi strânse mâna; o strângere viguroasă, puternică. În 
timp ce Mila părea să ascundă tot felul de secrete exotice, 
Henrik părea genul de barman cu care puteai sta de vorbă. 
Urma să locuiesc aici? Nu am spus nimic, însă Henrik îmi adresă 
o înclinare din cap politicoasă. 

Henrik arătă, cu un gest, spre partea din spate a clădirii, către 
un hol îngust, decorat cu fotografii în alb și negru al 
Prinsengracht (Canalul Prințului) de-a lungul timpului. Am 
urmat-o pe Mila, care se îndreptă spre spatele barului, iar de 

acolo în sus, pe o scară. 

Ea se opri și mă privi. 

— Bahjat Zaid este absolut îngrozit în privinţa fiicei sale. Nu te 
cunoaște, dar totuși îţi încredinţează viața fiicei lui. Nu trăda 
această încredere. Noi suntem singura lui speranţă. Nu poate 
apela la poliţie. 

— De ce? 

— O să-ţi spună chiar el. 

Mila se întoarse și o urmai sus, pe scări. Într-un apartament 
privat, deasupra barului Rode Prins, aștepta un bărbat înalt, cu 
umerii lăsaţi de parcă interpreta rolul lui Atlas, care purta lumea 
întreagă pe umerii săi și tocmai eșuase. Se ridică în picioare la 
intrarea noastră, trecându-și palmele peste haina costumului 
confecționat la comandă. 

— Acesta este omul despre care ţi-am vorbit, Bahjat, spuse 
Mila. Sam Capra. 

Am fost surprins că mi-a folosit numele real, însă n-am lăsat 
să mi se vadă tulburarea. O femeie ca Mila trebuia să aibă un 
motiv. 

Bahjat Zaid îmi strânse mâna, măsurându-mă din priviri. Avea 
o strângere de mână fermă și o privire încă și mai fermă. Mă 
privi așa cum un șef se uită la un angajat care este posibil să-i 
dea niște vești proaste. 

Ne-am așezat. Mila m-a întrebat dacă vreau cafea. Am 
refuzat. 

Bahjat Zaid avea o faţă îngustă, obosită de suferinţă, și 
vorbea engleza cu un foarte slab accent de Beirut. Cravata lui 
albastru închis, din mătase, era perfect înnodată sub gulerul din 
bumbac, alb ca neaua. O ceașcă de cafea, care se răcise, 
aștepta neîncepută lângă cotul său. Era impecabil și înfuriat 
totodată. 

— Domnule Zaid, vorbește-mi despre fiica ta, am spus eu. 

— Yasmin. Este mândria mea. Singurul meu copil. Anul trecut 
a absolvit școala de studii avansate în chimie și fizică. Are 
douăzeci și cinci de ani. Aproape un metru șaptezeci. Ea... 

Se opri brusc, ca și când s-ar fi simţit jenat de acest potop de 
cuvinte. 

— Da, am spus, dar Mila îmi poate povesti toate aceste 
lucruri. Vorbește-mi despre cum este ea. 

Zaid clipi și deschise dosarul cafeniu de lângă el. Părea să-și 

adune gândurile. 

— Aceasta este Yasmin, spuse Bahjat Zaid, împingând o 
fotografie spre mine. 

Am studiat-o. Tânăra era foarte drăguță. O bogăţie de păr 
brunet, ochi strălucind de bucurie și inteligență, un zâmbet 
subţire. Purta un frumos pulover albastru și blugi, iar cerul din 
fundal era cenușiu, greu de ploaie. Indepărta o șuviţă de păr pe 
care vântul i-o adusese peste ochi. In spatele ei se vedeau o 
proprietate impozantă și copaci legănaţi de vânt. 

— Aveţi o casă frumoasă. 

El se împăună de mândrie. 

— Reședința mea din Kent. Este de importanţă istorică. Urma 
să servească drept refugiu pentru guvern, în cazul în care Anglia 
ar fi fost invadată. Are birouri subterane și un bunker, care l-ar fi 
adăpostit pe Churchill în eventualitatea ocupaţiei naziste. 
Această reședință se află în proprietatea familiei soției mele de 
mulți ani de zile. Avem și la Londra o casă, însă nouă ne place 
să locuim în Kent. La fel și Yasminei. 

Nu i-am mai spus că în cazul invadării Angliei, comitatul Kent, 
fiind situat în partea de sud-est, ar fi căzut cel mai probabil 
printre primele. 

— Este foarte interesant, am spus. 

Mai erau și alte fotografii: Yasmin cu familia, Yasmin cu 
personalul care avea grijă de reședință, Yasmin călare, Yasmin 
la absolvirea facultăţii. 

Fotografia următoare o înfățișa pe Yasmin când era mică, 
privind pe deasupra unei cărţi. Zâmbea și se vedea că îi lipseau 
doi dinţi din faţă. 

— Încă de mică dădea semne că dorea să devină om de 
știință. Observi? Citește o carte cu poze despre Madame Curie. 
Având în vedere interesele mele de afaceri, am considerat că i 
s-ar potrivi un post la una dintre companiile mele și am început 
să o pregătesc pentru o astfel de carieră. 

M-am gândit: „l-ai decis viitorul atunci când încă îi lipseau 
dinţii din faţă?” 

— Companiile tale? 

— Domnul Zaid este unul din acţionarii de la Militronics. O 
firmă importantă care face o mulţime de afaceri cu guverne 
occidentale, spuse Mila. 

Compania mi-era cunoscută; producea o gamă largă de 

echipamente militare de mici dimensiuni. Binocluri digitale, 
ochelari pentru vedere de noapte, veste antiglonț, precum și 
software și hardware militar specializat. Tehnologia lor era 
considerată printre cele mai bune din lume; Firma era clientul 
lor. 

— Da. Yasmin lucrează la un centru de cercetare din 
Budapesta. Acesta se ocupă, în cea mai mare parte, de 
tehnologii defensive: inventarea unui blindaj superior, 
armament și echipamente mai eficiente. Cercetarea ei se 
concentrează asupra utilizării nanotehnologiei. 

— De cât timp lipsește? 

— De douăzeci și cinci de zile. 

— Nu a mai lipsit niciodată în felul acesta? 

— Nu. Niciodată. A fost întotdeauna o fată foarte ascultătoare. 

Ascultătoare. Nu este un cuvânt pe care să-l auzi în fiecare zi. 
Figura acolo, pe scala cuvintelor rare, alături de nanotehnologie, 
și îmi răsunară în urechi propriile mele cuvinte când îi relatam 
lui Howell despre Țarul Banilor. 

— Nu aţi reclamat dispariţia ei la poliție, am spus eu. 

— Nu. Mi s-a spus să nu fac asta. 

— Aţi primit un telefon de răscumpărare? 

— Nu chiar. Yasmin a plecat de la serviciu, de la centrul 
nostru de cercetare din Budapesta, într-o vineri seară. Ca de 
obicei, lucrase până târziu - este o angajată devotată. 

Împinse spre mine o foaie tipărită: un calendar. Aproape 
fiecare oră era marcată pentru cercetare, pentru munca de 
birou sau, în unele cazuri, pentru proiecte de auto-perfecționare. 
„Lecţii de chineză. Citește despre operele lui Puccini. Studiază 
macroeconomie”. 

— Dacă observi, zilele ei sunt foarte riguros programate. Așa 
lucrează cel mai bine, prin urmare i-am cultivat acest bun 
obicei, iar Yasmin a acceptat asta. 

— Faci din ea o persoană organizată, am spus. 

Comentariul meu sec trecu neobservat. 

— În weekend nu ne-am auzit, dar nu era nimic neobișnuit în 
asta. Apoi, duminică seară, am primit acest mesaj. 

Bahjat Zaid apăsă niște taste pe laptop și pe ecran începu să 
se deruleze o înregistrare video. Yasmin, jucându-se cu cheia de 
la intrarea în clădirea în care locuia. Unghiul din care fusese 
înregistrată sugera că fusese filmată de pe strada de vizavi, 

camera folosind funcţia de zoom pentru obţinerea imaginii fetei 
în plan apropiat. Becul de la intrarea în clădire arunca o lumină 
slabă; nu se prea auzea zgomotul străzii și traficul nu s-a 
interpus între lentila aparatului și tânăra femeie. Noaptea târziu. 
Când Yasmin a scăpat cheile pe jos și s-a aplecat să le ridice, doi 
bărbaţi au intrat în cadru și i-au imobilizat mâinile, punându-i o 
cârpă peste faţă. Aparatul de filmat i-a surprins privirea, cu ochii 
măriţi de groază. Fata se lupta să scape, iar bărbaţii o zoriră să 
plece din fața ușii și o urcară în spatele unei dubiţe care îi 
aștepta. Aceasta acceleră și dispăru. Nicio plăcuţă de 
înregistrare nu fusese surprinsă în cadru. Cameramanul fusese 
foarte atent. 

Nu suficient de atent, însă. 

— Poţi, te rog, să mai redai o dată înregistrarea? l-am rugat. 

Gâtul mi se uscase și simţeam durerea strangulării aproape 
reușite din apartamentul meu din Brooklyn. El încuviinţă din cap 
și făcu ce-i cerusem. Am urmărit-o cu atenţie. 

— Încă o dată, te rog. i 

Puse înregistrarea de la capăt. Insă de data aceasta, l-am 
studiat pe Bahjat Zaid. Gura i se mișca în timp ce urmărea 
răpirea fiicei sale. 

— Îi recunoști pe oamenii aceștia? mă întrebă el. Pari a-i 
recunoaște. 

Unul dintre răpitori, eram convins, era bărbatul care încercase 
să mă asasineze în apartamentul meu și avea tatuajul acela cu 
Novem Soles. 

— Așa este. Acesta este mort. 

Privirea lui o întâlni pe a mea. 

— Yasmin a mea, maltratată de brutele astea! Mi se face rău. 
Își ciupi vârful nasului cu degetele. Nu au niciun drept. Fiica mea 
îmi aparține mie. 

Nu mi-a plăcut deloc acest ultim comentariu. 

— Ce s-a întâmplat după aceea, domnule Zaid? 

— Materialul video pe care l-am primit prin email era însoțit 
de un număr de telefon. Am sunat imediat. Mi-a răspuns un 
bărbat. Vorbea cu un ușor accent olandez. Mi s-au dat 
instrucţiuni să nu sun la poliţie și să nu-i anunţ dispariţia pentru 
că, în caz contrar, o vor omori pe Yasmin. 

— A existat o cerere de răscumpărare? 

— Da. Mi s-a cerut să transfer cinci sute de mii de euro într-un 

cont din Insulele Cayman. Am făcut imediat acest lucru. 

— Și nu au vrut decât bani? 

— Da. Am făcut ce mi-au cerut, iar ei nu mi-au înapoiat-o. 

O străfulgerare de durere i se citi în ochi. 

— lar după asta, alt email. Altă înregistrare video. 

Duse mouse-ul pe o fereastră de pe laptop; încă o înregistrare 
începu să se deruleze. Gara Centraal din Amsterdam; am 
recunoscut-o din fotografiile pe care mi le arătase Mila. O 
femeie brunetă intră în gară cu un rucsac pe spate. Înregistrarea 
sări la momentul în care aceasta tocmai ieșea pe ușa gării. Fără 
rucsac, cu o eșarfă care îi ascundea jumătatea inferioară a feţei. 
Omul cu cicatrice o urma de data aceasta la vreun metru și ceva 
în spatele ei. 

Inregistrarea se opri. 

— Explozia din gară a avut loc zece minute mai târziu, spuse 
Mila. Cinci morți. 

— Au făcut ca Yasmin să pară un monstru. Chipul lui Zaid era 
marcat de epuizare. Se ridică și începu să pășească prin 
cameră, livid de îngrijorare. Faţa ei... este atât de inexpresivă. 
Ca și când i-ar fi fost ștearsă orice expresie și așezat un neant în 
spatele ochilor ei. 

— lar de atunci nu ai mai aflat nimic despre ea sau despre 
răpitori? 

— Nu. Zaid scutură din cap. Nu am mai aflat nimic. 
Următoarele lui cuvinte fură reci ca gheața. Nu este nevoie să- 
mi mai ceară nimic. Pe Yasmin au distrus-o, iar dacă această 
înregistrare va fi făcută publică, îmi vor distruge atât familia, cât 
și compania. 


27. 


— Crezi că mai este în viață? am spus eu. 

— Trebuie să sper - dacă ar fi vrut s-o omoare, ar fi făcut 
bomba să explodeze în timp ce o avea la ea. Această 
înregistrare este un mijloc de a mă constrânge pe mine. 

— De ce nu ai apela la poliţie acum? Nu i-au înapoiat fiica. 

— Și ce să le spun? Că a fost răpită și că a pus o bombă care 

acea înregistrare, iar asta va însemna sfârșitul afacerii mele. Își 
trecu mâna peste o sprânceană. Fac o mulţime de afaceri cu 
guverne din ţările NATO, cu SUA, cu Rusia. lar fiica mea pune 
bombe? Asta ar distruge tot ce am construit până acum. 

— Oamenii vor înțelege că i s-a spălat creierul. Gândește-te la 
Patty Hearst, am spus. 

Vocea lui Zaid devenise metalică. 

— Patty Hearst a fost condamnată, domnule Capra. Lumea nu 
a privit-o atunci ca pe o victimă: a văzut-o ca pe o fată 
cumsecade care s-a transformat în anarhistă și jefuitor de bănci. 
lar acum lumea este un loc încă și mai puţin indulgent. Vor 
plana suficiente bănuieli încât să-mi submineze întreaga 
afacere. Până și simpla aluzie că fiica mea ar putea pune 
bombe, ar fi suficientă pentru a-mi distruge compania. Inchise 
ochii. Compania mea a câștigat miliarde din contractele 
încheiate atunci când guvernele occidentale au vrut să arate că 
nu nutreau prejudecăți împotriva firmelor conduse de 
musulmani. Vedeţi ce capcană mi-au întins? Nu mă pot duce la 
poliţie. Și nu mă încumet să ignor cererile acestui grup. 

— Poate că ceea ce se întâmplă nu are legătură nici cu 
Yasmin, nici cu răscumpărarea. Poate că pe tine vor să te 
distrugă. 

— Atunci ar fi făcut deja publică înregistrarea și cu asta l-ar fi 
distrus pe Bahjat, spuse Mila pe un ton calm. Dar nu au făcut-o. 
Folosesc speranţa nutrită de Bahjat împotriva lui însuși. 

Am aruncat o privire spre Mila. 

— Deci vreţi ca eu să o găsesc și să o salvez pe Yasmin. 

Privirea lui Zaid era de oţel. 

— O, vreau mai mult decât atât. Vreau să-i găsești pe oamenii 
care au răpit-o... și să-i omori. 

— Să-i omor? 

— Să-i omori pe cei care au răpit-o. Nu-mi pasă dacă sunt doi 
sau două duzini. Nimeni dintre cei care ar putea face legătura 
între ea și fapta pe care a comis-o nu poate rămâne în viaţă ca 
s-o acuze de acest lucru, spuse Zaid. Dacă ea este salvată și 
oricare dintre ei supraviețuiește, ar putea să difuzeze 
înregistrarea din răzbunare. 

Eu, însă, aveam nevoie ca omul cu cicatrice să rămână în 
viață ca să-mi răspundă la întrebări. 

— Dacă reușesc s-o scot pe Yasmin de acolo, acesta este cu 

siguranţă obiectivul principal, nu-i așa? 

— Desigur. Dar toţi ceilalţi trebuie să moară. Acest lucru nu 
este negociabil. 

— Te temi că, odată ce Yasmin va fi salvată, ei ar putea veni 
după tine? 

— Yasmin le-a văzut faţa. Nu-i vor da drumul. Niciodată. Se 
uită la mine - o privire lungă, scrutătoare - după care o privi pe 
Mila. Mi-ai spus că el o poate salva pe Yasmin. Nu sunt convins. 

— Eu nu mă grăbesc ca un nesăbuit, domnule Zaid. Aceasta 
nu este o misiune sinucigașă, cu atât mai mult cu cât vrei să fii 
sigur că nimeni nu scapă de mânia ta. 

El ridică în sus o sprânceană la auzul tonului meu sec. 

— Bahjat, interveni Mila pe un ton liniștit, lasă-l pe Sam să 
facă așa cum știe el mai bine. 

— AȘ vrea să vă pun amândurora aceeași întrebare. Aţi auzit 
de sintagma Novem Soles? Sau Nouă Sori? Vă spune ceva, 
oricăruia dintre voi? 

Amândoi își scuturară capetele. 

— AȘ dori să știu cum îţi propui să acţionezi, continuă Zaid. 

— Nu este nevoie să știi. Este chiar mai bine să nu știi. 

El înghiţi în sec. 

— Vreau să mă asigur că Yasmin va fi în siguranță... 

Am oftat. 

— Domnule Zaid. Yasmin s-ar putea nici să nu mai fie în 
Amsterdam. În acest caz, trebuie să aflu unde s-a dus. În 
momentul de faţă, nu am niciun indiciu pe care să-l urmez. lar în 
cazul în care chipul ei apare pe camerele de supraveghere din 
gară și cei de la criminalistica olandeză ajung la concluzia că 
Yasmin a pus bomba, atunci va fi căutată de poliţie. Suntem 
presaţi de timp. Nu-mi pierd vremea cerându-vă aprobarea sau 
permisiunea. 

— Da, numai că... Simt că am dezamăgit-o. Că nu am reușit s- 
o protejez. 

Se exprima cu dificultate, ca și când cuvintele i-ar fi fost 
scoase cu forţa. Era un bărbat obișnuit să controleze situațiile cu 
o mână de fier și probabil că neajutorarea lui îl termina. 

M-am aplecat în față. 

— Știu prin ce treci. Știu ce înseamnă ca cineva drag să-ți 
lipsească. Iți voi aduce fiica înapoi. 

Bahjat Zaid se uită la mine, apoi zâmbi: un zâmbet chinuit, 

stresat, în care nu se simțea nici urmă de bucurie. Ca un câine 
care își dezvelea dinţii. 

— Dacă eșuezi sau întreprinzi vreo acţiune care va duce la 
moartea lui Yasmin, vor exista urmări, domnule Capra. 

Probabil că era bun la mânuirea contractelor, a subordonaţilor 
și a conturilor bancare. Eu nu eram niciunul dintre acestea. 

— Nu mă ameninţa, domnule Zaid. Îmi ies foarte iute din fire 
când se fac presiuni asupra mea. 

El deschise și închise gura, iar privirea i se înăspri. 

— Am nevoie de toate informaţiile pe care le deţii despre fiica 
ta și despre cei care au răpit-o. 

Îmi dădu laptop-ul. 

— Totul se află aici. 

— Mulţumesc. De ce tocmai tu? 

— Poftim? 

— De ce te-au vizat tocmai pe tine? 

Clipi o dată, de două ori, uitându-se la Mila. 

— Pentru bani. Din ce alt motiv? 

— Dacă nu voiau decât bani, ar fi putut să ceară mai mulți. 
Mai vor ceva. Mă întreb ce anume din ce ai tu, își doresc ei. 

— Presupun că, spuse el, fiind niște smintiţi care recurg la 
violenţă, ar putea cere arme, echipament militar. 

— Și încă nu le-au cerut? 

— Nu. 

Își împreună mâinile pe masă. 

— Ce gen de cercetare făcea Yasmin? 

— Sunt informaţii secrete și irelevante pentru discuţia de faţă. 
Nimic din activitatea ei nu are vreo legătură cu sistemele de 
armament actuale. Mă îndoiesc că ei știu sau că are vreo 
importanţă pentru ei faptul că Yasmin este cercetătoare. Mie, 
cel puţin, nu mi-au arătat că ar fi interesaţi de munca ei. 

— Dar cu sistemele de armament viitoare? 

— Cele care vor apărea peste vreo zece ani de acum încolo? 
Asta nu are legătură cu activitatea ei de cercetare, domnule 
Capra. Are legătură cu faptul că este fiica mea. De aceea au 
răpit-o. 

M-am ridicat în picioare. 

— Mi s-a spus că ești unul dintre cei foarte puţini din lumea 
asta care-ar fi capabil să se achite de această misiune 
incredibilă, spuse Zaid. Yasmin este tot ce contează. 

Nu i-am promis nimic. Ne-am strâns mâinile cu stângăcie, iar 
Mila l-a condus în jos pe scări. 

Am deschis laptop-ul. Fișiere despre viaţa Yasminei, fotografii, 
liste cu prieteni din Londra, Budapesta și Statele Unite. Email- 
urile și înregistrările video pe care le primise Zaid. Portofoliul 
electronic al unei răpiri, iar eu nu aveam idee unde să încep s-o 
caut aici, în Amsterdam. 

Mila se întoarse cu două cafele aburinde pe care le așeză pe 
măsuţă. 

— Nu-ţi place de Zaid. 

— Imi lasă impresia celui mai cumplit tip de părinte, acela 
obsedat de control. Și nu cred că ne spune tot adevărul, am zis. 
Așa cum nu i-l spunem nici noi. 

— Poftim? 

— Fac această înregistrare video ca să-i frângă inima și nu-i 
cer nicio răscumpărare? Pe naiba! l-au cerut ceva, iar el nu ne 
spune ce. Speră doar ca eu să-i găsesc și să-i omor înainte ca el 
să trebuiască să le satisfacă cererea. 

— Poate că doar pentru moment nu i-au cerut nicio 
răscumpărare. 

— Nu i-ai spus lui Zaid că am o răfuială personală cu bărbatul 
cu cicatrice. 

— Ar putea fi îngrijorat că ai două proiecte în agendă. Lui nu-i 
pasă decât de Yasmin. Nu și de soţia ta. 

— Nu reușesc să-mi dau seama ce-l îngrijorează mai mult: 
Yasmin sau propria lui reputaţie? Am sorbit din cafea. Cum l-ai 
cunoscut pe Zaid? í 

— Are vreo importanță? || cunosc și vreau să-l ajut. Și vreau 
să te ajut și pe tine. Spune-mi acum de ce ai întrebat despre 
Novem Soles. 

Am lămurit-o. Ea se lăsă pe spate pe scaun. 

— Nu poate fi o coincidență. Interesul CIA faţă de acești 
termeni și tatuajul. Există grupuri care își marchează membrii. 

Am studiat fotografiile. Am bătut ușor cu degetele chipul 
bărbatului cu cicatrice. 

— Trebuie să existe undeva niște informaţii despre trecutul 
acestui individ. El este cineva, undeva. 

— Am acces la bazele de date ale guvernelor din toată lumea, 
spuse Mila, și nu am găsit nimic despre el de când am primit 
poza asta. Este ca și când ar fi fost... șters. 

Afirma că are acces acolo unde nici oamenii din interiorul 
guvernului nu puteau pătrunde. 

— Poţi face tot felul de minuni. Eşti și proprietara acestui bar? 

— Angajatorul meu îl deţine. 

— Îmi place foarte mult barul ăsta, am spus. E frumos. 

— Când se vor sfârși toate acestea, vom bea un pahar 
împreună. Dar nu mai înainte. 

— Acum trec la treabă, am spus. 

Bărbatul cu cicatrice era la câţiva kilometri de mine - dacă se 
mai afla în Amsterdam; este un oraș uimitor de compact. Ceea 
ce însemna, poate, că eram mult mai aproape de Lucy și de 
copilul meu decât sperasem vreodată. 

„Tine-te bine, iubito”, am gândit, „vin să te iau”. 


28. 


Voi face să se cutremure lumea bărbatului cu cicatrice. 

lată ce știam în momentul acela. Bărbatul cu cicatrice pusese 
la cale două explozii, dintre care una într-un birou cu grad înalt 
de securitate aparținând Firmei. Răpise atât un om de știință 
eminent, cât și pe soţia mea, agentă a Firmei. Rămăsese 
indetectabil; își păstrase identitatea secretă. Bănuiam că ar 
putea fi în solda Țarului Banilor, pe care îl investigasem în trecut 
și care fusese suspectat de corupţie masivă la nivel 
guvernamental. Dispunea de resurse, printre care trimiterea 
unui om în Brooklyn care să mă localizeze și să mă omoare. Nu 
emisese revendicări politice, prin urmare se putea deduce că 
întreprinsese toate aceste acţiuni pentru obţinerea de profit. 

Făcea parte dintr-o reţea. 

Orice lume dispune de o poartă de intrare. Noua lume a 
infractorilor dispune de intrări mai numeroase decât 
majoritatea. 

Autorităţile răspunzătoare de aplicarea legii au eliminat o 
mare parte a mafiei din Statele Unite pentru că agenţii federali 
aveau posibilitatea să facă presiuni asupra oamenilor din 
interior - să le ofere să fie incluși în programul de protecţie a 
martorilor sau să pună sub acuzaţie pe oricine avea vreo 
legătură cu comerțul ilegal, nu numai pe aceia care îl dirijau. 

Rețelele infracționale postmoderne se formează în vederea 
unui scop precis: introducerea ilegală de muncitori din ţările 
subdezvoltate, traficarea  heroinei ascunse în televizoare 
fabricate în China, care au fost mai întâi deviate spre porturi din 
Pakistan, sau organizarea aruncării în aer a unui tren pentru a 
profita de preţul acțiunilor de transport. Celulele sunt mici și 
versatile, ele contopindu-se și desprinzându-se, luând forme noi, 
asemenea avionului, tancului sau zidului de jucărie ale unui 
copil, alcătuite din piese mici de plastic. 

Din cauză că liantul dintre cărămizi este provizoriu, acestea 
pot fi desprinse unele de celelalte. Acolo unde nu poţi străpunge 
un zid, poţi desprinde o singură cărămidă. Nu trebuia, deci, 
decât să găsesc cărămida potrivită. 

Sub strălucirea difuză a soarelui, m-am așezat și am băut o 
apă minerală la masa de afară a unei cafenele din apropierea 
bazarului din Albert Cuyp Market, din partea de sud a 
Amsterdamului. Aerul avea iz de pește, plante aromatice și flori. 
Am citit un ziar olandez și am încercat să intru în pielea 
personajului Peter Samson, traficantul canadian care fusesem 
cu un an înainte, într-o misiune a Firmei. Ca traficant, Samson 
era un tip de treabă: își achita taxele, plătea mită, nu omora 
oameni. Ademenisem doi traficanţi de arme ucraineni care 
încercau să trimită, pe un vas, niște uraniu de contrabandă unui 
grup radical din New York. Uraniul s-a dovedit a fi contrafăcut 
(de ei), așa cum era, de altfel, și grupul radical (pus în scenă de 
mine). Atunci când în comunitatea infractorilor s-a aflat, din 
gură-n gură, că cei doi bărbaţi au fost găsiţi morţi într-un 
apartament din Praga, uciși de partenerii lor de afaceri care nu 
înghiţiseră prea bine eșecul acestora, Samson fusese considerat 
nevinovat. O luaseră în barbă din cauza neglijenţei, a lăcomiei și 
a trădării încrederii celei mai elementare. Rețelele iau naștere 
din necesitate și datorită unei încrederi precaute. 

Ca Samson, voi continua să beneficiez de o încredere 
precaută din partea bărbatului pe care intenţionam să-l văd. ÎI 
găsisem după ce vorbisem la telefon cu contactele mele mai 
vechi din Praga și aflasem că unul dintre ei se mutase cu șase 
luni în urmă în frumosul Amsterdam. 

Eram la a treia băutură răcoritoare când apăru și el agale, 
trecând pe lângă prăvăliile din corturi, cu umerii lăsaţi, cu o 
țigară  atârnându-i din gură ca un colţ lung, rupt. Mă 

poziționasem astfel pentru că mă gândisem că va trece pe aici, 
pe strada cu bazarul, pentru a ajunge la mica lui prăvălioară. Imi 
și imaginam mirosul uleiului de lavandă din părul lui, izul de 
usturoi ușor alterat din respiraţie. Îmi aminteam că obișnuia să 
mestece cu entuziasm capsule cu usturoi pentru că se temea de 
răceli. 

Intră pe una din ușile din apropiere de colțul străzii. O firmă 
indica un atelier de reparat ceasuri numit, în semn de omagiu 
adus meseriei sale și culorii naţionale a ţării adoptive, 
CEASORNICĂRIA ORANGE. După ce intră, închise ușa. 

Am traversat strada pentru a ajunge la ușă și am numărat 
până la treizeci. Aceasta dădea spre magazinul de la parter: un 
magazin mic și ponosit de CD-uri și discuri din vinil, în care 
acordurile de chitară ale unui vechi album al trupei Clash 
percutau aerul care mirosea a fum de ţigară. În magazin, un 
punkist plictisit stătea la casă, așteptând revenirea Punk-ului. 
Un șir de scări duceau sus, la Ceasornicăria Orange. Am urcat și 
am încercat ușa. Aceasta s-a deschis larg. Având mâinile 
ocupate de sacoșe, tipul nu o încuiase. 

Am intrat. L-am văzut pe Gregor așezând sacoșele pe o 
tejghea de lemn. În vitrinele de sticlă erau expuse ceasuri 
vintage și de colecţie. Pe o masă acoperită cu catifea neagră era 
o puzderie de angrenaje strălucitoare, iar lângă ele erau așezate 
instrumente pentru repararea ceasurilor, unelte artizanale, în 
șiruri drepte, pregătite de lucru. Gregor era foarte priceput la 
ordonarea haosului. 

Am închis ușa după mine. 

El s-a întors și m-a fixat cu atenţie douăzeci de secunde lungi, 
după care a spus: 

— Pe tine te cunosc. Nu mă văzuse decât de câteva ori, însă 
ceasornicarii sunt persoane meticuloase. Din Praga. Nu părea 
din cale-afară de bucuros. li cunoșteai pe fraţii Vrana. 

— Da. Au încercat să mă înșele. 

Dar probabil că eu am fost mai puţin ofticat decât partenerii 
lor. Fraţii Vrana erau tembelii care încercaseră să pună mâna pe 
niște bani de-ai mei care nu existau, pentru niște marfă care nu 
exista nici ea, iar cacealmaua pe care le-o servisem ajutase 
Firma să le golească conturile bancare. Partenerii lor de afaceri 
luaseră lucrurile în tragic. Și își exprimaseră dezamăgirea cu un 
topor. 

— l-au îngropat într-un singur sicriu, spuse Gregor. Nu a fost 
nevoie de două. 

Gregor fusese un figurant pentru fraţii Vrana, un individ de a 
cărui afacere se foloseau ca acoperire pentru traficarea de 
mărfuri din Europa de Est în Marea Britanie. 

— Ţin minte că te temeai tot timpul să nu iei vreo răceală. 
Clima din Amsterdam îţi priește mai mult? l-am întrebat. 

— Este departe de-a fi tropicală, dar strănut mai puţin. Era 
neliniștit pentru că nu știa ce rol jucasem în moartea oamenilor 
pe care îi cunoscuse. Ochii i se îngustară. Samson din Toronto. 
Tot așa te cheamă? 

Am zâmbit. 

— Este singurul meu nume. 

Nu mi-a răspuns la zâmbet. A vrut să verifice dacă eram 
înarmat, spunând: 

— Am nevoie de-o capsulă. 

Și băgă încet mâna în buzunar. Eu m-am încordat, însă nu am 
scos arma încă. Gregor dădu la iveală o folie de capsule cu 
usturoi. Își strecură una printre buzele subțiri. 

Un test. Nu mă aflam acolo ca să-l omor. Venisem fie ca să-i 
propun o afacere, fie ca să obţin informaţii. Furnizase cadrul 
necesar, ruta pentru traficul cu uraniul contrafăcut, dar din 
moment ce acesta nu ajunsese niciodată să intre pe circuit, 
Firma decisese să-l lase în pace, să-l lase în joc, pentru a-l folosi 
mai târziu. El se mutase, însă, la Amsterdam pentru ceea ce eu 
credeam că reprezenta un nou început. Amsterdamul dispunea 
de trasee mai bune de trafic ilegal, și mai numeroase, 
depinzând de imensul port din Rotterdam. 

— Îți place Amsterdamul? l-am întrebat. 

— Este minunat. Olandezii sunt oameni foarte amabili. Sugea 
capsula cu forţă, extrăgând din ea fiecare părticică din puterile 
vindecătoare ale usturoiului. Au un sistem de sănătate excelent. 

Am arătat cu un gest micul atelier, plin până la refuz cu piese 
de ceasornicărie. 

— Afacerea pare înfloritoare. 

El ridică din umeri. 

— Ceasurile sunt vestigii din lumea analogică. Discurile, 
cărțile, filmele, totul devine digital. Își trase nasul, pocni din 
limbă. Dar oamenilor continuă să le placă ceasurile analogice. 
Sunt atât o necesitate, cât și un lux. Trebuie să știm tot timpul 

cât este ceasul și trebuie să arătăm bine când facem acest 
lucru. Își drese glasul și își șterse buza cu dosul palmei. Te pot 
ajuta cu ceva? De parcă aș fi fost acolo ca să mă uit la Rolex- 
urile lui. 

Nu răspunzi niciodată la o întrebare atunci când îţi este pusă. 
Cel puţin un om cum era cel care mă pretindeam a fi, nu ar fi 
făcut asta. În schimb, i-am invadat spaţiul privat. Am aruncat o 
privire în sacoșe. Tot felul de mărunțișuri pentru o petrecere, 
pentru un copil - o fetiță. Șerveţele, farfurii, bomboane în 
ambalaj. 

— Pentru o petrecere? 

— M-am căsătorit cu o femeie de pe aici cu vreo patru luni în 
urmă. Am o fată vitregă. Viaţa mea este... mai liniștită acum. Nu 
cred că te pot ajuta, Samson. Nu mai am relaţii. 

— Ai un site web pentru mica ta afacere cu ceasuri, Gregor. 
Probabil că faci o groază de comerţ internaţional pe această 
cale - comanzi piese din Elveţia, trimiţi marfă în toată Europa. O 
faţadă ideală pentru contrabandă. 

— leși afară! Nu înţeleg ce vrei să spui. 

In voce i se strecurase o urmă de panică. 

— O, pot să ies afară. M-aș putea duce direct la ambasada 
cehă ca să le spun celor de-acolo că unul dintre fiii ei rătăciţi și-a 
deschis o afacere în această ţară minunată și că, poate, dacă nu 
vor să fie puși într-o situaţie delicată de cine știe ce planuri 
tâmpite pui tu la cale zilele astea, ar trebui să stea cu ochii pe 
tine. Să-ţi studieze cu atenţie registrele contabile, documentele 
de transport, să vadă ce clienţi ai. 

— Nu mai fac contrabandă. Acum sunt curat. 

— Este cam greu să-ţi câştigi pâinea cu ceasuri de mâna a 
doua. 

Mi-am deschis portmoneul. Am scos și am examinat un teanc 
impresionant de euro, prin bunăvoința Milei. Oricine are un preţ. 

Gregor se uită la grosimea teancului de bani și încetă să-mi 
mai spună să ies afară. 

— Trebuie să găsesc pe cineva, Gregor. Am scos o fotografie 
din buzunar. Era o captură de ecran printată a bărbatului cu 
cicatrice, din înregistrarea cu Yasmin de la gara Centraal. Așa. 
Vreau să știu dacă l-ai mai văzut pe bărbatul acesta. l-am dat 
fotografia. 

Gregor nu a respins-o imediat, spunând: „nu-l cunosc”. Ar fi 

fost o minciună prea evidentă. Îi studie chipul așa cum ar fi 
examinat o piesă defectă, încercuind cu degetul lui lung de 
pianist faţa bărbatului. Într-un târziu, spuse: 

— Nu-l cunosc pe acest bărbat. 

— Gândește-te. N-aș vrea ca fiica ta vitregă să primească 
drept cadou de ziua ei vestea că noul și minunatul ei tătic a fost 
cândva traficant. Sau încă mai este. 

— Pe ea nu ar deranja-o să plec. Se poartă de parcă-ar fi 
alergică la mine. Gregor studie, însă, din nou fotografia. Pe el 
nu-l cunosc. Dar îl cunosc pe bărbatul celălalt. 

— Pe care? 

El mă privi. Am scos două bancnote din teanc și le-am pus pe 
tejghea. 

— Pe el. Pe cel solid, cu părul vopsit. Din spatele tipului pe 
care mi l-ai arătat. 

Am privit fotografia. La câţiva metri în spatele bărbatului cu 
cicatrice era un bărbat solid, cu umeri laţi și părul alb vopsit. 
Părea să fie de origine asiatică, cu ceva amestec european. 

— Pe ăsta îl știu, spuse Gregor. 

Marginea fotografiei tremură abia sesizabil când mi-o strecură 
din nou în mână. Mâinile ceasornicarilor nu tremură. 

— Îți datorează bani? mă întrebă el, iar aceasta fu a doua lui 
greșeală. 

Voia să știe de ce îl căutam pe blond. Ca să-l avertizeze. 

— Cine este individul, Gregor? 

— Aă, trebuie să mă gândesc cum îl cheamă. 

Se dădu puţin înapoi, spre masa cu piese. 

— Nu mai primești alți bani. Cine este individul, Gregor? 

— Spune-mi mai întâi de ce îi cauţi pe oamenii ăștia. 

— Vreau să le fac o propunere de afaceri. 

— Poţi să-i fotografiezi, dar nu te poţi duce la ei să te prezinţi? 
Nu știu, asta seamănă cu o fotografie făcută de poliție. A fost 
decupată. 

Bineînţeles că fusese. O decupasem pe Yasmin. 

— Gregor, nu vreau decât să-mi spui numele blondului și unde 
îl pot găsi. 

— Blondul... uite ce e, îţi fac o favoare și-ţi dau un sfat. Stai 
naibii departe de el. Oricare ar fi afacerea pe care o ai în vedere, 
găsește-ţi pe altcineva. 

Am făcut un pas înainte și l-am somat: 

— Spune-mi! 

— Nu, nu. Dacă îţi spun, înseamnă că eu te-am trimis la el. 
Asta înseamnă că o să-mi facă o vizită. Nu, mulțumesc. În voce i 
se simţea groaza. Asta îi taie pe oamenii care îi stau în cale. Nu. 
Acum sunt familist. Îţi voi spune numele lui, dar găsește pe 
altcineva care să te pună în legătură cu el. Eu nu pot. 

L-am atins pe umăr. 

lar el încercă să-mi taie gâtul. 


29. 


Lama era mititică; pe de altă parte, o venă este tot așa. Nu 
eram sigur dacă făcea parte din trusa lui de ceasornicărie sau 
era o armă pe care o ţinea la îndemână. Am auzit șuieratul pe 
care l-a făcut când tăia aerul, m-am dat repede înapoi, iar lama 
nu a tăiat decât aerul din apropierea pielii gâtului meu. 

— Ei, drace, spuse Gregor cu o ezitare. Scuze. Nu vreau decât 
să pleci. 

— Mă simt jignit că te temi mai mult de el decât de mine. 

E| lăsă să-i cadă mica lamă. 

— Nu te-ar fi rănit cu adevărat. 

— Asta ne privește pe mine și pe carotida mea, am spus. De 
ce te sperie omul ăsta atât de tare? 

Nu mi-a răspuns, așa că am decis ca, dacă de violenţă se 
temea, să-i arăt eu o mică mostră. Numai un strop. L-am 
îmbrâncit în spate, spre masa de reparaţii. Cu o lovitură 
puternică în gât, l-am trântit pe un scaun. 

— Eşti un bătăuș, spuse el tușind. Vreau doar să pleci de aici. 
Lasă-mă în pace. 

— Este absolut nedrept, Gregor. 

l-am trecut în revistă uneltele de meșteșugar. Unele erau 
pentru a ţine piesele la locul lor, altele - ca să scoată părți 
metalice. Una avea vârful curbat, ca un instrument dintr-o sală 
de chirurgie. Am luat-o. 

Apoi am ţinut cu vârfurile degetelor de fiecare pleoapă a 
ochiului lui stâng. Am ridicat micuța ustensilă periculoasă. 

— Nu-l cunosc pe bărbatul cu cicatrice! a ţipat el. 

— O, te cred! Dar îl știi pe blond. 

— Te rog, te rog! 

— Gregor, nu vreau să-ți fac rău. Vreau să mergi la petrecerea 
fiicei tale vitrege și să te bucuri de o vedere perfectă. 

— Trebuie să merg să iau prăjitura, spuse el smiorcăindu-se 
puţin. Pentru jocuri, pentru koekhappen. 

— Pentru ce? 

— Jocul pe care-l joacă copiii cu feliile de prăjitură lipicioasă 
care atârnă de o sfoară și tu încerci să fii cel care o mănâncă cel 
mai repede... 

— O, Gregor, pare atât de amuzant. Vreau să participi și tu. 
Vreau să te duci să iei prăjitura și să câștigi întrecerea. Sper să 
fie o petrecere minunată. Și te poţi duce, numai să-mi spui cum 
îl cheamă și unde-l găsesc pe omul acela. 

Gregor încercă să se smulgă din strânsoarea mea. 

— Blondul este un vechi prieten de-al tău? 

— Mai degrabă... prietenul unui prieten. Gregor cedă. Numele 
blondului este Piet. Este apropiatul unei cunoștințe de-a mea. 

— lar cunoștința aceasta...? 

— Îl cheamă Nic ten Boom. Nu-l cunosc de multă vreme. Am 
fost împreună la o bere acum o săptămână, iar Piet ăsta a venit 
cu el. Insă Nic este conectat la mafie, iar Piet se poartă ca și 
când și el ar fi. 

— Și despre ce-aţi vorbit cât aţi stat la o bere? 

— Despre Ajax - echipa naţională de fotbal a Olandei. Și 
despre femei. 

Am adus vârful uneltei mai aproape de ochiul lui. 

— Și pe urmă? Doar aţi stat la taclale și aţi băut bere? 

— Ne-am dus și la Rosse Buurt - Cartierul Roșu. 

— lar tu ești proaspăt căsătorit, Gregor. 

— Eu... eu nu am participat. Nici ei. 

— V-aţi dus doar și v-aţi uitat la curve? am întrebat eu pe un 
ton foarte apropiat de cel al unei soţii suspicioase. 

— Așa a vrut Piet. Era cam beat; îi place berea. A vrut să vadă 
prostituatele stând la geam. 

— Este cumva pește? 

Gregor își trecu repede limba peste buze. 

— Nu, nu. Nu știu de ce-a vrut Piet să meargă. A insistat. Ne- 
am dus și-am râs de ele, de femeile care stăteau în spatele 
geamului. Nu știu. Piet a râs și atunci am râs și noi, Nic și cu 
mine. Ceea ce vrea Piet să faci, aia faci. Monopolizează totul în 

jur. 

Să râdă de prostituate. Nu l-am crezut. 

L-am crestat puţin, lângă pleoapă. 

— Despre ce altceva aţi vorbit? 

El strigă, scrâșni din dinţi. 

— Bine, bine. Piet a vrut să știe cum se puteau transporta 
niște mărfuri în America de Nord. Mi-a pus întrebări. Cum am 
strecurat eu marfa în State? l-am spus, dar cred că au ajuns la 
concluzia că era o operaţiune de prea mici proporţii faţă de ce 
aveau ei nevoie. Nu trimit ceasuri în cantități suficient de mari, 
probabil. 

— De atunci l-ai mai văzut pe vreunul din ei? 

Acum am așezat instrumentul atât de aproape de ochiul lui, 
încât îi puteam vedea globul ocular cum tremura, cum i se 
mișca în orbită. 

Nu răspunse imediat și atunci i-am împuns palma cu mica 
lamă. El icni. Din mână îi curse puţin sânge. 

— urmează ochiul. Vorbesc serios, Gregor. Este mai bine să 
nu-mi pui piedici în momentul ăsta. 

— Pe Piet nu l-am mai văzut. Am băut o bere cu Nic cu două 
seri în urmă. 

— Nic cu ce se ocupă? 

— Lucrează cu Piet - dar îl cunosc numai prin intermediul unor 
prieteni din branșă; face diverse chestii cu calculatoarele, e-un 
tip mai ciudat. Pune la cale tot felul de escrocherii pe net, știi tu, 
de genul scrisorilor din partea unor bănci din Nigeria. li simţeam 
faţa încordată în mâinile mele. Este... este bizar. Nu prea vreau 
să fiu prieten cu el, dar are întotdeauna liste bune cu email-uri 
pentru marketing. 

O, un spammer! Diavolul întruchipat. 

— Unde îl pot găsi pe Nic? 

Am atins capătul ascuţit al ustensilei de limbă. Umezeam 
metalul. 

Gregor se cutremură sub strânsoarea mea. 

— Locuiește deasupra unei cafenele din cartierul Jordaan. Dar 
în marea majoritate a timpului frecventează un bar. Se numește 
Grijs Gander. Este ceva mai jos de Rosse Buurt. Cei de-acolo îl 
știu. 

l-am dat drumul. Încet. 

— Ai încercat să-mi tai gâtul, am spus. Dacă vrei să uit de 

ideea ta neinspirată, să uiţi și tu că am stat de vorbă. Nu 
pomenești de mine decât dacă am nevoie de tine ca referință 
pentru indivizii ăștia. Atunci suntem amici, ai priceput? 

Gregor încuviinţă din cap. 

— Tu îl cauţi pe Piet. Piet nu-mi place. Piet poate să ardă în 
iad. 

Își apucă strâns mâna rănită și și-o apropie de corp, însă cu 
atenţie ca să nu-și păteze costumul de sânge. Nu mă privi. Li se 
face întotdeauna rușine după ce vorbesc. 

— Dacă spui cuiva despre vizita asta, Gregor, mă voi întoarce. 
Nu vreau să-i fac niciun rău lui Nic. Vreau numai să stau de 
vorbă cu Piet ăsta. Dar ciripește-le ăstora ceva despre mine și 
eu voi da un telefon, iar tu vei fi în următorul avion care zboară 
spre Praga. 

— Nu voi spune nimic. 

l-am îndesat încă un teanc mic de euro în buzunar. Aproape 
că a scos un suspin de ușurare. l-am luat apoi telefonul mobil și 
l-am întrebat: 

— Cum o cheamă pe soţia ta? Dar pe fiica ta vitregă? 

Ochii i se măriră de frică. 

— Samson, lasă-le, te rog, în pace. 

— Cum le cheamă? 

Am făcut cuvintele să sune ca și când ar fi fost sculptate în 
gheaţă. 

— Pe soţie, Bibi. Pe fiica mea vitregă, Bettina. 

— Sper ca tu și Bibi să fiţi fericiţi, Gregor. Spune-i Bettinei că 
i-am urat „la mulţi ani”. L-am privit lung și am zis: Dacă vor face 
vreodată un film despre Peter Lorre”, să știi că ai asigurat rolul 
principal. 

M-am întors și am plecat. 

Nu eram obișnuit să terorizez oamenii, iar dacă Gregor nu ar fi 
încercat să mă taie, aș fi fost mult mai blând. Insă un Gregor 
speriat însemna un Gregor util. 

Pe stradă, am verificat jurnalul apelurilor din smartphone-ul 
fitos al lui Gregor. Cu două zile în urmă un apel de la Nic, după- 
amiaza târziu. Era, probabil, invitaţia la berea de la Grijs Gander. 
Am verificat și celelalte apeluri. Nimic interesant sau care să 


25 Peter Lorre (născut László Löwenstein; 1904-1964), actor austro-ungaro-american 
care a jucat în Casablanca, M, Soimul maltez, Arsenic și dantelă veche, în Omul care 
știa prea multe al regizorului Alfred Hitchcock. (n.tr.). 

iasă din normal. Multe apeluri către Bibi, câteva către Bettina. 
Nimic altceva. 

Am verificat apelurile vocale. Unul de la Bibi, într-o olandeză 
colocvială, în care îi amintea să cumpere decorațiunile pentru 
petrecerea Bettinei. Bibi părea nerăbdătoare și beată; i-a spus 
de două ori lui Gregor în acel mesaj telefonic că era un 
nenorocit bun de nimic, însă nu eu trebuia să judec preferinţele 
lui. Adevărata iubire este oarbă, am gândit eu, cu o bruscă și 
ascuţită strângere de inimă, amintindu-mi de Lucy. 

Celălalt mesaj telefonic, de acum vreo săptămână, era de la 
Nic: iar ca bonus aveam și poza lui Nic lângă mesaj. Gât gros, 
păr roșcat strâns într-o coadă scurtă, niciun zâmbet pe față. 
„Grijs Gander astă-seară, dacă poţi să scapi din lesa lui Bibi. Ne 
vedem acolo, la șase. Vreau să cunoști un prieten de-al meu”, 
spunea Nic în mesajul care nu fusese șters. 

Prietenul în cauză fiind Piet. Gregor se pricepea la scoaterea 
ilegală din ţară a tot felul de lucruri chiar sub nasul autorităților. 

Ce voia Piet să introducă ilegal în Statele Unite? 


30. 


Grijs Gander nu era tot atât de plăcut ca Rode Prins. Era tot 
atât de plăcut ca un pisoar defect. 

Am stat pe la marginea cartierului Rosse Buurt, la o clădire 
sau două distanţă de vitrinele mângâiate de neon în care se 
etalau prostituatele. Cu greu îţi aminteai că în acest cartier 
locuiau și familii, și oameni cumsecade, însă așa era, iar Grijs 
Gander nu era genul de local care deschidea pe la ora mesei. 

M-am plimbat, prins într-o înghesuială de turiști japonezi. La 
lăsarea serii, străzile gemeau de gură-cască anxioși care nu 
voiau decât să privească și nu aveau nicio intenţie să atingă. 
Fetele de la geamuri mai mult pozau și se dichiseau pentru 
turiști, ca și când ar fi fost un simulacru de preludiu; știau că cei 
cu adevărat puși pe treabă își vor face apariţia în scurt timp. 

Grijs Gander nu era numai o cocină de bar. Era și un bar 
Karaoke. Asta îl făcea să fie de o mie de ori mai rău. Gândiţi-vă 

la American Idol?, numai că toți membrii juriului sunt beți și, 
poate, pricepuţi în mânuirea cuțitului. 

Nu era decât ora nouă, adică seara devreme după 
standardele Amsterdamului. Pe scena de karaoke, un tânăr 
spaniol beat maltrata melodia lui Michael Jackson „Off the Wall”, 
iar prietenii săi îl aplaudau. Câţiva bărbaţi jucau biliard în 
spatele barului; alți câţiva erau așezați în separeuri. Două femei 
tinere stăteau la bar împreună cu tinerii lor prieteni. Le-am 
studiat băuturile cu o privire de barman: cei mai mulţi preferau 
vodca sau berea. Fără cocktailuri pretenţioase, așadar. Apoi am 
examinat încăperea. Aceasta este o abilitate specifică 
barmanilor. Neplăcerile nu au nimic de-a face cu genul, vârsta 
sau statutul economic al clienţilor. 

Și au totul de-a face cu locul în care aceștia sunt așezați și cu 
direcția în care își îndreaptă privirea. Cei mai mulţi se aflau aici 
numai ca să se îmbete, să cânte și să râdă de interpreţii 
netalentaţi. Jucătorii de biliard păreau să se cunoască între ei, 
ceea ce făcea mai puţin probabil ca tacurile să fie mânuite în 
aer precum săbiile. Un focar de probleme se afla în partea din 
spate a barului: un grup de indivizi solizi, bruneţi, care vorbeau 
în turcă și care tot iscodeau barul, de parcă așteptau să se 
nască o sămânță de scandal. Celălalt focar era tânăra fată din 
partea opusă a barului, care părea extrem de plictisită și care 
tot arunca priviri în jur, ca și când ar fi fost în căutare de mușchi 
mai bine lucraţi, un fund mai ferm sau un zâmbet mai 
seducător. Faptul că îi măsura din priviri pe ceilalți bărbați îl 
scotea din sărite pe prietenul ei. 

Acestea erau punctele fierbinţi și le-am evitat pe ambele, 
așezându-mă la bar, cu faţa spre acesta și privirea la 
dozatoarele de bere. Am cerut o halbă de Amstel. Mă servi 
barmanul, un ins slab cu ten pământiu și cinci piercinguri în 
urechea stângă. Mă examină scurt și așeză berea în fața mea. l- 
am plătit suma care trebuia, rotunjită cu un mic bacșiș. Nu s-a 
oferit să-mi deschidă un cont?” pentru seara aceea. Am sorbit 
din bere și nu am privit pe nimeni în ochi, doar am ascultat. 


26 American Idol este o emisiune-concurs din SUA ce-și propune să descopere 
persoane talentate și să le dea șansa de a avea o carieră muzicală. (n.tr.). 

27 Expresia în engleză este „to start a tab on someone”, ceea ce înseamnă că 
barmanul ţine socoteala băuturilor comandate de un client, iar acesta achită întreaga 
notă de plată doar la plecare și nu după fiecare băutură pe care o comandă. (n.tr.). 

Olandeza mea nu era extraordinară, însă petrecusem patru 
luni în Surinam, fostă colonie olandeză din America de Sud, așa 
că știam destulă încât să mă descurc și, asemenea oricărei limbi 
străine, când o auzi vorbindu-se îţi aduci aminte cum se 
utilizează. Părinţii mei lucrau la Biserica episcopală - tatăl ca 
administrator și auditor al fondurilor caritabile, mama ca chirurg 
pediatru specializat în despicătura valului palatin - și, împreună 
cu fratele meu Danny, am călătorit prin lume toată tinerețea 
mea. Vorbeam fluent spaniola, rusa și franceza, acceptabil 
chineza și germana. Puteam spune: „Sunt cetăţean american și 
trebuie să sun la ambasadă” în vreo treizeci și șase de limbi, cu 
toate că fraza aceasta nu mi-ar fi fost de niciun real folos acum, 
când Howell și Firma mă căutau. La Langley doborâsem 
recordurile la viteza de învăţare în programele de imersiune 
lingvistică, însă nu studiasem niciodată olandeza foarte bine și 
nu aveam niciun dubiu că mă exprimam necizelat și într-un 
limbaj colonial. 

În bar se vorbea un amestec de limbi: olandeză, engleză 
(vorbită pe scară largă în Amsterdam), franceză, spaniolă. l-am 
studiat din nou cu atenţie pe turci; aceștia au observat că îi 
priveam și mi-am mutat repede privirea la spaniolul care încerca 
figura cu glisarea cu spatele?* (sau mai degrabă poticneala cu 
spatele). Puteam aștepta ore în șir în acest Turn Babel al 
beţivilor fără ca Nic să-și facă apariţia. lar cineva, cineva din 
serviciile secrete olandeze, analiza înregistrările exploziei 
bombei din gara Centraal și va observa că Yasmin Zaid intrase 
în gară cu un rucsac pe umăr și ieșise fără acesta. 

Aveam sentimentul acut că intram în criză de timp. 

Uitasem de virtutea răbdării. Spionajul însemna așteptare. Și 
dintr-odată mă copleși inutilitatea încercării de a-l găsi pe Nic. 
Numai că el era singura mea legătură cu Piet, iar Piet era în 
legătură cu bărbatul cu cicatrice și cu Yasmin. lar bărbatul cu 
cicatrice - cu Lucy. 

Era singurul lanţ de care puteam trage. 

Mi-am sorbit berea încet, pe îndelete. Următorul cântăreţ de 
karaoke a interpretat o versiune fidelă a cântecului „Knockin on 
Heaven's Door”, care a stârnit aplauze entuziaste, după care pe 
o fată beată a pufnit-o râsul pe la jumătatea unui țipăt din „Like 
a Prayer” al Madonnei. N-a fost huiduită pentru că purta un top 


28 Moonwalking” (în engl. în orig.) - stil de dans creat de Michael Jackson. (n.tr.). 

strâmt, iar spectatorii erau mai indulgenți. 

Uram localul acesta. Îmi era dor de mirosul de curat din barul 
lui Ollie. Era, mai mult ca sigur, supărat pe mine pentru că o 
ștersesem. Îmi era dor de tovărășia lui August. Speram că 
Howell și Firma nu făcuseră presiuni asupra lui. Ollie nu știa 
nimic; nici măcar că Mila doar se prefăcuse că-i era prietenă. Era 
interesant, totuși, că fusese o clientă fidelă a barului Ollie's. 
Asta nu putea fi o coincidenţă; nu în condiţiile în care începusem 
să lucrez și eu acolo. Încă un fir pe care trebuia să-l descâlcesc, 
dar ceva mai târziu. 

Am observat cum una din fete se aplecă mai aproape de 
însoţitorul ei și îi lipi un sărut pe obraz. 

Îmi era dor de Lucy. 

A treia bere. Trebuia musai să bei într-un loc ca acesta. 
Comandă o apă minerală sau o cafea și erai imediat pus pe listă 
ca cineva preocupat să-și păstreze mintea limpede. Deveneai 
suspect. Trebuia să bei. 

Dintr-odată, mă trezii cu fata cu ochi zburdalnici lângă mine. 

— Tu nu vrei să cânţi? mă întrebă ea într-o engleză stricată. 

Nici măcar nu încercase să mă abordeze în olandeză. Probabil 
că arătam a american mai mult decât credeam. l-am aruncat o 
privire prietenului ei. El îmi întoarse imediat privirea. 

— Aș cânta fals, am răspuns eu. 

— Tu și restul lumii. Hmm. Ce cântec ar trebui să alegi? 

Mă studie, ca și când ai putea ghici preferinţele muzicale ale 
unei persoane după înfățișare. 

— Nirvana? Pari cam supărat. 

— Ăă, nu. 

— A! | se furișă un zâmbet pe față. Cred că Prince. Am o 
eșarfă roșie pe care pot să ţi-o împrumut. 

— Poate Radiohead. 

— Sunt prea serioși. Justin Timberlake, poate? Ai putea să vii 
cu ceva sexy”. 

Nu am privit-o. Prietenul ei își îndreptase atenţia spre scenă. 

— Nu, nu sunt un bun cântăreț. 

— Ce ești, atunci? 

— Sunt doar un tip care bea o bere, nu vrea să cânte și nu 
vrea să facă conversaţie. Imi cer scuze. 

Încruntarea luă locul zâmbetului ei. 


29 Aluzie la cântecul lui Justin Timberlake, SexyBack. (n.tr.). 

— Nesimţitule, perversule! 

— Intoarce-te la prietenul tău, am spus. El este dispus să-ți 
suporte comportamentul urât. Nimeni altcineva n-o va face. 

Se ridică furioasă și atunci am observat că, în timp ce fata 
sporovăia, la două scaune de mine, la bar se așezase un bărbat. 
Nic din telefonul lui Gregor, cu coada de cal roșcată și față 
serioasă. 

Mi-am mutat din nou privirea la scena de karaoke, unde 
mulțimea se întorsese împotriva unui filipinez care interpreta un 
cântec al formaţiei Kings of Leon și care primi niște huiduieli 
copioase. Tipul adresă mulțimii un gest obscen și o halbă de 
bere goală aproape că îl nimeri. Barmanul începu să strige la 
masa de la care pornise atacul; cei de acolo ridicară din umeri, 
asemenea copiilor prinși aruncând ghemotoace de hârtie prin 
clasă. Indolent, barmanul rămase în spatele barului. 

Fie eram eu norocos și Nic se hotărâse să se așeze aproape 
de mine, fie îl avertizase Gregor, care-i făcuse și o descriere, iar 
Nic venise să vadă cine naiba eram. 

L-am urmărit cu coada ochiului și am comandat încă o bere. L- 
am văzut scoțând un smartphone din buzunar și examinându-l. 
Se trăgea nervos de coadă în acest timp, derulând mesajele cu 
degetul. Injură încet în olandeză, se ridică brusc și merse la 
toaletă, care dădea pe un hol ce ducea la ieșirea din spate. Nu-și 
băuse berea decât pe jumătate, așa că l-am urmărit. 

Dădu colţul spre baie și aruncă o privire în spate. Mă văzu. 
Lămurindu-mă că nu se ducea decât la toaletă, m-aș fi întors la 
bar. De acum, însă, nu mai puteam face acest lucru. 

Baia era mai curată decât barul. Nic sta în fața pisoarului și 
vorbea la telefon. Uram asta. Chiar nu-ţi dai seama că 
interlocutorul poate auzi zgomotul pe care-l face urina ta în 
contact cu porțelanul? 

M-am spălat pe mâini și mi-am dat pe față cu apă rece. 

— Am marfa, copoii nu știu, spuse el în engleză. 

Se opri din vorbit. Termină, trase apa la pisoar și puse 
telefonul la loc în buzunar. Doi dintre turcii de la masa beţivilor 
stăteau în despărțitura toaletei, vorbind și fumând. 

S-au mișcat astfel încât să-i blocheze ieșirea. Tensiune 
bruscă. Nic murmură în olandeză niște cuvinte pe care nu le-am 
putut auzi; oamenii se dădură la o parte, însă mai încet decât ar 
fi fost normal. Plecară. Nic se spălă pe mâini; prosoape nu 

existau, așa că se șterse pe blugi. L-am urmat de la distanță. 

Incepuse să vorbească din nou la telefonul mobil când m-am 
întors la berea mea. Am avut grijă să nu-l privesc, însă o 
mișcare mi-a atras atenţia. Turcii de la masa mai îndepărtată îl 
săgetau cu privirea pe Nic, încruntaţi, cu o ură vizibilă și 
amenințătoare. 

Nic continua să vorbească la telefon, fără să dea vreo atenţie 
la ce se petrecea în jur. Vocea lui era prea înceată ca s-o pot 
auzi peste dezlănţuirea unei imitații nereușite a cântecului 
formaţiei Journey, care venea dinspre scena udă de bere. 

Patru turci se ridicară de la masă, îndreptându-se spre Nic. 
Absorbit de discuţie, acesta nu-i văzu venind. Mi-am terminat 
berea; se simţea că seara de karaoke urma să fie eclipsată ca 
distracţie principală, iar un pahar este mai ușor de folosit ca 
armă dacă este gol. 

Cei patru ocupară spaţiul de la bar dintre mine și Nic. Le-am 
aruncat o privire, însă niciunul nu avea ochi pentru mine. 
Degetul gros al unuia din bărbaţi îl bătu pe Nic pe umăr. 

— Hei, te-ai prefăcut că nu mă vezi? 

— Poate, spuse Nic. Și închise telefonul fără să-și ia la 
revedere. 

— Transmite-i prietenului tău Piet că este un nemernic și că- 
mi vreau banii. 

— Ti-am spus deja, mai târziu. Mai târziu. Nu acum. 

Se părea că nu fusesem singurul care-l așteptase pe Nic. 

— l-am făcut rost de rută. Vreau să fiu plătit. Acum. 

Nu prea voiam ca turcii ăștia să-l snopească pe Nic în bătaie și 
să-mi întrerupă lanţul de transmisie. Am pus paharul jos și m-am 
pregătit să intru în acţiune. 


31. 


Nic spuse: 

— Tu nu pricepi? Nu sunt curierul lui. Transmite-i chiar tu. Un 
anumit sarcasm - ceva foarte asemănător cu eu sunt mai bun 
decât tine - se subiînţelegea din cuvintele sale. 

Era o așchie slăbănoagă și nu păru să observe decât după ce 
cuvintele lui arogante deja pluteau în aer, forța brută a turcilor 

care se strânseseră lângă el. 

— Nu, sună-l tu chiar acum; el ne tot evită apelurile 
telefonice. Acum! Spune-i că trebuie să știu unde este locul de 
livrare ca să termin pregătirile. Și că-mi vreau banii. 

— Ai acceptat condiţiile. Dacă afacerea nu-ţi place odată ce a 
fost încheiată, asta te privește. 

— Atunci n-o să primească ce are nevoie. 

Ce avea, oare, de livrat? mă întrebam. Putea fi ceea ce Piet 
voia să introducă prin contrabandă în Statele Unite. 

— Eşti nebun, spuse Nic. Du-te să-ţi bei berea și lasă-mă 
naibii în pace. 

— M-am săturat să-mi asum numai eu toate riscurile, spuse 
turcul. Obţine-mi de la el banii și locul de întâlnire sau îţi rup 
afurisitul de gât. 

— Mă ameninţi? șuieră Nic. 

— Sună-l. Acum! 

Turcul cel mai solid apucă telefonul lui Nic, dar acesta și-l vâri 
din nou în buzunarul jachetei, faţa înroșindu-i-se de furie. Salut, 
acule - eu sunt aţa! 

— Scuzaţi-mă! i-am spus eu turcului. Dumneavoastră aveți o 
problemă cu bărbatul acesta sau cu prietenul lui? 

— Nu te privește, spuse turcul, privindu-mă ca și când aș fi 
fost atât de prost încât să-mi bag mâna într-un coș cu șerpi. 

Eu sunt mai degrabă uscăţiv decât masiv; toţi turcii erau de 
talia mea sau mai solizi, cu mușchi și mâini bătătorite de muncă. 

— Dar îl bateţi pe el ca să-i transmită un mesaj lui Piet? 
Fiecare cuvânt al meu era o lovitură, o împunsătură, iar turcul 
știa asta. Bătăile cele mai brutale dintr-un bar se nasc din 
cuvinte spuse în șoaptă, nu din răcnetele beţivilor. Răcnetul este 
un bici, șoapta este un pumn. M-am pregătit să încasez primul 
pumn și m-am gândit: fiecare pas te aduce mai aproape de Lucy 
și de Bocceluţă, așa că poţi să suporţi un pumn, pentru că nu-i 
poţi lăsa pe nemernicii ăștia sa-l omoare. Mergeţi să-l găsiţi 
singuri pe Piet. 

— ie ce-ţi pasă? făcu turcul. 

— Imi pasă pentru că Piet îmi este deja dator mie și eu îmi voi 
lua primul banii, minţii eu. 

Imi place la nebunie o minciună bună care are efectul unei 
bombe în miniatură. l-am redus pe toţi la tăcere și am deviat 
tensiunea acumulată. 

Nic se uita cu ochi măriţi la mine, fără să fie sigur dacă eram 
diliu sau dacă mă dădeam în vânt după o bătaie din partea unei 
găști de malaci plictisiţi și beţi. Acum eram sigur că nu mă 
cunoaște. Gregor își ţinuse gura mai strânsă decât un arc de 
ceas. 

Ideea ca cineva să-și primească plata înaintea lor a făcut să 
crească temperatura grupului cu vreo douăsprezece grade. Pe 
scena de karaoke, fata care flirtase cu mine își luă avânt cu 
melodia „Enjoy the Silence” a grupului Depeche Mode. Așa că 
m-am folosit de asta. 

— Ascultă ce zice cântecul, imbecilule, i-am spus eu turcului. 
Mi-ar plăcea foarte mult să mă bucur de tăcerea ta. 

— Ce-ar fi să-l sun pe Piet? începu Nic, și vom vedea... 

Am primit o lovitură. Puternică, din spate, și chiar dacă eram 
pregătit, antebraţțele mele s-au lovit de placajul de lemn al 
barului. Am ripostat în forţă, lovind tare cu piciorul în spate și 
nimerind atacatorul în vintre. 

Regula numărul unu într-o bătaie la bar: să fie scurtă. Aburii 
alcoolului și macismul formează un amestec ameţitor, iar o 
bătaie poate atrage cu repeziciune persoane fără nicio legătură 
cu combatanții, alta decât cea a proximităţii. Nu intenţionam să 
creez o reacție în lanț. Voiam eficienţă, să se termine în zece 
secunde și voiam ca la final atât Nic, cât și eu, să rămânem în 
picioare. 

Atacatorul meu se prăbuși, iar eu am făcut un pas înainte și l- 
am lovit cu putere de două ori în față, cu baza palmei, pe 
individul de lângă el. Era mai solid decât mine și nu se aștepta 
la un atac frontal. Nas, gât, foarte rapid, chiar atunci când 
pumnul lui îmi atingea fața, și se clătină și el înapoi, icnind, cu 
sângele ţâșnind din nasul fracturat. 

Un altul mă apucă din spate, imobilizându-mi braţele, iar eu 
m-am răsucit în încercarea de a-l dezechilibra. Nic se luptă cu 
cel de-al patrulea turc, trăgând lovituri de pumn lipsite de orice 
eleganță și economie a mișcărilor. Incasă un pumn puternic în 
față și se încovoie. Nu era nici pe departe atât de dur cum părea 
atunci când vorbea la telefon. Nici nu am fost surprins. 

Atacatorul meu mă împinse cu forță în bar. Mă izbi cu fruntea 
în ceafă și capul meu lovi cu putere placajul de lemn. A durut. 
Tare de tot. Nu aveam să termin lupta în zece secunde. 

— O să te fac harcea-parcea, șuieră el. O, cât de original. 

Nu i-am răspuns, pentru că nu mă obosesc să vorbesc în timp 
ce mă bat. Nimeni nu ascultă. O furie îndelung mocnită izbucni 
în pieptul meu. Oamenii aceștia se interpuneau între mine și 
Nic, prin urmare între mine și Lucy. M-am proptit în bar, 
așezându-mi picioarele sub tejghea, și m-am împins în spate, 
degajându-ne pe mine și pe turc. El a crezut că încercam să 
scap, așa că strânse priza și mai tare. Ce prost! In momentul 
acela voiam să fie cât mai legat de mine. 

Ne-am învârtit. 

M-am împins în podea; acum era el între mine și bar. L-am 
lovit la rândul meu de placajul de lemn. Mi-am tras capul în 
spate, i l-am repezit în față și m-am dat brusc înapoi. Pentru că 
mă strângea cu putere, nu avea loc să se ferească. La a patra 
lovitură se încovoie și îmi dădu drumul, așa că am apucat halba 
plină a lui Nic și l-am pocnit cu ea în partea laterală a capului, 
într-un jet de stropi de bere. Sticla groasă nu se sparse, însă el 
se prăbuși. Il bifasem și pe ăsta. 

Trei din cei patru turci care mai erau la masă, se apropiară de 
noi; unul rămase în urmă, în expectativă, cu braţele încrucișate, 
în timp ce omul care se ocupa de Nic îl dovedi, ţintuindu-l la 
podea. 

Ceilalţi trei se năpustiră asupra mea, din moment ce eram 
liber și disponibil pentru un dans. 

Pe unul l-am lăsat lat cu o lovitură de picior în gât și am 
încasat doi pumni zdraveni de la prietenii lui. M-am împiedicat, 
am parat pumnul următor și am tras un genunchi în vintrele 
celuilalt. (Observaţii că prefer gâtul și vintrele? Asta pentru că 
oferă un profit substanţial.) Se întinse și acesta pe jos. 

Tânărul turc numărul trei îmi vâjâi prin față un pahar de bere 
spart. L-am blocat cu antebraţul, iar cu mâna cealaltă am 
înhăţat o cârpă de pe bar și am înfășurat-o în jurul paharului. 
Dacă nu poţi să îndepărtezi o armă care te ameninţă, atunci o 
neutralizezi. Nu este chiar atât de complicat. Mișcarea asta l-a 
luat prin surprindere, iar eu am îndreptat din nou cu forță 
paharul acoperit de cârpă spre fața lui. Sticla nu l-a tăiat, însă l- 
a speriat, știind că marginea era crestată. Într-o bătaie, 
nesiguranța este atuul tău. Tipul a făcut un pas înapoi și s-a 
lăsat neprotejat; patru pumni puternici și în succesiune rapidă în 
ochi și în stomac, și a fost terminat. Alţi patru tipi au rămas laţi 
pe jos, ca să transmită un mesaj oricui din bar ar fi fost dornic să 

mai intre în luptă. 

Nic încă se opintea să-i vină de hac celui dintâi atacator, ca și 
când ar fi fost în prima lui zi la școala de lupte. L-am apucat pe 
individ, l-am luat de pe Nic și mi-am așezat brațul astfel încât 
să-i prind capul în îndoitura cotului. 

— O să-i rup gâtul, am strigat eu în turcă, iar turcii care 
începuseră încet să se regrupeze, se opriră. 

Serios acum, nu are niciun rost să te baţi dacă chiar nu ești 
nevoit. Omul din strânsoarea mea deveni foarte liniștit și 
puteam să-i simt respiraţia accelerată de panică. Cei din bar 
puteau vedea că vorbisem serios, și treceam de acum drept un 
om care știa cum să-și atingă scopul. Se lăsă tăcerea. Până și 
fata se opri din cântat, iar melodia formaţiei Depeche Mode își 
zdrăngăni mai departe cadenţa de una singură. 

— Lasă-l în pace, îmi ceru barmanul în limba olandeză. 

— Chemi poliția? l-am întrebat. 

Barmanul îi aruncă o privire lui Nic și l-am văzut cum acesta 
scutura din cap cu o mișcare abia sesizabilă. 

— Nu, spuse barmanul. 

Apoi am spus în turcă: 

— Retragețţi-vă și îl las în pace. Prietenii voştri au început 
scandalul. Nu eu. Aţi văzut că el m-a lovit primul. 

Turcii rămaseră locului. Cu mâinile în continuare încleștate în 
pumni. Apoi unul din ei se așeză la masă, iar ceilalți îi urmară 
exemplul. 

— Gggaaggghh, făcu omul din strânsoarea mea. 

— Șșșt! i-am spus. 

Apoi i-am strigat fetei de pe scenă: 

— Incepe să cânţi, te rog. 

Ea se uită fix la mine, apoi privirea i se opri asupra 
prompterului de la karaoke. Murmură ceva, după care își luă 
avânt pentru ultimul pasaj al cântecului formaţiei Depeche 
Mode, cu un zâmbet nervos și strălucitor întipărit pe faţă. 

— Afară! i-am spus lui Nic, iar acesta, cu un aer cam buimăcit, 
se ridică în picioare și mă ascultă. 

Insului pe care îl ţineam i-am dat un brânci și acesta căzu pe 
podea. L-am urmat apoi pe Nic în răcoarea nopţii din 
Amsterdam, în timp ce fata fredona ceva despre jurăminte care 

sunt rostite pentru a fi încălcate. 

Nic mă așteptă. 

— Mulţumesc, spuse el. 

— Pentru puţin, am răspuns și m-am oprit lângă el să-mi trag 
sufletul. 

Atunci îmi puse arma în coaste. 


32. 


— Lasă arma jos, i-am spus. În cinci secunde vei fi arestat. 

Își puse arma sub jachetă și mă ţinu aproape de el. Nu m-am 
retras, pentru că nu știam dacă nu cumva avea să tragă în 
mine. 

— Mergi, spuse el. Mergi normal. Continua să privească înapoi 
ca să vadă dacă turcii nu se năpusteau pe urmele noastre - și, 
într-adevăr, iată-i că veneau. 

— Ai putea să îndrepţi aia spre ei, i-am spus. 

El își lăsă arma să cadă, iar eu îl prinsei de gât pe primul turc. 
În apropiere era un geam cu o prostituată care stătea acolo și i- 
am făcut semn, cu un gest al mâinii, să se dea la o parte. Eaa 
înţeles mesajul și s-a adăpostit repede în spatele draperiei de 
catifea roșie din fundal. L-am împins pe turc prin geam și am 
luat-o la sănătoasa. Pentru că în momentul în care prostituatele 
sunt în pericol, își face apariţia poliţia; polițiștii sosiră repede, 
comunicând prin microfoanele montate pe umăr, trecând grăbiţi 
pe lângă mine și Nic. 

— Dacă îmi pui iar arma aia în coaste, te fac praf, i-am spus 
eu. Să mergem să stăm de vorbă. Într-un loc liniștit. 

e 

În apropiere de Dam Square am găsit un café-bar, un loc 
liniștit. Fără karaoke, fără turci beţi, fără bătăi în perspectivă. 

Aveam pete de sânge pe partea din faţă a cămășii, iar ochii 
barmaniţei se măriră puţin când am intrat înăuntru. Era o 
femeie mai în vârstă, cu un zâmbet nesigur, care începu să 
clatine negativ din cap. Nic se duse la ea, îi spuse ceva încet în 
olandeză, nu am reușit să înțeleg ce anume, dar după un 
30 Vows spoken to be broken” (în engl. în orig.), versuri preluate din Enjoy the 
Silence a lui Depeche Mode. (n.tr.). 

moment ea încuviință din cap. Ne-am așezat unul în faţa 
celuilalt la o masă din colț, la care nu puteam fi văzuţi din stradă 
în eventualitatea în care turcii continuau să rătăcească prin 
zonă, eu stând cu spatele la perete astfel încât să pot vedea 
întregul local. Ne aflam acum la câteva străzi distanţă și speram 
că turcii optaseră să-și înece supărarea și rușinea în băutură - 
asta dacă reușiseră să se fofileze de poliţie. 

Nic îi ceru chelneriței să ne aducă două beri. Ea mă privi; 
aveam puţin sânge în colțul gurii. Îmi aduse un șervet ud și nu 
puse întrebări. Mi-am șters fața. Ea așeză berile în faţa noastră, 
alături de un pahar subțire, înalt, plin cu un lichid limpede. 

— Kopstoot, spuse Nic arătând spre al doilea pahar cu 
băutură. Înseamnă „o lovitură la cap”. O să-ţi placă. 

— Cel puţin nu este „o gaură în cap”, am spus. 

Încă nu mă săturasem de bătaie - simţeam nevoia să mai 
lovesc pe cineva. Nu sunt mândru de asta. Dar lucrurile sunt așa 
cum sunt. Înainte îmi plăceau serile liniștite acasă, îmi plăcea să 
citesc, să mă uit la filme bune împreună cu Lucy, să mă culc 
devreme și să fac dragoste. Acum nu voiam decât să lovesc cu 
pumnul în carnea cuiva, să lovesc cu gheata un maxilar. Dansul 
brutal al luptei trezise întunericul adormit în mine. L-am domolit 
cu o înghiţitură lungă din paharul înalt - semăna foarte tare cu 
ginul la gust - înainte de-a da berii vreo atenţie. O ceartă între 
beţivi la un bar; uau, chiar că alunecam pe-o pantă periculoasă! 
Trebuia să-mi limpezesc gândurile. 

— Ai luat-o invers, spuse Nic. Intâi bei berea, după aceea 
băutura mai tare. Tu faci totul pe dos? 

— Ce? 

— De regulă, întâi cunoşti un om și abia după aceea îţi riști 
viața pentru el într-o bătaie la bar. 

— Indivizii ăia erau niște nemernici. Nu-mi plac nemernicii. lar 
tu ești un nemernic pentru că mi-ai înfipt o armă în coaste după 
ce ţi-am sărit în ajutor. 

Nic luă o înghiţitură de bere. 

— lartă-mă. Sunt o persoană prudentă, spus el. Tu cine ești? 

— Peter Samson. Prietenii îmi spun scurt, Sam. 

— Ai luptat ca un soldat. 

— Am fost cândva. Acum nu mai sunt. 

— Piet chiar îţi datorează bani? 

— Nu știu cine este Piet, am răspuns. 

El mă privi fix. 

— Cum așa, te-ai hotărât pur și simplu să... Căuta cuvântul 
potrivit în engleză... Să te amesteci într-o bătaie? 

— Mă plictiseam. Nu am un serviciu la care să trebuiască să 
mă duc mâine. 

Luă o înghiţitură mare din bere și își frecă maxilarul. Continuă 
cu o înghiţitură de băutură tare. Am văzut cum privirea îi rătăci 
spre o familie care era așezată la câteva mese de noi: tatăl, 
mama și o fetiță de vreo opt ani. O privi pe fetiță râzând și luând 
o îmbucătură din desertul mamei sale. Apoi, aproape fără 
tragere de inimă, își fixă din nou privirea asupra mea, ca și când 
se decisese ce întrebări să-mi mai pună. 

— Unde ai fost soldat? 

— În forțele speciale canadiene. 

— Și ai plecat de la ei? 

— Ei mi-au cerut să plec. 

— Din cauza bătăilor din baruri? 

— Nu. Am furat niște chestii și le-am vândut pe eBay. 
Demitere dezonorantă, dar fără condamnare la închisoare 
pentru că am plătit ce furasem. Comandantul meu a vrut să 
evite situaţia jenantă ca eu să-l implic și pe el. Dădui din umeri. 
Am comis-o. Nu-i pot învinovăţi că m-au dat afară. 

— Carevasăzică și luptător, și hoţ. Ce noroc pe mine! 

Îmi aruncă un zâmbet strâmb și ciudat. 

— Prefer să mă gândesc la mine ca la un antreprenor. 

— Ai spus că nu ai nicio slujbă. Poate că ai vrea una? 

— Care, aceea de a mă lupta în locul tău? Frate, nu zici nici 
măcar mersi. 

Încasă înțeparea din insultă destul de bine. 

— Nu ţi-am mulțumit. Bine. Mulţumesc, Sam. M-aș fi putut 
descurca și singur cu ei, dar îţi mulțumesc. 

— Nu ai scos arma. 

La bar nu observasem că avea o armă la el. Trebuie să fi fost 
legată în partea inferioară a piciorului. Nu văzusem nicăieri nicio 
încreţitură pe cămașa sau la jacheta lui. 

— Nu, pentru că ai părut să elimini necesitatea de-a o face. 

Nu am spus nimic și mi-am băut, încet, restul de bere. Tipul 
nu era prea inteligent: să fii un prost luptător și să nu scoţi arma 
atunci când te ameninţă un grup de supăraţi. Un singur motiv l- 
ar fi putut face să ezite: nu voia să fie în centrul atenţiei. Voia să 

rămână neobservat, iar scoaterea, unei arme chiar și în barul cel 
mai violent ar fi avut drept urmare stârnirea unui interes 
nedorit. 

Arma mea cea mai puternică este tăcerea. Cei mai mulți 
oameni nu pot, efectiv, să stea în tăcere în preajma unei alte 
ființe umane și cu atât mai mult într-o cafenea, la o băutură. 
Acest lucru ni se pare ciudat. 

Tăcerea îl deranja pe Nic. 

— Așadar. Dac-ai fi interesat să faci pe garda de corp, ţi-aș 
putea găsi o slujbă. 

— Nu am un permis de muncă olandez, am spus. Mi-am 
pierdut documentele. 

— Nu vei avea nevoie de permis. Clienţii mei sunt, ăă, foarte 
discreţi. 

— Ăă, așa cum sunt proxeneţii? Eu nu cotonogesc târfe. 

— A, nu. Au mult mai multă clasă. Cobori vocea. Dar una din 
bucurii sunt, știi tu, fetiţele. 

Mi-am păstrat fața inexpresivă. 

— Cred că mi se cuvine câte o bere pentru fiecare individ pe 
care l-am lăsat lat. Am ridicat paharul. Îmi datorezi încă două. 

Lent, îi apăru un zâmbet pe față, care apoi fu înlocuit de o 
încruntare solemnă. 

— Bine. 

Era un om ocupat, lăsa să se întrevadă o oarecare nerăbdare, 
însă îi plăcuse ce văzuse în lupta de la bar - trebuia să-și dea 
seama că mă achitasem de sarcină mult mai bine decât ar fi 
făcut-o el - și luase hotărârea să nu treacă nepăsător pe lângă 
mine. Nu chiar imediat. Îi făcu un semn chelneriţei, cerând încă 
o rundă, sans’! băutura alcoolică. 

— De unde anume ești, din Canada? 

Știam că a doua zi toate informaţiile acestea vor fi verificate. 

— Din Toronto. 

— Îl cunosc destul de bine. 

— Serios? 

— Da. Ai luat vreodată masa la Rosedale Diner de pe Parker 
Street? 

— Este pe Yonge Street. Cei mai buni hamburgeri din oraș. lar 
mie asta-mi mirosea a test. 

— Și părinţii tăi? 

— Decedaţi. Am ridicat din umeri. Mi-au lăsat o modestă 
sumă de bani ca să cutreier lumea. 

— Ce colegiu ai urmat? 

— Colegiul St. Michael's. După aceea, McGill. Am studiat 
istoria, abia am absolvit. Dar a fost suficient ca să mă pot înscrie 
la Școala de ofițeri din cadrul forțelor armate canadiene”. 
Legenda mea ca Peter Samson, infractor canadian, fusese 
documentată de Firmă. Nic nu va reuși s-o spargă. Eram Peter 
Samson de când mă născusem și până în prezent - existau fișe 
școlare, un istoric al creditelor obținute și un dosar militar 
canadian care să mă susţină. 

Dacă nu cumva Firma ștersese această identitate. Caz în care 
nu vor exista niciun fel de informații despre Peter Samson. 

— Cunoști Amsterdamul? mă întrebă Nic. 

Am luat încă o înghiţitură mare de bere și mi-am înăbușit o 
râgâială. 

— Scuze. Nu foarte bine. Cunosc mai bine Praga, Varșovia și 
Budapesta. 

— Ai petrecut o mulţime de timp în Europa de Est. 

— Acolo se află cele mai interesante oportunități de afaceri. 

— Cum ar fi? 

— Cum ar fi lucruri pe care chiar nu ar trebui să le discut cu 
un necunoscut, am spus cu un râs ștrengăresc, iar Nic râse la 
rândul lui. 

— Nu, serios acum, spuse el după o tăcere stânjenitoare. Ai 
aruncat un om prin geam pentru mine, Sam. Acum suntem 
prieteni. 

— Aveam grijă de diverse mărfuri. Probabil că era ceva 
asemănător cu protecţia persoanelor. Mă asiguram că marfa 
ajungea acolo unde trebuia să ajungă. 

Era o descriere în termeni blânzi și subtili a contrabandei, dar 
dacă Piet era un traficant, așa cum sugerase Gregor, atunci aș 
putea fi mai interesant pentru el ca potenţial angajat. Sau 
măcar aș putea să obţin un interviu de angajare. 

Trebuia doar să mă apropii de ei suficient de mult ca să-i 
studiez, să-i omor pe toţi cu excepţia celui care avea rangul cel 
mai mare - care presupuneam că era Piet - și să-l forțez să mă 
conducă la bărbatul cu cicatrice. 

Simplu. 

Abordarea subtilă a funcţionat în cazul lui Nic. Și-a aprins o 
țigară, a sorbit din bere. 

— Unde, de exemplu? 

— De cele mai multe ori, în America de Nord. 

Speram că obiectivul lui Piet era să facă să ajungă o 
încărcătură secretă până acolo. Și mă întrebam, date fiind 
spusele turcului, dacă nu cumva aranjase o trecere ilegală în 
Statele Unite, iar acum înţelegerea căzuse. 

— N-ar fi exclus să-ţi pot oferi o slujbă, dar trebuie să stau de 
vorbă cu clientul meu. 

— Clientul tău nu este tipul ăla, Piet, care nu plătește, nu-i 
așa? 

— Piet plătește. Tâmpiţii ăia de turci trebuie să înveţe să aibă 
răbdare. 

Mi-am dres glasul, am ridicat din umeri. 

— Uite ce e, eu mă pricep să fac să ajungă marfa în State, să-i 
asigur protecţia, să fac astfel ca nimeni să nu-și bage nasul în 
ea. Dacă îţi place cum sună, bine. Dacă nu, îţi mulțumesc pentru 
spectacolul la sol. 

Era absolut indispensabil să nu par prea nerăbdător. 

Nic așteptă câteva secunde, apoi spuse: 

— Cred că pot să mă folosesc de tine. Plata este excelentă. 
Două mii de euro pe săptămână, bani gheaţă. 

— Păi, stau cam prost cu banii de bere. Așa că... mda, să 
zicem, probabil. Am schițat un cerc cu degetul pe marginea 
urmei lăsate de paharul de bere de pe masă. Cum iau legătura 
cu tine? 

— Ai un telefon mobil? 

— Da. 

Împinse spre mine un șerveţel. 

— Scrie-l. 

Așa am făcut. Nu m-am semnat. 

— Hotărăște-te repede, am spus eu cu o ridicare din umeri. 
Mă cam plictisesc, s-ar putea să-mi fac bagajele și să plec. 

El puse șervețelul în buzunar. 

— Bine. 

— Întrebare, am spus. 

— Da? 

— Ai scos arma la mine după ce te-am ajutat. Ești cam ticălos. 

El schiță un zâmbet. 

— Sunt nevoit să fiu. Voiam să mă asigur că după aceea n-o 
să te dai la mine. Le-ai spus turcilor că Piet îţi datora niște bani. 
Era posibil să te lupţi cu ei doar ca să ajungi la mine. 

— Mda, păi nu-l cunosc pe Piet ăsta al tău. Am spus așa 
numai ca să-i fac să tacă, am zis eu. N-a mers. 

— Pumnii, însă, au mers destul de bine. Ok, Sam. Mai aruncă 
niște euro pe masă. Fă-ţi cinste cu alte câteva „lovituri la cap” 
sau comandă-ţi cina. Mi-ai făcut un serviciu în seara asta și cred 
că putem face afaceri împreună. 

— Bine. Ai numărul meu de telefon. 

Se ridică și plecă. Mă așezasem cu spatele la perete și l-am 
privit ieșind pe ușă, apoi traversând porţiunea de stradă lungă și 
netedă din Dam Square, de la poalele Monumentului Naţional. 

Am pășit în noapte și l-am zărit pe Nic ceva mai departe, la 
colţul unei străzi. Se îndrepta spre sud, în direcţia Prinsengracht. 

Se întunecase de tot acum și am rămas la adăpostul umbrei 
cât el traversă o stradă și un pod. L-am urmărit. Dacă s-ar fi 
întors, m-ar fi văzut, dar nu, el revenise la extensia lui 
electronică - telefonul mobil - și se conversa cu cineva. 

L-am urmărit, însă nu de foarte aproape. O mașină se opri să-l 
preia. El se urcă, iar mașina plecă în trombă, după care viră spre 
Singel, o arteră importantă care străbate tot Amsterdamul într-o 
buclă mare în formă de „U”. 

M-am uitat în jur după un taxi. Niciunul. 

Am început atunci să merg în direcția în care plecase Nic. Nu 
se știe niciodată peste ce poţi nimeri. lar casa mea - Rode Prins 
- se afla în aceeași direcție. 

Treizeci de secunde mai târziu, un mic sedan albastru opri 
lângă mine. Ușa pasagerului se deschise: Mila. 

— Intră, nătăflețule. 

— Tu mă urmăreai? 

Depăși curba în viteză înainte chiar ca eu să apuc să închid 
portiera. 

— Puteai s-o dai în bară, să fii prins. Atunci ar fi trebuit să te 
omor. Nu te pot lăsa să spui ceva despre noi. 

Cu ea, era greu de spus când vorbea serios. 

— Dacă Nic ar fi pus laba pe mine, tu m-ai fi ucis în loc să mă 
salvezi? 

— Dacă rasolești prima misiune, nu are rost să-ţi dau ceva 
mai dificil de făcut mai apoi, spuse ea. Repar pagubele și trec 

mai departe. 

Viră, acceleră rapid, apoi încetini când zărirăm mașina care-l 
preluase pe Nic. 

— M-am implicat într-o bătaie la bar. 

— Ce mod bun de a-ţi păstra anonimitatea! Părea dezgustată. 
Puteai fi arestat. Ghici ce se va întâmpla dacă-ţi vor verifica 
fizionomia, nătărăule? Te vei întoarce la baubaul de Howell. 

— N-am avut de ales. 

— Noi nu suntem Firma, Sam. Eu nu revizuiesc misiunile. 
Dacă ești o pacoste, pur și simplu mă debarasez de tine. 

— Este plăcut să știu că îmi asiguri spatele. 

Ea mă privi insistent. 

— Nu mă înţelege greșit. Îți voi asigura întotdeauna spatele. 
Cât timp îmi dovedești că meriţi asta. Tot ce mi-ai dovedit până 
acum este că-ţi place să participi la bătăi stupide. 

— Am stabilit contactul și Nic încearcă să-mi obţină o slujbă 
pe lângă individul blond. Pe nume Piet. 

Am văzut cum mașina lui Nic vira spre strada Singel. 

— Povestește-mi toate detaliile. 

Mila conducea cu atenţie în timp ce asculta, păstrând doar 
distanța strict necesară între noi și mașina urmărită. Mă 
întrebam unde lucrase înainte, cine o învățase toate acele 
tehnici. 

— Așa că este posibil să meargă să stea de vorbă cu Piet, am 
încheiat eu. 

— Despre tine? Despre cineva care aspiră la un post? Nu te 
amăgi de unul singur, spuse ea. 

— Voiam să-ţi mai spun că a dat un telefon și zicea că avea 
marfa. Și că are probleme cu un turc care-i face necazuri lui Piet 
și care aranja o rută. Ştii cum se face contrabanda? Nu-ţi încarci 
pe vapor marfa ilicită și apoi speri că totul va merge bine. 
Stabilești cu precizie ruta pe care o va urma aceasta, ai 
pregătite toate documentele doveditoare și dispui de oameni pe 
traseu care să ţi-o protejeze și să o ţină departe de atenția 
autorităţilor. Rutele valide, de nepenetrat, reprezintă resurse 
valoroase. Dacă ruta lor a fost rasolită sau compromisă de turc, 
asta ar putea duce la o intersectare. 

Mila îl păstră pe Nic în vizor când mașina lui viră pe altă 
stradă laterală. 

— Inșii ăștia sunt ciudați, i-am spus. Sunt traficanţi. De ce ar 

răpi-o pe Yasmin niște traficanţi și-ar forţa-o să pună o bombă 
într-o gară? Îmi poţi da mai multe detalii despre explozie, 
victime, reacţia autorităţilor, investigaţii? i 

Mila se încadră într-un viraj și nu mă privi. Incepu să cearnă o 
ploaie liniștită. 

— Bine. O să-ţi spun tot ce mai pot să aflu. Dar nu ai prea 
mult timp la dispoziţie ca să-i studiezi pe oamenii ăștia, Sam. 
Trebuie doar să-i găsești și s-o iei pe Yasmin înapoi. Nu pierde 
acest lucru din vedere. 

— Faptul că-i înțeleg, mă va ajuta să-i găsesc. 

Ea pocni de câteva ori repede din degete. 

— Timpul! Trece, Sam. Nu poţi să faci psihanaliză pe o șleahtă 
de escroci, iar în răstimp poliţia olandeză s-o identifice pe 
Yasmin pe o casetă de supraveghere video. In acest moment, 
este doar o fată oarecare care poartă un rucsac. Dar dacă vor 
reuși s-o identifice... nu mai avem timp, prejudiciul asupra 
companiei lui Zaid se va fi produs. 

— Dacă aș vrea să psihanalizez pe cineva, tu ai fi. 

Îmi aruncă o privire. 

— N-ai decât. Va trebui pur și simplu să mă crezi când îţi spun 
că noi suntem băieții cei buni. 

— Am mai auzit asta. 

— Da, spuse. Știu. Ah! 

Mașina lui Nic acceleră, luă o curbă strânsă. Ea tură motorul, 
urmând-o îndeaproape. Pe strada pe care virase la stânga se 
mai deschideau încă cinci străduțe, ca spițele unei roţi, fiecare 
dintre ele fiind scurtă și întreruptă de altă cotitură. 

— Mi-ai distras atenţia. Tu ești de vină. 

Nic dispăruse. Ploaia începu să se îndesească. 


33. 


Cu zece zile înainte, într-un birou din New York care se 
ascundea sub o siglă ce pretindea că acolo și-ar avea sediul o 
firmă de consultanţă financiară, Howell turba. 

— Gaăsiţi-l! Găsiţi-l și aduceţi-mi capul lui pe o tipsie. 

— Asta este cât se poate de salomeic* din partea ta, spuse 
August. 

Howell își atinse tâmpla. Zvâcnirea lentă a unei migrene 
începea să-i pulseze într-o arteră, în spatele ochilor. 

— Trebuie să se îndrepte spre Londra. Trebuie! Acolo este 
punctul zero pentru el. Vreau ca fiecare birou să primească 
profilul lui Capra și să fie în alertă. Vreau să fie găsit în clipa asta 
și să fie pus sub controlul oamenilor noștri, al nimănui altcuiva. 

— Eu vreau să știu al cui era cadavrul, spuse August. Nu crezi 
că este important? 

— Ba da, sigur că da, spuse Howell. Vreau să fie identificat 
individul acela și vreau să știu cum și când a murit. 

— Cred că a murit vineri noapte, spuse August. Doar 
examinându-l din privire. 

— Dumnezeule! exclamă Howell devenind livid la față. Sam 
trebuie să fi omorât lepădătura chiar înainte de-a ajunge eu 
acolo. Se ridică și se îndreptă spre fereastră. Ar trebui să te scot 
din toată afacerea asta, domnule Holdwine. Ești prietenul lui 
Capra. 

— Faptul că sunt prietenul lui este chiar motivul pentru care 
ar trebui să mă păstrezi implicat, spuse August. Sunt singurul 
căruia ar putea să i se predea. 

— Indivizii care lasă cadavre în căzile de baie ca pe niște 
accesorii pentru petrecere pe care să le găsim noi, nu sunt 
interesați să se predea, spuse Howell. Am crezut că l-am făcut 
să renunțe la evadare atunci când n-a reușit să obţină 
pașaportul. 

— Cât timp l-aţi interogat? Și tot n-aţi ajuns să-l cunoașteţi pe 
Sam, spuse August. Voi nu știți cum gândește. Eu știu. Luaţi-mă 
la voi. Repartizaţi-mă în echipa voastră. 

— Bine, spuse Howell. August Holdwine ar putea fi o armă 
secretă eficace împotriva lui Sam Capra, gândi el. 

e 

Ultimele zece zile nu fuseseră deloc plăcute pentru Howell. 
Mai întâi, descoperirea că Sam Capra nu-și petrecea, în 
biblioteca din Brooklyn, o oră într-un mod cât mai agreabil; apoi, 
descoperirea că Firma avea un agent care plantase un cadavru 
în apartamentul vecin; urmărirea maşinii furate de Capra până 


33 Aluzie la Salomeea, fiica Irodiadei, care a cerut și a primit de la Irod capul lui loan 
Botezătorul pe o tipsie. (n.tr.). 

la popasul de camioane, iar după aceea... nimic. De zile întregi, 
nimic. 

Sam Capra ar fi putut face autostopul și să fi mers cu un 
camion în orice loc din țară. La popasul de camioane 
identificaseră puţini clienţi pe care să-i urmărească în fereastra 
de timp în care s-ar fi putut afla și Sam acolo: cei mai mulţi își 
plăteau prânzul și cafelele cu bani gheaţă. Trei zile mai târziu, 
una din chelnerițe își amintise că un bărbat care corespundea 
semnalmentelor lui Sam plecase în același timp cu unul din 
camionagii. Nu, nu cunoștea numele acelui șofer, însă acesta își 
plătise masa și combustibilul cu o carte de credit. 

Urmăriseră fiecare plată cu cardul până găsiseră un șofer de 
camion pe nume Vince Trout care declarase că, într-adevăr, 
dusese un tânăr până la portul din New York. 

— Ticălosul se strecoară în Europa pe o navă de cargo, 
spusese Howell. Era împuternicit să trimită echipe la Londra, 
Rotterdam și Marsilia, care să interogheze echipajele și să 
descopere dacă cineva observase un bărbat care să semene cu 
fotografia lui Sam. Erau, însă, sute de nave, iar membrii 
echipajelor care l-ar fi putut vedea pe Sam erau, poate, deja pe 
mare și, astfel, nu erau ușor de interogat. 

— Am putea face public portretul lui, spuse August acum. Să 
inventăm o poveste despre el. 

— Nu, spuse Howell. Nu vrem să facem din el subiectul zilei în 
presă. Un posibil agent CIA răzvrătit? Nu ne dorim o astfel de 
publicitate  autodistructivă. Este groaznică în momentul 
strângerii de fonduri. Nu chemăm presa până ce nu-l avem pe 
Capra încătușat sau în sicriu. Își încrucișă braţele și îl privi fix pe 
August. Sau îl prindem și aflăm ce naiba pune la cale. 

— Tipul pe care l-a omorât putea fi trimis să-l omoare pe el. 
Mă gândesc că cineva a mușcat momeala. 

— Atunci vrem să-l găsim pe acest cineva. L-am identificat pe 
insul mort. E un bandit de mâna a doua care are legătură cu 
niște operațiuni de contrabandă din Paris. Simon Tauras, cazier 
încărcat. Nimic ieșit din comun. 

— Bandiţii de mâna a doua nu obișnuiesc să traverseze 
oceanul ca să încerce să omoare un agent al Firmei. 

— Da, asta mi s-a părut și mie interesant, spuse Howell. Voi 
urma acest fir ca să văd unde ne duce. Vreau să te ocupi să afli 
dacă au existat comunicări în care apare ceva neobișnuit din 

partea navelor ce au părăsit portul New York. Dacă au găsit 
vreun pasager clandestin, de exemplu. Sau dacă au transmis 
mesaje ciudate prin staţiile radio. 

— Analiza acestei baze de date va dura câteva zile. Conţine 
milioane de conversații. 

— Atunci apucă-te de treabă. 

Urma, care se răcise, se încălzi din nou cu două zile înainte ca 
Sam Capra să ajungă la Rotterdam. August descoperi, în baza 
de date a Echelon - care monitorizează un număr mare din 
comunicațiile care au loc în lume și poate fi interogată prin 
cuvinte-cheie semnificative - transmisia radio a căpitanului unei 
nave cargo către compania deţinătoare, în care acesta semnala 
apropierea unui elicopter; căpitanului navei i s-a comunicat că 
elicopterul trebuia lăsat să aterizeze. Fără alte explicaţii. 

Când contactă respectiva companie de transport maritim, 
Howell se izbi de un zid. Prezenţa elicopterului a fost explicată 
drept o inspecţie pe mare efectuată de deţinătorii companiei. Pe 
de altă parte, nu exista planul de zbor corespunzător acesteia. 
Deci cineva poate că urmărise nava pe mare dintr-un anumit 
motiv: fie ca să-l găsească pe Sam, fie ca să-l aducă înapoi. 

Timp de trei zile, compania de transport maritim i-a pus bețe- 
n roate. După aceea, i s-a spus că omul cu care voiau să stea de 
vorbă, căpitanul Elisei Martin, plecase din nou pe mare și nu va 
fi disponibil pentru o chestionare faţă în față decât când va 
acosta din nou în portul New York, adică peste vreo săptămână. 

Howell decise să-l interogheze prin telefonul prin satelit, ceea 
ce și făcu, numai că se izbi de un val de negări. Cineva plătise 
bine pentru tăcerea aceasta, se gândi Howell. 

— Lasa-mă cel puţin să trimit portretul lui Sam autorităţilor. 
să spunem că pașaportul lui este probabil compromis, că i-a fost 
furat de un evadat cunoscut și că oricine îl folosește trebuie să 
fie reţinut pe loc, spuse August. 

Howell acceptă. 

Rotterdam, așadar. Securitatea Internă urmărea permanent 
prin satelit toate porturile importante ale lumii. Howell trase 
niște sfori pentru ca imaginile să fie analizate. A fost nevoie de o 
echipă de douăzeci de oameni, care a descoperit o duzină de 
urme. Pe acestea le-au comparat cu înregistrările camerelor de 
supraveghere ale portului și au descoperit o fotografie în care ar 
fi putut fi Sam Capra, care ieșea dintr-o zonă securizată 

destinată membrilor echipajului alături de-o zână blondă în 
pantaloni de piele. Zona destinată echipajului era situată în 
apropierea locului în care andocase nava Elisa Martin. 

lată că Sam Capra se afla în Olanda. Încercând, probabil, să 
dibuie o modalitate rapidă de-a ajunge la Londra. Howell alertă 
serviciul de informații olandez, care promise să-și coordoneze 
eforturile cu poliţia din Rotterdam, Amsterdam și Haga, precum 
și cu poliţia de frontieră, totul în cea mai desăvârșită liniște. Au 
mai fost alertate Eurostarul** și companiile de transport cu 
feribotul. Autorităţile olandeze erau ocupate până peste cap cu 
explozia unei bombe într-o gară, iar Howell își dădea seama că 
solicitarea lui nu reprezenta o prioritate. Își contactă omologii 
din serviciile secrete britanice, care, având în vedere că explozia 
bombei din biroul Firmei avusese loc pe teritoriul lor și că 
pierduseră la rândul lor câţiva civili, erau cât se poate de dornici 
să-l găsească pe Sam Capra ei înșiși. 

Pe femeie nu reuși s-o identifice. Avea ochii acoperiţi de 
ochelari de soare, iar programul de recunoaștere facială nu 
descoperi nici măcar potriviri parțiale în baza de date a Firmei. 
Le ceru celor de la tehnic să lărgească aria de cercetare; Sam 
avea un prieten, iar el voia să știe cine era această femeie 
extrem de interesantă. 

Howell era foarte dornic să se ducă în Olanda. Voia să-l 
găsească pe Sam el însuși, pentru că bănuia că toată tevatura 
asta nu se mai putea finaliza decât cu un glonț și voia să fie cel 
care avea să i-l servească. 

— Dacă a procedat în felul acesta, a făcut-o dintr-un motiv 
anume, spuse August. Poate că duce la bun sfârșit ceea ce ar fi 
trebuit să facem noi de luni de zile - să găsim oamenii care au 
pus bomba în biroul nostru. 

Howell spuse încet: 

— Da, și eu m-am gândit la același lucru. Numai că sarcina 
asta îmi revine mie, nu lui. Și cine este această femeie? 

— A primit o mână de ajutor. 

— Da, spuse Howell. Dar cine s-ar deranja să-l ajute pe Sam și 
de ce? 


34 Eurostar - sistem de trenuri de mare viteză ce asigură legătura între Regatul Unit, 
Franţa și Belgia. Trenurile utilizează tunelul Canalului Mânecii. Sursa: Wikipedia. 
(n.tr.). 

Howell și August luară avionul spre Amsterdam, se grăbiră să 
ajungă la o casă conspirativă a Firmei, situată într-o reședință 
impozantă care se întindea de-a lungul canalului Herengracht, și 
instalară un punct de comunicare, așteptând să afle ceva. 
Așteptând. Pentru că cineva tot avea să-l vadă sau să-l 
găsească pe Sam Capra în ziua următoare. Sam nu avea de 
gând să se ascundă; Sam avea să-i caute pe oamenii care-i 
răpiseră soţia. Howell era convins de asta. 

August Holdwine stătea la fereastră, urmărind cum ploaia 
lovea podul și canalul, gândind: Măi, nătărăule, singura ta 
speranţă este să te găsim, iar tu să fii dispus să stai de vorbă cu 
mine. Dacă nu, vei înfunda pușcăria pentru tot restul vieții. 

lar un Howell afectat de decalajul orar stătea treaz, ascultând 
cum ploaia răpăia peste canal și pe ţigla de pe acoperiș, 
gândind: Cei de la centrală nu vor risca să treacă prin încă o 
situaţie jenantă. Nu le va păsa ce face el, chiar dacă are 
dreptate. Acum trebuie să aflu ce știe, după care va trebui să-l 
omor. 


34. 


— Un bărbat încearcă să se infiltreze în grupul nostru, spuse 
Piet. Nic mi-a vorbit despre el. Este un fost agent al serviciilor 
secrete. A tot căutat o modalitate de-a ajunge în preajma mea 
și, probabil, a voastră. Sunt destul de sigur că are legătură cu 
tăticul micii tale târâturi. 

Edward abia coborâse din avion, zborul său întârziind din 
cauza vremii nefavorabile, iar el era obosit și irascibil. Îi chiorăia 
stomacul. Prânzul de la Budapesta nu-i priise. Peștele, se gândi. 
Așa o să se înveţe minte să nu mai comande fructe de mare 
într-o ţară fără ieșire la mare. Și primise vestea că Simon, omul 
pe care-l trimisese la Brooklyn cu o însărcinare de maximă 
importanţă, eșuase. Ceea ce însemna că Sam Capra era în viață. 
Era o noapte proastă. Dar nu se va teme. Teama era pentru 
proști. 

— Unde se află individul acum? întrebă Edward. Își puse valiza 
jos. Respiră profund ca să se liniștească. 

— Ceva mai devreme a fost la un bar. Ne poate spune Nic. 

— Și vrea să mă vadă? întrebă Edward. Adu-l la mine. ÎI pun 
eu la treabă. 

— Și mica ta târâtură? 

— Dacă este cineva mica mea tărâtură, Piet, spuse Edward, 
aceea ești tu. Imi vei submina toată munca dacă vei vorbi 
despre ea în felul acesta. Este una de-a noastră acum. Poartă-te 
frumos. 

Piet trase aer în piept și își încrucișă braţele. Edward îl ura. 
Dar avea nevoie de el. 

— Ar fi bine să obţii ceea ce vrei să obţii de la ea, spuse Piet. 
Vocea i se transformase într-un mârâit jos. Altfel ne-ai pus 
degeaba pe toţi în pericol. lar „degeaba” nu-mi plătește 
facturile. 

— A-ţi trăi viaţa înseamnă să obţii ceea ce vrei, iar eu sunt 
mai bun la a-mi trăi viaţa decât tine, Piet. 

— Tatăl ei s-a dat bătut? 

— S-a dat bătut, s-a prăbușit, a intrat în vrie. 

— Ai prea multă încredere în tine, spuse Piet. Bahjat Zaid este 
în spatele acestei infiltrări, încearcă să te ia prin învăluire. Avea 
jucăria, sabia wakizashi, scoasă din teaca lucrată pe comandă 
pe care o ţinea prinsă de pantaloni. Lasă-mă să-i fac un Van 
Gogh la ureche” și să i-o trimit. Se va da pe brazdă. 

— Nu te vei atinge de ea. Niciodată. 

— Încep să cred că ai anumite sentimente pentru mica 
târâtură... 

La cel din urmă cuvânt, fără să ţină cont de sabia scurtă din 
mâna lui Piet, Edward îl luă de gât și-l împinse în perete, 
aproape cu blândeţe. Piet ridică iute sabia, tăișul acesteia 
atingând încheietura lui Edward. 

— Știi că dacă mă tai, ești un om mort, spuse Edward. Sabia 
asta este un element stupid de recuzită, Piet. Când o porți, arăţi 
ca un fugar dintr-un film prost cu samurai. Acum lasă jucăria aia 
jos sau voi striga, iar prietenii mei vor veni și te vor omori cu 
mâinile goale. Atât îmi sunt de loiali. 

După un lung moment, Piet cobori sabia. 

Edward îl eliberă din strânsoare. Piet se temea de pierderea 
respectului, se temea că-și va pierde faţa. Era ușor de 
manipulat. 

— Ai făcut o treabă excelentă cu rutele pentru transportul 


35 Aluzie la tăierea urechii. Pictorul Vincent van Gogh și-a tăiat propria ureche. (n.tr.). 

mărfurilor mele. La Budapesta, preluarea a mers ca unsă. 

Îi fusese atât de greu să-și lase comoara în urmă și să ia un 
avion ca să se întoarcă la Amsterdam, dar acum comoara era pe 
drum, ascunsă pe ruta de contrabandă furnizată de Piet. Va 
ajunge în Olanda în cel mai scurt timp. 

— Hai să aruncăm o privire la spionul ăsta și să-l facem să ne 
fie util. Pregătește camerele video. Te rog. 

Această infimă dovadă de respect funcţionă. Piet plecă după 
ce încuviinţase scurt din cap, iar Edward se duse în camera 
Yasminei. Atinse locul în care sabia i se sprijinise de încheietură; 
încă mai simțea tăișul lamei. Piet începea să constituie o 
problemă mai mare decât propria sa valoare, însă în momentul 
de faţă avea nevoie de el. Totul începea să se potrivească: 
banii, marfa, propriul viitor. 

Yasmin stătea întinsă pe pat - acum căpătase acest privilegiu. 

Edward era mândru de frumoasa lui domniţă, de femeia pe 
care o preschimbase, dintr-o bucată amorfă de lut, într-o 
ucigașă. Stătu aplecat asupra ei, în timp ce aceasta căzuse într- 
o stare de somnolență agitată. 

După ce Yasmin își lăsase rucsacul să cadă în spatele unui 
stand cu cărţi din interiorul unui mic magazin cu reviste din 
gară, o zoriseră să iasă afară, până la o dubiţă care aștepta la 
două clădiri distanță, și plecaseră cu mașina. Tânăra nu intrase 
în panică, nu fusese îngrozită și nici nu încercase să fugă; 
influenţa invizibilă pe care o avea asupra ei funcţionase. 
Aceasta urmase ordinele primite fără nicio discuţie. Și fără să se 
teamă. 

Edward observase în ochii celorlalţi admiraţia față de munca 
sa. 

În acea noapte, au mutat-o în pod. Edward îi aduse felul de 
mâncare preferat - produse de patiserie cu scorțișoară. li spuse 
că făcuse o treabă grozavă, că în ziua aceea se descurcase 
nemaipomenit. 

— Astăzi ai eliminat un obstacol foarte important pentru noi. 
Începu să-i descheie bluza. Pentru mine ești o adevărată eroină, 
Yasmin. 

— Ascultă și ei? întrebă ea șoptit. 

— Nu. Acum ești una dintre noi. Ai dovedit asta la gară. 
Nimeni nu ne ascultă. Aici nu suntem decât eu și cu tine, 
păsărico. 

Lăsă să-i alunece bluza de pe umeri; ea nu se opuse. El îi 
arătă un mic porumbel din lemn. 

— L-am văzut pe stradă, pe masa unui vânzător, la Albert 
Cuyp Market, și m-am gândit la tine. Frumuseţe, forță. lar 
lemnul poate fi modelat... în atât de multe forme, Yasmin. 

Îi scoase și fusta pe care i-o dăduseră s-o poarte; ea rămase 
întinsă, goală și tremurând, pe patul îngust. 

— Acum nu mai există cale de întoarcere, Yasmin. Explozia a 
decurs bine. Te-ai achitat de partea care-ţi revenea exact așa 
cum ţi-am cerut. 

Explozia. Tânăra nici nu clipise la auzul acestor cuvinte. 

— Vechea ta viaţă murdară a luat sfârșit. 

Îi puse micul obiect din lemn - un porumbel - în jurul gâtului. 
Atârna de un șnur din piele, iar el îl strânse tare, aproape fără 
să-și dea seama, când i-l potrivi pe piele. Cu vârfurile degetelor 
îi simţi pulsul pe gât. 

Edward se ridică și se dezbrăcă. Avea un corp slab și 
musculos. Se întinse peste ea și îi sărută cu blândețe gâtul și 
fața. Ea nu-i întoarse săruturile. Stătea nemișcată. 

— Ești afectată de ceea ce ai făcut? o întrebă el. Am discutat 
despre asta de o mie de ori. 

Ea nu se împotrivi sărutărilor lui. O luă grăbit. Yasmin închise 
ochii. El termină, rămase întins lângă ea, apoi o luă din nou, de 
data aceasta cu blândețe. Ea stătea întinsă ca și când nu ar fi 
simţit atingerea lui. lar lui puţin îi păsa. 

În tot acest timp, el îi șoptea: 

— Așa rămâi în viaţă, Yasmin. Fă ce îţi spun și vei trăi. 

Apoi se așeză și o urmări, căzut pe gânduri, până ce de jos 
auzi un fel de agitaţie, o luptă, și știu că Piet pregătise 
spectacolul pentru camerele de filmat. 

O trezi. 

— Yasmin? Trezește-te. 

Primul lucru pe care-l văzu, fu arma pe care o ţinea el în 
mână. 

— Asta este una dintre...? începu ea și apoi clipi ca să alunge 
ceața somnului. 

— Nu. Nu, nu este. 

Ea clipi și se ridică de pe pernă. 

El se așeză lângă Yasmin pe saltea. 

— Ascultă. Am o însărcinare pentru tine, însă una care-ţi va 

plăcea. Vrei să faci un duș? Să mănânci ceva? 

Ea încuviinţă din cap. 

El o conduse la baie, unde era un săpun neînceput, șampon și 
o periuță de dinţi. Când dădu să-și scoată porumbelul, o opri. 

— Nu. Vreau să-l porți tot timpul. Ca o speranţă pentru pace. 

li dădu pantaloni curați, o cămașă, lenjerie intimă. Demi 
aduse sus pâine și fructe pentru micul dejun. El îi mulțumi lui 
Demi, Yasmin de asemenea. Demi îi aruncă tinerei o privire 
surprinsă când cobori scările. 

— Este plăcut să fii una dintre noi. Să nu mai trebuiască să 
stai în dulap, nu-i așa? 

Ea încuviinţă din cap. 

— Vino cu mine. El simţi în piept un fior de entuziasm; era ca 
și când s-ar fi întors pe scenă. 

O duse jos, în sufragerie, și iată că acum erau toți: Piet, Demi, 
alți șase bărbaţi, inclusiv gemenii, care se holbaseră adesea la 
ea. Acum o priveau cu toții. lar în mijloc, acolo unde ar fi trebuit 
să se afle masa de sufragerie, era un bărbat legat de scaun. 
Fusese legat cu o frânghie groasă; un căluș îi ieșea din gură. 

Când Edward și Yasmin intrară, omul, cu faţa tumefiată și 
lovită, gemu. 

— II vezi pe bărbatul acesta, Yasmin? o întrebă Edward. 

— Da, îl văd. Avea o voce inexpresivă. 

— Este un om îngrozitor, Yasmin. Lucra la un plan ca să te ia 
de lângă noi sau să te omoare dacă n-ar fi reușit să ni te ia. 

— Să mă ia și să mă omoare? 

Tonul vocii îi era liniștit, netulburat. 

— Da, să te ducă înapoi la tatăl tău. A intrat în legătură cu 
unul din oamenii noștri, spunând numai minciuni; noi l-am 
urmărit. ÎI cunoşti pe omul acesta, Yasmin? 

Edward apucă de capul ex-spionului și îl răsuci spre ea. 
Fusese bătut foarte rău, însă ea îi studie chipul și, într-un sfârșit, 
clătină negativ din cap. 

— Tatăl tău știe că noi te protejăm de el. Tatăl tău trimite 
oameni ca să ne distrugă. In secret. Oameni ca acesta. 

Ea spuse: 

— Bine, dar este greșit. Nu vreau să mă întorc la ceea ce am 
fost. 

Și scuipă fața bărbatului. Ghemul de salivă rămase atârnat 
de-o sprânceană năclăită, plină de sânge uscat. 


VP - 150 


Grupul scoase un murmur surd, urmărind-o pe Yasmin. 

— Ești sigură că nu-l cunoști? A încercat să se infiltreze printre 
noi prin intermediul lui Piet. 

— Nu-l cunosc. 

Se uită la Edward. 

Bărbatul legat de scaun o privi cu atenţie, iar Edward îi scoase 
călușul din gură. 

— Eu doar... Nu vreau decât banii care mi se datorează. De 
către Piet. Asta-i tot. Nu mă interesează nimic altceva. 

— Dar pe mine mă știi. De la cine? îl întrebă Edward. 

— Nu știu..., spuse bărbatul în turcă, iar atunci Edward începu 
să-l bată. 

Yasmin încercă să se uite în altă parte și Demi îi spuse: 

— Să nu îndrăznești. Să nu îndrăznești să te uiţi în altă parte, 
că te legăm de scaun. 

Așa că Yasmin nu o făcu. 

Sub loviturile lui de pumni, Edward văzu cum sângele sărea în 
stropi mici și cum dinţii bărbatului se sparseră. Se opri și îi luă o 
mână. 

— Am, chiar aici, zece modalităţi de a te face să vorbești. 
Bahjat Zaid te-a trimis, nu-i așa? spuse el și începu să-i 
răsucească degetele cu putere. 

Într-un sfârșit, omul strigă: 

— Nu, nu! Bine, Zaid m-a trimis, după care urmă o avalanșă 
de cuvinte pe care Yasmin nu reuși să le înţeleagă, iar Edward 
se aplecă mai aproape de el și-i puse mâna pe umăr, de data 
aceasta cu blândeţe, ca și când ar fi fost prieteni. 

— Aveai de gând să ne furi încărcătura la sosirea ei în 
Rotterdam? 

— Da... și în schimbul ei s-o iau pe Yasmin. Urma să pun 
mâna pe marfă și apoi să v-o dau în schimbul ei. Ca să pot să i-o 
înapoiez tatălui ei. Vă spun tot. Vă rog, nu... 

— Asta înseamnă că ruta pe care ne-o ofereai pentru 
traficarea mărfii noastre de aici și până în America, nu a fost 
decât o minciună? Vreau să fiu sigur că am înţeles. Nu ai de ce 
să te temi dacă îmi spui adevărul. 

— Da. A fost o minciună. Totul a fost o minciună. Nu exista 
nicio rută. Respira întretăiat și cu dificultate. 

Edward se îndepărtă și își șterse o picătură de sânge de pe 
vârful pantofului. Îi făcu un gest lui Demi, care stătea lângă o 

cameră de filmat. Pocni din degete și spuse: 

— Motor! 

Demi porni videocamera. 

Din spatele pantalonilor, Edward scoase o armă cu țeava 
acoperită de amortizor. l-o înmână Yasminei. Auzi respiraţia 
icnită a celorlalți. 

— Actul întâi, spuse el. Omoară.-l. 

Ea luă arma în mână. ÎI privi pe Edward derutată. 

— Nu este un test, Yasmin. Este o obligaţie. 

Bărbatul era distrus, îi picura sânge din gură. Privirea lui o 
întâlni pe a ei. 

— Fă-o, Yasmin! Acum, te rog, pentru că lista mea de 
activităţi nu se scurtează, spuse Edward. 

Ea nu ridică arma; se uita fix la bărbatul bătut. 

— Yasmin... 

Spera că nu va fi nevoit să o amenințe din nou cu moartea. 

— Mă gândesc unde să-l împușc, răspunse ea. Nu vreau să 
nimeresc frânghiile. 

Edward zâmbi, zâmbetul unui profesor mândru de învățăcelul 
său. Bărbatul începu să bolborosească ceva pe limba lui, 
implorând-o să nu tragă, cerând îndurare. 

Ea ridică arma și o stabiliză ca să ţintească mai bine. 

— Yasmin! strigă turcul într-o engleză perfectă. Tatăl tău 
încearcă să te ajute. Orice ţi-au spus ei este o minciună! Nu face 
asta! 

— Mincinosul este tatăl meu. 

Șovăi o secundă. Yasmin clipi și trase. 

Zgomotul împușcăturii fu atenuat; glontul îl nimeri pe bărbat 
în piept. Scaunul se răsturnă. Bărbatul încă trăia; ţipa de durere. 

Yasmin trase din nou. Glonţul nimeri în gât. Omul avu un 
spasm, după care rămase nemișcat. Unul din bărbaţi râse, după 
care toţi o aplaudară. Ea doar se uita la bărbatul mort, de parcă 
acesta ar fi putut să dispară. Nu își cobori arma; împietrise. 

— S-a încheiat filmarea! Demi, încarcă filmul în calculator. 
Blurează-ne feţele, dacă se văd. Apoi o vom pregăti ca s-o vadă 
în premieră idiotul ei de tată. Edward luă arma de la Yasmin și îi 
cobori mâna, ca atunci când faci o marionetă să revină la starea 
iniţială de bucată de lemn. Acum ești desăvârșită. 

Yasmin își îmbrăţișă coatele, ca și când i-ar fi fost frig; părea 
confuză. El îi luă bărbia în mână. 

— Tatăl tău este acum în puterea noastră. Nu ne va mai crea 
probleme, Yasmin. 

Yasmin aruncă o privire spre ceilalţi, care erau cu ochii pe ea. 

— Pot să... pot să mă întorc în camera mea? Sau vreţi să vă 
ajut să curăţaţi aici? 

— Du-te sus. 

Ea ascultă. Cei din grup o priviră în tăcere. 

— Mă întreb, spuse Piet, dacă fata aia nu cumva te păcălește. 

— Nu mă păcălește. 

— Cred c-ar face orice ca să rămână în viață, spuse Piet. Știa 
că era ea sau turcul. Spuneai că este om de știință, nu-i așa? Eu 
cred că are o inimă de gheaţă. N-o scăpa din ochi. Tocmai a 
împușcat un om. A doua oară îi va fi mai ușor. Intotdeauna este 
așa. 

— Taci din gură și scapă de cadavru, spuse Edward. Dată fiind 
spurcăciunea gurii lui, Piet se putea ocupa de treburile cele mai 
murdare. Demi, înregistrarea aceea să fie pregătită de 
transmitere. Vreau ca tatăl să-și înceapă ziua împreună cu fiica 
lui minunată și desăvârșită. 


35. 


Am deschis ochii. 

Am auzit un copilaș plângând și pentru o clipă minunată am 
crezut că era Bocceluţa mea și a lui Lucy și că totul era bine în 
lume. Că la Londra nu se întâmplaseră niciodată acele 
evenimente. 

Însă tavanul era ciudat - un acoperiș albastru și ascuţit, cu 
grinzi albe, înclinate, care îl străbăteau de-a curmezișul. Mă 
aflam în Amsterdam. Lumina dimineţii îmi cădea pe faţă. Încă 
mai auzeam copilașul. M-am ridicat, m-am dus la mica fereastră 
care dădea spre canalul Prinsengracht și am văzut o mamă 
exasperată care trecea pe acolo împingând un cărucior. Ploaia 
de noaptea trecută încetase și părea a fi o dimineaţă frumoasă. 

Nu mă gândisem prea mult la faptul de a fi tată. Când Lucy 
îmi spusese că vom avea un copil, la început am simţit șocul 
surprizei și multă bucurie. Apoi m-am gândit la tatăl meu, care 
ne purtase, pe mine și pe fratele meu, prin șase continente până 


VP - 153 


la vârsta de zece ani, care era ocupat să salveze lumea și care 
ne ignora adesea. Fusese un tată bun în anumite privinţe și 
indiferent în altele. Nu voi repeta greșelile pe care le făcuse el - 
presupunând că mi se va oferi această șansă. 

Un ciocănit în ușă. Am păstrat arma la îndemână și am 
deschis. Mila - îmbrăcată ca o tânără specialistă în relaţiile cu 
clienţii, într-un costum gri de bun gust, cu eșarfă asortată și 
pantofi eleganţi. Avea o servietă scumpă și o pungă cu 
cumpărături. Era un mic cameleon. 

— Astăzi îţi cauţi un loc de muncă, Mila? 

— Da. În cel mai scurt timp, sper să lucrez cu niște persoane 
de o mai bună calitate. Fă un duș. Eu pun de cafea. Ne așteaptă 
o zi aglomerată. 

Am făcut repede un duș, m-am șters, m-am îmbrăcat în blugi, 
un tricou negru și o jachetă. Când am intrat în micuța bucătărie, 
ea pusese deja câteva produse de patiserie pe un platou, iar 
cafeaua aburea fierbinte în cafetieră. Avea laptopul deschis și 
pe el se derula o înregistrare. 

Yasmin, împușcând un bărbat. Înregistrarea ajunse la capăt și 
se reluă de la început. 

Mila clefăia dintr-o chiflă și turna cafeaua. 

— Calitatea filmării este îndoielnică, dar are impact. 

— Dumnezeule! am exclamat eu. 

Am dat înregistrarea înapoi și m-am uitat la chipul bărbatului 
omorât. 

Cel care fusese executat era turcul cu care mă bătusem la bar 
cu o seară înainte. 

Am apăsat bara de spaţiu de pe laptop și înregistrarea s-a 
oprit - Yasmin îngheţă în timp ce ridica arma. Faţa i se vedea 
clar. Orice alt chip, cu excepţia celui al bărbatului mort, fusese 
blurat digital. 

— Lasă-mă să ghicesc, am spus. Șantajarea lui Bahjat Zaid, 
capitolul al doilea. 

— Pe asta a primit-o prin email azi-dimineaţă, la ora șase. Mi- 
a transmis-o Zaid printr-o conexiune securizată. 

— Deci au transformat-o într-o individă care pune bombe și o 
ucigașă, am spus. Tipii nu pot sau nu vor să o ducă la o bancă 
pentru faza cu Patty-Hearst-se-alătură-răpitorilor-ei, așa că o 
fabrică la faţa locului. 

Mila scoase un sunet în timp ce-și bea cafeaua. 

— Zaid l-a trimis pe bărbatul acela? O furie mocnită începea 
să ia locul durerii pe care o simţeam după bătaia de noaptea 
trecută. Mă angajează pe mine, îl angajează pe tipul ăsta și nu 
știm unul de celălalt? Nu-mi place chestia asta. 

— Dacă l-ar fi știut, ar fi putut să le spună numele tău înainte 
de-a fi ucis. 

— De acord, numai că de acum înainte vor fi mai vigilenţi ca 
oricând. Am mers amândoi pe aceeași idee, am încercat să 
stabilim legătura cu Piet, iar acum eu sunt kaput, Mila. Misiunea 
mea a devenit de-o mie de ori mai dificilă tocmai când 
începusem să mă apropii de Nic. M-am ridicat și am început să 
pășesc prin bucătărie. Adu-l aici pe Zaid. Trebuie să discutăm. 
Ce naiba este cu marfa aia pe care mercenarul celălalt trebuia 
s-o fure? 

— Zaid mi-a spus că pleacă din Amsterdam. 

— Și acum unde este? 

— Nu știu. 

— Să-l găsim, atunci. 

M-am așezat, am deschis din nou email-ul pe care îl trimisese 
pe laptop. Sursa originară a email-ului - a celor care o răpiseră 
pe Yasmin - trecuse printr-un serviciu de anonimizare și nu 
putea fi identificată. M-am uitat, însă, la email-ul lui Zaid către 
Mila. Informaţia despre furnizorul de internet era codată în 
header-ele sursei. Le-am examinat și am introdus datele pe un 
site web care oferea informaţii despre localizarea serverului. 
Zaid a trimis asta din Ungaria. Ce naiba caută în Ungaria? Mă 
angajează ca să-i salvez fiica și în loc să stea aici, aproape de 
locul acțiunii, el pleacă în Ungaria? Am simţit cum ridicam 
vocea. Yasmin a lucrat în Ungaria. Dar el de ce s-a dus acolo? 

— Nu știu, Sam, iar faptul că ţipi la mine nu o să atașeze un 
GPS de el. Compania lui are o sucursală acolo. Poate că nu face 
decât să se ocupe de afaceri. 

Cum să nu! Chiar de cea la care lucrase Yasmin. 

— Nu-mi place asta. Faptul că Zaid angajase un alt agent care 
să încerce o operaţiune de salvare - am fi putut să ne 
împiedicăm unul pe celălalt. Ne-am fi putut ucide între noi, 
confundându-ne cu un membru al bandei. Presupun că turcul 
primise aceleași ordine ca și mine: să o salveze pe Yasmin și să-i 
lichideze pe răpitorii ei. 

Mila ridică din umeri. 

— Poate. Ne trebuie o abordare diferită. 

— Nu, nu știm nici măcar tot ce s-a întâmplat acolo. Zaid voia 
ca turcul să fure orice urma să fie expediat, astfel încât să poată 
schimba marfa respectivă pentru fiica lui. Trebuie să știm 
despre ce fel de încărcătură este vorba. 

— Voi descoperi eu asta, am spus. 

Am stat să mă gândesc. 

— Bun, deci eu mă aflam în bar înaintea lui Nic. Aș putea 
spune că l-am auzit pe turc lansând o ameninţare care îi viza 
atât pe Nic, cât și pe Piet. 

Mila îmi adresă un zâmbet ușor. 

— Mănâncă-ţi micul dejun. Trebuie să fii pregătit să-l sperii 
foarte tare pe Nic. 

Am urmărit din nou înregistrarea. 

— Acum ce-i vor mai cere lui Zaid? Au făcut asta pentru că 
știau că turcul era pe urmele lor, dar și ca să o distrugă pe ea o 
dată în plus. Acum există înregistrări cu fiica lui Zaid care pune 
o bombă într-o gară și cu ea ucigând un bărbat. Ce-ar fi, însă, 
dacă nu i-au spălat creierul? Dacă este un participant benevol? 

— Nimic din trecutul ei nu sugerează violența. 

M-am uitat cu atenţie la înregistrare. Am văzut cum Yasmin 
ucide din nou. 

— Este ca și când indivizii ăștia ar vrea ca Zaid să sufere. E o 
chestiune personală. 

— Asta este părerea ta. Te-ai putea înșela, spuse Mila. 

— Uite care este problema. Nu știu cum pot să-mi exercit 
influența asupra lui Nic, respectiv asupra lui Piet și totodată să 
fiu în afara oricărei suspiciuni. 

— Am putea să punem mâna pe Nic și să-l forțăm să ne spună 
totul. 

— Nu. Dacă vrei ca întregul grup să fie eliminat, atunci 
trebuie să pătrund în interior. Trebuie să-i prind pe toţi deodată. 
lar în momentul acesta, Nic reprezintă soluţia. 

— Cum îl vei convinge, atunci, că are nevoie de tine? 

— Orice operaţiune de acest gen are de depășit o anumită 
dificultate, am spus. Trebuie să aflu care este dificultatea pe 
care o întâmpină ei și să fiu cel care o poate rezolva. 

— Și cum vei afla asta? 

M-am gândit. 

— Gregor mi-a spus că Nic locuiește deasupra unei cafenele 

din cartierul Jordaan. Știu că numele lui de familie este ten 
Boom. Se poate începe de aici. 


36. 


Mi-a luat ceva timp să-l găsesc pe Nic. Nu figura în cartea de 
telefoane. L-aș fi putut întreba pe Gregor, însă nu voiam să-l 
sperii și mai tare. Jordaan este un cartier vechi, nu departe de 
Prinsengracht, care a început să fie la modă. Nu era situat pe 
canal; avea străzi înguste în unele porțiuni și largi în altele, chiar 
și parcări pentru mașini pe mijlocul străzii. Clădirile erau 
înguste, cele înalte fiind des întâlnite în Amsterdam: linia 
acoperișurilor era un amestec de unghiuri și înălțimi diferite. 
Multe din magazine erau numai bune pentru hipsteri sau se 
adresau studenților: librării, magazine cu îmbrăcăminte și o 
mulțime de localuri în care se putea bea cafea sau bere. In cea 
de-a noua cafenea în care am intrat figura, într-adevăr, un ten 
Boom lângă soneria apartamentului corespunzător. Eram la 
baza scărilor când am auzit vocea ridicată a lui Nic și zgomot de 
pași coborând pe scări. 

Fir-ar să fie! 

Am ţâșnit afară pe ușa principală și m-am grăbit să mă așez la 
coadă la cafenea. Dacă Nic ar fi intrat să-și bea cafeaua de 
dimineaţă, mi-ar fi fost al naibii de greu să-i explic de ce mă 
aflam acolo. M-am gândit. Hm. Poate va crede că am dat 
dovadă de iniţiativă și am aflat unde locuiește. Cel mai probabil, 
însă, va intra în panică. 

In spatele meu am auzit zăngănind clopotelul de la ușa 
cafenelei. Este mai bine să înfrunţi furtuna. Am privit peste 
umăr. Tocmai intrase o tânără drăguță. lar în spatele ei se 
vedea Nic, vorbind la telefonul mobil și gesticulând cu 
însufleţire. Descuie lacătul unei biciclete, o scoase din suport și 
se urcă pe ea. Nu se mai deranjă să-și așeze mâinile pe ghidon, 
asemenea multor aventurieri din Amsterdam, ci porni la drum, 
continuând să pălăvrăgească la telefon. 

M-am strecurat afară din rând, i-am zâmbit tinerei drăguţe și 
m-am grăbit să mă întorc în holul clădirii lui Nic. 

Apartamentul lui era la ultimul etaj. Am urcat pe scări, am 

găsit ușa, am ascultat. Înăuntru, doar tăcere. Am îngenuncheat 
în faţa ușii. Mila considerase că planul meu era „prostesc”, însă 
mă echipase totuși cu cele necesare. 

Încuietoarea era simplă: cu două șperacle am descuiat-o în 
patruzeci de secunde. Am deschis încet ușa și am pătruns 
înăuntru, închizând-o fără zgomot. 

În apartament era dezordine. Pe o măsuţă de cafea zăceau 
pahare de bere pe jumătate băute, rămase de noaptea trecută 
și mirosind a stătut. Ziarul de ieri stătea desfăcut pe canapea. 

M-am mișcat pe tăcute prin încăperea murdară, prin bucătăria 
micuță. După bucătărie urmau trei uși. Am deschis-o pe cea mai 
apropiată: era o baie micuță. Apoi pe următoarea. Și am 
înghețat. 

O femeie mai în vârstă dormea pe un pat, sforăind. O sticlă 
goală de votcă stătea de pază pe noptieră. Părul îi era în 
dezordine și un ușor iz de nespălat plutea în jurul ei. Am închis 
încet ușa. 

Fir-ar să fie! Era prea periculos. Dar putea fi și singura mea 
șansă... Am încercat ușa cealaltă. Camera lui Nic. Era tot atât de 
curată pe cât era cealaltă de îngălată. Cea mai mare parte a sa 
era ocupată de un birou, pe care erau așezate trei calculatoare. 
Deasupra monitoarelor erau șiruri de cărţi despre proiectarea 
bazelor de date, limbaje de programare și numeroase altele 
despre pirateria și securitatea informatică. Poate că Nic era ceva 
mai mult decât un spammer. O mână de fotografii erau 
împrăștiate pe o noptieră. Un Nic mai tânăr, fără coada de cal și 
burta de bere, lângă femeia care dormea în patul din camera 
cealaltă. Aceasta era mai tânără și avea o înfățișare mai 
sănătoasă, iar lângă ea era un bărbat care aducea cu o versiune 
mult mai în vârstă a lui Nic. 

Nic, cel care aspira să devină un ticălos dat naibii, era un 
împătimit după calculatoare care locuia cu mama lui. 

Venisem pregătit. Îmi trebuiau informaţii, iar în zilele noastre 
cele mai multe informaţii sunt stocate în calculatoare. Am 
apăsat bara de spaţiu de pe tastatură. A apărut o fereastră de 
autentificare care îmi cerea o parolă. Am introdus un stick USB 
portabil într-unul din porturile primului calculator. Programul 
încărcat pe el a început să încerce să spargă parola de 
autentificare. Mila spusese că era o tehnologie a NSA”, dar nu 

spusese și cum pusese mâinile ei mici și murdare pe ea. 

In timp ce spărgătorul de parole încerca, normal, să spargă 
parola, eu am percheziționat încăperea. Nic avea o armă, un 
pistol Glock, ascuns sub pat. Nimic altceva. 

Sforăitul crescu în volum, femeia fornăi, apoi rămase tăcută. 

Calculatorul bâzâi. Reușisem să intru. Am scos spărgătorul de 
coduri și am introdus un alt stick USB, menit să copieze întregul 
hard disc. Mila îmi promisese că acesta avea să lucreze mult 
mai rapid decât unul convenţional. Începu să-și facă treaba și m- 
am dus la lista cu cele mai recente aplicaţii și documente ca să 
văd la ce lucrase Nic. Consultase niște fișiere PDF. Le-am 
deschis pe toate. 

Citise și copiase știri despre explozia bombei din gara 
Centraal, apărute pe site-urile de știri. Le-am parcurs. Nimic nou 
faţă de ceea ce știam deja. Cinci morți. Patru olandezi, un rus. 
Numele rusului nu fusese încă făcut public, spunea poliţia, din 
cauza dificultății de a-i găsi familia. 

Bomba explodase într-un mic stand de cărţi; fusese lăsată în 
spatele unor rafturi din carton pe care erau expuse cărţi la preţ 
redus. Poliția suspectase că nu fusese amplasată într-un spaţiu 
deschis din staţia de cale ferată pentru că nu exista niciun loc în 
care să te debarasezi de un rucsac fără ca acesta să fie 
observat. 

Urmau fotografii ale dezastrului și le-am privit vreo cinci 
secunde înainte să-mi dau seama de un lucru: era imposibil să fi 
fost preluate de pe vreun site de știri. Erau fotografii de la locul 
crimei, făcute de poliţie, de genul celor care efectiv nu erau 
puse la dispoziţia publicului larg spre vizionare. 

Erau înfiorătoare. Oameni care își cumpărau ziarele, revistele, 
vreo ciocolată pentru o gustare sau un mic dejun „nesănătos”. O 
casieră care presta o muncă simplă și onorabilă. Toţi, morți. 
Trupurile lor sfârtecate zăceau printre resturile contorsionate și 
arse ale standului. Pereţii erau stropiţi de sânge. Pretutindeni 
erau membre smulse din corpuri. 

Imi aducea aminte de momentele cele mai cumplite ale 
exploziei bombei de la Holborn. 

De unde avea Nic aceste fotografii? 

Exista și o analiză a bombei făcută de către poliţie, etichetată 
drept clasificată. 

Ce spusese el seara trecută, la pisoar? Am marfa. Copoii nu 

știu. Crezusem că se referea la marfa de contrabandă, însă mă 
înșelasem. Ticălosul încrezut spărsese baza de date a poliţiei. 
Urmărea investigația. 

Mi se înfioră pielea. Nic era mult, mult mai mult decât părea. 
Îl subestimasem foarte tare. 

Am examinat informaţiile despre bombă. O cantitate mică de 
explozibil Semtex, despre care se credea că fusese furată dintr- 
un stoc din Republica Cehă, cu șase luni în urmă. Simplu. 

Dar. Dar. 

În raport nu se spunea nimic despre modul în care bomba 
fusese detonată. L-am răsfoit până la capăt. Ar fi trebuit să 
existe un cronometru sau un telefon mobil care să declanșeze 
explozia printr-un apel. Niciunul din acestea nu exista. Chiar și 
după o explozie devastatoare trebuiau să fi rămas probe 
criminalistice referitoare la modul în care bomba fusese activată 
și detonată. 

Următoarea pagină era intitulată aparatură electronică 
neidentificată. Am aruncat o privire peste ea; exista ceva 
echipament electronic în rucsacul care fusese spulberat de 
explozie, însă rămăseseră suficiente fragmente din care să 
reiasă că nu proveneau de la un telefon mobil. Poliţia continua 
să le asambleze. Poate că acela fusese detonatorul. Dar dacă se 
știa că nu era un telefon mobil sau un cronometru, atunci ce 
era? Puteam să văd o grilă topită pe jumătate, nu mai mare 
decât podul palmei, care arăta ca un fagure, construită din 
metal. Nu văzusem până atunci nimic asemănător. Se părea că 
fusese proiectată prin standul de cărți și ajunsese în intestinele 
uneia din victime, fiind astfel protejată de violența exploziei. 

Poliţia încă nu știa ce reprezenta mecanismul acela și acest 
lucru mă tulbură. 

În camera de alături, sforăitul crescu din nou în intensitate, 
după care încetă. Auzeam mișcare în pat. M-am oprit din 
tastare. Fâșâitul încetă, dar sforăitul nu se reluă. Am aruncat o 
privire pe fereastră. Erau fix patru etaje de cădere liberă până 
jos, la marchiza cafenelei. 

Am așteptat. Nicio mișcare. Poate că se trezise și se uita în 
tavan. Am verificat stick-ul portabil; încărcarea era la jumătate. 
Poate că mamica era obișnuită cu clicul insistent și discret al 
tastelor; ar putea presupune doar că Nic era acasă. 

M-am uitat la fișierele despre persoanele care muriseră în 

explozie. Cei patru cetățeni danezi erau casiera și trei clienţi, 
respectiv o fată de nouăsprezece ani, un bărbat de patruzeci și 
cinci, o femeie de cincizeci și un bărbat de douăzeci și șapte de 
ani. Erau soții și soți, taţi și fiice, prieteni. Fiecare din ei avea, în 
dosarul electronic, o fotografie din permisul auto sau din 
pașaport. 

Fișierul rusului era gol, cu excepţia raportului de autopsie. 
Niciun nume. Fără vârstă înregistrată, fără numărul 
pașaportului. Fără fotografie. 

Ciudat. Poliţia din Amsterdam, una dintre cele mai bune din 
lume, nu deţinea nicio informație despre cine era cea de-a 
cincea victimă. Asta m-a uimit. 

Am parcurs și restul fișierelor pe care Nic le subtilizase din 
bazele de date ale poliţiei. Am găsit o înregistrare video numită 
toezicht, cu data din ziua exploziei. Toezicht însemna 
supraveghere. Am pornit-o. 

Transmisia camerei de supraveghere ajunsese la un sistem de 
securitate central; dacă respectiva casetă s-ar fi aflat numai în 
stand, probabil că nu ar fi supravieţui exploziei. Aveam cinci 
minute de înregistrare pe care Nic reușise să le șterpelească din 
serverele poliţiei. 

Am urmărit ultimele clipe din viaţa unor oameni nevinovaţi. 

Tânăra casieră la ghișeul ei, dând restul ușor încruntată de 
plictiseală Își tot scărpina urechea. Clienţi care veneau și plecau, 
cei mai mulţi fără să zăbovească prea mult. Nu am văzut-o pe 
Yasmin, ceea ce însemna că trebuie să se fi debarasat de 
bombă înainte de începerea acestei părţi a înregistrării. Zeci de 
oameni plecând, venind, plecând din nou. Standul era aglomerat 
- era uimitor că nu fuseseră omorâte mai multe persoane. Am 
văzut un bărbat oprindu-se în fața standului de cărți; lângă 
acesta era un stand cu ziare. Se întinse după ziar și în clipa 
aceea ecranul deveni de un alb încins. 

Am derulat înregistrarea înapoi și am oprit-o. Cinci persoane 
la un stand, surprinse de ochiul care nu clipea al camerei de 
supraveghere. Pe cei patru danezi îi vedeam și îi ghiceam după 
fotografiile din timpul vieții. Rusul era bărbatul care se întindea 
spre standul cu ziare în momentul în care explodase bomba. Am 
derulat înapoi, cadru cu cadru. Bărbatul se îndepărtă de standul 
cu ziare. Îl vedeam din profil, cu faţa ușor întoarsă într-o parte. 
Se așeză cu spatele la standul cu reviste. Și atunci i-am văzut 

fața. 
II cunosc. Nu se poate! 


37. 


În spatele meu, pe hol, se deschise o ușă. Se auzi zgomot de 
picioare târșite pe parchet. 

— Nic? Bent wakker u? Te-ai trezit? 

— Ja, am strigat eu imitându-l pe Nic cât am putut de bine. Nu 
mai puteam rămâne. Am scos stick-ul din port. Am auzit ușa de 
la baie închizându-se, apoi apa curgând în chiuvetă, apa trasă la 
toaletă. Porni dușul. Și pe lângă toate acestea am auzit 
deschizându-se ușa de la intrare. 

Nic sosise acasă. 

Nici vorbă să ies prin faţă. Am tastat cu atenție la calculator, 
asigurându-mă că nu lăsam nicio urmă a timpului pe care-l 
petrecusem lucrând la el. M-am dezautentificat, iar ecranul a 
revenit la pagina de autentificare. L-am pus pe funcţia de 
hibernare. _ 

Am scos un picior pe fereastră. Incă mai auzeam fâșâitul apei 
în duș și am sperat că Nic nu venea direct în camera sa. M-am 
extras din cameră și m-am așezat pe pervaz. 

În jos nu aveam cum să cobor: am verificat. Din peretele de 
cărămidă ieșea o bârnă, la câţiva metri deasupra capului meu. 
Majoritatea clădirilor din Amsterdam aveau așa ceva; dată fiind 
îngustimea celor mai multe scări interioare din Olanda, am 
presupus că o foloseau la ridicarea pieselor mari de mobilier 
până în casă. 

Era o săritură destul de riscantă. Am așteptat ca cineva de pe 
stradă să mă observe, dar nimeni nu privea în sus. Mi-am 
adunat gândurile; lasă mușchii să-și reamintească orele de 
antrenament la parkour. Puteam să fac asta. Am privit spre 
bârnă. Am sărit. Mi-am întins mâinile ca să mă prind de bârnă. 

Am ratat. 

Am căzut. Am ajuns la pervazul de cărămidă pe care mă 
așezasem înainte și abia am reușit să mă prind de el. Corpul 
meu s-a lovit de cărămizi, iar durerea a urcat în sus, pe braţe. 
Vârfurile degetelor îmi frigeau ca focul, dar nu îndrăzneam să 

tip. M-am folosit de picioare ca să amortizez impactul și acest 
lucru mi-a oferit forța necesară ca să-mi măresc priza asupra 
pervazului de cărămidă. Parkour-ul întărește mâinile, braţele și 
mușchii abdominali, numai că eu îmi ieșisem prea mult din 
formă. Am aruncat o privire jos. Strada era aproape pustie. O 
femeie ieși din cafenea, trecu de marchiza galben deschis, dar 
nu privi în sus. 

Am auzit ușa deschizându-se. Nic intrase la el în cameră. 
Fluierând. Eram terminat. Am auzit un zăngănit la biroul lui; era, 
probabil, la numai vreo treizeci de centimetri de mine. Dacă ar fi 
privit pe fereastră, mi-ar fi putut vedea mâinile. L-am auzit 
vorbind ceva în olandeză cu mama lui, pe un ton enervat, 
spunându-i că nu avea timp să stea la taclale. 

Slavă Domnului. Am riscat să ridic capul și am văzut, prin 
geam, că se îndepărta de mine, ducându-se spre hol. Dar lăsă 
ușa de la dormitor deschisă. 

Parkour înseamnă deplasare eficientă dintr-un loc în altul. 
Eficienţă. M-am servit de minte ca de un cuţit. Am separat 
problema în pași mai mici care puteau fi parcurși într-o singură 
mișcare fluidă. Atârnam de fereastră de mai puţin de zece 
secunde. Nu aveam timp de pierdut. 

M-am tras în sus cu o mișcare lină. Am reușit să așez un picior 
pe pervaz, ridicându-mi și restul corpului. Mama lui Nic l-a 
strigat din camera ei, plângându-se că nu-i aducea micul dejun. 
Nic îi spuse să-l mai scutească și să se ducă din nou să se culce, 
până se va trezi din beţie. Vocea i se auzi mai tare pentru că se 
îndrepta spre dormitoare. 

Trebuia să încerc din nou săritura. Am sărit, iar de data 
aceasta mi-am încleștat mâinile în jurul bârnei. Auzind vocea lui 
Nic ocărându-și mama și pe aceasta zbierând un răspuns, mi-am 
strâns repede picioarele sub mine. Un țipăt se auzi din stradă - 
cineva mă văzuse. Tot ce mai puteam face era să dispar urgent, 
înainte să fie chemată poliția. M-am deplasat spre capătul 
bârnei și m-am făcut nevăzut pe acoperiș. Pe acoperiș nu mă 
putea vedea nimeni. Am stat întins acolo, m-am uitat la cer și 
mi-am tras sufletul. M-am târât încet de pe acoperișul lui Nic, pe 
cel vecin. Mi-am croit drum cu atenţie, lin, ferindu-mă să fiu 
văzut din stradă. Părea să dureze o veșnicie. 

O fetiţă dintr-unul din apartamentele de la mansardă se uita 
la mine și făcu ochii mari când am ajuns la capătul construcţiei, 

la vreo duzină de clădiri depărtare de casa lui Nic. Avea vreo 
patru anișori, ochi strălucitori și obraji bucălaţi. l-am făcut cu 
mâna, iar ea mi-a făcut cu mâna la rândul ei. Apoi am dus un 
deget la buze, iar ea a făcut același lucru, râzând. Am mimat 
deschiderea ferestrei; ea deschise fereastra. 

M-am strecurat pe geam în camera ei. Ea mă privea cu 
atenţie. Am mângâiat-o pe cap și am mimat din nou gestul prin 
care-i ceream tăcere. Ea râse iar. Am ieșit tiptil din camera 
copilei; din dormitor am auzit zgomote din care se deducea că o 
mamă se îmbrăca, iar din baie se auzea dușul. După câteva 
clipe ieșisem din apartament și coboram pe scara interioară a 
clădirii. 


38. 


— Îl cunoști pe rusul care a murit? De unde îl știi? mă întrebă 
Mila. Introdusese stick-ul în calculatorul ei și se uita la ceea ce 
furasem de la hoţul Nic. 

Vocea mi se auzi răguşit. 

— În ziua în care a explodat bomba de la Londra... am făcut o 
prezentare despre un tip despre care credeam că are legături cu 
finanţarea cercurilor internaţionale infracţionale, dintre care 
unele ajungeau chiar până la nivel guvernamental. L-am numit 
Țarul Banilor, un individ pe care nimeni nu reușea să-l identifice. 
Nu exista nicio informaţie despre el, nu avea niciun fel de 
antecedente; nu aveam decât o singură fotografie și câteva 
mențiuni referitoare la persoana lui de la doi informatori care, 
ulterior, au fost găsiţi morţi. Este vorba despre acest individ. 
Acesta este individul pe care-l urmăream, pe care voiam să-l 
prind. Am crezut că era posibil ca bărbatul cu cicatrice să 
lucreze pentru a-l proteja pe Țarul Banilor. In schimb, bărbatul 
cu cicatrice l-a omorât. Abia mai puteam să respir, pieptul 
parcă-mi devenise un bloc de piatră. Mi-au omorât ţinta. Cine 
naiba sunt oamenii ăștia? Ce urmăresc? De ce mi-au răpit soţia? 

Mila mă privi cu atenţie. 

— Ăsta nu a fost un atac cu bombă obișnuit, am spus eu. A 
fost mult mai mult decât atât. A fost o crimă. Trebuie să analizez 
tot ce am extras din laptop-ul lui Nic. Să găsesc un motiv pentru 

ca el să mă introducă în această operaţiune. 
— Atunci să-ţi găsim un motiv, spuse Mila aplecându-se spre 
laptop. 


39. 


— Nu cred că pot să introduc oameni noi în momentul acesta, 
îmi spuse Nic la telefon. 

Am bănuit că primise un ordin de interdicţie de la Piet. Erau în 
stare de panică după încercarea turcului de-a se infiltra în 
grupul lor. Sau exista încă o posibilitate, mai de temut, și anume 
aceea că își dăduse seama că cineva îi accesase calculatorul 
sau intrase în camera lui. Nu vor mai avea încredere în nicio 
persoană nouă; turcul îmi compromisese toate șansele. 

Nu aveam, însă, alte opţiuni. Trebuia să-l conving să mă 
accepte. 

— Ascultă, Nic. E-n regulă. Dar trebuie să-mi faci rost de niște 
biștari, frate, pentru că am niște informaţii care valorează bani 
grei pentru tine și pentru șeful tău. 

— Mă îndoiesc de asta, Sam, dar... 

— Inainte ca tu să ajungi la Grijs Gander, turcul vorbea despre 
mutarea unei încărcături importante pentru tine. În Statele 
Unite. Nu cred c-ar trebui să ai încredere în el dacă își dă drumul 
la gură așa, într-un bar. Dacă ai nevoie să muţi o marfă mai 
delicată, o pot face eu. Repede, sigur și ieftin. 

— Vorbea despre o rută de contrabandă. În bar. Nic ridică 
puţin vocea. 

— Le-a spus totul în turcă prietenilor lui și eu am prins destul 
de multe, am zis. l-am aruncat o privire Milei, care asculta ce 
vorbeam. Spunea că o să-l facă pe Piet să plătească, dacă nu-și 
primea banii. Zicea c-o să le dea polițiștilor un pont printr-un 
apel anonim, dacă Piet nu-i va da ce voia el. 

— Eu... Eu nu pot să vorbesc despre asta la telefon. 
Nervozitatea din vocea lui crescu. 

— Dar toate astea n-au însemnat mai nimic pentru mine, 
până au început să se ia de prietenul tău. Firește că dacă îl 
torturaseră pe turc, iar acesta le spusese o poveste diferită de a 
mea... m-aș fi putut afla într-un pericol foarte mare. Dar astea 

erau riscurile. Pe scurt, o să-ți ofer o rută mai bună și mai sigură 
decât turcul ăla, iar eu știu să-mi ţin gura. Am nevoie deo 
activitate stabilă, Nic. 

— Va trebui să te sun mai târziu. Dar nu-ţi promit nimic. 

— Uite ce e, nu-i bai, tu și prietenul tău puteţi să vă ardeți. 
Mie puţin îmi pasă. Hai noroc! Și am închis telefonul. 

Mila ridică o sprânceană. 

— L-ai luat tare. 

Nu i-am răspuns. 

— Sam? 

— Ce? 

— Nu lăsa emoţiile să-ţi stea în cale. 

— Nu sunt emotiv. Observi vreo emoție? Sunt întruchiparea 
unei feţe de pocherist în momentul ăsta. 

— Acest Țar al Banilor... Dacă lucra împreună cu bărbatul cu 
cicatrice, dacă el era omul cu banii, de ce l-ar fi omorât bărbatul 
cu cicatrice? Și de ce în felul acesta? Era mult mai ușor să-i 
tragă două gloanțe în cap și să-l arunce într-un canal. 

Nu aveam niciun răspuns, iar aceasta era o parte a problemei. 
Doi iepuri dintr-un foc: bărbatul cu cicatrice a făcut-o pe Yasmin 
Zaid să apară drept o criminală și totodată l-a eliminat pe Țarul 
Banilor - însă de ce? Crezusem că bărbatul cu cicatrice pusese 
bomba în biroul nostru pentru a-l proteja pe Țarul Banilor. Era 
evident că nu. 

Telefonul pe care-l ţineam în mână sună. L-am lăsat să sune 
de cinci ori. 

— Face pe el, spuse Mila. 

L-am lăsat să mai sune de două ori înainte de a răspunde. 

— Da? 

— S-ar putea să-ţi fac rost de ceva de lucru. Vreau doar să 
înţelegi că șeful meu este extrem de prudent în momentul 
acesta. 

Cred și eu că este, am gândit eu. 

— Imi place un șef prudent. 

— Ne întâlnim la barul la care am fost seara trecută și te voi 
duce la Piet. 

— Nu. În spaţiu deschis, la lumina zilei. Unde să vă pot vedea 
venind, pe tine și pe prietenii tăi. Știu un bar... Dar în acest 
punct Mila își scutură capul a negare. Ba nu, uite ce e, Nic, în 
semn de bună-credinţă, te las pe tine să-l alegi. 

— Cunoști Pelikaan Cafe de pe strada Singel? 

Mila dădu afirmativ din cap. 

— Da, am spus. 

— Ne vedem acolo. La prânz. 

— Bine. Ne vedem la prânz. Nic închise telefonul. 

— Ca să vezi. Mila își scoase casca receptorului. Au mușcat 
momeala. Dar s-ar putea și să te înșface și să te forţeze să 
vorbeşti într-un loc ales de ei. Nu vor avea imediat încredere în 
tine. Va trebui să ne pregătim și pentru această eventualitate. 

— De ce nu le-aș cere să ne întâlnim aici, pe terenul nostru? 

— Pentru că vreau să protejez terenul nostru, spuse ea. 
Trebuie să consideri Rode Prins drept casa ta conspirativă. 
Cunosc Pelikaan-ul. Și știu ce vom face. Grăbește-te, nu avem 
prea mult timp la dispoziţie. 

Se ridică și îi atinsei braţul. 

— Ai reușit să-l găsești pe Bahjat Zaid? 

— Nu, spuse ea. Nimeni nu pare să știe unde este. 

— Uite ce e, eu cred că le-a dat ceva din sucursala lui din 
Ungaria, ceva la care lucra Yasmin. Asta transportă ei ilegal prin 
Europa. 

Ea își mușcă buza. 

— Omul este fabricant de arme, Mila. Ce naiba le dă ăstora? 
Plătește răscumpărări, iar ei nu-i vor mai înapoia niciodată fata. 

— Tu și cu mine am primit niște ordine, Sam. O salvăm pe 
Yasmin, îi eliminăm pe răpitorii ei, atât ca martori, cât și ca 
amenințare. Fă asta și nu trebuie să-ţi mai baţi capul cu ce le-a 
dat el lor. 

— Dar tu știi? Fii sinceră cu mine. 

— Nu, nu știu, spuse ea, iar eu am crezut-o. 

— Dar tot trebuie să știu ce vor să expedieze în America. 

— Să începem cu începutul. Yasmin. Șleahta asta. Aceasta 
este calea de a afla adevărul despre soţia ta, Sam. Păstrează-ți 
concentrarea. Vocea ei căpătă un accent metalic. Am niște 
informaţii pe care le poți folosi, Nic. Foarte neplăcute. 

— Ce anume? 

— Din calculatorul lui Nic. 

Deschise un fișier. Fotografii. Fotografiile unor adolescenți în 
posturi oribile, provocatoare. Băieți, fete, de diferite vârste, în 
diverse poziţii, de la reticente, la explicite. Am văzut o listă de 
nume, de email-uri. M-am uitat în altă parte. 

— Molestează copii? 

— Tot ce se poate. În cel mai bun caz, este un samsar de 
materiale obscene. Se pare că, dacă dorești o fotografie 
personalizată, Nic îţi poate face rost de una. 

Asprimea din vocea ei se stinse și înjură încet. 

M-am gândit la privirea ciudată pe care i-o aruncase fetiţei din 
cafeneaua din Dam Square seara trecută și mi s-a făcut rău. 

— Bine. Ăsta este un avantaj. Îi pot forța mâna. 

— După care, spuse Mila, poţi să i-o și tai. 


40. 


Howell examina înregistrarea video de la centrul de 
supraveghere din gara din Rotterdam. Acolo! Camerele îl 
surprinseseră pe bărbatul pe care-l văzuse pe înregistrarea din 
port și care semăna cu Sam Capra. Zâna blondă cu ochelari 
imenși de soare era la câţiva pași în faţa lui. 

— Trenul în care s-au urcat? întrebă el. 

— Cursa de 10 și 15 spre Amsterdam, spuse August, 
verificând un mers al trenurilor. 

— Vreau toate înregistrările despre două bilete cumpărate 
împreună, cu un singur card de credit. 

— Ar fi putut plăti în numerar sau să fi folosit un bilet 
preplătit, spuse August. 

— Sau ar fi putut face o greșeală, spuse Howell. 

Zece minute mai târziu, Howell obținuse un nume pentru ruta 
spre Amsterdam. Cele mai multe persoane care călătoreau cu 
această cursă de 10 și 15 aveau deja biletele cumpărate; însă o 
pereche din vagonul cinci le cumpărase cu un card de credit pe 
numele Fernanda Gatil. 

Sună la biroul CIA din Amsterdam și le dădu acest nume, 
solicitând un raport complet despre Fernanda Gatil și cerându-le 
să comunice numele ei la toate punctele de frontieră din 
Olanda. Voia să știe unde lucra, unde locuia, fiecare detaliu 
despre viața ei. Solicită intensificarea cercetării imaginilor 
surprinse de camerele de supraveghere din staţia de cale 
ferată; voia să știe cine este femeia aceasta și de ce călătorea 
cu un bărbat despre care era destul de sigur că era Sam Capra. 

41 


Douăsprezece și zece. 

Licheaua de Nic întârzia. M-am așezat la terasa Pelikaan-ului, 
pe partea sudică a canalului, sorbind dintr-o jumătate de halbă 
cu Heineken. Lumina soarelui strălucea în apă. 

M-am întrebat, pentru prima oară, cine era turcul pe care-l 
angajase Zaid. Un aventurier? Un contrabandist? Cineva ca 
mine, care avea o vendetă personală împotriva bărbatului cu 
cicatrice? Bahjat Zaid era un tată panicat care nu-și pusese 
toată încrederea în Mila sau în angajatorii ei misterioși. După ce 
mă mai calmasem puțin în drum spre această întâlnire, am 
ajuns la concluzia că nu puteam să-l învinuiesc. Nici eu nu știam 
dacă prichindelul meu era mort sau trăia. 

Începeam să mă apropii de adevăr și de Lucy. Știam asta. Era 
întâlnirea cea mai importantă din viaţa mea. Incercam să nu 
transpir. Încercam să nu mă gândesc prea mult. Cântă refrenul 
potrivit și vei reuși să te insinuezi în interior. 

Nic își croia drum prin mulţimea plimbăreţilor de sâmbătă. 
Privea totul și pe toată lumea cu un aer dispreţuitor. Nu părea 
fericit. 

Se așeză în faţa mea. În lumina zilei arăta gălbejit, nedormit. 
M-am întrebat dacă-și dăduse seama că în camera lui 
pătrunsese un intrus care-i investigase secretele scabroase. Dar 
probabil că niciunul din șleahtă nu dormise bine noaptea 
trecută, știind despre tentativa de infiltrare a turcului. 

— Salut, i-am spus eu. 

Trebuia neapărat să nu las disprețul să mi se simtă în voce. 
Știu ce ești tu. 

— Am o zi foarte proastă, spuse el. 

Chelnerul se opri la masa noastră; Nic comandă o Cola. 
Chelnerul i-o aduse și se făcu nevăzut. Nimeni nu se așeză lângă 
noi. 

— Deci așa. Turcul ăsta v-a compromis ruta? 

— A fost o cacealma, spuse Nic. Turcul a fost un mincinos. 

— A fost? 

— Adică este. Scuză-mi engleza. 

Trebuia să par un tip disperat să obţină o slujbă; ceea ce și 
eram. 

— Ascultă, Nic. Am dus o mulţime de lucruri din Europa de Est 
până în Olanda, Anglia și America. Știu să transport orice fel de 
marfă de contrabandă dintr-un loc într-altul. Dacă vrei să eviţi 
riscul ca turcul să-ți fi rasolit ruta planificată, lasă-mă pe mine 
să-ţi fac o rută complet nouă pentru noul transport. Joacă la 
sigur. 

Nic sorbi din băutură. Am așteptat. Dacă ei ar fi depins de 
turc ca să le asigure tranzitul mărfii în Statele Unite, nu mai 
puteau face uz de aranjamentele sale, deci trebuie să fi fost 
disperaţi. Dacă nu găsiseră cumva o soluţie între timp. Insă 
turcul nu murise decât de câteva ore și poate că eu eram cea 
mai bună șansă pe care-o aveau pentru a face ca operaţiunea 
să înainteze. Nic ar fi fost, atunci, trimis ca să mă evalueze. 

— De ce ești atât de disperat după o slujbă? întrebă el. 

— Îmi place să mănânc și să dorm având un acoperiș 
deasupra capului. Și am nevoie să mă instalez în Olanda. 

— De ce aici? 

— Am câteva mici dificultăţi în Europa de Est. Trebuie să mă 
concentrez pe contrabanda de mărfuri către Occident. Am luat o 
înghiţitură mare de bere. Nu m-ar deranja să particip la orice 
operaţiune ai avea tu în curs în acest moment. Despre ce este 
vorba? Țigări contrafăcute, bunuri de lux? Droguri sintetice? 
Toate acestea erau afaceri care valorau miliarde - în zilele 
noastre, aproape douăzeci la sută din economia mondială 
reprezintă marfa de contrabandă. 

— Trebuie să fii la mare strâmtoare dacă-ţi pierzi timpul prin 
baruri sordide, așteptând să ţi se ivească ceva de lucru. 

— De fapt, îmi plac la nebunie barurile de karaoke. Și dac-ai fi 
menţionat formaţia Dire Straits acolo seara trecută, aș fi cântat 
unul din hiturile lor. 

Pe faţa lui, un zâmbet licări și se stinse. 

— Care este numele tău întreg, Sam? 

— Peter Michael Samson. 

Telefonul lui Nic sună. Îl deschise, ascultă cu atenţie. Avea o 
faţă de pocher în cea mai mare parte a timpului, însă i-am 
surprins un ușor început de zâmbet în colţul gurii. Se ridică de la 
masă, se duse la o masă încă neocupată și dădu un telefon. 
Ascultă, urmărindu-mă din priviri. Am ridicat paharul la buze și 
am șoptit în spatele camuflajului oferit de jumătatea de halbă. 

— Ai prins asta? am întrebat. 

Mila răspunse: 

— Da. 

Transmiţătorul, subţire ca o scobitoare, era ascuns sub 
gulerul meu. Greu de observat pe sub cămașa scrobită. De 
aceea mă îmbrăcasem pentru această întâlnire ca pentru un 
interviu de angajare. Mila îmi strecurase transmiţătorul în haine. 
Era o sculă de ultimă oră; nu eram sigur că Firma dispunea de 
un instrument de teren atât de performant. Mă făcea să mă 
întreb o dată în plus pentru cine acceptasem, totuși, să lucrez. 

— Dacă ar avea acces la evidența pașapoartelor... ar putea 
să-mi descopere numele chiar în clipa asta. 

Firma putea să fi distrus legenda Peter Samson, să-mi fi 
eliminat cardul de identitate, să-mi fi anulat pașaportul. Și ar 
urmări cu siguranţă orice interogare referitoare la vechile mele 
nume, la care se renunţase, tot așa cum ar fi încercat să 
depisteze orice tentativă de utilizare a lor. 

Ceea ce ar putea aduce Firma chiar în cârca lui Nic și a 
amicilor săi. Însă asta nu se putea întâmpla înainte ca eu să fi 
obţinut ce voiam de la ei. Nu înainte de a-l prinde în gheare pe 
bărbatul cu cicatrice. Nu înainte de a o duce pe Yasmin în 
siguranţă și de-a afla adevărul despre Lucy și fiul meu. 

L-am urmărit pe Nic. Nic mă urmărea pe mine. Se scurseră 
câteva minute. Suficiente, oare, încât oricine ar fi lucrat pentru 
el, să acceseze baza de date a pașapoartelor canadiene? 
Pătrunseseră ilegal în serverele poliţiei din Amsterdam; de ce nu 
și în cele ale Canadei? Îl mai subestimasem pe Nic și înainte. 

Nu i-am mai comunicat nimic Milei; se afla în apropiere, 
urmărindu-ne dintr-un spaţiu de birouri gol situat peste canalul 
Singel. 

e 

Pe Herengracht, în încăpătoarea casă conspirativă a Firmei, 
August deschise ușa biroului lui Howell. Howell îi aruncă o 
privire,  întrerupându-se din examinarea fotografiilor care 
sosiseră prin intermediul serviciului de control al pașapoartelor 
din Rotterdam... Mii de feţe, niciuna a lui Sam Capra. Se simţea 
ametit. 

— Domnule, tocmai am obținut o cerere de identificare a 
uneia din fostele legende ale lui Sam Capra. Identitatea 
cunoscută sub numele de Peter Samson. Am primit-o în urmă cu 
doar câteva minute de la o adresă IP de la un internet café din 

Amsterdam. Se caută informaţii referitoare la pașaport, dosar 
militar, antecedente penale. 

— Unde în Amsterdam? 

— Pe Singel. La câteva minute distanţă. 

— Hai să vedem cine este atât de interesat de Sam. Doamne, 
gândi el, poate era chiar Sam, care verifica dacă vechea lui 
identitate era încă activă. Ticălosul ăla mic făcuse în sfârșit o 
greșeală. Vreo dovadă că pașaportul a fost folosit pentru 
intrarea în Olanda? 

— Nu, domnule, răspunse August. Să anulez toate 
documentele legate de această identitate? 

— Nu, nu. Las-o activă. Să vedem unde ne duce. 

Howell, August și un fost pușcaș marin, Van Vleck, detașat 
permanent la biroul din Rotterdam al Firmei, coborâră grăbiţi pe 
scări și ieșiră în splendida dimineaţă de primăvară. 

— Putem să sunăm la poliţia olandeză..., spuse Van Vleck. 

Howell ridică o mână. 

— În niciun caz. Ne ocupăm de asta noi înșine. Îi aruncă o 
privire lui August. Ar putea să iasă urât. Dacă este acolo, întâi îl 
punem jos și după aceea stăm de vorbă. Să nu eziţi. 

— Nu voi ezita, domnule, spuse August. Îl vom prinde. 


42. 


Nic închise telefonul, iar eu am luat halba de bere de la gură. 
Se apropie de masă. Poate i se spusese că Peter Samson nu mai 
exista. Ar fi putut să mă fotografieze cu telefonul și să-i trimită 
fotografia lui Piet, sau chiar bărbatului cu cicatrice - caz în care 
eram un om mort. M-am uitat să văd ce era pe masă: faţa de 
masă, niște flori drăguţe într-o vază mică, o jumătate de halbă 
de bere. Dacă s-ar fi întors la masă știind că eram un impostor, 
l-aş fi putut omori cu vaza. li spărgeam baza, i-o puneam la gât. 
Sticla vazei era mai grea decât sticla din care era făcută halba. 

Nic se strecură pe scaunul din faţa mea. Iși strânse coada mai 
bine și îmi zâmbi. 

— Anul trecut erai căutat în Croaţia sub acuzaţia de 
contrabandă. 

Acest lucru era, din păcate, adevărat pentru Peter Samson; 

era un om ratat. 

— Asta a fost anul trecut. 

— Tot ce se poate. Acuzaţiile au fost retrase. 

— Au funcţionat mitele, ridicai eu din umeri. Și un martor s-a 
decis să nu mai vorbească. 

— Ce transportai? 

— Orice se cerea să fie transportat. Explozivi ilegali din 
Republica Cehă. Arme vechi din Ucraina. Opiu care traversa 
Turcia. Am ridicat din nou din umeri. Nu sunt specialist în 
produse. Transport orice trebuie transportat până în Canada și 
New York. 

— Și faptul că ești transportator a făcut din tine un bun 
luptător. 

— Armata canadiană a făcut din mine un bun luptător. 

— Am un prieten din Praga. Seara trecută l-am întrebat ce știa 
despre tine. 

Gregor. 

— Da. 

— A spus că puteai face o treabă bună, dar a mai spus și că el 
credea că era posibil ca tu să fi turnat niște persoane care 
încercaseră să te înșele - doi frați. 

— Fraţii Vrana îi înșelau pe oamenii care mă introduseseră pe 
mine în afacere. Normele interne ale unui grup nu mă privesc. 
Pe mine nu mă interesează decât banii. Îmi pare rău dacă asta 
mă pune într-o lumină proastă; lucrurile sunt așa cum sunt. 

— Asta înseamnă că tu mi-ai fi loial... mie. 

— Tu ești cel care-mi faci rost de bani? Atunci, da, ţi-aș fi loial 
ţie. 

Mă privi un minut, cântărind situația. 

— În acest caz, am o treabă pentru tine. Dar trebuie să-mi faci 
un serviciu, dacă vrei să primești ceva de lucru. 

— Nu mă prea încântă să fac servicii. 

— Atunci privește-o ca pe-o investiţie. Șeful meu, Piet, a 
devenit cam incomod. Cred că trebuie eliminat. Asta era, scurt 
pe doi. Nic voia ca Piet să dispară. Probabil ca să-i ia locul, ca să 
ia și partea lui. Sau ca să aibă puterea lui. Dacă ne poţi face rost 
de o rută pentru America, atunci în situaţia asta tu și cu mine nu 
avem neapărat nevoie de Piet. Și nici ca să ne ia din profit. 

— Și dacă nu vreau să mă amestec în politica ta internă 
dubioasă? 

— Atunci am încheiat orice relaţie. 

Se folosea de mine. Era vorba despre supraviețuirea celui mai 
rău. Nic se folosea de greșeala pe care-o făcuse Piet atunci când 
avusese încredere în turc, ca să avanseze pe lanțul trofic. 

Dar și eu puteam face același lucru. 

— Care-i treaba cu șeful tău? 

— Cu inteligența se câștigă bani mai mulţi decât cu forța 
brută. Hacker-ului nu-i plăcea violenţa. 

— Fără îndoială că ești mai deștept decât șeful tău. 

— Fără îndoială. Piet este un fiu de căţea nenorocit. Flutură o 
sabie în stânga și-n dreapta, dacă-ţi vine să crezi așa ceva. O 
sabie! Ştii cât de lipsită de profesionalism pare chestia asta? 
Tonul de superioritate pe care-l auzisem în vocea lui seara 
trecută, revenise. 

— Ce transportați? 

— Nu sunt pachete mari, dar trebuie bine ascunse. Sunt 
foarte prețioase și nu sunt ușor de înlocuit. 

— Ăsta nu este un răspuns. Ce anume? 

— Nu este nevoie să știi asta. Nu este nici toxic, nici otrăvitor, 
nici periculos. 

Nu l-am crezut. Dar nici nu l-am presat. De data asta. Aveam 
o nouă carte pe care puteam s-o joc. Practic, Nic voia să-l 
ponegresc pe Piet, să-i creez o imagine proastă, în speranţa că 
bărbatul cu cicatrice avea să-l taie pe acesta de la porţie. Chiar 
și rețelele nonconformiste abundă de egocentrisme și ambiții. 
Putea fi calea cea mai rapidă de a ajunge la bărbatul cu 
cicatrice. 

— Dacă îţi dorești slujba asta, atunci va trebui să mă susţii pe 
mine, insistă Nic. 

— Și să concep o rută perfectă pentru traficarea mărfii tale, 
cu documentaţia și containerele aferente, cu un căpitan de navă 
bine uns, cu mitele de rigoare, iar tu să-mi sufli ruta și să mă 
împusști? Nici gând. 

— Trebuie să avem puţină încredere unul în celălalt, Sam. Eu 
ţi-am făcut propunerea și lucrăm împreună: la afacerea asta și 
la cele care vor urma. În prezent, mă bucur de popularitate și 
am nevoie de un partener care nu este un tâmpit și care este de 
încredere. Nu-mi trebuie un șef care se crede ninja. 

Am adăugat o notă de neliniște în vocea mea. 

— Uite ce e, eu îmi voi pune fundul la bătaie în treaba asta. Pe 

voi nici nu vă cunosc. Am resursele necesare să transport ilegal 
orice trebuie transportat în felul acesta, dar am nevoie de 
garanţiile cuvenite. Păream un tip care vorbea cam mult și exact 
asta voiam să-l fac pe Nic să creadă. Doream să se întrevadă o 
urmă de disperare în dorinţa mea de-a încheia afacerea. Și că 
voiam s-o închei cu o persoană care deținea puterea. Dacă tu 
nu-mi poţi oferi asta, atunci trebuie să stau de vorbă cu cineva 
care poate. 

— Nu te pot duce la șeful lui Piet. Lucrurile nu merg așa. 

Compartimentează. Păstrează fiecare nod al rețelei în 
siguranţă. Se vedea limpede că acesta era modul lor standard 
de operare. Era o chestie deșteaptă. 

— Atunci am încheiat discuţia. Era momentul să blufez. M-am 
ridicat în picioare. 

Nic avea nevoie de mine. Știam asta. Reprezentam șansa lui 
de a acapara puterea. 

— Miza acestei afaceri este foarte mare. 

— Singura afacere mare de care-mi pasă, este să obțin cât 
mai mulți bani. 

— Vei avea partea ta și un bonus pentru că mă ajuţi să-l 
exclud pe Piet. 

— Pot să obţin o slujbă care să nu implice vărsare de sânge? 

— Nu în zilele noastre. Își coborî vocea. Uite ce e, avem 
nevoie să ducem marfa de la Rotterdam la New York. Nu știu 
unde se află în acest moment, ci doar că este în drum spre 
Olanda și vine din Ungaria. Piet știe, înţelegi? Poţi vorbi cu el ca 
să vezi dacă ești dispus să participi. Atât la traficarea bunurilor, 
cât și ca să-mi dai o mână de ajutor să-l scot din joc. 

Asta era cam tot ce puteam spera să obţin pentru moment. 
M-am ridicat. 

— Bine. Hai să mergem. 

lar când m-am ridicat, l-am văzut pe Howell. Care venea 
grăbit prin partea de nord a canalului Singel. În direcţia noastră. 
În spatele lui, era August. Am continuat să zâmbesc. 

Însemna că făcuserăm o greșeală. Însă Mila ne lăsase o 
variantă de urmat în cazul în care s-ar fi întâmplat asta. 

Apoi i-am observat pe Howell, August și încă un bărbat, care 
se vedea că este un agent al Firmei, intrând hotărâți pe ușa unui 
internet cafe. O ceașcă de cafea din neon aburea în fereastră. 
Aceeași clădire din care Mila ne urmărea de la ultimul etaj. 

Aveam de ales: s-o ajut pe Mila sau să mă duc cu Nic. Voiam 
să o ajut. Încă nu puteam să plec de lângă Nic. Firul acela ducea 
la Lucy și la fiul meu. 

L-am urmat pe Nic, întrebându-mă cum de ne găsise Howell. 
După verificarea identităţii întreprinsă de Nic? Era posibil, dacă 
partenerul lui, care căutase numele Peter Samson, nimerise într- 
o capcană electronică. 

Nic mergea chiar lângă mine, cu braţul pe după umerii mei. 
Nu mă puteam uita în spate. Nu o vedeam pe Mila. Trebuia să 
mă gândesc la o modalitate de-a o avertiza. 

— Avem probleme, am spus. 

— Ce vrei să spui? Nic aruncă o privire în spatele nostru. 

— Cu tine. Faptul că îţi înșeli șeful. 

— Nu va mai fi mult timp șeful meu. 

— Am avut și eu un șef cândva, un tip pe nume Howell, am 
spus eu pe tonul unei conversații obișnuite, un nenorocit, și am 
tot timpul impresia că este pe urmele mele. 

— Atunci ar fi trebuit să procedezi cu el așa cum voi proceda 
eu cu Piet. 

Nu puteam spune mai mult decât atât. Trebuia să am 
încredere că Mila îmi înţelesese avertismentul. Când Nic o luă 
înainte, mi-am smuls micul transmiţător din ureche și l-am lăsat 
să cadă pe trotuar. 


43. 


Mila se grăbi să părăsească spațiul gol de birouri, luând-o la 
fugă pe scările înguste. Howell se afla în apropiere; dacă ar fi 
intervenit în cacealmaua noastră, totul ar fi fost pierdut. La 
primele trei etaje ale clădirii erau birouri; parterul găzduia un 
mic internet cafe, căutat de elevi și de turiștii tineri. Mila ajunse 
în holul de la intrare; la dreapta era Cafe Sprong. In acel 
moment, în internet cafe era o jumătate de duzină de puști 
uimiţi, cu mâinile ridicate de pe tastatură. Trei bărbaţi îmbrăcaţi 
la costum intraseră înăuntru, doi dintre ei cu arma scoasă. Un 
bărbat mai în vârstă - pe care îl recunoscu din documentele 
Firmei ca fiind Howell - tocmai spunea: 

— Toată lumea să rămână calmă, noi lucrăm cu poliţia 

olandeză. Mergea grăbit de la un laptop la altul, acţionând 
tastatura. Căutând ceva. 

Îi găsiseră, pe ea și pe Sam. 

Bărbatul care era cel mai aproape de ușă, o apucă de braț. 
Era solid, blond, cu aspect scandinav și obraji bucălaţi. 

Mila își stăpâni nevoia imperioasă de a-l arunca prin geamul 
cu ceașca de cafea din neon. 

— Scuză-mă, spuse ea pe un ton jos și aspru. 

El nu ridică arma, însă o trase înăuntru. 

— Aceasta este o acţiune a poliţiei. Nu vă alarmaţi, căutăm un 
infractor. Aţi accesat cumva mai devreme conexiunea la 
internet din acest internet cafe? întrebă el într-o olandeză ușor 
stâlcită. Ea ridică din umeri ca și când nu l-ar fi înţeles. 

— Ce este asta, o glumă? întrebă ea în engleză, afișând un 
zâmbet curajos. Un film? 

— Aveţi la dumneavoastră un laptop? Sau un smartphone? 
întrebă el în engleză. Aţi intrat pe internet? 

— Nu. Mila nu avea decât o poșetă micuță. Echipamentul 
electronic fără fir pe care-l folosise ca să comunice cu Sam îi era 
lipit de șale, ascuns sub jacheta de la costum. Avea arma legată 
de gleznă. Se uită în poșetă, își găsi smartphone-ul. El accesă 
browser-ul. Ea așteptă. 

Bărbatul solid îi puse telefonul la loc în poșetă. 

— Mulţumesc. Este o acţiune a poliţiei. Vă rog să nu plecați. 
Așa că Mila nu plecă. 

Dar dacă pe ea o căutau, n-ar fi trebuit să se grăbească să 
ajungă pe acoperiș? Poate că nu. Poate știau că era aici, dar nu 
și cine era ea. Rămase pe loc, însă fiecare mușchi îi era 
încordat. Howell nu avea arma scoasă. Mila se decise cum avea 
să se lupte; ordinea în care avea să-i omoare. Marele blond, apoi 
bărbatul cu păr brunet, apoi Howell. Această decizie o linişti și îl 
urmări pe Howell așa cum o făceau toţi cei de acolo. 

Barmanul îi certă pe bărbaţii înarmaţi într-o olandeză cu 
accent polonez, spunându-le că nu puteau să vină pur și simplu 
acolo și să facă ce făceau, iar aceștia îl ignorară. Howell se 
îndepărtă de o fată speriată și se duse la o masă din spate, la 
care stătea un tânăr student chinez. Mâinile băiatului tremurau 
deasupra tastelor și Mila gândi: „Pare cam vinovat”. 

Urmări cum Howell întoarse spre el laptopul la care lucrase 
chinezul, îl examină, scrise ceva la tastatură. Mila văzu o 

fereastră terminal apărând pe ecran. Un șuvoi de informații, 
litere albe pe fundal negru. 

Howell închise laptopul, gesticulă cu o mână spre bărbaţii 
înarmaţi. Blondul solid se grăbi să ajungă mai în faţă, îl 
percheziţionă pe băiat fără menajamente și încuviinţă din cap că 
totul era în regulă. 

— Afară, spuse Howell în engleză. 

— Nu sunteţi polițiști! strigă barmanul. Cafeina îi dădea prea 
mult curaj, gândi Mila. 

Când trecu pe lângă Mila, Howell o privi în fugă; ea știa că ar 
fi trebuit să coboare privirea. Toţi cei de acolo, intimidaţi de 
arme, procedaseră astfel. Ea nu putu. Pur și simplu nu putu. Nu-l 
privi insistent. Îl privi pur și simplu. 

Pentru o clipă, el îi întâlni privirea; dacă ar fi știut că o 
văzuseră pe înregistrarea unei camere de supraveghere din 
port, îmbrăcată în pantaloni de piele și purtând ochelari de 
soare imenși, Mila i-ar fi omorât pe toţi chiar acolo, pe loc. 
Howell, însă, hotărât să pună mâna pe premiu, nu zăbovi asupra 
chipului ei. Îi urmă afară pe bărbat și pe băiatul chinez, fără să 
mai arunce nicio privire în urmă. 

Celălalt bărbat - brunetul cu gâtul gros își cobori arma și 
spuse într-o olandeză perfectă: 

— Vă rugăm să ne scuzaţi. Puteţi să vă întoarceţi la treburile 
voastre. Individul acela lansa atacuri cibernetice periculoase, 
folosindu-se de server-ul internet cafe-ului. Ne cerem scuze că 
v-am speriat pe toţi, însă nu voiam să-și distrugă informaţiile 
înainte de a-l putea opri. 

Barmanul începu din nou să protesteze, spunând: 

— Noi n-am știut, dar nu puteţi să intraţi aici în felul acesta, 
fluturându-vă armele; ne-ati fi putut împușca. 

Bărbatul cu gâtul gros păstră un zâmbet larg afișat pe faţă. 

— Ne cerem scuze încă o dată. Se întoarse și se grăbi să iasă 
afară, în timp ce în internet cafe toţi începură să vorbească 
repede, barmanul continuând să strige ceva în spatele lui, apoi 
scoțându-și telefonul, jurând că va chema poliţia. 

Mila ieși și merse pe urmele musculosului. Acesta o luă la 
fugă, grăbindu-se să-i ajungă pe Howell și pe blond. li ajunse din 
urmă. Howell ducea laptopul băiatului. 

Mila se uită peste canal, la cafeneaua unde stăteau Sam și 
Nic. 

Nu mai erau acolo. Niciunul din ei. Avea de ales: să-i 
urmărească pe bandiții de la Firmă sau să încerce să-l găsească 
pe Sam. Băiatul chinez putea fi veriga care ar fi dus la grupul 
bărbatului cu cicatrice, iar ea voia să vadă ce mai făcuseră 
oamenii Firmei. li urmă pe Howell și pe ceilalți, păstrând o 
distanţă discretă. 

Işi scoase transmiţătorul din poșetă, îl puse din nou la locul lui 
și se grăbi să ajungă la mașină. 


44. 


Nic mă așeză pe locul din spate al unei dubiţe. În mână ţinea 
o legătură pentru ochi. 

— Mi-ai cerut să am încredere în tine, am spus eu. Același 
lucru este valabil și pentru mine. 

— Ai dreptate. Dar nu te voi lăsa să vezi unde mergem. Nu 
este nevoie să știi asta. In grupul nostru, totul se bazează pe 
nevoia de a ști. Când ajungi în punctul respectiv, atunci ţi se va 
spune. 

Nu era rău ca el să creadă că avea controlul deplin asupra 
situaţiei, așa că l-am lăsat să-mi pună legătura la ochi. 

Apoi spuse: 

— Te voi percheziţiona. 

Ceea ce și făcu, în mod amănunţit. De la linia părului până la 
gât, la stomac și mai jos, până la călcâie. Era conștiincios, însă 
rată transmiţătorul de sub gulerul meu. Mă hotărâsem să-l 
păstrez în funcţiune și să-l las să transmită în ciuda faptului că, 
dacă l-ar fi găsit, m-ar fi omorât pe loc. 

Nu m-am opus percheziției; i-am spus la un moment dat că 
mă gâdila, dar el mă ignorase. L-am auzit ducându-se în partea 
din faţă a dubiţei, pornind motorul și, după un balans, am ieșit în 
trafic. 

— Unde mergem? Îl voi vedea pe Piet? 

— Da. 

Imi venea să întreb: „și pe șefii lui?” Acolo s-ar fi putut afla 
bărbatul cu cicatrice și Yasmin. Bărbatul cu cicatrice m-ar 
recunoaște; trebuia să plec de la ideea că dacă o răpise pe Lucy, 
știa și cum arăt. Nu voiam să sfârșesc legat de un scaun, ca 

turcul. Dar trebuia să-mi asum riscul. 

Dubiţa merse mult timp; am bănuit, după numărul de viraje 
abrupte și bruște, că nu ieșeam din Amsterdam, ci mai degrabă 
că Nic încerca să scape de orice posibili urmăritori. Sau încerca 
să mă deruteze pe mine. M-am întrebat dacă Mila mă secunda 
îndeaproape. Nu puteam decât să sper că reușise să scape de 
Howell și August. Altfel aș fi rămas singur. Cum naiba ne 
găsiseră? Căutarea identităţii Peter Samson de către omul de la 
calculator angajat de Nic trebuia să-i fi pus pe urmele mele. 
Trebuie să fi lucrat din internet cafe, ascunzându-și acțiunea în 
spatele serverului acestuia. Howell și August erau în 
Amsterdam, hăituindu-mă pe mine, fără îndoială, și-l încolţiseră 
pe hacker-ul lui Nic. Ceea ce însemna că Howell ar putea fi pe 
urmele oamenilor lui Nic, caz în care îmi va distruge șansa de a- 
mi găsi familia. 

În fiecare misiune există un moment în care îţi spui „la naiba 
cu prudenţa!” Nu sunt inconștient. Nici tâmpit nu sunt. Dar 
uneori trebuie să spargi zidul cu capul. Howell se apropia mult 
prea repede. Asta însemna că timpul de care dispuneam pentru 
a-l găsi pe bărbatul cu cicatrice era din ce în ce mai scurt. 

— Vreau să-ţi spun cum să te comporți în situaţia asta, spuse 
Nic. Piet va fi acolo, dar și un alt bărbat. Nu este nevoie să știi 
numele lui. 

Mi-am dat seama că îmi ţineam respiraţia. 

— Bine. Dă Doamne ca celălalt bărbat să fie bărbatul cu 
cicatrice. Dă Doamne. 

— Le vei spune exact cum să stabilească o rută alternativă. 

— lar în schimb voi primi bani și ceva de lucru? 

— Da. Dar vreau să-l faci să cadă prost pe Piet. Să-i spui 
șefului lui Piet că ai auzit de el când făceai contrabandă în 
Moldova - că ați lucrat pe aceleași rute. Că Piet vindea fetițe pe 
care le ducea cu el, pe ruta de contrabandă, și încasa banii pe 
ele înainte de livrarea mărfii. Că își trăgea în piept clienţii. 

Mi se întoarse stomacul pe dos. 

— Piet este un traficant de carne vie! 

— Piet este în primul rând un traficant de marfă. Aproape că 
puteam simţi nepăsarea în vocea lui Nic. Femei din Moldova 
duse în Marea Britanie, Germania și Israel, pentru bordelurile de 
acolo. Copii aduși din Macedonia și Albania, și vânduți unor 
părinţi adoptivi din Italia. Bunuri contrafăcute produse în serie 

aduse din China și introduse în Europa Occidentală. Nu are prea 
mare importanţă. Face contrabandă cu orice i se cere. 

Când dubiţa opri, am simţit în gât o senzaţie de greață. 
Sesizam un miros intens de combustibil, de gaz de eșapament, 
iar în depărtare se auzea zumzetul surd al circulaţiei de pe 
autostradă. 

— Am ajuns, Sam. Începe spectacolul! spuse Nic. Poartă-te 
bine, și mă voi purta și eu bine cu tine. 


45. 


A patra lovitură în față se soldă cu rezultatele dorite. Din 
proprie experiență, Howell ştia că hacker-ii cedau uşor. 
Loialitatea lor se câștiga numai cu bani și cu acces la tehnologie. 
Băiatul chinez - care după datele sale de identificare era un 
absolvent al Facultății de Informatică de la Universitatea Delft - 
a suportat doi ochi învineţiţi, o buză ruptă și o scatoalcă 
zdravănă în ureche înainte de a dezvălui, țipând, o adresă. Era 
un bordel de pe autostrada A10, care încercuia Amsterdamul. 
Van Vleck încetă să-l mai lovească pe hacker, iar August verifică 
adresa cu ajutorul smartphone-ului. 

— Și pe cine vom găsi acolo? întrebă Howell. 

— Pe Nic. Pe Nic. 

— Cine este Nic? 

— Tipul care m-a angajat. 

Băiatul izbucni într-o bolboroseală în limba mandarină, 
numindu-l pe Howell „ciot netrebnic de penis”, iar Howell îl 
plesni și-i răspunse în mandarină că mama lui era o curvă 
dezgustătoare și să nu-i vorbească lui în felul acela. Gura 
studentului se răsuci din cauza șocului și a durerii. 

— lar Nic de ce te-a angajat? 

— Avem o intrare pe ușa din spate la schimbul de informaţii 
privind monitorizarea pașapoartelor... folosit de guvernele din 
America de Nord și Europa. 

— Și aţi verificat pașaportul și informaţiile referitoare la Peter 
Samson. 

— Da. Ca să vedem dacă persoana există. 

— Nic pentru cine lucrează? 

— Pentru oricine îl plătește. 

— Pentru Samson? 

— Nu, Nic voia să se asigure că Samson era cine spunea că 
este. Urma să-l angajeze pe Samson. 

— Pentru ce anume? 

Tonul lui Howell se înăspri. Se aplecă mai aproape de faţa 
lovită și simţi mirosul stătut de lapte și cafea din respiraţia 
studentului, de sub sângele ruginiu scurs din urechea și nasul 
acestuia. 

Studentul chinez începu să plângă. 

— Asta e tot ce știu. Vă jur. Eu nu trebuia decât să verific 
povestea pe care omul ăla i-o spusese lui Nic. Că era un 
canadian pe nume Samson. 

August îi făcu un gest lui Howell și ieșiră amândoi din dubă, 
unde nu-i putea auzi hacker-ul. 

— Dacă Sam riscă să-și folosească legenda, înseamnă că 
încearcă să se apropie de tipul ăsta, Nic, spuse August, deci 
poate că are niște informaţii despre cei care au răpit-o pe Lucy. 

— Vom afla în curând. Să mergem să vedem cine se află la 
adresa asta. 

— Nu ar trebui să-i așteptăm pe cei de la recon*? 

— August, Sam Capra este prin apropiere, spuse Howell. Nici 
prin cap nu-mi trece să stăm să așteptăm. 

— Asta nu se încadrează în protocolul obișnuit. 

— Nici faptul de a-i permite prietenului lui să facă parte din 
echipa de căutare nu se încadrează în protocolul obișnuit, spuse 
Howell. Vii sau rămâi aici, Holdwine? 

August se întoarse în dubiță. Nu observă mica mașină 
albastră care-i urmărea, la o anumită distanţă, în spatele lor. 


46. 


Nic mă lăsă legat la ochi până ce am intrat. Când închise ușa, 
se auzi un ecou metalic. Îmi scoase legătura de la ochi și mi-am 
dat seama că mă aflam într-un vechi atelier de strungărie. 
Mașinile pentru prelucrarea și cizelarea oţelului în diferite unelte 
rămăseseră pe loc. 

Lângă intrare, atelierul era ticsit de cutii și paleţi înșiraţi de-a 
lungul a doi pereți. Puteam simţi mirosul specific de curry și izul 
de drojdie al berii vărsate. O masă metalică, pe care erau 
împrăștiate niște hârtii, ocupa centrul încăperii. Ferestrele, 
murdare de praf, lăsau să pătrundă în interior o lumină cafenie 
piezișă. 

Eram încadrat de doi bărbaţi - gemeni. Unul înarmat cu un 
pistol Glock, celălalt cu o pușcă de asalt. Amândoi aveau priviri 
inexpresive. Unul era tuns la zero, celălalt avea părul roșcat și 
rar. Aveau niște zâmbete pline de cruzime. 

— Aceștia sunt gemenii, spuse Nic, de parcă nu aș fi observat 
și singur că cei doi aveau aceeași față oţărâtă. 

Gemenii mă percheziționară, căutând arme sau aparatură de 
înregistrare. N-au găsit nimic; și lor le-a scăpat micul 
transmiţțător din gulerul de la cămașă. 

M-am uitat să văd dacă vreunul dintre indivizii aceștia aveau 
desenat același tatuaj cu Novem Soles ca și ucigașul din 
apartamentul meu. Nu, nici urmă de acesta. Așadar, poate că 
Nic și gemenii nu erau decât niște lichele închiriate. 

La masă stătea bărbatul cu părul vopsit în blond pe care-l 
văzusem pe înregistrările video. Piet. Traficantul. 

Era mai înalt decât mine, avea aproape doi metri, umeri laţi, 
șolduri înguste, sub mâneci se observa conturul braţelor 
puternice. Arăta ca un tip care s-ar lupta cu plăcere. Avusese 
nasul spart în trecut, iar ochii îi erau ca două pete de petrol. 
Reci și neclintiţi. Sub ochii ca de gheaţă și nasul încârligat, afișa 
un zâmbet ca o cicatrice lăsată de un cuţit zimţat. Aveam 
impresia că, pentru mulţi, zâmbetul acela fusese ultima imagine 
pe care o văzuseră. Era genul de om, consideram eu, care 
credea că cruzimea era distractivă. 

Și, într-adevăr, avea o mică sabie. O wakizashi. Era așezată 
pe birou și licărea în lumina slabă. 

Bărbatul cu cicatrice nu se vedea. 

l-am zâmbit și eu lui Piet. 

— Înţeleg că ne poţi fi de ajutor, domnule Samson, spuse el în 
engleză. 

— Sunt sigur de asta. 

El se ridică și începu să-mi dea ocol. Mă îndoiesc că arătam 
ameninţător. Blugi uzaţi, pantofi purtaţi, o jachetă gri veche. 
Mila îmi cumpărase haine la mâna a doua și le tăiase toate 

etichetele. Arătam curat îmbrăcat, dar disperat. l-am întâlnit 
privirea, după care am lăsat ochii în jos. Să-l las pe el să creadă 
că era bărbatul alfa. 

— Așa, deci. Am cincizeci de pachete pe care vreau să le 
introduc în Statele Unite. Nu trebuie să fie descoperite; nu 
trebuie să fie confiscate. Am nevoie ca ele să sosească acolo 
peste zece zile. Trebuie să ajungă toate odată; să nu fie 
separate în timpul transportului. Totodată, vreau să aibă 
„acoperirea” cea mai sigură cu putinţă. Cum îţi propui să 
reușești asta? 

— Cât de mari sunt pachetele? 

— Sub un metru lăţime pe un metru lungime. 

Și erau cincizeci? Bine. 

— Sunt grele? 

— Nu. Au câte cinci kilograme. 

— Atunci probabil că le voi deghiza în obiecte din cristal cu 
plumb provenite din Polonia. Le marchez ca fragile, dar în felul 
acesta se explică greutatea lor. Ar mai putea merge și ca pește 
congelat. Am dat din umeri. Dacă marfa poate fi introdusă în 
gheață fără să-i cauzeze prejudicii, atunci este grozav. Acestea 
erau noţiuni elementare în meseria de contrabandist. Sau 
produse electronice din Finlanda. Ei transportă tone de 
telefoane mobile și de accesorii. Dacă marfa voastră o constituie 
produsele electronice, atunci asta ar ușura camuflajul în cazul în 
care fi scanată cu raze X. Sau am o rută ușoară pentru ţigările 
contrafăcute. Mărci britanice, franceze sau turcești - toate 
contrafăcute. Una din trei ţigări care se fumează în Canada este 
contrafăcută. E o afacere de mari proporții. 

— Vreau să te asiguri că marfa nu va fi scanată cu raze X. 

— Am un om în Rotterdam care poate face astfel încât 
containerul să nu fie selectat. Minţeam, dar nu avea nicio 
importanţă. 

— Și cu vama americană cum vrei proceda? 

— Am un prieten la autorităţile vamale din New York. Are trei 
copii care sunt în prezent la facultate și masterat, deci 
cheltuielile sunt mari. Este mai degrabă receptiv atunci când îi 
cer să nu inspecteze o marfă. 

— Și de unde faci rost de documentele de export necesare, de 
ambalaje și de declaraţiile vamale din partea unui producător 
legitim? întrebă Piet. 

— Ei, înainte de a-mi dezvălui toate secretele profesionale aș 
vrea să-mi primesc banii, am spus eu. 

Piet mă privi fix. 

— De ce ai venit la Amsterdam? 

— Am venit pentru ape, am spus eu. 

— Ha! exclamă Piet. Unul din filmele mele preferate. 
Casablanca. 

Folosisem o replică a personajului interpretat de Bogart, 
barmanul Rick Blaine, atunci când i se ceruse să-și justifice 
prezența în orașul plin de intrigi. Am zâmbit. 

— Aveam nevoie de o schimbare. 

— Unde stăteai? 

— În Praga și Croaţia. Acolo am stat după ce am ieșit din 
armată. Îmi plăceau ţările astea. M-am uitat la Nic, apoi din nou 
la cel care zâmbea. Ce se află în cele cincizeci de pachete? 

— Nu este nevoie să știi. 

— Edward unde este? întrebă brusc Nic. 

În definitiv, teatrul pe care-l jucam se presupunea că-l va 
convinge pe șeful lui Piet că acesta nu era de încredere, că 
reprezenta mai mult o problemă decât o investiţie, iar Piet părea 
să fie singur. Nu era prezent nimeni care să trebuiască să fie 
convins. Edward. Edward era bărbatul cu cicatrice. Edward. Am 
lăsat acest nume să-mi umble prin minte. Edward. Bărbatul cu 
semnul de întrebare din apropierea ochiului, care îmi răpise 
soţia. 

— Edward nu este aici, spuse Piet. A lăsat în seama mea să-l 
apreciez pe omul acesta. 

— Omul acesta s-a trezit că ia parte la o bătaie în bar seara 
trecută pentru a-ţi apăra renumele, am spus, iar eu nici măcar 
nu te cunosc. 

— Mda, chestia asta este interesantă. Mulţumesc pentru 
binele făcut. Nu prea sunt obișnuit cu altruismul. 

— Te căutam pe tine, am spus. 

— Tu și turcul, spuse el. _ 

— Popularitatea este un blestem, am spus. Insă nu te căutam 
cu adevărat, până ce turcul nu a început să te amenințe. A fost 
o șansă care mi s-a oferit, iar eu am profitat de ea. Sper, însă, 
că nu mai ai și alţi gură-spartă pe lângă tine. 

Piet îi aruncă o privire lui Nic. Apoi își întoarse privirea din nou 
spre mine. 

— Aş vrea să aud și eu ce l-ai auzit spunând seara trecută pe 
domnul din Turcia. 

— Înainte de venirea lui Nic, turcul vorbea cu unul din 
prietenii lui din bar. 

— Vorbești turca? 

— Binișor. Obișnuiam să strecor marfa în Istanbul. În cea mai 
mare parte, armament rusesc care-ar fi trebuit să ajungă în 
Africa, dar se dovedea în plus. Turcul a spus că aranjase să 
transporte ceva ilegal în America pentru tine. Și că voia să te 
facă să renunțţi la o femeie pe care o aveai tu, pentru ca treaba 
cu contrabanda să iasă bine. 

l-am urmărit expresia feței când îi serveam atuul. Nic nu era 
un actor prea bun; întoarse brusc capul spre mine la această 
întorsătură neașteptată de situaţie. 

— O femeie, repetă Piet. 

— Da. Urma să garanteze că ceea ce transportai tu prin 
contrabandă nu avea să sufere vătămări și nu avea să fie 
capturat de poliţie, dacă ar fi pus mâna pe o femeie care era cu 
tine. Yasmin? Am ridicat din umeri. Poate că nu am reţinut bine 
numele. 

Nici nu clipi. Însă mâna lui, strânsă în pumn, se desfăcu, iar 
degetele se apropiară de sabia wakizashi. Ca și când greutatea 
sabiei îl chema. Apoi își încleștă din nou mâna într-un pumn. 

— Asta a fost tot? 

— Da. 

— Și în baza asta te-ai luptat tu ca să-mi protejezi bunul 
renume? râse el. 

— Nu. M-am gândit că n-ai vrea ca el să-ţi strice afacerea. 
Trebuie să-mi găsesc ceva de lucru. Abia mai târziu mi-am dat 
seama că ceea ce auzisem mi-ar putea fi de folos. Am ridicat din 
umeri. Acum nu mai poți folosi ruta lui spre America. Dar ai 
putea-o întrebuința pe a mea. Am dedus că te serveai de turc 
pentru că nu aveai o rută stabilă pentru America. 

— Dar noi nu știm cine ești. 

— Vreţi cartea mea de vizită? Întrebaţi-o de mine pe Petrova 
din Kiev. Întrebaţi-l de mine pe Djuki din Atena. Am aruncat în 
discuţie numele a doi traficanţi. 

— Petrova a murit, spuse Piet. 

— N-am știut. 

— Luna trecută. A fost împușcată de un concurent. 

— O! Probabil că e prea târziu ca să trimit niște flori. 

Acum Piet îmi aruncă un zâmbet ca și când mi-ar fi aruncat o 
carte, convins că o să-mi strice mâna. 

— Djuki este dat dispărut de câteva luni. 

— Pesemne că se ascunde. Faptul că le cunoșteam numele nu 
era un argument suficient. Nici nu mă așteptasem să fie. Sau e 
în China și se ocupă de contrafacerea produselor Gucci și Ralph 
Lauren. 

— lar dac-aș putea să dau de el, l-aș angaja în locul tău. Pe el, 
cel puţin îl cunosc. Poate că tu nu faci decât să cureţi mizeria 
care-a rămas în urmă, spuse Piet. Poate lucrezi și tu pentru tatăl 
Yasminei. La fel ca turcul, numai că mă abordezi dintr-un unghi 
diferit. 

— E și asta o teorie. 

— Cu Djuki ce ai lucrat? 

— Fete din Moldova și Ucraina pe care le duceam în Israel, 
Edinburgh și Toronto. Am dus arme din Albania și Uzbekistan, 
până în Mexic. Am transportat pe mare ţigări contrafăcute și 
programe Windows piratate din China, până în Canada și Statele 
Unite - cel mai mult în Houston și New York. 

— Ai dus fetiţe cu Djuki? ridică el o sprânceană. 

— Da. De două ori. Dacă-l găsești în China, poţi să-l întrebi de 
mine. 

Am ridicat din umeri. Djuki nu se ascundea; era mort. Era un 
traficant grec care fusese racolat de Firmă, vărsase niște 
informaţii despre rutele și metodologia lui în schimbul unei 
sume considerabile de bani și a imunităţii, apoi fusese omorât 
când încercase să dispară, după ce Firma îl introdusese din nou 
pe teren ca să-i servească drept informator. Djuki era o jigodie. 
II întâlnisem o dată sau de două ori, iar Firma mă însărcinase să 
răspândesc zvonul că se dusese în China să facă afaceri pe 
partea aia. 

— Unde are o cicatrice? întrebă Piet. 

Și mintea mi se opri în loc. 


47. 


Nici nu am clipit. 

— Sunt atât de multe din care să alegi. 

— Cea mai stânjenitoare. 

Am înghiţit, încercând să-mi amintesc fotografiile din dosarul 
gros al contrabandistului. Pe faţă, nu. Pe piept, nu. Apoi am 
zâmbit, amintindu-mi de Brandon, șeful meu din Londra, care 
făcuse o glumă pe tema asta. 

— Peste fund, am spus eu. Prietena lui i-a făcut-o cu un cuţit 
de bucătărie. Ar fi trebuit să aibă wakizashi-ul tău. 

El zâmbi, auzindu-mă folosind cuvântul în japoneză. 

— Şi de ce s-a ales cu ea? 

— Își făcea de cap cu fetele pe care le ducea în Israel și 
Dubai, am spus. Le pregătea pentru clienţi. Nu puteam lăsa să 
mi se citească dezgustul pe faţă. Cele mai multe din fetele 
traficate proveneau din fostele republici sovietice și erau 
disperate să găsească de lucru; li se promiseseră slujbe de 
chelneriţe sau secretare, dar urmau să fie distruse prin viol și cu 
heroină înainte de a-și cunoaște viitorii proxeneți. Prietena lui 
avusese obiecții. Djuki a avut noroc că l-a tăiat în spate, și nu în 
faţă. 

— Cum i-ai văzut cicatricea? 

O văzusem în dosarul lui, bineînţeles. Speram că explicaţia sa 
despre dobândirea cicatricii era corectă. In caz contrar, eram un 
om mort; Piet mă va ucide pe loc dacă nu-l voi omori eu primul. 

— Își păstrase obiceiul de-a se da la fete când avea chef. 
Atunci am văzut-o. 

Piet îmi adresă o abia sesizabilă încuviinţare din cap. 
Pătrunsesem în interiorul cercului, cel puţin pentru moment. 
Credibilitatea îmi fusese dovedită de cunoașterea existenţei 
unei cicatrici pe fundul unui violator. 

— Aranjează-ţi apele, îmi spuse el. Marfa va fi aici peste două 
zile. Te vei ocupa de preluarea ei când ajunge, reambalarea 
pentru a fi expediată în America, trecerea de vamă și 
îmbarcarea ei pe navă în Rotterdam. Vei fi plătit cu cincizeci de 
mii de euro. Dacă ai nevoie de ajutor la falsificarea 
documentelor, șeful meu Edward este expert în falsificare. 

Reambalarea mărfii. O, da. Asta va fi ceea ce îmi trebuia, asta 
va fi cheia. Și voi avea nevoie de ajutor. Voi avea nevoie de 
toată șleahta, strânsă laolaltă, ca să mă ajute. 

lar atunci îi voi putea lichida, o voi salva pe Yasmin și voi afla 
adevărul de la bărbatul cu cicatrice. Norocul îmi surâdea în faţă, 

strălucitor ca un diamant. 

Mi-am ascuns brusca ușurare prin ridicarea mâinilor. 

— Staţi puţin. Aţi scăpat de turc, nu-i așa? Nu intru în afacere 
dacă el este pe cale să aducă autorităţile pe capul vostru. 

— Acum nu mai reprezintă nicio problemă pentru nimeni. 
Vorbea unul din gemeni, cel chel. 

— O, am spus eu. 

Piet spuse: 

— Turcul este un fost agent MIT. MIT însemna Milli Istihbarat 
Teșkilati - CIA-ul turc. Fusese dat afară din agenţie pentru 
abateri disciplinare. A mituit un grup de turci de aici ca să-l lase 
să lucreze cu ei, pentru a se apropia astfel de mine; nu voi mai 
lucra niciodată cu acei indivizi. A încercat să mă păcălească; a 
eșuat. Işi îndreptă privirea. Gemenii se pricep foarte bine să afle 
ce ne interesează să știm despre anumite persoane. 

inseamnă că turcul era ca mine; Bahjat Zaid găsise un tip 
respins care să încerce să-i salveze fiica. 

— Ei bine, eu nu eșuez atunci când mă angajez să fac un 
lucru. 

Piet aruncă o privire spre gemeni, apoi spre mine, și mă 
întrebă: 

— Vrei o fată, Samson? 

— Ce? 

El arătă din cap spre o ușă. 

— Am opt fete care merg în Nigeria și Israel. Două din ele încă 
mai sunt puţin obraznice, chiar dacă au destulă dava?! în vene 
cât să le liniștească. Dar nimic nu le liniștește mai bine decât un 
viol. Era al doilea test; dacă aveam experienţă în traficul de 
carne vie, nu ar fi trebuit să am ezitări în violarea mărfii. 

— Mergi să-ţi alegi una care-ţi place, călărește-o puţin, spuse 
Piet. 

— Ai spus că puteam face cu rândul, protestă geamănul chel. 
De ce alege el primul? 

M-am gândit cât de plăcut va fi să-l omor pe Piet. Nu mai 
omorâsem decât o singură dată înainte și nu fusese o 
experienţă care să-mi facă plăcere. Niciunei fiinţe vii nu i-ar 
plăcea asta. Dar în cazul lui Piet, nici nu aș fi clipit. Aș fi adus un 
serviciu umanităţii. O parte din sufletul meu, partea care spera 
că aș putea fi din nou soț și tată când îi voi găsi pe Lucy și 

copilul, spunea să nu fiu atât de dornic să ucid. Dar individul 
ăsta... dacă Edward o răpise pe Lucy, însemna că monstrul ăsta 
se apropiase de ea? 

Piet se atinsese de soția mea? 

A trebuit să-mi ţin bine de tot inima sub control, ca să pot să 
întreb: 

— Transporți multe femei? 

— Sunt cea mai bună sursă de venit de care dispun. Le iau din 
Moldova, în principal. Dar pe măsură ce economia merge mai 
prost, iau din ce în ce mai multe și din Rusia și Țările Baltice. 
Cam treizeci pe lună. De obicei, la comandă specială. Abia fac 
faţă cererilor de fete tinere. Vino să vezi. 

Am aruncat o privire spre Nic, care făcea contrabandă cu 
poze de copii. Răspunzând unor cereri specifice. Bine aţi venit în 
universul personalizat al suferinţei omenești! 

L-am urmat pe Piet pe un coridor scurt, până la un birou situat 
pe una din laturi. Gemenii și Nic mă urmau. Mirosea a fructe 
stricate, friptură arsă și se simţea un iz de substanță chimică, 
însoţit de transpiraţie ca de un substrat neliniștitor. 

Deschise o ușă ce dădea într-o încăpere slab luminată, o 
anticameră spre infern. În semiîntunericul cu lumină pâlpâindă 
am reușit să zăresc opt femei aliniate de-a lungul peretelui. 
Aveau cătușe la glezne și la încheieturile mâinilor. Lanţurile 
ajungeau până jos, pe podeaua de ciment. Femeile se 
strânseseră unele în altele. Încă mai purtau veșminte în partea 
de sus a corpului, deși erau pătate și rupte. Dar fustele, blugii și 
lenjeria intimă le fuseseră luate, răpindu-li-se odată cu ele și 
demnitatea. Am văzut vânătăi și lacrimi și inexpresivitate pe 
chipurile acelea, care înduraseră prea multe orori. Am simţit 
cum o furie oarbă punea stăpânire pe mintea mea. 

Dacă, însă, îi ucideam acum pe Piet și Nic pentru a elibera 
femeile acestea, îmi distrugeam orice șansă de-a mai ajunge în 
apropierea lui Edward, de a-i găsi pe Lucy și copilul. 

Nu puteam lăsa să se întâmple asta. Rescrie scenariul, mi-am 
spus în sinea mea. Trebuia să iau legătura cu Mila, s-o anunţ că 
femeile astea erau aici. Numai că, fiind noul venit, dacă această 
operaţiune ar fi fost compromisă, aș fi fost compromis la rândul 
meu. M-ar fi ucis pe loc. 

O alegere imposibilă. Aveam nevoie de o opţiune, și încă 
repede. 

— Pe care o vrei? Pe roșcată? 

Șase cuvinţele abominabile. Roșcata părea să aibă vreo 
șaptesprezece ani și vedeam cum îi tremură buza de groază și 
de teamă. 

— Numai să nu le lovești în față sau la țâțe. Dacă trebuie să 
biciuiești vreuna, plesnește-o pe partea din spate a picioarelor. 
Nimeni nu se uită vreodată pe partea din spate a picioarelor lor, 
spuse unul din gemeni. 

— Nu, am spus eu. Nu, mulțumesc. 

— Ce-i cu tine? Sunt ca niște fructe coapte. Culege unul. Piet 
râse. Vom culege amândoi câte unul. Ca să ne cimentăm 
prietenia. Și nu ne vom trezi cu o tăietură pe fund ca prostul de 
Djuki, nu-i așa? 

Râse și am văzut cum fata roșcată începuse să tremure. Am 
încercat să nu mă gândesc la ce le făcuse deja, la ce le va mai 
face dacă le voi lăsa pe mâna lui. O împunse pe cea care se afla 
cel mai aproape de el cu vârful sabiei wakizashi, iar fata se 
cutremură de plâns. 

M-am uitat la gâtul lui Nic și m-am gândit cum aveam să i-l 
rup. 

Acesta venise după noi, mă urmărise, văzând cum mă 
adânceam în acest dezumanizant test revelator. 

— Eu sunt un om de afaceri, am spus. Nu mă cobor până într- 
acolo încât să testez marfa. Chestia asta este pentru băieţii cu 
mușchi. 

— Cum? 

Lui Piet nu-i plăcu ce auzea. Se subiînțelegea că nu era el 
șeful, că avea doar forţă brută. Puteam vedea cum ura începea 
să i se strângă în privire. Se îndepărtă de femeia îngrozită, iar 
tăișul sabiei lui sclipi în lumina slabă a holului. 

— Vorbești serios? am spus. Așa ai de gând să mă testezi? 
Dacă sunt dispus violez o fată? 

Gura lui Piet se mișca fără să scoată un sunet. 

Una din tinere, cea roșcată, se uită la mine. Vorbisem în 
engleză și cine știe dacă înţelesese ce spusesem. 

— Nu-i vorbi în felul ăsta, interveni Nic. Ce naiba nu este în 
regulă cu tine? 

Tensiunea, concentrată ca o rază laser, îi sugruma vocea. L- 
am privit fix. 

In acest moment, abia dacă intrasem în cercul lor. Dar nu era 

suficient. Trebuia să mă integrez perfect. M-am uitat la Nic. 
Eram prins între ciocan și nicovală. Dacă jucam jocul trădării 
propus de Nic, era posibil ca Piet să nu mă lase niciodată să 
ajung în preajma lui Edward. Dacă nu o făceam... Nic era un tip 
imprevizibil. Nu aveam nevoie de Nic. Aveam nevoie de Piet. 

l-am adresat lui Nic un ultim zâmbet. Își trădase prietenii și 
era o jigodie care se folosea de copii. Nu mă deranja deloc să-mi 
pavez drumul cu oasele lui. 


48. 


— Vreau să intru în joc, i-am spus lui Piet. Dar în termenii pe 
care-i voi stabili eu. 

Apoi m-am întors și i-am tras lui Nic o lovitură năucitoare în 
față. Acesta se îndoi. Nu voiam să înceapă să vorbească, așa că 
i-am aplicat încă o lovitură de picior, precisă, în gât. Nu destul 
de puternică încât să-l omoare, dar suficient de tare încât să 
stea cuminte și să nu deschidă gura. 

Piet scosese arma și o îndreptase spre mine înainte de a pune 
din nou piciorul pe pământ. Era bine de știut că mai avea și 
altceva în afară de sabia aceea stupidă de recuzită. Fetele ţipară 
și se retraseră spre perete; am ridicat mâinile. 

— Cu el ai o problemă. Nu cu mine. Am arătat cu vârful 
piciorului spre Nic, care stătea întins pe jos. Nic respira sacadat 
și clipea din ochi în urma șocului. Te sabotează. Vrea să-ţi preia 
operaţiunea. 

— Afară! 

Piet gesticulă cu arma și ţipă la fete să tacă din gură. Acestea 
izbucniră într-un plâns înăbușit și începură să vorbească în 
șoaptă. Arătă apoi spre Nic. L-am ridicat în picioare și l-am 
îmbrâncit, bălăbănindu-se, spre hol și înapoi în încăperea 
principală. L-am împins în timp ce gemenii se grăbeau să iasă, 
iar Piet închise și încuie ușa. Cât gemenii și Piet se grăbeau în 
spatele nostru, am rămas singur cu Nic cinci secunde, însă nu 
aveam nevoie de mai mult. 

— Care naiba e problema ta? spuse Piet. 

— Vrea să te termine, am spus eu. Să te înșele. Verifică-l. 

Nic gemea printre buza crăpată și dinţii sparti. Începu să se 

ridice, venindu-și în simţiri, dar Piet îl împinse din nou jos cu 
ţeava puștii. 

— Mi-a cerut să-i spun lui Edward niște minciuni despre tine. 
Să-i spun că furai o parte din fetele pe care le transportai și le 
dădeai altui client, le revindeai. Păstram un ton calm al vocii, 
văzând cum ochii lui Nic se măreau de groază. Pentru că, știți, 
eu spuneam adevărul. Este întotdeauna mai ușor să spui 
adevărul decât să minţi. A vrut să te elimine și să rămână el în 
joc ca traficant principal. S-a gândit că se câștiga mai bine din 
comerţul cu femei vii decât din fotografiile cu copii mici. 
Lucrează pentru altcineva, care îţi vrea afacerea, iar faptul că te 
trădează face parte din înţelegerea dintre ei. 

Piet își ținu arma lipită de Nic, care rămăsese nemișcat și 
căruia îi ieșeau bulbuci de sânge din gură din locul în care 
călcâiul meu îi zdrobise buza și dinţii. Scotoci cu o mână 
buzunarele de sub jacheta lui Nic. 

La început, am crezut că Piet îl omisese. Se ridicase și nici 
măcar nu-l mai ţintea pe Nic cu arma. Apoi am observat micul 
tub subţire din mâna lui Piet, pe care acesta îl ținea între 
degetul mare și arătător. ÎI ţinu chiar în faţa lui Nic. Acesta clipi. 

— Ce-i asta? întrebă Piet într-o șoaptă ce aducea cu pământul 
care se prelinge de pe capacul unui sicriu. 

— Nu știu, nu-i al meu, bâigui Nic. E-un mincinos nenorocit, 
Piet. Pe cine ai de gând să crezi, pe el sau pe mine? Doar mă 
cunoști. 

— Da. Da, te cunosc, Nic. 

Piet examina acum micul transmiţător al Milei. Încercase să-l 
spargă cu degetul mare și nu reușise. Deschise briceagul pe 
care-l scosese din buzunar, îl introduse în microfon și-l 
dezasamblă cu atenţie. Avusesem doar câteva secunde ca să-l 
strecor în buzunarul lui Nic. Îmi voi întrerupe singura legătură pe 
care o mai aveam cu Mila, presupunând că nu căzuse în mâinile 
lui Howell și ale oamenilor săi, dar trebuia să fac asta. Era 
singura modalitate de a le salva pe victimele lui Piet. Inima mi-o 
luase la goană și îmi bătea cu putere în piept. 

M-am uitat la faţa lui Piet când examina dispozitivul de ultimă 
generaţie. 

— Fir-ar să fie! exclamă el. Chestia asta arată ca un afurisit de 
instrument de spionaj. Pentru cine lucrezi, Nic? 

— Pentru nimeni... Lucrez pentru tine. Minte! Pe el nici nu-l 

cunoști, dar pe mine mă cunoști. 

— Da, și mă urăști de săptămâni bune, spuse Piet. Crezi că eu 
nu văd? Întotdeauna ţi-ai purtat nasul afurisit pe sus, 
adulmecând în jurul meu. Pentru cine lucrezi? Ridică-te în 
picioare. 

Nic se ridică. Licărirea din ochii lui se schimbă. Acum erau 
negri de furie, de mânia animalului încolțit. , 

— Nu lucrez decât pentru tine și pentru Edward. Asta mi-a 
întins o capcană. Ti-a întins și ție una. El mi-a plantat 
transmițătorul ăla. 

Am clătinat negativ din cap. Dar Piet luase arma de pe Nic și o 
ațintise spre mine. 

— Se pare că am de făcut o alegere, spuse Piet. 


49. 


— Cerem întăriri? îl întrebă August pe Howell. 

Stăteau în dubiță, la o jumătate de clădire distanță de adresa 
pe care le-o dăduse studentul chinez. Era o construcție gri, într- 
un spațiu industrial. Erau numeroase clădiri acolo, însă în cea 
mai mare parte complexul părea abandonat. Două vehicule 
parcate în fața unei uși, în partea din spate. Restul locurilor de 
parcare erau goale. 

— Eşti cam timid, spuse Howell. Surprinde-mă. 

— Prudența omului singur, spuse August. Nu vreau ca 
prietenul meu să moară, atunci când ne este mai folositor în 
viaţă. 

— Mie-mi place ideea de a intra în acţiune acum. Niciun 
martor în jur, spuse Van Vleck. 

— Să fim discreţi. Nu vreau să atrag atenţia autorităților 
olandeze. Ce avem în mașină? întrebă Howell. 

— Patru puști de asalt, veste antiglonț, binocluri cu infraroșii. 

August îl privi încruntat. 

— Nu suntem decât trei. 

— Și eu știu să număr, agent Holdwine. 

— Eu cred, cu tot respectul, că ar trebui să cerem întăriri. 
August îi aruncă o privire lui Van Vleck. Capra are pregătirea 
necesară. Nu știm nimic despre tipul celălalt. Ar trebui să intrăm 


VP - 194 


cu o forță copleșitoare. 

— Sunt două vehicule aici. O dubiţă, care l-a adus pe Capra și 
pe omul de legătură. Cealaltă mașină este mică. lnăuntru nu se 
ascunde o armată. Howell zâmbi. Să mergem, domnilor. M-am 
săturat ca Sam Capra să mai fie o problemă pentru noi. 

Van Vleck și August începură să-și îmbrace echipamentul 
antiglont. 

— Puneţi-l pe tânărul acela pe picioare, spuse Howell arătând 
spre hacker-ul chinez. ÎI vom folosi și pe el. 


50. 


Mila își parcă mașina la o clădire distanţă de depozit, lângă o 
cafenea micuță. Își potrivi mai bine transmiţătorul și închise 
ochii pentru o clipă. Auzise cea mai mare parte a conversaţiei 
dintre Piet și Sam, precum și oferta care i se făcuse lui Sam de a 
viola una dintre captive. Respirația îi deveni foarte liniștită; o 
furie fierbinte își croia drum în pieptul ei. 

Purta un pardesiu negru peste costum, în fiecare buzunar 
ținea o armă, iar acum avea la ea și un baston retractabil. Era 
arma ei preferată și se imagină bătându-i cu el pe Piet și pe Nic 
până la pierderea cunoștinței. 

Auzise sugestia ca Nic să fie percheziționat, aflase de 
descoperirea transmiţătorului și știa ce făcuse Sam. li aplauda 
gestul. Insă o lăsa pe dinafară dacă tăia singura legătura dintre 
ei pentru a se apropia de monștrii aceștia. 

Dacă, însă, Howell ar face o gafă în acest moment, le-ar 
compromite șansa de a pătrunde în interiorul cercului. 

Ghemuindu-se după un colţ, la o clădire distanţă, Mila urmări 
dubița. Văzu deschizându-se ușa din spate a mașinii; îl văzu pe 
studentul chinez pe care-l prinseseră, ieșind împleticindu-se 
afară, cu mâinile legate. Văzu fața puștiului lovită și învineţită, 
observă pata proaspătă de sânge de sub nările lui. Apoi pe cei 
doi bărbaţi cu gâtul gros. Apoi pe Howell. Toţi înarmaţi. 

Cei trei bărbaţi se opriră în faţa ușii. Mila văzu că băiatul 
chinez clătina negativ din cap. Se opriseră la tastatura de acces 
de lângă ușă. Cu mâinile tremurânde, băiatul chinez introduse 
un cod. 

Cei patru bărbaţi pătrunseră în interior. Mila se grăbi să 
ajungă la dubiță. Acţionau cu toată viteza, așa că erau mai 
preocupaţi de ce îi aștepta în față decât de ce se petrecea în 
spatele lor. 

Mila se strecură sub dubiţă și începu să numere, cu ochii la 
ușă. Sincronizarea va trebui să fie perfectă dacă voia ca Sam să 
supravieţuiască. 


51. 


— El sau eu? am întrebat. 

Nic era prea șocat ca să vorbească. 

— Sau amândoi? întrebă Piet. N-am nevoie de belele. 

— Dar ai, totuși, nevoie de ajutor, am spus. Sau nici nu ar fi 
trebuit să te deranjezi să stai de vorbă cu mine. Nic crede că 
ești un bufon. A făcut vreodată haz de sabia ta? 

Colţul gurii lui Piet zvâcni în sus. La un moment dat, în toate 
lunile acelea, disprețul lui Nic fusese observat și înregistrat. 

— Tot ce-ai spus tu este corect, spuse Piet. la asta. E în 
regulă. 

Și îmi dădu arma. 

— Omoară-l. 

Testul final. Dacă aș fi fost un copoi sau un spion, nu aș fi ucis 
un om neînarmat. Aceasta era linia pe care niciun om care mai 
avea o urmă de decenţă nu ar fi depășit-o. 

Mie câtă decenţă îmi mai rămăsese? Am ridicat arma; eram 
cu gândul la Lucy și la copil. Omul acesta ajutase la răpirea și 
abuzarea unor femei, la ducerea lor în sclavie. Făcea trafic de 
arme. Pătrundea ilegal în bazele de date guvernamentale și fura 
informaţii. Făcea comerț cu fotografii cu copii agresați și abuzaţi 
sexual. 

lar eu ce eram, un tribunal pe două picioare? 

Probabil că da. 

El sau eu. lar împreună cu mine, familia mea. 

Am tras. 

Glonţul l-a nimerit pe Nic în piept și acesta s-a prăbușit pe 
spate. O lovitură greșită. Nu l-am omorât dintr-un foc. Scuze, 
Nic. El îmi aruncă o privire agonizantă și plină de ură, eu trăsei 

din nou și faţa lui nu mai avu nicio importanţă. 

Nu o voi mai vedea decât, poate, în visele mele. 

Mi-am scos cămașa din pantaloni, mi-am șters amprentele de 
pe pistolul Glock și i-am înapoiat arma lui Piet. Mâna nici nu-mi 
tremură. lar pentru o clipă, ultimele cinci secunde mi se părură 
ca o viaţă care aparținuse unui om diferit. 

— Ei bine, spuse Piet în tăcerea care se lăsase. 

Privi în jos, la cadavrul lui Nic. 

— Ei bine, am repetat eu. Bine, bine, bine. 

Cine eram eu acum? _ 

— Să trecem la treabă. Arătă spre marfă. Imi plac ideile tale, 
dar deja dispun de o încărcătură de bunuri pe care să o folosesc 
drept camuflaj. Tu mi-ai reconfirmat părerea despre ceea ce ar 
funcţiona cel mai bine. 

Ce putea fi mai frumos decât niște bile albe din partea unui 
traficant? Am examinat cutiile. Țigări contrafăcute. 

— Urmează să transporți marfa ta nemaipomenită și 
ultrasecretă în cutiile cu ţigări contrafăcute, pe care le vei vinde 
în Statele Unite și îţi vei dubla profitul. Doi iepuri, un singur foc. 

— Maximizez profitul. 

Piet era mult mai inteligent decât părea. Arătă spre cutii. 

— Valorează vreun milion de euro. 

Am arătat spre transmiţătorul distrus, făcut bucăţi. 

— Ar fi bine să nu fi fost și un dispozitiv de urmărire în chestia 
aia. Pentru oricine ar fi lucrat Nic, dacă s-a întrerupt legătura 
aceia vor veni încoace. 

— Motiv pentru care vom lua totul de aici chiar acum. 
Femeile, ţigările. 

Se întoarse spre gemeni și începu să împartă ordine 
categorice într-o olandeză colocvială. 

Cum puteam să duc fetele într-un loc sigur fără să mă 
deconspir? În momentul acela, nu aveam cum. lar acest gând 
mă duru. 

Am auzit un sunet metalic ușor. O ușă deschizându-se. Din 
locul în care mă aflam, nu vedeam ușa de la intrare: 
nenumăratele cutii cu ţigări contrafăcute formau un adevărat 
labirint între locul în care mă aflam și ușa din faţă. 

Contam pe faptul că nou-sositul era Mila. lar asta însemna că 
voiam ca Piet să vină cu mine în partea din spate, lăsându-și 
prizonierele și bunurile nepăzite. 

— Aștepţi pe cineva? 

— Nu, șopti el. 

Ne-am sprijinit de perete. Stive de cutii ne blocau o parte din 
câmpul vizual. Făcu un gest spre gemeni, care se așezară în faţa 
noastră, mai aproape de ușă. 

Işi făcu apariţia o siluetă. Care nu era Mila. Intră un tânăr 
asiatic, purtând o jachetă care nu i se potrivea prea bine și niște 
blugi lălâi. Avea părul negru și des, prost tuns; smocuri de păr îi 
stăteau în sus, ca niște mici semne de exclamare. 

— Lucrează pentru Nic, spuse Piet. E un hacker. 

Din cine știe ce motiv, se retrase spre masă. 

Puștiul asiatic înaintă împiedicat în lumina difuză și am văzut 
că fusese bătut. Fezandat bine. Unul din gemeni - cel chel - 
spuse: 

— Hei, ce cauţi aici? 

Răspunsul veni sub forma unui glonţ care șuieră și-l nimeri în 
gât pe geamănul chel. Acesta se prăbuși la pământ. Fratele lui 
scoase un strigăt surprins și începu să tragă în cutii cu pușca de 
asalt. Norișori de praf maroniu dansau în aer; bucățele de ţigări 
și tutun explodând în nori miniaturali în urma impactului 
gloanţelor care străpungeau cutiile. 

lar cineva aflat la adăpost, în apropierea intrării, trase în 
câteva becuri. L-am văzut pe băiatul asiatic ţipând și fugind, 
fiind apoi nimerit de un glonț și prăbușindu-se pe jos. 

Haos. intuneric aproape total. Nu-i puteam lăsa să riposteze 
cu foc pentru că putea fi, totuși, Mila. Piet fugi pe după un colț al 
stivei de cutii, iar eu l-am urmat. 

Ping! Incă un bec făcut ţăndări. Mai rămăsese unul singur, 
chiar deasupra mesei metalice. 

Am zărit o siluetă lângă noi care trăgea o rafală spre 
geamănul rămas. Un bărbat brunet. Piet trase înainte ca eu să 
pot reacţiona, iar bărbatul se rostogoli, ţipând ceva în engleză. 
Atât el cât și Piet se ridicară să tragă, iar eu îl smucii pe Piet 
înapoi, scoţându-l din linia de foc. Pentru moment, aveam 
nevoie de el viu. 

— Fir-ar să fie, ce dracu'... 

Piet tuși. 

— Aștia precis sunt copoii, am spus. Cine altcineva i-ar fi dat 
lui Nic o asemenea unealtă? Trebuie să ieșim naibii afară. 

Am fugit împreună, și o rafală de gloanțe sfâșie labirintul de 

carton. 
52. 


Am auzit un zăngănit, un obiect din metal căzând pe ciment, 
după care o explozie despică una din stivele cele mai mari de 
cutii cu ţigări. Din rămășițele care zburau prin aer izbucni o 
flamă; aroma fierbinte și dulce de tutun se răspândi prin aer. 
Zgomotul exploziei aproape că mă asurzi. M-am întors spre Piet 
în timp ce acesta trăgea la rândul lui și l-am văzut, prin vălătucii 
de fum, ochind un bărbat. 

August. Firma era aici. 

L-am apucat de braţ pe Piet, stricându-i lovitura. Glonţul 
șuieră la stânga lui August și acesta se adăposti în spatele unui 
strung nou. Nu mă văzuse. 

— Ce n-ai... 

— Fugi, du-te odată! l-am împins eu pe Piet spre ieșire. 

M-am întors în fugă spre atacatori, am făcut o voltă peste 
strung și l-am izbit cu ambele picioare pe August într-o parte a 
capului când acesta încerca să se ridice. Căzu pe jos. Nu 
credeam că mă văzuse. Trebuia ca lucrurile să rămână astfel, 
fără să fiu nevoit să-l omor. l-am înșfăcat arma. 

Geamănul care mai rămăsese fugi spre mine, așteptându-se 
să-i trag lui August un glonţ în cap. In loc de asta, am ridicat 
arma pe care tocmai o luasem de la August și am tras cu ea în 
geamăn, fix între ochi. A avut la dispoziţie cam o secundă să se 
arate uimit, înainte de a se prăbuși. 

Apoi am fugit mâncând pământul. 

Dacă Howell m-ar fi luat acum în custodie, aș fi fost terminat. 
Mi-aș fi petrecut restul vieţii în închisoare. Nu puteam dovedi că 
lucram pentru binefăcătorii secreţi ai Milei, că încercam să mă 
infiltrez în interiorul unei rețele infracţionale. Nu aș fi fost decât 
un fost angajat înverșunat care se înhăitase cu un traficant de 
carne vie. Aș fi dispărut din nou în închisoarea lui Howell, 
pecetluit în piatră. Sau aș fi sfârșit mort și îngropat, într-un 
mormânt anonim, fără să fiu plâns de nimeni. Toţi cei care mă 
credeau trădător, ar fi fost convinși că avuseseră dreptate. 

Am auzit un răcnet dinspre strung. Vocea lui Howell. Strigând. 

Am trecut în fugă pe lângă trupul lui Nic. Piet își făcu iar 
apariţia, cu arma în mână, și deschise focul în urma mea, 
determinându-l pe Howell să se adăpostească din nou. Am văzut 
cum Howell trăgea la rândul lui, după care - în momentul în care 
Piet se opri să-și reîncarce arma - am observat că se trăgea 
dinspre ușa de la intrare. 

Cineva trăgea în Howell din partea opusă. 

El se întoarse și trase la rândul lui. De partea cealaltă a ușii de 
oțel am auzit cum fetele captive ţipau și plângeau în hohote. 

— Vino, l-am înșfăcat eu pe Piet. 

— Nu. Nu le las aici pe târfele alea. 

— Nu merită să-ţi riști libertatea pentru ele. Nu merită să 
pierzi afacerea cea mare pentru ele. 

Vedeam pe faţa lui că ura faptul că trebuia să renunțe, însă 
mă ascultă. 

Fugirăm pe un hol și ne năpustirăm afară, în atmosfera 
înnorată a zilei cenușii. În spate era parcată o dubă marca 
Volvo. 

Piet scoase o cheie electronică. Farurile dubei clipiră; aceasta 
scoase clicul mult așteptat al deblocării. Sărirăm înăuntru; Piet 
introduse grăbit cheia în contact și puse mașina în marșarier. 
Zvâcnirăm cu spatele, în linie dreaptă, Piet nemaipierzând 
timpul să manevreze mașina ca să o întoarcă. 

Când ne îndepărtaserăm vreo nouă metri, Howell ieși pe ușa 
din spate a clădirii. 

Mă văzu și pe chip i se zugrăvi o expresie încruntată. Greșise 
când îmi acordase fie și o încredere temporară. Eram un 
trădător. Un criminal. 

Dovada acestui fapt se afla chiar atunci în faţa ochilor săi și o 
luase la fugă. 

Piet răsuci volanul și mașina se repezi pe lângă marginea unei 
clădiri, ieșind cu viteză din raza lor vizuală. 

— Vor pune baraje rutiere, am strigat eu. 

El învârti doar volanul dubiţei și apăsă acceleraţia până la 
podea. leșirăm în trombă din parcul industrial, accelerând pe 
drumul de servitute, făcând slalom printre câteva mașini care 
rulau cu viteză mai redusă. 

— Trebuie să ne îndepărtăm suficient de mult de ei și să 
găsim o altă mașină, spuse el. Putem lua mașina cuiva. In 
apropiere este o școală; o mamă nu s-ar lupta cu noi. 

— Dar ne va vedea feţele. 

— Mai ai un glonţ pe țeavă? 

— Hai să alegem varianta cea mai simplă. Pot să pornesc din 
fire orice mașină. 

— la prea mult timp. Frustrat, lovi volanul cu mâna. Mi-e ciudă 
că le pierd pe târfele alea. 

Scăpasem de grija femeilor captive; Howell se va asigura că le 
va pune la adăpost. Acum nu trebuia decât să-l împiedic pe Piet 
să mai omoare pe cineva ca să facem rost de o mașină. 

— Aia nu erau copoi, am spus eu. Altfel ar fi blocat până acum 
ieșirea din parcul industrial. N-au făcut-o. Atunci pentru cine 
naiba lucra Nic? 

Piet nu răspunse nimic timp de un minut, așa că am răspuns 
în locul lui. 

— Pentru rivali. 

— Pentru rivali? întrebă Piet. Vrei să spui pentru alți traficanţi. 

— Sau poate cei pentru care lucra turcul, oricare ar fi fost 
aceștia, am spus. 

M-am întrebat dacă Piet va aminti acum numele lui Bahjat 
Zaid. 

— Ei bine, atunci ne vom ocupa noi de acea problemă. 

Mi-a plăcut acel noi, deși omul acesta era un tovarăș de 
coșmar. Era foarte bine dacă el credea că formăm o echipă; era 
mai ușor pentru mine să-i înfig cuțitul în coaste când va sosi 
momentul fericit. M-am străduit să înlătur acest gând. Să-mi 
facă plăcere să ucid oameni? Era o decădere care nu mă 
interesa în niciun fel. 

Piet conduse până la un alt parc industrial întins, înveșmântat 
în anonimitatea cenușie a betonului. Pe chip i se citea o 
încăpățânare încruntată; părea aproape nerăbdător să găsească 
o victimă ca să-și potolească furia. 

Zări un tânăr care căra o cutie, îndreptându-se spre un 
Mercedes parcat ceva mai departe de restul mașinilor. 

— El. O vom lua pe a lui. 

— Nu vreau să omori pe cineva pentru o maşină, Piet. Fiecare 
mică infracțiune pe care trebuie s-o facem este o piedică în 
calea reuşitei afacerii celei mari. 

— Nu-mi vorbi de parcă n-aş mai fi lucrat niciodată până 
acum, spuse el cu supărare în voce. 

— Nu o fac. Dar ucide numai atunci când este absolut 

necesar. Era un adevăr. Încă nu este nevoie să faci asta. 

Faţa i se înroși. Nu-i plăcea să i se facă morală. 

— Mă ocup eu de mașină. Fără să-l omor pe tip. Tu rămâi aici. 
Păstrează-ți capul la cutie. Nu vreau să te vadă. 

— Te va vedea pe tine. In acest caz, omoară-l tu. 

— Nu mă va vedea. M-am strecurat din mașină în timp ce Piet 
încă o conducea, am trântit ușa și am luat-o la fugă. Tipul, slab, 
cu ochelari, dădu să se întoarcă spre mine și atunci l-am lovit - o 
singură lovitură precisă la baza gâtului. L-am prins în timp ce se 
prăbușea. L-am scos din văzul lumii, l-am așezat ușor în fața 
unui alt grup de mașini parcate, unde erau o fâșie îngustă de 
iarbă anemică și zidul de beton al complexului de birouri. 
Respirația lui era regulată. 

Avea cheile Mercedesului în buzunar și le-am pescuit de 
acolo. Piet deja ieșise din dubiţă și fugea spre mine. Am alergat 
la Mercedes, l-am descuiat și m-am strecurat la volan. 

— A fost foarte lin, spuse el. Însă tonul vocii nu era admirativ. 
Unde ai învăţat să faci așa ceva? 

— În forțele speciale canadiene. 

Nu a mai spus nimic. Am șters-o din parcul industrial. 

— Încotro? l-am întrebat. 

— Nu sunt sigur că am încredere în tine, Sam, spuse el. Și 
strânse mai tare pușca de asalt pe care o ţinea în mână. 


53. 


Mila fugi. Trăsese patru rafale, bine calculate, în atelierul de 
strungărie. Voia să deruteze, să neliniștească. Il nimerise pe 
blond în braţ și îi silise pe Howell și pe oamenii lui să se 
concentreze asupra sa timp de un minut întreg, ceea ce, spera 
ea, îi permisese lui Sam să fugă. 

Apoi se retrăsese, străbătând în fugă spaţiul de parcare și 
ajungând după colţ. Un semn pe care scria „Închis” - Gesloten - 
era atârnat de ușa unui birou, iar ea meșterise ceva la lacăt cu 
instrumentele din buzunar, strecurându-se apoi înăuntru înainte 
de a putea fi reperată de cineva. Trânti ușa, care se închise, și 
se grăbi să ajungă la fereastra acoperită de o perdea a biroului 
ca să privească afară. 

Cinci minute mai târziu, își făcură apariţia Howell și cei doi 
oameni ai săi. Nici urmă de hacker-ul chinez. Blondul solid își 
ținea braţul strâns, iar jacheta îi era îmbibată de sânge. Celălalt 
bărbat, nimerit în picior, mergea împiedicat. Ambii arătau mai 
degrabă scoși din sărite, decât răniţi. Pe chipul lui Howell se 
citea o furie oarbă. 

Dubiţa se îndepărtă. Deci asta era! Howell nu trata locul 
crimei ca un loc al crimei. Poate avea să sune la poliţia 
olandeză, însă atunci va avea de dat niște explicaţii: cum de 
ajunseseră la acel depozit niște angajaţi ai Firmei, care se 
implicaseră într-un schimb de focuri. Cu toate că parcul 
industrial părea neglijat și pustiu, cineva aflat în apropiere ar fi 
putut auzi împușcăturile și să fi chemat poliţia. 

La zece secunde după plecarea dubiţei, Mila luă o decizie. 
Howell nu aștepta poliția, însă asta nu însemna că nu-i chemase 
și că aceștia nu puteau ajunge peste câteva minute. Avea foarte 
puţin timp ca să cerceteze clădirea. 

Se strecură din nou în vechiul atelier de strungărie. Mirosea 
înțepător, a focuri recent trase; și mai era aroma dulce a 
tutunului. 

Lângă unul din strunguri, observă o porțiune mare acoperită 
cu stropi de sânge. Studentul chinez încasase un glonţ în cap. Își 
cobori privirea spre el, însă nu-l văzu respirând. Incă mai avea 
actele de identitate și i le luă; orice ar fi putut întârzia 
investigația poliţiei era în avantajul ei. Cercetă un birou 
abandonat. Era pustiu. Se grăbi să parcurgă întregul spaţiu al 
biroului, încordată, cu respiraţia tăiată, așteptându-se să 
descopere cadavrul lui Sam. Nu era, însă, nici urmă de el. 

Apoi se îndreptă spre un hol scurt, unde găsi o ușă de oţel 
închisă. Aici. Aici trebuiau să fie. 

Mila deschise lacătul cu atenţie, cât putu de încet. 
Mecanismul cedă, iar mâna îi reveni pe armă. O respiraţie 
profundă ca să se liniștească, își potrivi arma și lovi cu piciorul în 
ușă. Fu întâmpinată de ţipete. Opt femei, goale pe jumătate, 
învineţite, legate cu lanţul de un perete. 

Pentru o clipă, se clătină. O durere ascuţită ca o lamă de oţel 
îi străpunse pieptul, trimițând durerea până în șira spinării. Le 
privi pe femei, iar acestea o priviră. Simţi apoi izbucnind până în 
lăuntrul oaselor ei o forță plină de indignare. Izvora din 
răzbunare. Oare Howell nu-și dăduse seama că femeile acestea 

se aflau aici? Sau nici nu-i păsa? Sau, poate, avea să cheme 
poliţia printr-un apel anonim ca să le anunţe prezenţa? Nu avea 
nicio importanţă. Ea nu putea, nu voia, să le lase de izbeliște. 

Cele mai multe își păstrau ochii în pământ, însă una, o 
adolescentă roșcată, își înălţă privirea și se uită la ea. 

Mila încercă să i se adreseze în engleză. 

— Este OK. Totul este bine. Acum ești în siguranţă. 

Fata cu păr roșcat îi vorbi în limba moldovenească. 

— Tu cine ești? 

Mila i se adresă în aceeași limbă. Cuvintele aveau gustul unui 
desert dulce care îi plăcuse la nebunie în copilărie. 

— Vei fi în siguranţă. Te scot eu de aici. Oamenii răi au plecat. 

— Tu cine ești? întrebă roșcata din nou. 

— O prietenă. Vreau să faci exact ce-ţi voi spune, pentru că s- 
ar putea să nu avem prea mult timp la dispoziţie. Acolo unde te 
voi duce, vei fi în siguranţă. lar apoi vei merge acasă la tine. 

— Nu avem bani să ne întoarcem acasă, spuse o altă femeie. 
Avea buzele vineţii din cauza loviturilor. 

— Știu, spuse Mila. O să am grijă de voi toate. ` 

Se duse din nou în hol, îngenunche lângă corpul lui Nic. In 
buzunarul său găsi un set de chei de cătușe. În palma lui văzu 
transmiţătorul lui Sam, făcut bucăţi. Îl luă din mâna cadavrului și 
îl piti în buzunarul ei. 

Mâinile îi tremurară când eliberă femeile din cătușele cu care 
fuseseră legate. Mintea i se umplu de senzaţii uitate: vuietul 
estompat al traficului de pe bulevard, mirosul de pizza ieftină, 
căldura armei din fiecare mână, briza care intra prin ferestrele 
deschise într-o noapte caldă din Israel, când ea străbătea 
încăperile damnatelor, singurul bărbat pe care-l lăsase în viaţă 
răcnind că o va urmări și o va omori într-o zi pentru ceea ce 
făcuse. Mila alungă aceste amintiri. 

Două femei, tot din Moldova, începură să geamă și să plângă, 
nevenindu-le să creadă că groaznicul calvar aproape se sfârșise. 

Ea se gândea: au nevoie de un adăpost, de medici, de 
documente. Nu se gândea la Sam Capra. Pentru moment, 
acesta trebuia să se descurce de unul singur. 


VP - 204 


54. 


— Ești un nemernic, am spus, urmărind arma îndreptată spre 
mine. Tocmai ţi-am salvat viaţa. Dacă voiam să te omor, aș fi 
putut să te împușc în spate când fugeam spre mașină. 

— Dar nu te cunosc. lar tu îţi faci apariţia și totul începe s-o ia 
razna. 

— Totul a luat-o razna din cauză că Nic s-a întors împotriva ta. 
Ți-am dezvăluit ce punea la cale, iar tot ce s-a întâmplat de 
atunci dovedește că încerca să te înșele. 

— Dar nu te cunosc. Logica nu era punctul lui forte. l-am 
pierdut pe toţi. Pe toți. 

Era speriat. 

— Ascultă, Piet. Am câţiva prieteni în Amsterdam. Poate că-i 
cunoști și tu. Gregor, care avea o ceasornicărie la Praga, 
locuiește acum aici. Era un prieten de-al lui Nic. Am făcut câteva 
afaceri împreună anul trecut. Întreabă-l de mine. 

Îmi asumam un risc foarte mare, sperând că Gregor îmi va 
cânta în strună. Bine aţi venit pe muchie de cuţit. 

— ÎI știu pe Gregor. Țăcănitul cu ceasurile. Cine altcineva? Mai 
dă-mi un nume. Unul singur nu este suficient. 

Singura persoană pe care o mai cunoșteam era Henrik, 
barmanul cu voce moale de la Rode Prins, și nu vorbisem cu el 
decât o dată sau de două ori. Dacă, însă, era inteligent, m-ar fi 
putut acoperi. Habar n-aveam dacă era la curent cu ce ne 
îndeletniceam, Mila și cu mine. lar dezvăluindu-i lui Piet 
cafeneaua Rode Prins, îi dezvăluiam ascunzătoarea mea din 
Amsterdam. Mila avea să-mi tăbăcească fundul. 

Nu avea, însă, importanţă dacă Piet va face legătura între 
mine și Rode Prins; urma, oricum, să moară în curând. 

— Obișnuiesc să beau într-un local numit Rode Prins, pe 
Prinsengracht. ÎI știi? 

— Am băut cândva ceva acolo. 

— Henrik, un barman care lucrează acolo, mă cunoaște. 

— Ce bei de obicei? 

— Bere. Henrik mă servise o singură dată, dar băusem bere la 
recomandarea lui. Mi-am ţinut respiraţia. Nu sunt chiar original. 

Își manevră telefonul, încercând, probabil, să afle numărul de 
telefon de la Rode Prins printr-o căutare pe internet. A apăsat o 

tastă, astfel încât să pot auzi ce se discuta. 

Numai că pentru Piet eram Peter Samson. lar pentru Henrik 
eram doar Sam. O, Doamne. 

Se auzi vocea lui Henrik. 

— Rode Prins. 

— Cu Henrik, vă rog. 

— La telefon. 

— Henrik, o să ți se pară foarte ciudat, dar cunoşti cumva un 
domn pe nume Samson care bea din când în când pe acolo? Nu 
este olandez. 

Pauză. O pauză dureros de lungă. Parcă simțeam deja țeava 
pistolului lui Piet lipită de tâmpla mea. 

Henrik spuse: 

— Samson? Vrei să spui Sam? 

— Da, așa îi spui tu? 

Slavă Domnului, slavă Domnului! 

— Da, toată lumea îi spune Sam. Păr brunet, înalt de statură, 
în jur de douăzeci și cinci de ani. 

— Da. Ce este el? 

— Vrei să spui, ce naţionalitate are Sam? Nu știu. Stai puţin. 
L-am văzut la un moment dat scoțând niște chestii din buzunar 
ca să ajungă la bani, și punându-le pe bar. Avea un pașaport 
canadian. Asta am observat atunci. 

— Ai idee cu ce se ocupă? 

— Habar n-am. E unul din aceia care nu vorbește prea mult 
despre propria persoană. A intrat în vreo încurcătură? 

— Nu, nu. Ce-i place să bea când trece pe acolo? 

— Heineken. Uite ce e, eu am treabă aici, iar tu aduci destul 
de mult cu un afurisit de hărțuitor. Îţi plac, poate, ochii lui verzi? 
În vocea lui Henrik se simţea un ușor dispreţ. Vrei să aranjezi o 
întâlnire cu el? Sam nu prea înclină pe partea aia din câte-mi 
dau eu seama, dar poţi să lași numărul tău de telefon. 

Piet închise. Urmă o tăcere lungă de vreo cinci secunde. 

— Îmi place că nu vorbești despre ceea ce faci. Nu-mi plac 
oamenii care vorbesc prea mult. 

A format un alt număr de telefon. 

— Spune ceva, și ești un om mort, mă avertiză Piet. 

— Alo? spuse o voce. 

Gregor. Puteam fi un om mort în următoarele zece secunde. 

— Gregor. Piet la telefon. Cunoști un bărbat pe nume Samson? 

O pauză care a făcut să-mi sară inima din piept. 

— Da. Dar nu foarte bine. Stabilirea acelei distanţe atât de 
importante. E în oraș, spuse Gregor. 

— Și cu ce se ocupă? 

— Hm. Aș descrie asta, în termeni politicoși, ca o activitate de 
transport. 

— Și cu mai ce? 

— Nu prea știu. Gardă de corp, la nevoie. Sam este periculos 
într-o luptă. 

— Când l-ai cunoscut tu, pentru cine lucra? 

— Pentru Big Vlad, care acum e mort. A scos din sărite niște 
nigerieni și l-au găsit în baie, tocat cu maceta. Sam a mai lucrat 
și cu Djuki. 

— Sam e de încredere sau nu? 

— E de încredere. Un fel de știe-tot. Poate, însă, și să 
transporte tot felul de mărfuri. Avea legături cu transportatorii 
oficiali. 

Asta ușura lucrurile. 

Simţeam cum aerul îmi alimenta din nou plămânii - o 
respiraţie adâncă. Gregor repeta niște cuvinte pe care le credea 
adevărate. 

— Mulţumesc, Gregor. Tie cum îţi mai merge treaba? 

— Bine, dar cam încet. Îți vine să crezi că oamenii nu mai 
poartă ceasuri atât de mult acum, de când au telefoane care le 
indică ora? 

Piet nu-i răspunse la întrebare. . 

— Pot să îndrept spre tine o afacere importantă. In foarte 
scurt timp. 

— Grozav. Bine. Acum sesizam tensiunea din vocea lui 
Gregor; nerăbdarea sa de a încheia discuția. 

— Mulţumesc, Gregor. Ne auzim în curând. Piet închise 
telefonul. Ţeava pistolului rămase la locul ei. 

— Ce naiba mai vrei? Un CV? 

Am tras mașina pe marginea șoselei, alegându-mă cu un 
claxon de la camionul din spatele meu. M-am întors să mă uit la 
Piet. 

Piet era speriat de moarte. _ 

Afurisitul ăsta cu sânge rece avea probleme mari. Işi pierduse 
aliatul, care îl trădase în favoarea unui inamic nevăzut. Își 
pierduse punctul de distribuţie pentru o mulțime de bunuri 
contrafăcute, precum și pentru comerțul cu sclavi. Pierduse doi 
oameni pe care conta. Pierduse un depozit plin de marfă și 
sclavele sexuale pe care clienţii lui așteptau să li le expedieze. 
Tocmai pierduse o grămadă de bani. Fusese trădat de Nic și era 
urmărit. Asta, pe lângă faptul că turcul îi trâmbiţase numele în 
tot orașul. Piet era pe punctul de-a deveni o problemă, iar el știa 
acest lucru. 

— Totul va fi bine, Piet. Stai calm. Și am împins cu atenţie 
arma astfel încât aceasta să fie îndreptată spre podeaua mașinii 
în loc de corpul meu. 

El îmi permise asta. 

— Nu cred că vrei să-ţi anunți șeful că azi ţi-a mers atât de 
prost, am spus. 

— Taci naibii din gură și hai să bem o bere. La Rode Prins ăla. 

Am intrat în De Rode Prins. Nu era foarte aglomerat; un grup 
de tineri ocupa masa cea mai mare, râzând, bând bere, vorbind 
despre sport. O femeie stătea singură, sorbind o bere și studiind 
un ghid al orașului. În spate, într-un colţ, un grup de turiști 
scoțieni dădeau pe gât niște beri și se serveau din platouri cu 
brânză, cârnaţi și bucăţi prăjite dintr-un preparat misterios; un 
bărbat mai în vârstă, îmbrăcat într-un costum frumos, stătea la 
capătul cel mai îndepărtat al barului cu un pahar mic de 
jenever”, citind un ziar. Aș fi putut iubi Rode Prins, pentru că 
era un bar adevărat și liniștit de cartier. De pe perete, prințul 
pătat cu roșu ne privea pe toţi de sus. 

Nici urmă de Mila. Henrik stătea în spatele barului și i-am 
adresat o imperceptibilă înclinare din cap. 

— Te-a căutat un tip, spuse Henrik. 

Am arătat spre Piet cu degetul gros. 

— Prietenul meu. M-a găsit. 

Henrik dădu din cap. Piet comandă două beri Heineken pentru 
noi doi; ne-am așezat în capătul opus al barului față de locul în 
care era așezat bărbatul în costum. 

O dilemă, am gândit eu când Henrik ne aduse berile. Piet 
părea mai liniștit. Avea nevoie de mine și încă tare de tot. Acum 
era pe terenul meu și puteam să-l bat până îl lăsam inconștient, 
să-i car sus fundul nenorocit și să-l interoghez în forță ca să-mi 
spună unde se afla șleahta lui. După care probabil l-aș fi omorât, 
din moment ce era exclus să-l dau pe mâna poliţiei câtă vreme 
mai aveam niște treabă de făcut. Dar acum, cu o infiltrare la 
activ și un atac asupra resurselor sale, Edward s-ar putea s-o 
dea în bară, să fugă în cele patru zări și s-o ia cu el pe Yasmin 
Zaid. Aveam nevoie de Piet viu și aveam nevoie de el pentru 
camuflaj. 

— Nu este o zi bună pentru tine, i-am spus eu șoptit. 

Piet sorbi din bere. Ar fi trebuit să se ducă glonţ la șeful lui, 
Edward. Însă nimănui nu-i place să fie purtătorul unor vești rele. 

Am început, încet-încet, să-l încolțesc. 

— Îmi dau seama de situaţia dificilă în care te găsești. Tu îţi 
conduci afacerea de aici. Poate că Nic te ajută să falsifici 
documente la calculatorul lui. Cei mai mulți bani îi faci datorită 
femeilor, pe care le transporti până aici din Europa de Est. Și ai 
fost angajat pentru o afacere de mari proporții, împreună cu 
tipul ăsta, Edward. Faptul că trebuie să transporți niște marfă 
până în America te-a scos din zona ta de confort. 

El îmi aruncă o privire. 

— De ce crezi că am plecat eu brusc din Praga? Frate, și ce- 
am mai stat pe-acolo! 

Am clătinat din cap, am sorbit din bere. Omorâsem doi 
oameni cu nicio oră în urmă, iar acum stăteam într-un bar la un 
pahar de băutură. Ei nu se vor mai bucura niciodată de răcoarea 
plăcută pe care ţi-o lasă berea în gură. In regulă. Făcuseră 
propriile alegeri. Dacă nu i-aș fi omorât eu, ar fi murit oameni 
nevinovaţi. Nu aveam de gând să zăbovesc cu gândul la ceea ce 
făcusem. Nu eram nici mândru de asta; ce fusese, fusese. Era 
important, însă, ca Piet să creadă că eram la fel de infect ca și 
el. Mâna nu-mi tremură când am apucat paharul cu bere. 
Rămase fermă. 

— Lui Edward nu-i vor plăcea prea mult veștile astea, nu-i 
așa? 

— Nu. 

— lar el nu concediază oamenii. 

— Nu. 

— Ce fel de om este Edward? 

Piet stătu să se gândească. 

— Foarte deștept, dar un nemernic. Este englez. La un 
moment dat ne-a spus că obișnuia să joace pe scenă. Nu știu 
unde, poate în vreo localitate izolată. Specialist în falsificare - 
cred că este posibil să fi lucrat în serviciile secrete la un 
moment dat. Este bun în a-i convinge pe oameni să-l urmeze. 
Vorbește ca și când ar fi crescut într-o familie cu bani. Și aruncă 
cu bani în jurul lui. 

— De unde știi atât de multe despre el? Ar fi trebuit să-și țină 
gura. 

— Lui Edward îi place să pară cel mai important om dintr-o 
încăpere. Asta presupune adesea și lauda de sine. 

Sosise timpul să ne jucăm. 

— Ai putea fi nevoit să-l dai afară. 

— Să-l dau afară? 

— Ştii și tu, unii clienţi aduc prejudicii profitabilităţii. Este ceea 
ce s-a întâmplat la Praga. Eu i-am dat afară pe clienţii care-au 
încercat să mă înșele. 

Piet râse. 

— lar acum, o ţii într-o fugă. 

— Nu; m-am dat la fund. Era mai bine ca, dacă nu voiam să 
fiu trimis de pe lumea asta bună și minunată, să mă mut în altă 
parte pentru o vreme. 

— De ce îmi spui toate astea? 

— Pentru că știu cum lucrează un tip ca Edward. Are de 
transportat o marfă de mare importanță. Vrea să se folosească 
de rețelele noastre, de relaţiile noastre, pentru că are nevoie de 
noi. Dacă, însă, afacerea dă greș, nu va ezita să ne omoare. Am 
simţit că intram cu totul în pielea altcuiva; mi-am terminat berea 
și i-am făcut semn lui Henrik să-mi mai aducă una. Ideea este că 
noi suntem oameni de afaceri, iar oameni ca Edward ne dau mai 
multă bătaie de cap decât merită. 

— Nu pot să-l dau afară pe tipul ăsta. Atunci aș da eu de 
dracu'. 

— Nu-ţi sugeram să faci asta, minţii eu. Trebuie numai să fii 
pregătit pentru orice eventualitate. 

— Când o să-i spun ce s-a întâmplat... 

— Faptul că ai mai așteptat, îl va scoate din sărite, am spus. 
În momentul acesta trebuia să fiu vocea raţiunii, cineva în care 
Piet să poată avea încredere. Edward ar putea să fugă. 

— Nu. Afacerea asta este prea importantă pentru el. 

— Afacerea fiind care anume? 

Își întoarse din nou privirea spre mine. 

— Câţi prieteni ţi-au mai rămas, Piet? 

— O mulțime. 

— Și sunt convins că acum, când Edward ăsta ar putea să 
sară cu arma după tine, se vor alinia cu toţii ca să te ajute. 

El lăsă un timp sarcasmul să plutească în aer. 

— Tu de ce-ai vrea să mă ajuţi? 

— Pentru bani. Sunt cât se poate de previzibil. Și la naiba, 
omule, acum am cam intrat și eu până-n gât în chestia asta. 

— Dacă nu-mi iese afacerea, eu nu am prea mulţi bani. Și am 
nevoie de ei. Foarte mare nevoie. 

Nu mă interesau în mod deosebit dificultăţile lui financiare. 
Indivizii ăștia erau cam toţi la fel: își asumau riscuri mari și erau 
plătiţi cu bani mulţi, pe care-i risipeau pe tinichele și prietene 
costisitoare. 

— Uite cum stă treaba. În momentul ăsta ești defect. Eu încă 
dispun de resurse ca să te ajut să transporţi ce mama naibii ai 
de dus pentru Edward ăsta. Ţi-ai pierdut echipa, ai pierdut o 
parte din capital. Fă-mă partenerul tău numai pentru afacerea 
asta. Îmi dai jumătate din profit. 

— Jumătate! Obrajii începură să i se înroșească și nu se 
strădui să-și coboare vocea. Scoţienii și bărbatul în vârstă se 
uitară la noi. 

— Jumătate, am șoptit eu. Îţi scot șoriciul din foc. 

— Mă subestimezi, Sam, și încă foarte mult. 

Cuvintele lui erau de o răceală de gheaţă. 

— Eu cred că estimez situaţia în care se află fundul tău 
mizerabil chiar foarte bine. Îți urez succes cu Edward. Și cu 
poliţia, cu serviciile olandeze sau cu oricine mai vrea să te 
omoare. Între astea două, prevăd că vei avea o săptămână plină 
de lapte și miere, ticălosule. 

Am aruncat niște euro pe tejghea și m-am ridicat să plec. 
Dacă aș mai fi rămas, l-aș fi prins la ieșire, i-aș fi dus sus fundul 
mizerabil și i-aș fi arătat eu ce era în stare să facă dintr-un 

muritor, un soţ și un tată care suferea. 

M-a lăsat să fac cinci pași înainte de a spune ceva. 

— Îți dau treizeci la sută. 

— Patruzeci și cinci. 

— Patruzeci, șuieră el. Eu am pus afacerea la cale și am 
muncit cel mai mult la ea. Tu mă ajuţi doar să o duc la bun 
sfârșit. Patruzeci. 

Trebuia să-l las să câștige bătălia asta. 

— Bine, patruzeci la sută. 

Riscă să-mi adreseze un zâmbet; era același zâmbet pe care 
i-l adresase femeii captive și am avut nevoie de ceva 
autocontrol ca să nu-i trântesc paharul cu bere în luciul dinţilor 
lui strâmbi. 

— Atunci meriţi să știi cu cine ne luptăm. Își cobori vocea. 

— Da. 

— Nu cu poliţia. Ci cu un om. Bahjat Zaid. 

— Numele îmi sună cunoscut. 

El ridică o sprânceană. 

— Producător de echipament militar; citesc The Economist, 
înţelegi tu. 

Am riscat să mă încrunt la el. 

— l-ai contrafăcut marfa? L-ai tras pe sfoară? 

— Eu, nu. Lui Edward îi poartă sâmbetele. 

— Cei care fac afaceri legale nu angajează bandiți. 

— Zaid o face. 

Cât de adevărat. 

— Și acest respectabil om de afaceri încearcă să pună bețe-n 
roate afacerii tale colosale? Voiam să știu dacă-mi va face 
confidenţe despre Yasmin. De ce nu sună, pur și simplu, la 
poliție? 

— Are motivele lui. 

Am luat o înghiţitură de bere. 

— Ce transportaţi ilegal în Statele Unite? 

— Nu pot să-ţi spun. 

— Piet, trebuie să știu. Nu pot să ambalez și să transport o 
marfă fără să știu ce este. Fii rezonabil. 

Nevoia lui de-a avea încredere în mine învinse. 

— Echipament militar. 

— De care? 

— Electronic. 

Nu-mi plăcea această lipsă de precizie, dar nu eram sigur că- 
mi va spune mai mult, și, oricum, nu într-un loc public. 

— De care? 

— Experimental. Zaid are motivele lui ca să nu implice poliţia. 

Ce motive avea, oare? 

Piet își termină berea și urmări cum resturile de spumă 
alunecau în jos în paharul golit. 

Ceea ce conta acum era să-i fac să se reunească în același loc 
pe Piet, Edward și restul grupului. Trebuia să lucrez necontenit 
la acest aspect. 

Așadar. Să punem tăișul cuţitului asupra temerilor lui Piet. 

— Deci ai intrat într-o belea. Transporți ţigări contrafăcute în 
Statele Unite și camuflezi echipamentul militar experimental al 
lui Edward în interiorul acestor colete. Acum ai pierdut ţigările și 
modalitatea de a transporta ilegal marfa lui Edward. 

Piet strânse din ochi. 

— Sunt terminat și nu-mi place să fiu terminat. 

— Deci așa. Avem nevoie de o marfă de transportat pentru a 
servi drept camuflaj pentru indiferent ce ar vrea Edward să 
introducă în America. 

— Da. 

Pentru o clipă, Piet semănă cu proprietarul stresat al unei 
micuțe afaceri, îngrijorat de creanţe și de fluxul redus de 
numerar. 

— Am o soluţie. Una, m-am gândit, care mă va aduce mai 
aproape de Edward, Yasmin și restul grupului. 

— Care? 

— Să furăm niște înlocuitori. 

— Înlocuitori? 

— Da. Deturnăm o încărcătură de marfă. De preferat, 
contrafăcută; în felul acesta, cei de la care ai fura-o nu se vor 
duce la poliţie, iar noi vom transporta marfa aceea secretă pe 
care Edward vrea să o ducă în State, în containerele cu marfă 
furată. 

— Este o acțiune curajoasă, să furi un transport de marfă. 

— Este lucrul cel mai ușor din lume, dacă știi cum să 
procedezi. Dar tu și cu mine nu putem să facem asta singuri. 
Tipul ăsta, Edward, trebuie să aibă niște oameni ai lui, nu? 

— Da. 

— Atunci avem nevoie de ei. 

— Ei nu sunt hoți. 

— Nici eu nu sunt, însă împrejurarea ne obligă. Vor să ducă 
echipamentul ăsta electronic, sau ce-o fi, în Statele Unite? 

— Da. 

— Ce fel de echipament este? 

El se aplecă, apropiindu-se de mine. Îi simțeam deodorantul, 
mirosul vag și neplăcut al pielii, izul de bere din respirație. 

— Arme. 

— Arme. Pentru cine? 

— Nu te privește. 

— De care? 

— Cumplite, spuse Piet. 

Pentru un moment, un lung, lung moment, nu am mai spus 
nimic, lăsând discuţiile din celelalte părți din barul Rode Prins să 
se înteţească și apoi să lâncezească. După care: 

— Definește „cumplite”, am spus. Spre deosebire de tine, eu 
nu mușc mai mult decât pot să înghit. 

Trebuia să-mi joc bine rolul și era în regulă să fiu speriat de 
amploarea unei afaceri. 

— Acum nu mai poţi da înapoi. 

— Ai de gând să-mi spui cuvântul ăla care începe cu N? 

— Cuvântul care începe cu N? 

— Nucleare. 

— O, Doamne, Piet începu să râdă. O, nu. Nu. Râse din nou. 
Nu! 

— Am nevoie de amănunte. 

— Înainte de a-ţi da alte detalii, trebuie să vorbesc cu Edward. 

— Bine. Și eu vreau să vorbesc cu Edward. 

— De ce? 

— Pentru că am dat la iveală ce ascundea Nic și pentru că v- 
am salvat pielea. Vreau să fiu plătit. Vreau partea mea din 
treaba asta, Piet. S-a tras în mine și merit să mă aleg și eu cu 
ceva din afacerea asta. Am șuierat cuvintele. Aplică presiune, 
am gândit eu, fă-l să cedeze. Fă-l să cedeze acum. Fă ca lumea 
să pară o nicovală căzând din cer, într-un desen animat 
deformat, și care să-i spargă capul. Nu vă dezvălui niciun 
amănunt despre modalitatea de transport, până când nu 
vorbesc cu Edward și oamenii săi. Niciun amănunt. 

Simţeam disperarea care începea să-l cuprindă. Erau o 
mulţime de indicii: umezirea rapidă a buzelor cu limba, felul în 

care-și ţinea sticla grea cu bere. Era un om care nu-și pierdea 
cumpătul ușor și își pierduse cumpătul rău de tot la gândul că-l 
decepţionase pe Edward. 

El nu spuse nimic, așa că l-am întrebat: 

— Când trebuie să ajungă încărcătura voastră la Rotterdam? 

— Poimâine dimineaţă. 

— Înseamnă că nu avem prea mult timp, nu-i așa? 

Până a doua zi nu aveam suficient timp să pun la cale un jaf, 
însă am sperat că disperarea lor va fi tot atât de mare ca șia 
mea. 

— Edward nu se grăbește. Niciodată. Nu se va grăbi nici din 
cauză că am eu un termen limită. 

În fereastra de oglinzi a barului, am văzut-o pe Mila trecând 
pe lângă noi. Nu ne privi, însă Piet o remarcă. 

O privi mergând cu o admiraţie care făcu să-mi îngheţe 
oasele. 

— Asta-i un număr prim. 

— Trei sau cinci? 

— Ce? 

— Un număr prim. Ce, nu-ţi plac bancurile matematice? 

— Matematica există numai pentru bani. 

Mila dispăruse pe o ușă, în spatele barului Rode Prins. Voiam 
să vorbesc cu ea chiar acum, să aflu ce se întâmplase. 

Piet își terminase berea. 

— Vino cu mine, Sam. 

Nu voiam să plec, însă am pus paharul de bere pe masă. 

— Unde mergem? 

— Dacă vrei să te întâlnești cu Edward, o să te întâlnești cu 
Edward. Să mergem. 

În sfârșit! Avea să se întâmple. Mă voi duce neînarmat, însă 
voi da ochii cu bărbatul cu cicatrice. Îmi voi găsi soţia și copilul. 

Henrik ne privi plecând. M-am întrebat dacă Mila mă va 
urmări din nou. Dar nu m-am uitat nici măcar o dată în spate ca 
să-mi dau seama. L-aș fi putut face suspicios pe Piet. 

— L-am văzut! 

Howell stătea în liniștea casei conspirative din Amsterdam. 
Afară, soarele primăverii dansa pe apele puţin adânci ale 
Herengracht; bicicliștii în trecere pedalau mai încet, bucurându- 
se de această zi plăcută. Howell simțea mirosul de praf de pușcă 
și sânge ca și când acestea i s-ar fi impregnat în haine. 

— L-am văzut pe Sam Capra. A tras în noi. A lăsat în urmă un 
depozit plin cu marfă, pe care o bănuiesc a fi furată sau 
contrafăcută, și o încăpere plină de femei care cred că erau 
sclave sexuale. 

— Trebuie să existe o explicaţie raţională, spuse August. 

Un doctor al Firmei se ocupa de braţul lui. Tresări când 
doctorul îi termină de cusut o copcă. 

— Cred că a luat-o pe calea greșită cu mult înainte de a-i muri 
soţia. l-a trecut cuiva prin minte că, de fapt, el era mărul stricat 
și nu ea? Că nu Lucy era forța motrice care a făcut din el un 
trădător? spuse Howell. iți apreciez loialitatea faţă de Sam. Dar 
te previn, August, că aceasta este inadecvată și irosită în ceea 
ce-l privește pe Sam Capra. 

— Sau crede, eventual, că oamenii aceștia știu unde se află 
soția lui. 

— A tras în oamenii mei. 

— Ai văzut cu ochii tăi? 

Howell ezită. 

— Nu. 

August îi mulțumi doctorului, care părăsi încăperea fără să 
scoată un cuvânt. Apoi se întoarse spre Howell. 

— Novem Soles. 

— Poftim? 

— L-ai întrebat dacă știa ce înseamnă Novem Soles. Sunt un 
grup? Oamenii aceștia ar putea fi ei? 

— Oamenii aceștia par să fie niște traficanţi de duzină. M-aș 
mira să se fi dotat cu o denumire pompoasă în latină. 

— Ce înseamnă Novem Soles, Howell? 

Howell își încrucișă braţele. 

— O expresie care a fost menţionată pe anumite canale de 
comunicaţie monitorizate și care este legată de niște cercuri 
infracţionale sau de oficiali guvernamentali care obţin venituri 
ilicite. Nu știu dacă este vorba despre un grup, un nume de cod 
pentru o persoană sau altceva. 

— Bărbatul acela mort din Brooklyn avea un tatuaj cu cifra 

nouă stilizată și un soare. Novem soles, nouă sori. N-am dormit 
la ora de latină. 

— Poate că Sam Capra lucra cu acești oameni la bomba 
aceea, iar acum ei îl vor mort. Sau poate că s-a întors împotriva 
noastră de când l-am lăsat să plece. 

— L-am dat afară din Firmă; te surprinde că a ajuns în 
compania unor mizerabili? întrebă August. 

— Crudul și cumplitul adevăr este că singurii supraviețuitori 
din biroul de la Londra sunt soţii Capra. Cineva i-a recrutat, fie 
pe Lucy, fie pe Sam, fie pe amândoi. Ei i-au ucis pe oamenii 
noștri. Ei ne-au atacat fără teamă de repercusiuni. lată ce este 
cu adevărat inacceptabil. Sam acţionează ca un criminal. 
Înfrumuseţează lucrurile oricum dorești, August, însă este și el 
un criminal. 

— l-ai spus că ai dovezi că era nevinovat. 

— Am minţit, spuse Howell. A fost o hotărâre pe care am luat- 
o pentru a-l lăsa să plece, ca să vedem ce va face. 

— Atunci haide să ne folosim de contactele noastre în lumea 
interlopă de aici. Să încercăm să-i dăm de urmă. Voi vorbi eu cu 
el. 

— Tu, spuse Howell, te întorci acasă cu primul avion. 

— Domnule, nu faceți asta. Lăsaţi-mă să rămân. 

— Ai fost împușcat, agent Holdwine. Du-te acasă. 

— ÎI veţi omorî pe Sam, spuse August. 

— Numai dacă încearcă să mă omoare el pe mine, răspunse 
Howell. 

— Domnule, solicit permisiunea de a rămâne. Rana mea nu 
este gravă și... 

— Solicitare respinsă. Du-te să te odihnești, August. Citește o 
carte bună, privește la televizor. Ţi-ai câștigat dreptul la puţină 
liniște. 

Howell ieși, închizând ușa în urma sa. De cealaltă parte a ușii, 
August își făcea socotelile. Încă mai avea telefonul de rezervă în 
buzunar, cu numărul pe care i-l dăduse lui Sam pentru cazul în 
care cineva ar fi vrut să-l atace din nou în Brooklyn. Nu fusese 
utilizat niciodată. Îi păruse rău că Sam nu-l sunase după atacul 
din apartamentul lui. Fie nu avea încredere în el, gândise 
August, fie îl simpatiza prea mult ca să-l implice. li mai 
rămâneau, însă, câteva ore de stat în Amsterdam și să spere că 
telefonul avea să sune. 

— Știi cumva unde se află De Pijp? 

— Da. Era în același cartier în care se găsea și Albert Cuyp 
Market, unde își avea Gregor atelierul. 

— Mergi acolo. Piet îmi dădu reperele necesare, o adresă și 
formă un număr la telefonul lui. Da. Alo. Ascultă, am niște vești 
proaste. Atelierul de strungărie este compromis. Nic s-a întors 
împotriva noastră, ne spiona. Am un asociat care l-a dat în 
vileag. Grozav, acum își declara dreptul de proprietate asupra 
mea. Este posibil ca Nic să fi lucrat pentru același angajator ca 
și turcul. Am fost atacați, dar nu de poliţie, ci poate de rivali. 
Gemenii sunt morți, marfa noastră de camuflaj este distrusă. Ce 
vrei să faci în continuare? 

Trebuie să fi fost Edward. lar Edward va trebui să-l convoace 
pe Piet la o întâlnire. Atunci eram aranjat. Pe doi din ei îi 
omorâsem deja. Mi-am închipuit, după înregistrarea video pe 
care o văzusem, că mai rămăseseră vreo nouă care ar fi putut 
să o acuze pe Yasmin de omucidere. 

Nouă ţinte și Edward. Nu aveam arme la mine și nici nu m-aș 
fi putut gândi să iau vreuna, pentru că urma să fiu 
percheziționat înainte de-a fi adus în apropierea cercului format 
din oamenii de încredere ai lui Edward. Bine. Atunci va trebui să 
încep să-i omor înainte ca el să mă vadă, înainte ca el să mă 
recunoască. Dar cu ce? Cu mâinile goale? 

Bahjat Zaid îi voia morţi pe toți. Numai că Zaid mă minţise, 
mă evitase și îi dăduse acestui grup niște arme - dacă era să 
cred ce-mi spusese Piet - făcând toate acestea fără știrea mea. 
Nu-mi plăcea să fiu un pion. Așa că nu consideram că trebuia să- 
i urmez ordinele până în cel mai mic detaliu. S-o înșfac pe fiica 
lui și s-o șterg de acolo era absolut suficient în ceea ce mă 
privea. Dar chiar și atât, urma să fie o provocare aproape 
insurmontabilă. 

— Am pierdut marfa, dar partenerul meu spune că știe cum s- 
o înlocuiască. A 

Apoi ascultă. Spuse „da” de trei ori. Inchise telefonul. 

— Unde se află marfa pe care o putem prelua? întrebă. 

— Nu poţi să furi o încărcătură care are acte în regulă, i-am 
spus. Nu-i poţi schimba ruta dacă vrei să fii sigur că ai un control 

deplin asupra ei. Este posibil ca în interior să aibă cipuri GPID 
pentru a putea fi urmărită de poliţie. Trebuie furată de la cei 
care o falsifică. Aceștia nu se pot duce să reclame furtul la 
poliţie, iar dacă vor să încerce să și-o ia înapoi, ai putea să-i 
depășești prin armament. 

— Nu vreau să fur din Rotterdam, spuse el. Oamenii aceștia 
mi-ar putea deveni clienţi mai târziu. 

Nu pot să-i sufăr pe cei care gândesc pe termen lung. Am 
nevoie de ei panicaţi, nu raţionali. Mi-am atins interiorul 
obrazului cu limba. 

— Nu avem timp... 

— Va trebui să ne descurcăm. Începând de acum. Avem un 
termen limită. Dacă nu-l respectăm, Edward ne omoară pe 
amândoi. 

Ei bine, eram pe cale să-i stric planurile. Dar dacă Edward și 
Yasmin nu se aflau acolo unde ne duceam noi în acest moment? 
Ar trebui să continui șarada pentru a mă apropia de ei. Unde 
naiba aveam să găsesc transporturi de marfă contrafăcută pe 
care să le deturnez? 

Am reflectat. 

— Chinezii își transportă, de regulă, în etape miliardele lor de 
dolari în ţigări contrafăcute, adăpostindu-și marfa în marile 
orașe în timp ce se îndreaptă spre Occident, traversând Europa. 
Mi-am bătut ușor buza cu degetul. Deci așa. Eu cred că șansa 
noastră cea mai mare stă în marfa contrafăcută chinezească ce 
este transportată spre Europa de Vest. Putem pune mâna pe un 
transport, îl reetichetăm, ascundem marfa noastră în interiorul 
lui și-i dăm drumul spre America. 

Piet se mai liniștise. 

— De ce ai nevoie? 

— De o echipă formată din cel puţin șapte oameni și de arme. 
Cu amortizor. Vom avea nevoie de documente false pentru a 
trece în declaraţiile lor de expediere numele nostru, pentru 
eventualitatea în care vom fi opriţi. 

— Și cum vom găsi transporturile chinezești? 

— Cunosc eu pe cineva, am spus. Speram, însă, ca Edward să 
fie în mâinile mele înainte de a trebui să dau acest telefon. 

e 

Casa era situată într-o zonă mai degradată și mai ponosită a 

cartierului De Pijp. 

Dacă aș reuși să-i iau lui Piet arma înainte de-a intra, aș putea 
să străbat locuinţa și să-i elimin pe cei dinăuntru. Aș fi mers, 
însă, pe dibuite. Era mai bine să cunosc planul casei, să văd 
oamenii și apoi să dau lovitura. Presupunând că aveam să fac 
rost de o armă. 

O, Doamne, presupuneam cam multe lucruri. 

Am aruncat o privire în oglinda retrovizoare. Ce bine ar fi fost 
s-o văd pe Mila venind în spatele nostru, cu brațele încărcate 
de... ei bine, cărând un braţ de arme. Strada era, însă, pustie cu 
excepţia a două femei care mergeau pe trotuar, cărându-și 
pungile cu cumpărături. 

Când ne apropiam, un bărbat cu ochii ascunși în spatele unor 
ochelari de soare în stil retro deschise ușa. Gura i se arcuia într- 
o curbă plină de cruzime. M-am încordat. M-am simţit de parcă 
pătrundeam într-o cameră de gazare. lată ce ajunsesem să fac 
acum în viață: să omor. M-am întrebat cum arăta copilul meu; 
m-am întrebat cum era pielea lui la atingere, cum se simţea 
îmbrăţișarea unei mânuţe în jurul degetului tatălui său. 

ți trec prin minte lucrurile cele mai prostești atunci când crezi 
că moartea este doar la un pas distanţă. Este ca și când ai ști că 
mai ai timp să gândești numai câteva gânduri. 

Bărbatul care îmi luase soţia și copilul se afla înăuntru. Și 
aștepta. 

Piet spuse: 

— E curat, însă tipul cu ochelari mă conduse în interior cu 
pumnul înfipt în șalele mele și mă percheziţiona conştiincios, 
alunecându-și mâna de-a lungul spatelui, picioarelor, în partea 
inghinală. 

Dincolo de holul de la intrare, puteam simţi miros de mâncare 
condimentată, detergent de rufe și transpiraţie. Alt bărbat, un 
blond, stătea în picioare la capătul holului. Trei de ucis. Dar îi voi 
omorî cumva. 

O femeie tânără ieși și se postă lângă el. Purta blugi, un tricou 
ponosit și ţinea o armă. Avea părul șaten, strâns la spate. Nu 
era Yasmin Zaid. Mă privi cu ochi inexpresivi. Patru de ucis. 

lar pe braţul ei, un nouă alături de un soare, stilizaţi. Exact ca 
ale tipului din Brooklyn pe care-l lichidasem cu ghidul despre 
baruri. 

Mă întrebam dacă omul din umbră putea să-mi simtă frica, 
încordarea. Nu voiam să mor. Realizarea acestui fapt mă izbi ca 

o greutate între umeri. 

— iți place să faci asta, i-am spus, în timp ce el își plimba 
degetele, cercetător, în sus pe picior, spre părţile mele intime. 
Ai niște mâini pricepute. 

— Taci din gură! Vorbești când îţi spun eu, zise el într-o 
engleză perfectă. 

Din moment ce pumnul lui se afla în apropierea coapselor 
mele, am decis că tăcerea era cea mai bună alegere. li vedeam 
arma în partea din spate a pantalonilor. Era bine de știut. 
Hotărâsem deja că voi lua arma femeii; o ţinea destul de lejer, 
ca și când ar fi fost mai degrabă de recuzită decât o armă pe 
punctul de-a fi utilizată. 

— Acesta este Samson, spuse Piet. E de treabă. El... 

Nu a mai apucat să-și termine fraza. Bărbatul cu ochelari 
trase un pumn zdravăn în gâtul lui Piet. Acesta se izbi de perete, 
sufocându-se, iar bărbatul cu ochelari - având vreun metru 
nouăzeci și trei și aproximativ nouăzeci de kilograme foarte 
îndesate - spuse: 

— Nu sunt mulţumit de tine, Piet. 

Piet - marele, tarele și cu sabie ninja Piet - începu să implore: 

— A, Freddy, te rog. Te rog! 

— Cu toţii vrem să aflăm cum se face că ziua de azi a mers 
atât de prost. Cum de au murit Marc și Dirk. Am presupus că 
aceștia erau gemenii. 

— Nu-ţi poate răspunde dacă se sufocă și moare, am spus eu. 

Piet bolborosi ceva și aduse un pic de culoare în încăperea 
aceea mohorâtă, începând să capete frumoasa nuanţă albastră 
a oului de sturz. 

Freddy îmi aruncă o privire. 

— Pe tine nu te cunosc. 

— Mark și Dirk au murit pentru că Nic ne-a trădat, am spus 
eu. Nic este mort. Răzbunarea a avut deja loc, dacă asta îţi 
dorești. L-am omorât pe Nic și voi face rost de niște marfă bună, 
ca să vă ascundeţi jucăriile în ea. 

— Erau prietenii noștri. 

— Îmi pare foarte rău. Au murit în picioare. Și el avea același 
tatuaj ca femeia, acel nouă din care o parte reprezenta un 
soare. Părea să fie de dată foarte recentă pe antebraţul său. 

Indivizii ăştia erau Novem Soles? Indivizii ăştia erau... nimic. 
Ce făcuseră ei ca să intre în dosarele Firmei, înainte de plasarea 

bombei în Londra? 

Freddy îmi aruncă o privire lungă și ciudată. Piet începu să 
lovească peretele. Bicepsul lui Freddy părea sculptat în 
marmură. Probabil că nu-și ţinea arma la îndemână pentru că te 
putea ucide dintr-o singură lovitură. 

Femeia spuse: 

— Freddy, haide să ascultăm ce a venit Piet să ne spună. 

Freddy îl lăsă să cadă pe Piet, care tuși și se rostogoli pe 
podeaua murdară. L-am ajutat să se ridice. Nu am reușit, însă, 
să mă apropii de arma lui. lar acum Freddy își scosese arma și 
aceasta era foarte aproape de tâmpla mea. 

Ne mână într-o cămăruţă de la capătul holului, iar eu gândii: 
„lată, a sosit și momentul adevărului”. 

Insă încăperea era pustie. Nici urmă de Edward. Nici urmă de 
bărbatul cu cicatrice. Acesta nu se afla aici. 

— Edward a vrut să ne vorbească, spuse Piet. 

— Edward nu vorbește cu persoanele pe care nu le cunoaște, 
spuse femeia. 

Avea un accent ciudat, ca și când engleza și olandeza ei se 
amestecaseră într-un mixer lingvistic. Era drăguță, în 
accepțiunea tehnică a termenului, în sensul că trăsăturile ei 
respectau proporțiile și simetria, însă în același timp era urâtă. 
Ca și când putreziciunea din sufletul ei își făcuse loc și urcase la 
suprafaţă. Mi-a displăcut instantaneu și cu intensitate. 

— Asta înseamnă că cercul lui social trebuie să fie foarte 
restrâns, am spus. 

— Așa este. Femeia părea să fie responsabilă de conversație. 
Freddy nu-și aducea contribuţia la această discuţie selectă. 

— Numele meu este Samson, am spus. lar tu ești...? 

— Demi. 

Arătă cu un gest spre scaune. M-am așezat. 

— Ca actrița? 

— Ca actriţa. Ştiai că numele ei este foarte popular printre 
părinţii olandezi? 

— Nu știam, i-am răspuns. 

Ceva nu era în regulă. Păreau niște borfași de mâna a doua, 
nici pe departe unii care să poată pune la cale multiple atentate 
cu bombă ca să se descotorosească de dușmani, sau care să 
șantajeze un magnat corporatist precum Bahjat Zaid. Pe când 
mintea mea trecea în revistă imaginile înregistrate ale execuţiei 

turcului, am fost convins că Freddy, și Demi, și Piet, și tipul 
celălalt se număraseră printre oamenii mascaţi din acea 
înregistrare. Recunoșteam masivitatea lui Freddy, basca de copil 
a olandezului, postura cu braţele încrucișate a lui Demi. 

Casa era veche și mirosea, iar ei arătau mai degrabă ca niște 
tineri care se jucau de-a gangsterii decât ca niște criminali 
adevăraţi. La televizor se difuza un desen animat cu SpongeBob, 
fără sonor. Din bucătărie se strecura un miros de floricele arse. 
Pe masă se afla o armă dezasamblată. Câtă neglijenţă. 

— Edward când vine? am întrebat. 

— Nu vine, răspunse Demi. 

Se uită cum Piet se lăsa să cadă pe scaunul de lângă mine. 
Nuanţa albastră a feței lui fusese înlocuită de un roșu intens. Era 
scos din fire. 

— Unde naiba este? strigă el. 

— Edward a spus că se asigură că marfa va ajunge la noi în 
bune condiţii. Se va întâlni cu voi după ce aveți pregătită partea 
de călătorie spre America. Nu mai înainte. 

Nu aveam cum să întreb dacă Yasmin Zaid se afla acolo. 

— Asta este tot ce mi se pune la dispoziţie pentru a lucra? 

— Ce vrei să spui? 

— Cu Piet, sunteți patru. Am nevoie de mai mulţi oameni ca 
să șterpelesc un transport. 

— Piet a fost angajat ca să aranjeze transportul. Noi nu te 
ajutăm în niciun fel. 

— Dar avem nevoie de mai mulți oameni. 

Nu aveam nimic de câștigat dacă-i lichidam pe cei din grupul 
acesta; nu erau toţi, iar Yasmin și Edward nu se aflau aici. 

— Nu vei ajunge să vorbești cu Edward sau cu oricine 
altcineva, până nu rezolvi problema transportului. 

Am aruncat o privire în jur; nu era camera în care-o filmaseră 
pe Yasmin împușcându-l pe turc. Nu era baza lor de operaţiuni. 
Dărăpănătura asta era doar un loc de refugiu. 

Va trebui să pun operațiunea lui Edward din nou pe roate. Era 
singura cale de-a ajunge în preajma lui și a întregii șlehte, de-a 
mă apropia suficient încât să-i pot ucide, de-a mă apropia 
suficient încât să primesc răspunsuri. 

Nu aveam încotro. Incepând de a doua zi, trebuia să 
șterpelesc un transport de ţigări de la traficanţii chinezi înarmaţi 
până în dinţi, ca să pun mâna pe omul pe care-l vânam. 

Ce noroc pe mine! 
59. 


Gregor spuse: 

— Nu fac prea multe afaceri cu chinezii. Se uită la mine, apoi 
la Piet. Gregor înghiţi. Vorbesc serios, băieţi, nu cred că vă pot 
ajuta. 

— Am doar nevoie de cineva din lanţul de contrafaceri, am 
spus. Tu trebuie să cunoști pe cineva. E imposibil ca toate 
Rolex-urile astea să fie în întregime originale. 

— Ba s-avem pardon, Sam, chiar sunt. Gregor reuși pentru o 
clipă să pară ultragiat. Se întoarse spre Piet. Vă spun sincer că 
nu mă pot gândi la nicio persoană la care să vă trimit. 

Aveam să-i rămân foarte îndatorat lui Gregor. Dar uciderea lui 
Piet și îndepărtarea oricărui pericol care-l ameninţa pe Gregor ar 
fi fost, poate, o bună reglare de conturi. 

— Trebuie să știu, Gregor. Sigur cunoşti pe cineva printre 
chinezi. 

Gregor părea sfrijit, înfricoșat și parcă se ferea din nou de o 
răceală. Scutură și scoase dintr-o cutie o capsulă de usturoi pe 
care și-o strecură printre buze, trăgându-și nasul. 

— Cunosc vreunul sau doi. Dar nu sunt convins că s-ar bucura 
să-ţi dau vreun nume. Traficanţii chinezi sunt foarte, foarte 
atenți cu cine se asociază. 

— Sunt și foarte, foarte întreprinzători, am spus eu, și sunt 
sigur că le putem face o ofertă ispititoare. 

— Pentru ce ai nevoie de ei? 

— Vrem să-i angajăm ca să facă trafic pentru noi, minţi Piet. 

Gregor își atinse de dinţi capsula de usturoi. 

— Întreabă-l pe prietenul tău Nic. El nu-i cunoaște? 

— Nic este mort, am spus eu. 

Gregor își trecu un șervețel peste nări cu un gest amplu. 

— Adevărat? Mă privi ca și când ar fi vrut să-mi spună: „Bravo 
ţie!” 

— Da. Prin urmare, avem nevoie de numele unui chinez. O să 
plătim, Gregor. 

Acesta luă o bucată de hârtie de lângă el și scrise un nume și 

un număr de telefon. 

— O căutaţi pe doamna Ling. Ea se ocupă de o mare parte din 
comerţul care ajunge în Olanda. Am mai luat și înainte ceasuri 
de la ea. Are o companie de export cu acte în regulă, dar o 
folosește ca faţadă. Eu iau de la ea ceasuri Swatch contrafăcute 
și le vând online. Își termină ţigara. Nu aș înșela-o pe doamna 
Ling. 

— Adică ar trebui să-mi fie frică de-o femeie? pufni Piet. 

Nu intenționam în niciun fel să fac pe prostul. 

— Vorbește-mi despre ea. 

— Nu se duce nicăieri fără cei trei fii ai ei. Bănuiesc că tatăl 
lor este Scaraoţchi, iar doamna Ling a obţinut custodia. Oamenii 
ăștia sunt foarte răi. Eu n-am de-a face cu ei decât atunci când 
nu am încotro. 

— Unde îi găsesc pe acești Ling? 

Nerăbdarea mea începu să se manifeste. Bine. Voi da eu ochi 
cu ticăloșii de Ling. Nu voiam decât să ajung în apropierea lui 
Edward. Mă gândisem la copilul meu în momentul în care 
crezusem că s-ar putea să mor, iar acum nu mai reușeam să-mi 
scot acest gând din minte. 

— Poţi să-i suni, spuse Gregor. Dar să nu mă implici și pe 
mine. Spune-i că dorești să-i propui o afacere de interes 
reciproc. 

— Parc-ar citi dintr-un roman de Dickens, murmură Piet. 

Nu mă așteptasem să aibă cunoștințe de literatură. Mi-am 
reamintit să nu-l subestimez. 

— Mulţumesc, Gregor, am spus. 

Mi s-a năzărit că, de îndată ce am fi plecat, Gregor ar fi putut 
să rezolve vreo două probleme și în interesul său, sunând 
familia Ling și spunând că voiam să-i băgăm în belele. Sau că 
belelele eram chiar noi. Haide, Piet. Planul despre cum să-i 
folosesc pe cei din familia Ling pentru a scăpa de-o parte din 
șleahtă începea deja să se contureze în mintea mea, însă Piet 
spuse: 

— Așteaptă. 

Am întors capul. Piet îl privea pe Gregor, care se uita la el. 

— Ce-i? întrebă Gregor. Ce s-a întâmplat? 

— Azi este foarte nervos. Se teme că vei avertiza familia Ling 
în privinţa noastră, așa că se gândește să te omoare, am spus 
eu. 

Cred în sinceritate atunci când vine vorba despre tranzacţii cu 
oameni ca Gregor. Era el un escroc, dar nu era un ucigaș și un 
violator depravat ca Piet. Gunoaiele sunt de calităţi diferite. 

Piet îmi aruncă o privire. 

— Dar dacă el te omoară pe tine, îl omor și eu pe el, am 
completat. 

Piet își repezi mâna și-l prinse pe Gregor de gât. Gregor 
încercă să se ferească, degetele lui subţiri și delicate înfigându- 
se în cârnaţii care alcătuiau mâna lui Piet. 

— Ascultă. Ține-ţi pliscul nenorocit închis și-ţi vei primi partea. 

— Bine, bine, spuse Gregor sufocat. 

Piet își scoase sabia scurtă și o trecu de-a lungul maxilarului 
acestuia, cu o tandreţe înspăimântătoare. 

— Lasă-l în pace, am spus. Acum! 

Piet îl împinse deoparte. Gregor se înecă și căzu la pământ. 
Scuipă capsula de usturoi, gâfâind după aer. 

— Suntem în regulă. Totul este în regulă. 

Piet se năpusti afară din atelierul de ceasuri. 

— Totul va fi bine, Gregor. Nu te va mai deranja. Îţi promit. 

Gregor nu se uită la mine. 

— Te rog să nu mai vii pe aici. Te rog. Nu vreau să rămân în 
genul ăsta de afaceri. Nu vreau să am nicio legătură cu ceea ce 
faceți. Am o soție. Un copil. Te rog! 

Il presasem prea tare și voia să iasă; nu puteam să-l 
învinovăţesc. Îmi oferise extrem de mult. 

— Bine, Gregor. Îţi mulţumesc pentru sprijin. 

Piet se îndreptase spre o cafenea de pe partea cealaltă a 
străzii. 

M-am așezat în fața lui, iar el spuse: 

— Tu nu-mi dai mie ordine. Data viitoare când vei mai 
proceda așa în prezenţa cuiva, scot wakizashi și-ţi retez un 
deget. M-ai înţeles? Aici, tu ești un nimeni. Un nimeni. 

— Sunt un nimeni care ţi-a salvat pielea, și să nu uiţi asta! 
Data viitoare când te vei decide să strângi de gât pe cineva care 
ne ajută, o să-ţi iau eu wakizashi și ţi-o înfig în spate. M-ai 
înțeles? 

El mă privi fix. 

— Du-te dracului. 

— Ascultă ce-ţi spun. Edward și oamenii lui s-au cam săturat 
de tine. Dacă nu ţi-e clar, mie îmi este. S-au săturat până-n gât 

de eșecurile tale. Deci fie le facem rost de un transport, fie ne 
vor omori pe amândoi. 

Piet nu spuse nimic în timp ce berea îi era așezată pe masă. 
Am scuturat din cap a negaţie spre chelner. 

— Voi afla unde are familia Ling un transport care se 
îndreaptă spre Amsterdam, unul pe care să-l putem intercepta. 

— Cum vei...? 

— O voi face. Ai încredere în mine. Dar trebuie să-mi lași o 
noapte la dispoziţie. M-am ridicat. Piet privea în jos, la bere. Dă- 
mi un număr de telefon la care poţi fi găsit. Îmi recită unul, pe 
care l-am memorat. N-aș fi vrut să-l părăsesc, însă eram nevoit. 
Ar fi putut să se ascundă și să fugă. Nu puteam să-i arăt, însă, 
cum intenţionam să-i găsesc pe cei din familia Ling fără să fac o 
incursiune în trecutul meu. 

Pentru că auzisem de ei. Unul din costumatţi, cel tânăr, 
menţionase numele lor în cadrul prezentării, cu puţin înainte ca 
Lucy să mă sune și bomba să explodeze. Firma supraveghea 
familia Ling. 


60. 


Rode Prins era gol înăuntru; puţinii săi clienţi stăteau la 
mesele de afară, bucurându-se de soare. Henrik șterse 
tejgheaua barului și mă salută politicos din cap când mă 
apropiai de el. 

— M-ai salvat, am spus. Îţi mulțumesc. 

— Pentru puțin, Sam. Nu-mi place omul acela. Deloc. 

— Nici mie nu-mi place. Mila unde este? 

— E sus. 

Am văzut-o coborând scările. 

— Trebuie să vorbim, i-am spus. 

Ea se întoarse pe călcâie fără niciun cuvânt și am urcat 
împreună în apartament. Am început să vorbesc, iar ea îmi trase 
o palmă peste faţă. Mă ustură. 

— Ce naiba... 

— Nu te-am introdus în cercul lor, șuieră ea, numai ca să-ți 
găsești soţia, care este, probabil, o trădătoare. Te-am introdus 
în cercul lor ca să dai rezultate. Mai exact, rezultate foarte bune. 

— Și nu am făcut asta? 

— Le-ai lăsat acolo pe femeile alea. | se simţea suferința în 
voce. Așa ceva este sub demnitatea umană, Sam. 

— Firma a fost acolo. Prietenul meu August a fost acolo... 

— Le-au abandonat și ei pe femei. Le-au lăsat de izbeliște. 

Era imposibil. Am încercat să găsesc motivul pentru care 
Howell ar fi procedat astfel. 

— Mila... aveau oameni răniţi și acționau pe teritoriul olandez 
fără autorizare oficială. Trebuiau să-și protejeze identitatea... 
altfel ar fi chemat poliţia, sunt convins. 

— Eşti convins. Deci ei și tu lăsați niște femei legate în lanțuri 
ca niște câini, în întuneric? Vocea îi deveni spartă. 

— Mila, unde sunt acum femeile acelea? 

— Sunt la niște prieteni de-ai mei. Mă voi asigura că se vor 
întoarce la ele acasă. 

— Mila, am făcut cum m-am priceput mai bine ca să le 
protejez. Am înaintat un pas spre ea, deși palma pe care mi-o 
dăduse încă îmi ustura obrazul. L-am împiedicat pe Piet să le 
mai facă rău sau să le ia cu noi. Imi pare rău că te-am 
dezamăgit. 

Ea își mușcă buza, apucându-și strâns coatele cu mâinile. 

— Va trebui să-ţi porţi singur de grijă. Eu trebuie să le ajut pe 
aceste femei. 

— Mă lași baltă? 

— Tu le-ai lăsat baltă pe ele. 

— Ştii că nu este adevărat. Am aranjat lucrurile astfel încât să 
poată fi eliberate. Mila, de ce te porţi așa? 

Ea privi în pământ. 

— Pentru că trebuie să mă port așa, Sam. Ascultă-mă cu 
atenţie. Dacă ești nevoit să pleci din Amsterdam, angajatorii mei 
deţin câte un bar cam în fiecare mare oraș al lumii. Dai o 
căutare pentru „Roger Cadet” pe telefon și vei găsi adresa 
barului cel mai apropiat. Mergi acolo și îi spui managerului că 
Roger Cadet ţi-a cerut să treci pe la ei, și vei fi ajutat cu orice ai 
nevoie. 

— Cine este Roger Cadet? 

— Proprietarul prezumtiv. Care, în realitate, nu există. Este 
doar o parolă. Insă fiecare locaţie unde există un astfel de bar 
are codificată această parolă, astfel încât va apărea pe o hartă 
GPS. 

— Barurile astea fac parte dintr-un lanţ? 

— Nu. Fiecare bar este de sine stătător. Dar oricare din ele îți 
poate servi ca ascunzătoare. 

Am făcut încă un pas spre ea. 

— Mila, sunt atât de aproape! Atât de aproape să o găsesc pe 
jigodia de Edward, să-mi găsesc soția și copilul. Să o salvez pe 
Yasmin Zaid. Te rog, nu-mi întoarce spatele. Ajută-mă. 

— Nu ai nevoie de mine, Sam. Nu ai nevoie decât de tine și de 
o concentrare neabătută. Orice altceva înseamnă distragere. lar 
eu trebuie să le ajut pe aceste femei. Trebuie. 

Vorbea sub imperiul suferinţei și nu puteam să mă cert cu ea. 

— Bine. ` 

— Sunt în permanentă de găsit la acest număr de telefon. Imi 
dădu un număr de telefon mobil; eu l-am repetat, iar ea a 
încuviințat din cap. 

— Succes, Sam! 

Mila plecă. Nu voiam să plece, însă mi-era mai ușor așa dintr- 
un punct de vedere. Pentru că nu ar fi acceptat sub nicio formă 
ceea ce aveam de gând să fac în continuare. M-am dus la ranița 
pe care o înghesuisem sub pat și am scos telefonul mobil pe 
care mi-l dăduse August, cu o viaţă în urmă, în Brooklyn. 

Am coborât scările, m-am îndepărtat vreun kilometru și 
jumătate și m-am dus pe un pod care se arcuia peste 
Prinsengracht. Un vaporaș turistic alunecă pe sub pod; un grup 
de studenţi care râdeau trecu pe lângă mine. Am format 
numărul de telefon. 

Telefonul sună de șapte ori înainte ca cineva să răspundă. 

— Da? 

— Salut, August. 

O pauză. 

— Unde ești? 

— Trebuie să vorbesc cu tine. 

— Ai face mai bine să te predai. 

— Nu vreau. Trebuie să ne vedem. Faţă în faţă. 

— Hm, astăzi s-a tras în mine, știai? 

— Ești în spital? 

— Nu. Am încasat o rană la braţ și o lovitură în cap. Glonţul a 
ieșit pe partea cealaltă, iar capul meu e tare ca oţelul. Dar 
mâine sunt trimis acasă. Pentru astă-seară nu aveau niciun 
avion disponibil. 

— Am nevoie de ajutorul tău. 

— Chiar că ai nevoie de ajutor, Sam. Ştii că s-a găsit un 
cadavru în apartamentul vecin cu al tău, nu-i așa? 

— Știu. 

— Tu l-ai omorât? 

— Da. 

— O, Doamne, Sam! 

— Păi, el a început, am spus eu. Poţi să vii să mă vezi? Fără 
Howell sau oricine altcineva? 

— Cred că glumești. 

— Indivizii cu care m-am întâlnit au legătură cu bărbatul care 
a pus la cale explozia bombei de la Londra și care mi-a răpit 
soția, am spus. Dacă tu vrei să pui mâna pe mine acum, vei 
compromite orice șansă de a-l prinde pe tipul ăsta. El este în 
spatele bombei din gara din Amsterdam și tot el face ce face 
pentru a introduce niște armament experimental de nu știu ce 
fel în Statele Unite. El l-a trimis pe tipul, acum mort, care-a 
încercat să-mi facă felul. Este asociat cu Țarul Banilor pe care îl 
investigam noi la Londra. Doamne, August, totul se leagă, iar eu 
sunt pe punctul de-a descâlci itele. Am nevoie de sprijinul tău. 

— Sam, ai pus-o rău de tot de mămăligă. Uite ce e, vino la 
noi; povestește-ne tot și lasă-ne să te ajutăm. 

— Nu pot, August. Mă vor arunca din nou în închisoare. Howell 
crede că sunt pe felie cu oamenii ăștia. N-am timp să-l lămuresc 
că nu este așa. 

— Imi pierd slujba dacă nu raportez conversaţia noastră, știi 
asta. 

— Da, așa este. Am așteptat. 

— Unde ești? 


61. 


August ajunse o oră mai târziu. Singur. Eram la o masă din 
spate din barul Rode Prins, lângă draperia care masca holul ce 
ducea la bucătărie. El se lăsă să cadă pe scaunul din fața mea. ÎI 
lovisem cu piciorul într-o parte a capului și o vânătaie purpurie i 
se întindea de la tâmplă până la maxilar. Puteam zări umflătura 
unui bandaj pe sub jacheta pe care o purta. 

— Cum te simţi? 

— Ca dracu’. Howell s-a dus la o ședință și i-am spus că 
simțeam nevoia să iau puţin aer. Mă privi insistent. Sam, pentru 
numele lui Dumnezeu, ce pui la cale? 

— Una din familiile implicate în activităţi infracţionale pe care 
Firma le urmărea cu interes este familia Ling. Își are baza aici. 
Unul din tipii de la Langley a amintit-o la Londra. 

— Bine. Aceasta se află în spatele răpirii lui Lucy? 

— Nu. Dar vreau să știu dacă mai este sub supravegherea 
Firmei. 

— De ce? 

— Vreau să știu unde sunt navele cu marfa lor. Trebuie să o 
fur pe una din ele. 

Gura i se deschise, se închise, se deschise din nou. 

— Sminteala nu ţi se potrivește deloc, Sam. 

— Este singurul mod în care mă pot apropia de tipul care-a 
răpit-o pe Lucy. El... El are un ostatic, August, așa că nu-mi pot 
forţa intrarea. Trebuie să-l atrag pe omul ăla spre mine. Dar 
pentru asta am nevoie să știu ce informaţii deţinem despre 
rutele lui Ling. 

— Eşti nebun, Sam. Nu-mi pot imagina ce pierdere ai suferit. 
Pur și simplu nu pot. Dar cred că această suferinţă te-a afectat. 
Foarte tare. Și trebuie să accepţi faptul că... că nu-i mai vezi 
înapoi pe Lucy și pe copil. S-au dus. Ştii și tu că ăia n-ar fi ţinut-o 
în viaţă timp de luni de zile. Nu s-ar fi împovărat cu un bebeluș. 
Se opri, ca și când s-ar fi îngrozit de propriile cuvinte. 

L-am privit fix. 

— Tot ce faci... este inutil, spuse August. Nu-i mai vezi înapoi. 
Îmi pare rău, băiete, mai rău decât vei ști vreodată. Însă cu... 

— Te rog, fă doar ce ţi-am cerut. În numele prieteniei noastre. 

— Prietenii nu-și pun prietenii în asemenea situații, băiete. Aș 
putea pierde totul. 

— Tu doar ai putea. Eu deja am pierdut. August, știu că tu, ca 
un om de bun-simţ, mă vei ajuta. Nu poţi să nu mă ajuţi. Voiam 
să adaug: „Astăzi ţi-am salvat viaţa”, însă nu am putut să joc 
această carte; el nu mă văzuse și nu ar fi fost cinstit din partea 
mea. 

— Howell o să-mi taie capul. 

— Howell a lăsat de izbeliște un grup de femei în atelierul 
acela de strungărie. 

— Ce vrei să spui? 

— După ce tu și celălalt agent aţi fost răniţi, iar el m-a alungat 
afară, a securizat clădirea? 

— Da. 

— Ţi-a spus și că în spate era ţinut captiv un grup de sclave 
sexuale? 

August se albi la față și își trecu un deget peste maxilarul 
neras. 

— Nu. N-am știut. Îţi jur. 

— Te cred. Pentru că Howell este Ahab, iar eu sunt balena 
albă“, am spus. Își pierde obiectivitatea, August. 

— Eu... nu știu. 

Am respirat adânc. 

— Știu că tu și Lucy vă întâlneaţi înainte ca Lucy și cu mine să 
devenim un cuplu. Ea nu a vorbit niciodată despre asta. 
Amândoi aţi păstrat secretul și nu vă învinovăţesc; nu este 
nevoie ca Firma să-și bage nasul în treburile tale. Dar eu am 
știut. lar tu nu ai renunţat la mine, ca prieten, pentru că ieșeam 
cu fosta ta iubită, am spus. 

— Lucy și cu mine nu ne potriveam, a spus el. Totul n-a durat 
decât o lună. 

— De ce? 

— Nu am avut niciodată încredere în ea. 

Își puse mâinile în buzunarele pardesiului și m-am întrebat ce 
aș face dacă ar scoate o armă și m-ar ameninţa cu ea. Sincer să 
fiu, habar nu aveam. August părea să fie ultima mea fărâmă de 
viață normală, iar acum îi ceream să-mi facă un serviciu 
extraordinar de periculos. Nu știam ce voia să-mi sugereze în 
legătură cu soţia mea. Pur și simplu nu reușeam să deschid 
această discuţie. 

După o tăcere lungă, spuse: 

— Pot să te sun la numărul acesta dacă aflu ceva despre 
familia Ling? 

— Da. Am încercat să-mi ascund ușurarea din voce. 
Mulţumesc. 

— Nu-mi mulțumi încă. Nu-ţi promit nimic. 


A0 Personaje din romanul Moby Dick, al scriitorului american Herman Melville. 
Romanul istorisește aventurile căpitanului navei Pequod, Ahab, obsedat de dorința de 
a ucide legendara balenă albă, Moby Dick, care îi cauzase pierderea unei gambe. 
Sursa: Wikipedia. (n.tr.). 

Se întoarse și ieși din Rode Prins fără să mai rostească vreun 
cuvânt. 

Am rămas acolo, am băut din cafeaua bună pe care o făcea 
Henrik, am închis ochii și m-am gândit cum aveam să fur 
încărcătura, având în vedere tot ceea ce bănuiam despre 
dificultățile care urmau să mi se ivească în cale. 

Cinci ore mai târziu, August mă sună. 

— Avem un informator în interiorul operaţiunilor familiei Ling. 
Camioanele lor opresc la o fabrică din Franţa. Nu te atingi de ele 
cât sunt acolo, auzi ce-ţi spun? Nu le atingi. Ai compromite o 
investigaţie în curs care-i are în vedere. Îmi dădu adresa. 
Camioanele lor figurează ca aparţinând unei companii pe nume 
Leeuw en Draak. Leu și Dragon. 

— Mulţumesc, am spus. Și eram foarte sincer. 

— De acum înainte să nu mă mai suni, Sam. Succes. Și 
închise telefonul. Îmi pierdusem și cel mai bun prieten. Am 
suferit după el vreo zece secunde. 

Apoi l-am sunat pe Piet. 

— Am găsit ceea ce căutam. 


62. 


Am așteptat în ploaie, undeva în partea de nord a Parisului. 
Ne luase aproape cinci ore ca să conducem spre sud, din 
Amsterdam și până în locul pe care mi-l indicase August. 

Era începutul după-amiezii, iar ziua era cenușie și umedă. Piet 
stătea lângă mine și își ascuțea sabia wakizashi de-o piatră de 
ascuţit. Hârști. Hârști. Hârști. Mi se înfiora pielea de pe gât. Cât 
de bine puteai să ascuți o sabie? 

Fabrica se afla în apropierea autostrăzii E19/E15, ascunsă 
într-o îngrămădire cenușie de clădiri. Era pe la începutul după- 
amiezii și m-am gândit cât de plăcut ar fi să scap de Piet. Foarte 
curând, am gândit. Foarte curând. Am stat, am supravegheat și 
nu se întâmpla absolut nimic ieșit din comun la fabrica aceea. 
Trecură câteva ore; se apropia amurgul. 

— Cum reușește să ajungă un soldat canadian într-o afacere 
de genul ăsta? întrebă Piet, rupând tăcerea. 

l-am aruncat o privire. 

— Mă plictiseam. Tu cum ai ajuns să faci trafic cu femei? 

El zâmbi. 

— Aveam nevoie de bani pentru Școala de Arte. 

— Nu mă aşteptam la un asemenea răspuns. 

— Un procent îngrijorător dintre tinerii din Amsterdam nutresc 
dorinţa secretă de a deveni un Van Gogh sau un Rembrandt. În 
orice caz, eu cunoșteam un tip. Un prieten de-al mamei. Avea 
nevoie de ajutor ca să aducă fete în Olanda. L-am ajutat să-și 
cumpere o dubiță ca să le transportăm și până la urmă am 
preluat eu ruta respectivă. 

— Ai preluat-o? 

— El s-a căsătorit și s-a gândit că n-ar mai trebui să facă trafic 
cu femei. Ce, ai crezut că l-am omorât? 

— Da. 

— Nu. Îl știam de când aveam doisprezece ani. Își scarpină 
buza inferioară. Acum are o cafenea. 

Nu tineam deloc să-l cunosc pe Piet ca om, însă nevoia 
instinctivă de a înţelege, precumpăni. Așa că l-am întrebat: 

— Ce e cu sabia asta? 

— Sabia reprezintă cine sunt eu. 

— Dar te face ușor de ţinut minte. Credeam că ideea era să 
zbori sub radar. 

— Port sabia asta în amintirea mamei mele. 

— Era japoneză? 

— Da. A venit aici pe la începutul anilor 1980. A adus-o 
prietenul ei, pe urmă a părăsit-o, iar ea a rămas în Olanda. 

Mi-am adus aminte că Gregor îl numise pe Piet „fiu de căţea”. 
Poate că intenţionase să fie mai mult decât o insultă: și anume o 
caracterizare. Era posibil ca mama lui să fi lucrat la Rosse Buurt; 
multe dintre femeile de acolo nu erau olandeze. 

— Am crezut că voiam să studiez artele, să fac tot felul de 
chestii în stil japonez, cum ar fi netsuke“! sau picturi în acuarelă. 
Asta făcea mama în timpul liber. Ridică din umeri. Numai că 
Școala de Arte nu s-a finalizat. Cei de acolo mă urau și o fată mi- 
a creat probleme. Tâmpiţi! Așa că am plecat. 

Nu mă gândisem la Piet ca la o persoană ale cărei vise 
fuseseră spulberate. El își dădu seama de asta după expresia de 


41 Netsuke - sculpturi miniaturale din fildeș, os sau alte materiale naturale, apărute în 
Japonia secolului al XVII-lea, foarte populare în perioada Edo (1615-1868). Artizanii 
niponi le creează și în prezent. (n.tr.). 

pe chipul meu. 

— Ei, tu credeai că nu sunt decât o viperă. Și râse. 

— Păi, eu... 

— Toţi suntem vipere, frate. Lui Gregor îi place să lase 
impresia că și-a schimbat pielea și a renăscut ca un suflet 
imaculat, dar solzii sunt încă acolo. lar pe tine, Sam, te bănuiesc 
a fi o viperă foarte pricepută. 

Am ridicat din umeri. 

— Sigur că da. Am fost dat afară din armată. Vorbeam puţină 
cehă, pe care am prins-o de la bunica. Nu am reușit să găsesc o 
slujbă ca lumea la Praga, așa că mi-am făcut singur rost de una. 
Deci tu ai trecut de la Școala de Arte, direct la traficul de marfă? 

— Nu chiar imediat. Am lucrat la un moment dat pe bază de 
contract la departamentul de poliție din Amsterdam, pentru care 
făceam website-uri și broșuri, spuse el. Râse îndelung. Apoi am 
văzut cât de bine plătea concurența. 

l-am aruncat o privire. 

— Asta da, schimbare. 

— Faci bani serioși dacă ești un jucător. Dacă aș fi rămas să 
lucrez la poliţie, aș fi fost doar un trepăduș în operaţiunile lor. 
Am fost, însă, atent. Am vrut să dispun eu însumi de câţiva 
trepăduși, nu să fiu unul din ei. 

— Așa că ai ales fetele pe post de marfă. 

Rațiunea îmi spunea să tac din gură, dar era un lucru ciudat 
să stau acolo și să fac conversaţie cu un monstru cu chip de om. 

El ridică din umeri. 

— Marjă de profit bunicică. Cerere tot mai mare. Puțin 
probabil să rămâi fără materie primă. 

Era un calcul brutal și rece. M-am întrebat dacă nu cumva era 
un fel de răzbunare perversă pe mama lui. 

— Tu vinzi oameni, Piet. 

— Parc-ai fi un profesor. Ridică din umeri. Eu privesc asta ca o 
vânzare de confort și de comoditate. 

— Nu și pentru femeile pe care le vinzi. 

El schiță un zâmbet. 

— Ele n-au bani. Ele nu contează. Zâmbetul îi deveni slinos. 
Știi, o duc mai bine acolo, chiar și ca târfe, decât la ele acasă. 
Le-am făcut un bine. Vorbesc serios. 

— Dacă ar alege să facă asta, ar fi una. Dar cele mai multe nu 
au de ales. 

Îmi aruncă o privire dezaprobatoare. 

— Nu știam că ţi-am ofensat pudoarea. 

Exagerasem. Puteam să-i arăt disprețul pe care-l nutream 
faţă de el atunci când îl voi omori, nu mai înainte. 

— Cred doar că o marfă contrafăcută este mult mai ușor de 
controlat decât sunt oamenii. 

— Îmi place să deţin controlul. Vocea îi deveni o deversare 
lentă de vorbe murdare. Ar trebui să încerci și tu. Iți voi oferi 
bucățile cele mai bune din următorul meu transport din 
Moldova. Peste patru zile primesc niște fete, o comandă de la un 
stabiliment din Londra. Tu și cu mine putem să o spargem pe 
una din ele. Dacă prinzi gustul afacerilor de genul ăsta, bunurile 
contrafăcute își vor pierde farmecul. 

Dacă m-aș fi uitat la Piet, l-aș fi omorât pe loc. Și aveam 
nevoie de el. Așa că am continuat să supraveghez parcarea 
fabricii. 

Piet îmi interpretă greșit tăcerea. 

— A, poate că nu-ţi plac fetele. Primim și băieţi, nu așa de 
mulţi, dar știu vreo doi în Amsterdam care-ar putea să-ți placă... 

— Nu, mulțumesc, am spus eu. Nu mă interesează. 

— Ești ciudat, spuse el, te preocupă atât de mult oamenii. 
Ceilalţi nu contează; singurul care contezi ești tu. Mă judeci. Dar 
nu ești diferit de mine, Sam. Minţi, la nevoie ucizi, trăieşti sub un 
nume fals. Eu nu am tras în nimeni așa cum ai tras tu în Nic. 

— Cu Nic ţi-am făcut un serviciu. 

— Aşa este. Își frecă buza. Mă tot gândesc că voi fi arestat 
dintr-un moment în altul, pentru că nu știu ce transmitea sau cu 
cine comunica Nic. Am nevoie de un cec gras, Sam. Trebuie să 
pot să fug și să mă ascund. E un lux, să poţi să te ascunzi bine. 
Asta înseamnă să nu mai fi pion, asta înseamnă să fii un jucător. 

— Vorbește-mi despre Edward, am spus. Este un jucător sau 
ceva mai mult decât atât? 

— Ce vrei să spui prin „ceva mai mult”? 

— Zici că transportă armament experimental. 

— Eu cred că se ocupă cu spionajul economic - fură de lao 
companie pentru a vinde alteia. 

— Ce vrea să introducă în transportul ăsta, Piet? 

— Nu-ţi face tu probleme. 

— Dacă suntem prinși, aș vrea să știu pentru ce voi face 
pușcărie. 

— N-o să mai vezi lumina zilei dacă suntem prinși cu treaba 
asta. Piet își întoarse privirea spre fabrică. Ah, bună ziua! 

Un camion inscripţionat cu un leu și un dragon stilizaţi trase în 
spatele depozitului unde se afla atelierul. Din el coborâră trei 
chinezi. Doi purtau pardesiuri negre. Celălalt, mai corpolent, 
purta o jachetă maronie obișnuită și blugi. Acesta se îndreptă 
spre deschiderea depozitului. 

Cei doi în pardesiuri rămaseră lângă camion. 

— Să mergem, spuse Piet. 

— Nu, am spus. Au arme automate sub pardesiuri. 

— Cum ţi-ai dat seama? 

— Observi cum se ridică stofa, chiar sub braţ? Unul din indivizi 
a călătorit în cabină, dar cel de-al doilea a ieșit din interiorul 
camionului. Nu vor intra în clădire. Ei sunt paznicii. 

— Și atunci ce facem? 

— Nu putem să punem mâna pe camion în acest loc. Ei 
încarcă niște marfă suplimentară - ţigările contrafăcute le-au 
lăsat deja pe traseu. Dacă intervenim acum, când sunt parcaţi 
într-un loc care le este favorabil, familia Ling va primi un telefon. 

— Nu și dacă-i omorâm pe toți. 

— Nu m-am înscris ca să particip la un masacru, am spus. Și 
este o practică de afaceri păguboasă. Influențarea negativă a 
profitului era singurul argument care-l putea face pe Piet să se 
răzgândească. Familia Ling va începe să ne vâneze în cel mai 
scurt timp. Trebuie să atacăm echipa din camion când nu mai 
este nimeni în jur. 

— Și cum furăm încărcătura? 

— Nu o furăm, am spus. O răpim. 

August era în holul casei conspirative, așteptându-l pe pilotul 
care avea să-l ducă la New York, când auzi o discuţie între 
Howell și unul din responsabilii cu logistica: 

— Domnule Howell, avem un rezultat pozitiv pentru 
semnalmentele bărbatului de la depozit în baza descrierii pe 
care ne-aţi furnizat-o, dumneavoastră și August. Acesta este 
omul? 

— Da. Cine este el? 

— Piet Tanaka. De naţionalitate olandeză, fost angajat cu 
contract al poliției din Amsterdam. 

— In prezent cu ce se ocupă? 

— S-a dat la fund, domnule. Fără adresă, fără ocupaţie. 

— August! strigă Howell. 

August se ridică și se duse la monitorul calculatorului. 

— Asta e individul pe care l-ai văzut în depozit? 

August încuviinţă din cap. , 

— Da, o față ieșită din comun. Asta este. 

Howell se întoarse spre tipul cu logistica. 

— Găsește-l pe individ. Sam Capra lucrează pentru el. 

— Nu cred că acesta este adevărul, spuse August. 

— Tu nu aveai de luat un avion, agent Holdwine? spuse 
Howell. 

August plecă și îl găsi pe pilot la parter, pregătit să-l ducă la 
aeroport; Howell nu-i ură toate cele bune și nici nu-i mulțumi 
pentru că încasase un glonţ în timpul serviciului. Trădarea 
otrăvea atmosfera; toţi simțeau acest lucru de când Howell îl 
văzuse pe Sam Capra părăsind locul crimei și implicându-se în 
contrabandă. Trădarea le insufla oamenilor o proastă dispoziţie. 

După ce în camionul chinezesc fură încărcate câteva cutii, 
acesta ieși din nou pe autostradă, iar noi îl urmărirăm de la 
distanţă, lăsând două autovehicule între noi. Piet se pricepea; 
știa să se ţină pe urmele cuiva. 

— Cum punem mâna pe camionul ăsta, înainte ca ei să 
oprească din nou? 

— li forțăm să părăsească autostrada. 

— Cum așa, ziua-n amiaza mare? 

— Da. Ziua-n amiaza mare. Acum sunt separați - doi în 
cabină, unul în spate cu marfa - și sunt mai vigilenţi atunci când 
se opresc. Nu se vor aștepta la un atac în acest moment. 

— Asta, pentru că ar fi o prostie să-i atacăm pe autostradă, 
spuse Piet. Tu cum zici să procedăm? 

— Ajungem în spatele lor, apoi îi depășim, am spus eu. Vreau 

să mă uit mai bine la ușa din spate a camionului. 

Piet depăși cele două sedanuri dintre noi și camionul familiei 
Ling, după care reveni pe aceeași bandă. Am examinat spatele 
camionului. O ușă glisantă, încuiată în partea de jos cu două 
lacăte separate. Greu de desfăcut când gonești cu 110 km/h. 

— Acum depășește-i. 

Apăsă accelerația dubiţei până la podea și depăși camionul în 
viteză. Ușa cabinei părea una obișnuită, fără modificări. Nu i-am 
aruncat decât o privire scurtă; nu voiam să atrag atenţia 
șoferului. L-am zărit, însă, și acesta râdea. 

— Rămâi în faţa lor. 

Am studiat harta, pe care o ţineam deschisă în poală. Peste 
vreo cincisprezece kilometri urma încă o intersecţie de 
autostrăzi, care traversau nordul Franţei. 

— Calc-o! Du-ne imediat acolo. Am o idee. 

— Asta-i o nebunie, protestă Piet, însă zâmbea. 

Camionul familiei Ling urma să-și facă apariţia peste câteva 
minute, iar dubiţa noastră era parcată pe o pasarelă care 
traversa autostrada. 

— Ai înțeles ce trebuie să faci? 

El încuviinţă din cap. 

— Dacă chestia asta eșuează, vei strica totul. 

— Dacă chestia asta eșuează, eu îmi pierd viața. Așa că nu te 
mai smiorcăi. Fă ceea ce ai de făcut. 

— Succes! 

Îmi întinse mâna. Nu m-am încumetat să-mi arăt repulsia faţă 
de el. Așa că i-am strâns mâna. 

— Uite-i, vin, spuse el, privind spre sud. Puteam vedea 
camionul apropiindu-se prin ceața grea și cenușie. 

Mi-am trecut picioarele peste marginea balustradei, am auzit 
dubița lui Piet îndepărtându-se, însă mintea mea era ocupată cu 
număratul. 

Camionul avea să treacă pe sub mine când ajungeam la 
cincisprezece. 

Doisprezece, treisprezece, paisprezece... 

Greșisem. La paisprezece, camionul familiei Ling trecu în 
viteză pe sub mine și dacă ezitam, l-aș fi ratat, aterizând pe un 
asfalt necruţător, rostogolindu-mă în traficul care se desfășura 
cu mare viteză. M-am aruncat de pe pasarelă și am prins ultima 
treime a camionului, încercând să aterizez în patru labe și să mă 

rostogolesc cu graţie, ca la un traseu de parkour controlat. O 
rostogolire ar fi fost mult mai silenţioasă decât tropăitul unor 
picioare pe acoperișul camionului. 

Insă picioarele îmi alunecară, iar camionul devie ușor. Am 
început să mă îndrept spre marginea acoperișului, în direcţia 
locului pasagerului. Picioarele îmi fluturau în aer. 

M-am balansat puternic, fiecare mușchi al braţelor mele fiind 
tensionat la maxim, și mă gândeam că dacă ei mă vor vedea în 
oglinda laterală, sunt un om mort. M-am tras în sus cu o 
smucitură care mi-a lăsat impresia că mi-am sfâșiat carnea de 
pe braţe și m-am instalat într-o mică adâncitură de pe 
acoperișul camionului. 

M-am întins acolo și am stat foarte, foarte liniștit. 

Mă văzuseră, oare? Trebuia să plec de la ideea că cei din 
cabină și tipul din spatele camionului comunicau prin radio. Și-ar 
fi putut transmite că auziseră un zgomot neobișnuit sau 
pasagerul din cabină mi-ar fi putut zări picioarele îmbrăcate în 
blugi legănându-se prin aer, când eu mă chinuiam să mă ţin de 
ceva. Poate că o vor lua pe următoarea ieșire de pe autostradă, 
vor găsi un loc liniștit și vor scăpa de mine. 

Nu a fost așa. Am văzut următorul semn spre ieșire trecând 
pe lângă mine. Din cerul de un cenușiu de granit începu să 
cearnă o ploaie ușoară. Camionul se grăbea înainte. 

Am început să mă târăsc de-a lungul lui. Incet, constant, 
ținând capul jos. Nu voiam să mă zărească vreun motociclist. 
Am riscat să arunc o privire în urmă. Piet ajunsese din nou pe 
autostradă, iar dubiţa lui era acolo, ţinând aproape de camion, 
dar nu foarte aproape. 

Ploaia se îndesi, făcând ca metalul să devină alunecos. 
Trebuia să mă ţin bine pentru etapa următoare, iar natura 
tocmai îmi făcuse această sarcină mai dificilă. 

Am ajuns la marginea din faţă a remorcii camionului. 
Acoperișul cabinei se afla la vreo șaizeci de centimetri sub mine. 
Puteam să mă strecor cu ușurință pe ea, însă aș fi devenit mai 
vizibil pentru toată lumea în traficul aglomerat care avea să 
urmeze. Telefoane mobile erau peste tot; nu voiam ca poliţia 
franceză să primească sesizări despre un nebun care făcea surf 
pe un camion, pe autostradă. 

Cealaltă opţiune era să-mi dau drumul ușor jos, între cabina 
camionului și remorcă, în spațiul îngust dintre ele, ceea ce am și 

făcut, cu picioarele înainte și cu spatele sprijinit de cabină. 
Camionul ricoșă pe o porţiune de șosea mai proastă și piciorul 
drept îmi alunecă. Forţa de gravitație intră în acţiune și m-am 
prins cu mâna de încurcătura de cabluri din spatele cabinei. 
Piciorul mi se opri pe traversa din metal care lega cabina de 
remorcă. Puteam vedea șoseaua gonind sub mine, între roţile 
puternice. 

Mi-am regăsit echilibrul. Acum sau niciodată! 

Am ridicat brațul, ţinând arma lui Piet, pe după colțul cabinei. 
Mă gândisem să apuc ușa pasagerului, să o deschid brusc și să 
mă năpustesc înăuntru. Totul, fără ca omul care asigura paza să 
reușească să mă împingă afară din cabină, la viteza de 110 
km/h. În jurul meu, vântul bătea cu putere, iar ploaia îmi intra în 
ochi. 

Mi-am ițit capul pe după colț și am privit direct în faţa unui 
individ care se aplecase pe fereastră. 

Privirea pasagerului tresări de surpriză, văzând că era cineva 
în spatele cabinei; părea să aibă vreo patruzeci de ani și avea o 
constituţie solidă. 

Vreo trei secunde, timpul se opri în loc. Apoi umărul lui 
tresăltă brusc, când ridică arma. 

Când trase, mi-am ascuns din nou capul după marginea 
cabinei. În contact cu metalul, glonţul lăsă o scânteie luminoasă 
după care ricoșă în ploaie. 

Camionul viră brusc, pătrunzând pe banda cealaltă de mers, 
apoi reveni în viteză pe banda lui. 

încercau să mă arunce jos. Am apucat strâns metalul 
alunecos din cauza ploii și am văzut dubiţa lui Piet gonind pe 
partea șoselei dinspre șofer, împroșcând de sub roţi un jet de 
apă. Din camion, o împușcătură înăbușită îl viză pe Piet. 

Am bănuit că șoferul nu conducea și trăgea în același timp - ci 
tipul de pe locul pasagerului trăgea în Piet. Nu-mi mai rămânea 
acum decât să apelez la forţă, o forță calculată și violentă. M-am 
dus din nou pe după colţul cabinei și-am auzit încă un foc de 
armă. M-am năpustit pe ușă chiar în momentul în care o mână 

din interior încerca să o împiedice să se deschidă. 

M-am năpustit înainte, ţinându-mă cu disperare de mânerul 
ușii. Apoi tălpile mele își pierdură echilibrul pe metalul alunecos 
al treptelor, picioarele îmi zburară în afară, iar pantofii mi se 
bălăngăneau acum la câţiva centimetri de asfalt. 

Arma îmi scăpă din mână. Zăngăni pe metal, apoi pe șosea și 
fu strivită sub roțile camionului. 

Fereastra, care era la câţiva centimetri deasupra capului meu, 
se făcu țăndări. Așchiile zburară în exterior, crestându-mi 
scalpul. Pasagerul din camion trăgea cuprins de panică. Mi-am 
răsucit mâna, mi-am schimbat centrul de greutate, am împins 
cu picioarele în ușă ca să mă echilibrez, mi-am acoperit capul cu 
brațul - toate acestea dintr-o singură mișcare fluidă, ca și când 
aș fi sărit pe balustrada unei clădiri de locuinţe sociale din 
Londra. 

M-am aruncat prin fereastră cu capul înainte, lovindu-mi 
spatele de marginea ei. M-am răsucit, încercând să-mi găsesc 
echilibrul, lovind puternic cu cotul pasagerul în gât, dărâmându-l 
peste șofer. 

Aveam la dispoziţie cinci secunde ca să câștig lupta. Şoferul 
își trecu arma din mâna stângă în mâna dreaptă, îndreptând-o 
spre mine. Trase, iar glonţul desenă rapid o urmă fierbinte și 
usturătoare pe partea superioară a scalpului meu. Am apucat 
țeava armei și am împins-o în jos; șoferul trebuia să ţină o mână 
pe volan și a reacționat apăsând pe trăgaci. Glonţul următor 
străpunse scaunul, chiar lângă piciorul pasagerului. Acesta ţipă 
și, panicat, se răsuci, ajungând lângă mine. l-am tras un picior, 
iar el se izbi de ușă și se prăbuși pe jos. 

M-am împins apoi cu putere peste șofer, îmbrâncindu-l în ușa 
de pe partea lui. În locul în care mă zdrelise glonţul durerea era 
ca un chibrit aprins, scăpărat pe toată lungimea scalpului. 

El mă respinse cu o lovitură, însă călcâiele mele loviră 
parbrizul și m-am aruncat din nou cu putere peste el. l-am tras 
repede și cu forță câţiva pumni în gât și ochi. 

Camionul viră nebunește, șoferul scăpa arma pe jos și simţii 
cum roțile camionului părăseau asfaltul și intrau pe o suprafaţă 
nepavată, cu iarbă, începând să derapeze. 

M-am sprijinit într-un picior și l-am strâns cu braţul pe după 
gât. 

— ȚI-I rup, i-am spus în limba mandarină. Fii atent. Bărbatul 

care mă însoțește te-ar omori. Eu nu vreau să te omor. Tot ce 
vreau este marfa pe care o ai în camion. El te va omori dacă nu 
cooperezi. Eu te voi lăsa în viaţă. Ai înțeles? Și i-am sucit foarte 
puţin capul. Omul încuviinţă. 

Am pus mâna pe armă și am împins ţeava caldă în coastele 
șoferului. 

— Condu! Normal. 

Şoferul stabiliză camionul și îl introduse din nou pe 
autostradă. Ne aleserăm cu un claxon răsunător din partea unui 
Mercedes care trecu în viteză pe lângă noi, șoferul agitându-și 
pumnul la noi, fără să-și dea seama de lupta care se dădea în 
cabină. 

Dubiţa trecu din nou pe banda laterală, ca un adolescent care 
se strecoară lângă fata visurilor sale în timpul unui dans. Gaura 
unui glonţ îi urâțea acoperișul. Cu infinită prudenţă, Piet se 
aplecă în faţă. l-am făcut cu mâna. 

— Bărbatul din mașină te va omori, am repetat eu. Vorbești 
engleza? 

— Puțin, spuse șoferul. 

— Nu-l lăsa să-și dea seama că o înţelegi. Omul este nebun. 
Eu sunt, acum, singurul care te poate ajuta, pricepi? 

Şoferul încuviinţă din cap. Celălalt pasager, în stare de 
inconștiență, nu participă la discuţie. 

— Paznicului din remorcă spune-i că ne oprim, iar el trebuie 
să lase armele jos și să iasă cu mâinile deasupra capului. Dacă-i 
spui altceva, te voi împușca în genunchi. 

Şoferul se conformă și spuse ceva într-un walkie-talkie. 

l-am făcut semn lui Piet să conducă în spatele nostru și, la 
comanda mea, șoferul viră spre următoarea ieșire. Am mijit 
ochii pentru a îndepărta umezeala pe care o simţeam pe faţă. 
Am mai parcurs vreo patru kilometri pe drumul acela. Acum 
vedeam fâșii de pământ goale, cu o întindere de ceaţă cenușie 
adăstând deasupra lor. Pășteau vaci pe acolo. Poate că era o 
fabrică de lapte prin apropiere. Nici urmă de oameni, iar drumul 
era vechi și îngust, cu margini zgrunţuroase. În depărtare am 
zărit o clădire rudimentară din piatră; părea un fel de depozit. 

Am spus în chineză: 

— Ține minte, fă ce-ţi zic eu, indiferent ce-i voi spune 
bărbatului din dubiţă. Acum vom merge spre hala de depozitare 
și după aceea vă vom lua camionul. M-ai înțeles? 

Şoferul încuviinţă din cap. 

Piet se strecură spre noi din locul în care își parcase dubiţa, cu 
arma pregătită de tragere. L-am scos pe șofer din cabină, ţinând 
arma aţintită asupra lui. 

M-am întors și am auzit un scrâșnet metalic. Se deschidea ușa 
din spate a remorcii. Piet sări înapoi. Şoferul strigă în 
mandarină: Fă ce ţi-am spus. 

— Nu trage! ţipă omul de pază. leşi afară cu mâinile ridicate. 

Criminalitatea este ca un fel de război. În timp ce soldaţii și-ar 
da și viața pentru patria lor, puţini sunt, însă, cei dispuși să 
moară pentru conducători precum familia Ling. În lumea 
aceasta, loialitatea este fumul care se iscă din cenușa lăcomiei. 
Orice schimbare a direcției din care bate vântul, o va împrăștia. 

— De unde știu că nu mă vei omori? mă întrebă șoferul în 
chineză. 

— Pentru că dacă aș fi vrut să te omor, acum ai fi fost mort, 
am răspuns. 

Urmă o tăcere în care el cântări situaţia. Se decise să aibă 
încredere în calmul din vocea mea. Paznicul avea vreo patruzeci 
de ani, arăta obosit și părea destul de corpolent. Gura îi tremură 
când aruncă o privire spre vacile de pe gazonul moale. 

— la, spuse Piet dându-mi arma lui. Omoară-i. 

— Nu aici, afară, am spus eu. Împușcăturile se vor auzi până 
departe în câmpul pustiu, iar eu n-am de gând să trag niște 
cadavre până în pădure. li duc în hala aceea. Tu verifică marfa. 
Dacă există pe acolo cipuri GPID pentru urmărirea bunurilor, 
rupe-le și aruncă-le. Familia Ling ar putea să monitorizeze 
transportul. Eu mă voi ocupa de indivizii ăştia. 

Piet îi privi pe chinezi și zâmbi. 

— Doamne, proști mai sunt! Stau aici în timp ce noi discutăm 
despre cum să-i omorâm, iar ei habar nu au. Poate că paznicul 
avea, totuși, habar. Părea că este pe punctul de-a o rupe la 
fugă, disperat. 

— Liniștește-te, i-am spus în mandarină. Este în regulă. Vino 
cu mine. 

Apoi i-am cerut șoferului să-l dea jos din cabină pe prietenul 
lui, care nu-și venise în simţiri, și să-l care cu el. El mă ascultă, 
săltând pe umăr pasagerul leșinat. 

Omul de pază spuse, într-o mandarină bâlbâită: 

— E prima mea cursă. Eram profesor la o școală, iar cumnatul 

meu m-a implicat în treaba asta; eu nu știu prea multe despre 
cursele astea... 

Purta o șapcă de baseball cu Yankees pe cap. 

Mergeau în faţa mea și trecurăm de gard, îndreptându-ne 
spre hală. Am aruncat o privire înapoi. Piet dispăruse înăuntrul 
camionului. 

Hala era veche și, când am lovit ușa cu piciorul, lacătul uzat 
se desfăcu. Le-am făcut semn să intre. 

— Te rog, spuse paznicul. Te rog, nu face asta. | se simțea 
groaza în voce. 

— Așezaţi-vă pe jos, le-am spus. 

Ei se așezară, șoferul lăsându-l mai întâi jos pe omul de pază 
din cabină. 

— Amicul meu trebuie să creadă că v-am omorât pe toţi trei. 
Înțelegeţi? Dar nu vă voi face niciun rău. 

Încuviinţară din cap. Ochii le erau aţintiţi asupra armei. 

Făcui un pas înapoi. 

— Tu, i-am spus omului de pază. Aruncă-mi șapca ta. 

Își scoase șapca cu Yankees și mi-o azvârli. Am prins-o și mi- 
am acoperit cu ea părul năclăit de sânge. 

— Portmoneele și actele voastre. 

Mi le aruncară, tremurând, iar eu le examinai. 

— Acum ridicaţi-vă. Întoarceţi-vă cu spatele. 

O făcură încet, tremurând, eu îi lovii pe rând cu patul 
pistolului, repede și cu toată puterea, iar ei se prăbușiră. Le-am 
dat apoi câteva lovituri de pumn, până au leșinat. După aceea 
am tras de trei ori cu arma în peretele putrezit. Fărâme de lemn 
și praf dansară prin aer înaintea ochilor mei. Mi-am șters 
sângele de pe articulațiile degetelor cu pământ. 

M-am întors la camion. Piet examinase documentele. Din 
documentele de expediere din camion reieșea ca acesta 
transporta ţigări turcești, cu destinaţia Londra. Bineînţeles că 
numai turcești nu erau. Fuseseră produse în China, cel mai 
probabil într-o făbricuţă pe jumătate ascunsă sub pământ. 

— Niscaiva cipuri de urmărire? L-am întrebat. 

— Nu, spuse Piet. Frumoasă șapcă! 

— Atunci hai să mergem. 

— Vreau să văd chinezii, spuse el. 

— Du-te și uită-te la ei, am spus. 

Va trebui să-l împușc și pe el. Piet mă studie. 

Dintr-odată, pe drum se ivi o furgonetă albastră de ţară care 
ne depăși, iar șoferul - o femeie în vârstă - ne aruncă o privire 
lungă și plină de curiozitate când trecu pe lângă noi. 

Asta îl zăpăci pe Piet. g 

— Hai să ne vedem de drum. In cabină, să te bandajezi și să 
te ștergi de sânge. Conduc eu camionul. Tu condu mașina. 

Și plecarăm de acolo. Prin oglinda retrovizoare, mi-am fixat 
privirea pe micuța hală. Nimeni nu ieși din ea. 

e 

Am gonit spre Belgia, am trecut pe lângă clădirile goale ale 
vechiului punct de frontieră, iar luminile de pe autostradă, 
acţionate de ziua înnorată, luminau alb în Franţa, galben în 
Belgia. 

Nu aveam telefon mobil - Piet insistase pentru acest lucru, 
încă speriat că ar putea fi trădat din nou. Nu aveam cum să iau 
legătura cu Mila. Dubiţa nu avea telefon încorporat, dar avea 
GPS. Nu voi avea arme; dar voi reuși să încropesc o capcană. Mă 
simțeam ameţit din cauza pierderii de sânge din rana de la cap. 

Atunci am decis că nu voi acţiona orbește. 

Sosise timpul ca Mila să-mi spună adevărul. 

Am făcut o căutare pe monitorul GPS al mașinii, introducând 
numele Roger Cadet. Mila îmi spusese că asta îmi va arăta 
barurile angajatorilor ei, pe care le puteam folosi ca 
ascunzătoare. 

Apăru un rezultat: Taverna Chevalier, de pe Bulevardul Lloyd 
George, în cartierul diplomatic. Când eram pe punctul de-a intra 
în Bruxelles, l-am atenţionat cu farurile pe Piet. Acesta trase pe 
dreapta, iar eu mă dusei la cabina camionului. 

— Trebuie să beau ceva, să mănânc și să dau niște telefoane. 

— Ce telefoane? spuse Piet. Ne continuăm drumul. 

— Asta nu este singura mea afacere. Fie ne oprim, fie îmi dai 
un telefon mobil. 

— Fără apeluri telefonice! 

— Trebuie să pun la cale următoarea afacere. Și trebuie să 
încep s-o pregătesc de pe acum. 

Lăcomia străluci în ochii lui Piet. 

— Ce fel de afacere? 

— Echipament militar. Marjă de profit mare. Deja mă 
gândeam la telefonul pe care aveam să-l dau. 

— Unde vrei să oprim? 

— Știu eu un loc. 

e 

Taverna Chevalier era unul din acele localuri mai degrabă 
modeste ca aspect, dar care era păzit cu mult zel de indivizi 
înțoliți la patru ace, însă discreți și lipsiți de pretenţii, așa cum 
constatai la descoperirea lor. Barul în sine era o peninsulă de 
mahon închis la culoare. Pe bar erau aliniate dozatoare pentru o 
gamă largă de mărci de bere belgiene și olandeze, și se părea 
că unele dintre acestea erau servite în halbe de ceramică 
tradiționale. Din mulţimea de clienţi am auzit răzbătând o mare 
diversitate de limbi. Erau acolo hipsteri cu ochelarii lor cu 
nelipsitele rame negre, dar și bărbaţi și femei cu zâmbetele 
precaute, neutre, ale funcţionarilor. Bruxelles era un oraș de 
diplomaţi și de oameni de afaceri, și m-am gândit că dacă Mila și 
șefii ei misterioși ar fi avut măcar o jumătate de creier luați 
împreună, atunci ar fi plantat microfoane la toate mesele și ar fi 
înregistrat fiecare conversaţie. 

— Nu este momentul să bem ceva, iar dacă vrem să mâncăm 
am putea comanda niște fast-food. 

Piet nu părea fericit. Parcaserăm camionul într-o parcare 
aflată la câteva clădiri distanţă și era neliniștit că lăsase marfa 
nesupravegheată. 

— ÎI cunosc pe proprietar, am minţit eu. 

— Nu poţi face afaceri aici. Sunt prea mulţi oameni. 

— Ai încredere în mine, am spus. 

Piet râse. 

— Îmi place când faci câte o glumă. 

L-am măsurat din priviri. 

— Ce bei? 

— Cred c-ar trebui să mă întorc la camion. Putem ajunge în 
Amsterdam în numai câteva ore. 

— Și vom ajunge. Urmează-mă. 

Am intrat în bar și am așteptat ca o fată drăguță să ne ia 
comanda. Am comandat două beri Jupiter și când le-a adus, i-am 
strecurat niște bani și i-am spus: 

— AȘ vrea să-l văd pe manager, dacă se poate. 

— Este ocupată, domnule. 

— Cred că-și va face timp pentru mine. M-a trimis Mila. 

Fata dispăru în spatele barului și după câteva clipe își făcu 
apariţia o femeie voinică și cu fruntea încruntată. 

— Da, domnule? 

— Sunt un prieten de-al lui Roger Cadet, am spus, folosind 
parola pe care mi-o dăduse Mila în Amsterdam. 

Ea încuviinţă din cap. 

— Orice prieten al lui Roger este binevenit aici. 

— Roger este aici? Aș vrea să-i vorbesc între patru ochi. 

Privirea ei alunecă spre Piet. 

— Mă pot interesa dacă poate să vă vadă. 

M-am întors spre Piet. 

— Stai aici, bea-ţi berea. Nu întârzii decât un minut. 

— Nu. Ai putea să suni pe cineva, să-i spui cuiva unde se află 
încărcătura. Nu ne despărțim. 

Mi-am apropiat gura de urechea lui Piet. 

— Ăsta este un supliment, un popas. Am o afacere în 
particular cu tipul ăsta referitoare la chestiunea armelor, dar mi- 
ar prinde bine ajutorul tău și vei primi și tu partea care ţi se 
cuvine. Suntem parteneri, bine? 

Piet era nehotărât; voia niște bani, însă nu-i convenea să mă 
despart de el. 

— Nu-mi place chestia asta, Sam. 

— Fii atent la mine. Cu camionul, eu mi-am asumat riscul. Nu 
încerc să te trag pe sfoară. Formăm o echipă, Piet, e bine așa? 
Trebuie să vorbesc cu cineva. Înţelegi? Tu ai putea să ieși pe 
ușa barului și să furi camionul cu încărcătura cât sunt înăuntru, 
iar eu am încredere că nu vei face așa ceva. Dacă-l pierdeam pe 
Piet, l-aș fi putut pierde pe Edward pentru totdeauna. Era, însă, 
necesar să-mi asum un risc calculat. Nu va dura decât un minut 
sau două. 

Managerul străbătu mulțimea de diplomaţi și de oameni 
frumoși și slabi și urcă scările care duceau la etajul superior. Eu 
o urmai și femeia îmi aruncă o privire. 

— Ești nou. 

— Da. Și în dificultate. Am nevoie de arme și de un telefon 
mobil. 

Ea descuie o ușă de pe partea stângă a palierului. Am aruncat 

o privire în josul scărilor. Nici urmă de Piet. 

Am intrat în încăpere. 

— Eu sunt Eliane, spuse managerul după ce închise ușa. Ar fi 
trebuit să suni înainte. 

— Nu am avut cum. Nu am telefon. 

Micuța încăpere era plină de rafturi, pe unele dintre ele 
aflându-se arme. In colț era un pat mic de campanie, cu 
așternuturi curate. Imi venea să mă prăbușesc pe el și să 
adorm. Am examinat, în schimb, rafturile. Am găsit două 
pistoale Glock de nouă milimetri, încărcătoare de rezervă, 
amortizoare. 

— Ce altceva îţi mai trebuie? 

— Va trebui să mă lupt cu un mare număr de oameni, am 
spus. Vor fi bine înarmaţi, iar eu voi fi singur. Deci cred că va 
trebui să-i ucid. 

Eliane clipi. 

— Îi vei ucide pe toţi? 

Am înghiţit în sec. 

— Nu știu. La naiba. Chiar asta aveam să fac? Dacă i-aș lăsa 
pe câţiva dintre cei din grup în viaţă, oare nu i-aș putea da pe 
mâna olandezilor ca să-i interogheze, să culeagă niscaiva 
informaţii utile? Insistenţa lui Zaid ca toţi să fie uciși pentru a 
proteja bunul renume al Yasminei mă călca pe nervi. Fetei îi 
fusese spălat creierul. Asta nu era o crimă. Reputația lui ar fi 
supravieţuit. 

Eliane se apropie de o cutie pe care o deschise. Cutia era 
inscripționată cu un logo pe care l-am recunoscut. Militronics. 
Compania lui Zaid. Echipamentul produs de propria lui companie 
avea să contribuie la eliberarea fiicei sale. 

— Ai și niște cătușe? am întrebat-o. 

— Da, însă credeam că-i vei omori, nu-i vei lua ostatici. 

— Să păstrăm toate opţiunile deschise. Dă-mi, te rog, câteva 
perechi. 

Ea îmi arătă un mănunchi gros de cătușe din plastic pentru 
mâini. 

— Și asta. O grenadă de diversiune, spuse ea. Versiunea 
poliţienească modificată. Ştii cum se utilizează? Aici ai butonul 
de activare, iar aici cronometrul. 

— Mulţumesc. Unde voi ascunde toate astea? Doar nu puteam 
să cobor scările și să apar în faţa lui Piet înarmat până-n dinţi. 

Mașina mea este parcată cam la un kilometru distanţă. Poţi să 
mi le duci pe toate acolo? 

— Da, spuse ea. Bărbatul care este cu tine... să știi că nu e de 
calitate. 

— Este un ucigaș cu sânge rece și un traficant de carne vie. 
Trebuie să-i atac prin surprindere - pe el și pe alţi câţiva - lao 
întâlnire. 

— Atunci nu trebuie să facem nicio greșeală, spuse Eliane. 

Îmi plăcea de ea. Fusesem judecat de atât de mulţi oameni în 
ultimul timp, de la Howell și August, la Mila, iar Eliane părea 
doar dornică să mă ajute. Aș fi putut s-o sărut pentru asta. 

l-am dat cheile și i-am descris mașina. 

— Și am nevoie de un telefon mobil. Care să aibă în memorie 
numărul la care o pot găsi pe Mila. 

Mi-am dat jos șapca de baseball, iar ea a scos o exclamaţie de 
surprindere la vederea sângelui uscat. A insistat să examineze 
rana. 

— Este superficială, însă trebuie curățată, spuse Eliane. 

— Nu este timp și asta l-ar face pe Piet suspicios. Cât îţi 
trebuie ca să ajungi la mașină, s-o încarci și să te întorci? 

— Zece minute. 

— Dă-mi și niște bani. O mie de euro, dacă ai. Trebuie să-l 
impresionez, arătându-i că am făcut o afacere cu domnul Cadet. 

Ea se duse la seiful din perete, tastă o combinaţie de cifre și 
pipăi după un teanc de bancnote pe care mi-l înmână. 

M-am simţit din nou o ființă umană, fără să mai trebuiască să 
pretind că eram cine nu sunt, fără să mai fiu cu o jigodie, ca 
Piet. Am vrut să savurez momentul. Eliane era ca o mamă 
cumsecade pentru persoanele fugare. 

Și, exact ca o mamă, Eliane mă privea ca și când gândurile 
mi-ar fi fost scrise pe frunte. 

— Avem lucruri de făcut. Du-te! 

Avea dreptate. M-am grăbit să cobor scările. Piet găsise o 
masă într-un colț și stătea acolo, într-o dispoziţie ursuză, 
sorbindu-și berea. 

M-am așezat și i-am strecurat o sută de euro. El mă privi 
chiorâș. 

— Cadet îmi datora niște bani, am spus. Și mi-a dat un avans 
pentru următoarea afacere. 

— Pentru ăștia nici nu merita să oprim. 

— Pentru mine merita, Piet. 

Cu un gest, am chemat chelnerița. Trebuia să-i las Elianei 
timpul necesar să găsească mașina și să dosească lucrurile 
astfel încât Piet să nu le observe. 

Din boxe începu să se audă „Purple Haze” a lui Jimi Henarix. 
Nu la un volum atât de ridicat încât să acopere vocile celor care 
discutau, dar suficient de tare încât să transmită vibrația funky 
necesară în întreg barul înțesat de persoane îmbrăcate la 
costum. L-am văzut pe Piet înclinându-se încet pe spate și 
lăsându-se molipsit de buna dispoziţie și de ambianța Tavernei 
Chevalier. Fusese o zi lungă și obositoare. Mintea, trupul, voiau 
să se odihnească, să lase adrenalina să se epuizeze și să fie 
eliminată. 

Am comandat specialitatea casei, sandvișuri groase cu 
jambon de Ardennes, însă Piet își dădu berea pe gât din patru 
înghiţituri mari și spuse: „Fără cafea, vă rog”, atunci când 
chelnerița întrebă dacă mai voiam un rând. Eu am acceptat: 
cafea. 

— Sanavișurile și cafeaua la pachet, vă rog, spuse Piet. 

— Nu, am spus eu. Eu stau aici, ca orice ființă normală, și iau 
masa. M-am aplecat în faţă și i-am șuierat. Astăzi am fost rănit 
de un glonț și am pierdut sânge, Piet. Am sărit pe un camion. 
Dacă vreau să mănânc aici, atunci mâncăm aici. Luăm o scurtă 
pauză. 

In ce măsură mai avea el nevoie de mine? Vedeam cum 
cântărește situaţia după felul în care mă privea. Putea să se 
ridice, să iasă afară și să forţeze lucrurile, astfel încât să se 
ajungă la o luptă. M-ar fi împușcat în întunericul parcării în care 
lăsasem camionul și mașina, lăsând-o pe cea din urmă de 
izbeliște. Oprirea aceasta îi trezise bănuielile. 

„Grăbește-te, Eliane”, am gândit. Nu puteam risca să arunc o 
privire la ceasul meu de mână sau la cel de pe perete. Piet mă 
urmărea, cu o lumină urâtă în priviri, așa că m-am refugiat în 
berea pe care o beam. 

Câteva persoane în costum - bărbați vorbind discret în limba 
germană - trecură pe lângă masa noastră, îndreptându-se spre 
a lor. Piet se încruntă. 

— li urăsc pe ăștia care poartă costume. Cei care fac legile. 
Au impresia că ei conduc lumea. Nu fac decât să pună opreliști 
și să impună legi, după care se ceartă între ei ce fel de opreliști 

să ne mai pună. 

— Oamenii ca tine și ca mine, noi suntem cei care doborâm 
opreliștile astea, am spus. 

Nu puteam să nu mă gândesc la primele mele luni la Londra, 
când Lucy și cu mine stăteam în vreun bar în care se servea vin, 
pe una din laturile Patemoster Square, în lumina blândă a 
bătrânului oraș, fericiţi că suntem împreună și entuziasmați de 
treaba bună pe care o făceam la serviciu. 

Treaba bine făcută fusese specialitatea și tragedia familiei 
mele. Ucisesem oameni ca să rămân în viaţă și nu mă îngrijora 
acest lucru, însă nu aș fi vrut să le descriu aceste momente 
tatălui sau mamei mele. Viaţa mă însemnase cu stigmate 
permanente - blestematul de sânge care nu se mai lua de pe 
mâna vinovată. 

— Doboară-le tu, că le ridică ei din nou. Rămase tăcut când 
chelnerița ne așeză cafeaua pe masă. Vom lua mâncarea la 
pachet, domnișoară, îi spuse el. 

— Dar... 

— Nu, Sam. Vocea îi era tăioasă. Nu-mi place barul ăsta. Nu 
vreau să rămân aici nicio secundă în plus după ce mi-am 
terminat cafeaua. 

Nu era o bătălie pe care s-o pot câștiga și știam acum că, pe 
măsură ce ne apropiam de livrarea încărcăturii către Edward, 
Piet va încerca din ce în ce mai mult să preia comanda 
operațiunii. Era afacerea lui; eu eram un jucător înlocuibil. Bine. 
Să-l lăsăm să creadă că mă intimidase. 

— Bine, Piet. Dar nu mă prea grăbeam. 

— Ai timp să-ţi termini cafeaua, spuse el. Eu trebuie să dau un 
telefon. Rămâi aici. 

Se ridică și părăsi masa, ieşind din Taverna Chevalier. În oase 
mi se strecură panica. Dacă ar fi fugit, pierdeam singurul fir care 
mă lega de Edward, de Yasmin și de ceea ce i se întâmplase lui 
Lucy. Prin vitrina de la stradă a barului, Piet nu se mai vedea. 

Intuiția îmi șoptea: „Te lasă baltă, urmărește-l!” 

Chelneriţa așeză pe masă punga cu ceea ce comandaserăm. 
l-am strecurat banii și m-am ridicat de la masă. 

Am ieșit din Taverna Chevalier pe ușa din faţă. Piet se afla la 
vreo șase metri de mine, închizându-și telefonul mobil. Și 
privindu-mă insistent. 

67. 


Am ridicat punga cu sandvișuri. 

— Eşti pregătit de plecare? 

— Da, spuse el. Vino aici, Sam. 

Așa am făcut, iar el mă împinse în jos, pe stradă. Apoi mă 
împinse în intrândul slab luminat al unui magazin cu materiale 
pentru artă. 

— Ce-i, te întorci la Școala de Arte și ai nevoie de rechizite? 

— Mâinile pe ușă! 

— De ce? Ce s-a întâmplat? 

_ Mă percheziţiona cu mâinile de-a lungul picioarelor și braţelor. 
Incerca să vadă dacă nu cumva aveam ceva ce nu ar fi trebuit 
să am. Imi scoase teancul de euro din buzunar. 

— Destul! Nu am telefon, nu am nicio armă. Faci ca 
parteneriatul nostru să înceapă cu stângul, după ce ţi-am salvat 
pielea. Dă-mi banii înapoi. 

El îmi restitui teancul de bani, punându-mi-l în mână. 

— la-i. Scuză-mă, mai adăugă el, aproape ca un gând 
întârziat. 

M-am prefăcut supărat. 

— Pentru Dumnezeu! Te-am scos din focul gloanțelor, ţi-am 
găsit transportul lui Ling, mi-am asumat astăzi riscul cel mai 
mare. Dacă cineva nu ar trebui să aibă încredere în altcineva, 
poate că acela ar trebui să fiu eu și să nu am încredere în tine. 

— Poate, spuse el. Am impresia că tu crezi că nu sunt tot atât 
de inteligent ca tine, tot atât de dur ca tine. 

Se simţea ameninţat de mine; eu sărisem pe un camion aflat 
în mers și îl deturnasem. Tâmpitul. Toată chestia asta era 
despre macism. 

— Vino! 

— Hai să stăm aici să mâncăm, dacă barul nu te face să te 
simţi în largul tău. Nu-mi place mâncarea rece. 

Trebuia să-i las Elianei timpul necesar să se întoarcă. Altfel, ar 
fi trebuit să mă prefac că-mi pierdusem cheia de la mașină la 
tavernă și trebuia să ne întoarcem acolo, ceea ce ar fi făcut ca 
bănuielile lui să crească exponențial. 

Părea să se simtă puţin vinovat din cauza scandalului pe care- 
| făcuse, așa că ne-am așezat pe o bancă de pe trotuar și ne-am 

mâncat sandvișurile. Am observat silueta vagă a unei femei care 
gonea cu un scuter pe după colțul străzii. Am recunoscut-o pe 
Eliane și am sperat ca Piet să nu o recunoască. El părea, însă, 
concentrat să mănânce, foamea prevalând asupra dorinței de a 
câștiga timp. 

— Trebuie să merg la toaletă, am spus eu după ce am 
terminat sanavișul. 

— Și eu, spuse el. 

Voiam să mă întorc singur; îmi trebuia cheia de la mașină. 
Eliane era în spatele barului și turna niște bere. Ridică privirea, 
mă văzu, dar nu păru să mă recunoască. Piet mă urma 
îndeaproape. 

Am intrat amândoi în toaletă; eu am terminat primul și m-am 
întors în hol. Eliane se afla la un metru distanţă și mă atinse 
ușor când trecu pe lângă mine, dându-i barmanului ordine cu 
voce tare. Îmi împinse cheia în mână, iar o secundă mai târziu 
aceasta se afla în buzunarul meu. 

Piet mă bătu pe umăr. 

— Ai avut dreptate, pauza asta a fost binevenită. Parcă am 
renăscut. Hai să mergem. 

Am ieșit în întunericul de afară, râsetele și muzica din Taverna 
Cavalerului stingându-se în urma noastră în timp ce înaintam pe 
alee. _ 

Nu-și luase mâna de pe umărul meu. In buzunar, am prins din 
nou cheia pe breloc. 

— Deci, ne întoarcem la Amsterdam? 

Apelul lui telefonic trebuie să fi fost către Edward, acum că 
aveam transportul de ţigări în care să-i camuflăm echipamentul 
militar. 

— Da. Ne întâlnim cu Edward și oamenii săi. Voi pregăti 
transportul incluzând și marfa lui, îl voi trimite la Rotterdam, iar 
după aceea ne vom primi plata și noi doi vom merge să 
sărbătorim. 

— Când ne întâlnim? 

— Peste trei ore. 

— Bine, am spus. 

Se vedea deja spaţiul de parcare; zăream camionul și mașina 
parcată lângă acesta. Eram aproape. Peste trei ore fie voi fi 
mort, fie îi voi omori pe Piet, pe răpitori și o voi găsi pe Yasmin. 
ȘI-I voi face pe Edward să-mi spună unde se aflau soţia și copilul 

meu. 
— Ştii, Sam, spuse el, ai dreptate. Te-ai dovedit demn de 
încredere în numeroase rânduri. Uite ce e! Condu tu camionul. 

M-am oprit. Nu. Nu asta-mi doream. 

— Nu, este în regulă. Condu-l tu, am spus. 

— Nu. Condu tu transportul de marfă. Ca o dovadă de 
încredere în parteneriatul nostru. 

Am simţit cum mi se strecura răceala în oase. Fie era sincer, 
fie observase cum cheia trecuse de la Eliane, la mine. 

Încredere sau suspiciune. Încă aveam nevoie de Piet; nu știam 
unde urma să aibă loc întâlnirea, iar dacă mi-aș fi făcut apariţia 
fără el, nu aș fi reușit niciodată să pătrund în cercul lor. 

— Bine, cum vrei tu; dă-mi cheile camionului. 

Le scoase din buzunar și mi le dădu în schimbul cheii mașinii. 

— Vino în urma mea, spuse el. 

— Și dacă ne vom pierde în trafic? 

— Nu se va întâmpla asta, spuse el. 

M-am urcat în camion. Poate că asta era: se plictisise de 
condus camionul. Numai că acum nu mai aveam la dispoziţie 
telefonul și armele. lar când am fi ajuns la punctul de întâlnire, 
nu mai aveam niciun motiv să mă apropii de mașină. 

Continuam să mă îndrept, vulnerabil și singur, spre groapa cu 
șerpi. 


68. 


Amsterdam, trecut bine de miezul nopţii. Noaptea era ca o 
oglindă a orașului, luminile Amsterdamului reflectându-se pe cer 
prin puzderia de stele care se năzăreau prin dantelăria norilor. 
Era un oraș care nu dormea niciodată nici prea profund, nici în 
întregime. Prea multe afaceri aveau nevoie de întunericul nopţii, 
în Amsterdam. 

L-am urmat pe Piet. Vor fi vreo zece, inclusiv Edward, dacă 
numărătoarea grupului din înregistrarea video se dovedea a fi 
corectă. Va trebui să ne întâlnim într-un loc retras, în care 
armele să poată fi reambalate alături de ţigări. Câteva persoane 
din șleahtă vor fi trimise să descarce ţigările. Alt grup se va afla, 
probabil, în incintă, asigurând paza mărfii lui Edward, oricare ar 

fi fost aceasta. Dispersarea țintelor mi-ar putea ușura sarcina, 
însă nu pentru mult timp. 

Yasmin va fi ţinută separat, bănuiam eu. Va trebui să pot 
trage cu arma în rafală fără să fiu îngrijorat că va fi prinsă în foc 
încrucișat. 

Nu ai nevoie și de o armă pentru asta? se auzi răsunând în 
mine o voce mică. Era, mi-am spus eu, doar o dificultate de 
moment. 

Piet conduse spre marginea sudică a Amsterdamului și opri la 
ceea ce părea să fie o veche fabrică de bere. Un semn care nu 
părea uzat de intemperii anunţa, în olandeză, că fabrica era 
închisă pentru renovare. Se mai afla acolo și un camion, fără 
nicio inscripţie. Lângă el era un Audi sedan și am simţit inima 
sărindu-mi din piept. 

Era Audi-ul argintiu pe care îl urmărisem pe străzile Londrei, 
cu Edward și Lucy înăuntru. Alte plăcuțe de înmatriculare, însă 
am recunoscut urma de pe bara din spate unde o zgâriase el, 
încercând să scape mai repede de pe strada aceea aglomerată. 

Edward îmi răpise soția. lar acum eram aproape de acest om. 
Am simțit trezindu-se în mine o furie instinctivă, furia oarbă 
despre care ne place să credem că a dispărut odată cu focurile 
din peșteri și picturile de pe pereţii cavernelor. Nu-mi 
permiteam, însă, să fiu furios. Trebuia să-mi păstrez sângele 
rece. 

Lumini palide licăreau la geamuri. Ei erau aici. Acum era 
acum! 

Sosise momentul să trăiesc sau să mor. 

Când ieșeam din camion, Piet era deja în drum spre acesta. 

— Cheia de la mașină, te rog, i-am spus. 

— De ce? 

— Mi-am uitat ţigările înăuntru. 

— Nu știam că fumezi. 

— Păi, fumez, am spus. 

— Păi, la naiba, ai ditamai camionul cu ţigări chiar acolo. 

— Nu-mi vine să deschid cutiile. 

— Bine. Du-te să ţi le iei. Și îmi dădu cheia mașinii. 

M-am întors și m-am îndreptat spre mașină. El ocoli camionul 
prin spate, probabil ca să-l deschidă pentru a începe 
descărcarea. 

Start! 

Nu puteam decât să ghicesc unde ar fi putut ascunde Eliane 
tot ce îi cerusem. Sub scaunul șoferului. 

Ei ţi-au luat soția și copilul. Stăpânește-te! 

În eventualitatea în care Piet m-ar fi urmărit din priviri, m-am 
prefăcut că-mi căutam ţigările pe scaun. 

Apoi am dus mâna sub scaun. 

Nimic! 

M-am aplecat, bâjbâind sub scaunul pasagerului. Tot nimic. 
Nu se putea ca Eliane să fi ascuns lucrurile sub bancheta din 
spate. Am privit pustietatea din mașină. 

Și am simţit ţeava unei arme lipită de ceafa mea. 

— Ai încercat să-i tragi clapa omului nepotrivit, șuieră Piet. 
Proastă mișcare. 

— Ce dracu” faci? am întrebat eu. 

— Armele tale, telefonul, micile dispozitive. Telefonul a- 
nceput să sune, cineva din Amsterdam încerca să ia legătura cu 
tine. De ce ai toate aceste lucruri? 

Nu i-am răspuns, iar el apăsă mai tare ţeava armei în ceafa 
mea. 

— Ca să mă protejez. 

— De mine? 

— Nu. De ei. 

— De ei? 

M-am întors să-l privesc; el ţinu țeava lipită de mine, astfel că 
arma îmi alunecă peste obraz și se opri sub ochi. 

— De Edward și de oamenii lui. Ce crezi că ne vor face în 
momentul în care le vom livra marfa? Ne vor omori, omule. Nu 
mai au nevoie de noi. Noi suntem doi, iar ei sunt... câţi sunt, o 
duzină? 

— Nu ne vor face niciun rău. 

— Edward nu este numai un traficant, Piet. Știu cine sunt tipii 
ăștia. Sunt cei care au făcut să explodeze bomba din gară. 

Fața lui deveni lividă. 

— De unde naiba știi asta? Cine ești tu? 

— Peter Samson, așa cum am mai spus. Prietenul meu de la 
bar mi-a dat toate alea, am spus. 

Nici nu am clipit. Nici nu păream îngrijorat. Pentru că bătrânul 
Piet se dăduse prea mult de gol atunci când mă înfruntase 
afară. 

Dacă mergi la o întâlnire cu niște criminali daţi naibii și 

bănuiești că ai un spion în interior, pe care îl aduci cu tine, iar tu 
ești cel care l-ai adus pe numitul spion în apropierea amintiţilor 
criminali daţi naibii, ar putea fi o idee foarte proastă să-i lași pe 
acești criminali daţi naibii să afle că tu i-ai pus în pericolul major 
de-a fi daţi în vileag. Așa că am dedus că nu-i spusese niciun 
cuvânt de avertizare lui Edward. 

Toate acestea îmi trecură fulgerător prin minte în numai 
câteva secunde. Impreună cu realizarea faptului că echipa lui 
Edward, auzind huruitul lent al camionului care venea, ar trebui 
să iasă din vechea berărie peste câteva clipe. 

Nu mai aveam timp să mă ocup de Piet. 

— Ce faci, nu mă împuști? l-am întrebat. 

— Vreau să știu pentru cine lucrezi, spuse el. Viața lui 
depindea acum de această informaţie. El adusese spionul 
aproape, acum el trebuia să afle cine eram. Era singura 
modalitate de a-și răscumpăra greșeala față de Edward și de 
oamenii săi. Spune-mi, fir-ar să fie, sau te omor! 

Eu nu am spus nimic. 

— Cine ești? se înfurie el. Apoi își dezlipi arma de pe mine, 
amintindu-și că avea un mijloc mai bun de a mă răni. 

Işi scoase de sub jachetă sabia wakizashi și-i ridică tăișul spre 
mine. 

Se dădu înapoi ca să-și lanseze atacul; voia să mă sperie, să- 
mi arate că nu puteam opri sabia să mă despice. Așa că se 
îndepărtă prea mult și îmi deschise câmpul de acţiune. Cu un 
șuierat melodios, wakizashi se repezi spre mine. M-am răsucit și 
am blocat-o cu o lovitură de picior. Lama se înfipse și străbătu 
jumătate din talpa groasă a bocancului meu. Arma lui de jucărie 
caraghioasă se blocă acolo. Pentru o secundă prețioasă, Piet fii 
atât de surprins încât nu știu ce să facă. 

Așa că am apucat mânerul de la mașină ca să-mi asigur 
echilibrul și l-am lovit cu piciorul celălalt. Bocancul îl nimeri în 
forță în bărbie, iar el căzu pe spate, cu dinţii zburând și buza 
despicată. 

Am aterizat pe asfalt, stângaci, pe un picior. Am smuls 
wakizashi din talpa groasă și rezistentă a tălpii și am întins-o 
spre el. l-am îndreptat vârful spre părţile intime. 

Dinţii din faţă ai lui Piet dispăruseră. Încercă să se îndepărteze 
de mine cât mai repede, târându-se cu spatele pe asfalt. 

— Te rog, nu! 

L-am săltat în picioare și i-am pus sabia în stomac. El scăpă 
un miorlăit de surpriză printre dinţii sparți; se gândea că-i voi 
scoate maţele. 

Atunci am auzit deschizându-se ușa fabricii de bere. Mașina 
se afla între noi și ușă. l-am tras cu putere un pumn în gura 
însângerată, iar Piet se prăbuși pe jos. 


69. 


M-am grăbit să ajung din nou la dubiţă și m-am strecurat în 
partea din spate. Lucrurile erau acolo, dosite de Piet. Am scos 
cele două Glock-uri, dintre care unul cu amortizor, încărcătura 
explozivă, telefonul mobil. 

Am auzit zgomot de pași fugind pe asfalt. Cel puţin doi 
oameni. Aș fi vrut să fi fost mai mulți. 

— Piet? întrebă o voce. Apoi continuă în olandeză. Grăbește- 
te! Edward e ofticat, vom fi în întârziere. 

Ajunseră în raza mea de acțiune, în lumina întretăiată a lunii. 
Unul dintre ei îl zări pe Piet zăcând pe negrul asfaltului. O luă la 
fugă. Cel de-al doilea bărbat era mai inteligent; se opri și se 
ghemui într-o poziţie care să-i asigure protecţia, cu arma 
pregătită. 

Prin ușa din spate întredeschisă a dubiţei, l-am împușcat pe 
primul în genunchi. Auzisem că durerea aceasta era atroce. 
Amortizorul scoase un șuierat încet. Individul căzu cu un urlet 
îngrozitor, încleștându-și piciorul cu mâinile. Am tras și în 
celălalt, care stătea lângă Piet, în ambii genunchi. Căzu, iar 
genunchii i se loviră de asfalt. l-am tras un pumn în gât și n-a 
mai scos niciun sunet. l-am tras un picior cu putere și celui 
dintâi, care deveni la rândul lui tăcut. 

Bifasem doi. 

De la mașină, am fugit, ghemuit, până la ușa fabricii. Aceasta 
fusese fixată să rămână deschisă. În mod ciudat - și în acest 
moment nu-mi plăcea nimic care părea ciudat - ușile cele mari 
pentru încărcare-descărcare ale fabricii de bere rămăseseră 
închise. Camionul fiind aici, m-aș fi așteptat să-l întâmpine larg 
deschise. Nu voiam să fiu surprins în exterior. 

M-am oprit în pragul ușii spaţiului de parcare. Niciun sunet, 

nicio voce - doar un murmur îndepărtat. 

Am riscat să arunc o privire. Intrarea în vechea fabrică de 
bere era pustie, luminată slab de câteva lămpi cu neon. 
Pardoseală din beton, pereţi de cărămidă, ferestre înalte și 
murdare. Simţeam un miros vag de cârnaţi și pizza. 

M-am repezit pe ușă. În spatele ei se întindea un hol din 
cărămidă cu birouri vechi, având cele mai multe uși închise și 
una singură deschisă, o lumină slabă răzbătând dinăuntru. 

De acolo auzeam niște voci care vorbeau în olandeză: 

— Trișezi! O voce de bărbat tânăr, plină de asprime. 

— La un joc pe calculator nu poţi să trișezi. O voce de femeie. 

— Ştii tu un truc. 

— Dacă știi un truc nu înseamnă să trișezi, plângăciosule, 
spuse femeia. 

Se auziră mai multe persoane râzând. 

Am pășit peste pragul ușii. Erau cinci - patru bărbaţi și o 
femeie - care stăteau cu spatele la mine și ţineau în mâini 
controlere pentru jocuri video, pe monitor irupând o baie de 
sânge fictivă. Omorau naziști în ruinele virtuale ale Berlinului, 
generate de calculator. Incăperea nu era atât un birou, cât o 
cameră spațioasă de depozitare și am observat că mai avea o 
ușă metalică, masivă și grea. 

— Hei, ticăloșilor, am spus. Jocul s-a terminat! 

Nu era o replică genială, însă nu eram într-o dispoziţie 
spirituală. 

Toţi dansară acest mic dans al surprizei: tresăriră, îngheţară și 
rămaseră nemișcaţi. Femeia, Demi - am recunoscut-o pentru că 
o văzusem în casa în care mă dusese Piet - era cea mai aproape 
de mine și am tras-o și mai aproape. Ea înțepeni de groază. 
Lăsară să le cadă controlerele video din mâini, iar în spatele lor, 
pe ecran, am văzut cum jucătorii le-au fost imediat distruși de 
un escadron nazist. 

l-am pus lui Demi pistolul la tâmplă. 

— Jos armele... încet. 

Trei tipi aveau armele puse în partea din spate a pantalonilor; 
le observasem când se ridicaseră în picioare. Doi din ei se 
supuseră. Al treilea, un tânăr musculos cu o sclipire de ură în 
priviri, scoase arma și ezită. 

— N-o să scapi de aici, spuse el. 

Mi-am adus aminte numele lui. Freddy. 

— Vrei să mori? Serios? Aruncă arma! 

Nu o făcu, iar eu aveam nevoie să dau un exemplu, așa că îl 
împușcai și pe el în genunchi. Toată bravada i se evaporă când 
ţipă și se prăbuși. Și el își aruncă arma. ` 

— Acum e bine, am spus. Păstram un ton ferm al vocii. li 
vreau pe Yasmin Zaid și pe Edward. Unde sunt? 

Nu răspunse niciunul. 

— Dacă nu știți, nu am nevoie de voi. Am ațintit arma spre 
tipul următor. 

— Treci de cazanul de filtrare, spuse Demi într-o șoaptă 
răgușită. O iei la stânga. E o aripă veche cu birouri. Fata e 
păzită. 

— Câţi oameni mai sunt aici? 

Buzele i se strânseră. 

— Crezi că pe tine nu o să te împușc pentru că ești femeie? 
Vino-ţi în fire! i-am spus. Câţi oameni mai sunt aici? 

Am știut că nu erau profesioniști când Demi spuse „cinci”, iar 
Freddy exclamă: „doisprezece și mai vin și alţii” în același timp. 
Am crezut ce spusese Demi. Doamne, speram să aibă dreptate. 

— Ușa aia metalică, am spus. Deschideţi-o. 

Unul din bărbați se supuse. Freddy strigă: 

— Nu-l ajuta, n-o face! 

— Vrei să mai dansezi o dată? l-am întrebat. Taci din gură! El 
se liniști. 

Puteam privi în interior - era o cameră de refrigerare, ceva ca 
un frigider imens. 

— Telefoanele mobile pe podea! Goliţi-vă buzunarele. 

Ei ascultară: cinci telefoane mobile căzură pe jos. 

Le-am făcut semn să intre înăuntru, am trântit ușa și am 
încuiat-o. Mai rămăseseră cinci și nu știam dacă printre ei era și 
Edward. 

Mi-am continuat drumul pe hol. Nivelul principal al fabricii de 
bere era scufundat în întuneric. O lumină slabă se răspândea de 
mai sus. Întrezăream șase siluete îndesate ale unor cazane 
vechi din cupru, separate de platforme din beton. O pasarelă 
situată la înălțime înconjura acest nivel, câteva încăperi și 
birouri aflându-se deasupra sa. Pereţii erau placați cu faianţă 
albă. 

Am auzit pași apropiindu-se deasupra mea, pe pasarelă. Un 
bărbat cu o pușcă de asalt atârnată în diagonală pe piept. Când 

mergi pe o pasarelă, ai tendinţa să privești în jos, prin 
împletitura de metal. Bărbatul mă văzu. 

Deschise focul. M-am ghemuit în spatele unui cazan rotunjit, 
iar gloantele care răpăiau pe cupru sunau ca un zăngănit de 
chimvale”?. 

La distanţă, la un nivel situat pe la jumătatea înălțimii clădirii, 
era un perete lung prevăzut cu un dreptunghi metalic. Ușile 
mari exterioare. Acolo fuseseră, probabil, cei mai mulţi dintre ei, 
m-am gândit, atunci când începuse lupta, așteptând să 
pornească operaţiunea de încărcare. Dacă voi rămâne înțepenit 
aici, jos, mă vor încolți. 

Am intrat în cazan. Era scund și înăuntru era întuneric, iar 
zgomotul gloanţelor îmi dădea impresia că mă târam într-un 
gong. Pasarela forma un L deasupra ușilor mari exterioare. Am 
așteptat. 

Bărbatul cu pușcă încetă să mai tragă. Mă căuta, nu voia să 
risipească gloanţele și se gândise că mă ascunsesem după 
cazan. Am ascultat hârșâitul ușor al picioarelor lui deasupra mea 
și m-am propulsat prin deschidere, trăgând în spaţiul dintre 
podeaua metalică și balustradă. El tresări și se prăbuși pe 
pasarelă. Nu știam dacă era viu sau mort, însă căzuse și nu mai 
trăgea în mine. 

Doar că acum nu mai puteam să-i iau prin surprindere. 

Am fugit în zona de încărcare, sărind peste o balustradă, 
aterizând pe pardoseala de beton. 

Am văzut un bărbat alergând spre mine, cu pistolul ridicat. 
Alţi doi bărbaţi se grăbeau în urma lui. În dreapta mea erau 
niște paleţi vechi plini cu sticle și m-am ascuns în spatele lor. 
Impușcăturile sfărâmară partea de sus a acestora și sticlă 
pulverizată, țăndări și bere stătută se revărsară peste mine. 

Trebuia să mă lupt cu trei indivizi. Aveam un Glock în fiecare 
mână, sabia wakizashi a lui Piet era prinsă bine în cureaua de la 
spate, iar în buzunarele jachetei aveam o încărcătură explozivă. 

Focurile de armă încetară. 

O liniște înspăimântătoare, plină de ecouri, se răspândi în 
încăpere, împreună cu mirosul de cordită“ și de bere veche. 

Auzeam o discuţie în contradictoriu care se purta în șoaptă, în 
limba olandeză: 


42 Chimval - vechi instrument muzical compus din două talere. (n.tr.). 
43 Cordită - exploziv preparat din nitroglicerină și nitroceluloză. (n.tr.). 

— Du-te tu! 

— Ba nu, du-te tu! 

Niște lași care se îndemnau unul pe celălalt, ca să prindă 
puțin curaj. 

M-am gândit la oamenii pe care îi uciseseră în gară. Am 
încercat să-mi liniștesc mintea, să mă gândesc la eficiență, ca 
atunci când fugeam pe marginea unei clădiri la traseul de 
parkour; să găsesc linia. 

Cineva strigă în olandeză: 

— Aruncă armele, nu poţi ieși de aici! 

M-am dus la colțul paietului mare în spatele căruia mă 
ascunsesem, încercând să fac cât mai puţin zgomot. 

Am ridicat pistoalele Glock, ţintind spre fiecare colţ, de după 
paietul de bere. 

Niciun semn că ar fi venit cineva. 

În spatele meu, în partea opusă a imensei încăperi, am auzit 
țipătul înăbușit al unei femei. 


70. 


Yasmin. 

Nu aveam timp să aștept ca cei trei nătărăi să iasă la iveală. 
Vechii paleţi de bere erau stivuiţi în cinci dreptunghiuri lungi, la 
un capăt al platformei de încărcare. Între mine și ușile mari 
exterioare erau, poate, vreo doisprezece metri. La doi paleți 
distanţă, auzeam cel puţin două voci. Era ca o cursă de parkour. 
Să descompun traseul pe etape, apoi să fac fiecare acţiune ca 
parte a unei mișcări fluide mai ample. 

Mintea îmi intră într-o viteză în care nu mai funcţionase de 
când încercasem s-o salvez pe Lucy, la Londra. Deasupra 
capului meu atârna o instalaţie de tuburi de neon. Am tras în 
lumini. Încăperea se scufundă în semiîntuneric; singura lumină 
care mai rămăsese venea din camera cazanelor. 

Yasmin ţipă din nou. 

Am studiat încăperea cu ochii unui traceur“. Paleţi pe care 
trebuia să sar, balustrade peste care trebuia să sar, pereţi de pe 


44 Traceur - denumire, preluată din limba franceză, a practicantului disciplinei parkour 
(la feminin, traceuse). (n.tr.). 

care să-mi iau elan. Puteam încerca să folosesc parkour-ul ca să- 
i atac din spate. Dar nu știam cât de stabili erau paleţii și 
alergam de obicei cu mâinile goale, fără arme. 

Am observat o mișcare în stânga mea și am riscat să mă ridic 
în picioare și să trag un foc, după care m-am lăsat din nou la 
pământ. De cealaltă parte a paletului am auzit un strigăt 
nedeslușit. 

M-am grăbit să cobor prin culoarul format de paleţi. Dintr- 
odată, sub tălpile mele scrâșni niște sticlă. 

În jur izbucniră focuri de armă, venind din trei părţi. Din faţă, 
din spate și din dreapta. 

Eram încercuit. 

M-am retras spre stânga, în direcţia bărbatului pe care-l 
împușcasem. Auzeam zgomote de pași înjur, doi indivizi venind 
din spatele meu ca să-mi taie retragerea spre camera cazanelor. 

Dar eu nu mă retrăgeam. Ei mă căutau doar printre paleți. 
Dacă nu m-aș fi aflat acolo unde se așteptau să mă găsească, 
puteam câștiga un avantaj de moment. 

Am făcut un salt pe verticală, m-am ridicat pe stiva de paleţi 
înaltă de patru metri și jumătate și am început să fug pe 
marginea acesteia. Am observat o mișcare în dreapta mea, un 
tip care înconjura colțul în care stătusem ghemuit cu douăzeci 
de secunde mai devreme, și am tras un foc. L-am ratat. El trase 
în același timp cu mine și am simţit cum glonţul îmi străpungea 
jacheta și îmi zgâria pielea spatelui. Apoi am simţit o căldură în 
umăr, o durere ascuţită care se transformă în durere 
agonizantă. 

Sub picioarele mele sticlele se spărgeau, paletul începând să 
cedeze din partea de sus. Stiva se prăbuși. Berea îmi inundă 
bocancii. Ştiam că dacă aș fi căzut în mizeria aceea, m-aș fi tăiat 
în sticla ascuţită și aș fi fost o ţintă ușoară. 

Am sărit pe acoperișul unui stivuitor și, privind în jos, am 
văzut faţa surprinsă a cuiva care se ascundea în spatele 
acestuia. Am tras nebunește, iar tipul surprins se prăbuși, 
gloanţele străpungându-i umerii. Am sărit pe paletul următor, 
am ajuns pe platforma din lemn și nu am mai privit în urmă. 
Durerea din umărul meu deveni usturătoare. Un fir cald de 
sânge mi se scurse pe spate. Eram rănit. 

Dar nu puteam fi rănit. Asta nu se putea întâmpla. Am sărit 
jos de pe stivă, aterizând pe beton. 


VP - 264 


Și unul din cei doi indivizi făcuse cale-ntoarsă din goana lui. 
M-am trezit că eram la vreun metru în faţa lui. 

El ridică o pușcă de asalt, însă nu trase. 

— Jos armele! strigă el. 

Am lăsat să-mi cadă ambele pistoale. 

— La pământ! 

M-am așezat în genunchi. Îmi dusei mâna la spate ca să scot 
wakizashi. 

— Mâinile unde le pot vedea! 

Mâna mi se încleștă pe mânerul sabiei. Am întors-o, iar 
aceasta reteză cureaua subţire de piele pe care o purtam. 
Mulţumesc, Piet, pentru că te-ai plictisit și ai ascuţit sabia în 
timp ce așteptam în ploaie, lângă fabrică, camionul familiei Ling. 
Dacă aș fi scos sabia, ar fi observat-o, însă m-am prefăcut că 
mâna dreaptă îmi atârna nevolnică. 

— Sunt împușcat în braţ, am spus. Nu pot să-l ridic. 

El făcu un singur pas spre mine. 

— Cine ești? De la poliţie? 

— Aha, pentru că polițiștii vin unul câte unul, am spus eu. Nu 
fi tâmpit. Nu sunt de la poliţie. 

Am auzit scrâșnet de sticlă în spatele meu. Aveam picioarele 
în umbră, singura sursă de lumină venind din camera cazanelor. 
Oricine se afla în spatele meu, avea să observe sabia wakizashi 
dintr-o clipă într-alta. 

— Cine ești? strigă din nou primul bărbat. 

Incă doi pași în spatele meu. Tipul care venea dintr-acolo îmi 
va vedea sabia. Peste trei. Doi... Unu... 

M-am lăsat pe spate peste cioburile de sticlă și m-am 
rostogolit, jacheta  protejându-mă de contactul direct cu 
podeaua plină de cioburi ascuţite. Wakizashi se roti și pătrunse 
prin carne, până la os, în piciorul tipului din spatele meu. Acesta 
ţipă, iar individul cu pușca rămase stană de piatră de uimire. Am 
smuls sabia din capcana ei de carne, am repezit-o înapoi, 
răsucind-o ca să vină cu tăișul în față, și am sfârtecat coapsa 
bărbatului din fața mea. Acesta scoase un urlet și se împletici în 
spate, gloanţele lui perforând podeaua în timp ce cădea. Serios 
acum, este careva dintre noi pregătit să fie tăiat de o sabie? Nu. 
Pentru o clipă, durerea trebuie să fi fost atât de intensă și de 
neașteptată în mintea acelui om, încât a uitat să tragă în mine. 

Asta este soluţia. Trebuie să ignori durerea. 

Auzeam apropiindu-se pe încă cineva. Doamne, dar câţi erau? 
Le-am tras ambilor tipi câte o lovitură de picior, lăsându-i 
inconștienți. Am smuls încărcătura explozivă din jachetă, am 
activat-o și am vârât-o sub braţul unuia din bărbați. 

M-am grăbit spre cealaltă parte a paletului, încercând să fac 
cât mai puţin zgomot, ignorând durerea. 

„Haide!”, am gândit. Am auzit pași. O pereche de pași care se 
apropiau cu repeziciune, omul cuprins de panică trăgând o 
rafală de gloanţe în culoarul format de paleţi. Sticlele se 
sparseră și berea începu să gâlgâie din ele. 

Am auzit pe cineva îngenunchind pe podeaua acoperită cu 
cioburi, murmurând un nume, apoi lumina și zgomotul izbucniră 
ca un mic și strălucitor focos nuclear. Un urlet. Am ieșit repede 
pe după colț și am văzut un bărbat - unul singur - zvârcolindu- 
se printre cioburile de sticlă, orbit și asurzit de bombă. Am luat o 
sticlă de bere, l-am pocnit în spatele capului și pe bărbat îl 
cuprinse ameţeala. l-am mai tras un picior în față și căzu lat; 
umerii mă durea prea tare ca să încerc să-i dau un pumn. 

O duzină! Eliminasem o duzină de inși. Abia mă mai ţineam pe 
picioare. Mai rămăsese unul. Unul singur. Edward. Mi-am 
verificat pistoalele Glock. Goale. Unul din bărbaţi avea o armă 
cu încărcătorul plin și am luat-o. 

M-am strecurat afară din culoarul format de paleţi. Cioburile 
de la sticlele de bere erau ca un semnal de alarmă; fiecare 
mișcare producea un scrâșnet audibil sub tălpile mele, o tragică 
telegrafiere a poziţiei mele. M-am deplasat cu cea mai mare 
atenţie. Urechile îmi ţiuiau din cauza șocului exploziei și 
sângeram abundent. Mă durea tot corpul. 

Lucy. Bocceluță. Yasmin, fata pe care fusesem trimis să o 
salvez și care era cheia de acces la omul care îmi răpise familia 
și viața. Concentrează-te! Nu te da bătut tocmai acum. 

Nu auzeam nimic, cu excepţia plânsului îndepărtat al tinerei 
femei. 

Aceasta era prețioasă pentru Edward. Poate că ordonase să 
fie păzită cu orice preț. 

Atunci am auzit cum vocea i se transforma în țipăt. Auzeam 
ecoul venind dintr-un hol aflat în dreapta mea. 

Poate că Edward se dusese la ea, hotărât să ia poziţie lângă 
ostatica sa. 

Am luat-o la goană pe un hol îngust, cu arma întinsă, pregătit 
să trag în orice umbră îmi ieșea în cale. 

Țipetele Yasminei încetaseră. Din viteză, am patinat într-o 
veche încăpere circulară, placată cu piatră. Mirosea a lemn, a 
bere vărsată și se simţea izul ascuţit al unor focuri de armă 
recente. Întunericul avea nuanţe cenușii și albastre, iar de pe o 
latură a încăperii venea un licăr de lumină. Trei uși laterale, cea 
mai îndepărtată fiind pe jumătate deschisă. Dinăuntru am auzit 
o voce șoptită murmurând ceva. M-am încordat să aud ce 
spunea. 

Nu-ţi fie teamă. Fă ce-ţi spun și totul va fi bine. Vocea unui 
bărbat, o mârâială joasă, plină de nerăbdare și ură. 

Tatăl meu a trimis pe altcineva... Vocea Yasminei, ezitantă. Te 
rog! 

M-am apropiat încet de ușă. 

Taci din gură! Și era vocea lui Edward, vocea de pe 
înregistrare, vocea bărbatului care îmi răpise soţia. Va ajunge 
aici în curând. 

Al naibii de adevărat. Furia și ura mi se urcară la cap și am 
lovit ușa cu piciorul. l-am văzut în lumina care se strecura din 
spatele meu, el aplecat peste Yasmin, gura ei fiind schimonosită 
într-un rictus de frică. Stătea pe un pat, iar Edward se 
poziţionase între mine și ea. Cicatricea - ca un mic semn de 
întrebare - lucea în apropierea ochiului său. În mâini ţinea o 
armă. 

Dădu să ridice arma. 

Aveam nevoie de el viu. 

— Aruncă arma! 

Am tras, iar glonţul trecu chiar pe lângă capul lui. Edward lăsă 
arma să-i cadă. În ochii lui nu am văzut teamă. Am văzut un 
calcul rece. 

— Trimite-o spre mine! 

El se supuse. Era un tip masiv, cu umeri laţi, musculos, mai 
solid decât apărea în înregistrările video. 

Am pus un picior pe arma lui. 

— La pământ! Acum! Mâinile pe cap. 

Yasmin plângea. Edward mă ascultă, încruntat. 


VP - 267 


— Yasmin, totul este în regulă. M-a trimis tatăl tău. Te iau de 
aici. Vino. 

Extrem de încet, ea începu să se îndepărteze de Edward. 
Acesta părea să o încătușeze cu privirea, îndreptată numai spre 
ea, nu spre mine. 

— Te cunosc, spuse Edward pe când Yasmin se îndrepta încet 
spre mine. 

— Și eu te cunosc. 

— Londra. Vocea lui era ca un șarpe alunecând pe piatră. 
Vorbea cu un ușor accent britanic. Ticălosul zâmbi. Alergai 
foarte repede. Erai aproape amuzant de urmărit. Gândul mă 
ducea la un păianjen a cărui pânză luase foc: nu mai avea unde 
să se ducă. 

— Soţia mea. Unde este? 

Yasmin era la jumătatea distanței dintre noi, ștergându-și 
ochii de lacrimi. 

— Asta este singura valoare pe care o am pentru tine, da? 
Informaţia pe care o deţin? 

— Unde este soţia mea? 

El râse. 

— Valorează ceva pentru tine, din câte văd, faptul că îi cunosc 
ultimul loc de odihnă. Te temi să afli cât a suferit? 

Pielea mi se înfioră. Nu! 

— Spune-mi și îți cruț viața. 

— Chiar dacă am omorât-o pe Lucy? Și atunci îmi cruţi viaţa? 

Edward râse din nou. Nu-mi plăcea râsul acela. Un bărbat 
râde numai atunci când are un atu. 

— Vorbești despre femeia americană? Yasmin se opri la o 
jumătate de metru de mine, strângându-și coatele în palme, 
tremurând. În realitate, vocea ei era puţin mai ascuţită decât 
reieșea din înregistrare. Femeia americană cu copilul? Lucy, da? 

Îmi mutai privirea la ea. 

— Unde este? urlai eu. 

— Nu știu unde se află acum... Yasmin părea că se forțează 
să-și controleze vocea. Nu știu... 

Edward spuse: 

— Vrei să știi unde este soţia ta? Ne lași să plecăm, pe mine și 
pe Yasmin! Este cea mai bună afacere pe care o poţi încheia pe 
ziua de azi, Sam. g 

Am auzit pași în spatele meu, la intrare. Imi scăpase unul. 

M-am întors și am tras. 

lar descărcarea electrică mă lovi ca un tren cu aburi care se 
năpustea direct în oasele mele. M-am luptat să păstrez 
strânsoarea asupra armei, însă șocurile electrice care îmi 
străbăteau cu viteza fulgerului oasele, tendoanele și șira 
spinării, făcură să-mi alunece din mână. Am căzut în genunchi. 
Mă uitam fix la ghetele negre de piele dinaintea mea. 

Am privit în sus. 

Lucy! Tinea în mână un Taser”?. Fiecare sunet era, în creierul 
meu, un răcnet asurzitor. Fiecare imagine, un coșmar. Am 
încercat să alung furnicăturile Taserului din corpul meu și atunci 
am văzut, ca într-o filmare cu încetinitorul, cum degetul ei mare 
se mișcă, iar valul distrugător mă lovi din nou. 

Gheata ei se lansă, zburând spre capul meu. 

Se făcu întuneric. 


15 Taser - pistol cu electroșocuri. (n.tr.). 

PARTEA A TREIA 


14-21 APRILIE 


„Sistemele se prăbușesc, 
altele le iau locul. Statul există 
numai pentru că oamenii aleg 
să creadă în el - pentru că au 
încredere în sistemele sale... 


lată, prin urmare, 
amenințarea pe care o 
reprezintă criminalitatea 


pentru societatea modernă: 
nu aceea că va înfrânge 
civilizaţia prin violenţă, ci că 
va submina încrederea în 
sistem, și, prin aceasta, 
viabilitatea acestuia”. 


Carolyn Nordstrom, 
Global Outlaws 

Piet Tanaka deschise ochii și clipi, ca să îndepărteze sângele 
și să poată vedea. Inspiră adânc și spasmodic. Pătrunderea 
aerului peste dinţii distruși îi produse o durere atât de ascuţită 
încât tresări. Simţi că ceva greu îl apăsa. Indepărtă forma 
respectivă. Un bărbat. Unul din bandiții lui Edward, împușcat, în 
stare de inconștienţă. 

Piet făcu eforturi să se ridice de pe asfalt. Auzea zgomotul 
nimicitor al focurilor de armă din fabrica de bere. 

Era timpul să plece. Afacerea o luase razna de tot. Nu-i păsa 
cine învingea înăuntru: nenorocitul care îl păcălise atât de urât 
sau oamenii lui Edward. 

Văzu cheia dubiţei în broasca ușii de pe partea șoferului. Urcă 

împleticindu-se în mașină, porni motorul și acceleră în noapte. 
Când își dădu seama că îi dispăruse sabia, simţi o ură fierbinte 
potopindu-i inima. Sam, fiu de căţea nenorocit! 

După doi kilometri îi veni o idee. Avea nevoie de o plasă de 
siguranţă. Sam lucrase pentru cineva. Bine. Șefii lui Sam vor 
dori să primească informaţii. Aceștia l-ar putea ascunde. Sosise 
momentul trădării. 

Era barul acela din Bruxelles în care managerul îi procurase 
lui Sam tot echipamentul; ei bine, Sam folosise un alt bar în 
Amsterdam ca să-și demonstreze buna credinţă și spusese că-l 
cunoștea pe proprietar. De Rode Prins. Barurile acestea trebuie 
să fi fost conectate și îi putea căuta acolo pe șefii lui Sam pentru 
a face o înțelegere. Clipi ca să alunge durerea - continua să 
pipăie cu limba locul în care fuseseră cândva dinţii din faţă, iar 
gingiile îi zvâcniră cu putere - și se îndreptă spre Prinsengracht. 
Barul avea să fie închis. Însă ar fi putut intra prin efractie, ca să 
afle pentru cine lucra Peter Samson. 

Durerea - de la cap, umăr și spate - mă sili să deschid ochii. 
M-am ridicat încet. Totul mă durea. Aveam sânge uscat pe 
scalp, pe obraz, saliva mi se lipise de buze. Mă aflam într-o mică 
încăpere din piatră. Fără pat; doar dulapuri pentru dosare. 
Cămașa și jacheta mi se ridicaseră în sus. 

Apoi am văzut-o pe Lucy, care era așezată în partea cealaltă a 
încăperii. 

M-am uitat la ea. 

— Bună, Sam. 

— Ţi-ai tăiat părul, am spus. 

Aveam o voce groasă, spartă, împleticită. 

— Mi s-a cerut să te omor, spuse ea. 

Doar șase cuvinte ca să termini o conversaţie înainte de-a o 
începe. 

Auzeam motorul unui camion huruind în depărtare. Zgomotul 
containerelor care erau deplasate. Auzeam toate aceste 
zgomote și nu reușeam să prind sensul cuvintelor pe care 
tocmai mi le spusese. 


VP - 271 


— Lucy... 

— l-am spus lui Edward că voi avea grijă de tine, însă a avea 
grijă are o mulţime de înţelesuri. 

— Lucy, unde este copilul? 

În minte mi se învălmășeau o mie de întrebări, însă aceasta 
era cea mai dureroasă care răzbătea prin șocul pe care-l 
suferisem. 

— Sam. Vei muri dacă nu mă asculți. 

M-am uitat la abdomenul ei plat. Bluza închisă la culoare era 
atent băgată în blugi. 

— Unde este fiul nostru? 

— Asta nu este problema ta, Sam. 

— Este singura mea problemă. Acum, când știu ce ești. 

Bună ziua mânie, care clocotești în pieptul meu! 

— Vrei, te rog, să mă asculţi, maimutțoiule? Încerc să te 
salvez. 

— Tu! Nici măcar nu găsesc cuvintele care să descrie ce ești 
tu. 

— Preferi să te cerți cu mine decât să rămâi în viaţă? 

— Ce ești tu? Acum știu ce ești, am spus. 

— Mai deșteaptă. Mai rapidă. Mai puternică. Mai bogată. Le 
poți încerca pe oricare dintre acestea. 

Femeia pe care o iubeam. Pe care crezusem că o iubesc. 
Stătea acolo, cu chipul și trupul pe care i le cunoșteam atât de 
bine, pe care le adorasem; vorbea cu vocea care îmi șoptise 
cuvinte de iubire; mă privea cu inteligența care mă făcuse să 
mă decid să-mi petrec viața cu ea. Numai că persoana aceasta 
era o străină. Nu o cunoscusem niciodată. 

Lăsaţi-mă să repet: nu o cunoscusem niciodată. 

Femeia fusese o minciună sfruntată de la un cap la celălalt și 
îmi furase mult mai mult decât trei ani din viaţă. Amploarea 
minciunii mă cutremură. Femeia aceasta mă făcuse să nu mai 
știu cine eram și ce știam din lumea asta. Căsnicia noastră se 
terminase, iar eu nici măcar nu aveam răgazul necesar să sufăr 
din acest motiv. Toate acestea îmi trecură prin minte într-o 
clipită, dar nu în cuvinte, ci ca o răceală care mă învălui în 
întregime. 

— Bine, deșteapto și bogato, am spus eu. Unde este copilul 
nostru? 

— Nu vrei să știi de ce? 

— Nu. Dacă te întreb, mă vei minţi sau nu-mi vei spune. Ai 
făcut ce ai făcut și cu asta basta, i-am spus. Nu înțeleg de ce, 
însă nici nu este nevoie să înțeleg. Nu trebuie decât să te 
opresc. 

— Ei bine, asta nu se va întâmpla. 

Îmi zâmbi, acel zâmbet pe care îl avea când o tachinam, iar 
ea îmi răspundea la tachinare. 

— Fie. Să jucăm așa cum vrei tu. Spune-mi de ce. Este clar că 
ești leșinată să-mi spui, am zis eu. Pari a avea un motiv pentru 
care vrei să mă ţii în viaţă. Doar ca să-ţi baţi joc de mine? 

— Nu sunt lipsită de inimă, Sam. Te stimez. Ai fost un bucătar 
bun. Erai bun la pat. Ai fost un tovarăș de viaţă atent. Ai fost un 
soț bun. 

— Am fost un camuflaj bun, spusei. Am fost un pion bun. 

— Pot să pariez că Firmei i-ai spus în mod insistent că eram 
nevinovată. Un gest foarte cavaleresc din partea ta. 

— Foarte naiv. 

— Nicidecum. Sunt foarte bună la păcălit oamenii, spuse ea. 

Cuvintele ei păreau să vină dintr-un vid. 

Mă simţeam nesigur pe picioare, capul mi se învârtea. 

— Ce se întâmplă, Lucy? Cine sunt oamenii aceștia, ce faci tu 
aici? 

— Mister deplin, spuse ea. Eu trebuie să aflu ce știi, iar apoi 
să te împușc. Dar nu pot. Nu pot să te împușc, așa, cu sânge 
rece, Sam. Eu cred... 

Am făcut un pas târât spre ea, iar ea ridică arma. 

— Dacă mă ataci, înseamnă că nu te mai împușc cu sânge 
rece. Atunci voi face ceea ce va trebui să fac, Sam. Și cred că 
nu-ţi dorești să mori. 

M-am oprit. 

— Așa este. 

— Mă bucur, atunci, că nu ţi-am distrus dorința de-a trăi. Pe 
chip nu reușeam să-i citesc nicio emoție. 

Nu era îngâmfată, în ciuda spuselor de mai devreme despre 
cât era de deșteaptă și de bogată. Părea chiar nesigură. Ca și 
când n-ar fi fost obișnuită să se confrunte cu consecințele 
faptelor sale. 

— Vreau să știu unde se află fiul nostru. 

— Nu le spui nici celor de la poliţie, nici Firmei, că sunt în 
viață. Nu vorbeşti despre mine și, peste vreo săptămână, voi lua 


VP - 273 


legătura cu tine. Îți voi spune ceea ce trebuie să știi ca să 
găsești copilul. Poţi să-l iei tu. Trebuie doar să spui că nu m-ai 
văzut, de acord? 

— Copilul este bine? 

— Este în siguranţă, Sam. Îmi aruncă o privire. Un băiat 
frumos și sănătos. Am făcut unul ca lumea. Stătea acolo și am 
văzut cum se străduia să înghită. Arma ei avea amortizor. Acum 
chiar trebuie să plec. Deci iată cum vom proceda. Eu voi pleca. 
Tu rămâi liniștit și nu scoţi un sunet. Edward și cu mine ne 
vedem de drumul nostru. La un moment dat va sosi poliţia, iar 
tu va trebui să răspunzi la întrebări. Nu menţiona numele meu - 
iar eu voi ști dacă ai făcut-o sau nu - după care îţi voi spune 
unde se află copilul. Vorbește-le despre mine și nu-l vei vedea în 
veci. 

— De ce mi-ai cruța viaţa? 

— Ți-am răpit trei ani din viaţă. Aceasta este recompensa. 

Vocea îi era nesigură. Soţul știe întotdeauna. Așa spusese 
August, Howell spusese același lucru. Soţul știe întotdeauna 
atunci când partenerul lui de viaţă trădează. Eu nu știusem. 

— Nu este un motiv suficient de bun. 

De ce? Trebuia să fi avut un alt motiv. Unul care să ţină cont 
de avantajul ei personal. 

— Nu fi nerecunoscător acum, spuse Lucy. 

M-am gândit la cei trei ani petrecuţi împreună, cum fiecare 
cuvânt, fiecare gest fuseseră menite doar să o protejeze. 

— M-ai iubit vreodată? am întrebat-o. Uram să întreb asta; nici 
nu avea importanță. Acum nu mă mai iubea. Orice întrebare 
trăda existenţa unui sentiment. Pierdusem ani din viaţă, ca și 
când aș fi fost pe o insulă pustie sau închis într-o temniţă. 
Singurul lucru care mai avea vreo importanță era copilul meu, 
nu egoul meu. 

— Trebuie să te fi iubit. Încă respiri. 

Privi peste umărul meu. Pe fereastră. Și atunci am auzit 
împușcături. Lucy trânti ușa pe dinafară și o încuie. M-am 
împleticit până la ușă. Am început să lovesc lacătul cu piciorul, 
în încercarea de a-l sparge. E 

Focurile de armă încetară. M-am uitat pe fereastră. Işi făcu 
apariţia în trombă o dubă din care coborâră trei oameni. 

Dintre care unul era Howell. 

Piet își parcase dubiţa pe o stradă laterală și mergea poticnit 
de-a lungul Prinsengracht. Își aduse aminte de vremea când se 
plimba de-a lungul marilor canale împreună cu mama lui, mână 
în mână, înainte ca Mami să plece la lucru, îngenunchind 
înaintea unor străini dezgustători. Visase să locuiască într-una 
din aceste case frumoase din care se vedea apa canalului 
strălucind în soarele dimineţii. Visase să ajungă un mare artist și 
să aibă un atelier pe Prinsengracht sau pe Herengracht. Numai 
că așa ceva nu se întâmplase niciodată și nici nu avea să se 
întâmple. 

Cele mai multe ferestre erau întunecate, însă în 
apartamentele situate chiar deasupra lui Rode Prins toate 
luminile erau aprinse. 

Piet se împletici până la intrare. Care era numele barmanului? 
Henrik. Ar putea întreba de Henrik. Poate că Henrik era 
managerul; poate că locuia deasupra barului. 

Afacerea devenise prea încurcată. Informaţiile despre Edward 
i-ar putea facilita acceptarea. Va pleca într-un loc liniștit, 
precum Panama sau Honduras. Undeva unde era cald, cer senin 
și aveau legi indulgente. O mulţime de fete de acolo puteau fi 
expediate la bordeluri din Statele Unite și Canada. O va lua de la 
capăt. Când știai cum să te porți cu oamenii, puteai întotdeauna 
s-o iei de la capăt. 

Draperii grele de catifea acopereau atât vitrina din față, cât și 
ușa. Ciocăni. O singură dată, aproape cu timiditate. Nu voia să 
atragă atenţia poliţiei. Nu observase că o cameră mică de 
supraveghere, camuflată chiar la intrare, îi urmărea orice 
mișcare. Bătu din nou la ușă, de data asta ceva mai tare și fu 
foarte surprins când draperia care acoperea ușa de la intrare se 
dădu încet la o parte. O femeie îl privea prin geam și, spre 
surprinderea, lui, simţi un fior. Ciudat, pentru că nu era o noapte 
rece. Poate pentru că pierdea sânge. 

— M-a trimis Samson. Are nevoie de ajutor. Vă rog. 

Femeia părea să-l studieze. Era frumușică, spre treizeci de 
ani, însă o vârstă ceva mai mare nu era neapărat un 
impediment. Blondă, minionă. Cu toată durerea care îl chinuia, o 
evaluă din obișnuinţă, ca și când i-ar fi putut ieși ceva bani de 

pe urma ei. Acum și-o aminti; o mai văzuse în bar și înainte, 
când băuse bere cu Sam. Un număr prim, glumise el. 

— Nu știu cine este Samson, iar barul e închis. 

Vorbea cu un foarte ușor accent est-european și britanic, 
amestecate. Se exprima cu hotărâre și precizie. Îi plăcea 
accentul ei. Începuse să-i placă să audă o engleză stricată 
vorbită cu accent slav, de obicei într-un țipăt care cerea 
îndurare. Știa cum să se poarte cu fetele slave. 

— Nu-mi pasă dacă e închis. Vreau să-l văd pe Henrik sau pe 
oricine conduce barul ăsta. Am informaţii de vânzare. Își aminti 
numele pe care Samson îl folosise la Taverna Chevalier din 
Bruxelles. Roger Cadet! Pe el vreau să-l văd sau pe oricine 
lucrează cu Roger Cadet. 

— Ce fel de informații ai? 

— Despre cei pe care-i urmărește Peter Samson. 

— Numele lui nu este Peter Samson, spuse femeia. Acum 
chiar că nu-i plăcea tonul ei, puţin cam tăios și nerăbdător. Târfa 
avea nevoie să învețe ce înseamnă respectul, gândi el. Ci doar 
Sam, spuse ea. 

— Bine, atunci Sam naiba-să-l-ia. Lucrează cu tine, corect? Cu 
tine și cu oamenii din Bruxelles cu același bar? Poţi să mă pui în 
legătură sau nu, târfă? 

Ea îi zâmbi. 

— Da, cred că am ceva pentru tine. 

El își cobori vocea până ajunse un șuierat. 

— Băiatul tău se luptă chiar în acest moment cu niște tipi dați 
naibii. Are nevoie de ajutor. 

— lar tu ai nevoie de protecţie împotriva acelorași indivizi. 
Genul tău de oameni este foarte previzibil. 

Piet nu știa ce voia ea să spună. Și nici nu-i păsa. 

— Cunosc niște lucruri importante. 

Ea îl privi cu intensitate. 

— Eu sunt... superiorul lui Sam. Intră. 

Deschise ușa, iar el se împletici înăuntru. Femeia închise ușa 
în urma lui și trase draperiile. 

— Doamne! Mulţumesc. Pot să primesc ceva de băut? 

Ea se duse la bar și turnă o porţie serioasă de jenever. Piet se 
așeză comod pe un scaun de bar și-l bău. Alcoolul îi arse gingiile 
sfâșiate. 

— Sam mi-a zburat dinţii. 

Semăna cu un copil plângăcios. 

Ea rămase de partea opusă a barului și îi mai turnă un pahar. 

— Și totuși ai venit aici. 

Sam avea acoliți. Nu îţi faci pur și simplu apariţia într-un bar și 
apoi pleci de acolo înarmat până-n dinţi. 

Dădu pe gât și al doilea pahar. Căldura începea să-l învăluie. 

— Numele meu este Mila, spuse ea. Și nu-ţi ofer nimic în 
schimb. Imi vei spune doar unde este Sam. 

Piet scuipă sânge pe bar; se simţea ametit. 

— Nimic nu este gratis pe lumea asta. 

Işi turnă încă o porție de băutură și din nou bău jenever-ul cu 
nesaț. 

— Durerea este. 

Ea ridică un băț mic, negru. Un baston. Se extindea la un braţ 
distanţă. lar Mila îl lovi puternic peste nas și gură. El ţipă, sfâșiat 
de durere, când cioburile paharului cu jenever îi șfichiuiră faţa. 
Se năpusti orbește asupra ei și o rată. Mila făcu o săritură peste 
bar și începu să-i aplice lovituri cu o precizie ce o egala pe 
aceea a unui chirurg care își croiește drum pe după nervi și vase 
sanguine pentru a ajunge la țesutul bolnav. La cea de-a doua 
lovitură pe care i-o dădu, simţi cum i se rupe nasul. Piet se 
întinse repede în faţă, încercând să imobilizeze silueta ei fragilă 
cu braţele lui puternice, iar Mila, cu o nouă lovitură, îi zdrobi 
genunchiul. Plămânii lui rămaseră fără aer. 

Pumnul Milei se strânse în jurul testiculelor lui și durerea 
agonizantă înlocui respiraţia. Apoi îi lovi în forţă nasul spart cu 
capul, iar Piet se prăbuși la pământ. 

Deschise ochii. O șuviţă de păr blond, murdară de sângele lui, 
îi venea în ochi. Femeia respira sacadat. 

— Nu face nicio mișcare, spuse Mila. Nu ridica mâinile. Nu 
face altceva decât să respiri și să asculți. 

El respiră întretăiat și ascultă. 

— Știu ce le-ai făcut femeilor din atelierul de strungărie, șopti 
ea. Știu. Știu ce ești. În timpurile de demult, Piet, ai fi fost 
căpitanul unui vas de sclavi. Sau un comandant nazist care ar fi 
biciuit muncitorii până la moarte. Ești făcut din același aluat. 
Știu ce ești. Cunosc fiecare centimetru din tine. 

El gemu și se chirci. Genunchiul. Gândul că s-ar putea să nu 
mai meargă normal niciodată i se năzări în minte, reușind să 
depășească senzaţia de durere. 

— Barul are pardoseală din beton. Pereţii sunt antifonați. 
Nimic din toate acestea nu este întâmplător, spuse ea. și 
plimbă capătul bastonului telescopic peste genunchiul lui 
zdrobit. Îmi vei spune ceea ce vreau să știu sau te voi viola cu 
bastonul ăsta. 

O groază înghețată îi cuprinse inima. Se uită în sus la Mila și 
pe chipul ei văzu succedându-se, într-o fracțiune de secundă, 
toate femeile pe care le vânduse. Peste umărul ei îl văzu pe 
prinţul roșu, portretul cu picăturile de vopsea care îi pătau 
chipul. Mai jos, pe placajul din față al barului, observă propriile 
lui picături de sânge. 

— M-ai înțeles? întrebă Mila. 

— D-da. 

— Unde este Sam? 

El bâlbâi adresa fabricii de bere și indicaţiile necesare pentru 
a ajunge la acolo. Ea deplasă bastonul spre părţile lui intime. 

— Te rog... te rog... 

— Taci din gură! Tu n-ai dreptul să mă rogi. N-ai dreptul să 
ceri clemenţă. Aceste lucruri ţin de natura umană, iar tu ești o 
fiinţă umană numai ca specie. 

Mila se ridică. El suspină, încleștându-și genunchiul cu 
mâinile, gemând de durere. 

— Ridică-te în picioare, spuse ea. 

— Nu pot, nu pot, târfă ce ești! 

— Ar trebui zece ca tine ca să faci din ei un bărbat adevărat. 
Ai împușcat în gambă una din fetele din Moldova, atunci când ţi 
s-a opus, spuse Mila. Știu. Mi-a spus. Ea a reușit să stea în 
picioare. Vreau doar să văd dacă ești la fel de rezistent cum au 
fost femeile alea. Ridică-te în picioare - sau bastonul îţi intră pe 
fundul ăla nenorocit. Zece. Nouă. Opt... 

La doi, Piet stătea nesigur pe picioare, tremurând de durere și 
de furie. 

— Ascultă, spuse el. Nu este vina mea, este doar o afacere... 
Trebuia să scot niște bani. Părinţii mei sunt bolnavi... 

— Taci din gură! spuse ea. Ești Piet Tanaka. Nu l-ai cunoscut 
niciodată pe tatăl tău, iar mama ta este o curvă moartă. Puțin 
îmi pasă că te doare ceva în clipa asta. Nimănui nu-i pasă. Ai 
făcut propriile alegeri în viaţă. Smiorcăiala ta mă plictisește. 

Din ochii lui Piet începură să curgă lacrimi. 

— Ți-am spus, pot furniza informații... 

— Fetele acelea pe care le expediezi în Israel, Marea Britanie, 
Spania, Africa. Ele nu au parte de milă. Ele nu ajung să încheie 
vreo afacere. Ele nu ajung să fie date poliţiei. Ajung să fie 
folosite, iar apoi omorâte. Ajung să fie violate de douăzeci și 
patru de ori pe zi. 

— Te rog..., încercă Piet din nou. 

— Cred că trebuie să afli și tu cum este. Să fii dus într-o 
cameră întunecată și să știi că ești acolo numai ca să fii folosit. 
Să fii rănit. Să fii tratat ca o fiinţă subumană. 

Piet se ținu de bara de alamă paralelă cu podeaua din faţa 
barului, strângând-o în timp ce agoniza de durere. Începu să 
plângă în hohote. 

Ea scoase un telefon din buzunar și formă un număr. 

— Alo? Nadia? 

Nadia era numele uneia dintre fete. El și-o aminti: roșcata. 

— Este la mine. Are un picior rupt, nasul rupt și e bătut măr. 
Nu poate să scape. Nu vă poate face rău. Vreţi să vi-l aduc? l-ați 
putea face orice doriţi. O pauză care se prelungi. Eşti sigură? 
Asta v-ar putea face să vă simţiţi mai bine. Nu. Bine, atunci. 

Închise telefonul. 

— Femeile acelea nu vor să te mai vadă niciodată în viaţa lor. 
Probabil că sunt niște fiinţe mai bune decât tine. 

Mila ridică din umeri. Apropie bastonul de el. 

— Te rog... te rog. 

— Fetele acelea sunt mai bune și decât mine. 

Scoase arma pe care o ţinea la spate și îl împușcă în vintre. 

Durere dincolo de orice închipuire. 

El ţipă, și se chirci, și urlă, și zgârie betonul cu unghiile. 

Mila începu să numere. Fără grabă. 

— Unu-Amsterdam. Doi-Amsterdam. Trei-Amsterdam, în timp 
ce Piet plângea cu suspine și tremura pe pardoseala din beton. 

Când ajunse la opt - o numărătoare pentru fiecare tânără pe 
care o salvase din mâinile lui - îi trase un glonţ de izbăvire între 
ochi. 

Piet tresări, din corp îi ieși o respiraţie șuierată, apoi rămase 
nemișcat. 

Ea nu-i mai aruncă nicio privire. 

Luă telefonul și-l sună pe Henrik. Acesta raspunse la al treilea 
apel. 

— Am nevoie de tine ca să cureţi o mare mizerie. Folosește 

groapa de gunoi de pe drumul spre aeroport și ţine barul închis 
astăzi până îţi spun eu. 

— Am înţeles, spuse Henrik. 

Mila descuie ușa de la intrare, o încuie în urma ei și se grăbi 
să ajungă la mașină, conducând cu viteză pe străzile liniștite. 

La vreo cinci minute după ce ieși din oraș începu să tremure, 
gândindu-se la privirea îngrozită a bărbatului pe cale să moară. 
O privire care implora o clemenţă pe care ea nu i-o putea oferi. 

„Crezi că el s-a gândit vreodată la ochii acelor femei?” se 
întrebă Mila pe ea însăși. Nu o făcuse niciodată. Niciodată. Uită 
de asta. 

Așa făcu și conduse mai departe. Se întrebă dacă Sam Capra 
mai era în viaţă și dacă îi va spune vreodată ce făcuse. Probabil 
că nu. 


75. 


Am simţit lacătul cedând. Am împins și am deschis ușa. 
Spatele îmi era scăldat de transpiratie. 

Încet, am urcat scările. În depărtare auzeam împușcături. 
Bărbaţii zăceau acolo unde îi lăsasem, cu excepţia unuia singur. 
Acesta se afla lângă perete. 

Toţi aveau câte un glonţ în frunte. 

Am fugit spre camera cazanelor. Omul de pază pe care-l 
împușcasem pe pasarelă se afla acum în josul scărilor. Cu un 
glont în frunte. 

Am mers împleticit pe hol până în spaţiul de depozitare. 
Telefoanele mobile erau în continuare răspândite pe jos; jocul 
video ajunsese la final, proiectând acum un câmp de luptă 
pustiu. Ușa din oţel era întredeschisă; am deschis-o larg. Cei 
cinci pe care îi izolasem în camera frigorifică erau prăbușiţi pe 
jos. Toţi, uciși de la mică distanţă. 

Eram uluit. Edward își ucisese întreaga echipă. 

De ce? 

M-am grăbit să mă întorc în zona de încărcare. Mirosea a 
sânge și a bere. 

Aș fi putut să mă predau lui Howell, să-i spun despre Lucy. 

Și să sper că el mă va crede? Dacă Lucy plecase, eu nu mai 

aveam nicio dovadă. lar Howell nu mă va lăsa să scap încă o 
dată. 

Deci. 

leșea din discuţie să mă predau. 

Trebuia să ies de acolo fără să fiu văzut. 

Am auzit deschizându-se ușa din spate. Am fugit. Sau, mai 
exact, pe jumătate mă împiedicam, pe jumătate fugeam. Am 
țâșnit prin încăperile mari, am trecut în fugă pe lângă bărbatul 
mort. O fereastră din peretele de cărămidă dădea spre un loc 
viran și o moară de vânt cam rablagită. Prima pe care o vedeam 
de când venisem în Olanda. 

M-am cățărat pe fereastră, am acţionat încuietoarea și am 
reușit s-o deschid larg. 

— Stai! Sam Capra! 

Vocea lui Howell răsună ca un fulger din senin. M-am oprit. Nu 
ar fi trebuit s-o fac. Dar am făcut-o. Am privit în spate; el mă 
ameninţa cu o armă și mai erau doi oameni în spatele lui cu 
pistoalele Glock îndreptate spre mine. 

— Îndepărtează-te de fereastră, Sam. 

— Tocmai a fost aici, am spus. Lucy. Tocmai a fost aici. 

— Îndepărtează-te de fereastră și vom vorbi despre asta, 
spuse el. Mă voia viu. 

— Nu mă crezi, am spus eu. Știu. Lucy tocmai a fost aici. Am 
intrat să salvez ostaticul pe care îl au și Lucy este cu ei. Ai avut 
dreptate. Eu am greșit. 

Vocea lui Howell era de gheaţă. 

— Haide să vorbim despre asta, Sam. Vino să-mi spui ce știi și 
o vom găsi pe Lucy. 

L-am privit, cu costumul lui impecabil călcat, cu ochelarii în 
ramă de oțel și cu vocea de actor pe scenă. Îl uram. 

— O s-o găsesc și singur. Trăiește. A pierdut copilul. Nu voiam 
ca Howell să înceapă să mă întrebe despre copilul meu. 

— Haide, Sam, coboară! 

Aveau să mă împuște; aceea era ultima invitaţie pe care mi-o 
adresau. 

— De unde ai știut unde eram? 

Aproape că îl pufni râsul. 

— Informatoarea noastră din organizaţia Ling nu a fost fericită 
că le-ai furat marfa. Ne-a sunat pe noi. Am urmărit camionul cu 
ajutorul dispozitivului GPS pe care familia Ling îl ascunsese în 

interiorul cabinei. August a făcut o plimbare mai lungă într-una 
din serile trecute, nu-i așa? Clătină din cap. Ar trebui să-ţi fie 
rușine să distrugi în felul acesta cariera prietenului tău. Coboară 
de pe fereastră, Sam, sau te împușc în spate. 

Mi-am analizat opţiunile. Să fiu împușcat, să mă arunc pe 
fereastră sau să mă predau. Niciuna nu era nemaipomenită. 
Howell nu mă va mai lăsa să scap de el încă o dată. Voi fi 
imobilizat, legat, ţinut cu pistolul la tâmplă și nu mi se va mai 
oferi un simulacru de viaţă în Brooklyn. Mă voi întoarce în 
închisoarea aceea care chipurile nici nu exista, jucărioara 
grupului de afaceri interne al lui Howell din interiorul Firmei. 

Am coborât de pe fereastră. M-am împleticit și am ridicat 
mâinile în aer. lar cei trei mă înconjurară și începură să mă 
lovească cu pumnii și cu armele. 


76. 


Îmi puseră cătușe la mâini, îmi încătușară picioarele și mă 
târâră la duba lor. Mă îmbrânciră înăuntru; Howell se așeză în 
faţa mea. Îmi examină sumar rănile; degetele lui îmi cercetară 
capul, spatele, umărul. 

— Doamne, Sam, ești făcut ferfeniţă. 

Apoi le spuse celor doi căţei ai săi să pregătească scena. Ușa 
dubei se închise cu zgomot. Rămăseserăm singuri. 

— Am nevoie de un medic, am spus. 

Îmi place să subliniez ceea ce este deja evident. 

— Îți vom aduce unul dacă accepţi să cooperezi. De unde ai 
știut că August era în Olanda? 

— L-am văzut când l-am împiedicat pe un tip să-l împuște la 
atelierul de strungărie, am spus eu. Tot eu i-am oprit să tragă în 
tine și pe gemenii ăia psihopaţi. Să-ţi fie de bine. 

Simţeam mirosul propriului meu sânge, care făcea să mi se 
lipească hainele de spate și de braţ. Rănile mele nu fuseseră 
tratate; suferisem șocurile electrice ale unui pistol Taser, după 
care fusesem tranchilizat. Îmi simţeam membrele grele, 
dureroase și parcă desprinse de oase și ţesuturi. 

— August a fost trimis acasă pentru că fusese rănit. Asta mă 
bucură. Cred că m-ar fi influenţat în ceea ce te privește. Este, 

totuși, prietenul tău, oricât de inutilă ar fi pentru el o asemenea 
prietenie. 

— Am o explicaţie pentru asta. Oarecum. 

— Ascult. 

Am inspirat cu greutate. 

— Am lucrat sub acoperire. Într-un fel. 

— Guvernele și agenţiile de poliţie sunt cele care oferă 
acoperire. Faptul că ai pretins că ești altcineva nu este decât o 
încălcare a legii, Sam. Oarecum și într-un fel. 

— Te rog, vreau să vorbesc la Langley. Tipul ăsta, Edward, 
care a luat-o pe Lucy - transportă niște arme ilegale de un 
anumit tip. 

— Sunt cei care au tras în noi când am ajuns aici? 

— Da. Nu știu. Era și un camion? 

— Nu am observat plecând niciun camion. Un tip într-un Audi 
a tras în noi tocmai când ajungeam aici. 

— Audi. El e. Te rog, crede-mă. Anunţă porturile. Dar Edward 
nu avea să folosească portul Rotterdam. Nu acum, când îi frigea 
pământul sub tălpi. Va scoate armele prin Franţa, Belgia sau 
Spania. Uite, îți pot spune ce se afla în transportul familiei Ling. 
ÎI poţi opri. Sună la Langley, cere-le autorizaţia. Vorbesc eu cu 
ei... 

— Dar poate că Langley nu vrea să vorbească cu tine, Sam. 
Poate că Langley nu dorește decât să dispari și să încetezi să 
mai fi o imensă bătaie de cap. 

Am înghiţit. 

— Ce-am spus despre Lucy este adevărat. Te rog, crede-mă. 
A fost aici... 

El ridică o mână. 

— Îţi voi propune o înţelegere, Sam. Vreau să o analizezi cu 
atenţie, pentru că în momentul acesta viața ta este în mâinile 
mele așa cum nu a mai fost niciodată până acum. Dacă nu-mi 
plac răspunsurile pe care mi le dai, îţi trag un glonţ în cap și la 
revedere. Sunt autorizat să-ţi fac orice este necesar să-ți fac. 

— Firma nu te va lăsa să mă executți. Vor să afle ce știu. Vor 
să știe despre contactele pe care mi le-am făcut aici. Vor 
informaţii, iar eu sunt în posesia lor. g 

— Firma încă nu știe că am pus mâna pe tine, Sam. In 
momentul acesta, tu și cu mine ne scriem propria poveste. Ai 
fost găsit într-o clădire plină de cadavre. 

— Femeia și unul din bărbaţi au tatuaje identice cu al tipului 
din Brooklyn care a încercat să mă omoare. Novem Soles. M-ai 
întrebat despre asta - ei bine, iată! 

El mă privi fix, își mângâie bărbia cu un deget. 

— Şi i-ai omorât pe toți? 

— Nu eu! l-a omorât Edward pentru că nu mai avea nevoie de 
ei. 

Howell își încrucișă brațele și mă privi cu o intensitate pe care 
nu i-o mai văzusem de când fusesem prizonierul lui în Polonia. 

— Cred că ești singurul supraviețuitor, Sam, dar mai cred că 
oamenii ăștia au fost partenerii tăi. Cred că te-au ajutat să 
provoci explozia din biroul de la Londra și cred că tot ei te-au 
ajutat să fugi de mine la New York. Tipul din Brooklyn ţi-ar fi 
putut aduce banii și documentele necesare ca să evadezi, iar tu 
l-ai omorât ca să-l împiedici să vorbească. 

— A încercat să mă omoare. Oamenii ăștia l-au trimis ca să 
mă omoare. După care m-am întrebat: Edward sau Lucy? 
Trebuie să fi fost Edward, cel care îl trimisese pe asasin. Lucy 
mă lăsase de două ori în viață. 

— Și unde este minunata doamnă Capra? 

— M-a atacat cu un pistol cu electroșocuri și a plecat. 
Privește-mi pieptul. Se văd urmele de la Taser. 

Îmi descheie cămașa și examină urmele înţepăturilor. 

— Deci ea lucrează cu oamenii ăștia. O, Doamne, după toate 
lunile acestea în care tu continuai să insiști că era nevinovată. 

Tonul lui era batjocoritor. 

— Sunt un soţ bun, am spus. În această calitate, nu bănuiești 
că propria soţie este o trădătoare sau o criminală. Am văzut că a 
fost răpită de Edward. Mi-a salvat viața. De două ori. 

— Cred că aţi lucrat amândoi cu acest grup, această bandă 
sau ce-o mai fi. Mai cred că ea a trădat, după care te-a convins 
și pe tine să o faci. Tind să iau de bună explicaţia cea mai 
simplă. 

— Asta pentru că și tu ești un om simplu, i-am spus. Viaţa, 
însă, nu este. Asta nu este. Nu înțeleg de ce-a făcut Lucy ceea 
ce a făcut. 

— Copilul tău unde este? 

Mi-am privit genunchii. Nu știam ce să răspund. Nu voiam ca 
Howell să afle că ea îmi oferise copilul în schimbul tăcerii. O 
tăcere pe care deja o încălcasem. Așa că l-am privit și am spus: 

— Lucy a pierdut copilul. 

El îmi studie faţa îndelung. 

— Unde este Lucy? Unde urmează să se ducă? 

— Nu știu. Dar o voi găsi și voi afla adevărul, am spus eu. 

— Aă, nu, nu vei face asta, spuse Howell. 

Jur că funcţionarii au o voce îngâmfată pe care o păstrează 
pentru asemenea momente, pentru momentele pe care le pot 
savura. 

— Ba da. Uite ce e, Howell, dacă aș fi vinovat și aș fi fost 
prins, aș încerca să fac o înţelegere cu voi. Nu am nevoie de 
ceea ce mi-aţi oferit. Nu am de gând să recunosc ceva ce nu am 
făcut. Lăsaţi deoparte cuţitele și înecul simulat, pentru că nu voi 
mărturisi niciodată ceva ce nu am făcut. Niciodată. Tot ce vreau 
acum este să o găsesc pe Lucy. 

— Convinge-mă, Sam. Spune-mi tot ce s-a întâmplat, 
începând din New York, și poate te voi ajuta să o găsești. Cine 
te-a dat jos de pe vas? Cine te finanţează și cine îţi furnizează 
lucrurile de care ai nevoie? 

— Nu pot să-ţi spun. 

— Ai ajutat să scape un om care a tras asupra mea șia 
oamenilor mei. 

— Eu nu am tras în tine. l-am omorât pe cei care trăgeau în 
agenţii tăi. Parcă obișnuiau să ofere medalii pentru astfel de 
chestii. 

Howell mă apucă de cămașă și mă izbi cu capul de peretele 
dubei. A durut. Imi simţeam corpul devastat de durere. 

— Vreau să știu tot adevărul, Sam. Pe tot. 

— De ce nu mă crezi? De ce? De ce? i-am strigat eu în față. 
De ce nu încerci măcar să mă crezi? 

Scuipatul din gura mea i se pulveriză pe față. El se dădu 
înapoi. 

Mă luptam să-mi recâștig calmul. 

Durerea îmi răvășea trupul. Fusesem bătut, împușcat, iar 
neîncrederea implacabilă de pe chipul lui Howell mă făcea să 
turbez de furie. 

El nu făcu decât să mă privească. 

— De ce nu suntem într-o casă conspirativă a Firmei? am 
întrebat. De ce nu înregistrezi ceea ce spun de faţă cu martori? 
Unde sunt cei de la serviciul de informații olandez? Nimic din ce 
se petrece acum nu se desfășoară după protocol. 

— Râde ciob de oală spartă, spuse el. Sam, nu este cazul să- 
mi ţii lecţii de morală cu privire la ce este corect și ce este 
greșit. Toată Firma va afla cât de curând că ești un trădător. 

Am simțit acest cuvânt ca o lovitură de bici în came. 

— Nu sunt un trădător. 

— Vrei să te cred? Atunci spune-mi totul. 

Am scos o respiraţie lungă, șuierată. Trebuia să-i ofer mai 
mult ca să ajung într-o poziţie de forță. 

— Edward ăsta s-a folosit de explozia bombei de la gara 
Centraal pentru a-l omori pe Țarul Banilor, cel pe care îl 
investigam la Londra. Un presupus finanţator al rețelelor 
infracționale - ale celor mai importante, care au legături cu 
guvernul. Nu înțeleg de ce Edward l-a ucis pe omul ăsta, dar a 
făcut-o, am spus eu. E implicat în contrabandă, introduce ilegal 
niște chestii nasoale în Statele Unite, iar eu aveam nevoie de 
transportul de marfă pe care l-am furat pentru a camufla 
chestiile pe care le expedia el, oricare ar fi acestea. Ar putea fi o 
bombă, ar putea fi virusul ciumei, ar putea fi oameni. Nu știu! 
Dacă nu interveneai tu, aș fi putut afla. 

— Să zicem că-mi spui adevărul și că ești nevinovat. Cum i-ai 
găsit pe oamenii aceștia, Sam? De unde ai aflat despre ei? De 
unde cunoști aceste detalii? Cine te-a ajutat să-l găsești pe 
Edward ăsta, cine te-a introdus în Olanda? 

Era întrebarea greșită. Am simţit acest lucru până în măduva 
oaselor. 

— Nu te interesează ce fel de operaţiune se pune la cale? 

— Nu cred niciun cuvânt din ce-mi spui până nu-mi dezvălui 
cine te-a ajutat. 

— Nu ești curios în privința mărfii pe care urmează să o 
transporte Edward? 

— Să începem cu începutul. Îmi întinse o fotografie. Eu și Mila 
în staţia de cale ferată din Rotterdam. Apoi încă una, la staţia de 
cale ferată din Amsterdam. Cine este femeia asta? 

M-am prefăcut că mă încrunt când privesc fotografiile. 

— Cineva care a mers cu trenul împreună cu mine. Nu o 
Cunosc. 

— Ba da. Am interogat un controlor de bilete din tren. Aţi 
călătorit împreună. Aţi stat pe locuri alăturate și aţi discutat. 

— A, da. Da. Un chip drăguţ, dar o respiraţie respingătoare. l- 
am oferit un Tic-Tac. La asta s-a rezumat interacţiunea dintre 

noi. 

— Prostii. În Amsterdam unde ai stat? 

— Pe la pensiuni. E ieftin, se plătește în numerar. Sunt destul 
de tânăr ca să arăt ca un absolvent de facultate care călătorește 
prin lume. 

— Ce pensiuni? 

— Lasă-mă să pricep, i-am spus. Tocmai ţi-am zis că tipul care 
a pus o bombă la biroul din Londra introduce prin contrabandă, 
în America, niște marfă potenţial periculoasă, iar tu vrei să știi la 
ce pensiune am stat? 

— Dacă poate să introducă prin contrabandă așa ceva, o face 
pentru că tu i-ai oferit acoperirea necesară, spuse Howell. Eu te- 
am prins când îl ajutai pe tipul ăsta. 

Am auzit un zgomot afară, ca un om care cădea pe partea 
laterală a dubei și apoi aluneca pe asfalt. Un strigăt. 

Howell scoase un pistol și-l aţinti asupra capului meu. 

— Sunt legat, am spus. Nu reprezint un pericol. 

Își mută pistolul din direcţia mea, iar eu îl lovii cu putere în 
maxilar cu piciorul. Speram că i l-am rupt, pentru că mă 
plictisisem îngrozitor să-l tot aud vorbind. Faptul că urma să 
tacă o lungă perioadă de timp avea să-i facă lui Howell un bine 
incomensurabil. El se lovi de peretele dubei și m-am aruncat 
asupra lui fără să-mi pot folosi mâinile, pe care le aveam legate 
la spate, dar nu-mi păsa. Nu gândeam raţional. Voiam doar să 
tacă și să mă asculte. Să obţin de la el o încredere tăcută. 

l-am aplicat o lovitură puternică de cap, repezindu-mi capul în 
sus ca să-l trosnesc sub mandibulă. El gâlgâi și din gură i se 
revărsă un șuvoi de sânge. L-am lovit apoi cu capul în cap, iarel 
căzu pe jos. Mi-am pierdut echilibrul și m-am prăvălit peste el. 

Ușa dubei se deschise și m-am așteptat să-l văd în prag pe 
unul din căţeii lui. 

Mila! 

— În sfârșit, i-am spus. 

Ea îmi tăie cătușele din plastic, iar eu o ajutai să-i pună în 
dubă pe cei doi băieţi ai Firmei; ambii erau în stare de 
inconștiență, fără a fi, totuși, grav răniţi. Mila trânti ușile dubei, 
le încuie și aruncă cheile pe terenul viran din spatele fabricii de 
bere. Ne-am dus la mașina ei și Mila demară în viteză spre 
Amsterdam. Ziua aceea avea să fie înnorată și cenușie; exact ca 
dispoziţia în care mă aflam. 

— Mulţumesc, i-am spus. 

— Pentru puţin. 

După voce părea obosită. 

— Cum m-ai găsit? 

— Datorită prietenului tău Piet. 

— Piet nu este prietenul meu. 

— Piet a venit la Rode Prins. Era panicat. Se gândise că putea 
să le ofere informaţii în schimbul adăpostului celor pentru care 
lucrai tu, oricare ar fi fost aceștia. 

— Și Piet a vorbit. 

— Piet a vorbit. 

Acum vocea îi era metalică. 

— Și Piet continuă să vorbească? 

— Piet a terminat de vorbit. 

— Ce i-ai făcut? 

— Câtă grijă îi porţi violatorului și negustorului de sclavi! 

— Nu lui îi port de grijă. Tie îţi port de grijă. 

Mi-am așezat mâna peste a ei. Ea mi-o îndepărtă. 

— Nu-ţi bate capul ăla însângerat și tăbăcit cu mine, Sam. Eu 
sunt bine. Nu m-am simţit niciodată mai bine decât acum. 

— L-ai ucis. 

— Trebuia ucis. Ridică o sprânceană. L-ai găsit pe Edward ăla? 
Ai găsit-o pe Yasmin? 

— Am găsit-o pe nevastă-mea. 


77. 


Printre lucrurile de care putea face rost Mila era și un doctor; 
m-am trezit în patul apartamentului de deasupra Rode Prins cu 
un bătrân care mă împingea cu degetul. Era chel, încruntat, iar 
respiraţia îi mirosea a ouă fierte. 

— Tinere, ești făcut ferfeniţă, îmi spuse el. 

— Da. 

Așa eram, în mai multe moduri decât își putea el imagina, dar 
mai degrabă aș fi murit decât să recunosc acest lucru. 

— Ți-am cusut și ţi-am bandajat capul. Și ţi-am curăţat rana 
de la umăr. Te va durea mușchiul, ar fi bine să-l lași să se 
odihnească. Rana de la spate a necesitat câteva cusături pentru 

că arăta ca un șanț adânc. Deci bea lichide. Odihnește-te. Îţi las 
niște pastile pentru durere. Nu abuza de ele. Se întoarse spre 
Mila și îi spuse: femeie, știu că nu ești vreo Nightingale“. 
Asigură-te doar că se odihnește suficient. 

Ridică un deget, însă nu îl flutură. 

Mila încuviință din cap. Doctorul își strânse trusa și duse o 
serie de echipamente medicale în camera de depozitare, de 
unde le luase. L-am urmărit. De fapt, am privit în gol și m-am 
întrebat ce aveam să fac în continuare. 

— Ți-e foame? întrebă Mila. Henrik a făcut o supă de cartofi; 
este foarte bună. 

— Mi-e mai mult sete. 

Aduse niște apă rece, pe care o băui cu lăcomie. Mă simţeam 
de parcă mă lovise autobuzul, după care trecuse înainte și 
înapoi de câteva ori peste trupul meu, doar ca să mă facă să 
sufăr cât mai mult. Am mai băut niște apă, după care, într- 
adevăr, mi s-a făcut foame și am mâncat un bol imens cu supă 
de cartofi presărată cu brânză Gruyère și bucățele de șuncă. 

Mila mă privea mâncând și nu spunea nimic. Dar Mila era Mila 
și așteptă până ce lingura mea culese și ultimele rămășițe de pe 
fundul bolului. 

— Imi pare rău, Sam. 

O spusese că și când cuvintele acestea i s-ar fi părut 
amuzante. 

— Știu asta. 

— Poţi să-mi spui tot ce s-a întâmplat? 

l-am povestit. Mila ascultă în tăcere. Când am terminat, 
spuse: 

— Deci Lucy a ta este o trădătoare. 

— Da, am spus eu. 

Afară, canalul era foarte liniștit. Am ascultat inima mea 
proastă care continua să bată. Fie. Era o trădătoare. Mă trădase 
pe mine, își trădase propria ţară. Fie. Trebuia să mă obișnuiesc 
cu gândul ăsta. Auzisem cuvintele acestea timp de luni de zile, 
de la Howell, chiar și de la August, și nu le dădusem crezare. Nu 
vrusesem să le cred. Nu există prost mai mare decât un prost 


46 Florence Nightingale (1820-1910), prima infirmieră modernă. Datorită ambiţiei și 
devotamentului de care a dat dovadă, spitalele secolului al XIX-lea s-au transformat în 
instituţii de tratament adecvate. Florence Nightingale și-a consacrat întreaga viață 
ajutorării bolnavilor din spitale. Sursa: Wikipedia. (n.tr.). 

îndrăgostit. 

Nu mă deranjează să spun că sunt un prost. Toţi am fost 
proști la un moment dat, în viaţă. Fusesem, însă, atât de convins 
că o cunoșteam pe Lucy. 

De ce nu te-a ucis? 

Mă gândeam, chiar și acum, când zăceam slăbit în pat, că m- 
aș putea duce jos să smulg dozatoarele de bere de la bar, să 
sparg toate ferestrele, să dărâm pereţii maronii. Furia părea să- 
mi dea puterea necesară. Chiar și cu durerea pe care o simţeam 
în corp și cap. 

De ce nu te-a ucis? 

Era întrebarea care îmi provoca atât mintea, cât și inima. Ar fi 
putut să-mi tragă un glonţ în cap. Şi de ce nu mă lăsase să mor 
în explozia bombei din Londra? Imposibil să mă fi iubit. Toată 
viaţa aceea fusese un film ieftin de ficțiune, servit cu mare 
pricepere, zâmbete pline de căldură, săruturi șăgalnice și nopţi 
lungi, trepidante, în care ni se uniseră coapsele și sufletele. 

— De ce nu te-a ucis? întrebă Mila, ca și când ar fi putut să-mi 
vadă gândurile plutind deasupra capului. 

— Trebuie să fi avut un motiv, am spus. 

— Copilul? 

— L-a ascuns undeva. 

Dacă păstram tăcerea în privinţa faptului că ea era în viaţă, 
urma să mă sune și să-mi spună unde se află copilul. Mi-am 
păstrat vocea calmă. 

— Sam, angajatorii mei și cu mine te putem ajuta... eventual 
ca să-ţi găseşti copilul. 

— Nu va suna niciodată. Fiul meu îi asigură protecţie. Și încă 
nu am terminat ce aveam de făcut. Ea și Edward au luat-o pe 
Yasmin. O voi găsi. 

— Unde? 

— Voi suna Firma și îi voi anunţa, voi alerta autorităţile 
vamale. Poate vor descoperi transportul lui Edward; ei dispun de 
resursele necesare. Howell nu m-a crezut. Cineva o va face. 
Poate August Holdwine. 

— Încearcă, dacă dorești, însă Edward ăsta nu e prost. Va 
deconecta dispozitivele de urmărire GPS. Vor exista cu totul alte 
declaraţii de expediere pentru ţigările acelea și nicio cale de-a le 
da de urmă. Containerele lor vor fi etichetate drept conţinând un 
cu totul alt produs. Cei de la vamă nu vor închide portul 

Rotterdam pentru ceea ce vor considera a fi o farsă prin telefon. 
lar dacă Firma crede că ești un trădător, vor lua avertizarea ta 
drept o simplă minciună sau o diversiune. Prietenul tău va fi 
depășit de situaţie. 

Avea dreptate. 

— Howell era mult mai interesat să afle cine mă ajutase, 
decât de transportul meu fantomă. Este pe urmele unei grupări 
numite Novem Soles. Cred că este convins că tu faci parte din 
ea. 

— l-ai vorbit despre mine? 

— Nu. Niciodată. 

Ea se ridică în picioare. 

— Nici nu am crezut că o vei face. Mă bucur că nu sunt 
nevoită să te omor. 

— Păi... și eu mă bucur, Mila. 

— Odihnește-te acum, așa cum ţi-a recomandat medicul. 

Am închis ochii. Continuam să cred, în toată învălmășeala de 
informaţii pe care le aveam în acest moment, că îmi scăpa un 
element important - un fapt sau o revelaţie interioară care își 
croia drum în mintea mea și care mi-ar fi putut furniza un 
răspuns. Totul începea la Londra. Explozia unei bombe care să îl 
protejeze pe bărbatul pe care Edward îl omorâse ceva mai 
târziu. Într-un fel sau altul, aici era cheia. Activitatea mea din 
Londra merita tot acest chin pentru Edward și oamenii săi. 

— Așa voi face. Pentru scurt timp. Însă mergem la Londra. 

— De ce la Londra? 

— Pentru că vreau să mă întâlnesc cu Zaid. El ne-a dat 
misiunea asta și din acel moment, ne evită; în plus, știe mai 
mult decât a fost vreodată dornic să ne spună și nouă. Lui 
Edward i-a dat arme pe care să le traficheze. Acum, când marfa 
a ajuns la Edward, poate că Zaid urmează s-o primească înapoi 
pe Yasmin. Așa că ne vom duce la Zaid neanunţaţi. Il vom lua 
prin surprindere. 

— Va trebui să mă mai gândesc. 

— Șefii tăi nu vor fi de acord? Zaid este unul din ei? 

Ea se apropie de masă și își așeză paharul. 

— Nu este. Insă are legături cu ei. 

— Eu pentru cine lucrez, Mila? 

— Pentru mine. 

— Cred că am luptat suficient de înverșunat pentru tine ca să 

merit un răspuns. Aș fi putut să te dau pe mâna Firmei. Nu am 
făcut-o. Nu aș face-o. 

— Ai putea face orice ca să-ți primeşti copilul înapoi. Ridică o 
mână înainte de-a reuși s-o întrerup. Sam, tu lucrezi pentru 
mine. Să lăsăm lucrurile așa. Dacă nu mai vrei să lucrezi pentru 
mine, te poţi odihni aici oricât timp dorești, până te vei simți 
pregătit să pleci. lar noi nu te vom mai deranja, dacă nu ne vei 
deranja nici tu. 

— Dispui de resursele de care am nevoie ca să-mi găsesc 
copilul, am spus. 

— Este un adevăr neplăcut. Pentru tine. 

Am privit pe fereastră. 

— Te-am pierdut din vedere un timp, Mila. 

— Am fost ocupată. 

— Ce fac femeile? 

— Sunt în siguranţă. Le vom înapoia familiilor lor sau vom găsi 
un loc în care să fie în siguranţă. 

— Îmi pare bine că le-ai ajutat, dar ai fi putut să lași poliţia să 
se ocupe de ele. Și eu aveam nevoie de ajutorul tău. 

— Nu puteam lăsa poliţia să se ocupe de treaba asta, spuse 
ea. Trebuia să o fac eu. Poliţia le-ar fi deportat, fetele ar fi ajuns 
pur și simplu din nou în Moldova, unde puteau fi luate la ochi de 
persoanele care recrutează și de traficanţii de carne vie, ca să 
se răzbune pe ele. Lucruri de acest gen s-au mai întâmplat. 
Aveau nevoie de protecție, atât ele cât și familiile lor. A trebuit 
să aranjez toate astea. 

— Înţeleg acum. Am închis ochii. Îl voi găsi pe Bahjat Zaid. 
Dimineaţă voi pleca la Londra. Fie îmi poţi aranja tu călătoria 
asta, fie voi risca și voi folosi unul din pașapoartele mele false, 
urmând să fiu prins la aeroport sau la feribot. Howell mă va 
căuta. Ajută-mă să ajung în Anglia, dacă ești atât de capabilă. 

— Nu ai de gând să renunti, nu-i așa? 

— Trebuie să-mi găsesc copilul. Nu pot renunţa, Mila. Copilul 
meu înseamnă pentru mine ceea ce au însemnat pentru tine 
acele femei. Fiinţe inocente care nu pot fi abandonate. Nu mă 
pot opri. 

Ea se ridică și închise ușa după ea. Am rămas în pat, am 
înghiţit una din pastilele lăsate de doctor și am căzut într-un 
somn fără vise. 

78. 


Luni, Londra. Din cerul cenușiu, mohorât, cernea ploaia. 
Trupul mă durea, dar mai puţin decât cu o zi înainte. Dormisem 
pe tot parcursul zilei și până a doua zi dimineaţă, devreme, când 
mă sculasem, mă îmbrăcasem cu hainele noi aduse de Mila și 
luaserăm împreună un avion particular până la Londra. Foarte 
șic. Angajatorii cu buzunare largi ai Milei trebuie să-și fi dat 
acordul să-l vânăm pe Bahjat Zaid. Pentru mine întrebuința unul 
din pașapoartele cele noi și nu se iviră niciun fel de probleme la 
serviciul de imigrare. Mila aranjase să ne aștepte un Jaguar. 

Era ciudat să mă aflu pe tărâm britanic, acolo unde fusesem 
cel mai fericit, dar și acolo unde trăisem cea mai urâtă zi din 
viaţa mea. 

Biroul lui Zaid se afla lângă Muzeul Băncii Angliei, într-o 
construcție-turn modernă. Mila și cu mine eram îmbrăcaţi lejer: 
pantaloni largi, cămăși, jachete. Purtam o șapcă închisă la 
culoare ca să maschez bandajul de la cap. Secretara lui Zaid de 
la Militronics ne adresă un zâmbet rece. 

— Domnul Zaid nu este disponibil, spuse secretara. A fost 
chemat să se ocupe de o chestiune de import și urgentă. 

l-am aruncat Milei o privire. 

— Import și urgentă? întrebă ea. Tu chiar vorbești așa? 

Secretara se încruntă. 

— Dacă doriţi să lăsaţi un mesaj...? 

— Spune-i că Sam și Mila au venit să discute cu el despre fiica 
sa. Știm unde a fost. 

Încruntarea secretarei se accentuă. _ 

— Domnul Zaid s-a dus să-și vadă fiica, domnule, spuse ea. li 
voi transmite, însă, mesajul dumneavoastră. 

— Când a plecat? 

— Acum vreo zece minute. 

Am ieșit de acolo. Ne-am oprit la colțul acelei străzi 
aglomerate. 

— Yasmin a luat legătura cu el, am spus. 

— Sau au ajuns, într-un final, la o înţelegere cu privire la un 
schimb, spuse Mila. 

— Trebuie să aflăm unde este Zaid. Pentru că dacă i-o dau pe 
Yasmin, atunci Lucy și Edward vor fi și ei acolo. 

Ne-am întors la Jaguar. 

— Tu conduci, spuse ea. 

Am trecut la volan, iar ea deschise torpedoul. Înăuntru se afla 
un netbook*“ modificat, conectat la sistemul de comunicare prin 
satelit al mașinii. Il scoase, îl deschise și începu să tasteze 
frenetic ceva la mica tastatură. 

— Există camere de supraveghere în toată Londra, spuse ea. 
Pentru evenimentele din trafic și pentru asigurarea securităţii. 
Avem acces limitat la reţea. Să vedem dacă putem vedea când 
a plecat Bahjat. 

Găsi o înregistrare video ce reda partea din față a clădirii în 
care se afla biroul lui Zaid și o derulă până în momentul în care 
acesta ieșea din clădire. Un Mercedes fu adus până la curbă, 
șoferul cobori din mașină, iar Zaid se urcă în ea. Conduse pe 
Princes Street. 

Mila deschise o nouă fereastră pe netbook. ÎI regăsi virând pe 
Gresham Street. Il urmări întorcând pe St Martin Le Grand, după 
Muzeul Londrei. Apoi păru să-l piardă. Verifică din nou 
înregistrarea. Zaid se îndrepta spre nord, pe Aldersgate Street. 
Mila apăsă niște taste și în colț apăru harta Londrei, camerele de 
supraveghere pe care le consultase fiind marcate cu roșu, astfel 
încât îi puteam vedea traseul prin oraș. 

incercarea de a-i dibui mașina în aglomeraţia urbană, 
derularea benzii înapoi atunci când o pierdea din ochi, în 
speranţa că nu făcuse un viraj chiar atunci când camera de 
supraveghere nu filma - toate acestea luau timp. 

Alte câteva puncte cu roșu și Mila spuse: 

— S-a dus la St Pancras. Sunt o proastă. Condu repede acum, 
haide! 

— Ce este la St Pancras? 

— Acolo oprește Eurostarul. Trenul. Din Olanda și Belgia. 
Poate că Edward s-a hotărât să i-o înapoieze pe Yasmin. 

Șofatul la Londra este adesea o chestiune de război al nervilor 
și de răbdare. Conduceam mașina ca un apucat. 

— Nu are niciun sens. Să spunem că Edward s-a decis s-o 
înapoieze pe Yasmin, am spus eu. Ar fi putut să-i ceară fără 
probleme lui Zaid să vină în Olanda. În loc de asta, își asumă 
riscul să o deplaseze pe ea, victima unei răpiri? Înseamnă că vor 


47 Netbook - un calculator portabil, de obicei cu un ecran cu diagonala între 18-25 cm, 
optimizat pentru Internet și funcţii de calcul de bază. Sursa: Wikipedia. (n.tr.). 

ceva de la Zaid, niște lucruri pe care acesta nu li le-ar fi putut 
aduce. 

— Sam, spuse ea, dacă Lucy vine cu ei, iar noi îi prindem, vrei 
s-o omor în locul tău? Ştiu că ţie ti-ar fi greu să o faci. 

Era oferta cea mai ieșită din comun pe care o primisem într-o 
viaţă presărată de oportunităţi bizare. 

— Nu, mulţumesc. Nu vreau să-i faci niciun rău. Mă voi ocupa 
eu de Lucy. 

— Nu e înțelept. Eu și cu ea, nu avem un trecut comun care 
să mă împiedice. Mă tem că s-ar putea să nu fii suficient de 
stabil emoţional pentru așa ceva, știind că femeia este o 
ticăloasă dementă. 

— Nu voi ezita, la nevoie. 

— Cuvintele „la nevoie” înseamnă deja o ezitare, spuse ea, și 
avea dreptate. 

— Vreau să stau de vorbă cu ea. 

— Copilul. lartă-mă, nu vreau să par lipsită de inimă. Dar nici 
măcar nu știi dacă a născut copilul, Sam. Nu ai nicio dovadă că 
acesta este în viaţă. 

— Nu cred că minte în privința asta. 

— Te-a minţit secundă de secundă în ultimii trei ani de zile. 
lar acum spune adevărul? 

Mila pufni a dezgust. Pneurile își pierdură aderenţa cu strada 
și scoaseră un șuierat umed în încercarea de a recâștiga priza. 
Am încetinit puţin și mașina își recăpătă stabilitatea pe când 
străbăteam o intersecţie. 

— Ar fi putut să mă omoare. De ce să-mi fi cruțat viața și să 
mă fi minţit? 

— Dintr-o mie de motive. Voia să fii găsit în viață, cu toți 
oamenii aceia morți în jurul tău. Faptul că rămăseseși din nou în 
viaţă ar fi distras atenţia Firmei. Ai fi devenit obiectul 
învinovățirii și al investigaţiilor. Voia să-ţi furnizeze informaţii 
false. Femeia este nemiloasă și se joacă cu tine. Las-o în seama 
mea. 

— Nu te atingi de ea, Mila, i-am spus. Nu te atingi de ea. 
Vreau să știu unde-mi este copilul. Ea știe asta. 

Apoi Mila spuse lucrul cel mai adevărat pe care-l auzisem de 
luni de zile: 

— Cu minciuna asta, soţia ta a devenit invulnerabilă pentru 
tine, Sam. Tu nici nu știi dacă mai există sau nu copilul acesta. 

Sau dacă este într-adevăr al tău. 

— Este al meu, am spus. 

— A minţit în privinţa a orice altceva. Poate că ea și Edward 
au fost amanți aici, la Londra. 

— Mulţumesc pentru apelul la deșteptare. Apoi am folosit 
cuvintele ca pe niște cărămizi: adăugate încet, una câte una, 
ridicând un zid. Am luat aceste opţiuni în considerare cu mult 
înaintea ta, i-am spus. Când am descoperit dovezile, m-am 
gândit că poate mă înșelase, că poate era o trădătoare. Insă 
toate erau circumstanţiale. M-a salvat atunci, m-a salvat acum. 
Știe unde se află copilul meu. Este suprema ei poliţă de 
asigurare și nu vrea să piardă acest avantaj. 

— Este o poliţă de asigurare numai dacă tu o crezi. Nu poţi s-o 
interoghezi așa cum trebuie. O voi face eu. Voi scoate adevărul 
de la ea. Gura Milei luă o expresie hotărâtă. Nu-mi ești de prea 
mare ajutor dacă ești distras de problema asta nerezolvată cu 
copilul tău. 

„Problemă nerezolvată”. Mă întrebam din ce forjă ieșise Mila, 
ca să gândească așa cum gândea. Mă temeam să aflu. M-am 
gândit la atitudinea ei plină de solicitudine din Amsterdam faţă 
de femeile capturate din Moldova. Putea să dea dovadă de 
bunătate. Putea fi și nemiloasă. M-am gândit că Piet suferise, 
probabil, destul de mult când căzuse în mâinile ei. Dar putea și 
să aibă dreptate. Și anume ca Lucy să joace teatru cu mine; să 
mizeze pe trecutul nostru, pe rămășițele sentimentelor pe care 
le mai aveam încă pentru ea, pe dorinţa mea atât de evidentă 
de a afla că mă iubise. Mila nu avea să se lase păcălită. Aproape 
că simțeam o umbră de teamă pentru Lucy - nepotrivită și 
nerecomandabilă - gândindu-mă că se va afla la cheremul Milei. 

Să o las pe Mila să se dezlănţuie putea fi calea cea mai rapidă 
de a-mi găsi copilul. 

Copilul meu. Nu voiam să mă gândesc la ce spunea Mila. 
Trebuia să știu. Nu puteam să întorc spatele posibilităţii ca acest 
copil să rămână pierdut în lumea largă sau, mai rău, să fie 
crescut de o femeie ca Lucy Capra. Lucy și Mila erau amândouă 
în stare să se folosească de copilul meu pentru a-și atinge 
scopurile; eram dispus să le las să creadă că mă puteau folosi, 
însă urma să le folosesc eu pe ele. Este o lume urâtă, aceea în 
care ne luptăm pentru copiii noștri. 

Am condus Jaguarul într-o parcare acoperită. Ajunseserăm la 

destinaţie. 
79. 


St Pancras este o imensă staţie de cale ferată de suprafață și 
subterană. În ultimii ani a suferit un proces amănunţit și 
costisitor de înfrumusețare: arcade masive din oțel de un 
albastru palid se sprijină de construcţia iniţială din cărămidă. 
Acoperișurile din sticlă din gară lasă senzaţia de deschidere. 
Magazine și restaurante elegante umplu peroanele. Un semn de 
informare luminos face reclamă celui mai lung bar de șampanie 
din lume. Mii de navetiști și de călători forfoteau prin stație, însă 
eu am mers prin St Pancras de unul singur. 

Mila rămăsese cu netbook-ul în mașină; eu aveam un 
microfon ascuns în ureche. Ea, după ce pătrunsese în sistemul 
de securitate al St Pancras, îl urmărea pe Bahjat Zaid pe 
camerele de supraveghere. Ne asumam un mare risc: sistemul 
de securitate ar fi putut sesiza că fusese compromis, iar o 
echipă de securitate ar fi putut decide să investigheze locul 
dacă descoperea că accesul ilegal avea loc atât de aproape de 
staţie. Într-un nod de transport atât de important, sistemul de 
securitate era în mod firesc unul performant. 

— L-am găsit. Așteaptă lângă barul cu șampanie, la nivelul de 
sus, spuse Mila. 

— Este singur? 

— Da. 

— Observi pe cineva care îl urmărește? 

— Nu. 

Am urcat scările spre întinderea impresionantă pe care o 
ocupa barul de șampanie; era înțesat de oameni frumoși și de 
câţiva călători cu feţe obosite. Barul se desfășura pe sute de 
metri, întrerupt doar de mesele pentru servire ale chelnerilor. 
Existau și blaturi de lemn destinate călătorilor singuri, prevăzute 
cu locuri pentru așezarea laptop-ului; blaturi de lungimi diferite 
formau separeuri de patru persoane. Singurul perete al barului, 
situat la mare distanţă, era din metal și sticlă și dădea spre 
stația Eurostar, unde soseau și din care plecau trenurile de pe 
continent. 

Zaid stătea singur într-un separeu, în costumul său Armani, cu 
pantofii lustruiţi și lucioși, și părea atât de gârbovit, de suferind, 
încât parcă ar fi fost bolnav de cancer. Încrederea pe care i-o 
remarcasem dispăruse. Iși șterse o urmă de transpiraţie de pe 
frunte; aproape de picioare ţinea o servietă. Foarte aproape. M- 
am așezat în stânga lui, într-un loc în care nu mă putea vedea 
prea ușor și el pe mine, în care intrarea era formată dintr-un bar 
pătrat și unde chelnerii, în ţinute elegante, strângeau cupele de 
șampanie, după care se întorceau grațios la mese, cu ele pline. 
M-am așezat de partea cealaltă a barului și am sperat că 
ochelarii fumurii și șapca închisă la culoare îl vor împiedica să 
mă recunoască. Am comandat un pahar cu șampania cea mai 
ieftină din meniu, însă nu m-am atins de ea. 

Zaid continua să scaneze mulțimea. Cu nerăbdare, cu 
neliniște. Își întorcea capul, urmărind grupurile care mergeau 
de-a lungul peronului Eurostar-ului. Soseau și plecau valuri de 
oameni. Un grup din stânga mea, impulsionat de o sticlă mare 
de șampanie, începea să devină mai gălăgios. Zaid continua să 
arunce priviri în direcția acestuia. M-am răsucit. Nu puteam să 
risc ca el să-mi vadă fața. 

— Încă îl ai în vizor? am întrebat eu în microfon. 

— Da, îmi răspunse Mila în ureche. 

— Este neliniștit, scrutează tot timpul mulțimea. Nu pot risca 
să mă vadă. 

— Nu crezi că ar fi mai bine să mergi la el să-i vorbești? 

— Nu și dacă urmează să-i fie înapoiată Yasmin. M-ar putea 
vedea Edward... 

— Ți-e teamă de Edward? 

— Mă tem că ar putea s-o omoare pe Yasmin dacă mă 
observă, am spus. 

Mila nu-mi răspunse, dar aproape că puteam s-o văd 
strâmbându-se. 

Am simţit o bătaie pe umăr. M-am întors. Bahjat Zaid arăta de 
parcă era în pragul morţii: transpira, era livid la faţă, gura i se 
strâmba într-un rictus furios. 

— Pleacă naibii de aici, spuse el. Trebuie să pleci! Acum. 

— Edward o aduce aici pe Yasmin? 

— Îți ordon să pleci, șuieră el. 

— Știu că i-ai dat arme lui Edward ca să păstreze numai 
pentru el înregistrările cu escapada în care Yasmin a comis 

crima. Vrei să dai la schimb servieta ta șic pentru a-ţi primi 
fiica? 

El mă privi de parcă îi venea să vomite pe pantofii mei. 

— Pleacă! Chiar în clipa asta. 

— Răspunde-mi și poate o voi face. 

— Eu le dau servieta, ei mi-o dau pe Yasmin și coșmarul ia 
sfârșit. 

— Ce e în servietă? 

— Bani. Nimic altceva. A 

— După toată tevatura asta, ei nu vor decât niște bani? In 
Budapesta ce le-ai dat, domnule Zaid? Ce fel de arme 
experimentale? 

În ochi i se citea o ură pură. 

— Nu mai am nevoie de serviciile tale. Îmi voi primi fiica 
înapoi și de acum este în siguranţă. Nimeni nu mai poate să 
vorbească despre ea. Vor ajunge aici dintr-un moment într-altul. 
Poate că ne urmăresc chiar în clipa de față. Faptul că ești aici m- 
ar putea costa viaţa fiicei mele. 

Ar fi vrut atât de mult să ţipe la mine. Să mă lovească. Dar nu 
putea. Nu putea să atragă atenţia asupra noastră. 

— Tu strigă și adu poliţia la noi, iar eu le voi spune polițiștilor 
tot ce-a făcut fiica ta de când au pus oamenii aceia mâna pe ea. 
El mă privi fix; cred că era prea uluit de prezenţa mea acolo sau 
nu era sigur ce ar fi trebuit să facă în continuare. Pe mine m-ai 
mințit, pe Mila ai minţit-o. lar când am avut nevoie de tine ca să- 
ți salvăm fiica, ai fost de negăsit. 

— Am făcut ceea ce trebuia să fac. Dacă ai vrut măcar un 
moment să o ajuţi pe Yasmin, atunci vei pleca. Acum. 

Am sorbit puţin din cupa de șampanie, ca să-i arăt că nu 
intenționam în niciun fel să-mi părăsesc scaunul. 

— Aș putea să mă ridic și să plec, sau nu. Cooperează, și-ţi voi 
face jocul. Cine urmează să vină? Edward? 

El încuviinţă din cap, ca și când acest gest i-ar fi produs o 
mare suferinţă fizică. 

— Da. Mi s-a spus că ai murit. _ 

— Atunci nu se va aștepta să mă vadă, nu-i așa? Intoarce-te 
la locul tău de la bar, Zaid. Ai șampanie ca să sarbătorești 
întoarcerea fiicei tale. Nu ar trebui să te grăbești să o duci 
acasă? 

— O duc pe Yasmin la o instituție de psihiatrie unde să fie 

îngrijită, unde să poată uita tot ce a fost forţată să facă. 

— Îți urez succes. 

— Pleacă! Asta este sinucidere curată pentru noi amândoi. 
Edward ăsta este și nebun, și calculat în același timp. Nu-l poți 
învinge. Te implor! 

— Du-te să te așezi la bar. Imediat. 

Vocea mea era rece și controlată. 

El se retrase încet, neîmpăcat cu ideea că exista cineva de 
care nu reușise să scape. Se întoarse la locul lui de la bar și se 
așeză. Se strădui din răsputeri să nu mă privească. M-am mutat 
în altă parte a barului, mai departe de intrare și de Zaid, astfel 
încât să nu fiu ușor reperabil. 

Cât de mult sprijin puteau găsi aici Edward și Lucy? La Londra 
trebuia să presupun că aveau contacte care să-i ajute. Dar dacă 
veneau cu Eurostar-ul... și cu Yasmin după ei? Nu, Yasmin 
trebuie să fi fost ascunsă pe undeva, iar Zaid dădea servieta în 
schimbul informaţiei despre locaţie. 

— Zaid a mai făcut vreun semn cuiva de pe aici? am întrebat 
eu în microfon. In definitiv, și el putea avea propria lui echipă de 
securitate. 

— Nu am observat nimic de genul ăsta, spuse Mila. 

Nu-și asuma niciun risc, pentru că în joc era viaţa fiicei lui. Cu 
excepţia faptului că eu schimbasem datele problemei. 

Trecură douăzeci de minute. Băutorii de șampanie veneau și 
plecau. Prietenii se întâlneau, îndrăgostiţii toastau, oamenii de 
afaceri încheiau afaceri. Se auzea murmurul încet și constant al 
discuţiilor, întrerupt de pocnetul vesel al dopurilor care zburau 
cu viteză din sticle. De plictiseală, Mila îmi cânta în ureche 
cântece ale formaţiei Coldplay, până când i-am cerut să 
înceteze. Zaid continua să-și consulte ceasul în răstimpuri, ca și 
când ar fi vrut ca Yasmin să-și facă odată apariţia. Avea o sticlă 
de șampanie în faţă și o alta de partea cealaltă a mesei. 
Aștepta. 

Și iată că apăru. Am văzut-o înaintea lui Zaid. Avea un mers 
nesigur, ca și când ar fi fost drogată. Edward o ţinea de braț; o 
susținea, aproape. Jumătate din faţa Yasminei era ascunsă de o 
eșarfă. 

Am aruncat o privire prin bar. Puteau fi ajutoare în jur, însă nu 
ale lui Zaid. 

In spatele meu, Lucy. 

80. 


Luă loc în separeul meu. Și pentru o clipă, am crezut că mă va 
omori chiar acolo. 

— Eşti un tată rău, spuse Lucy. Ți-am spus că, dacă vrei 
copilul, să stai deoparte. 

— Nu înţelegi ironia situaţiei, am spus. 

— Îmi vei crea dificultăţi, Sam, nu-i așa? 

— Nu știi ce înseamnă cu adevărat să ai dificultăţi. 

— Nu deschide focul aici, Sam. Sunt atâţia oameni nevinovați. 
Ca să nu mai vorbesc de sticlele scumpe de șampanie, atât de 
fragile. 

— Edward crede că am murit. 

— Acum nu mai crede, maimuţoiule. Te-a văzut. Vei lăsa ca 
acest schimb să aibă loc sau nu îţi voi spune în veci unde se află 
Daniel. 

— Daniel. Numele acesta tăia ca un cuţit. 

— Fiul nostru. L-am numit astfel după fratele tău, așa cum am 
stabilit. 

Am simţit cum mi-a tresărit inima în piept. 

— Nu te amesteca, spuse ea. 

— Ce vă oferă Zaid în schimbul fiicei lui? 

În acest moment, la nouă metri de mine, Edward și Yasmin se 
apropiară de Zaid. Stăteau chiar lângă separeu, cu fața spre 
Zaid. 

— Ne oferă, spuse Lucy, toată munca lui de o viaţă. Ai putea 
învăţa ceva din asta, Sam. Face orice este nevoie ca să-și 
protejeze copilul. Stai deoparte și Daniel va fi al tău. 

Yasmin clipi anevoie. Eșarfa îi acoperea restul feței. 

Zaid îi dădu servieta lui Edward. Edward spuse ceva încet, iar 
Yasmin se așeză lângă tatăl ei, în separeu, într-o poziţie 
încovoiată. Edward rămase în picioare. 

— Șezi la locul tău, Sam, și-ţi voi spune unde se află Daniel. 
Nu te amesteca, spuse Lucy. 

Edward se întoarse și plecă grăbit, ducând servieta. Zaid își 
îmbrăţișă fiica. Yasmin părea foarte mică în brațele lui. Ea nu Îi 
răspunse la îmbrăţișare. 

— Revederile sunt minunate, spuse Lucy, iar eu am vrut să-i 
spun să tacă naibii din gură. Și tu îţi poţi vedea fiul. Nu trebuie 


VP - 301 


decât să rămâi la locul tău. 

Se aplecă în faţă, îmi scoase micul transmiţător din ureche și 
îl zdrobi sub gheată. 

— Cu cine lucrezi? 

— Cu o femeie nebună. 

Spun asta numai pentru că acum nu mai poate să ne audă. 

— Vino cu mine, Sam. Daniel se află foarte aproape. Acum ţi-l 
pot da. După aceea am terminat-o, eu și cu tine. 

Mă mai protejase de două ori înainte. Voiam atât de mult să 
cred că-mi va da fiul! Știu, asta este definiţia optimismului și a 
smintelii totodată. 

Am aruncat o privire înapoi. Zaid continua s-o ţină îmbrățișată 
pe Yasmin, savurând imensa ușurare că acum copila lui se afla 
în siguranță. 

Yasmin își păstra partea de jos a feței acoperită de eșarfă. Au 
stat acolo, așteptând poate ca Edward să părăsească zona. Mi- 
am amintit că nimeni nu era la curent cu dispariţia Yasminei. 
Aceasta încuviinţă odată din cap, ca răspuns la vorbele tatălui 
ei. Pe faţa lui Zaid curgeau lacrimi. 

— lţi pot obţine imunitatea, Lucy, am spus eu. Poţi face o 
înţelegere. Nu trebuie să continui să fugi. Așa va fi viaţa ta de 
acum înainte? Să te ferești și să te ascunzi? 

— Imunitate? Ce glumă bună. Am făcut deja o alegere, Sam. 
Știu asta. 

Am sesizat în vocea ei, pentru prima oară, o urmă de regret. 

Zaid ţinea mâna fiicei sale. Luă paharul de șampanie și îl bău 
până la fund, cu un gest nervos. Yasmin stătea nemișcată ca o 
stană de piatră. Nici nu-mi puteam imagina de câtă terapie va 
avea nevoie ca să ajungă să trăiască din nou o viaţă normală. 

— Lucy! De ce-ai întoarce spatele întregii tale vieți de până 
acum? 

Apoi, pe încheietura ei, am zărit micul soare cu raze în 
interiorul cifrei nouă. Același ca al bandiţilor din Olanda, același 
ca al celui care voise să mă omoare în Brooklyn. Lucy, Doamne! 
Am arătat cu degetul spre tatuajul ei. 

— Ridică-te, spuse ea. Acum ne vom îndrepta spre ieșire. 

L-am văzut pe Edward trecând pe lângă statuia unui bărbat cu 
pardesiul umflat de vânt, care privea în sus, la acoperișul din 
sticlă, ca și când s-ar fi așteptat să izbucnească furtuna. Apoi 
Edward dispăru în mulţimea de oameni care cobora scările. 

Speram că Mila îl urmărea; voiam să nu se mai ocupe de mine. 
Yasmin era în siguranță acum. 

Ne-am ridicat și am început să mergem. Am riscat să arunc o 
privire în urmă spre Zaid, imediat după ce am trecut de el, și |- 
am văzut tresărind ușor când așeza paharul de șampanie pe 
masă. 

Tuși. Mai tuși o dată. Apoi Yasmin se strecură afară din 
separeu și se grăbi spre intrare. 

M-am oprit. 

Yasmin Zaid nu se opri. În privire i se citea o hotărâre rece. 

Trecu grăbită pe lângă noi, fără să arunce nicio privire spre 
mine sau spre Lucy. Sau să se uite în urmă, la tatăl ei. Cobori 
scările, așa cum făcuse și Edward. 

Am făcut un pas înainte și am simţit o armă lipită de spatele 
meu. 

— Pe aici, Sam. Vrei să-ţi vezi fiul? Pe aici. 

Zaid stătea liniștit, însă avea capul aplecat în faţă. În jurul lui 
nimeni nu observă nimic, toţi fiind ocupați cu licoarea 
spumoasă, cu buna lor dispoziţie, cu verificarea telefoanelor 
mobile. Nu-mi dădeam seama dacă mai respira sau nu. 
„Otravă”, am gândit. 

— Este mort, am spus. Yasmin l-a omorât. 

— Așa este, spuse Lucy. 

Propria lui fiică. 

Ce dracu' îi făcuse Edward? Ce lume era aceasta, în care 
soțiile își trădau soții, copiii își otrăveau părinţii? Am simţit că nu 
mai am aer în piept. 

— Edward a făcut-o să fie a lui. Sincer, nu cred că vrei să știi 
cum. Să mergem, Sam. 

Observând că ceva nu era în regulă, un chelner se opri lângă 
Zaid, îngenunche lângă el și scoase un țipăt. 

— Fiul tău, spuse Lucy. Fiul tău. 

Ca și când ar fi fost un impuls care mă determina să merg în 
continuare. Am mers. 

In gară, ceva mai departe, Edward o aștepta pe Yasmin. 

Ea parcurse distanța care îi mai despărțea, iar mâna lui 
dreaptă se încleștă în jurul încheieturii mâinii ei. În cealaltă 
mână, Edward ţinea servieta. 

— Rămâi lângă mine, îmi spuse Lucy când coboram scările, și- 
ţi vei lua copilul înapoi. 

— Ba nu, am spus eu răsucindu-mă și apucând arma pe care 
o ţinea lipită de coasta mea, pe sub jachetă. Poliţia 
transporturilor se năpusti pe lângă noi, grăbindu-se să ajungă la 
barul de șampanie. Dacă mă împuști acum, nu vei avea timp să 
scapi. 

Buzele noastre erau la câţiva centimetri distanță, ca ale 
îndrăgostiţilor care-și luau rămas bun în gară, într-un film alb- 
negru de pe timpuri. 

— Sam, nu face asta. De ce nu ne putem îndepărta de ei, pur 
și simplu? De dragul fiului tău? Vocea îi era imploratoare. 

Am privit în josul scărilor. Îi vedeam pe Edward și pe Yasmin 
cum se uitau la noi, la Lucy și la mine, stând înlănţuiţi. Mi-am 
asumat riscul. M-am răsucit și am apucat arma lui Lucy, 
sucindu-i degetele pe ţeava pistolului, forțând-o să-l îndrepte 
spre podea. 


81. 


Peste umărul lui Lucy, am văzut cum Edward dă drumul 
servietei lui Zaid și scoate de sub pardesiu o armă grea și cu 
aspect ciudat. Mai mare decât un revolver, avea un element 
negru ciudat atașat la ea, o grilă metalică ce mi se părea 
cunoscută și care sclipi pentru o clipă în lumina strălucitoare a 
peronului. 

Zgomotul împușcăturii se auzi cu putere, iar fierbințeala 
glonţului trecu printre Lucy și mine. Am căzut amândoi în jos pe 
scări, fără ca niciunul să dea drumul armei. În tăcerea uluită 
care a urmat focului de armă, izbucniră ţipete peste tot în jur, 
un adevărat cor al infernului. 

Edward trase din nou. Glonţțul lovi treptele verzi, foarte 
aproape de capul lui Lucy, și, încă luptându-ne, ne rostogolirăm 
pe restul treptelor până jos. 

Când ne ridicam, Lucy îmi trase un pumn în faţă. Cu putere, 
chiar sub ochi. Tot nu am dat drumul la armă. 

— Dă-i drumul sau nu-l mai vezi niciodată pe Daniel! strigă 
ea. 

Nu i-am dat drumul. 

— Poate că mi-l vor da în schimbul tău, i-am spus. 

Când mulţimea se dispersa, ea mă lovi din nou; nimeni nu se 
uita la noi, așa că i-am pus o piedică, răsturnând-o cu spatele 
peste piciorul meu. Ea căzu cu forță pe podea și mă lovi cu 
piciorul în coapsă, făcându-mă să mă prăbușesc peste ea. 
Panica din St Pancras se transformase într-o teroare în toată 
regula, sute de oameni fugind în căutarea unui refugiu; dacă am 
fi rămas acolo, întinși pe jos, am fi fost călcaţi în picioare. 

Am smucit-o ca să se ridice în picioare. Pistolul nu mai era, se 
pierduse în îngrămădeală. Nu am presupus că nu mai avea la ea 
nicio armă. 

— Ascultă-mă, i-am șuierat eu în ureche. Acum nu mai 
însemni nimic pentru mine. Nimic. Și nu mai însemni nimic nici 
pentru amicul tău, pentru că acesta tocmai a șters-o cu prietena 
lui și a încercat să te omoare. Așa că eu am rămas singura ta 
speranţă. 

— Du-te dracului! i 

Avea vocea întretăiată de furie și de frică. Incercă să se 
smulgă de lângă mine, însă eu eram mai puternic și mai furios. 
Era lividă la față din cauza șocului, văzând că Edward riscase să 
o omoare. 

Am ridicat-o brutal în picioare și i-am răsucit mâna la spate, 
aducând-o între omoplaţi. În panica generală, nu mă apostrofa 
nimeni că nu mă comportam ca un gentleman. Mulțimea ne 
mătură afară în stradă. 

Am tras-o lângă mine și acum aveam fețele tot atât de 
apropiate ca la sărutul de la nuntă. 

— Dacă încerci să fugi, te voi prinde și-ţi voi rupe gâtul. 

Ea clătină din cap. 

— Atunci nu-ţi vei mai primi copilul înapoi. 

— Nu, atunci tu vei fi moartă. lar eu tot îmi voi găsi copilul. Nu 
există niciun loc pe pământ în care să-l poţi ascunde de mine, 
Lucy. Pricepi? Nu voi renunţa niciodată. Niciodată! Il voi găsi. lar 
tu vei fi între patru scânduri. 

Își duse mâna la spate. Luaţi pe sus de valul de călători 
panicaţi, nu o percheziționasem încă. Am văzut sclipirea oțelului 
din mâna ei: cuţit, scurt, curbat. M-am ferit de lovitură și am 
simţit cum lama îmi ciupea urechea. 

— Sam, încetează te rog! Lasă-mă să plec! 

„De ce, ca să mă omori după aceea?” am gândit. 

l-am tras o lovitură de pumn în stomac - același stomac pe 

care ultima oară în care fusesem soț și soţie îl sărutasem, 
simțind frământarea copilului nostru înăuntrul său - iar ea se 
îndoi, lăsând să-i scape cuțitul. | l-am înșfăcat. 

— De ce a încercat Edward să te omoare? am întrebat-o. 

Era ameţită și se opri pe trotuar să-și recapete suflul. Deruta 
și emoția erau ca o furtună care mi se forma în piept. O iubisem 
pe Lucy. O iubire nebunească, de poveste, o iubire dincolo de 
viaţă și de moarte. Însă a o iubi acum, însemna să mor de mâna 
ei. M-am străduit să-mi înăbuș emoția pe care o simţeam. 

— Nu știu de ce. S-a întors împotriva mea, reuși ea să 
articuleze. 

— Nu mai are nevoie de tine, am spus eu. Este aproape 
amuzant. Tu trădezi totul pentru individul ăsta, iar el te trădează 
pe tine. Hai că-i bună! 

— Dar nu lucrez pentru el. 

— Pentru cine lucrezi, atunci? 

— Nu pentru Edward. Avem același șef. 

Îmi aruncă o privire piezișă. 

Am simţit începutul unei tranzacţii. 

— Cine este el? Individul care te-a pus să-ţi faci tatuajul? 

Îmi dădeam seama că încă nu renunţase la luptă. Pe Lucy nu 
puteai s-o faci să renunțe la luptă. Fusese una din calităţile care 
mă atrăseseră la ea. l-am pus cuțitul în spate, pe sub jacheta pe 
care o purta. Am continuat să mergem. 

M-am uitat la ea și am văzut că avea lacrimi pe obraji. 

— Nu plânge, i-am spus. Aproape fără să vreau. Obișnuiam să 
spun asta când eram căsătoriţi; lacrimile lui Lucy, care se iveau 
atât de rar, erau de fiecare dată ca niște ace care îmi 
străpungeau pielea. Cu mine nu-ţi ţine. 

Ajunsesem în apropierea parcării. Am împins-o în direcţia 
acesteia; ea se supuse. 

— De ce s-a întors Edward împotriva ta? 

— Nu știam că Yasmin își va ucide tatăl, spuse ea. Trebuia ca 
ea să-i fie înapoiată în schimbul servietei. Atât. 

— În schimbul a ce, mai exact? 

— În completarea armelor. A cipurilor. 

— Ce arme? Ce cipuri? 

Lucy nu mai spuse nimic. Îmi dăduse de înţeles că deţinea 
informaţiile importante de care aveam nevoie. 

Am continuat să insist. 

— Ei bine, Yasmin tocmai și-a ucis tatăl. Cred, deci, c 
această răscumpărare, această răpire, au fost o imens 
mascaradă pusă la cale de Yasmin și de Edward. In ce scop? 

— Nu am explicaţii nici pentru mine, spuse ea. Crezi că pot 
să-ţi spun de ce acţionează alte persoane așa cum acţionează? 

— S-a transformat Yasmin într-o Patty Hearst? Spălarea 
creierului a făcut-o să se alăture celor care o răpiseră? 

— Este unul din mecanismele de supravieţuire care poate fi 
adoptat. Crede-mă, pentru că știu ce vorbesc, spuse Lucy. 

Tocmai comparase căsnicia noastră cu o răpire. Am scuturat 
din cap. 

— Șarada ta a luat sfârșit, am spus. 

— Da. Dar este cu totul altceva să-ţi omori tatăl. Sau soțul. 
Aici, la Londra, eu i-am făcut să-ţi salveze viața. Așa a fost 
înțelegerea. 

— O să-ţi pară rău, am spus. 

Am mers grăbiţi pe panta înclinată din spaţiul de parcare. 

— Nu, spuse ea. Nu cred. 

Cuvintele ei m-au făcut să îngheţ pentru că dacă îl avea pe 
Daniel, atunci avea atuul. Avea tot. 

Mila stătea în apropierea mașinii și ne privea venind. Avea o 
expresie impenetrabilă. 

— Ai prins-o, spuse Mila. Felicitări. Bună, Lucy. Am auzit atât 
de multe despre tine. 

Lucy o studie pe Mila. 

— Nu te cunosc. 

— Mă vei cunoaște. 

Mila înaintă și-i puse lui Lucy la mâini o pereche de cătușe din 
plastic. Am împins-o pe Lucy pe bancheta din spate și m-am 
așezat lângă ea, ca să o ţin sub control. Mila ieși în trombă cu 
Jaguarul din parcare și i-am descris haosul care ne expulzase din 
St Pancras. 

— Nu am idee unde se vor duce, spuse Mila. Nu i-am mai 
găsit pe înregistrări. 

— Știu eu unde se duc, spuse Lucy liniștită. 

— Având în vedere că ai fost răpită, presupun că-și vor 
schimba planurile, am spus. 

— Sam nu are de-a face cu tine, spuse Mila. Tu ai de-a face cu 
mine. 

— Ti-am spus, Sam, Daniel este prin apropiere. Lasă-mă să 

plec și îl poţi avea peste câteva ore. 

— Nu te cred. Nu știai că voi fi la gară. Ai crezut că sunt în 
Olanda, poate pe un pat de spital. Nu l-ai fi adus pe Daniel cu 
tine. Nu poţi plimba un copil cu căruciorul în timp ce te joci de-a 
mercenarii. L-ai ascuns undeva, Lucy, iar înţelegerea este că fie 
îmi spui unde se află, fie te dau pe mâna lui Howell și a Firmei 
ca ucigașă și plasatoare de bombe. Howell a avut perfectă 
dreptate în ceea ce te privea. 

— N-ai decât să mă omori chiar acum pentru că nu-ţi voi 
spune așa, pur și simplu. Mai întâi trebuie să mă lași să plec. 

Mila interveni: 

— Nu-i vei spune lui, mie îmi vei spune. 

— Este fermecătoare, spuse Lucy. Insă el nu mă va împușca, 
micuță Miss Rusia. Apropo, ai și un nume? 

— Poţi să-mi spui Mila, spuse ea. Apropo, am de gând să te 
bat până leșini. Și, doar ca să știi, îmi va face plăcere. 

— Va vorbi fără să fie nevoie de violenţă, i-am spus Milei. 

— Ţi-ai imaginat vreodată că se va ajunge aici? mă întrebă 
Lucy. Ai venit în Firmă pentru că voiai să-ţi răzbuni fratele. Acum 
ești un animal vânat și nu ai nici copilul. Ai pierdut totul. 

— Nu este adevărat. Te am pe tine. 

Priveam în faţă, la trafic. 

Lucy spuse: 

— Ce aveți de gând să faceţi cu mine? 

— Mai întâi, ne vei spune unde se duc Edward și Yasmin, zise 
Mila. Sam, tu taci din gură. Este un ordin. 

— Da, Sam, este un ordin, repetă Lucy. 

Mila opri Jaguarul cu un scrâșnet de roţi. Se lansă spre 
bancheta din spate și o lovi pe Lucy, cu putere, de două ori, în 
nas și în gură. Sângele i se încleie sub nări și la colțurile gurii. 

— Uite ce e, doamnă Capra, spuse Mila. Să ne înțelegem 
foarte clar. Tu nu însemni nimic pentru mine. Lui Sam nui te 
adresezi decât dacă îţi dau eu voie. Ne vei spune ce știi sau te 
voi omori. 

— Mă îndoiesc că șefii tăi vor să mă vadă moartă, spuse Lucy, 
pe jumătate ţipând. Avea firișoare de sânge în salivă. Am 
informaţii pe care le pot oferi la schimb. 

— Nu înţelegi pentru cine lucrăm acum, Sam și cu mine. Eu nu 
lucrez pentru un guvern care răspunde în faţa alegătorilor care 
nici nu se deranjează să se informeze asupra chestiunilor de 

bază. Nu lucrez nici pentru o agenţie preocupată de bugete 
aflate sub controlul unor politicieni mărginiţi. Singura mea 
obligaţie este că trebuie să returnez mașina asta curată. Schiță 
un zâmbet ușor. Nu trebuie să fiu un bun exemplu pentru 
nimeni. Nu-mi place de tine. Nu-mi place ce i-ai făcut prietenului 
meu Sam. Nu-mi place o femeie care-și folosește propriul copil 
drept garanţie. Ești o mamă indescriptibil de rea și o persoană 
încă și mai rea. 

— Știu ce sunt, spuse Lucy cu sângele pe buze. Și voi face o 
înțelegere cu voi. Vă voi duce acolo unde cred eu că vor merge 
Edward și Yasmin. Vă voi răspunde la întrebări. Vă voi spune 
unde se află Daniel. 

— Și ce vrei în schimb pentru lozul cel mare? întrebă Mila. 

— Mă lăsaţi să plec atunci când îl veţi avea pe Edward și 
marfa lui, despre care vă asigur că o veţi găsi foarte 
interesantă. Garantaţi-mi acest lucru. Dacă Sam îmi spune că 
așa vei face, îl cred. 

Mașinile claxonau asurzitor; Mila readuse mașina în trafic. 

— Nu ai niciun motiv să mă crezi, am spus eu. 

— Ba da, am. Te cunosc. Știu că ești un om de cuvânt. 

Lucy mă privi și pentru clipă am avut impresia că ne aflăm din 
nou în apartamentul nostru din Bloomsbury, un cuplu tânăr, 
fericit, care așteaptă un copil, o pereche de îndrăgostiţi. 

— Dacă o lași să plece, nu va putea depune mărturie la Firmă 
că ești nevinovat, spuse Mila. Nu te vor primi niciodată înapoi. 
Nu vor înceta niciodată să te caute. O viaţă în care vei fugi fără 
oprire, Sam; gândește-te bine de tot la asta. Îți vei târî și copilul 
după tine în felul acesta? 

O tranzacție. Copilul, în schimbul libertăţii mele. Cel puţin în 
felul acesta aș putea să-l găsesc, să-l văd, să-l ţin în braţe, să fiu 
tată. Lucy trebuia să fie corectă cu mine sau avea să moară. ȘI 
ea știa asta. Jocul ei luase sfârșit. Nu avea să plece nicăieri până 
când copilul nu s-ar fi aflat în braţele mele, în siguranţă. 

Am aruncat o privire spre Mila. Ea încuviinţă din cap abia 
perceptibil. M-am lăsat pe spate. 

— De acord; cooperează și te voi lăsa să pleci. 

— Dacă ieși viu din asta, spuse Lucy. 

Mila întrebă: 

— Unde se vor duce? 

— La New York, spuse Lucy. Trebuia să ne întâlnim acolo cu 

șeful meu. 

— De ce? 

— Prinde-l pe Edward și vei afla. 

— Șeful ăsta al tău. Tatuajul. Înseamnă Novem Soles, Nouă 
Sori? 

Lucy încuviinţă din cap. 

— Ce reprezintă asta? 

— Reprezintă un grup care vrea să ia puterea și puţin îi pasă 
cum ajunge să o obţină. Însă nu-ţi pot da nici măcar un nume. 
Nu-i cunosc. 

— Dar ai tatuajul. 

— Eşti nevoit să-l accepţi. Ridică din umeri. Face parte din 
afirmarea unui drept de proprietate. M-au forţat să fac asta, așa 
cum m-au forțat să fac tot restul. 

— Te-au forţat? Ca și când nu ai avea niciun fel de libertate de 
voință? Cu ce face Edward contrabandă? 

— Numai el, Zaid și poate Yasmin știu asta. Eu, nu. 

— Minti. 

— Nu am niciun motiv să te mint, spuse ea. Nu știu cu ce face 
contrabandă. 

— Unde se duc în momentul de față? La New York, cu primul 
avion? 

— Cred că Yasmin se va duce acasă, spuse ea. Ea și Edward 
au nişte treburi neterminate. 


82. 


Barul Adrenaline din Londra era amplasat pe locul unei vechi 
centrale electrice, la graniţa dintre Hoxton și Shoreditch; peste 
tot era numai spaţiu deschis, pereţi de cărămidă și un bar lung 
din oţel, extraordinar de frumos, mult mai mare decât fraţii lui 
din Rode Prins și Taverna Chevalier, iar barmanii serveau 
cocktailuri adevărate, cu măsurători exacte, folosind ingrediente 
proaspete. Am văzut cum preparau un martini (scuturarea 
rămâne modalitatea cea mai rapidă de răcire, iar agitarea 
lichiorului este doar un mit), un Bull and Bear“ cu Kentucky 
Bourbon adevărat, și cum deschideau o sticlă grozavă de 

Bordeaux franțuzesc. Barmanii fuseseră bine școliți. Era fix 
genul meu de bar. Mesele erau joase, lungi și rustice, mai 
degrabă în stilul fermelor franţuzești decât elegante, dar cu 
aspect plăcut. Aș fi crezut, din cauza numelui, că era un club de 
dans frenetic; însă Adrenaline părea mai degrabă un nume 
ironic pentru un loc în care predomina o stăpânire de sine 
echilibrată în locul activităţii frenetice. 

Am străbătut barul ţinând-o pe Lucy de câte un braţ. Era 
plăcut, fie și pentru o clipă, să mă gândesc la cât de frumos era 
un bar adevărat, decât să reflectez la trădătoarea mea soţie. 

Imi plăcea spaţiul deschis, care reușea să pară un loc cald și 
ospitalier. Pe pereţi atârnau lucrări de artă modernă, luminoase 
și pline de forță și fotografii îndrăznețe, toate fiind realizate, 
după spusele Milei, de artiști locali, mulţi dintre aceștia clienți 
fideli ai barului. 

— Aici poţi întâlni și staruri de cinema, spuse ea. Sunt nevoită 
să fac pe dracu-n patru ca să nu fim incluși în ghidurile de 
călătorie și să ajungem să fim frecventaţi de turiști. 

Știam că artiștii revendicaseră pentru ei înșiși Hoxton-ul, 
cândva în paragină, iar dezvoltatorii imobiliari veniseră pe 
urmele lor, cerând prețuri atât de mari încât îi goniseră repede 
pe artiști din teritoriul pe care și-l apropiaseră. O spațioasă curte 
interioară era împodobită cu sculpturi și fotografii mărite; avea 
și o scenă circulară pentru muzica live, pustie pentru moment, 
fiind abia jumătatea dimineţii. 

Se apropie de noi un bărbat subţire și bine îmbrăcat. Era 
chipeș, nu depășise cu mult treizeci de ani, purta un costum 
perfect croit și vorbea cu accent vest-african. 

— Mila, bine ai venit. Mă bucur să te văd. 

— Acesta este Kenneth, spuse Mila. 

— Ajută-mă, Kenneth! spuse Lucy. Mă ţin prizonieră. 

El o ignoră. Mila mă prezentă doar ca Sam, iar Kenneth îmi 
strânse mâna. 

— Să-i dai lui Sam tot ce are nevoie, spuse Mila. 

El încuviinţă din cap și o privi pe Lucy. 

Aceasta spuse: 

— O să ţip. 

Kenneth îi răspunse: 

— Bănuiesc că nu ești interesată să te întreţii cu poliția 
britanică, nu-i așa? 

Lucy tăcu din gură. 

La etaj, era un birou mult mai mare decât cel din barurile din 
Amsterdam sau Bruxelles; adăpostea un șir de monitoare de 
calculator. 

Mila încuie ușa în spatele nostru și se așeză la tastatură, 
începând să tasteze ceva. Noi stăteam cu fața la spatele 
monitorului ei. Am împins-o pe Lucy pe un scaun de birou, am 
legat-o cu cătușe de scaun și m-am așezat în fața ei. 

— Vrei să-l omorâm pe Edward ca să te ajutăm să fii în 
siguranţă? Atunci vorbește cu mine. 

— Du-te la casa lor. La reședința lui Zaid. Acolo vor merge. Se 
întoarse spre Mila. Din moment ce barul este deschis, aș vrea un 
whisky. 

Mila o ignoră. Am ocolit și m-am dus să văd ce făcea. Ea 
închise calculatorul. 

— Soţia ta are dreptate, spuse. Trebuie să mergem la Zaid 
acasă. 

— De ce? 

Se uită la Lucy. 

— Vino cu mine să aduci whisky-ul soţiei tale. 

Se aplecă spre Lucy și îi duse scaunul cu rotile într-o cameră 
mică, goală și fără ferestre. Trânti ușa în spatele ei și o încuie. 

— Ce se întâmplă? 

— Angajatorii mei insistă să merg la reședința de la ţară a lui 
Zaid, ca să mă asigur că nu există dovezi despre legătura lui cu 
noi. 

— Ce vrei să spui? Că trebuie să-i ștergi informaţiile din 
calculator? 

— Da. 

— Doar a fost ucis în văzul tuturor, într-o staţie de cale ferată. 
Va fi plin de polițiști la toate reședințele lui. 

— De aceea trebuie să ne grăbim. Îţi amintești că Zaid ne-a 
spus că la reședința lui exista un bunker pentru guvern, pentru 
eventualitatea în care Marea Britanie ar fi fost invadată în timpul 
războiului? Cred că dacă a ţinut secret faţă de noi ce i-a dat lui 
Edward, atunci aceste secrete se vor afla acolo. Este 
ascunzătoarea cea mai bună. 

— Dar ei de ce s-ar duce acolo? 

— Pentru că astfel s-ar ascunde în văzul tuturor. Zaid o 
acoperea pe Yasmin, iar aceasta apărea ca o așa-zisă victimă a 

unei răpiri. Ne-a spus - mai ţii minte? - că nimeni nu știa că 
Yasmin dispăruse, nici chiar mama ei. Asta înseamnă că acum 
Yasmin nu mai poate fi dată dispărută. Orice ar pune ei la cale, 
trebuie să-și facă apariţia sau va începe să fie bănuită. 

Mi-am trecut mâna prin păr. 

— Ai dreptate. Complexul acela subteran ar fi ascunzătoarea 
perfectă. Știm cine locuiește acolo? 

— Doar câţiva servitori, probabil. Zaid întreținea un număr 
considerabil de cai. 

— lubesc caii, am spus. 


83. 


Moartea lui Zaid și focurile de armă de la St Pancras au fost 
știrile principale ale zilei. Nimeni altcineva nu mai fusese grav 
rănit, iar atacatorii reușiseră să scape. Poliţia se afla deja la 
reședința de la Londra a lui Zaid, interogând membrii familiei. 
Am văzut imagini difuzate la știri cu soţia blondă a lui Zaid, care 
intra în locuinţa ei de la Londra, în Belgravia, filmată de la 
distanţă. Yasmin, fără eșarfă care să-i ascundă fața, mergea 
alături de mama ei, cu un braţ protector pus în jurul umerilor 
acesteia. Doamna Zaid declarase că soţul ei plecase să o 
întâmpine pe fiica lor, care se întorcea dintr-o excursie, că 
Yasmin îi telefonase ei să-i spună că avea să întârzie, iar când 
sosise, tatăl ei era deja decedat, după cât se pare în urma unui 
atac de cord. 

Yasmin îl omorâse, se făcuse nevăzută în panica ce se 
stârnise, după care se întorsese cu îndrăzneală, cu faţa 
neacoperită, ca să ajungă la „întâlnire”. 

— Își otrăvește tatăl, iar acum se pretinde a fi o fiică 
afectuoasă. 

Am simţit că mi se face rău. Yasmin va trebui să se facă 
nevăzută înainte ca în corpul tatălui ei să fie detectată otrava. 
Nu ne rămăsese prea mult timp. 

Le-am urmărit la televizor pe Yasmin Zaid și pe mama ei 
îndepărtându-se de reporterii de presă și intrând din nou în 
locuința lor desăvârșită. Fiica mea îmi aparține mie, afirmase 
Zaid acum o mie de ani, în Amsterdam. Se înșelase atât de 

tare... 
e 

A doua zi dimineață, devreme, am trecut cu maşina pe lângă 
reședința din Kent a lui Zaid, situată nu departe de Canterbury. 
Zidurile înalte de piatră se înălțau și coborau odată cu legănarea 
unduitoare a peisajului. Am urmărit șoseaua, încercând să 
descopăr camere de supraveghere sau monitoare ascunse în 
copaci sau în gardul însuși. Am depășit limitele proprietăţii cu 
câţiva kilometri, după care am făcut cale-ntoarsă. Voiam să-mi 
fac o idee despre zona respectivă, ţinând cont de harta prin 
satelit pe care mi-o arătase Mila și de planurile casei, pe care le 
obținuse cine știe cum cu o noapte înainte. Complexul era 
amplasat sub conacul georgian, întinzându-se spre marginea 
vestică a proprietăţii. Spre capătul a ceea ce ar fi trebuit să fie 
partea cea mai îndepărtată a complexului subteran se aflau 
grajdurile. O pistă de aterizare privată se întindea în 
extremitatea vestică, iar pe jumătate din vasta proprietate 
șerpuiau un râuleţ, care părea să izvorască chiar pe proprietate, 
și câteva mici pârâiașe. Se părea că în apropierea grajdurilor, 
care se aflau la vreo o sută optzeci de metri de zidul 
înconjurător al proprietăţii, se termina și un tunel. Un drum 
privat începea de la zid și mergea dincolo de grajduri. Nu exista 
niciun paznic - cel puţin pentru moment - ci doar o poartă grea 
prevăzută cu un cititor de cârduri de acces. 

Am mai trecut odată cu mașina pe acolo, după care m-am dus 
în satul cel mai apropiat. 

e 

Am tastat numărul de telefon. 

— Alo? O voce limpede de femeie, care părea neafectată de 
tragedia care se abătuse asupra stăpânului ei. 

— La grajduri, vă rog. 

Speram să țină figura. Chiar dacă Zaid murise, caii săi 
trebuiau îngrijiţi. Cineva trebuia să se afle la datorie. 

— Un moment. 

Apoi telefonul sună din nou. 

— Alo? De data aceasta, o voce morocănoasă de bărbat. 

— Bună ziua, am spus eu. Aş dori să vorbesc cu cel care se 
ocupă de aprovizionarea grajdurilor domnului Zaid, dacă se 
poate. 

— Este un moment cât se poate de nepotrivit, tinere. Am 

suferit un deces în familie, mă apostrofă bărbatul. 

— O, îmi pare foarte rău, nu am știut. Imi pare foarte rău. 
Vocea mea era cât se poate de îndurerată. 

— La revedere, atunci... 

— Domnule? Îmi puteţi spune, vă rog, de cine să întreb când 
voi reveni cu un telefon? 

— Întrebaţi de Gerry, dar azi nu-i aici. Cine e la telefon, vă 
rog? 

— Sunt Mike Smith de la Service-First Equestrian, suntem o 
firmă nou înființată și cred că i-am putea oferi lui Gerry niște 
servicii de calitate la un preţ extrem de atractiv. 

Vocea de la telefon mă surprinse când izbucni în râs. 

— Aţi face bine să-i oferiţi lui Gerry serviciile de care spuneţi 
că dacă nu, o să vă asurzească cu ţipetele. Vă spun ca să știți. 

Am râs cu râsul prefăcut al agentului de vânzări. 

— Da, domnule. Vă apreciez sinceritatea. Pot îndrăzni să vă 
întreb dacă știți de la cine cumpăraţi acum cele necesare pentru 
caii domnului Zaid? 

— Aă, da. Blue Lion Horse Supply. Sunt aproape de noi. 

— O companie de încredere. Dar noi avem oferte mai bune de 
la furnizorii noștri, pe care vi le putem da și dumneavoastră. 

— Păstrează-ţi polologhia pentru Gerry. Vrei să lași un număr 
de telefon? 

— Nu, domnule. Voi reveni cu un telefon săptămâna viitoare 
și voi stabili o întâlnire cu Gerry. Vă rog să mă scuzaţi că v-am 
deranjat. 

— Bine, atunci. Mult succes. La revedere. 

Bărbatul închise. 

O căutare pe telefon, am găsit informaţii despre Blue Lion 
Horse Supply și am condus încă trei kilometri până la această 
companie; își avea sediul într-o clădire din piatră veche și avea 
un loc de parcare asfaltat. 

Am intrat înăuntru. De-a lungul pereţilor și pe rafturi erau 
expuse hrană pentru cai și echipamente de călărie. La tejghea 
era un tânăr care tasta ceva pe o tastatură și se încrunta la 
calculator. 

— Salut, am spus. Vin de la proprietatea lui Zaid. M-a trimis 
Gerry. 

El încuviinţă din cap spre mine. 

— Trebuia să ne fi livrat niște nutreţ ieri și nu am primit nimic. 

Gerry m-a trimis după el. 

Tipul se încruntă și spuse: 

— V-am trimis comanda acum două zile. 

— Păi la noi nu este, iar Gerry lipsește astăzi și eu am venit să 
iau marfa. 

— Stai așa, că fratele meu se ocupă de livrările pentru Zaid. 
Alec? strigă el și i se răspunse cu un „Ce-i?” de la birourile din 
spate. E cineva de la Zaid aici care... Funcţionarul se întoarse 
spre mine, iar eu aveam pistolul îndreptat drept spre faţa lui, 
adresându-i un zâmbet pocăit din spatele Glock-ului. 

e 

l-am legat strâns pe cei doi fraţi în biroul din spate, le-am pus 
călușuri, am agăţat semnul cu „Inchis” pe geam și am găsit 
camioneta cu care livrau marfa. Era deja încărcată cu marfa 
pentru un alt client; grozav, în felul acesta voi face economie de 
timp. Am scos de pe capul în curs de chelire al lui Alec șapca 
croșetată pe care era scris BLUE LION. 

— Băieți! Am îngenuncheat lângă ei. Acum trebuia să-i sperii 
puţin. V-am controlat portmoneele. Știu unde locuiţi. Așa că veți 
sta frumos aici, liniștiți, iar dacă vă găsește cineva înainte de 
întoarcerea mea, îi veţi spune că cineva care nu seamănă cu 
mine v-a luat camioneta. Nu o să pomeniţi de Bahjat Zaid. Nu o 
să daţi descrierea mea. Pentru că eu o să dispar, iar dacă mă 
enervaţi, indiferent dacă o să-mi ia cinci zile, cinci luni sau cinci 
ani de zile, mă voi întoarce și nu mă veți vedea venind. M-aţi 
înţeles, băieţi? 

Fraţii încuviinţară din cap. 

— Bine. Vă aduc repede camioneta înapoi. Să fiți cuminţi. 

Am sunat-o pe Mila din parcare. l-am spus: 

— Sunt pregătit. 

Ea spuse: 

— Pătrund și eu înăuntru chiar acum. 


84. 


Mila reușise să pătrundă în reședință fluturând un act de 
identitate fals, în care apărea ca fiind de la Scotland Yard. 
Echipele de știri care fuseseră acolo noaptea trecută, plecaseră. 

Mila aștepta în hol, după ce fusese lăsată să intre de doamna 
Crosby, menajera pământie la chip care stătea acum în picioare, 
cu o expresie șocată pe față și o batistă într-una din mâini. 

Spuse: 

— Doi inspectori de poliţie tocmai au plecat de aici... 

Mila se înclină ușor și spuse politicos: 

— Îmi cer scuze că vă deranjez în aceste clipe de mare 
suferință, însă lucrez la medicina legală, serviciul informatic, și 
trebuie să accesez calculatoarele domnului Zaid. Trebuie să 
aflăm cu cine a fost în legătură și dacă nu cumva a fost 
ameninţat de cineva. 

— Domnul Zaid a fost un om cumsecade, spuse doamna 
Crosby. Nu a meritat să păţească ce i s-a întâmplat. 

— Lucraţi de multă vreme la el? 

— Da, și eu și soțul meu. Suntem angajaţi aici de aproape 
treizeci de ani. 

— Vă rog să mă scuzaţi, se auzi o voce de dincolo de hol. 
Doamna Crosby tăcu imediat. 

Mila se întoarse și-i văzu pe Yasmin și pe Edward ieșind dintr- 
un birou. Nu lăsă să se vadă că-i cunoștea dinainte, însă 
stomacul i se strânse. 

— Bună ziua, spuse Edward. Eu sunt Edward Maxwell, 
consultantul pe probleme de securitate informatică al domnului 
Zaid. Vă pot ajuta cu ceva? 

Menajera își răsucea batista de mătase, aceasta arătând 
acum ca o sfoară rigidă. 

Se teme, gândi Mila. Femeia aceasta este speriată de moarte. 

— Da, așa sper, îi răspunse ea lui Edward. Sunt inspector Mila 
Smith de la Scotland Yard. 

— Vă rog să mă iertaţi, dar nu am mai auzit până acum ca un 
inspector de la Scotland Yard să vorbească cu accent rusesc. 

— Sunt cetățean american naturalizat și sunt căsătorită cu cel 
mai mare fan din lume al Manchester United. 

Îi adresă un mic râs politicos, în timp ce Edward îi strângea 
mâna. El zâmbi. 

— Doamnă Crosby, îi spuse Edward menajerei, este în regulă. 
O voi ajuta eu pe doamna inspector. Nu prea înţeleg de ce 
poliția manifestă un interes atât de mare faţă de atacul de cord 
al domnului Zaid. 

— Nu suntem convinși că a fost un atac de cord, domnule, 

spuse Mila pe un ton blajin. 

Edward nu lăsă să se vadă nicio reacţie; doamna Crosby 
scoase o exclamaţie ușoară. 

Edward spuse: 

— Cred că ar fi mai bine dacă v-aţi duce acasă, doamnă 
Crosby. Dacă nu cumva inspectorul are să vă pună niște 
întrebări. 

— Nu, spuse Mila blând. Nu va fi necesar. 

Era ca și când s-ar fi pus de acord: fără persoane 
necombatante pe câmpul de luptă. 

Edward făcu un pas spre Mila. Ea se strădui din răsputeri să 
nu se uite la cicatricea în formă de semn de întrebare. 

Doamna Crosby încuviinţă din cap și plecă. 

Yasmin nu zâmbi. Nu scoase niciun cuvânt. Nu o privi pe 
femeie plecând. 

Mila așteptă până ce auzi zornăitul slab al cheilor pe care le 
scosese menajera și o ușă din spate trântindu-se. 

— Deci, calculatorul domnului Zaid. 

Vocea lui Edward deveni rece ca gheaţa. 

— Mă tem că nu vă pot lăsa să accesaţi sistemul informatic al 
domnului Zaid. Acolo sunt stocate informaţii confidenţiale care 
țin de compania Militronics. 

— Înţeleg, domnule, însă am un mandat de percheziţie. 

Mila căută în geantă. 

e 

Mi-am pus șapca pe cap și am virat spre poartă. Am fluturat 
cardul deasupra fantei de recunoaștere. 

Poarta nu se deschise. Poate pentru că cei din casă erau 
ocupați cu Mila, încercând să-i verifice legenda. Sau luptându-se 
cu ea. 

O voce scârțâi din difuzorul de lângă cititorul de cârduri: 

— Da, cine sunteți? 

Am apelat la cel mai bun accent englezesc al meu: 

— Simt trimis de Alec de la Blue Lion Horse. Lipsea niște 
nutreţ din livrarea de ieri pentru domnul Zaid și l-am adus acum. 

Nu am privit direct spre cameră, ci pe blocnotes, chipurile 
verificând detaliile livrării. Ceea ce aduceam eu nu era nutreţ, ci 
o poveste pentru un paznic care era probabil deja neliniștit, dat 
fiind că angajatorul lui tocmai fusese ucis. Este, însă, în firea 
angajaţilor să creadă ce le văd ochii, iar eu purtam șapca, 

venisem într-o camionetă purtând inscripţia Blue Lion și același 
nume pe portieră, spusesem numele care trebuia. 

Timp de zece secunde, tăcere. 

— Va veni cineva la grajduri. Așteptaţi acolo. 

— Nu durează mult, nu-i așa? Pentru că mai am și alte livrări 
de făcut, prietene. 

— Ne vedem acolo. 

— Mersi. Am închis geamul. 

Poarta se deschise și am intrat cu camioneta. 


85. 


Mâna Milei strânse pistolul. Simţi că Edward făcuse un pas 
spre ea. Privi în sus și văzu că acesta avea arma aţintită asupra 
ei. 

— Tu, îi ordonă Milei. Lasă geanta jos. Nu ești de la Scotland 
Yard. Sincer, acum, nu au reușit și ei să găsească o păsărică 
britanică pentru a juca rolul unei păsărici britanice? 

— Nu. 

— Edward..., începu Yasmin. 

— O clipă, iubire, îi spuse el. Privirea lui o săgetă pe Mila. Tu 
cu cine lucrezi? Ești din gașca lui Sam Capra? 

— Da. 

Cu cea mai mare precauţie, degetele ei apăsară butonul unui 
mic dispozitiv plasat lângă pistol, în geantă. Incepu să numere 
în gând, încet și regulat. 

— Și mai exact, cine sunt ăştia? 

— Lucrăm pentru domnul Zaid. 

— A! Scoate-ţi mâinile din geantă. Apoi dă-i drumul să cadă 
pe podea. _ 

Încet, Mila se prefăcu că își scoate geanta de pe umăr. Își 
fixase privirea asupra lui Edward și singurul moment în care și-a 
luat ochii de la el a fost pentru a stabili unde avea să-l lovească: 
în gât, în ochi, la rădăcina nasului - unde osul se înfige în creier 
dacă îl lovești exact așa cum trebuie. 

— Yasmin, ia legătura cu oamenii de pază prin staţia radio! 

Yasmin se duse cu mers împleticit spre hol. 

— Ti-am spus să dai drumul la geantă, târfă! îi spuse Edward 

Milei. 

Geanta ei se lovi de podea. Edward se aplecă, păstrând arma 
îndreptată spre Mila, trase geanta spre el, iar cinci secunde mai 
târziu conţinutul acesteia explodă prin fermoarul închis, lăsând 
să ţâșnească o lumină orbitoare. 

e 

Când am parcat camioneta, la grajduri nu mă aștepta niciun 
comitet de întâmpinare. Nu am văzut picior de om. 

Mi-am înșfăcat geanta, m-am dat jos din vehicul, am coborât 
oblonul din spatele camionetei, am luat un balot de nutreţ și am 
mai tras un balot, lăsându-l pe marginea platformei, scos afară 
numai pe jumătate; trebuia să las fie impresia unui distribuitor 
dornic să intre în graţii, fie a unuia care se grăbea să termine o 
treabă pentru a se apuca de alta. Am intrat în grajd, mi-am 
aruncat geanta pe umăr și am așteptat. Frumoșii cai ai lui Zaid 
nechezară, anticipând poate o alergare sau niște exerciţii. Mi-a 
părut rău că îi dezamăgeam. 

Trei minute mai târziu, pe coama dealului își făcu apariţia un 
camion. Cu trei bărbaţi înăuntru. Al naibii de mulţi pentru 
receptionarea unei livrări. Fie Mila eșuase, fie erau ei extrem de 
prudenţi. 

Trei la unu, iar eu aveam deja de furcă cu propriile răni. M-am 
dus repede la fiecare boxă și am deschis ușile, lăsând caii arabi 
să iasă pe poarta din spate. l-am lovit ușor peste crupe ca să-i 
îndemn s-o ia la fugă. Doi din ei se cabrară și săriră peste ţarc, 
restul au luat-o la galop. Erau niște frumuseți. Mi-am adus 
aminte cum, într-o vară ploioasă când ne aflam în Virginia, tata, 
în loc să se lase absorbit de un proiect imobiliar destinat lumii a 
treia, ne învățase pe mine și pe fratele meu să călărim, precum 
și de plăcerea pe care ţi-o dădeau vântul pe care-l simţeai în 
față și forța stăpânită a calului. 

M-am întors în grajd și am așteptat. Când paznicii observară 
caii care dădeau ocol grajdurilor, camionul opri înainte de-a 
ajunge la clădirea propriu-zisă. Un bărbat, un tip roșcat, sări din 
mașină și încercă să prindă caii. Ceilalţi doi, purtând tocuri de 
revolver, își continuară drumul cu camionul spre grajduri. Se 
opriră lângă camioneta mea Blue Lion. Coborâră din mașină, dar 
nu-și scoaseră revolverele din tocuri. Se deplasau ca niște 
profesioniști și m-am întrebat dacă erau doar paznici angajaţi 
sau făceau parte din organizaţia lui Edward. Nu prea mă 

îndemna inima să omor niște gardieni care se angajaseră în 
slujba nepotrivită, atunci când acceptaseră să patruleze pe o 
proprietate englezească liniștită. 

Modul în care vor lupta îmi va arăta cine erau de fapt. 

Când pătrunseră înăuntru, primului i-am azvârlit în față un 
balot greu de nutreţ. Bărbatul se răsturnă și, în timp ce balotul 
se destrăma, pe cel de-al doilea paznic l-am pironit cu o lovitură 
de picior chiar sub gât, care l-a lăsat lat pe prag. Mă durea 
umărul din cauza greutăţii pe care o suportase și după lovitura 
aceea m-am împleticit. 

Primul bărbat - cu gât gros și o claie blondă de păr - se 
rostogoli cu o figură din artele marțiale și scoase un cuţit mic 
dintr-o teacă din curea. Deci nu era un paznic, până la urmă. 
Asta simplifica lucrurile. Se repezi cu cuțitul la mine, iar eu l-am 
lovit cu palma în față, după care i-am apucat încheieturile 
mâinilor și le-am lovit de partea de sus a ușii uneia din boxe. Se 
rupseră. El ţipă și se împletici în spate, privindu-și încheieturile 
îndoite. 

Al doilea bărbat, un african vânos, tușea cu sânge însă se 
repezi la mine scoțându-și arma și strigându-mi să mă predau. 
L-am ignorat și i-am tras un pumn în mână, trântindu-i arma pe 
jos. Durerea mă fulgeră prin braţ, până la umărul rănit, și m-am 
retras prea încet. Africanul îmi trase trei lovituri puternice, 
violente, în coaste. Vânătăile încă proaspete căpătate în Olanda 
îmi provocară o durere agonizantă. Nu mai puteam lupta mult 
timp. 

Am pătruns prin mișcarea de balans a africanului și i-am dat o 
lovitură de cap care l-a trimis în genunchi; i-am aplicat apoi o 
lovitură de picior direct în vintre, cu toată convingerea. Africanul 
se prăbuși, gâfâind de durere. Mă privi ca un om care se aștepta 
să moară, cu teama sclipindu-i în ochi. 

L-am ușurat de armă și i-am smuls un dispozitiv din ureche. 
Erau monitorizaţi ca să se știe ce făceau, ceea ce însemna că în 
curând puteau să-și facă apariţia întăriri. Bărbatul cu 
încheieturile rupte mă privea, în stare de șoc. l-am tras un șut 
care îi smuci capul în spate, se lovi de poarta unei boxe și se 
prăbuși pe jos. 

Mi-am scos arma. 

— Unde e intrarea? am întrebat. Intrarea în încăperile 
subterane? 

Africanul îmi arătă degetul mijlociu. Nu zău! am gândit eu. Am 
îngenuncheat lângă el și i-am sucit degetul înapoi până ce a fost 
la un milimetru de a se rupe. Africanul urlă. 

— Te plătesc chiar atât de bine? Serios? l-am întrebat. 

— În spate... în bucătărie. 

Dintr-o smucitură, l-am ridicat în picioare și l-am împins în 
bucătărie. 

— Cămara, spuse el. 

Avea o voce mai tăioasă acum. Avea de gând să facă pe 
istețul cu mine. Dar mai aveam nevoie de el. 

Micuța bucătărie avea o cămară în partea din spate și am 
deschis ușa acesteia, rămânând cu arma aţintită asupra 
africanului. În spatele rafturilor înguste se afla încă o ușă, nouă, 
din oțel ranforsat. Am încercat s-o împing. Era încuiată. 

— Deschide-o! am spus. 

— Ușa se deschide numai din interior. 

Avea dreptate. Nu existau nici mâner, nici clanţă. 

— Bine. 

L-am izbit pe african de rafturile din cămară o dată, de două 
ori, iar tipul își sparse capul și căzu, inconștient. M-am uitat pe 
fereastră: roșcatul nu se vedea nicăieri. Se va ivi și el peste 
câteva minute sau poate că încerca să comunice prin radio cu 
prietenii care intraseră în grajd și se întreba de ce nu-i 
răspundeau. 

Mi-am deschis geanta, am găsit fâșiile de exploziv din plastic 
și sârmele, și am început să le fixez de jur-împrejurul ușii. 


86. 


Explozia a însemnat mai mult lumină orbitoare decât căldură 
propriu-zisă și, când Edward ţipă și se trase înapoi, Mila își 
scoase bastonul pe care-l ascunsese la spate. 

Prima lovitură juli maxilarul lui Edward, marginea bastonului 
făcând să-i sângereze pielea. Mila lovi din nou, ţintind de data 
asta pieptul, însă Edward îi prinse braţul și i-l răsuci cu 
sălbăticie. Ea îl lovi în faţă cu podul palmei de la cealaltă mână. 
Un pumn o lovi pe Mila în capul gâtului și ea căzu în genunchi; 
Yasmin o atacă atunci cu pumni și șuturi. Edward o apucă pe 

Mila de păr, o scuipă în faţă, o izbi de două ori cu capul de 
masă, după care o mână îi smulse bastonul din strânsoare. 

Yasmin, gâfâind și gemând încet, lovi capul Milei cu bastonul, 
iar aceasta se prăbuși pe frumoasa carpetă persană. 

— M-a rănit, spuse Edward. 

Sângele îi șiroia pe piele, pătându-i cămașa. 

Mila se uită în sus, iar Yasmin Zaid aţinti arma spre ea. Gura 
ei subţire - cu o buză cusută - tresări, tremură și reveni într-o 
linie aproape dreaptă. Mâna îi tremură ușor. Ochii nu-i trădau 
niciun sentiment. Personalitatea pe care o avusese cândva 
femeia aceasta dispăruse, fusese eliminată și înlocuită de un vid 
care făcea stomacul Milei să se întoarcă pe dos. 

— Ridică-te în picioare, îi porunci Yasmin. 

Încet, Mila se ridică în picioare. 

— Unde este Sam Capra? întrebă Edward. 

— A plecat. Pe urmele soției ăleia a lui. 

— A reușit să scape de el? lar eu trebuie să cred asta? Și tu ai 
venit aici doar ca să te baţi cu noi? Te rog! Par tâmpit? 

— Deștept nu pari, spuse Mila. 

— Sam Capra este aici? întrebă Edward. 

— Nu. Am venit singură. 

— Oamenii ăștia pentru care lucrezi, cine sunt ei? Ești din 
CIA? Sau MI5*? Cine ești? 

— N-ai tu norocul ăsta, spuse Mila. Noi suntem și mai răi. Noi 
ne concentrăm. Nu vei ști cum să te lupţi cu noi. 

Edward o lovi cu dosul palmei. Mila își menţinu poziţia, iar 
puterea ei păru să îl înfurie. 

— Eu nu pot fi învinsă, stârpitură mică și demnă de milă ce 
ești, spuse Mila într-o șoaptă răgușită. 

— Asta rămâne de văzut. Yasmin, ia-o cu noi. Unde sunt 
paznicii? 

— S-au dus la grajduri, să rezolve ceva în legătură cu o 
livrare. 

Edward îngheță. 

— S-au întors de acolo? 

— Nu. 

— Contactează-i prin emiţătoarele radio. Tu, vino cu mine! 

O înșfacă pe Mila și îi lipi arma la baza gâtului. O traseră în 


19 MI5 („Military Intelligence, Section Five”), nume oficial: Security Service, este 
agenţia britanică de contrainformaţii și securitate internă. Sursa: Wikipedia. (n.tr.). 

grabă de-a lungul unui hol. 

— Prietenul tău, Piet. Când l-am omorât, spuse Mila, s-a 
milogit pentru viaţa lui. 

Edward nu-și încetini ritmul. 

— Mi-ai făcut un serviciu. 

— A, da. Ţi-ai măcelărit proprii oameni acolo, la fabrica de 
bere. Mila întoarse capul și îl scuipă pe Edward în faţă. Edward o 
izbi de perete și îi trânti un pumn zdravăn în stomac. 

— Încerci să mă întârzii. Nu ţine figura. 

— Știu ce ești tu, îi spuse ea lui Edward. Ai lucrat cu un 
negustor de sclavi. Nu ești mai bun decât el. 

— Nu-ţi place că Piet era negustor de sclavi? râse Edward. 
Când voi fi terminat cu tine, după ce vei ciripi toate secretele 
despre cei pentru care lucrezi, o să-ţi vând posteriorul unui 
bărbat pe care-l cunosc. Nu ești prea bătrână ca să fii introdusă 
pe piața asta. 

— Nu avem nevoie de ea, spuse Yasmin, venind din spatele 
lor. 

Își aţinti arma spre fruntea Milei. 

— Îmi pare rău pentru tine, spuse Mila, iar pistolul Yasminei 
tremură. Orice ţi-ar fi făcut, să știi că timpul te poate vindeca. 
Cunosc persoane care au trecut prin ceva încă și mai cumplit 
decât tine, și care și-au revenit. 

— Ceea ce mi-a făcut a fost să mă elibereze. 

— Dacă mai există o urmă din Yasmin Zaid după ce ţi-au 
spălat creierul, atunci știi că nu e adevărat. 

— Sunt ceea ce am vrut să fiu dintotdeauna - eliberată de sub 
influenţa tatălui meu, spuse Yasmin. 

Însă gura îi tremură, mâna îi ezită. 

— Ai trecut de la un abuzator la altul, spuse Mila. 

— Să n-o împuști, ordonă Edward. Vreau să vorbesc cu ea. 
Paznicii au semnalat vreo problemă? 

— Au scăpat niște cai, spuse ea. Acum îi adună. 

El se încruntă. 

— Nu-mi place chestia asta. 

Yasmin, care ţinea acum arma lipită de gâtul Milei, o grăbi să 
ajungă la o decoraţiune atârnată de perete. Edward o dădu 
deoparte, apăsă o pârghie și o ușă se deschise. O lumină palidă 
scoase la iveală niște trepte care coborau. 

— Churchill se gândise să folosească reședința asta ca bază 

pentru a opune rezistenţă, dacă s-ar fi dovedit necesar, spuse 
Edward. Rezistenţa se află chiar aici, vezi bine. Numai că nu 
este cea pe care și-o imaginase el. 

O îmbrânci pe Mila pe ușă. 

(J 

Simțeam explozivul moale și argilos sub degete; pentru o 
clipă stranie m-am gândit că mă jucam în nămol, pe malul unui 
râu din Thailanda, împreună cu fratele meu Danny, când eram 
mici. 

Am auzit zgomot de paşi în spatele meu. 

— Ţin în mână niște explozivi puternici, am spus. Cred că nu 
vrei să tragi în mine. 

Nu fu tras niciun glonţ. Îl pusesem în dilemă. Am riscat să 
arunc o privire peste umăr și l-am văzut pe roșcat aţintind o 
armă în spatele meu. 

— Pune explozivii jos! 

Vorbea cu accent sârbesc. 

l-am răspuns în sârbă: 

— Ești tipul cel mai deștept pe care l-am întâlnit aici. 

— Ce? 

— Lasă arma jos! Mă faci sa mă simt agitat. Și nu cred că vrei 
să mă simt agitat. Tu nu mă poţi omori decât pe mine. Eu pot 
face să murim amândoi. 

Mi se adresă pe un ton tăios: 

— Pune-ţi dispozitivul jos și ridică-te în picioare, cu mâinile pe 
cap. 

Dispozitivul era deja instalat și am strecurat declanșatorul în 
mânecă. 

— Acum! strigă roșcatul. 

Mă privea de parcă aș fi fost un premiu, o promoţie sau un 
bonus. În mod normal, aș fi aplaudat o asemenea ambiţie. Nu 
însă și acum. 

M-am ridicat încet, m-am întors și mi-am încleștat mâinile pe 
creștetul capului. 

— Indepărtează-te de ușă! 

M-am supus, făcând cinci pași. 

— Unde este declanșatorul? întrebă roșcatul. 

Până la urmă, tot el era cel mai deștept. 

— În geanta cu dispozitivul. 

Simţeam mânerul rece al declanșatorului lipit de încheietură. 

Am mai făcut un pas înapoi, interpunându-l pe roșcat între mine 
și ușă. Tipul făcea totul anapoda, dar nu aveam de gând să-l 
corectez. Nu era treaba mea. 

Îngenunche lângă geanta cu echipamentul. Se pare că 
explozivii îl făceau să se simtă neliniștit, așa cum s-ar întâmpla 
cu orice persoană normală. 

— Arată ca un cilindru argintiu, i-am spus, și acesta era 
adevărul. 

Însă tipul nu făcu ceea ce sperasem; luă geanta cu totul în loc 
să scotocească prin harababura din ea și îmi făcu semn cu 
arma. 

— Să ieşim afară. 

— Nu zgâlţâi geanta! 

Am făcut niște ochi mari și speriaţi. 

— Absolut deloc! Pentru că butonul este foarte sensibil și dacă 
e apăsat, se lasă cu bum-bum! 

Roșcatul se opri, așa că m-am întors și m-am prefăcut că mă 
împiedicasem de braţul întins al africanului care încă nu-și 
recăpătase cunoștința, am lăsat o mână jos, iar declanșatorul 
îmi alunecă în palmă. 

— Atunci vino să-l cauţi. Eu nu o fac. Nu mai pun mâna pe 
chestia asta. 

— Bine, am spus și mi-am acoperit urechile și capul când m- 
am lăsat să cad la pământ, apăsând în același timp 
declanșatorul. 

Explozia scutură ușa grea și o scoase din balamale. Zgomotul 
îmi răsuna în toate oasele când am sărit în sus și i-am tras 
roșcatului un pumn în faţă. Fiind deja lovit la cap și ameţit, omul 
se prăbuși la pământ. 

Am luat-o la fugă prin praful de ciment fin ca ceața și am 
coborât cele câteva trepte de piatră care duceau la un tunel 
întunecat. 


87. 


Memorasem harta pe care mi-o arătase Mila. Tot ea îmi 
spusese că tunelul în care se intra din casă cotea brusc și că 
acolo se afla vechiul complex, în care Zaid și-ar fi desfășurat 

activitatea secretă și unde s-ar afla adevărul despre arma 
aceasta. 

Am luat-o la fugă. O lumină slabă ilumina tunelul și aerul 
mirosea a umezeală. Se auzea, în depărtare, curgerea unei ape. 
Pe măsură ce coboram sunetul se auzea mai tare, iar când am 
ajuns la o adâncime mai mare - s-a estompat. Tunelul se 
deschidea într-un spaţiu mare, generos, tăiat în stâncă. Podeaua 
era pavată cu dale de beton, înnegrite de vreme. Aerul era 
răcoros. Luminile atârnau destul de jos. O masă din metal plină 
cu un șir de calculatoare. Ici și colo, erau fotografii personale: 
Bahjat Zaid și familia sa, o poză cu Yasmin când era fetiță, lângă 
tatăl ei, cu soarele luminându-i pieziș faţa. 

Am închis ușa după mine și am tras zăvorul, după care m-am 
așezat la calculatorul din centrul mesei. De calculatoare erau 
atașate echipamente care arătau ca niște hard discuri externe. 
Fiecare era prevăzut cu o mică fantă, prea mică pentru un CD, 
ceva care semăna cu un conector pentru o unitate flash, dar mai 
îngust. Toate aveau etichete cu marca Militronics. 

Am mișcat mouse-ul. Monitorul calculatorului se trezi la viaţă. 
Cineva fusese aici. De curând. Ecranul arăta ceva care aducea 
cu imaginea unui cod de bare mult marit, plin de informaţii 
codificate care mie nu-mi spuneau nimic. 

M-am uitat la numele fișierului: ADN 017. Să fi fost analiza 
ADN-ului cuiva? Programul avea și opţiunea Deschide Fișiere 
Recente. 

Sub săgeată, apărea o listă de fișiere: de la ADN 001, la ADN 
015. Am apăsat pe Mai Multe Opţiuni, de sub ultima afișare. S-a 
deschis o listă de fișiere ordonate numeric, ultima fiind ADN 
050. Cincizeci de fișiere, cincizeci de ADN-uri. 

In fiecare colț, era câte o poză: la ADN 050 era o fetiţă care 
părea să aibă în jur de doisprezece ani. 

Analizau profilul genetic al unor copii? De ce, oare? 

Am început să trec în revistă fișierele. Majoritatea erau copii, 
câţiva bărbaţi, restul femei - cele mai multe părând a fi între 
patruzeci și cincizeci de ani. Păreau oameni normali, obișnuiți. 
Unele fotografii semănau cu pozele de pașaport, altele nu; 
oamenii, toţi bine îmbrăcaţi, erau surprinși în mers, iar câţiva 
dintre ei făceau cu mâna spre camera de filmat. Nu i-am 
recunoscut pe niciunul, iar fișierele nu aveau numele lor 
atașate. 

Cine erau toate aceste persoane? 

M-am uitat la hard discuri. Pe ecranul calculatorului, unul 
apărea ca instalat. Poate că toate răspunsurile se aflau pe hard 
discul extern - un backup pe care puteam să-l iau cu mine. De 
pe iconiță, am selectat Ejectare. 

Numai că discul nu se ejectă. În locul lui, din disc ieși un mic 
cip. L-am luat și l-am ţinut în sus. Avea suprafața plată, 
strălucitoare, și pe el era o grilă care semăna cu cea pe care o 
văzusem pe arma aceea ciudată și pe fragmentele bombei. Pe 
masă se afla o carcasă de plastic de marimea cipului, așa că l- 
am introdus în carcasa protectoare pe care am ascuns-o apoi în 
gheată. 

Chiar când mă pregăteam să mă așez din nou la calculator, 
ușa fu descuiată și deschisă. 

În prag stăteau Edward și Yasmin, cu arma îndreptată spre 
capul Milei. Aceeași armă ieșită din comun cu care îl văzusem 
trăgând în gara St Pancras. 

— Mâinile sus, Sam, spuse Edward. 

M-am supus. 

— În sfârșit! lată-ne faţă în faţă. Zâmbi. Uau! Eşti o figură, 
măi, omule! 

Nu am spus nimic. Mi-am adus aminte cum îi trăsese o palmă 
lui Lucy, în mașină. Mi l-am amintit cum pleca cu mașina în timp 
ce prietenii mei ardeau și mureau. 

— Nu te condamn că ai încercat, spuse el. Eşti mult mai 
rezistent decât am crezut vreodată că vei fi. Noi te credeam, știi 
tu, un priceput în PowerPoint în principal. Dar, nu. Trebuie să-ţi 
spun că m-ai surprins. 

Pistolul meu era pe masă, la mai puţin de treizeci de 
centimetri de mine. Chiar dacă ne-ar fi ucis pe mine și pe Mila, 
tot nu puteam să-i las să scape. Cine știe ce puneau la cale, 
ferească Dumnezeu, împotriva unor oameni nevinovați, 
împotriva unor copii... 

— Dacă faci vreo mișcare sau opui rezistență, spuse Edward, 
copilul tău moare. Nu trebuie decât să dau un telefon. 

Și el știa unde se afla copilul meu. 

— Stai calm, spuse Edward. la-i armele, Yasmin. 

Ea îl ascultă. Îi aduse lui Edward pistolul și cuțitul. 

— De ce? am întrebat eu. De ce soția mea? De ce ţi-ai ucis 
toți prietenii în Olanda? 

— De ce ar trebui să-ţi dau vreo explicaţie? Puțin îmi pasă 
dacă mori fără să fi înţeles nimic. Yasmin, percheziționează-l. 

Ea se întoarse la mine și, cu mâini tremurânde, îmi 
percheziționă tot corpul. Nu-i trecu prin cap să se uite și în 
ghete... 

— Pentru cine lucrezi, Sam? 

Am arătat din cap spre Mila. Mila nu spuse nimic. 

— lar ea pentru cine lucrează? 

— Nu vrea să-mi spună. 

— Unde este buclucașa de Lucy? 

— A plecat. 

— A murit, minţi Mila. N-a vrut să-i spună lui Sam unde se afla 
copilul lui. 

— O să te liniștesc într-o privință, Sam. Edward zâmbi. Pe fiul 
tău l-am vândut. 

Erau cele mai îngrozitoare cinci cuvinte pe care le auzisem 
vreodată. Mai îngrozitoare chiar decât: „Privește ce li se 
întâmplă celor ca el”, atunci când fusese ucis fratele meu. Mai 
îngrozitoare decât: „Mi s-a cerut să te omor”, cum spusese soţia 
mea. Pentru o clipă, am crezut că-mi vor ceda genunchii. 

— L-am vândut unui traficant. Mi-l ţine la îndemână. ȘI-I va 
omori dacă tu sau Lucy îmi faceți probleme. 

Nu am cuvinte ca să descriu groaza, furia care m-au cuprins. 
Eram incandescent, ca și când aș fi fost făurit dintr-un fulger. 

Am spus singurele vorbe care mi-au trecut prin cap: 

— O să te omor. 

Ar fi trebuit să negociez. Ar fi trebuit să-i spun că voi face tot 
ce vrea... Numai să... numai să nu-mi omoare copilul. Il 
vânduse? Am simţit că-mi vine să vomit. Am înghiţit acreala 
care mi se urcase în gât. 

Edward râse. 

— Ba nu! 

Cu un gest, îmi ceru să plec de la calculator. M-am îndepărtat 
de calculator. Atunci făcu ceva ciudat. Ejectă un cip de 
calculator din partea laterală a armei, din locul în care se afla și 
grila aceea neobișnuită, și introduse unul nou pe care îl scoase 
din buzunarul de la cămașă. Cipul arăta exact ca cel din gheata 
mea. Arma era puţin mai mare decât un pistol Glock obișnuit, 
grea, lucioasă și extrem de periculoasă. 

— Faci o demonstraţie? l-ai luat..., întrebă Yasmin. 

— Nu are importanţă, spuse Edward. Vreau să-i duc la put. 

Nu-mi plăcea ce auzeam. Mila avea cătușe la mâini. Yasmin 
mă apucă de braţ, îmi lipi un pistol la gât și mă scoase afară din 
laborator. Ne-am dus - eu și Yasmin primii, urmaţi de Edward și 
Mila. Coridorul era îngust, nu era loc suficient pentru o luptă. lar 
dacă luptam, mi-ar fi ucis copilul. 

— Tatăl tău nu voia decât să te salveze, i-am spus Yasminei. A 
renunţat la tot ca să te salveze pe tine. 

— Tatăl meu voia să mă ţină sub control. 

A scuipat, efectiv, aceste vorbe. 

— Cineva te ţine sub control într-un fel mult mai grav decât 
te-a controlat vreodată tatăl tău, i-am spus. 

— Taci din gură! spuse Edward. 

Încercam să-i distrag atenţia. Poate va face vreo greșeală. 

— Analiza ADN-ului copiilor și a celorlalte persoane? Ce-i cu 
ea? 

— Vei fi eliberat de toate grijile până atunci, spuse Edward. 
Nu-ţi bate tu capul cu asta. 

Ajunsesem la capătul vieţii. Nu aveam nicio scăpare, nu 
vedeam nicio ieșire. Am pătruns într-o încăpere întunecată care 
era, de fapt, o lărgire a coridorului. Simţeam mirosul înţepător, 
de pământ, al unei ape curgătoare. 

— Omoară-i odată! spuse Yasmin. 

Vocea îi tremură. Noi eram cei care știam ce i se întâmplase și 
nu ne voia prin preajmă. Făceam parte din vechea ei viaţă, 
eram în afara coconului în care Edward o prinsese în capcană. 

Despicătura holului dădea într-o încăpere îngustă, iar dalele 
de beton se terminau în faţa ușii grele de oțel. Am intrat într-o 
încăpere rotundă din piatră. La capătul acesteia era o gaură 
mare rotundă, de vreo doi metri în diametru. În adâncul ei 
puteam auzi curgerea unei ape. Mi-am amintit că pe harta 
proprietăţii văzusem locul de unde izvora un pârâu. Acesta 
trebuie să fi fost cursul subteran al pârâului. 

— Du-l chiar pe margine, Yasmin, spuse Edward. Ești un tată 
bun. 

— Nu este nevoie să-i faci rău copilului meu. Niciodată de 
acum înainte. 

Urma să mor pentru un fiu pe care nu-l voi vedea niciodată. 
Era în regulă. Lucrurile stăteau așa cum stăteau. Însă mi-aș fi 
dorit să fi apucat să-l ţin în brațe, să-i privesc chipul, să văd ce 


VP - 330 


trăsături ale feței luase de la mine și ce luase de la Lucy - da, 
chiar și de la Lucy, Lucy din visele mele, Lucy cea sinceră. 

Gura lui Edward tresăltă. 

— Sunt sigur că va avea o viaţă frumoasă. 

Nu aveam unde să fug, nu aveam loc să mă lupt și în ultimele 
clipe pe care le mai aveam de trăit, am decis că demnitatea era 
singura soluţie. 

„Lasă-mă să plec”, îmi ceruse Lucy, iar eu nu o făcusem. Nu 
putusem. Așa ajunsesem aici. 

— Imi pare rău, Mila, am spus. Ea dădu din cap. 

Edward ridică arma ciudată și grea în care introdusese cipul 
de calculator și o aţinti spre pieptul meu. Era la doi metri de 
mine. M-am întrebat dacă aveam să mor înainte de-a ajunge în 
apă, dacă mă voi îneca. Nu voiam să mă înec. M-am gândit la 
tatăl meu, la mama mea, la viaţa ciudată spre care mă 
împinseseră, la fratele meu. M-am gândit la Daniel. Am rămas 
cu acest gând în minte. 

Teava armei se fixă în centrul pieptului meu. 

Edward trase. 

Eu continuam să stau în picioare și m-am uitat ca un idiot la 
piept, acolo unde ar fi trebuit să se caște acum o gaură. Tricoul 
meu era intact. 

La un metru de mine, Yasmin se împletici, uluită. Sângele îi 
șiroia din piept. 

Nu era cu putință! Arma fusese aţintită drept spre mine. Era 
imposibil! Yasmin se afla la un metru în stânga mea, iar Edward 
nu-și schimbase ţinta. 

Acesta începu să râdă. Mila rămăsese cu gura căscată. Am 
prins-o pe Yasmin pe marginea puţului și am simţit cum viaţa se 
scurgea din ea pe când o ţineam în braţe. 

— Știința unuia, spuse el, este actul de magie al altuia. 

— Ce... ce? am reușit eu să bâigui. 

Era imposibil să moară Yasmin. Doar arma fusese aţintită spre 
mine. 

— Nu mai am nevoie de ea. 

Edward ridică din nou arma. 

— In timp ce tu o să mori în tenebre, eu îţi voi ucide copilul, 
șuieră el. Doar pentru că pot. 

Mai trase două gloanțe. Eu o ţineam pe Yasmin, am încercat 
să mă răsucesc, și pe ea odată cu mine, dar nu era loc pentru 

nicio manevră. Gloanţele izbiră tot în ea, iar eu mi-am pierdut 
cunoștința. M-am prăbușit în apa întunecată, cu Yasmin în braţe. 


88. 


Am rămas sub apă. Dacă aș fi ieșit la suprafaţă, Edward m-ar 
fi împușcat. Am resimţit răceala apei ca pe un șoc. Luminată de 
luminile deformate de deasupra putțului din piatră, apa era 
cenușie. 

Am dat din picioare, sprijinindu-mă de peretele de piatră, 
încercând să nu ies din nou la suprafaţă. Dacă aș fi spart luciul 
apei, Edward m-ar fi ucis. Trebuia să creadă că murisem. 

Plămânii mei păreau pe punctul să-mi explodeze. Am auzit un 
țipăt îndepărtat - poate era Mila. Sau, așa cum mi-aș fi dorit eu, 
Edward. Mila nu era genul de om care să ţipe și eram convins că 
Edward era. Un gând nebunesc, dezarticulat, care să-mi 
împiedice plămânii să cedeze. Dar nicio Mila nu se prăbuși, 
venind să ni se alăture. Faţa Yasminei se întoarse spre mine, la 
doi centimetri distanţă, cu ochii pe jumătate deschiși în apă. L- 
am pipăit gâtul. Nu avea puls. Un porumbel mic din lemn pe 
care-l avea legat cu un lănţișor la gât, plutea între feţele 
noastre. 

Luminile se stinseră. În depărtare, am auzit un scrâșnet 
puternic - ușa din piatră care se închidea. Întuneric deplin. Mă 
usturau plămânii din cauza oxigenului consumat. Am ieșit ușor 
la suprafaţă, încercând să respir cât mai silențios cu putinţă. Nu 
am reușit. Piatra reflecta ecoul gâfâielilor mele. 

Nu sosi niciun glonț. Edward plecase, iar eu eram învăluit de 
un întuneric cumplit și sufocant. 

Am căutat pe bâjbâite peretele puţului de piatră și l-am 
explorat cu degetele. Nu am simţit netezimea betonului; trebuie 
să fi fost o fântână mai veche, din bucăţi de piatră îmbinate, 
ceea ce mi-ar fi permis să le escaladez. 

Nu credeam că eram grav rănit. Simţeam niște șanțuri de-a 
lungul încheieturilor, unde pielea se căscase atunci când 
gloanţele o loviseră pe Yasmin, în timp ce o tineam, iar umărul 
rănit dinainte mă durea foarte tare. 

La prima încercare am reușit să urc vreun metru și jumătate 

înainte de-a cădea și de-a aluneca din nou în îmbrăţișarea apei. 
Nu am catadicsit să mă odihnesc după aceea. M-am căţărat din 
nou. 

Eu îţi voi ucide copilul. Doar pentru că pot. 

Am reușit să urc trei metri. Cel puţin așa aveam impresia. 
Întunericul de nepătruns ar fi putut să-mi joace o festă 
nemiloasă. După aceea nu am mai avut de ce să mă ţin și am 
pipăit frenetic cu mâinile în jur, am găsit o altă piatră de care să 
mă ţin, mi-a alunecat din mână. M-am lovit cu bărbia de piatră și 
m-am tăiat. Sângele îmi șiroia, cald, peste piept. 

Apa rece m-a înviorat. Am început din nou urcușul. Din nou 
am căzut. M-am cățărat încă o dată, însă acum am început să 
recunosc pietrele după pipăit. Am mers pe același traseu și, 
după o jumătate de oră de efort agonizant, am simţit marginea 
netedă de la buza puțului. 

M-am tras în sus și m-am întins, epuizat, pe podea, cu o 
durere arzătoare în coaste și restul corpului tremurând de frig. 
Am bâjbâit după peretele încăperii. L-am găsit și, căutând mai 
departe, am descoperit și ușa din piatră. 

Era ferecată, zăvorâtă bine, iar peste zăvor era așezată o 
placă netedă de metal. Era prinsă pe partea cealaltă. Nu aveam 
cum să-i desfac închizătoarea și nici lumină nu aveam, ca să văd 
ce făceam. Yasmin îmi luase lanterna când mă percheziționase. 

Aici aveam să-mi sfârșesc zilele. 

Gândul acesta aproape mă paraliză. Va veni, totuși, cineva. 
Dar când? Peste câte zile? Sau, poate, niciodată? Mai știa cineva 
de existența acestui complex? 

Eu îţi voi ucide copilul. Doar pentru că pot. Mai erau și copiii 
din calculator. Și ei făceau parte din complotul dement al lui 
Edward. 

M-am târât până la marginea puţului. Auzeam apa curgând. 
Pârâul urma să iasă undeva la suprafaţă. Nu aveam, însă, de 
unde să știu ce coturi sau meandre ar putea face. 

Câte minute îţi poţi ţine respiraţia? Cât timp? 

— Destul de mult, am răspuns eu întunericului pustiu. Destul 
de mult. 

Mi-am trecut din nou picioarele peste marginea puţului. Era 
unul din cele mai grele lucruri pe care le făcusem vreodată. Nu 
voiam să cad din nou în bezna aceea cumplită, neagră ca 
smoala. Îmi luase atât de mult până ce reușisem să ajung sus! 

Aș fi putut să mai aştept. Să rămân acolo și să sper că mă va 
găsi cineva. 

M-am gândit la Daniel. 

El are nevoie de mine. 

Era un sentiment ciudat, acela de a ști că cineva are nevoie 
de tine. Nu-l mai simţisem demult. Nevoia pe care o avusese 
Lucy de mine fusese una prefăcută, încovrigată în iarbă precum 
un șarpe încolăcit. După moartea lui Danny, părinţii mei nu mai 
avuseseră nevoie de mine. Mă urâseră pentru că eu trăiam. 
Daniel, însă, avea nevoie de mine și nici măcar nu o știa. 

Cu acest gând, m-am lăsat să cad în beznă. 


89. 


M-am scufundat în apă. Trupul Yasminei dispăruse. Simţeam 
forța de tragere a curentului, dincolo de calmul relativ al apei 
din puț. 

Yasmin fusese absorbită și dusă de curent. 

Mi-am umplut corpul cu oxigen, respirând lent, profund, 
nesățios. Mi-am alungat teama de apă, undeva, în adâncul 
minţii. 

Apoi m-am scufundat. Apa întunecată era rece și 
acaparatoare. Aveam senzaţia că mă aflu în îmbrățișarea morții. 
Am rămas aproape de partea superioară a grotei care se 
deschidea la capătul inferior al puţului; piatra era netedă, 
șlefuită de trecerea necurmată a apei. Curentul mă împinse 
înainte. M-am lovit cu putere de pietrele care mi-au zgâriat 
spatele și capul. O durere cumplită îmi săgeta coastele. 

Zece secunde în adâncuri. 

Fără durere. Fără teamă. 

M-am grăbit să înaintez. Încercând să nu intru în panică, 
încercând să rămân fusiform ca o torpilă, ca să fiu propulsat mai 
repede înainte. Obscuritatea era deplină, ceva ce nu mai 
trăisem până atunci. Am lovit apa cu picioarele, ţinând mâinile 
întinse în faţă ca să încerc să mă protejez de orice obstacol 
ascuns de întunericul profund, spunându-mi că dispuneam de 
tot timpul din lume. 

Cincizeci de secunde. Așa bănuiam, cel puţin. Începură să-mi 

ardă plămânii. Panica dădea să se ivească la periferia minţii 
mele. O mică smucitură, apoi o tragere puternică. 

Am zărit un mugur de lumină palidă în stânga mea și m-am 
azvârlit spre el. Lumina deveni mai puternică. Am dat din 
picioare, am înotat cu mâinile, încercând să străbat prin curentul 
de apă, în direcţia strălucirii neașteptate. Am văzut un cerc din 
piatră, a cărui formă se întrezărea neclar din cauza luminii de 
deasupra sa, exact ca a putțului din care veneam. Am lovit apa 
cu picioarele ca să înot vertical, luptându-mă cu nevoia 
stringentă de a lăsa aerul stătut - preţios ca aurul - să-mi iasă 
din plămâni. Puţul din acest loc era mai îngust. M-am avântat în 
sus. 

Și am ţâșnit în aer liber. 

Am respirat lung și sacadat. La șaizeci de centimetri deasupra 
capului meu era un grilaj, maroniu din cauza ruginii. Am respirat 
ca niciodată până atunci. Am încercat să deschid grilajul 
împingându-l. Era fixat cu șuruburi grele de fier. Nu puteam să 
ies prin puţul acela pentru a ajunge în interiorul complexului. 

Zgomotul apei era, însă, puternic, și acesta trebuie să fi fost 
pârâul pe care-l auzisem curgând dinspre grajduri, îndreptându- 
se spre complex. Am încercat să smulg grilajul din piatra în care 
era fixat, dar mi-am dat seama că nu ajungeam nicăieri în felul 
acesta și că-mi pierdeam forțele, atât de preţioase. 

Aș fi vrut să rămân în acest buzunar de lumină și aer, însă nu 
puteam. Copilul meu avea nevoie de mine. Mila avea nevoie de 
mine. Oare Edward o omorâse? Nu credeam; voia să știe pentru 
cine lucra. 

Trebuia să mă întorc în beznă. 

Am inspirat de câteva ori lung, încet, profund, privind în sus 
prin puțul de piatră, ca un copil care vede străfulgerarea unei 
lumi îndepărtate la capătul canalului nașterii. Mi-am umplut 
corpul cu aer și m-am avântat din nou în întuneric. 

Râul rece m-a înghiţit pe loc. Simţeam un puternic curent 
descendent într-un unghi al plafonului. Acesta ducea în jos, sub 
pământ, departe de suprafaţă și de aerul binecuvântat. Nu intra 
în panică. Orice ai face, nu intra în panică! 

M-am împotrivit impulsului de a mă întoarce la puţul dinainte. 
Apoi am simţit piatră nu numai deasupra, ci și sub mine. Tunelul 
se îngustase până ajunsese cât un mormânt. Am încercat să fac 
cale-ntoarsă, intrând de-a binelea în panică, bulele de aer ieșind 

din mine într-un iureș, însă apa mă împinse înainte, între fălcile 
de piatră. 

Piatră îngustă și neagră, care mă zgâria din toate părţile. 
Mama mea, tatăl meu. Fratele meu care se uita la o cameră 
video, implorând fără cuvinte să-i fie cruţată viaţa. Voi fi din nou 
împreună cu Danny. Copilul meu. Lucy. Nu voiam ca ultimul 
meu gând să se îndrepte spre Lucy. Atunci m-am gândit la 
fratele meu și mi-am imaginat că simt mâna lui puternică 
ținând-o pe a mea. 

Apoi nu am mai simţit apăsarea pietrei. Deasupra mea, nicio 
stâncă. Doar lumină, la vreo mie de kilometri în sus. Am dat din 
picioare. Abia mișcându-le. Mușchii mei se încordau pentru 
ultimă oară. După aceea, capul îmi ţâșni deasupra apei, în 
dulceata libertăţii. Am gâfâit, am horcăit, m-am întors în apă și 
am vomitat. Ajunsesem în pârâul strălucind de soare și eram în 
viaţă. 

Am auzit un huruit. Un avion. Mi-am amintit de pista privată 
de pe hartă. Încă zăcând în curentul rece și cenușiu al pârâului, 
am privit în sus și am văzut Learjet-ul lui Zaid. 

Edward plecase. 


90. 


Am stat întins pe mal până am prins destulă putere ca să mă 
ridic în picioare. M-am dus la grajduri. Paznicii plecaseră fie la 
spital, fie la reședința principală, am presupus eu. M-am 
înapoiat la complex. 

Am verificat toate calculatoarele; toate hard discurile 
dispăruseră, la fel și toate backup drive-urile, toate drive-urile 
acelea ciudate pentru cipuri. Cipurile dispăruseră și ele. 

Mi-am verificat gheata. Cipul pe care-l luasem era tot acolo. 

Edward pusese un cip în pistol înainte de a trage în Yasmin. 
Deci cipurile funcționau, cumva, împreună cu arma. Acea armă 
ciudată care trăsese în Yasmin atunci când fusese îndreptată 
spre mine. Arma care avea în comun cu bomba care îl ucisese 
pe Țarul Banilor în Amsterdam grila aceea metalică ciudată. 

M-am urcat în camionetă și am condus până la hangarul de 
avioane, acum pustiu. Nici urmă de Mila. 

Edward o luase cu el pentru că voia să știe cine era pe urmele 
lui. 

Am condus până la cursul de apă. Am trecut de locul în care 
ieșisem din el și, peste vreun kilometru și jumătate, am găsit 
trupul Yasminei. Am intrat în apă și am scos-o din vegetaţia 
deasă. Am ridicat cadavrul și l-am dus la camionetă. Nu prea mă 
încânta ideea de-a conduce până la Londra fără să am un 
permis pe numele meu, într-o camionetă furată și cu un cadavru 
în spate. Dar nu puteam s-o las acolo. 

Arma care o ucisese pe Yasmin nu semăna cu nimic din ce 
întâlnisem până atunci. Voiam să văd cum arătau gloanţele. 


91. 


Barul Adrenaline vuia de muzică, iar chitarele trudeau de zor 
sub interpretarea ambelor sexe. Cei mai mulţi clienţi se aflau în 
grădina barului, ascultând cum cânta o formaţie imposibil de la 
modă. Am parcat camioneta în spatele barului, pe unul din 
locurile rezervate pentru proprietar și am folosit intrarea privată 
din spate, cărând trupul Yasminei pe umăr, după care am tastat 
codul pe care mi-l dăduse Mila pentru deschiderea ușii. Nu mă 
văzu nimeni. Lucy era încă închisă în încăperea ei fără ferestre. 
Am lăsat-o acolo; dacă aș fi văzut-o în clipa aceea, cred că aș fi 
putut s-o omor. Trebuia să-mi păstrez concentrarea. Am încuiat 
ușile după mine. Camera fusese antifonată, însă tot mai auzeam 
ritmul îndepărtat al muzicii. 

Într-un dulap se afla echipament medical, exact ca în 
Amsterdam. Am găsit un bisturiu. Am întins pe jos o folie de 
plastic și am pătruns cu atenţie în rănile de glonţ ale Yasminei. 
Nu reușeam să-mi şterg din minte nici imaginea fiicei preţuite 
care fusese în ochii tatălui ei, nici cochilia goală care devenise. 

Am găsit unul din gloanțe și l-am scos afară. L-am curăţat și l- 
am pus pe masă. 

Glonţul era mai lung și mai subţire decât unul normal. Ușor 
deformat de impact la intrarea în trupul Yasminei, în vârf avea o 
grilă care semăna cu cea pe care-o văzusem pe fragmentul de 
bombă și pe armă. Am desfăcut glonţul. Inăuntrul său era o 
rețea complicată de tehnologie miniaturală. 

Am făcut fotografii cu glonţul dezasamblat și le-am încărcat în 
calculatorul de pe birou. 

Apoi am luat unul din telefoanele de pe raft, l-am verificat și 
am apelat un număr din New York City. 

A sunat de trei ori. 

— Howell. 

— Sunt Sam Capra. 

— Sam! 

— Mi-am găsit soţia. 

— Poftim? 

— Îmi ţin soţia prizonieră. 

Urmă o tăcere lungă și surprinsă. 

— Ai avut dreptate, Howell. M-a trădat pe mine, a trădat 
Firma. Am dovada. 

— la-o mai încet. 

— Aţi interceptat transportul acela de ţigări? 

— Nu. Oamenii de la vama din Rotterdam nu l-au pus sub 
urmărire. 

— Ascultă-mă. Lucy este afiliată la un grup - Novem Soles ăla 
al tău - care a furat prototipul unui fel de armă high-tech. Vreau 
să-ți trimit fotografiile unui glonţ. Vreau să fie analizat. 

— Nu, trebuie să vii tu aici, Sam. Fă lucrurile așa cum trebuie. 

— Nu. Îţi trimit fotografiile. Cred că este posibil să vizeze niște 
copii cu armele astea. 

— Nişte copii? 

— Am văzut o listă cu vreo cincizeci de oameni care cred că 
ar putea fi în vizorul lor. Majoritatea copii, câțiva bărbați și 
câteva femei. Dă-mi o adresă de email la care să-ți trimit aceste 
informații. 

— Adu chiar tu dovezile. Acum, Sam. Howell își cobori vocea. 
Totul poate fi dat uitării, dacă ai prins-o într-adevăr pe Lucy. 

Dacă i-aș fi spus chiar tot, ar fi trebuit s-o deconspir pe Mila. 
Nu eram pregătit să fac acest lucru. 

— Dă-mi o adresă de email; este singura modalitate în care 
vom proceda. 

Fără nicio tragere de inimă, mi-o dădu. Am închis telefonul. M- 
am dus la calculator și am utilizat un program de anonimizare 
pentru a accesa o serie de servere, ajungând în final la unul 
aflat în Africa de Sud care găzduia un site popular de discuţii 
mondene despre celebrităţi. Era un site de faţadă al Firmei. 

Pentru a trimite fotografiile făcute am folosit un cont inactiv de 
acolo pe care-l avusesem la un moment dat, ca Peter Samson. 
M-am schimbat în niște haine uscate pe care le-am găsit într- 
un dulap, după care am descuiat camera antifonată. Lucy era 
așezată pe jos, legată cu lanțul de un perete. 
Am  privit-o ca și când ar fi fost o persoană complet 
necunoscută. 


92. 


Lucy se retrase cu spatele spre perete. 

— Arăţi ca naiba. 

— Edward avea o armă mai ciudată. O aţintești spre o 
persoană și omori o alta. Vorbește-mi despre asta. 

Ea clătină negativ din cap. 

— Nu știu la ce te referi. 

— Folosește un cip de calculator. 

— Nu știu nimic despre asta, Sam. 

— Are o listă de copii pe care îi vizează. Copii, Lucy. 

— Îți spun sincer că nu știu nimic. 

— Mi-a spus că ne va ucide fiul. Doar pentru că poate. 

Aproape că puteam vedea cum buzele ei se pregăteau să 
articuleze următorul nu știu. Apoi gura i se relaxă. 

Am așteptat să vad ce va spune. 

— Mai zicea că l-a vândut pe fiul nostru, Lucy. Este adevărat? 

Ea încercă să se ridice în picioare. 

— Trebuie să asculţi ce vreau să-ţi spun, Sam. Te rog... 

— Tu l-ai ajutat să-l vândă pe copilul nostru? i-am strigat eu în 
faţă. 

Ea clătină negativ din cap. Apoi încuviinţă. După care clătină 
din nou din cap a negaţie. 

Numărul oamenilor pe care vrusesem să-i omor - nu pe care 
trebuia să-i omor, ci pe care aș fi vrut să-i omor - este foarte 
redus. Oamenii care-l omorâseră pe fratele meu și care mi-au 
schimbat cursul vieţii. Piet, pentru că violase și vânduse femeile 
acelea proxeneţilor și vorbea zâmbind despre aceste lucruri. 
Edward. 

Acum, însă, voiam să o ucid pe Lucy. Am simţit cum mâinile 

mi se încleștează pe gâtul ei, iar ea nu-mi opuse rezistenţă, nu 
făcea decât să mă privească în ochi. 

Degetele mele începură să-i strângă gâtul din ce în ce mai 
tare. Apoi am îmbrâncit-o departe de mine. 

Ea închise ochii. 

— Edward îl păstrează pe Daniel ca să mă oblige să cooperez 
cu el. 

— Unde este copilul? 

— Nu știu. Mi l-au luat după ce s-a născut... Nu l-am ţinut în 
braţe decât o singură dată. O singură dată, și l-am sărutat, și i- 
am pus numele... Nu am putut să-i opresc. Nașterea a fost 
dificilă, Sam. Atunci nu am fost suficient de puternică. 

Am îngenuncheat lângă ea. 

— Și? 

— Și. Edward mi-a spus că i l-a dat pe Daniel unui traficant. 
Care îl va vinde unui cuplu din Statele Unite și că nu-l voi mai 
găsi niciodată dacă nu făceam ce-mi cerea el. 

Ea își întoarse fața de la mine. l-am întors-o din nou spre 
mine. 

— Nu cred niciun moment că ești o victimă nevinovată, Lucy. 
Poate te simţi vinovată în privinţa mea, poate chiar și față de 
copilul nostru. Mi-ai cruțat viaţa. Însă ai rămas cu oamenii 
ăștia... 

— Pentru că Daniel era la ei! Edward se pricepe foarte bine să 
afle de ce ţi-e cel mai teamă și să profite de asta. 

— Tu ai pus bomba în birou, am spus. Tu ai transferat bani în 
conturile pe care Firma le credea închise. Nu ești victima 
nevinovată a unei răpiri, în acest caz. Atunci nu ar fi avut cu ce 
să te aibă la mână. 

— Nu am știut că era o bombă. Am intrat în treaba asta până 
peste cap. Trebuia să fie numai un drive care copia alte hard 
drive-uri. Edward voia fișierele din biroul acela. Pe toate. 

— De exemplu, fișierele cu investigaţiile mele. 

Ea încuviinţă din cap. 

— Nu am avut habar că aceea era o bombă, până nu mi-a 
spus Edward. Eu eram în mașină. Știam că erai înăuntru. A ieșit 
din mașină pentru că telecomanda detonatorului nu funcţiona și 
trebuia să se apropie mai mult de clădire. Avea un interval de 
amorsare de douăzeci de secunde. A reușit s-o facă să 
funcționeze, iar când s-a întors în mașină și-a dat seama că te 

sunasem. Apoi totul a explodat. Ți-am salvat viaţa, Sam. 

— Și i-ai lăsat pe toţi ceilalţi să moară. 

— A trebuit să fac o alegere dificilă, exact ca și tine, spuse ea. 

Am inspirat profund ca să mă liniștesc. 

— Dacă vrei să mă ajuţi, îmi vei spune ceea ce trebuie să aflu. 
Arma asta. Folosește un cip. Cipul pe care l-am luat a fost 
conectat la un calculator care avea niște profile ADN în el. Tu ai 
introdus cipul în armă. Acesta folosește nanotehnologia pentru a 
codifica ADN-ul unei persoane într-un glonţ. 

Ea încuviinţă încet din cap. 

M-am așezat în fața ei. 

— Uite ce cred eu că s-a întâmplat. 

Işi aduse genunchii la bărbie. 

— Edward este cetățean britanic, însă lucrează în Europa de 
Est. Lucrează pentru una din grupările acelea transnaţionale de 
crimă organizată pe care le ţinea sub observaţie biroul nostru. 
Află despre armele acestea setate pe ADN care au fost 
dezvoltate în Ungaria, poate de la informatorul acela, omul de 
știință care mi l-ar fi dat pe Țarul Banilor. O răpește pe Yasmin 
pentru a-l avea la mână pe tatăl ei. Răscumpărarea cerută sunt 
armele acestea. Numai că Zaid îi livrează numai armele, nu și 
cipurile care le fac funcţionale. 

Lucy se uită la mine. 

— Așa este, Zaid l-a fentat pe Edward. 

— lar Edward și-a dat seama că armele astea erau 
extraordinar de valoroase. Așa că și le-a dorit pentru el. Eu mă 
gândesc că întreaga operaţiune a fost finanțată de Țarul Banilor. 
Edward voia să-l elimine din peisaj, așa că a pus-o pe Yasmin să- 
| omoare pe individ ca să pară că ea s-a alăturat de bunăvoie 
rapitorilor și să se asigure de tăcerea tatălui ei. 

— Dar nimeni din grupul din Amsterdam nu-l cunoștea pe 
Țarul Banilor. Numai Edward îl cunoștea. Cei din grupul lui l-au 
ajutat să-l omoare și niciunul nu a știut că aceea nu fusese o 
explozie menită să le demonstreze potenţialilor cumpărători că 
tehnologia pe care o furaseră funcţiona, ci pur și simplu o crimă. 
lar când au încetat să-i mai fie utili ca acoperire, Edward i-a 
omorât pe toți. 

Am ridicat bărbia lui Lucy cu vârful degetului. 

— Novem Soles. Nouă sori. Cine sunt ei? Sau nu este decât 
Edward? 

— Sunt cei care au spus că trebuia să vin să lucrez pentru ei. 

— Atunci nu aveai un copil pe care să-l folosească împotriva 
ta. 

— Nu. Dar te aveam pe tine. 

Am scuturat din cap. 

— Greșit. Nu ai făcut asta ca să mă protejezi pe mine. 

— Și, totuși, există gestul acela deranjant că te-am scos din 
clădire. Indiferent ce altceva am mai făcut, Sam, am făcut și 
asta. Să-ţi fie de bine. 

Mi-am încleștat mâna într-un pumn, apoi am așezat-o din nou 
în poală. 

— Bomba din Amsterdam. Poliţia nu a reușit să-și dea seama 
cum a fost declanșată. Însă avea un fel de grilă de scanare pe 
ea, aceeași grilă pe care o avea și arma, pe care o avea și 
glonțul. Bomba se declanșează atunci când persoana cu ADN-ul 
potrivit se apropie suficient de mult de aceasta. 

Lucy încuviinţă din cap. 

— Bomba din biroul nostru nu a fost pusă acolo din cauza 
Țarului Banilor. Amenințarea cea mai mare venea din partea 
unuia dintre indivizii care ni-l semnalaseră pe acest Țar - omul 
de știință care lucra la departamentul de cercetări în 
nanotehnologie. Am devenit o ţintă pentru că investigam acea 
legătură cu un cercetător în tehnologia ADN-ului, în 
nanotehnologie. Când a fost nevoit să-l reducă la tăcere pe omul 
de știință din Budapesta, următoarea persoană vizată ca să-l 
ajute să utilizeze această tehnologie a fost Yasmin. Omul acela 
de știință lucra împreună cu Yasmin? 

Lucy încuviinţă din cap. 

— Armele acestea, gloantele, bomba - toate folosesc 
nanotehnologia pentru a conecta arma la ADN-ul unei persoane, 
nu-i așa? 

— Da. 

— Țarul Banilor îi dă lui Edward bani pentru bomba din 
Londra, ca să șteargă urmele investigaţiei mele. Apoi Edward 
folosește banii pentru a fonda grupul din Amsterdam. Aia 
credeau că vor fi niște traficanţi daţi naibii. Îi plătește pe Piet și 
pe Nic ca să organizeze o operaţiune de contrabandă în 
favoarea lui, astfel încât să poată șterpeli armele de la Zaid și să 
le introducă în Statele Unite. 

Lucy își șterse faţa. 


VP - 342 


— Da. Un glonţ cu ADN codificat nu-și va rata ţinta. Lunetiștii 
pot trage într-o mulțime de oameni știind că îl vor nimeri, 
negreșit, pe cel pe care îl vor. 

— Deci așa. Cine sunt aceste cincizeci de persoane pe care le 
vizează? Cine sunt copiii aceia? 

— Sincer îţi spun că nu știu. Nu știu ce pune Edward la cale. A 
încercat să mă omoare. Ai uitat asta? Te pot ajuta, Sam, chiar te 
pot ajuta. 

Pactul cu Diavolul, partea a doua, m-am gândit eu. 

Lumina lunii sparse norii de deasupra Brooklyn-ului, ca un 
zâmbet în noapte. 

Timpul era drămuit. Hoţul trebuia să plece de la ideea că în 
apartamentul gol erau camere de supraveghere ascunse, 
colectând informaţii pe un hard disc. Avea la dispoziţie, poate, 
numai câteva minute pentru a găsi ce căuta. 

Se îndreptă direct spre baie. Un pieptene, o perie de păr și o 
periuţă de dinţi erau așezate pe o etajeră, sub oglindă. Luă peria 
și o examină. Sam Capra avea un păr bogat, șaten spre blond. 
Câteva fire rămăseseră încurcate în perii țţepoși ai periei. 

Hoţul spera că unele din ele mai aveau încă foliculi vii. Peria 
de păr ajunse într-o pungă de plastic, urmată de pieptene și de 
periuța de dinţi. Un gest de alunecare de-a lungul pungii cu 
degetele înmănușate și treaba era terminată. 

Apoi afară pe ușă, în jos pe scări, din nou în noaptea 
împestrițată de lună. Hoţul își scoase cagula neagră și grea care 
îi ascunsese fața și se pierdu în întuneric. Soluţia pentru a 
negocia așa cum se cuvine cu Sam Capra foșnea ca o șoaptă în 
punga de plastic. 

Trei ore mai târziu, l-am sunat din nou pe Howell. 
— Ce-ai aflat? 
Avea o voce sumbră. 

— Fotografiile seamănă cu un set de arme aflate în stadiul de 
prototip care a fost creat de Firmă. 

De Firmă? O, Doamne. 

— Pe care le-a creat pentru voi Bahjat Zaid. 

Dumnezeu, natura sau accidentul biologic ne-a dotat cu 
creierele acestea minunate și iată cum le întrebuințăm noi! 
Născocim modalităţi mai eficiente de a ucide. Modalităţi care fac 
uciderea la fel de facilă ca respiraţia. 

Armele acestea puteau schimba cursul istoriei. Să omori un 
director general, să omori un președinte, să omori un papă, să 
omori un om bun, să omori un om rău, cu încrederea deplină că 
glonţul își va atinge ţinta. 

Howell spuse: 

— Sam, tu cunoşti motivul? Pentru care Zaid deţine aceste 
arme? Știi de ce face asta? 

— Pentru bani, sunt convins - trebuie că vinde armele cuiva 
care are un anumit țel. Are ADN-ul a cincizeci de oameni. Unul 
din contactele mele, Piet, spunea că Edward transporta ilegal 
cincizeci de pachete. Cincizeci. Cincizeci înseamnă ceva, însă 
cei cincizeci de oameni nu sunt niște celebrităţi. 

— l-ai recunoaște dacă i-ai vedea din nou? 

— Poate. Nu știu. 

Îmi plesnea capul de concentrare. 

Armele erau șansa mea de a reveni la o viaţă normală. Dacă 
Firma mi-ar fi iertat păcatele, atunci aveam o șansă dea mă 
întoarce și de a-mi păstra fiul fără să fiu nevoit să mă uit peste 
umăr pentru tot restul vieţii. 

— New York, am spus. Duce armele la New York. Mi-a spus 
Piet. 

— De ce? Cui? 

— Nu știu. 

Tăcere. Apoi: 

— Ascultă-mă. Dacă îmi pregătești încă un eșec, vei regreta 
amarnic. 

— Am probleme mai mari decât tine, Howell. Știu că 
activitatea ta este frustrantă. Îmi pare rău că eu sunt bătaia ta 
de cap. Sincer îmi pare rău. 

— Sam... 

— Când voi ști ceva mai mult, te voi suna. 

— Continui să fii un agent al Firmei. 

— Nu este adevărat. 

— Ba da - iar eu îţi ordon să te întorci. 

Am închis telefonul. Am coborât și l-am găsit pe Kenneth, 
managerul barului Adrenaline. Acesta veni cu mine în birou. Işi 
tinu respirația când văzu cadavrul Yasminei. 

— Nu am omorât-o eu, am spus. 

— Bine, spuse Kenneth. 

l-am explicat ce se întâmplase, fără să mentionez natura 
particulară a armelor. Era mai bine să păstrez acest lucru pentru 
mine. Când i-am spus că Mila fusese capturată, mă întrebă: 

— Cum pot să te ajut? 

— Kenneth, cine conduce toată treaba asta? Tu pentru cine 
lucrezi? 

— Lucrez pentru Mila. 

— lar Mila pentru cine lucrează? Tehnologia asta, genul 
acesta de resurse - voi aveți influenţă, nu glumă. 

Kenneth spuse: 

— Mila ar fi trebuit să-ţi spună toate aceste lucruri. 

— Mila ar putea fi moartă. 

El se așeză. 

— Lucrează pentru Masa Rotundă. 

— Masa Rotundă? Ca în masa rotundă a Regelui Arthur5%? 

— Milei îi place să creadă că ei datează din cele mai vechi 
timpuri, însă nu este decât o denumire. Este un grup de oameni 
puternici și bogaţi care și-au unit forțele cu mulţi ani în urmă. 
Asta este tot ce știu. Mai știu că pot să dau niște telefoane și 
Milei - sau oricui lucrează pentru ea, i se pregătesc anumite 
resurse. 

— Bine, deci eu lucrez pentru Regele Arthur. 

Aproape că m-a pufnit râsul. Cu toată nebunia din ziua aceea, 
simţeam că sunt la capătul nervilor. 

— Nu, domnule. Kenneth părea alarmat că eu credeam asta. 

— lar Masa Rotundă este deținătoarea barurilor? Adrenaline, 
De Rode Prins din Amsterdam? 

El încuviinţă din cap. 

— Prin intermediul unei companii de fațadă. 

— Tu de ce lucrezi pentru ei? Care este povestea ta? 

Mă studie un moment. Apoi spuse, pe un ton foarte formal: 


50 Faimoasa masă rotundă din legenda lui Arthur, în jurul căreia se adunau regele și 
cavalerii lui. (n.tr.). 

— Cu zece ani în urmă, am fost acuzat că am ucis-o pe fosta 
mea prietenă. Eram nevinovat, însă am fost condamnat și trimis 
la închisoare. Angajatorii Milei m-au ajutat să-mi dovedesc 
nevinovăția și l-au găsit pe adevăratul făptaș. Le sunt îndatorat. 
Și acum sunt interesat de dreptate mai mult decât înainte. 

— Asta este și povestea Milei? Acuzată pe nedrept și salvată 
de Masa Rotundă? Exact ca mine. 

— Nu pot să spun nimic, pentru că nu știu nimic. lar în 
momentul de față are vreo importanţă? Trebuie s-o ajutăm pe 
Mila. 

— Bine. Am nevoie de o modalitate de-a ajunge în Statele 
Unite. Pentru mine și pentru prizoniera din camera aceea. Nu 
pot s-o duc, încătușată, cu avionul la clasa |. Poţi să-mi aranjezi 
asta? 

— Da. Te pot urca într-un avion cargo. Kenneth se duse la un 
telefon și ridică receptorul ca să formeze un număr. Ezită. Crezi 
că Mila este moartă? 

— Eu sper că nu. Sper să reușesc s-o salvez. Cred că oricine 
ar avea-o acum, vrea să afle informaţii despre baruri și despre 
această Masă Rotundă. 

— Nu vor reuși s-o facă să cedeze. 

Afirmă acest lucru cu multă hotărâre. 

M-am întors în cămăruța în care era închisă Lucy. M-am 
gândit ce aș face dacă aș fi fost Edward. Cipurile le-ar păstra la 
el, dar pentru arme avea nevoie de certificate de utilizator final, 
de documentaţia necesară pentru transportul de armament 
militar. Nu ar risca să prezinte documente falsificate la un 
transport pentru America; ar fi fost prea ușor pentru autorităţi 
să-i confiște armele. Ascunderea armelor ADN printre miile de 
containere care soseau în SUA, pitite în interiorul unui lot de 
țigări contrafăcute, ar fi însemnat un risc sensibil mai redus. 

Mila era bonusul lui Edward. Acesta știa că el și angajatorii săi 
aveau de înfruntat un inamic formidabil în oamenii pentru care 
lucram noi, Mila și cu mine. Ar fi fost singurul motiv pentru care 
ea ar fi fost păstrată în viaţă. Edward era, printre altele, un 
constant oportunist. 

M-am uitat în jos, la Lucy. 

— În scurt timp ne vom urca la bordul unui avion. Dacă încerci 
să evadezi sau faci o scenă, te voi împușca. Ai înţeles, iubito? 

— Da, maimuţoiule. Lucy își ridică mâinile încătușate. Am 

înțeles. 

Cabina avionului era goală, dar funcţională. Eu, Lucy, pilotul și 
copilotul. Cei doi nu au pus întrebări despre musafira noastră 
încătușată. 

— Li s-a spus că este o prizonieră a CIA, mă lămurise Kenneth. 
M-am gândit că vei aprecia ironia situaţiei. 

— Mulţumesc. 

Lucy mâncă sandvișul pe care i l-am dat și bău apă dintr-o 
sticlă. 

Avionul lăsă Anglia în urmă, avântându-se peste cenușiul 
metalic, greu și întunecat, al Atlanticului. 

— Am o întrebare pentru tine. Cum ajunge, mai exact, să fie 
impregnat cipul cu ADN-ul unei persoane? 

— Te-aș putea plictisi cu explicaţiile științifice, dar îţi voi 
spune numai că este suficient să pui un fir de păr sau o mostră 
de sânge pe un cip, iar acesta va coda gloanțele cu ADN-ul 
țintei. Atunci glonţul devine ca o rachetă dirijată. 

— Dar în tine a tras și nu te-a nimerit. 

— Nu avea ADN-ul meu pe cip. Fără adăugarea ADN-ului, 
acţionează ca o armă obișnuită. 

— Are și un cip cu ADN-ul tău? 

Dădu să răspundă, după care rămase tăcută. 

— Ar putea avea fără ca tu să știi. 

— Dacă este deștept, atunci îl are. Edward nu se lasă trădat 
de nimeni. 

— M-am gândit foarte mult la motivul pentru care ai devenit o 
trădătoare, încercând să-mi dau seama cum de cineva ca 
Edward, un psihopat, a putut să te ademenească să renunţi la 
viaţa alături de mine. 

— Ei bine, când tu investigai rețelele acelea infracţionale, eu 
observam cifrele pe care le învârteai. Când analizezi cercurile 
infracționale vezi cât de mulţi bani fac acestea. Miliarde și 
miliarde. Douăzeci la sută din economia mondială provine acum 
din bunuri ilicite. Sunt bani obținuți cu ușurință. Nu ai nevoie 
decât de o combinaţie de aptitudini adecvate. Traficanţi, ucigași 

plătiți, hackeri. Reţeaua potrivită. Și apoi... Mă privi cu răceală. 
Eu sunt o persoană pragmatică. Mi s-au oferit niște bani. Ştiam 
că puteam să spăl banii aceia trecându-i prin conturile Firmei și 
să-i fac să dispară. Cel puţin așa credeam. Nu făceam nimănui 
niciun rău dacă le dădeam fișierele alea. 

— Vorbește-mi despre Novem Soles. 

— Am un om de legătură acolo. El mi-a adus banii, dar nu l- 
am întâlnit niciodată. Îşi termină sanavișul. Nu știu nici măcar de 
unde și-au luat numele. Însă am găsit pe internet o legendă 
veche despre nouă sori. Chinezească. Acolo se spune că erau, 
cândva, zece sori, dar nu voiau să iasă pe rând, în timpul zilei. 
Toţi cei zece voiau să iasă în același timp, iar căldura și forţa lor 
ar fi incendiat pământul. Vocea îi devenise foarte blândă, 
împăratul i-a cerut tatălui celor zece sori, Di Jun, să-i roage să 
apară doar unul câte unul, pentru ca pământul să nu fie din nou 
redus la căldură și foc. Dar sorii refuzară. Atunci Di Jun a trimis 
un arcaș pe nume Yi, care avea un arc și săgeți fermecate, să 
sperie sorii, să-i facă să asculte. În loc de asta, Yi a ucis nouă 
dintre ei, astfel încât să nu mai rămână decât unul singur. Lucy 
riscă un zâmbet. Pentru că cei nouă sori, întorcându-se, ar fi 
distrus lumea, nimicind pe oricine ar fi încercat să-i 
îmblânzească. Nici nu știu dacă povestea asta are ceva de-a 
face cu cei Nouă Sori, sau de ce folosesc o denumire latină dacă 
are la bază o legendă chinezească. Zâmbi, însă era un zâmbet 
lipsit de bucurie. Nouă oameni care ar putea schimba lumea - 
așa se văd pe ei înșiși. 

— Se numără și Edward printre cei nouă? Sau este doar un 
trepăduș? 

— Nu știu. 

— Aceste cincizeci de persoane. De ce sunt atât de speciale? 

— Ti-am spus că nu știu. 

— E o minciună. 

— Nu, nu este. Lucy își trase genunchii spre bărbie. Mă privi 
pe deasupra lor. Când m-ai cerut în căsătorie, aproape te-am 
refuzat. Nu pentru că nu voiam să mă căsătoresc cu tine, fiindcă 
voiam. Dar simțeam că tu nu vei fi de ajuns. Voiam foarte multe 
de la viaţă. Voiam bani. Voiam respect. Voiam să muncesc din 
greu zece ani și după aceea să am destui bani din care să 
trăiesc tot restul vieţii. Nu să-mi tocesc degetele până la os, 
agăţându-mă de o slujbă funcţionărească dominată de bărbaţi, 

nu să-mi pun viaţa în pericol pentru o mână de idealuri. Își 
întinse picioarele în faţă și, pentru o clipă, am avut impresia că 
ne aflam din nou la Londra, bând bere în apartamentul nostru, 
discutând despre ce ne va aduce viitorul. Ştiam că ţie nu-ţi păsa 
de asta. Și, un timp, am crezut că puteam să trăiesc și fără bani. 
Nu am putut. 

Nu am spus nimic. Rămăsese tăcută vreo patruzeci de minute 
și am crezut că aţipise. Apoi a spus: 

— Cred că-ţi voi spune câte ceva despre cei pentru care 
lucrez. 

— De ce te-ai răzgândit? 

— Tu chiar crezi că Firma are de gând să te primească înapoi? 
Chiar dacă îi ajuţi pe cei de acolo? Cel mult, te vor ierta. Cel 
mult. Însă nu te vor mai lăsa niciodată, niciodată, să lucrezi 
pentru ei. Nu vor mai avea încredere în tine. Nu vor crede că 
poţi urma niște ordine. Ordinele îi păcălesc pe toţi. 

— Îmi spui asta pentru că vrei să-mi oferi o slujbă? 

Ea își întinse un picior. 

— Privește-o ca pe un colac de salvare. Eu cred că Firma ne 
va omori, pur și simplu, pe amândoi, după ce-și vor termina 
treaba. 

— Nu. 

— O, nu o vor face în mod oficial. Dar în interiorul ei există și 
grupuri lipsite de scrupule. 

Am privit-o cu intensitate. Era, oare, cu putinţă să mă fi 
înșelat atât de mult, atâta timp? Acest gând mi se înfipse în 
piept și în minte. 

— Nu am fost de ajuns pentru tine. Faptul că te-ai căsătorit cu 
mine nu a fost de ajuns, am spus. 

— Căsătoria cu tine... Căsătoria cu tine a fost alegerea 
corectă. Te-am iubit. A fost un gest de optimism. 

— Nu cred că m-ai iubit. 

Ea ridică o mână, își suflecă mâneca și am văzut, pe braţ, un 
șir de trei arsuri rotunde și profunde. 

— A fost preţul pe care l-am plătit pentru că ţi-am dat acel 
telefon care te-a scos din birou. Edward a considerat că l-am 
trădat, lăsându-te în viață. O Patsy”! moartă este mai bună 


51 Patsy Cline (1932-1963) - cântăreață de muzică country care a cunoscut gloria în 
era denumită „Nashville Sound”, la începutul anilor '60. A murit tragic, la doar 30 de 
ani, în urma unui accident aviatic. Este considerată una dintre cele mai mari voci ale 

decât una vie, care poate să nege și chiar să dovedească o 
înscenare. 

— Dar tu chiar mi-ai făcut o înscenare! 

— Erai în viaţă. Știam că Firma s-ar putea să-ți dea drumul, că 
aveai o șansă. Mai bine în închisoare decât în mormânt. 

— De ce nu am fost de ajuns pentru tine? Nu am fost un soţ 
bun? 

— Nu are cum să-ţi pese de părerea mea. 

Am dat să răspund și ea ridică o mână. 

— Nu, nu-ţi pasă de mine. Imi dau seama ce urmarești cu 
discuţia asta. Te gândești la copil. Zâmbi, după care zâmbetul i 
se stinse. Atuul meu. 

— Nu vorbi despre Daniel în felul acesta. 

— Știu. Este o fiinţă omenească. Care a crescut în mine timp 
de nouă luni. Își trecu mâna peste buze. Când am aflat că eram 
însărcinată, îți amintești...? 

Era un semn al psihozei de care suferea, m-am gândit, faptul 
că mai trebuia să mă întrebe dacă-mi aminteam. 

— Îmi amintesc. 

Era chiar după masa de seară; făcuse un test de sarcină, fără 
să-mi spună că avea anumite bănuieli. Și îmi arătase testul cu 
acel mic semn „plus” afirmativ, iar eu strigasem de bucurie, și 
urlasem, iar pe faţa ei apăruse un zâmbet uluit. 

— Ei bine, gândisem atunci, asta este. De acum înainte nu voi 
mai lucra pentru Novem Soles. Voi renunţa. Îmi voi acoperi 
urmele, mă voi opri și nimeni nu va afla vreodată că am vândut 
frânturi de informaţii. Voi naște copilul, îl voi iubi pe Sam și 
aceasta va fi viața mea adevărată. Işi frecă buza și își cobori 
privirea. Dar ei nu te lasă să pleci. Doar n-o să le scrii o cerere 
de demisie. Mi-au spus că te vor omori. 

Nu am spus nimic. 

— Deci așa. Aveam de ales între a te lăsa să mori și apoi să 
trebuiască să duc o viaţă pe care nu o doream, cu un copil, sau 
să continui să lucrez pentru ei și să caut o modalitate de a scăpa 
și de a te scăpa și pe tine. 

— Ai fi putut să vii să ne spui că aveai probleme. Să fi 
cooperat cu noi. In schimb, te-ai folosit de mine, te-ai folosit de 
copilul nostru. 


muzicii secolului XX, iar viaţa și cariera sa au făcut obiectul a numeroase cărți, filme, 
documentare și chiar piese de teatru. Sursa: Wikipedia. (n.tr.). 

— După explozia bombei nu mai puteam să mă întorc. Nu 
puteam să fac închisoare. 

— Sunt și lucruri mai rele decât închisoarea. 

— Este o ameninţare? Tu nu-mi vei face rău. O urmă de 
zâmbet i se ivi pe chip. Nu-mi vei face rău. Ești un om 
cumsecade. lar eu sunt mama copilului tău. . 

— Unde ai născut copilul? am întrebat-o. Imi ești datoare cu 
asta, Lucy. Spune-mi! 

— Nu-ţi sunt datoare cu nimic. Ți-am salvat viaţa. Suntem 
chit. 

— În Maine, în apropiere de Damariscotta, există un aerodrom 
al Firmei. Dacă le cer piloților să aterizeze acolo, o vor face. 

— Credeam că mergem la New York. 

— Nu. Cred că ar fi mai bine să te duc înapoi la Firmă. 

— Sam, am făcut o înţelegere. Tu îl oprești pe Edward, eu 
sunt liberă să plec. 

— Dar spui că nu știi unde se află. Pun pariu că Firmei îi vei 
spune. Pot să pariez că ei te vor face să vorbești. 

— Dar armele... 

— Fiul meu are prioritate. Poate că oamenii ăştia nici nu și-au 
stabilit încă ţintele. Poate că cele cincizeci de persoane servesc 
doar ca să vadă dacă pot să codeze un cip; ar putea nici să nu 
fie ţinte, ci numai mostre de ADN pe care le-au furat de la ei, 
cine știe cum. Mi-am încrucișat braţele. Abia aștept să văd ce va 
face Howell când va pune mâna pe tine. O, eu am fost doar 
exercițiul de încălzire, iubito. Tu ești felul principal. L-ai pus într- 
o lumină foarte proastă. Nu există atâta furie-n iad, câtă există 
în sufletul unui funcţionar tras pe sfoară. 

— Te va omori și pe tine. 

— Nu, eu voi obţine iertarea. Va spune că m-a autorizat în 
secret sau vreo altă minciună. Eu voi fi absolvit. Va avea 
trădătorul la îndemână. 

— Firma nu te va lăsa să aterizezi pe aerodromul ei, spuse ea. 

M-am ridicat în picioare. g 

— Peste cinci minute aş putea lua legătura cu Howell. Imi va 
da autorizația necesară. 

— Nu ai fost întotdeauna atât de încăpățânat. 

— Unde ai născut copilul? Spune-mi asta și ne vom continua 
drumul către New York. 

Se hotărî să mă creadă. 


VP - 351 


— La Strasbourg. La o clinică particulară care se numește Les 
Saintes. Pe data de zece ianuarie. l-am dat numele Julien Daniel 
Besson. 

— Cine l-a luat de acolo? 

— O femeie. 

— Cum arată Daniel? 

— Toţi bebelușii seamănă cu Winston Churchill la început. Dar 
are ochii tăi, Sam. 

— Cum îl cheamă pe traficantul de copii? 

— Edward nu mi-a spus. Nu știu. Așa m-au ţinut legată de ei. 
Asta era asigurarea lor. 

— Și ţi-au dat bani pentru fiul meu? 

— Al nostru... 

— Tocmai ţi-ai pierdut dreptul să-l numești „al tău”, Lucy. Să 
nu mai spui niciodată că este copilul tău. 

— Nu, nu spune asta. 

— l-ai lăsat să-l ia și să-l vândă. Dumnezeule! 

Mă privi fix și își dădu seama că înțelegerea dintre noi căzuse, 
că nu o voi lăsa niciodată să plece dacă nu-mi recuperam fiul. 

— Ce se va întâmpla cu mine? întrebă ea. 

— Îmi spui tot ce știi, după care le spui și celor de la Firmă tot 
ce știi. Vreau ca numele meu să fie reabilitat. 

— Numele nu-ţi va fi reabilitat niciodată, în vecii vecilor. Sam, 
va exista întotdeauna cineva la putere care va crede că tu ai 
știut. Că, eventual, nu ai făcut nimic greșit, însă că ai știut cu ce 
mă îndeletniceam și ţi-ai ţinut gura. Fie în speranţa că voi 
înceta, fie în speranţa că nu voi fi niciodată prinsă. Eşti un soţ 
bun. Asta a făcut din tine un agent prost. 

— Mă voi concentra, atunci, să fiu un bun profesionist. Unde 
livrează Edward cipurile pentru arme? Unde anume, în New 
York? Cooperează cu mine și te voi apăra în faţa Firmei. 

Ea se gândi la propunerea mea și timp de câteva secunde 
lungi nu se auzi decât vuietul motoarelor. 

— La Stadionul New Yankee. Din moment ce Edward a- 
ncercat să mă omoare, probabil a crezut că voiai să mă 
capturezi și a vrut să-și protejeze planul. Dacă va crede că am 
murit, nu-și va schimba intenţia. 

— La ce oră are loc întâlnirea? 

— La ora opt, în seara asta. La începerea jocului. Sezonul este 
abia la început. 

Am  privit-o. M-am gândit la ultima dimineaţă petrecută 
împreună, la viaţa noastră atât de normală, la viața noastră care 
fusese o asemenea minciună încât simţeam că nu mai am aer în 
plămâni. 

Spuse apoi, cu multă blândeţe: 

— Îți mai aduci aminte când te-am întrebat ce mi-ai spune 
dacă ai ști că aceasta este ultima noastră zi împreună? Dacă am 
fi știut că o anumită zi va fi ultima pe care o vom petrece 
împreună? 

Mi-am adus aminte. 

— Ți-aș fi spus orice altceva în afară de adio. Nu aș fi vrut să- 
ţi spun niciodată adio. 

Ea mă privi și nu mi-am dat seama dacă ochii îi erau plini de 
lacrimi sau mi se părea din cauza luminii difuze din cabină. 

— Cred că acum îmi voi lua adio de la tine, Sam. 


96. 


Lucy și cu mine am ieșit cu bine din avionul privat. 
Documentele noastre au fost ștampilate, iar autorităţile vamale 
ne-au făcut semn să trecem. Vă mulţumesc, Kenneth și 
echipajul de zbor. Frontierele! Oare mai au vreo importanţă în 
zilele noastre? 

Am ieșit din aeroport și am mers de-a lungul aleii scurte. O 
mașină opri lângă noi și am împins-o pe Lucy pe bancheta din 
spate, după care m-am urcat și eu. Telefonasem dinainte. 

— Salut! spuse August Holdwine. 

— Tipule cumsecade, tocmai ai comis un suicid profesional, 
spuse Lucy în timp ce el scotea mașina din curbă. 

— Sfaturile tale în privinţa carierei sunt neprețuite, spuse el. 
Ce mai faci, Lucy? 

— Ar fi trebuit să mă mărit cu tine. Nu cu Sam, spuse Lucy. 

— Fii cuminte. Creditul pentru prinderea ta îi va reveni lui 
August, am spus eu. 

— Tu nu te predai Firmei? 

Lucy își întoarse capul să se uite la mine. 

— Nu, eu mă duc să-l recuperez pe copilul nostru. August, îţi 
multumesc încă o dată. 

August îi aruncă o privire lui Lucy prin oglinda retrovizoare. 

— Am crezut întotdeauna că nu era bine să am încredere în 
tine. Urăsc să am atât de des dreptate. 

Simţeam cum Lucy se pregătea să intre în defensivă. 

— Și tu trădezi Firma când te dai atâta peste cap ca să-l ajuţi 
pe Sam. 

August spuse: 

— Ai o imaginaţie limitată, Lucy. Unii oameni din Firmă ar fi 
întru totul de acord cu ceea ce fac. Atâta vreme cât te înhaţ pe 
tine. 

Lucy deschise și apoi închise gura. 

— Vrei să spui că beneficiem de ajutor? l-am întrebat eu. 

— Nu. Nu sunt decât eu, răspunse August. 

Nu eram sigur cât de duri puteam fi noi doi. Eu fusesem rănit, 
iar August fusese împușcat în braţ. Nu eram niște tipi prea 
nărăvași. 

Lucy părea să cântărească aceste spuse, ca și când ar fi 
rămas suspendate în aer deasupra capului lui August. 

— Unde este Howell? l-am întrebat. 

— A fost convocat la Langley. Orice tehnologie ai aflat că ar 
deţine indivizii ăștia, să știi că ea a stârnit deja o furtună. 

— Întâlnirea are loc peste o oră, spuse Lucy. Îți sugerez să 
conduci ceva mai repede dacă te grăbești atât de tare să faci pe 
eroul. 

— Trebuie să existe un motiv pentru care se întâlnesc tocmai 
la Stadionul Yankee, spuse August. 

— O demonstraţie, am spus. Vrei să arăţi că un glonţ poate, 
într-adevăr și negreșit, să localizeze o singură ţintă printre mii 
de oameni? O mulţime este modalitatea cea mai bună de-a 
dovedi că ai dreptate, fără niciun dubiu. Dar atunci cine e ţinta? 

— Oricare dintre jucătorii vedetă, spuse August. lar 
guvernatorul trebuia să dea prima lovitură, am verificat, însă a 
fost nevoit să contramandeze. 

M-am uitat la Lucy, gândindu-mă la fotografiile copiilor pe 
care le văzusem în calculatorul lui Zaid. 

— Copii. Oare au de gând să omoare un copil la meciul ăsta? 

Lucy spuse: 

— Ti-am zis, nu știu nici dacă are într-adevăr loc vreo 
demonstrație. Asta a stabilit Edward împreună cu cumpărătorul. 
Mie, una, mi se pare extrem de riscant. 

L-am întrebat pe August: 

— Cunoști pe cineva la NYPD52? 

— Da, însă dacă le cer ceva, vor vrea să știe din ce sursă 
deţin acele informaţii. Și se presupune că sunt în concediu. 

— Ei știu asta? 

— Probabil că nu. 

— Să le spunem că este un pont anonim. Sună-i. Află dacă 
urmează să vină vreun grup de copii pe stadion. 

August îl sună pe omul lui de legătură de la poliţie. 

— Salut, locotenente Garcia, sunt August Holdwine de la 
biroul CIA din Manhattan. Pauză. Da, sunt bine, mulțumesc. Cam 
trec peste canalele de comunicare oficiale cu chestia asta, dar 
m-am gândit că ar fi mai bine să vorbesc direct cu tine. Vine și 
vreun grup de copii la meciul de astăzi? Ascultă la telefon. E-n 
regulă, nu, nu-ţi pot da mai multe detalii. Ascultă din nou. Poţi 
să-mi faci un rezumat? 

— Dacă te vede Edward, îl va ucide pe fiul nostru, spuse Lucy. 
Îți spun ca să știi. 

— Nu și dacă va fi prins mai întăi. 

— Nu m-aș încumeta să risc, spuse ea, de parcă eu aș fi fost 
părintele cel rău. 

August închise telefonul. 

— Douăzeci și șapte de grupuri de copii se vor afla azi acolo, 
de la orfanii aduși de la un orfelinat catolic din Queens, la 
cercetași - fete și băieţi - și la grupuri de copii preșcolari. Vor 
întări securitatea în jurul lor, însă Garcia are nevoie de mai 
multe amănunte. 

— Nu cunoaștem nici noi mai multe amănunte. 

— Chestia asta începe să atragă atenţia oamenilor, Sam. 
Întorcându-se spre mine în mașină, August îmi aruncă o privire. 
Presupun că poliţia va dori stea de vorbă cu mine când voi 
ajunge la stadion. Nu te pot susţine, dacă pălăvrăgesc cu 
Garcia. Vor vrea o evaluare a riscurilor... 

— Bine. Am ridicat mâna. 

— De parcă un poliţist ar putea opri glonțul acela, odată ce a 
fost tras. Nimic nu poate face asta, spuse Lucy. 

— ÎI găsim înainte de-a apuca să tragă vreun foc, am spus eu. 

— Riști viaţa copilului nostru pentru a salva vieţile unor 


52 New York City Police Departament - Departamentul de poliție al orașului New York. 
(n.tr.). 

necunoscuţi, spuse Lucy. Ar fi trebuit să te omor în Amsterdam, 
Sam. Cel puţin copilul ar fi fost în siguranță. Dacă greșești... 

Greșisem atât de mult, în atâtea privințe. Nu puteam să 
greșesc și acum. 


97. 


— Mă aştept să fie singur, spuse Edward la telefon. Ai mostra 
lui? În caz că îmi va trebui? 

— Da. Am luat această măsură de precauţie. Ne vedem în 
curând, Edward, și aștept cu nerăbdare demonstraţia. 

— Da, cred că lumea întreagă va fi impresionată, spuse 
Edward. 

Un soare strălucitor mângâia orașul New York; cerul era de un 
albastru imaculat. Se simţea fericit. Ajunsese aproape de 
sfârșitul trudei depuse de-a lungul unui drum foarte întunecat. 
Spre surprinderea lui, Yasmin îi lipsea. O formase, o modelase 
într-o persoană extrem de utilă pentru el și se întreba dacă nu 
cumva renunţase la ea prea ușor. A, în curând va avea suficienți 
bani încât să poată atrage o femeie care va necesita mult mai 
puţin efort pentru a o supune voinţei lui. 

Ce zi minunată era aceasta, în care să dovedești că frica 
făcea minuni! 


98. 


Era o după-amiază superbă în New York. Soarele zâmbea, 
înţelept ca un sfânt. August avea deja biletele, așa că ne-am 
făcut loc prin mulţime. 

Telefonul lui August sună. El răspunse și ascultă. 

— Da, nu am mai multe informaţii, Garcia. Copii. Nu știu cât 
este de credibil. Nu-ţi poţi asuma riscul, totuși... mda. Ce? Ce? 
Hm, bine. 

Închise telefonul. 

— Garcia a trebuit să plece; se ocupă de echipa de securitate 
a guvernatorului. 

— Parcă spuneai... 

— S-a răzgândit. Guvernatorul a venit aici ca să execute acea 
aruncare, spuse August. Se pare că fiul lui l-a implorat s-o facă. 

Guvernatorul statului New York se apropia de cincizeci de ani, 
era un bărbat pe nume Hapscomb, popular însă lipsit de planuri 
de accedere mai sus în ierarhia instituţiei. 

— Asta este, am spus. Mai mult ca sigur că, dacă vrei să 
demonstrezi eficiența unei arme, vei ucide o persoană publică. 

Uciderea unui guvernator, însă, nu ar fi avut același impact ca 
uciderea unui președinte sau a unui lider religios. Părea o 
punere în scenă prea modestă pentru ambițiile lui Edward, mai 
ales când era vorba de o armă atât de puternică. Și niciunul 
dintre oamenii din fotografii nu era politician, cel puţin eu nu 
recunoscusem niciunul. 

Am urmărit cum miile de spectatori își ocupau locurile. Jocul 
avea să înceapă peste numai câteva minute. Am scanat 
amfiteatrul stadionului, încercând să descopăr un loc potrivit din 
care ar fi putut să tragă un lunetist. Dar detaliile legate de 
securitate vor fi inclus deja supravegherea acestor locuri. 

Lucy văzu ce făceam și scutură din cap. 

— Atât timp cât se află în raza de acţiune a armei, Edward nu 
are nevoie să aleagă cu atenţie poziţia potrivită pentru a trage 
în guvernator, spuse ea. Este suficient să deschidă focul. Glonţul 
va face apoi cam tot ce trebuie, dacă nu apare nimic care să-i 
împiedice traiectoria. 

— Dacă livrează și armele tot pe stadion, atunci are nevoie de 
un loc izolat. 

O pusesem pe Lucy între noi, ţinând-o ferm de braţ, 
conducând-o prin mulţime, iar August o ţinea de braţul celălalt. 

Cincizeci de arme. Cincizeci de gloanțe. Cincizeci de state. 
Cincizeci de guvernatori? Dar niciunul din oamenii din acele 
fișiere nu era guvernator. 

— Aceasta este demonstrarea calităţii produsului, corect? lar 
după aceea, cumpărătorul va trece la ţintele următoare. 

— Ai omis celălalt avantaj, cel al sincronizării armei, spuse ea. 
Doamne, Sam, te credeam mai deștept. 

Orice nebun putea comite un asasinat. Nebunii chiar au făcut 
acest lucru secole de-a rândul. Insă acum, cu armele acestea... 

— Cu cincizeci de astfel arme acţionate simultan, poţi lovi o 
mulțime de ţinte, am spus eu. Asasinat în masă. Dacă omori un 
guvernator, toţi ceilalți vor fi mai bine păziți. Dacă îi omori pe 

toți în același timp și... 

— Ce va însemna așa ceva pentru ţara asta? întrebă Lucy. O, 
ar stârni o adevărată undă de șoc! Cum să te aperi împotriva 
unei astfel de arme? Și ce efect psihologic va avea acest lucru? 
Toţi guvernatorii, uciși la un interval de câteva minute unul de 
celălalt. Cei care îi vor înlocui, uciși și ei peste o lună. Atunci 
nimeni nu se va mai grăbi să ocupe posturile acestea, nu-i așa? 
Provoci un șoc uriaș sistemului politic dacă nu poţi garanta că 
liderii săi vor rămâne în viaţă. Ce se va întâmpla cu America 
dacă rezerva ei de lideri politici se va subţia cu rapiditate, dacă 
nimeni nu va mai conduce ţara pentru că ar urma să fie ucis? 
Asta va face ca lumea să devină mai fragilă. Retelelor 
infracționale le va fi atunci mai ușor să acţioneze, să facă încă și 
mai multe fărădelegi. Poate chiar să preia conducerea. 

Lucy zâmbi. 

— Ştii că pe unele regiuni din Columbia, Moldova, Pakistan au 
pus stăpânire escrocii. De ce nu și aici? De ce nu și în Occident? 

— Cine este cumpărătorul? 

L-am urmărit pe August coborând grăbit spre terenul de joc. 
Nu așteptase să audă mai mult. Se îndrepta direct spre teren și 
spre personalul de securitate al guvernatorului Hapscomb. 

Am studiat stadionul cu atenție. 

— Lasă-mă să plec și-ţi voi spune unde este, spuse Lucy. 

— Copilul? 

— Nu, la Edward mă refer. Nu poţi avea totul, Sam. Locul în 
care se află copilul îl păstrez secret. 

Știa. Știa unde era copilul și mai știa unde era locul de 
întâlnire. Fir-ar să fie de treabă! 

— Spune-mi! Am apucat-o de umeri. Lucy, pentru Dumnezeu, 
nu face asta. Spune-mi! 

— Hei, amice! bubui o voce de bas în spatele meu. Am privit 
peste umăr. Trei inși cu gâtul gros, tunși scurt. Două sute și 
ceva de kilograme de mușchi care se zgâiau la mine. 

— Nu este nevoie să vorbești cu doamna în felul acesta. Dă-i 
drumul la braţ, spuse cetăţeanul responsabil. 

— Doamna este răul întruchipat și oricum chestia asta nu te 
privește, am spus. 

Cetăţeanului responsabil nu-i trecuse prin minte că, într-o 
lume a egalităţii de șanse, o femeie putea fi răul întruchipat. 

— Las-o în pace, spuse el, fără să se descurajeze. 

Lucy începu să geamă, ca și când ar fi durut-o. 

Mardeiașul mă lovi. Cu forţă. Am văzut lovitura venind și m- 
am ferit, însă tot mi-a atins faţa. Lucy îmi dădu un șut puternic 
care mă nimeri în claviculă. 

Am dat drumul strânsorii. Ea fugi. Am văzut cum se îndrepta 
spre zona mai vastă a lojelor private. 

Acestea ar putea fi perfecte. Înălţate. Private. Cobori un 
geam, tragi un foc și pleci, profitând de haosul care urmează. 

Cetăţeanul responsabil mă înhăţă. 

— Ești terminat, ticălosule. 

Am văzut doi polițiști venind în fugă spre noi, așa că am jucat 
rolul victimei. Am ţipat. 

— Vă rog, ajutaţi-mă, ajutaţi-mă, a luat-o razna! 

Chiar și o urmă de subtilitate se dovedește utilă. Asta a 
schimbat întrucâtva reacţia polițiștilor; individul care se legase 
de mine părea ameninţarea cea mai mare. Nu este niciodată 
bine să pari amenințarea cea mai mare. Firește, însă, că polițiștii 
aveau să ne pună la pământ pe amândoi. Nu puteau risca să 
procedeze altfel. 

Poliţiștii - unul trupeș, celălalt costeliv - ne-au pus la pământ. 
Mie mi-a revenit cel costeliv - o lovitură puternică, hotărâtă și 
omul căzu în genunchi. l-am smuls arma din toc, i-am tras un 
pumn în gât și-am luat-o la fugă prin mulţime cu arma ridicată. 
Celălalt poliţist nu putea risca să tragă din cauza mulţimii de 
oameni care se interpunea între noi. 

Am zărit-o pe Lucy. Apoi am auzit un vuiet ridicându-se din 
mulțime. 

Am riscat să arunc o privire spre stadion. Și l-am văzut pe 
August năpustindu-se pe teren chiar în momentul în care 
guvernatorul stătea pe movilă alături de un adolescent, fiul 
său probabil, pregătit să dea prima lovitură. 

Ideea m-a lovit ca un trăsnet. 

Fiul lui. Fiul lui! Nu era nicidecum vorba despre guvernator. Și 
nici despre toţi guvernatorii care vor urma. 

Țintele erau copiii lor. Soții lor. Soţiile lor. 


55 La baseball, mingea este lansată de pe o movilă situată exact în centrul 
„diamantului” un pătrat cu latura de 28 de metri, de unde jucătorii bat mingea și pe 
unde trebuie să alerge pentru a marca. (n.tr.). 

Lângă spaţiul în aer liber din zona lojelor private a stadionului, 
era un bar interior cu vedere spre prima bază, închis pentru 
renovare. Niciun loc de pe stadion nu este mai pustiu decât un 
bar închis. lnăuntru, cumpărătorul privi spre teren și spuse: 

— Să începem. 

Sosise timpul să înceapă o audiție ieșită din comun. Edward 
se gândi, într-o străfulgerare a memoriei, la prima oară când se 
aflase în luminile rampei, cu mintea înfierbântată de replicile 
corecte, nerăbdător să pretindă că era o persoană cu totul 
diferită. 

Edward cobori puţin fereastra barului închis și așeză arma în 
deschizătura creată. Arma nu avea cătare; nici nu avea nevoie 
de una. Nu voia, însă, să riște ca demonstraţia să iasă prost, așa 
că ţinti spre movilă. Și-l văzu pe bărbatul solid și blond care se 
năpustea pe teren, ţinându-l, profesionist, cu braţele la distanţă 
pe un poliţist care încercase să-l oprească. 

O interferenţă. Nu! Edward apăsă trăgaciul fără să ezite. 

Guvernatorul Hapscomb îl văzu pe bărbatul care alerga - 
strigând că era agent CIA - trecând razant pe lângă un agent de 
pază rătăcit pe acolo, auzi freamătul în creștere al mulțimii și, 
dacă ar fi fost de unul singur, l-ar fi țintuit pur și simplu cu 
privirea pe atacator, făcându-l să se răzgândească. Dar era 
împreună cu fiul lui de treisprezece ani, Bryant, și nu suporta 
gândul că acesta ar putea fi rănit. Așa că se aruncă peste 
băiatul surprins, pentru eventualitatea în care nebunul în 
costum elegant ar fi fost înarmat, chiar în clipa în care glonţul fu 
tras peste capetele miilor de spectatori, nanosenzorii săi 
căutând singura potrivire perfectă printre miile de posibilităţi. 

e 

Am observat străfulgerarea de la marginea nivelului principal 
în aer liber al lojelor private, printr-o fereastră întredeschisă din 
apropierea zonelor cu scaune. Chiar acolo unde se îndrepta și 

Lucy, la câteva rânduri mai sus de mine. 

Am prins-o și i-am lipit pistolul poliţistului de coaste. 

Am răsucit-o, ca să pot vedea și movila de pe teren. Din 
mulțimea compactă izbucniră ţipete. Guvernatorul și fiul său se 
prăbușiseră pe movilă și nu mai mișcau, iar August era îngropat 
sub un morman de polițiști. 

— Dă-mi drumul! ţipa Lucy. Dă-mi drumul și-ţi voi spune unde 
se află copilul! 

— Spune-mi atunci! 

Nu reușisem să opresc glonţul lui Edward. 

Eșuasem. 

Ea îmi trase un pumn în maxilar. Eu nu voiam să-i dau drumul 
și ne-am lovit de balustradă. 

e 

— Sam Capra, spuse cumpărătorul. Acolo. 

Edward își dezlipi privirea de la movilă. Nu reușea să-și dea 
seama dacă băiatul lui Hapscomb fusese nimerit sau nu. 
Sudoarea i se prelingea peste coaste. Ejectă cipul și introduse 
unul nou. Arma zbârnâi când corespondenţa ADN-urilor fu 
realizată, glonţul căpătând de acum o viaţă proprie. Procesul de 
codare va fi finalizat atunci când va apărea lumina verde. 

Nu mai avu răbdare să aștepte. Edward ridică arma și trase. 

e 

— Spune-mi! am zis eu, strângând-o mai aproape. Ne-am 
răsucit, Lucy luptându-se cu mine. 

— Daniel este în... după care înțepeni. Am auzit impactul 
metalului care-i lovea trupul și Lucy se prăbuși în braţele mele. 

— Nu! Am ţipat. Nu!! 

e 

— Nu a mers prea bine. Edward trebuia să-și aleagă cuvintele 
cu atenție, sau afacerea avea să cadă. Cred că guvernatorul a 
fost nimerit de glonțul destinat copilului. S-a aruncat peste el 
chiar în momentul în care am tras. Nu este o situaţie standard, 
din moment ce de regulă tragem fără somaţie... 

Se întoarse spre cumpărător și un cuţit îi crestă fulgerător 
gâtul. Edward se împletici, încercând să-și astupe rana cu mâna 
când sângele țâșni. Inutil. Se lovi de perete și gândi: „nu, nu, mă 
doare” și „mi-e frică, mi-e frică”... 

Cumpărătorul se îndepărtă de sângele care ţâșnea. Observa 
cum panica creștea nu numai printre cei aflaţi în apropierea 

terenului, ci și într-o zonă apropiată, acolo unde nimerise al 
doilea glonţ al lui Edward. Nici urmă de Lucy. Nici urmă de Sam 
Capra. 

Luă servieta cu cipurile ADN. Tehnologia putea fi întotdeauna 
perfecționată. Această demonstraţie părea să fi fost dusă la 
extrem. Nu-i nimic. Timpul era de partea sa. Resursele erau de 
partea sa. Existau atâtea rețele de escroci: programatori, 
hackeri, oameni de știința, asasini - toţi vor fi dornici să-l ajute 
să perfecționeze prototipul lui Bahjat Zaid. 

Avea cipurile, iar armele vor ajunge și ele în următoarele 
câteva zile. Va prelua el livrarea și, chiar dacă prototipurile 
acelea s-ar fi pierdut, putea să reproducă oricâte arme i-ar fi 
trebuit în baza celei pe care o deţinea deja. Și nici nu 
transferase banii. Plie arma; aceasta se retractă într-un tub lat 
de metal pe care îl puse în servietă. 

Erau și zile mai proaste ca asta. 

leși din bar; mulţimea cuprinsă de panică se îngrămădea, 
claie peste grămadă, și nimeni nu-l observă grăbindu-se spre 
ieșire cu o sprinteneală abilă. Mii de oameni începură să se 
reverse din peluze, poliția încercând să înjghebeze o evacuare 
ordonată. 

Era aproape de poarta de ieșire, când auzi o voce spunând: 

— Salut, Howell. 

Howell își tinu bagajele aproape de el. Încruntarea lui plină de 
nemulțumire îmi spunea că putea să simtă pistolul din coaste. 

— Fă o mișcare și ești un om mort, am spus. 

— Deci, așa. Te predai. 

— Nu încerca să mă prostești. Tu ești cumpărătorul. 

Howell inspiră adânc. 

— Dacă mă omori, moare și Mila. 

— Ea ar numi asta un târg cinstit, am spus. 

El continua să aștepte. Și eu la fel. Aveam grijă să ţin arma 
ascunsă sub un pliu al jachetei. 

— Ţi-ai lăsat soţia să moară? întrebă Howell. 

— Nu mai este soția mea. 

— A! 

— Cine ești tu? 

— Howell. 

— Cine ești tu cu adevărat? Pentru cine lucrezi? 

— Pentru Firmă. 

— Nu este adevărat. Firma l-a angajat pe Zaid ca să creeze 
aceste arme. Le-ai fi primit fără să trebuiască să le furi. 

Howell se folosise de Edward ca să le fure. Bineînţeles! Dacă 
armele ar fi fost furate înainte de a fi livrate, Howell nu ar fi fost 
bănuit niciodată. Mă urmărise ca să mă împiedice să găsesc 
armele sau poate că sperase să-i tragă clapa lui Edward și să le 
fure înainte de-a trebui să plătească milioane bune pe ele. Și se 
folosise de mine ca să vadă dacă puteam da de urma armelor, 
făcând această treabă murdară în locul lui. 

— Lucrez cu o jumătate de normă, mă corectă el. Mai amo 
slujbă. Și am avea nevoie de un om ca tine. 

— Novem Soles. M-ai întrebat dacă auzisem de așa ceva 
pentru că voiai să știi dacă Lucy vorbise. Nu pentru că erai pe 
urmele lor. Tu, de fapt, protejai Novem Soles. 

— Sam, înțelegerea aceea... 

Doamne, toată lumea voia să facă o înţelegere! Mă săturasem 
de atâtea înțelegeri. 

— Nu! Unde este Mila? Trecuserăm de porțile stadionului și ne 
îndreptam spre parcare. 

— Este în curs de interogare. Vrem să știm diverse lucruri 
despre tine, tot așa cum vrei și tu să știi diverse lucruri despre 
noi. 

— Aţi făcut-o pe Lucy să trădeze. Ea a lucrat pentru voi. Asta 
era cel mai rău. Howell o folosise. Ea își primise ordinele de la 
cineva din interiorul Firmei. Am crezut-o. Nu știuse că pusese o 
bombă în biroul de la Londra până în ultimul moment, când 
Edward ieșise din mașină să se asigure că detonatorul va 
funcţiona, iar ea mă sunase pe mine... 

Howell îmi adresă echivalentul unei ridicări din umeri. 

— Unde este fiul meu? 

— Nu știu. 

— Nu mă minţi. Spune-mi doar unde se află fiul meu. 

— De fapt, chiar nu știu. Soţia ta s-a ocupat de toate 
aranjamentele cu traficantul de copii. 

— Ea mi-a spus altceva. 

— Și tu ai crezut-o? Howell își drese vocea. Asta este mașina 
mea. 

Am intrat înăuntru, el mutându-se de pe locul pasagerului, eu 
ținând arma îndreptată asupra lui, stând pe locul din spate. 

— Da, acum o cred. Ticălosul ești tu, Howell! Tu ești regele 
ticaloșilor. i 

— Pot face să nu mai ai probleme, Sam. Iți pot reabilita 
numele. Pot înceta să mai fiu cel care te interoghează și să 
devin cel pe care-l stimezi. Ne debarasăm de Mila. Tu uiţi de 
armele astea. Pot face Firma să spună că te-ai infiltrat într-o 
grupare periculoasă, în Olanda. Vom spune că erai într-o 
misiune secretă, iar noi am descoperit că soţia ta era, ei bine, 
trădătoarea care este. Își întoarse spre mine privirea 
inexpresivă. Te pot ajuta chiar și să-ţi găsești copilul. 

— Ne vom preface, cu alte cuvinte, că nu s-a întâmplat nimic, 
niciodată. Expresia lui preferată, pe care o folosise în prezenţa 
mea în închisoarea aceea îndepărtată în care eu fusesem sigurul 
deținut. 

— Exact, spuse Howell. 

— Nu, am spus eu și l-am împușcat. Glonțul îi străpunse 
inima, iar el tresări. Zgomotul împușcăturii fusese puternic, însă 
nu se afla nimeni în imediata apropiere a mașinii în acel 
moment. Imediat după aceea, un grup de cercetași trecu grăbit 
pe lângă noi și băieţii ne aruncară o privire, mie și lui Howell, în 
mașină. El stătea drept, cu capul ușor aplecat, ca și când ar fi 
ațipit puţin, ca și când împușcătura aceea, ca să folosesc 
expresia lui favorită, nu se întâmplase niciodată. Am coborât din 
mașină și m-am îndepărtat de el, pierzându-mă în mulţime. . 

Dă-mi drumul. Acum voi da drumul la tot. La absolut tot. In 
totalitate. S-a sfârșit. 

Atunci când, imediat după un atentat la viaţa unui oficial 
guvernamental, un director executiv al Firmei moare în parcarea 
unui stadion de baseball, cazul este luat de la NYPD și Firma 
preia conducerea investigaţiei. Firma a fost cât se poate de 
interesată de gloanţele cu nanotehnologie integrată, de armă și 

de declaraţiile de expediere ale unui container cu ţigări. 

Cele cincizeci de persoane pe care le văzusem în calculatorul 
lui Zaid erau, într-adevăr, copiii și soţii guvernatorilor statelor 
americane. Nimeni nu-i mai urmărește acum ca să-i ucidă, iar ei 
pot dormi în siguranţă în dormitoarele lor din colegii, în paturile 
sau leagănele de acasă. Inclusiv Bryant Hapscomb, care fusese 
protejat de trupul tatălui său; glonțul nu reușise să-și modifice 
traiectoria suficient de rapid. 

Mii de persoane au participat la funeraliile guvernatorului. 
Murise pentru a-și salva copilul, deși lumea credea că fusese 
vizat guvernatorul. Nimănui nu-i trecea prin cap că un băiat de 
treisprezece ani fusese ținta reală și că guvernatorul se 
aruncase doar peste copilul lui, acoperindu-l chiar în fracțiunea 
de secundă în care Edward apăsase pe trăgaci. 

La câteva zile după împușcăturile de pe stadion stăteam la 
Masa Rotundă a unui bar din New York, un loc elegant care se 
numea Bluecut, și beam un Boylan Bottleworks Ginger Ale, 
berea mea preferată, așteptând ca Mila să-și facă apariţia. Barul 
era situat la marginea Bryant Park, nu departe de agitația din 
Times Square, și era o frumusețe. O curbură perfectă din 
mahon, scaune frumoase, instrumentele potrivite pentru a ridica 
crearea cocktailurilor la rang de artă. 

O privire aruncată în interior, chiar și la începutul după- 
amiezii, îmi spunea că aceasta era o Destinaţie. Fiecare 
persoană de la bar, fiecare persoană de la masă, își avea 
propria poveste. 

Un jazz soft - dar nu light - umplea aerul, interpretat la un 
pian imens de o femeie afro-americană cu o claie de păr blond și 
cu degete atât de delicate încât i-ar fi impresionat chiar și pe 
Monk sau Mozart. Imi plăcea foarte mult barul acesta, Bluecat, 
dar mă simţeam cuprins de nerăbdare așteptând acolo. Aveam 
și alte lucruri de făcut. 

Am comandat un Glenfiddich pentru Mila și l-am lăsat să o 
aștepte. Fusese ţinută într-un birou închiriat din apropierea 
portului; o găsise angajatul unei echipe de curăţenie formată din 
salvadorieni. Howell o interogase. Un braţ rupt fusese lucrul cel 
mai rău care i se întâmplase, iar urmele de arsuri de pe tălpile 
picioarelor mai aveau nevoie de ceva timp ca să se vindece. 

August se strecură pe un scaun. Arătă spre băutura Milei. 

— Pot să dau asta pe gât? 

— Este pentru prietena mea Mila, dar dă-i drumul. 

— Dacă bea așa ceva, este și prietena mea. 

M-am gândit că era mai bine să nu menţionez că glonțul tras 
de Mila fusese cel care îl zgâriase în Amsterdam. 

— Dă-i drumul, numai că este unsprezece dimineaţa, am 
spus. Încearcă berea, este exact atât cât trebuie de rece și de 
gustoasă. 

— Dar whisky-ul înseamnă vești bune, spuse el. 

— Credeam că whisky-ul era pentru priveghiuri. 

— Priveghiul unuia, pentru un altul înseamnă vești bune, 
spuse August. Își făcu mâinile căuș în jurul paharului. Poliţia te-a 
identificat, să știi. Împușcarea lui Lucy a fost surprinsă de 
camerele de supraveghere. Și-au dat seama că nu tu ai făcut 
asta. 

— Știu. Nu m-au bătut la cap. 

— Firma și-a ţinut pliscul. A fost nevoie de multă șperțuială, s- 
au arătat mușchii, cineva s-a făcut de rușine. NYPD devine 
destul de sensibil atunci când ofițerii lui sunt întrecuți în privinţa 
controlului armelor de foc. 

Am sorbit din bere. 

— Deci acum Firma mă protejează? 

— Ei... noi... o, la naiba, spuse August. Niciunul din noi nu este 
prost. În timp ce eu eram sufocat sub greutatea celor mai 
strașnici polițiști din New York, tu îl omorai pe Howell. 

— Dacă așa am făcut, atunci ei se prefac că nu știu. Howell 
este, pentru Firmă, impasul cel mai mare de când cu... 

De când cu Lucy. Poţi să o spui. 

— În mod oficial, nu s-au găsit amprente. 

— Atunci nu s-a întâmplat niciodată nimic. Cum obișnuia 
Howell să spună. 

August își drese vocea, își studie paharul cu băutură, luă din 
el o înghiţitură sănătoasă. 

— Firma m-a mandatat să-ţi ofer vechiul tău loc de muncă. 

— De ce tocmai pe tine? 

— Pentru că crede că vei asculta numai de un prieten de 
băutură. 

— Te-aș asculta numai pe tine, August. Mi-ai fost un adevărat 
prieten. Am ciocnit sticla mea verde de paharul lui cu whisky. 
Dar trebuie să-mi găsesc copilul. lar Firma, cu excepţia ta, s-a 
grăbit să creadă că eram un trădător. Nu prea este un vot 

frumos de încredere. 

— Sam, trebuie să înţelegi... 

— Înţeleg. Eu nu-i vreau pe ei. N-au avut deloc încredere în 
mine. 

August își savură băutura cu înghiţituri mici. 

— De-asta aveam nevoie de un pahar de băutură. Ai o 
influență negativă. Pot doar să sper că vei găsi o slujbă bine 
plătită. 

— Puțin îmi pasă de slujbă. Vreau să-mi găsesc copilul. 

— Dar cum? Edward e mort, Howell e mort, Lucy s-ar putea să 
nu se trezească niciodată. _ 

— Mă bazez pe oamenii care trebuie în Europa. Il voi găsi eu. 

— Firma nu te va lăsa să dispari liniștit în noapte. August își 
coborî vocea. Îţi vor urmări pașaportul. Vor fi în umbra ta, chiar 
atunci când te vei aștepta mai puţin. Toată chestia asta cu 
Howell care lucra pentru un grup secret, i-a cutremurat din 
temelii. Le place să se prefacă că lucrurile nu sunt atât de 
înspăimântătoare pe cât sunt de fapt. Vor să știe ce faci. Pe cine 
urmărești. 

— Pot încerca să afle, atât timp cât nu-mi vor sta în cale. Tu 
rămâi la ei? 

— Da, trebuie să pun mâna mea semisuspectă pe 
indemnizaţia de pensionare. August îmi aruncă o privire lungă. 
Sunt, însă, convins că ne vom revedea. 

— Și eu sunt convins. 

Se ridică și se scormoni în portmoneu. 

— Fac eu cinste, am spus. Măcar atât pot face. 

— Da, dar eu am o slujbă, spuse el. 

— Nu, serios, fac eu cinste. Mulţumesc, August. 

— Îți vei găsi fiul, Sam. Știu că-l vei găsi. 

— Așa voi face. 

L-am privit pe August plecând și m-am întrebat dacă nu-l 
urmărea cineva. Simțeam mirosul restului de whisky din paharul 
lui și am comandat unul și pentru mine. 

Tocmai când îl începeam pe al doilea, Mila luă loc pe scaun. 

— Bună, Sam. 

— Mila. 

— Am promis că vom bea un pahar împreună când se vor 
sfârși toate acestea. 

Vânătăile ei erau pe cale de vindecare, însă în ochi i se citea 
tristețea în locul privirii de oțel cu care eram obișnuit. Am făcut 
un gest spre barman. Acesta îi aduse un Glenfiddich fără să i se 
fi cerut. 

Am spus: 

— Asta nu prea merge cu analgezicele. 

— Americanii au o preocupare obsesivă față de interacțiunea 
medicamentelor. Nu le place deloc să-și asume riscuri. 

— Când există un loc atât de plăcut, tu de ce te duceai să bei 
la Ollie's? 

— Mi-ar plăcea să cumpăr barul Ollie's, așa cum a spus și el. 
Numai că Ollie nu vrea să-l vândă. 

— Două baruri în același oraș? 

— Brooklyn și Manhattan sunt două concepte diferite. Aruncă 
o privire în jur. Mie, una, îmi plac barurile. Bluecut este într- 
adevăr minunat. 

— Și mie îmi plac barurile. 

— Bine, spuse ea. Asta ţi-ar plăcea? 

M-am uitat la ea. 

— Îmi place foarte mult. 

— N-ai înţeles. Ti-ar plăcea să fie al tău? Bluecut și toate 
barurile pe care le deţinem? Adrenaline la Londra, Taverne 
Chevalier la Bruxelles? Mai avem multe altele: în Las Vegas, 
Sidney, Miami, Paris, Moscova, în toată lumea. Cred că sunt vreo 
treizeci. 

Probabil că glumea, așa că am râs. 

— Desigur. Tu și cu mine putem să mergem să bem câte ceva 
în fiecare din ele. După ce-mi recuperez copilul. 

— Sam, angajatorii mei sunt interesaţi în păstrarea serviciilor 
tale. Ai făcut o treabă extraordinar de bună pentru noi. 

— Bahjat Zaid făcea și el parte din Masa voastră Rotundă? Era 
unul din membrii ei bogaţi și puternici? 

Nu păru surprinsă că-mi era cunoscut numele de „Masă 

Rotundă”. Spuse: 

— Da, făcea. Ne-a furnizat anumite lucruri în trecut. 

— Nu era un ins chiar cumsecade. 

— Era un om disperat care încerca să-și salveze fiica. A făcut 
niște alegeri nefericite. 

Am început să clatin din cap, însă Mila merita mai mult. 

— Nici măcar nu știu cine sunteţi voi. 

Și mi-am adus aminte ce le spusesem la Londra costumatților 
despre rețelele care se reuneau numai pentru a duce la capăt o 
misiune, se despărţeau și se reconfigurau în formule noi, unele 
fiind atât de puternice și având o asemenea anvergură încât se 
infiltraseră la nivel guvernamental. Mă referisem la reţelele 
infracţionale în acest fel; dar poate că și Masa Rotundă era o 
astfel de reţea informală, numai că era pusă în slujba binelui. 
Novem Soles putea fi opusul ei, întunericul care corespundea 
luminii. 

— Împreună, l-am oprit pe Edward. L-am oprit pe Howell. Ştii 
că noi suntem de partea îngerilor. 

— Am avut parte de suficient mister. Am parte de suficient 
mister. Trebuie să-mi găsesc fiul. 

— Sam! Ai încredere în mine? 

— Da. 

Asta nu era o decizie dificilă. Aveam încredere în Mila. Era 
cam nebună, era imprevizibilă, dar reușeam să întrevăd un miez 
de onestitate care strălucea în ea la fel de limpede ca o vână de 
metal într-o stâncă. 

— Există un motiv pentru care unii oameni din Firmă nu vor 
să-ţi găsești copilul, spuse ea pe un ton liniștit. 

— Poftim? 

Îmi întinse o bucată de hârtie. Pe aceasta scria: AGENTUL 
CAPRA POATE FI CONTROLAT NUMAI PRIN DORINȚA LUI DE A-ȘI 
GASI COPILUL. TOATE FIȘIERELE DESPRE CAPRA SUNT 
CLASIFICATE DIN CAUZA iar aici urmau linii lungi și negre de text 
cenzurat. 

— Este un extras dintr-un fișier cu nivelul cel mai înalt de 
secretizare. Oricine ţi-ar fi luat copilul, cei care deţin autoritatea 
vor ca identitatea acestei persoane să rămână secretă. Din 
dorinţa de a te controla pe tine. 

Am privit-o. 

— Nu-mi vine să cred așa ceva. 

— Sunt încredinţată că Firma ar vrea să te ajute. Nu acuz CIA 
în niciun fel. Înăuntrul acesteia cred, însă, că există o cabală 
secretă care are legătură cu Howell; poate că el nu a fost decât 
unealta lor. Oamenii aceștia îţi vor pune piedici la fiecare pas. 
Dacă încerci să lucrezi alături de ei, din interior, căutarea lui 
Daniel se va dovedi zadarnică. Luă o înghiţitură lungă și 
savuroasă din paharul cu whisky. Nu-mi place să fiu purtătorul 
unor vești proaste. 

— Dar de ce ar face asta? 

Apoi m-am gândit la activitatea mea din Londra. Reţele 
infracţionale cu legături în guvern. Se întâmplase în întreaga 
Europă, se întâmpla acum și aici. 

— Pentru că nu le cunoaștem încă toate secretele, Sam. Ale 
lui Lucy, ale lui Howell. Poate nici chiar pe ale tale. 

— Eu nu am secrete. 

— Uneori nici nu știi... ce nu știi, spuse ea. 

— Asta ce mai înseamnă? 

— Tu trebuie să-ţi găsești fiul. Noi avem nevoie de priceperea 
ta din când în când. Îţi trebuie o acoperire. Așa că-ţi propun 
următorul lucru: de ochii lumii, vei intra în posesia barurilor. A 
tuturor barurilor. Administrează-le, păstrează-le în continuare 
profitabile. Zâmbi. Barurile îţi vor oferi pretextul necesar ca să 
te deplasezi oriunde îţi vei căuta fiul sau oriunde te vor purta 
misiunile tale. O acoperire pe care Firma nu o poate contesta. 
Tu ai, în definitiv, experienţă în lucrul prin baruri și-ţi trebuie o 
slujbă bine plătită. Pentru noi, vei îndeplini diverse sarcini atunci 
când ţi se va cere. Sarcini care necesită aptitudinile pe care le 
ai, viziunea ta, simţul tău de acţiune. 

Era un compliment frumos. 

— Vor continua, totuși, să fie bănuitori. lar acum îmi spui că 
voi lucra împotriva CIA. 

— Nu. Doar împotriva cuiva - probabil a câtorva - din 
interiorul său, care nu au nicio loialitate faţă de CIA, faţă de 
guvernul tău sau chiar față de umanitate în ultimă instanţă. Nu 
te-ai întrebat dacă Howell nu avea, cumva, un stăpân? Numai 
Mila putea rosti cuvântul stăpân făcându-l să sune mai degrabă 
nemilos, decât amuzant. Acești Novem Soles... Howell a fost 
omul lor. Cu tot rangul său înalt, pentru ei trebuie să fi fost un 
nimic, doar un trepăduș plătit. Cred, însă, că ce-i mai rău abia 
urmează. 

Am studiat fundul paharului meu cu whisky. 

— Te vom ajuta. Îți jur, Sam. Te rog, spune da. Uite! Îmi 
întinse un DVD. înregistrarea camerelor de supraveghere de la 
clinica la care Lucy spunea că a născut copilul. Vei vedea o 
femeie înaltă și oacheșă care iese din camera lui Lucy purtând 
un bebeluș, în ziua următoare celei în care s-a născut copilul 
tău. 

Nici nu mai îndrăzneam să respir. 

— Te putem ajuta s-o identifici pe această femeie. Să-i iei 
urma. 

Găsește linia, am gândit, așa cum goneam încercând să o 
găsesc la traseele de parkour în acea dimineaţă îndepărtată, la 
Londra, în ultima dimineaţă normală din viaţa mea. Găsește 
linia. 

Ca să am din nou o viață, ca să-mi găsesc fiul, aș fi putut să 
duc această existenţă secretă pentru un timp. Am simţit vechiul 
fior de adrenalină trezindu-se din nou, suind de-a lungul șirei 
spinării, făcându-și loc în mintea mea. 

M-am ridicat în picioare și m-am întors cu faţa spre clienţii 
răzleți din Bluecut. Fără nicio ezitare, m-am urcat dintr-un salt 
pe scaunul frumos de bar, din piele, și mi-am dres vocea. 
Pianistul elegant se opri din cântat. Puţinii, dar înţelegătorii 
clienţi de la miezul zilei, mă priviră uimiţi. 

Am adoptat surâsul unei gazde și am ridicat paharul de 
whisky arătând că doream să ţin un toast. 

— Doamnelor și domnilor, tocmai am achiziţionat barul 
acesta. Băuturile sunt din partea casei! 

